
(în care, cheia spre fericire numai 
prin sacrificiu se obţine) 



C ălătorii noştri se ridicaseră să plece. Tamarîl întrebă ceva pe 
Toman, după care schimbă cîteva cuvinte cu el. Toman o privi 
uimit, după care se întoarse cître ceilalţi, pregătiţi de plecare: 

- Staţi puţin, se pare că Tamar ar avea ceva de zis despre 
Rai. îmi daţi voie să vorbesc cu ea, să-i dezvălui taina voastră? 
îmi pun viaţa chezăşie pentru ea! 

- întreab-o, prietene, zise pictorul privind spre Tamar. 
Aceasta îi zîmbi. 

După o discuţie de cîteva minute, Toman se întoarse spre ei 
şi începu să vorbească: 

- Vă traduc ce mi-a spus Tamar. Cînd a ajuns în port şi 
începuse să întrebe despre mine, a auzit un schimb de vorbe 
între doi oameni, slujitori după îmbrăcăminte. Unul a zis că 
vrăjitorul cel nou sosit ar fi vrut să ajungă bibliotecar, că ar fi 
cîţiva consilieri care îl susţin. Celălalt l-a contrazis, vrăjitorul 
cică doar voia să cerceteze în bibliotecă. Cică în mîna lui a 
ajuns, cine ştie cum, un obiect de minune, chiar Cheia Raiului. 
Celălalt a început să rîdă, a zis că povestea despre Rai şi despre 
Cheie este chiar asta, o poveste de copii, pe care doar copiii o 
pot crede - şi de aici erau să se ia la păruială. Dar a fost un alt 
om din mulţime care i-a arătat Tamarei unde este biblioteca. 

Aşa a ajuns ea aici. Asta e povestea ei. Cu ce vă ajută ea, nu 
ştiu... 

- Poveste pentru copii, zici? rîse Zulfina. Tu ce zici, Copile, 
tu crezi povestea asta? 

Copilul dădu serios din cap. Ceilalţi îl priviră uimiţi. 

- Vedeţi, documentul vorbea despre ea, le destăinui el. 

- Documentul? Ziceai că nu are nimic de-a face cu noi. 

- Nu, este legat de cheie. V-am spus că nu înţelesesem 
niciodată ultima parte a mesajului despre Boldur. Credeam că 
este, cumva, legat de acesta. Dar acum înţeleg că îmi spune 
cum poate fi furată Cheia, că documentul îmi era adresat mie! 

- Poţi să ne spui ce scria în el? Poate înţelegem mai bine... 

- N...nu. Mi se spune să nu-l spun nimănui, că urechi 
duşmane stau la pîndă... Atîta vă pot spune: în el vorbeşte 
despre o cheie minunată, fără de care nu se poate intra în Locul 
de Vis - aşa îi zice. Această cheie este în mîna unui duşman şi 
că toată călătoria va fi zadarnică dacă „cel mic nu o va scoate 
din mîna duşmanului, cu ajutorul celui mai mic. Şi se va 
face cu mare pericol şi cu pierdere de viaţă..." 

- Nu, nu se poate, se împotrivi librarul. Nu poate fi aşa, 
poate ai înţeles tu greşit. Spune-ne exact cum scria, poate 
există o altă interpretare. 

- Nu poate fi altă interpretare. V-am spus exact cum scria. 
Eu, ajutat de Pisic, trebuie să fur Cheia din mîna unui duşman. 
Fără Cheie, Căutarea voastră ar fi zadarnică, nu veţi putea intra 
în Rai. Dar o viaţă va fi pierdută. 

Călătorii se uitară unul la celălalt, îngrijoraţi 

- Nu se poate să meargă altul în locul tău? încercă Toman o 
altă cale. Tu eşti tînăr, ai toată viaţa în faţă. Ar fi păcat! 

- Cine şi-ar da viaţa pentru mine? întrebă trist Copilul. 

- Eu mi-aş da-o! strigă librarul, dar se opri uimit de propriile-i 
cuvinte. 

- Cum rămîne cu Tamar? îl întrebă şoptit Valida, parcă 
încercînd să înţeleagă sensul cuvintelor acestui necunoscut. 

- Ea va înţelege, zise trist Toman. 

- Cum va rămîne cu biblioteca? întrebă Ifichim, la fel de 
emoţionat. 

- Va avea Tamar grijă de ea, găsi librarul o soluţie de moment. 

- Cum va rămîne cu fericirea ta, atunci? întrebă Zulfina. La 

această întrebare librarul căzu pe gînduri înainte de a răspunde. 

- Poate că tocmai în aceasta constă fericirea, zise el într- 
un tîrziu. Fericirea mea va fi faptul că voi şti, în clipa morţii, 
că ceilalţi pot fi fericiţi prin jertfa mea. Cum pot fi fericit, dacă 
Duşmanul va distruge Viaţa? Cum pot fi fericit ştiind că, stînd 
deoparte, am lăsat o fiinţă nevinovată să meargă la moarte? Nu 
voi fi fericit, iubito, îi şopti el Tamarei, iar aceasta încuviinţă, 
parcă înţelegînd cuvintele lui. 

- îţi mulţumesc, zise Copilul emoţionat de ofertă, dar nu pot 
primi. Nici nu te cunosc. 

- Ba ne cunoaştem, zise Toman zîmbindu-i. în tine simt fire 
de librar, eşti neam din neamul nostru. O voi ruga pe Tamar să 
te ia de suflet, să te crească. 

- Dar el e Călător, se împotrivi Zulfina. îşi are rostul lui în 
Căutare. 

- Vedeţi? zise Toman. El nu poate muri. Eu însă nu fac parte 
dintre voi, eu nu trebuie să ajung la ţinta călătoriei voastre. 

- Nu se poate, tată, şopti Copilul. Cel ce fură cheia trebuie 
să fie hoţ, să reuşească... 

- Aici ar fi prins bine Cîrnul, zise foarte serioasă Zulfina. 

- ...şi trebuie să fie „cel mic", continuă Copilul. Nu numai în 
vîrstă. Calea pe care se poate ajunge este foarte îngustă, doar 
eu mă pot strecura pe ea. 

- Pisica nu o poate face? spuse Pictorul, stîrnind mînia 
acesteia. Tot am cărat-o degeaba cu noi... 

- „Cel mic ajutat de cel mai mic." Aşa zice documentul. 

- Să-l ia naiba de document! înjură Ifichim înfuriat. Nu 
putem lăsa un copil să meargă la moarte. Mergem cu toţii şi 
luăm duşmanul de gît! 

- Dacă acel duşman este un diavol, degeaba îl luăm de gît, 
zise Zulfina, tristă. Nimeni nu o contrazise. 

- Nu fiţi trişti, zise Copilul. Eu nu am pentru ce trăi. Nu am 
pe nimeni - doar Pisicul. Să aveţi grijă de ea, zise cu noduri în 
glas. 

- Pisica va trăi în casa mea! jură librarul. Şi tu la fel, dacă 
Marele Zeu te va trece cu bine prin această încercare. Jur că tu 
vei fi fiul meu! Promiţi că vei avea grijă de tine? 

- Promit. Poate că dacă voi urma întrutotul sfaturile din 
document, voi reuşi. Important este să ies cu cheia, să o dau 

unuia dintre voi. Ce va fi după aceea, vom vedea. 

- Nu te putem opri, zise tristă Valida. Ori încercăm să furăm 
cheia, ori ne întoarcem acasă. Nu le putem avea pe amîndouă. 
Dar nu-mi place! 

- Venim cu tine, zise Zulfina. Te aşteptăm undeva unde nu 
atragem atenţia duşmanului. Cine ştie cu ce te putem ajuta?... 

* 

* * 



Spre seară erau cu toţii la poalele unui deal, pe care se 
găsea o clădire singuratică. Călătorilor li se alăturaseră Altîm, 
călare, şi Toman ţinînd-o de mînă pe Tamar. De fapt, Toman 
le arătase calea. Întrebînd în vecini, aflase locul în care stătea 
magul cel străin. 

- De aici mergem doar cîţiva, hotărî Valida, care preluase 
comanda grupului. Eu, prinţul, begul şi... şi... şi pictorul, 
acceptă ea în final. 

- Crezi că de mine nu ai nevoie? o întrebă Zulfina, mieros. 

- Am nevoie de cineva de nădejde aici, să aibă grijă de 
cei rămaşi, se grăbi Domniţa să spună. Ştia de-acum că vorba 
mieroasă a vrăjitoarei ascundea pericol... 

- Aha. Bine, dragilor, staţi în jurul meu. O să vă port grija ca 
o mămică... Dar pictorul stă cu mine. 

- Eu? se miră Ifichim. Ce ai cu mine? 

- Cu cît sunteţi mai puţini pe deal, cu atît mai bine. Iar pe 
Altîm l-aş pune pe partea cealaltă a dealului, să ne dea de veste 
dacă se apropie cineva. El are cei mai ageri ochi. 

- Bine, aşa să fie, acceptă Domniţa. 

- Dar voi veţi fi numai doi! se împotrivi Pictorul. 

- Dragule, tu mai mult îi încurci. Dacă iese duşmanul şi e 
diavol, tu nu ai cum îi ajuta. Dacă ies nişte oameni, Prinţul e 
prea de-ajuns. Domniţa e doar aşa, de decor. Poate să-i dea 
ceva încurajări, îi zîmbi ea dulce Validei. Aceasta nu comentă. 

- Ţin Pisica pînă vă întoarceţi, dori totuşi să se facă util 
Ifichim. 

- Am nevoie de ea, v-am spus doar, răspunse Copilul, care 
aştepta cu pisica în braţe. Apropierea momentului acţiunii îl 
liniştise, parcă. 

Nimeni nu se împotrivi. însoţit de Valida şi gipanghez, Copilul 
se strecură în tufele, care se căţărau pe coasta dealului, pînă la 
un pîlc de pomi fructiferi - probabil o grădină în jurul casei. Cei 
rămaşi se aşezară pe iarbă, în timp ce Altîm porni spre dreapta, 
spre culmea indicată de Zulfina. 

Ajunşi în vîrful dealului, cei trei cu pisica dădură, într-adevăr, 
de o grădină. Pîlcul de pomi era înconjurat de un gard viu, din 
mărăcini deşi. 

- Voi rămîneţi aici, şopti Copilul. De aici trebuie să merg 
singur. 

- Cum o să intri? întrebă şoptit Valida. 

- Este aici o piatră - uite-o. Ajutaţi-mă să o trag la o parte. 
De aici porneşte un tunel, care ajunge sub casă. Sunt mai multe 
tuneluri, un adevărat labirint, dar documentul îmi zice pe unde 
să o iau. La întoarcere, Pisicul mă va conduce, nu mai am timp 
să caut semnele... 

- Aha, de aceea îl iei cu tine... 

- Şi să-mi dea de veste dacă sunt străini în preajma mea. 
I se înfoiază blana, eu îi cunosc semnul chiar şi pe întuneric. 
Aşteptaţi-mă, sper să ies pînă în zori... 

Copilul dispăru în gaură, iar cei doi se puseră pe aşteptat: 
domniţa culcată la poala zidului de mărăcini, Hitaiori aşezat cu 
picioarele sub el, după obiceiul lui. Trecură aşa cîteva ore pînă 
cînd, deodată, din gaură ţîşni pisica, grăbită. La o clipă în urma 
ei apăru şi copilul. 

- Să fugim! zise el cu răsuflarea tăiată. Ceilalţi nu-l întrebară 
nimic, ci îl luară de mîini şi se repeziră spre vale, purtînd-l 
aproape pe sus. 

în lumina palidă a zorilor, prima care îi zări fu Tamar, care se 
smuci din mîna librarului şi se ridică în picioare, arătînd către 
cele trei siluete care coborau grăbite dealul. Săriră cu toţii în 
picioare. 

- Sper că nu-i nimic rău, zise Ifichim. 

- Eu sper că Altîm ne vede şi vine şi el repede, să nu aşteptăm 
după el, îi răspunse vrăjitoarea. 

Deodată, o pală de vînt uriaşă îi făcu să se clatine. Un nor 
negru acoperi dintr-o dată cerul, aruncîndu-i într-o pîclă neagră. 
Fulgere imense nu reuşeau să lumineze ci, mai degrabă, îi 
orbeau pe călători. Norul de deasupra lor păru să se deschidă 

şi apa se revărsă din el ca din găleată. într-o clipă valea dintre 
dealuri fu inundată de apă, cei patru reuşind cu greu să se 
urce pe coasta dealului, refugiindu-se din faţa potopului. Cei ce 
coborau dealul dispăruseră în întuneric. 

Vîntul se dezlănţui cu toată furia, aruncîndu-i la pămînt. 
Luată de vînt, Zulfina fu aruncată în lacul format dintr-o dată la 
poalele dealului. Pictorul sări după ea şi reuşi să o tragă la mal. 
Cu greu, tîrîndu-se, ajunseră la adăpostul unui bolovan imens, 
în care furtuna se spărgea furioasă. Yulgur găsise între timp o 
adîncitură în coastă, ferită de vînt - deşi pe jumătate inundată 
de apa care se scurgea. Lîngă el îl trăsese pe librar, care se 
zbătea de mama focului. Văzînd că nu poate scăpa din mîna 
trogloditului, îşi apropie buzele de capul de sub glugă, şi strigă 
din răsputeri, încercînd să acopere şuieratul vijeliei: 

- Tamar! A dispărut! 

Yulgur înţelese. Ridică nările spre cer şi începu să tragă aerul 
zgomotos în piept. 

- Undeva, colo! arătă el spre deal. 

- Mergem! urlă din nou Toman. 

- Aşteptam! Pierdeam la furtun! 

Apărură şi ceilalţi doi, uzi leoarcă. încercară să se 
adăpostească şi ei, alături de troglodit şi librar. 

- Cred că suntem pe dealul opus, strigă Ifichim să acopere 
vijelia. Ceilalţi sunt dincolo. Or să trebuiască să treacă iazul... 

- Tamar e şi ea acolo, zise Toman. O fi încercat să le iasă în 
cale. 

- Nu avem ce face, trebuie să aşteptăm să se lumineze, zise 
Zulfina. Oricum, această furtună nu este naturală. Simt în ea, 
la lucru, puteri întunecate. 

- O fi magul? I-or fi prins pe ceilalţi... 

Zulfina dădu din umeri a neputinţă. 

Furtuna se opri tot atît de brusc. Odată cu trecerea norului, 
o lumină purpurie le permise să vadă în jur. Chiar dincole de 
iazul, ce scădea văzînd cu ochii, scurgîndu-se printr-un pîrîiaş 
format între dealuri, stătea sub un bolovan Hitaiori şi copilul cu 
pisica în braţe. 

- Unde-i Valida? strigă la ei Ifichim, ridicîndu-se în picioare. 

- Nu ştiu, răspunse Copilul. A smuls-o furtuna de lîngă 
mine, noroc că Hitaiori m-a ţinut bine şi a găsit acest loc să ne 

adăpostim. Nu am mai văzut-o de atunci. 

- Yulgur? se întoarse pictorul îngrijorat către troglodit. 

- Estem la deal, zise acesta după ce mirosi cu grijă. 

- Şi Tamar? întrebă bibliotecarul, la fel de îngrijorat. 

Dar Yulgur nu trebui să răspundă, aceasta apăruse pe malul 
părîului. Se repezi la pieptul lui Toman şi începu să vorbească 
animată. 

- Pe Valida a prins-o duşmanul, le traduse el celorlalţi. Tamar 
reuşise să o găsească la lumina fulgerelor, dara apărut deodată 
lîngă ele un fel de negură şi a luat-o pe domniţă. Pe Tamar a 
împins-o la vale, abia acum şi-a revenit. Zice că e aproape 
sigură că este un diavol, crede că i-a văzut corniţele şi botul de 
ţap... 

- Mă duc după ea, zise hotărît Ifichim. Ceilalţi se ridicară 
să-l urmeze. 

- Nu, voi staţi aici, le zise el poruncitor. Cineva trebuie să 
moară şi se vede că acela nu este Copilul, nici pisica. Iar eu nu 
vreau ca victima să fie Valida. Eu merg la casă, voi aşteptaţi-o 
pe Valida. 

- Să nu vă ucidă diavolul pe amîndoi, spuse bibliotecarul. 

- Nu, „o viaţă va fi pierdută" zice documentul şi eu cred ce 
scrie în el! Dacă e numai o viaţă, să fie a mea! 

- Rolul tău în căutare este vital, îi zise Zulfina. „Şi pictorul 
va deschide Poarta" 

- îmi pare rău, îşi ceru iertare Ifichim. Dar viaţa Validei mi-e 
mai dragă decît întreg pămîntul! Cine ştie dacă interpretarea 
proorocirii nu este greşită? 

Acestea fiind zise, o porni grăbit la deal, parcă temîndu-se 
să nu se răzgîndească. în cîteva minute ajunse la gardul de 
ghimpi, răsuflînd din greu. Fără a se opri, începu să ocolească 
grădina, căutînd o intrare. O găsi tocmai pe culmea dealului, 
unde un drum pietruit venea şerpuind dinspre oraşul ce se 
zărea în vale, pe malul mării. 

Poarta era deschisă, aşa că Ifichim pătrunse neîmpiedicat 
într-o curte şi apoi, urcînd trei trepte, într-un atrium deschis spre 
cer, cu un bazin umplut de ploaia căzută. Casa era construită 
în stilul unei vile romane. Mirosea a proaspăt. Valida era legată 
de unul din cei şase stîlpi din piatră ce susţineau acoperişul. în 
partea opusă intrării, pe un tron, stătea magul. 

- Hihihi, a mai venit unul, rîse acesta. Părea om ca toţi 
oamenii - numai ochii îi avea roşii. După înfăţişare ai fi zis că-i 
din neamul lui Zildir. De ce ai venit? 

- Să te rog să-i dai drumul domniţei Valida, îşi spuse pictorul 
păsul. 

- Da? Hihihi. Şi ce te face să crezi că-ţi voi îndeplini dorinţa? 
Te pot lua şi pe tine prins. 

- Mă poţi lua, recunoscu Ifichim. Dar dacă moare Valida, 
mă voi lăsa şi eu să mor. Vei avea doi morţi în mînă - iar 
documentul vorbeşte doar de o viaţă irosită! 

- Şi ce-mi pasă mie de document? 

- La lucru sunt puteri mai mari decît mine şi tine, spuse cu 
hotărîre Ifichim. Nici chiar tu nu poţi încălca cele hotărîte. 

- Îhîm... Aşa să fie. Mi-aţi furat Cheia. Drept este să vă iau 
viaţa! îmi daţi cheia înapoi? 

- Nu ştiu unde-i cheia, spuse cu sinceritate pictorul. Nu eu 
am furat-o. 

- Ştiu că nu. Probabil copilul a furat-o, aşa cum mi-a spus 
Stăpînul că se va întîmpla. Al dracului hoţ! Nu mă aşteptam... 
Eram pregătit, şi tot mi-a şterpelit-o! Nu ştiu cum a reuşit, dar 
nu cred că îi va folosi prea mult, zîmbi cu răutate. 

- Ţie la ce îţi trebuie cheia? întrebă Ifichim privind spre 
Domniţă. Aceasta atîrna în legături, fără cunoştinţă. A păţit 
ceva, îl întrebă îngrijorat pe diavol. 

- Nu. Dacă o cauţi bine, îi găseşti un cucui. Cred că a avut 
cea mai mare surpriză din viaţa ei cînd l-a căpătat. Nici eu 
nu cred că i-l puteam face pe neaşteptate. Iute femeie! zise 
diavolul cu admiraţie în voce. 

- Ai avut, deci, ajutoare... 

- Stăpînul are multe slugi, zise magul vag. 

- Nu ai răspuns, la ce îţi trebuie cheia? 

- Cheia? Dar nu-mi trebuie deloc. Nici nu-i a mea, mi-a dat-o 
Stăpînul. Cînd se termină treaba asta şi-o ia înapoi, probabil. 

- Şi atunci de ce o vrei? 

- Păi, ca să vă încurc pe voi, îi zîmbi cu răutate, cu ochii 
roşii sticlind. Nu că aş avea ceva împotriva voastră, dar aşa e 
porunca. Să vă împiedic cu orice preţ să intraţi în Rai! Cel mai 
uşor ar fi fost să păzesc cheia, dar iată că mi-aţi furat-o! Deci, 
trebuie să iau viaţa unuia dintre Călători. De aceea Javila, sora 

Stăpînului, mi-a adus-o pe Domniţă, hihihi. Ea este la fel de 
bună ca oricare alt călător. 

- Ce-ar fi atunci să-i dai drumul şi să-mi iei mie viaţa? Dacă 
tot nu contează pe cine ucizi... 

- Vorbeşti serios? se miră diavolul. Eu ştiu ce înseamnă 
dragostea, dar parcă nici eu nu mi-aş da viaţa pentru ea... 

- Hm, cred că am auzit undeva povestea asta. Aş zice că tu 
eşti... căută pictorul numele în memorie ... Cilipir, diavolul de-l 
întîlniră ceilalţi prin hrube. 

- Hihihi, m-ai ghicit, recunoscu Cilipir, căpătînd forma lui de 
diavol. Pielea lui neagră se iţea straniu prin materialul azuriu al 
caftanului. 

- Lume mică, mormăi Ifichim. Credeam că te-ai dus pe 
pustii... definitiv. 

- M-aş fi dus, dar Stăpînul şi-a zis că prea am stat degeaba 
în ultima vreme... Aşa că m-a trimis aici. Uite ce este, voi m-aţi 
scăpat de blestem. Diavolii nu cunosc sentimentul recunoştinţei, 
dar mie nu-mi este străin... Poate unde am ajuns să iubesc, 
căzu diavolul pe gînduri. 

- Şi propui ceva? întrebă pictorul, simţind cum un fior de 
speranţă i se strecoară în inimă. 

- Hmm, îmi place să risc. Uite ce facem - primesc oferta ta. 
îi dau drumul domniţei şi te iau pe tine. 

- Vorbeşti serios? se bucură Ifichim. 

- Da. îţi dau voie să o dezlegi, se arătă Cilipir mărinimos. 

Pictorul nu-i dădu timp să-şi schimbe gîndul, ci se repezi 

şi începu s-o dezlege pe Valida. Trebui să o sprijine, picioarele 
nu o ţineau. Odată dezlegată şi aşezată pe dalele de piatră, 
Pictorul înmuie năframa ce o purta legată la gît în apa din bazin 
şi i-o puse fetei pe cucuiul din ceafă. Valida gemu, pe urmă 
deschise ochii înceţoşaţi. 

- Pictorul, gemu ea din nou, şi Ifichim nu putu şti dacă de 
durere sau exasperare. 

- Eşti liberă, se grăbi s-o anunţe. 

- Da?... Cineva m-a lovit... Ochii îi căzu pe diavol. El m-a 
lovit? 

- Nuuuu... Eu nu dau în doamne, îi zise acesta cu un glas 
glumeţ. De fapt, nu minţea, nu lovise în viaţa lui o femeie. 

- Cine e? Un diavol? 

- E Cilipir, diavolul din Templu de care ne-au povestit ceilalţi, 
o lămuri Pictorul. 

- Aha. Credeam că am scăpat de el... 

- Dacă mai spune asta cineva chestia asta, îl muşc de nas! 
se burzului diavolul. Noroc că sunteţi doar voi doi... 

Ajutată de Ifichim, Valida se ridică în capul oaselor. 

- Nici n-am apucat să scot sabia, constată aceasta. M-a lovit 
pe la spate... Tamar! spuse deodată. 

- Tamar? se miră pictorul. Ce avea ea cu tine? 

- La naiba! mormăi Cilipir. Se pare că iese altfel decît mi-am 
propus. îmi iau prea multe riscuri... 

- Tamar este Javila! se lumină deodată Ifichim. Sunt sigur 
de asta. 

Cilipir nu negă, ci spuse: 

- Bine, înţelegerea noastră cade. Nu vă mai pot da drumul 
acum, veţi dezvălui prezenţa ei. 

- Dar ai promis, se rugă Pictorul. Ai spus că-i dai drumul 
Domniţei nevătămată. 

- Aşa am zis? Am minţit. Ce bază poţi pune pe promisiunea 
unui diavol, hihihi? Am zis că-i las viaţa. îi pot lua limba, îi 
comunică liniştit lui Ifichim. 

- Nu umbla cu drăcii că mă supăr! Dacă te atingi de Domniţă, 
eu nu mai fac tîrgul. Nu ai decît s-o ucizi. O să le spun eu 
celorlalţi cine-i Tamar! 

- Păi, şi pe tine te pot lăsa fără limbă. 

- Da? Atunci mă las să mor din vătămătură. Cum s-ar zice, 
am murit de mîna ta. O să ai două morţi în cîrcă! 

- Hm, se scărpină diavolul între corniţe, căutînd o ieşire din 
impas. 

- Ce tot vorbiţi acolo? nu înţelese nimic Valida din schimbul 
de replici. 

- O viaţă trebuie luată. Numai una - conform proorocirii, o 
lămuri pictorul. De aceea te-a adus Tamar aici, ca să mori. 

- Să mor? se miră Valida. Nu ar fi păcat?... 

- Ar fi foarte mare păcat, Domniţă. Aşa că am venit şi i-am 
propus diavolului un tîrg: viaţa mea pentru a ta. 

- Asta nu se poate, se împotrivi Valida. Nici nu mă cunoşti 
bine... 

- Am ajuns să te cunosc, zise pictorul. Ţi-aş fi făcut portretul 

- nu o dată, ci de mii de ori. De cîte ori te privesc eşti alta... 
Cînd femeie, cînd copilă, cînd mamă, cînd înţeleaptă, cînd 
neajutorată, cînd vitează... Nu m-aş sătura să te privesc o viaţă 
întreagă! 

Domniţa îl privi cu ochii mari, simţind cum i se topeşte ceva 
cald în inimă. 

- Hm, hm, porumbeilor, îi întrerupse Cilipir. Trebuie să luăm o 
decizie importantă aici, nu avem timp de prostii. Cum rezolvăm 
încurcătura în care m-am băgat singur? 

- Uite, cred că trebuie să facem alt tîrg, zise Ifichim simţind 
că îl are pe diavol la înghesuială. Cred că trebuie să ne dai 
drumul la amîndoi. 

- Da? Şi cum rămîne cu viaţa la care am dreptul? Uite, am o 
întrebare: ce ai tu cel mai drag pe lume? 

- Valida! zise pictorul fără şovăială, şi Valida îşi duse degetele 
la buze, parcă speriată. 

- Bine, asta am înţeles-o. După aceea? 

- Pictura, zise la fel de neşovăitor Ifichim. 

- Atunci, vă las viaţa la amîndoi. Dar îţi voi lua pictura! 
Şi asta numai dacă îmi juraţi amîndoi că nu veţi spune nimic 
despre Tamar. Acesta este ultimul meu cuvînt! 

- De ce pictura? 

- Pentru că proorocirea spune că pictorul va deschide calea. 
Dacă nu mai ai pictura, înseamnă că nu mai eşti pictor, eh? 
Hihihi! Deci, alegeţi una din trei: ori cheia, ori o viaţă, ori 
pictura. Am zis! 

Cei doi se priviră în tăcere, temîndu-se să spună ceva. 

- Fie, pictura, oftă Ifichim, simţind că nu are încotro. Cum 
avea de gînd diavolul să-i ia acest dar? 

Cilipir se ridică de pe tron şi se apropie de ei. 

- Dă-mi sabia, întinse el mîna spre domniţă. Aceasta o 
scoase şi i-o întinse, şovăitoare. 

- întinde mîna dreaptă! îi porunci Cilipir lui Ifichim. 

Acesta întinse mîna la orizontală, privind-o pe Valida în ochi. 

Păru să nu simtă tăişul săbiei trecîndu-i prin carne şi oase, 
tăindu-i braţul în două, dar domniţă ţipă îngrozită, sărind să-l 
strîngă la piept. 

- Documentul zice o viaţă, rînji diavolul. Poate pierde sînge 
mult şi moare. Poate îi obrinteşte rana, şi moare... Nu mai e 

vina mea. Eu mi-am ţinut partea mea de înţelegere Vedeţi să 
vi-o ţineţi şi voi. Acum plecaţi, dacă vine Stăpînul vă stinge 
viaţa la amîndoi, lui nu-i este frică de proorociri... 

Valida ridică de jos năframa umezită de pictor şi i-o strînse 
în jurul braţului, deasupra tăieturii, încercînd să-i oprească 
sîngele. Cu greu, porni cu el spre ieşire, după ce îşi ridicase de 
jos sabia năclăită de sînge. 

- Cu sabia mea, diavole! scrîşni ea spre Cilipir. Să-ţi vină 
moartea din mîna iubitei! îl blestemă ea. 

Ieşi din vilă sprijinind cu greu pe pictorul care îşi pierdea 
puterea vîzînd cu ochii. Ieşiră din curte şi porniră la vale, pe 
coasta dealului. Le luă mult timp să coboare, Ifichim atîrna 
tot mai greu pe umărul fecioarei. Sîngele îi picura din rană, 
mînjindu-le hainele, iar şocul trecuse, făcînd loc durerii. Gemea 
încet la fiecare pas. 

- Nu mai e mult, încercă Valida să-i dea curaj. Uite, deja îi 
văd pe ceilalţi. 

într-adevăr, tovarăşii adunaţi la poalele dealului îi zăriseră 
şi priveau spre ei. 

- Hei, veniţi! strigă ea cu glas slăbit. Simţea cum o lasă şi 

pe ea puterile. Ajutor! 

Ridică un braţ şi făcu semne grabnice, chemîndu-i. Ceilalţi 
priviră o clipă, după care se repeziră în fugă spre cei ce coborau 
dealul. Toţi, mai puţin Tamar. 

- Ah, diavole, m-ai trădat! urlă aceasta. 

- Tamar, bîigui Toman, oprindu-se din fugă şi întorcîndu-se 
spre ea. 

- Tu să taci! ţipă Tamar la el, făcînd un gest cu mîna. Parcă 
lovit de un pumn de aer, Toman se rostogoli cîţiva paşi. Ceilalţi 
o priveau uimiţi Sub ochii lor Tamar se transformă, căpătînd 
înfăţişare de diavol. 

- Cilipir! urlă ea din nou. Ce ai crezut, diavole, că o să te 
iert?! Eu nu iert niciodată. Cu un gest dipăru, pentru a apare pe 
culmea dealului. 

- Frate! strigă ea din nou, glasul rostogolindu-se peste 
dealuri ca un tunet. Călătorii din vale ajunseră la Domniţă şi îl 
luară pe Ifichim în braţe, culcîndu-l în iarbă. Zulfina îngenunche 
imediat lîngă el, încercînd să-i oprească sîngele. 

- Să facem vrăji, frate! bubui din nou glasul diavoliţei. într- 

un rîs drăcesc, care le băgă groaza în vine, furtuna se năpusti 
din nou asupra lor. De data asta de zece ori mai puternică. De 
o sută de ori! 

(în care, ce nu se împrăştie în vînt, 
se spulberă în furtună) 



C opilul se trezi simţind limba aspră a pisicii lingîndu-i faţa. Se 
ridică cu greu în capul oaselor şi privi în jur. Spre mirarea lui, 
se aflau nu departe de zidul oraşului. Nici nu părea să fi trecut 
mult timp - deşi urmele ploii începuseră să dispară. Oamenii 
zgribuliţi şi uzi pînă la piele săreau peste băltoacele din drumul 
şerpuind, ce ducea spre poarta oraşului. 

- Unde-or fi ceilalţi? îl întrebă el pe Pisic. în singurătatea 
lui, se învăţase să vorbească pisicii ca unui prieten, fără a se 
aştepta să primească răspuns. De data asta primi însă unul: 
pisica i se zbătu în braţe. Cunoscîndu-i obiceiurile, băiatul o 
puse jos, în iarbă. Pisica porni spre dreapta, întorcînd capul 
spre el să vadă dacă o urmează. Copilul se ridică şi o urmă, 
curios. 

După nişte tufişuri dădu de un trup: bibliotecarul. Zăcea cu 
faţa în iarbă, dar cînd îl atinse gemu şi se ridică singur. 

- Credeam că te-a lovit rău, zise Copilul. Mă mir că nu ai 
păţit nimica... 

- Tamar, zise trist Toman. 

- Nu cred că era Tamar, îl contrazise Copilul. Era o diavoliţă! 
Şi tu, jigodie, de ce nu ne-ai dat de veste? se stropşi el la 

pisică. Aceasta îşi trase capul între umeri şi se rostogoli în iarbă 
cu burtica în sus. Ei, hai, te iert! se arătă puştiul mărinimos. 

- Cum putea ea s-o recunoască, dacă nu am recunoscut-o 
eu? îi luă apărarea librarul. îmi vibra inima la atingerea ei, la 
şoapta ei, la răsuflarea ei... Retrăiam parcă zilele din trecut, 
cînd eram tineri şi fericiţi. Două lacrimi grele i se rostogoliră 
pe obraji. Mare păcat este să-ţi baţi joc de dragostea altuia, 
băiete! 

Negăsind cuvinte, Copilul îl mîngîie pe mînă. Gestul păru 
să-l liniştească pe bărbat. Ridică ochii spre Copil. 

- Dar poate mi-am găsit un fiu, spuse plin de speranţă. Ce 
zici, Copile? Văzîndu-i privirile luminoase, îl trase la piept şi 
îl strînse cu putere, dar şi cu duioşie. Un zăgaz păru să cadă 
şi Copilul începu să plîngă icnit, dar fără să se ruşineze. Mai 
potolit, bărbatul lăsă propriile-i lacrimi să se amestece cu cele 
ale copilului. Uimită, pisica se apropie, apoi îşi vîrî capul între 
ei. 

- Dar pisica poate sta cu noi? întrebă Copilul cu glas gîtuit. 

- Fără ea nici nu se poate! hotărî Toman. E vremea ca cineva 
să ne păzească de şoareci şi şobolani. Ce zici? o întrebă pe 
pisică. Aceasta începu să toarcă, mulţumită. 

- Să mergem, fiule! se ridică el cu părere de rău, silit să 
întrerupă îmbrăţişarea. Ce nume ai, nu l-am auzit. 

- Nu am nume, mărturisi copilul. Toţi îmi spuneau aşa, 
„Copilul". Mama îmi spunea uneori „fiule"... 

- Hm, se scărpină în creştet Toman, privind în jos spre 
mogîldeaţă. Ce ar fi să-ţi spun Rustam? E nume de mare erou 
la poporul meu. Nu se prea potriveşte unui bibliotecar, dar tu 
eşti cel mai viteaz bibliotecar care va fi trăit pe pămînt! Nu o 
să uit niciodată că ai fost gata să-ţi dai viaţa pentru o cauză 
nobilă. Mă bucur că eşti în viaţă! îşi şterse el o lacrimă tîrzie. 

- Şi eu mă bucur, spuse copilul uimit, fericit. Cred că am 
înţeles greşit cele scrisejn document. Vorbea despre o viaţă, 
nu despre viaţa hoţului. îşi aminti ceva şi spuse cu glas scăzut: 
Nu voi mai fura niciodată! Te rog să mă crezi. 

- Te cred, fiule. Dar cum ai furat cheia? 

- Nici nu a fost aşa de greu. Documentul îmi spunea ce semne 
să aleg pentru a merge pe drumul cel bun. Cînd am ajuns la 
ieşirea din labirint, pisica a stat înfoiată, aşa că am aşteptat cu 

răbdare. Cînd s-a liniştit, am intrat iute. Cheia era legată de un 
lănţişor, prinsă într-un cui în cămin. Nimeni nu s-ar fi gîndit să 
caute acolo... Dacă nu mi-ar fi spus documentul... dar cum am 
pus mîna pe ea, a început un zgomot de credeam că vor cădea 
pereţii! Abia am apucat să sar în tunel şi, cu ajutorul pisicii, 
am fost afară în cîteva clipe. Zgomotul se liniştise, aşa că am 
început să coborîm în vale... 

- Da, unde te aştepta Tamar! 

- Nu, nu Tamar. Nu-i găsi vină. Era un diavol. 

- Aşa e, ziseToman trist. Tamar o fi în Parga, măritată poate... 
Nu-i nimic, să fie ea fericită! Aşa cum şi noi vom încerca să fim 
fericiţi. Noi doi şi pisica. Vom fi fericiţi, nu-i aşa? 

- Aşa-i! încuviinţă copilul fericit. 

- Dar unde-i cheia? Nu mi s-a părut să o fi dat cuiva. 

- Am dat-o, zîmbi tainic băiatul. E în drumul ei spre Poarta 
Raiului! 

- Măi să fie! se bucură bibliotecarul. E bine că n-ai spus 
nimic. Cine ştie care dintre ei este un alt diavol? 

între timp intraseră în oraş şi acum se apropiau de bibliotecă, 
părînd a nu băga de seamă îmbulzeala de pe uliţe. Deodată 
Toman se opri, ţeapăn. Copilul ridică privirea spre el, mirat. 

- Diavoliţa! E în faţa bibliotecii... 

- Care diavoliţă? 

Bibliotecarul îl ridică în braţe şi împreună priviră spre 
femeia scundă şi puţin plinuţă, în haine de călătorie, ce aştepta 
răbdătoare pe treptele care duceau spre pridvor. 

- Tamar! se bucură dintr-o dată puştiul. 

- Tamar? se miră Toman, parcă speriat de acest gînd. 

- Da, diavoliţa nu mai are nevoie de noi. Călătorii sunt în 
drum spre Rai, acolo e treaba ei. 

- Aşa, aşa... Să mergem atunci. 

Văzînd bărbatul apropiindu-se cu un copil în braţe, femeia 
se ridică în picioare, emoţionată. 

- Toman, şopti ea, apoi zise din nou, cu voce mai puternică: 
Toman, ştii... 

- Ştiu, zise acesta cuprinzînd-o în braţe cu dragoste. Să 
intrăm, asta e casa noastră. 

- Am atîtea să-ţi spun... 

- O să-mi spui. Avem o viaţă întreagă înainte. El e fiul nostru! 

i-l prezentă pe Copil. îl cheamă Rustam. E viteaz, cinstit şi 
iubeşte cărţile! 

Femeia privi bucuroasă băiatul, cu lacrimi în ochi. 

- El e Pisicu, şopti Rustam. De fapt, e pisică... 

- Bine v-am găsit, zise cu glas tare femeia. Şi pe tine, Pisicule 
care eşti de fapt pisică. Şi pe tine, fiule cu nume de viteaz. Şi pe 
tine, lumină a ochilor mei! Să intrăm în casa noastră, atunci... 

* 

* * 

Zulfina privi curioasă la pomii din jur. Se afla în grădina vilei 
de pe culmea dealului, se gîndi îngrijorată. Ar fi bine să-şi ia 
tălpăşiţa pînă nu prinde cineva de veste... Dar gardul înalt de 
mărăcini o obligă să înconjoare vila pînă ajunse la ieşire. Primul 
peste care dădu acolo fu chiar magul - stătea rezemat de unul 
din stîlpii porţii. Auzind paşii pe pietrişul aleii, deschise cu greu 
ochii. 

- Hm, hm, păru să o recunoască pe vrăjitoare. Doftoroaia 
cea guralivă... 

- Tu cine eşti? Te ştiu de undeva? 

- Cilipir, diavol păcătos... care îşi trădează pînă şi propriul 
neam... Dar la ce te poţi aştepta de la un diavol? 

Tuşi înfundat. 

- Am auzit de tine. Erai blestemat, te-au eliberat tovarăşii 
mei. 

- Nu a ajutat prea mult... Documentul nu minte, pînă la 
urmă, mormăi el cu voce stinsă. Mi-ar pare rău să moară şi 
Pictorul... Caută-I! Tu poţi să-i scapi viaţa.... 

- Unde să-l caut? întrebă Zulfina. 

- Dacă aş şti unde, ţi-aş spune... Se pare că despre viaţa 
mea era vorba... Ce curios se învîrte viaţa, în funcţie de deciziile 
pe care le luăm. Dacă îmi atîrnam cheia de gît, aşa cum mi-a 
poruncit Stăpînul... Dacă o ucideam pe Domniţă, aşa cum mi-a 
poruncit Javila... Dacă îl ucideam pe Pictor, aşa cum făcusem 
tîrgul... 

- De ce nu ai ucis-o pe Domniţă? îl întrebă Zulfina, aşezîndu- 
se alături de el. Se vedea că puterile îl părăseau încet, încet. 

- Nu am ucis niciodată o femeie. Parcă nu-mi venea să fac 

şi drăcia asta... mai ales dacă nu era nevoie... 

- Şi pe Pictor? 

- Hihihi, rîse el sfîrşit, rîsul drăcesc transformîndu-i-se în 
tuse. M-a prins la înghesuială. Isteţ pictorul vostru... Se tot zice 
că omul la nevoie păcăleşte şi pe dracu', dar noi nu credem şi 
de fiecare dată o păţim... Da, şi viteaz. Şi-a dat mîna pentru 
domniţă, nici nu a clipit. Cred că şi eu mi-aş fi dat-o pentru 
Javila! în schimb, ea mi-a luat viaţa toată... Rîse din nou, trist. 

- Ştiam că voi nu muriţi, diavolii. 

- Nu murim, ne stingem. Uneori ne stinge Marele Zeu, alteori 
Stăpînul... Nu ştiam că şi Javila are această putere. La naiba, 
mă sting, hihihi. 

- Te pot ajuta cu ceva? 

- Nu prea cred. Poate te ajut eu cu ceva, hihihi... Am fost 
blestemat să stau în Templu nu pentru drăciile mele... 

- Ci pentru o taină, ştiu. 

- Da, am aflat Taina Stăpînului. Ia spune, n-ar fi păcat ca 
Taina să moară odată cu mine? Un zîmbet drăcesc îi încreţi 
buzele. Eu zic că ar fi păcat! La multe se aştepta Duşmanul - îi 
spuse pentru prima dată pe numele dat de muritori, şi nu cel 
folosit de slugile lui - numai la asta nu. Se pare că Marele Zeu 
nu ne-a uitat de tot... Ascultă! 

Şi încet, cu glasul tot mai slab, Cilipirîi spuse atunci Zulfinei 
marea Taină. 

- Ai grijă, să nu afle nimeni, pînă în ultimul moment, că ştii 
taina, îi şopti el. Unul dintre voi este o iscoadă, am aflat asta 
de la Javila. Şi vă va trăda, cînd veţi fi la greu. Va fi de tot rîsul 
să vă daţi de gol, hihihi... Rîsul lui drăcesc căpătase inflexiuni 
umane, îşi zise Zulfina, ridicîndu-se. 

- Trebuie să-l caut pe Pictor. Avem nevoie de el. 

- Da. I-am tăiat mîna, darareîncă talentul. I-o prinde bine... 
Du-te, du-te... Ce frumos e cerul... Ce frumoasă e lumea asta... 

Din poartă Zulfina mai privi o dată în urmă. Trupul lui Cilipir 
devenise transparent şi părea să se topească în razele soarelui. 

- Hihihi, rîse piţigăiat vrăjitoarea. Teme-te, Duşmane, de 
drăciile pe care ţi le vor face oamenii! 

Porni grăbită la vale, rugîndu-se Marelui Zeu. Avea mare 
nevoie de ajutor pentru a-l găsi pe pictor pînă nu era prea tîrziu. 



Pc T a rî mu I unui Joc 



27 



* 

* * 

„De mirare cum e viaţa asta", gîndi Domniţa. „Dintre toţi, 
tocmai peste Ifichim să dau!" 

Dăduse întîmplător peste el, rătăcind pe cîmpia litorală. 
Undeva spre nord se bănuiau zidurile Trebindei. Răsăritul era 
închis de munţii înalţi ai Aramatului, iar înspre Apus se întindea 
nemărginirea mării. Spre sud, nu prea departe, începea ţinutul 
deluros, în spatele căruia se ridicau alţi munţi. 

Pictorul nu era bine, îşi putea da singură seama. Era galben 
la faţă, ca urmare a pierderii sîngelui. Mîna i se umflase, garoul 
improvizat oprind circulaţia sîngelui. Ştia că sîngele oprit prea 
mult timp nu mai aducea viaţa, ci moartea. Sîngele adunat în 
acel braţ umflat risca să se învenineze... 

- Mi-ai salvat viaţa, îi şopti mîngîindu-i fruntea fierbinte. Ţi- 
ai pus propria viaţă chezăşie, fără să-ţi pese ce gîndesc despre 
asta. Ce pot gîndi despre tine eu, fiică de Mare Postelnic? Tu 
eşti un simplu pictor fără nume, fără bani, fără faimă, fără 
ucenici, fără comenzi. . . Viaţa ne-a adus împreună, dar tot viaţa 
ne poate despărţi. Sau moartea... Ce să fac cu tine, pictore fără 
noroc? Eu vreau să devin un viteaz de legendă, să mi se ducă 
faima... Acestui gînd i-am dedicat toată viaţa mea. Şi fără tine 
viaţa asta s-ar fi irosit, fără faimă, fără urmări, ca un semn pe 
nisipul ţărmului spălat de valuri... Şi fără să fi cunoscut fericirea 
simplă a vieţii. 

Elina este mai deşteaptă decît mine, îşi aminti ea de Prinţesă. 
Ea nu voia nimic de la viaţă decît o dragoste romantică. Pentru 
a o avea s-ar fi măritat şi cu blegul ăla... 

încercă să-şi amintească numele lui, dar renunţă, dînd din 
mînă ca după o viespe. Nu era important. Cu trupul lui Ifichim 
în braţe, trup din care viaţa se scurgea clipă de clipă, parcă 
nimic nu mai avea importanţă. 

- Ce să mă fac cu tine, dragul meu pictor? Te-am avut 
alături în cea mai importantă parte a scurtei mele vieţi. Mereu 
credincios, mereu cu un sfat bun pe buze, mereu cu un surîs 
şăgalnic în priviri... Nu o dată mi-a fost greu, dar te-am simţit 
mereu alături... Cînd tu nu vei mai fi, pe umărul cui mă voi 
sprijini? Cine îmi va mai zîmbi, cine îmi va mai vorbi şăgalnic? 

Cine mă va iubi ca tine? îi şopti ea speriată. Pentru că ai spus-o, 
tu ai spus-o! îţi sunt dragă, mai dragă decît arta! 

îi mîngîie din nou fruntea şi lacrimi grele începură să-i curgă 
pe obraz. 

- Cine mă va picta, Pictorule? Cine îmi va face miile de 
portrete promise?! încercă să-şi stăpînească hohotele, dar pe 
urmă renunţă şi le lăsă să se reverse. 

- Nu pare mort de tot, auzi ca prin vis glasul piţigăiat al 
vrăjitoarei. Sări speriată în picioare, privind în jur. Aceasta se 
apropia grăbită, cu sudoarea-i curgînd pe faţă. Cămaşa îi era 
udă, iar pelerina o ducea în mînă, să nu o încurce. 

- Salvează-I! sări Valida în întîmpinarea ei. 

- De aceea am venit, îi zise Zulfina liniştită, fără a-şi încetini 
pasul. Lăsă pelerina din mînă şi căzu în genunchi alături de 
trupul pictorului. 

- Hm, hm, privi ea încruntată la braţul lui umflat. Asta nu-i 
bine, trebuie să-i tăiem braţul. 

- Dar e tăiat, se împotrivi Valida. 

- îi e tăiata mîna, o corectă Zulfina. Şi a obrintit. Dacă vrem 
să-i salvăm viaţa, trebuie să-i tăiem braţul din sus de cot. Sper 
că nu s-a întins stricăciunea prea sus. Uite aici, spuse, pipăind 
braţul umflat. 

Se duse şi adună lemne uscate de pe plajă. Cu ajutorul unui 
amnar aprinse un foc. Cînd flăcările începură să se ridice, îi făcu 
semn Domniţei să se apropie. 

- Avem nevoie să punem sabia în foc, să o ardem. Nu vrem 
să înveninăm din nou rana. 

Valida scoase sabia plină de sînge uscat şi o trecu prin flăcări, 
pînă se înroşi. Vrăjitoarea se duse şi ridică braţul pictorului. 

- Ei, ce faci? o întrebă pe Domniţă după cîteva clipe de 
tăcere. Cine crezi că-l taie? 

Valida simţi cum i se usucă gura. 

- Doar nu vrei să i-l tai eu?! 

- Păi, cine altul? Cine-i războinicul pe-aici? Cine are sabia? 

- Da... da... eu nu de aceea am sabie.. 

- Nuuu? Atunci, de ce? De ce te-ai pregătit ani şi ani în 
arta luptelor? Nu numai să tai duşmanii, ci şi să aperi viaţa 
prietenilor! Acum ai acest prilej. Dacă ţi-e dragă viaţa lui. Să tai 
dintr-o singură lovitură! 

Valida se apropie cu sabia a cărei lamă strălucea, dar şovăi 
din nou. 

- Uite ce este, Domniţă, îşi pierdu răbdarea Zulfina. Ştiu că 
nu ţi-e uşor să dai în el. Nici mie nu mi-ar fi. Dar dacă ai măcar 
o fărîmă de dragoste pentru el, măcar din prietenie, nu-l lăsa 
să moară! Chiar fără un braţ, el tot Ifichim-Pictorul va rămîne. 

- Fărîmă de dragoste... 

- Da, de dragoste. Să dai cu toată inima şi dragostea de-i 
porţi. Lovitura trebuie să fie curată! 

Domniţa se aplecă şi îşi lipi stîngace buzele de buzele reci 
ale pictorului - primul ei sărut înfiorat de fată. Apoi se ridică, 
prinse sabia în ambele mîini şi, cu un icnet, tăie braţul dintr-o 
fulgerare. Partea umflată sări cît colo, urmată de un şuvoi de 
sînge roşu, sănătos. Dar Zulfina era acolo, începu să-i lege 
repede vasele de sînge, să pună pe rană prafuri şi ierburi... 
Valida se lăsă în iarbă şi ridică grumazul bărbatului, ţinîndu-i 
capul în poală. 

Cînd termină de legat fesele albe în jurul ciotului, vrăjitoarea 
ridică privirile strălucitoare. 

- Mi-e tare teamă că a scăpat cu viaţă, hihihi! rîse ea 
bucuroasă, şi domniţei i se păru cel mai frumos rîs auzit în viaţa 
ei. întinse mîna şi vrăjitoarea se aplecă, luîndu-i degetele reci, 
ştrîngîndu-le cu putere. Atît de deosebite, cele două tinere se 
simţeau mai apropiate decît două surori. 

- Nu ar fi bine să ne întoarcem în oraş? întrebă Valida 
şovăitoare. Poate că acolo se însănătoşeşte mai repede. 

- Poate că da, poate că nu... Poate că duşmanii sunt pe 
urmele noastre... Eu simt că e mai bine să o luăm cît mai repede 
spre sud. 

- Ce putem face noi două, două femei cu un rănit în braţele 
noastre? Cai nu avem, provizii nu... Trebuie să trecem munţii. 

- Cred că asta va rezolva problema, zise Zulfina, arătînd 
spre drumul ce şerpuia nu departe de ele. „Asta" era un grup 
de căruţe cu coviltir, fiecare trasă de cîte patru cai mari şi 
puternici, mînaţi de femei îmbrăcate în straie înflorate. Un grup 
de bărbaţi însoţeau şatra, călare. 

Zulfina ieşi grăbită în drum, strigînd de departe: 

- Hei, hei, oameni buni! Ne luaţi şi pe noi cu voi? 

- Noi nu luăm oameni străini, zise un bărbat negricios, ce 

părea să conducă şatra. Sunteţi şi femei... Locul vostru este în 
iatac. 

- Am rătăcit iatacul, rîse Zulfina. Avem bani să ne plătim 
drumul. Noi două şi un om rănit. 

- O să îmbătrîneşti înainte ca o şatră să te ia pentru bani, 
rîse crunt bărbatul. 

- Sunt deja bătrînă, hihihi. Am aproape o sută de ani. 
Aproape vîrsta de măritiş... 

- Haşal, strigă o femeie de pe loitre. O vrăjitoare! Cred că va 
trebui să o luăm, iubitul meu. Nu uita proorocirea! 

- Luaţi-ne, insistă vrăjitoarea. Mă pricep la multe, sunt 
bună doftoreasă, ştiu să învîrt toiagul... Tovarăşa mea e bună 
luptătoare, vă putem fi de folos. 

- Ai limba dulce, recunosc Haşal. Dar două femei... Şi un 
rănit! 

Zulfina nu apucă să răspundă. Valida se apropie mînioasă. 

- Uite ce este. Mă leg să mă bat cu doi dintre voi, cu cine 
vreţi voi, cu ce armă vreţi voi... Dacă sunt învinsă, vă dau toată 
averea noastră. Dacă înving, ne luaţi cu voi. Tovarăşul nostru 
are nevoie de ajutorul vostru, nu poate călări. 

Haşal o privi pe femeia de pe loitre, după care izbucni în rîs. 

- Tu ce zici, Piruna? 

- Eu zic să îi luăm. Eu o cred pe femeia asta. Şi are mare 
nevoie, nevoie venită din dragoste. 

- Atunci bulibaşa hotărăşte! Sunteţi bineveniţi în şatra 
noastră! 

- încotro mergeţi? o întrebă Valida pe Piruna, după ce îl 
culcaseră pe Ifichim în căruţa acesteia. Stătea şi ea în căruţă, 
ştergînd cînd şi cînd fruntea pictorului de sudoare. 

- Peste munţi... peste Tigran şi dincolo de deşert... pînă 
tocmai în Sinam! 

- Atunci o să avem timp să ne povestim, zise Zulfina zîmbind. 
Cred că venim cu voi pînă la capătul drumului... 

* 

* * 

Yulgur şi Hitaiori nu se pierduseră. îşi găsiră refugiu chiar 
de la începutul furtunii într-o grotă adîncă şi aşteptară oprirea 

furtunii. în zgomotul ploii, reuşiră să adoarmă. După ore de 
somn, se treziră. 

- Ar fi trebuit să treacă ploaia de-acuma, zise Yulgur în gî- 
pangu. Să ieşim. 

Apropiindu-se de ieşirea peşterii, zgomotul de ploaie dispăru. 
Pasămite dormiseră lîngă un izvor subpămîntean. Afară răsărise 
soarele, iar natura nu mai păstra nici o urmă a furtunii. 

- Unde or fi dispărut ceilalţi? întrebă Hitaiori. 

Yulgur mirosi aerul proaspăt al dimineţii. După o vreme 
spuse: 

- Copilul este în oraş, cred. Cu pisica. Pare a fi la bibliotecar. 
Cred că Marele Zeu a fost bun: Copilul şi-a găsit un tată, iar 
Toman un copil! 

- Pisica o casă, completă Prinţul. 

- Da, pisica o casă. Şi poate Copilul şi-a găst şi un nume. 
E bine să-i lăsăm în bucuria lor, poate drumul nostru nu-i şi 
drumul lor. 

Prinţul aprobă grav. 

- Ceilalţi sunt spre sud, departe. Merg repede. 

- Hitaiori şi Yulgur îi vor ajunge, zise Prinţul. Altîm? 

- Nu ştiu, nu îl pot mirosi. Poate tot spre sud... Nu o pot 
mirosi nici pe femeia, care s-a dat Tamar, diavoliţa. 

- Atunci să mergem după tovarăşii noştri. 

Porniră printre dealuri spre sud. Undeva spre sud, departe, 
în ceaţa dimineţii, se bănuiau zidurile Trebindei. Trogloditul 
mergea parcă fără grabă, dar cu paşi mari. Prinţul îşi mişca 
picioarele rapid, mergînd drept, cu mîna pe katană. Aveau 
drum lung în faţă, dar la capătul lui îi aşteaptau nişte prieteni. 

într-un oraş sfînt) 



E roul deschise ochii. Se simţea odihnit, înviorat, doar foamea-i 
scurma pîntecul. După zdruncinături, ar fi zis că se află într-o 
căruţă. într-adevăr, deasupra lui un coviltir îi închidea orizontul. 

-Te-ai trezit? îi sună în ureche vocea piţigăiată şi tremurătoare 
a vraciului. îmi e foame. Mă întrebam cînd o să faci ochi... 

- Ce are una cu alta? întrebă Eroul încă ameţit de somn. 

- Şi-or băgat de vreo trei ori capul sub coviltir. Văzînd că 
dormi, nu au spus nimic. 

- Ce voiai să zică? 

- Să mă întrebe dacă nu cumva mi-e foame... 

- Aoleo, gemu Eroul. Sper să ne dea ceva de mîncare, altfel 
nu mai scap de tine. Cine şi-or băgat capul? 

Nu mai fu nevoie de răspunsul vraciului. Poalele coviltirului 
se ridicară şi două feţe - tipic alimane - se arătară. 

- Hm. Trezim, zise unul dintre ei, pocind graiul albin. 

- Mîncam? îl imită Zildir. Străinul îl fulgeră din priviri, dar 
încuviinţă din cap. 

- Popas făceam. 

Se dovedi că acel popas se făcu mai pe seară, pe cînd Eroul 
se jura că-l va arunca pe Zildir din căruţă dacă mai deschide 

gura. Tîrziu, dar căruţa se opri totuşi, coviltirul se ridică din 
nou, iar alimanul le făcu semn să coboare. 

Se aflau în curtea unui han, se pare: o curte închisă în 
trei părţi de clădiri cu odăi de dormit, judecînd după numărul 
mare de ferestre. A patra latură era închisă de un gard înalt de 
palisadă, cu o poartă dublă la mijloc - ce tocmai se închidea în 
urma unei căruţe. Clădirea din faţă părea să aibă o crîşmă la 
nivelul solului. 

Curtea era plină de oameni, animale şi căruţe. Mai ales 
animale - nu numai cai, asini şi cămile, ci şi tot felul de animale 
şi păsări de curte, alergînd printre picioarele călătorilor. Oamenii 
stăteau în jurul focurilor; cîţiva ridicaseră mici corturi. 

- Serai, se bucură Zildir. Aici e mîncare, trase el aerul pe 
nări. 

însoţitorii lor se dovedeau a fi o ceată de vreo doisprezece 
- cinsprezece călăreţi, păzind patru căruţe. Din celelalte căruţe 
fură coborîţi mai mulţi călători, mai ales femei, tinere şi copii. 
Erau legaţi de mîini destul de lejer, legăturile fiind prinse de un 
lanţ, care îi unea în grupuri - cîte un grup de fiecare căruţă. 
Pînă să apuce să zică ceva, cei doi se treziră înşfăcaţi şi legaţi 
ca şi ceilalţi. Eroul se apucă să protesteze, dar se trezi cu o 
palmă peste gură. 

- Eu nu aş zice nimic în locul tău, îl povăţui Zildir cam tîrziu. 
Ăştia-s alimani, jefuitori. Bine că ne-au scăpat din deşert, dar 
din ghiara lor nu am auzit să scape cineva... 

- Ce vor face cu noi? întrebă Eroul, pipăindu-şi buza care 
începea să se umfle. 

- Nu sunt răi cu prizonierii. Vor să ne vîndă; dacă ne bat, nu 
fac bani. Nu ne taie decît dacă-i supărăm. 

- Se supără uşor? Mda, exact cum mi-am închipuit, zise 
văzînd încuviinţarea vraciului. 

- Or să ne dea şi mîncare din belşug, continuă acesta spunînd 
ce-l doare. Dacă suntem în putere, fac bani mai mulţi. 

Spusele vraciului se dovedirăîn zilele ce urmară a fi adevărate. 
Alimanii nu se arătau a fi cruzi. în afară de fecioare - care erau 
păzite cu grijă - celalalte femei avură, toate, parte de atenţiile 
lor - cu voie sau fără de voie. Dacă la început încercară să se 
împotrivească, ţipînd şi muşcînd - mai ales că alimanul, care 
simţea pofte carnale o făcea cu ele legate, sub privirile celorlalţi 

prizonieri - în zilele şi serile ce urmară acestea căzură cu toate 
într-o apatie indiferentă. După spusele lui Zildir, asta chiar le va 
ajuta, într-un fel. Urmau să accepte mai uşor viitoarea viaţă de 
roabe. Fecioarele şi copiii nu avură însă nimic de pătimit, deşi 
unii dintre călăreţi priviră pofticios în direcţia lor. 

Mîncare şi apă li s-a dat îndestulător, mai ales lui Zildir. 
Probabil alimanii doreau să pună ceva carne pe oasele lui. 
Pînă la sfîrşitul călătoriei - care a durat vreo săptămînă - nu- 
şi dădură seama de zădărnicia efortului lor: dacă nu altceva, 
vraciul arăta chiar mai slab! îl şi spălară de cîteva ori, atunci 
cînd drumul lorîi duseră prin oraşe care aveau vreo baie publică. 
Asta mai ales după ce se convinseseră că mirosul greu care îi 
însoţea venea din căruţa unde călătorea slăbănogul, şi mai ales 
dinspre picioarele lui. îl puseră să-şi spele şi cizmele de fiecare 
dată - aşa că vraciul se lăfăise tot drumul desculţ în fînul din 
căruţă, povestind Eroului cîte-n lună şi în stele. E drept, trăind 
cît trăiesc vracii, avea ce povesti - văzuse destule la viaţa lui. 

în a şaptea zi, mica trupă făcu popas la marginea oraşului. 

- Sambula! zise Ibrahem, singurul care ştia limba ghiaură, 
făcînd un gest larg şi mîndru spre oraşul ce se vedea la picioarele 
lor. 

Vederea era într-adevăr impresionantă. Mii de case 
înconjurau golful îngust, care intra adîncîn ţărm şi malul mării, 
de un azur minunat. Multe urcau, îngrămădite, dealurile care 
mărgineau golful înspre interior - ei înşişi se aflau pe un astfel 
de deal. Nu departe de ei, ziduri înalte şi groase, întrerupte 
de zeci de porţi şi sute de turnuri, înconjurau oraşul la destul 
de mare distanţă, din mal în mal, călărind toate dealurile şi 
închinzînd între ele nu numai oraşul, ci şi grădini, livezi şi vii. 
Deasupra caselor destul de asemănătoare ca formă, spoite 
toate în alb şi avînd acoperişuri din olane cenuşii, se ridicau 
minaretele a sute de moskei, ca şi clădirile palatelor, seraiurilor 
şi ale altor clădiri mari, pe care Eroul le bănuia a fi băi publice, 
cazarme, clădiri administrative, sau chiar biblioteci şi şcoli. 
Printre case se vedeau numeroase zone verzi şi ochiuri de ape - 
probabil grădini publice şi private. De asemenea, multele zone 
colorate de pe la intersecţii de străzi puteau fi bazare. Marea 
era străbătută de sute, mii de ambarcaţiuni de diferite mărimi, 
de la cele mai simple caice pînă la corăbii mari, cu două şi trei 

catarge. Undeva în zare se bănuia un alt ţărm, ba chiar nişte 
munţi pierduţi în ceaţă. 

- Hm, de mult doream să văd Sambula, se bucură Zildir. 
Ultimul care a văzut-o e unchiul Zidomir, dar el a trecut pe aici 
înainte să fi fost ocupată de alimani. 

- Pare foarte... aliman, zise Eroul. 

- Normal, au trecut peste o sută de ani de cînd au ocupat 
oraşul. 

Se odihniră toata noaptea. Dimineaţa au fost din nou spălaţi. 
Lui Zildir îi aruncară cizmele şi-l încălţară în papuci frumoşi, din 
catifea azurie. 

- Cum de nu ne-a trecut prin cap? fu tot ce comentă Eroul. 

Odată cu cizmele aruncară şi caftanul azuriu şi pătat al 

vraciului, înlocuindu-l cu altul nou-nouţ, de o calitate mult 
superioară. Se pare că ştiau ce aveau în mînă... Eroului nu-i 
schimbară decît tricoul - ros şi pătat - cu o cămaşă roşie, din 
mătase. Blugii, ca şi pantofii de tenis i-i lăsară, după ce le 
cercetară uimiţi. 

Pe fecioare le îmbrăcară cu şalvari din mătase transparentă, 
la fel ca şi bluzele de altfel, veşminte, care le lăsau mai mult 
goale decît îmbrăcate. Copiii şi femeile fură îmbrăcaţi în haine 
curate şi cuviincioase. 

Plecară cu noaptea în cap totuşi, astfel încît primii zori îi 
prinseră intrînd printre case. Călătorind pe jos în şir, legaţi între 
ei cu o funie de mătase şi înconjuraţi de călăreţi, străbătură 
numeroase uliţe coborînd tot mai jos, spre malul mării. Pe la 
mijlocul dimineţii ajunseră într-o piaţă - destinaţia lor după cum 
aveau să constate. Spre deosebire de alte bazaruri străbătute, 
această piaţă nu avea tarabe, ci un podium din lemn. Casele 
din jur aveau, desigur, magazine la nivelul uliţei, mărfurile 
revărsîndu-se mult pe stradă. Copertine colorate se întindeau 
deasupra acestora - fie pentru a le adăposti în caz de ploaie 
neaşteptată, dar mai ales de soarele arzător, fie pentru ai apăra 
de soare pe proprietari. De acolo, negustorii se luau la întrecere 
în a chema eventualii muşterii sub propriile lor canopii, la a 
observa marfa şi a gusta o cafea alături de stăpînul mărfii. 
Aceste strigăte, ca şi tîrguielile făcute pe voci mai joase sau 
mai înalte, se uneau pentru a se transforma într-un zumzet 
continuu, ca de bondar uriaş. 

Alături de podium erau ridicate ţarcuri din lemn. într-unul 
din acestea fură împinşi şi închişi prinşii din ceata călătorilor 
noştri. 

- Foarte neplăcut, comentă Eroul. Nu mă aşteptam să ajung 
aici pentru a fi vîndut ca o mobilă... 

- Mobilele se vînd? se miră vraciul. Adică, bănuiesc că da... 
Nici eu nu am mai fost vîndut, recunoscu el, deşi am cîteva 
rude care au fost. De obicei stăpînii lor s-au prăpădit după un 
timp, din cîte ştiu doar Zilafir mai este rob. O familie de hipani 
la care moştenirea este sfîntă. E la a treia generaţie... 

- Eu nu am viaţa atît de lungă, se plînse Eroul. Tu ai timp să 
aştepţi. Şi apoi, eu am venit cu altă treabă aici. 

- Da? Adică, da. O să găsim noi o cale între timp, încercă 
să-i dea ceva curaj. Ar trebui să apară şi ceilalţi, ne pot 
răscumpăra.... 

- Dacă n-or fi şi ei robi, se arătă Eroul pesimist. Vraciul nu 
mai răspunse - le venise, de fapt, rîndul să se suie pe podium 
alături de ceilalţi. Unul dintre alimanii care-i luaseră prinşi se 
urcă şi el, începînd să-şi laude marfa. 

- Ce ne facem dacă ne despart? îşi rosti Eroul îngrijorarea cu 
glas tare. Citise despre sclavi, despre vînzarea lor, dar pînă în 
acest moment nu realizase ce impact va avea asupra lui acest 
lucru. Mintea refuza să accepte să înţeleagă. îşi dădea seama 
că e real - atît cît de reală putea fi prezenţa lui în această lume 
- dar îşi dorea totuşi să se trezească. Vraciul părea împăcat cu 
situaţia. 

- Nu cred că ne putem împotrivi, zise şi el puţin îngrijorat. 
Dar poate se va ivi o ocazie, ceva... Nu părea prea optimist. 

Primii fură vînduţi copiii, nu fără îndelungă tîrguială. Şase 
dintre ei fură cumpăraţi de un oştean - probabil pentru a fi 
antrenaţi ca oşteni. Ultimii doi fură cumpăraţi de doi negustori, 
după o aprigă concurenţă între ei - ceea ce aduse alimanilor 
un cîştig frumuşel, mai mult aur decît primiseră pe primii şase. 

Urmară la rînd femeile. Preţul lor nu se ridică la cel al 
copiilor. Fiecare fu mînată cu indiferenţă într-o altă direcţie - 
una singură fu luată cu blîndeţe de un bărbat trecut de zenitul 
vieţii, fără braţul stîng. îşi cumpăra o ţiitoare, poate o soţie 
chiar - sau poate era un stăpîn milos cu slujitorii. 

Urmară fecioarele. Preţul lor fu mare, mai ales ştiindu-se că 

sunt albiane. Cele mai frumoase fură cumpărate, la indicaţia 
unor femei acoperite cu voaluri, pentru a fi făcute, poate, 
odalisce. Restul ajunseră în haremuri. 

Rămaseră doar ei doi. Vraciul se prefăcea nepăsător, în 
schimb Eroului privirile oamenilor i se păreau o jivină scîrboasă 
umblîndu-i pe piele. Uh! îi venea să vomite, îi venea să se 
arunce asupra spectatorilor cu unghiile şi cu dinţii... Cînd văzu 
că nimeni nu se arată interesat şi preţul cerut pe el - neruşinat 
de mare, după spusele lui Zildir - începu să scadă, umilinţa nu 
mai cunoscu margini. Dar urmară şi alte încercări: i se ceru 
să-şi deschidă gura să i se vadă dinţii (proteza era perfectă), 
să cînte, să joace, alimanul chiar îl întrebă pocit ce se pricepe 
să facă („Să scriu", spuse Eroul mîndru. „Frumoz?" „Aaa, nu-s 
caligraf. Nu ştiu scrisul aliman...") Pînă la urmă, toţi îl priviră 
scîrbiţi şi fără interes, indiferent de preţ. Cu mîinile fine şi fără 
pic de muşchi, burtos şi trecut de anii tinereţii, se prevestea un 
rob leneş şi neîndemînatic. 

Vraciul însă atrase atenţia de la început - în ciuda preţului 
foarte mare. Vînzătorul cerea pe el preţul cerut pentru toţi 
robii vînduţi - copii, femei şi fecioare, la un loc! E drept, rar 
se întîmpla să apară un vraci adevărat în piaţa de robi... Dar 
asta îi făcea pe cumpărători să-şi ţină gura. Unii îl întrebară 
unde lucrase pînă atunci şi în ce calitate (Zildir recunoscu faptul 
că era doar ucenic pe lîngă unchiul său; Ibrahem nu insistă, 
nu uitase ce efect avusese vraja simplă încercată de vraci la 
poruncă...). Altora le lipsea curajul de a poseda un vraci - ce 
control putea avea un simplu pămîntean împotriva vrăjilor lui? 

într-un tîrziu se apropie de podium un bătrîn cocîrjat, 
pleşuv, cu nasul mare şi ochii apoşi, îmbrăcat într-un caftan din 
lînă fină colorată în benzi mari verticale, în două culori diferite. 
Primele vorbe le spuse în alimană, arătînd cu toiagul spre Zildir, 
dar pe urmă continuă în albenă. 

- He, he, tu eşti din Albia? 

- Da, recunoscu Zildir. De la Curtea lui Albin... 

- Ce s-a întîmplat cu Zivnir? 

- Nimic, din cîte ştiu eu... 

- Ţi-e rudă? 

- Mi-e unchi. 

- He, he. Ucenic? 

- Mda... 

- He, he, cum de te-au luat alimanii rob? 

- Ăăă... Eram în deşert, a dat o furtună peste noi... Ne-am 
trezit robi. 

- He, he, cum de nu ai scăpat? 

- Păi... 

- Aha. Nu poţi. 

Se pare că răspunsurile îi fură de ajuns, continuă să se 
tîrguie cu alimanii în limba lor. Tîrguială ajunse la o înţelegere, 
o pungă dolofană schimbă mîinile (aflară mai tîrziu că bătrînelul 
plătise exact jumătate din preţul cerut iniţial) şi Ibrahem se 
apucă să-l dezlege pe vraci. 

- Cum rămîne cu tovarăşul meu? întrebă Zildir pe bătrîn. 

- Tovarăşul tău? se miră acesta. Ce este el la mine să-mi 
pese? Eu am nevoie de tine, am dat bani pe tine. 

- Suntem împreună. 

- He, he, asta nu mă interesează. Din cîte îmi pasă mie, 
poate să-i ia şi gîtul. 

Eroul înghiţi în sec. După privirile, pe care i le aruncau 
alimanii, posibilitatea nu era departe. Podiumul se plătea cu 
ora, se pare, de ce s-ar mai chinui să-l vîndă? 

- Am nevoie de el, se bîlbîi vraciul. Nu ştia să mintă - dar se 
pare că bătrînul nu ştia asta. 

- Da? He, he, la ce? 

- N... nu-mi... nu-mi... reu... reu... ies vrăjile fă... ră el! 

reuşi să termine vraciul fraza. 

Bătrînul îl privi încruntat, darîncepu să se tîrguie cu alimanii. 
Se lumină imediat la faţă (spre ruşinea lui, Eroul află în drum 
spre casa bătrînului că alimanii îl dăduseră gratis, numai să 
scape de el...) 

Aşa se face că cei doi păşeau acuma în urma bătrînului, 
legaţi împreună cu o funie. Funia o trăgea stăpînul după el. 
Noroc că mergea cătinel, şonticăind, astfel că şi ei mergeau 
alene prin mulţimea de trecători. Eroul nu-şi amintea să fi 
văzut vreodată o asemenea îmbulzeală - poate doar stînd la 
coadă la bilete de concert, îşi zise. Parcă toţi locuitorii oraşului 
se grăbeau într-o direcţie anumită - toate diferite - cu un scop 
foarte clar în mintea lor, fără a mai avea timp să privească 
în jurul lor, ba chiar fără a mai feri obstacolele ivite în cale. 

Cum acele obstacole erau chiar cei trei, bătrînul nu fusese încă 
doborît doar pentru că izbiturile îl aruncau în cei doi robi, care 
îl urmau supuşi. 

- He, he, eu sunt Johanam ben Zohar, zise el printre izbituri. 
Filozof, astrolog şi alchimist. Voi o să lucraţi în laboratorul meu, 
am ajuns într-o fază extrem de importantă, he, he, şi singur nu 
mai fac faţă. Un vraci ar putea ajuta, he, he... 

„Sau strica", gîndi Eroul, bucuros totuşi că rămăsese alături 
de Zildir. Nu era tovarăşul preferat de el - i-ar fi plăcut ca 
acesta să fie Pictorul, de exemplu, sau chiar Geambaşul cel 
tăcut şi trist. Bucătarul? Parcă nu, totul ieşea pe dos în prezenţa 
acestuia. Chiar şi alături de fete n-ar fi fost rău - deşi acum îi 
părea bine că acestea nu căzuseră în mîna alimanilor. Bine şi 
vraciul, se convinse singur, cu el nu e chiar atît de rău ca alături 
de bucătar. Iar cu trogloditul şi Hitaiori... Unul prost, celălalt... 
Izbucni, fără să vrea, în rîs. Noul stăpîn îl privi curios, dar Zildir 
îl întrebă: 

- Ce-ţi veni? 

- Mi-am închipuit pentru o clipă că în locul tău ar fi fost 
Yulgur. Ce-ar fi zis alimanii de asta? Cum l-ar fi prezentat 
cumpărătorilor? 

Zildir nu răspunse, dar pufni şi el în rîs. 

- Pot şti şi eu de ce rîdeţi? întrebă Johanam, curios. Poate 
nu de mine... 

- Hm... Tovarăşul nostru de care aminteşte... Eroul, aşa îl 
cheamă pe burtosul ăsta... 

- Eroul? se miră heberul. Curios nume. Eşti erou? 

- Nu prea, recunoscu Eroul. 

- He, he, ca şi cum eu m-aş numi Darnicul. Credeţi că sunt 
darnic? 

- N... n-aş crede, zise Zildir, înghiţînd în sec. 

- Chiar şi numele dat mie de părinţi - Johanam. Ştiţi ce 
înseamnă pe limba noastră? 

- Nu... 

- „Cel ce împrăştie darurile Domnului", he, he... Pe scurt. 
Darnicul. He, he, credeţi că am împrăştiat ceva în viaţa mea? 

- N-aş crede, zise de această dată Eroul. 

- Sper că ceva mîncare vei „împrăştia"... îşi mărturisi Zildir 
îngrijorarea. 

- Mîncare? He, he... Am împrăştiat o pungă de aur chiar 
acum pe voi, şi nu ştiu de ce am făcut-o! Poate degeaba. Dar 
nu o să vă las să-mi muriţi de foame, ar fi prost gheşeft. He, 
he... Cum e cu tovarăşul vostru? Un vraci care nu-i vraci, un 
erou care nu-i erou... El ce este fără a fi, he, he? 

- Un om ce nu-i om, zise Eroul. Un troglodit. 

- Troglodit... L-aş fi cumpărat şi pe acela. îl arătam pe bani, 
poate mai recuperam din banii daţi degeaba pe voi. He, he! 

Aici începu să rîdă cu adevărat, de-l apucă tuşea. Cei doi 
săriră să-l bată peste ceafă, ajutîndu-l să-şi revină. 

- Aş zice că-ţi pare bine de banii irosiţi pe cumpărarea 
noastră, zise vraciul. 

- Nu, hr, hr... Nu-mi place cînd fac afaceri proaste, nu-mi pot 
permite faliment chiar acum! Nu, mi-am închipuit ce surpriză 
ar fi avut alimanii găsind un trup verde şi bubos, he, he, sub 
straie... îl apucă din nou rîsul, terminat într-un nou acces de 
tuse. Cei doi îl sprijiniră de braţe, luîndu-l aproape pe sus. Nu 
părea rău stăpînul pe care li-l dăduse Soarta. 

Se opriră în faţa unei case din partea de jos a oraşului, nu 
departe de mare. Deşi aceasta nu se zărea, prezenţa i se simţea 
datorită mirosului iodat de alge şi a ţipătului pescăruşilor ce 
pluteau pe deasupra uliţelor pline de gunoaie. 

- Aici e casa mea provizorie, le zise bătrînelul. Vom sta aici 
cîteva zile, pînă pregătesc plecarea. 

- Unde mergem? întrebă Eroul. 

- Acasă la mine la Jerulabad, he, he, deşi nu e cel mai potrivit 
moment, răspunse heberul descuind uşa şi poftindu-i în casă. 
Am auzit că o mulţime de cavaleri pruncini din Varuna şi alte 
ţări apusene vor să elibereze Mormîntul Sfînt. Sper că Domnul 
le vor da gîndul cel bun, să aleagă pacea asupra războiului. 
Altfel, multă suflare va pieri degeaba! 

„Din nou o întorsătură a soartei", gîndi Eroul. „Ce întîmplare, 
să ajung aici pe timpul cruciadelor..." 

- Alimanii vor sări să apere Jerulabadul? întrebă el cu voce 
tare. 

- Alimanii? se miră bătrînul heber, desfăcîndu-le funia. He, 
he, ce treabă au ei cu Mormîntul şi cu oraşul Marelui Zeu? 
L-ar fi cucerit ei de mult, dacă semnele arătate nu ar fi fost 
înfricoşate. Ani de zile au stat pe malurile sfîntului Joram, 

gata să năvălească - dar de fiecare dată le-a apărut în cale un 
heruvim cu paloş de foc. Aşa se zice cel puţin, he, he... Pînă la 
urmă au pornit spre nord şi au cucerit Sambula. 

- Chiar să fi apărat Marele Zeu oraşul? se miră Eroul. 
Jerusalimul lumii lui nu rezistase niciodată vreunui atac... Ba 
da, al asirienilor, plătind bir.... Doar Dumnezeu îl putea apăra. 

- Jerulabadul este cu adevărat Oraşul Marelui Zeu, he, he, 
zise Johanam punînd de un ceai. Cine i s-a închinat şi a venit 
cu mîinile goale, fără arme, a fost primit în pace şi i s-a putut 
alătura. Oamenii trăiesc într-însul în bună pace - moslani, 
heberi, pruncini, ba chiar şi închinătorii focului. Nici de crime 
nu se pomeneşte acolo... 

- înseamnă că singura violenţă în Jerulabad a fost cea 
împotriva Pruncului, bănui cu voce tare Eroul. 

- Ce vorbeşti? se holbă la el Zildir, iar heberul clătină din 
cap. 

- De unde ai scos treaba asta? îl întrebă pe Erou cu glas 
aprins. „Se pare că-l chinuie patriotismul", îşi zise acesta, 
regretînd totuşi faptul că nu-şi ţinuse gura. 

- Unde a murit Pruncul? îndrăzni să întrebe. 

- La Varuna, ziseră ceilalţi doi într-un glas. Filozoful completă : 
Bineînţeles! 

- Cum de Mormîntul este la Jerulabad? 

- Toată lumea ştie asta, zise Johanam. Tu de pe ce lume vii? 
He, He? se întoarse spre vraci, care i se părea în acel moment 
mai plin de încredere. 

- Ăăăă... De... de., de. ..parte! găsi el un răspuns la care nu 
trebuia să se bîlbîie. 

- He, he... Mama sfîntă i-a dus trupul la Jerulabad după 
moarte şi acolo l-au înmormîntat. Doar era oraşul Domnului, 
acolo se născuse şi Pruncul, acolo învăţase Cuvîntul, Pacea 
şi Dragostea... E drept, pruncinii cred că el nu a fost pus în 
mormînt, ci s-a ridicat la cer. Aşa că nu înţeleg ce caută ei la 
Jerulabad... 

- Ziceai de Pace şi Dragoste... zise Zildir. Cunoşti semnificaţia 
acestor cuvinte pruncine? 

- He, he! Cum să nu le cunosc?! se zburli heberul. Aaaa, ţi-e 
foame, îl pricepu el. Las' că-şi(-ţi)dau imediat de mîncare. O 
să dau poruncă la bucătari să pregătească ceva. între timp le 

turnă cîte o cupă de ceai fierbinte. în el turnă ceva lichid dintr-o 
sticluţă - probabil un înlocuitor de zahăr, îşi zise Eroul. 

- Ai bucătari buni? îl întrebă pe bătrîn. Peste cuvintele lui, se 
auzi întrebarea vraciului: 

- Ai bucătari mulţi? 

Văzînd rînjetul Eroului, bătrînul dădu amărît din cap: 

- Oi, oi, Johanam, ai avut cap zevzec astăzi. în loc să te duci 
în bazar să faci afaceri proaste, mai bine mergeai la Templu să 
dai ceva jertfă Domnului, să-ţi ajute în drum spre casă. Marele 
Zeu mănîncă o singură dată pe zi! îi spuse vraciului, cu intenţie. 

* 

* * 

Dar Marele Zeu le ajută în drumul lor spre Jerulabad. Se 
urcară pe o corabie, care îi duse în doar şase zile pînă într-un 
port mare şi frumos, Acona. De aici, străbătînd cîmpii mănoase 
străjuite de munţi nu prea înalţi, acoperiţi cu păduri de cedrii 
frumoşi şi înalţi, ieşiră în alte cinci zile la zidurile formidabile 
ale Cetăţii Sfinte, Jerulabad. în mijlocul Cetăţii strălucea, ca o 
bijuterie, un deal complet alb, pe care se zărea clădirea unui 
templu imens. 

- Oraşul Domnului, şopti cu reverenţă bătrînul heber. Vraciul 
se aplecă cu umilinţă şi chiar şi Eroul se simţi cuprins de o 
emoţie puternică. 

Pătrunseră pe sub una din porţile oraşului, poate cea mai 
mare poartă văzută de Erou în viaţa lui - chiar recunoscu acest 
lucru cu voce tare. 

- N-am văzut niciodată o poartă atît de mare şi de frumoasă! 

- Da, mare şi frumoasă, şi... greu de apărat, spuse cuprins 
de îngrijorare Johanam. Doar marele Zeu o poate apăra. 

- Ce te face să te îndoieşti că îşi va^ apăra şi de data asta 
Oraşul? încercă să-l încurajeze vraciul. în cele două săptămîni 
de cînd erau împreună, ajunseseră să se împrietenească, într- 
un fel curios. Heberul le era stăpîn iar ei îi erau robi, dar relaţia 
dintre ei era una de apropiere, aproape de egalitate. 

- Multele noastre păcate... He, he, poate pentru voi e mai 
bine să vină războiul. Sunteţi pruncini, doar. Cavalerii vă vor 
elibera... Dacă eu mor, voi sunteţi oricum liberi. 

Cei doi ajunseră să înţeleagă modul particularîn care heberii 
priveau instituţia sclaviei. Moartea stăpînului elibera sclavii. 
Copiii născuţi de către sclavi erau şi ei liberi, de la naştere. 
Creşteau în libertate pe lîngă casa stăpînului părinţilor lor şi, 
dacă munceau, erau plătiţi. în schimb, sclavii nu aveau drept 
de proprietate, tot ce deţineau aparţinea stăpînului. Şi totuşi, 
nu era rar cînd un sclav sau o sclavă se căsătorea cu un stăpîn, 
stăpînă, sau cu un copil al acestora, devenind liber la nuntă... 

„Dar nu-i doresc moartea", gîndi totuşi, Eroul. 

- Nu-ţi dorim moartea, zise cu voce tare Zildir, parcă simţind 
gîndurile Eroului. 

- He, he, rîse Johanam cu rîsul lui uscat. Ştiu că sunt iubit de 
către robi. Să vedem ce veţi spune cînd o să vă pun la muncă... 

Cei trei erau însoţiţi de alţi şapte oameni - toţi robi sau 
slujitori ai heberului. Slujitorii erau toţi heberi - se pare că 
era interzis să fie robi unii altora. Erau patru femei şi trei 
bărbaţi. Un bărbat şi două femei erau bucătarii, altă femeie 
avea grijă de gospodărie şi de hainele lor, iar a patra era un 
fel de administratoare a gospodăriei filozofului. Ceilalţi doi 
bărbaţi erau un fel de învăţăcei-ucenici, deşi sclavi. Erau chiar 
şi scribi, notînd grăbiţi spusele filozofului cînd acesta le cerea. 
Cumpărau şi aveau grijă de tot felul de substanţe necesare 
experienţelor acestuia, ba chiar îl ajutau în experienţe - după 
spusele bătrînului, deoarece de cînd cei doi ajunseseră în 
stăpînirea lui Johanam încă nu intraseră într-un laborator. Tot 
ei aveau în grija lor cărţile. 

Se pare că Johanam era destul de cunoscut în Cetate, nu 
o dată fu salutat cu prietenie de către trecători. Cîţiva chiar îl 
opriră în cale să schimbe bineţe şi vorbe. Aflară mai tîrziu că se 
aflau în cartierul heber, ba chiar în zona în care locuiau familiile 
învăţaţilor, alchimiştilor, astrologilor, medicilor şi preoţilor. Era 
de la sine înţeles ca toată lumea să se cunoască între ei. Din 
întrebări, se dovedi că mai toţi erau îngrijoraţi de veştile venite 
dinspre apus. Cea mai des pusă întrebare era: „Este adevărat 
ce se aude? Cavalerii pruncini vor să ne atace?" 

Johanam trăia într-o casă cu etaj şi curte interioară, destul 
de asemănătoare celor din jur. Spre deosebire de arhitectura 
apuseană, casele aveau ziduri groase - cel mai adesea din 
cărămizi din lut uscate la soare şi nu arse în foc - lucru de 

înţeles pentru o ţară în care lemnul era rar şi scump. Ferestrele 
erau înguste şi situate chiar sub tavan, fiind folosite numai ca 
luminatoare şi nu pentru privit peisajul. Nici nu ai fi avut ce să 
priveşti - decît cel mult pereţii casei de alături. Se aprecia mai 
ales liniştea şi discreţia. 

în schimb, curtea interioară era destul de mare, îngrijită 
şi luminoasă. Deschideri mari permitea luminii să pătrundă în 
încăperile dinspre curte. Un bazin mare aduna apa ploilor - 
destul de rare, de altfel - dar şi apa unui izvor, care izbucnea 
chiar de sub bazin. Bazinul folosea atît spălării rituale zilnice 
practicate de heberi, cît şi udării grădinii, adăpării animalelor 
adăpostite într-o latură a casei, ba chiar şi la gătit. Un sistem 
de canalizare scotea surplusul de apă şi apa folosită într-un 
mic pîrîu deschis - şi destul de mirositor - care curgea nu prea 
departe de gospodărie. 

Familia lui Johanam era una cu oarece importanţă socială. 
Atît tatăl bătrînului, Zohar, cît şi bunicul lui, făcuseră parte chiar 
din consiliul director al cartierului heber şi, alături de consilieri 
din alte cartiere, din Consiliul de Juzi ai Cetăţii. Un frate al lui 
Johanam le călcase pe urme, dar bătrînului îi plăcuseră mai 
mult ştiinţele. Alţi doi fraţi erau negustori, unul din ei trăind în 
Tebana. Cu acesta trăia şi unul dintre fiii lui Johanam - alţii doi 
fiind pierduţi prin lume, prin Hipana pre cît se zvonea. 

Odată ajunşi acasă, alchemistul se scufundă în muncă. Citea 
din cărţile aduse, amesteca substanţele cumpărate în drumurile 
lui - şi altele, adunate într-o viaţă de om. Cele două ajutoare 
ale lui îl ajutau pe cît puteau... Doar cei doi robi abia aduşi 
pierdeau timpul degeaba! Pur şi simplu nu ştiau ce se aşteaptă 
de la ei şi se fereau să facă ceva fără a li se cere să facă. 
După ce văzuseră vreo cîteva explozii - din care una lăsase 
pe unul dintre ucenici fără două degete! - se fereau chiar să 
mai intre în încăperea folosită drept laborator. Şi nu greşiră: o 
explozie mai puternică îl făcu pe Johanam să mute laboratorul 
în altă încăpere - în timp ce fostul laborator primi vizita unor 
zidari. Cînd cei doi îl întîlniră pe bătrîn, abia de-l recunoscură în 
hainele zdrenţuite şi bărbuţa rară pîrlită. 

- De ce ne-o fi cumpărat? se întreba Eroul, ruşinat că 
mănînca din pîinea casei fără a face nimic. Vraciul, care mînca 
de cîteva ori mai mult decît Eroul, nu avea astfel de scrupule. 

- Vom afla, poţi fi sigur de asta. Stăpînul e prea strîns la 
pungă să dea degeaba banii de-a dura... 

- Zgîrcit? Cînd te îndoapă ca pe-un clapon?! 

- Poate de aceea mă şi îndoapă, încercă să glumească Zildir 
- parcă mai slab ca oricînd - fără a fi prea lămurit ce înseamnă 
„clapon". „Un fel de porc", îşi zise, singurul animal despre care 
ştia că se îngraşă pentru tăiere... 

într-adevăr, cam după o altă săptămînă aflară. în urma unei 
noi explozii - care îl făcu pe Johanam să se mute înapoi în 
laboratorul iniţial şi să cumpere noi instrumente, iar pe cei doi 
ucenici îi băgă în spital - stăpînul, încă plin de funingine, îi 
chemă pe cei doi robi puturoşi. 

- He, he, destul am aruncat bani pe voi degeaba. E timpul să 
văd dacă tîrgul făcut trebuie scris la cîştiguri sau la pierderi... 
Ce-aţi făcut în ultimele zile? 

- Ăăăă... nu prea multe, recunoscu Eroul. 

- Aşa, aşa... Tu nici măcar nu ai pus carne pe tine, se burzului 
stăpînul la vraci. Zic vecinii că vă ţin flămînzi şi vă muncesc din 
greu. Ai fost flămînd în casa mea vreodată?! 

- Aş mînca ceva chiar acum... recunoscu Zildir cu jumătate 
de gură. Johanam ridică ochii spre cer. Pentru a se ruga, fu 
sigur Eroul. „Dacă s-ar obişnui la heberi, sunt sigur că şi-ar face 
cruce..." 

- Bun. Aşa nu mai merge! După cum aţi auzit, nătăfleţii mei 
de ucenici sunt în spital. Nevătămaţi de-ar fi, ei nu mai calcă în 
laborator! Mi-au stricat bunătate de alambic - preţul a doi robi 
leneşi, he, he... Voi îi veţi înlocui! 

- Noi? se holbă Zildir de parcă nu auzise bine. Cei doi nătă... 
ăăă... ucenici ai tăi măcar ştiau ce fac. Au lucrat cu tine ani de 
zile. Noi îţi stricăm laboratorul în primul ceas şi ajungem toţi 
trei la spital, dacă nu chiar mai rău! 

- Nu vă gîndiţi la rele, he, he, îi linişti într-un fel alchemistul. 
Nici ei nu ştiau ce fac. Nici eu nu ştiu, de altfel - recunoscu 
senin. 

Fu rîndul lui Zildir să ridice ochii spre tavan, în timp ce Eroul 
puse în aplicare obiceiul de acasă: îşi făcu cruce. 

- Să nu mai faci semnul acela aici! se supără filozoful. Aduce 
nenorocire. Începînd de mîine, după ce ne mutăm, mă ajutaţi. 
Azi trebuie să-mi cumpăr un nou alambic. 

- Şi ce anume avem de făcut? întrebă Eroul, încercînd 
să-şi împrospăteze amintirile vagi din şcoală - pe cînd făcea 
experienţe în laboratorul de chimie. Parcă îşi amintea că un 
metal ardea cu o lumină puternică, iar ceva lichid se albea dacă 
turnai ceva în el. Şi o hîrtie ba se înroşea, ba se înalbăstrea... 

- Eu ştiu, se bucură Zildir. L-am ajutat de cîteva ori pe 
unchiu-meu. Eram foarte tînăr pe-atunci, e drept... 

- Acum cîteva zeci de ani, completă Eroul, iar filozoful dădu 
lămurit din cap. 

- Şi ce anume îţi aminteşti? întrebă acesta totuşi. 

- Aăăă... stăteam ascuns după o masă mare, din lemn. în 
caz că experienţa ieşea rău şi exploda ceva, îi lămuri pe ceilalţi 
doi. Zîmbi fericit că-şi amintise ceva. Eroul se luă cu mîinile de 

cap... 

- A explodat? întrebă curios alchemistul. 

- Da, sigur. Odată masa ne-a azvîrlit pînă-n perete. Era 
groasă, ţeapănă... 

- Aha. He, he, eu nu am mese ţepene. 

- Nu? se miră vraciul. Cum aţi scăpat pîn-acum? 

- Avem ferestre mari, he, he... încercăm să sărim pe ele - 
dacă avem timp. Eroului îi veni să-şi facă din nou cruce, dar îşi 
aminti la timp de dorinţa stăpînului. 

- Ce anume cercetezi? îl întrebă pe Johanam. 

- Elixirul, desigur! răspunse acest de parcă vorbea unui 
copil. „Sigur unui copil", îşi zise Eroul. Cuvîntul „idiot" i se părea 
cam tare... 

- Toată lumea caută Elixirul, zise şi Zildir. Unii caută şi Piatra, 
desigur... 

- Desigur, încuviinţă alchemistul. 

- Să fim serioşi, astea sunt tîmpenii! protestă Eroul, dar îşi 
înghiţi limba sub privirile celorlalţi doi. 

- He, he, vrei să spui că eu îmi pierd timpul cu tîmpenii?! 
Poate chiar sunt tîmpit, he, he?! 

- Sau că unchiul Zimnir e tîmpit?! 

- Nu, nu, se grăbi Eroul să retracteze cele spuse. Bineînţeles 
că este o căutare... ăăă... nobilă. ..ăăă... grea... Nimeni nu le-a 
descoperit, nu? 

- He, he, este o chestiune de timp. Sunt pe calea cea bună, 
formulele mele sunt impecabile! 

„Am văzut", zise - din fericire în gînd - Eroul. 

- Şi noi ce facem? încercă să fie practic, schimbînd şi vorba 
din zona cam alunecoasă. 

- Păi, îmi măcinaţi materialele pe care vi le dau pînă le 
prefaceţi în pulbere. Amestecaţi lichidele - totul sub indicaţiile 
mele. Măsurat totul cu grijă. 

- Cînd ne apucăm? întrebă Zildir frecîndu-şi palmele, apucat 
deodată de febra cercetării. După ce mîncăm, nu? îşi schimbă 
gîndul. 

- Mîine dimineaţă, he, he, v-am zis. Trebuie să cumpăr un 
nou alambic. E unul nou în oraş, adus tocmai din Prana! He, he, 
alchemiştii de acolo sunt vestiţi în toată lumea! Au dezvoltat 
zeci de formule speciale. 

- Au descoperit ceva? întrebă nevinovat Eroul. 

- Nu, din fericire! strigă vraciul optimist. Pentru că noi nu 
am mai fi avut ce căuta acuma! 

Aşa că Johanam porni spre oraş, iar cei doi se aşezară la 
masă; Eroul mai mult să-i ţină companie vraciului. Cei trei 
bucătari îi ştiau de-acuma ca pe nişte cai breji pe cei doi şi i-ar 
fi privit cu prietenie - dacă nu ar fi trebuit să muncească din 
zori pînă noaptea tîrziu pentru ei. 

- Despre ce fel de Elixir e vorba? profită Eroul de faptul că 
erau singuri pentru a-şi lămuri nişte lucruri. 

- Hm, nu ştiu care dintre ele, recunoscu vraciul. Este un 
Elixir care te face veşnic tînăr. Altele care te fac învingător, 
puternic peste măsură, nemuritor... 

- A fi veşnic tînăr nu înseamnă să fii nemuritor? 

- Ăăă... da, într-un fel. Deşi se pare că sunt două elixire, cu 
formule complet diferite... 

- Ce folos ai avea să fii nemuritor, dar bătrîn ca vremea? 

- Nici unul, e drept. Nu m-am gîndit la asta. Cred că nimeni 
nu s-a gîndit, admise el. Noi, vracii, nici nu ne batem prea mult 
capul cu astfel de elixire. Noi trăim destul de mult, nu mai vrem 
nemurirea. Uneori ni se pare chiar că trăim prea mult. Unchiul 
Zimuldan a încercat chiar să se sinucidă! 

- Toţi îţi sunt unchi? 

- Toţi? Care toţi? 

- Toţi vracii. Vorbeşti numai despre unchi. 

- Oh, nu. Este şi tata, bineînţeles. 

- Cîţi fraţi a avut tatăl tău? încercă Eroul să afle răspunsul 
pe altă cale. 

- Doar unul, bineînţeles! La noi rar se întîmplă să fie mai 
mult de un copil vraci în familie. Rar de tot doi, niciodată trei. 
Unchiul Zulmad a avut doi fraţi... 

- Şi surori? 

- Surori? Niciuna. La noi nu se nasc fete! 

- Dar parcă Zulmad avea şi două surori... 

- Oh, nu, ele erau vrăjitoare. 

- Dar voi cu cine vă căsătoriţi? 

- Cu vrăjitoarele, bineînţeles. „E cam slab la minte", îşi zise 
Zildir, cu părere de rău. 

- Aha. Dar vrăjitoarele din ce se nasc? 

- Din vrăjitoare. „Unde vrea să ajungă?" Vrăjitoarele nu vor 
naşte decît vrăjitoare. 

- Iar vracii doar vraci. 

- Exact, văd că ai înţeles! spuse, cu satisfacţie Zildir. „Nu e 
chiar atît de nătărău..." 

- Stai că nu mai înţeleg nimic! îl contrazise Eroul. Mama ta 
a fost vrăjitoare? 

- Bineînţeles, nici nu se putea altfel. 

- Chiar acum ai spus că vrăjitoarele nu nasc vraci! strigă 
Eroul exasperat. 

- Aaa, da, dar eu sunt fiul tatălui meu, care este vraci. Este 
simplu. 

- Dar născut din vrăjitoare! 

Asta îl puse pe vraci pe gînduri. 

- Stai că mă încurci. Deci, eu sunt din familie de vraci, nu de 
vrăjitoare. E normal să mă nasc vraci. Şi fratele meu tot vraci 
este. 

- Şi atunci, vrăjitoarele? 

- Ce e cu vrăjitoarele? 

- Cine le sunt taţii? 

- Taţii? Vracii, bineînţeles! „Tîmpit! Dacă nici acum nu 
a-nţeles..." 

„Doamne, tîmpit e", îşi zise Eroul, privind compătimitor spre 
prietenul său. 

- De ce nu se nasc atunci vraci? întrebă cu voce tare. 

- Cine? 

- Vrăjitoarele. Dacă tatăl lor este vraci, nu trebuie să se 
nască vraci? 

- Păi, mamele lor sunt vrăjitoare! Zildir începuse să se 
enerveze. Doar toate erau cît se poate de simple! 

- Aha... căzu de data asta Eroul pe gînduri. „L-am lămurit", 
se bucură slăbănogul. 

- Hai să zicem că te însori cu Zulfina, zise deodată Eroul. 
Zildir se lumină la faţă, dar tuşi încurcat. 

- Să zicem, de ce să nu zicem?... 

- E posibil? 

- Ăăă... probabil, mai curînd. Dacă i-a intrat ceva în cap 
Zulfinei, de obicei se împlineşte. 

- Tu nu prea vrei... 

- Ba vreau... ăăă.. Ştii, eu încă nu sunt vraci, mărturisi el 
ruşinat. Pînă nu fac vrăji... Nu vreau ca restul vrăjitoarelor să 
rîdă de Zulfina că şi-a luat un neputincios... 

- Bine, să zicem că ajungi să faci vrăji - care îţi şi reuşesc! 
Şi te însori cu Zulfina. Aşa e bine? 

- Aşa e bine, zîmbi faţa vraciului. 

- Buuun. Şi o să aveţi un copil. Da? 

- Sper, zise Zildir. „Unde vrea să ajungă?" se întrebă iarăşi, 
privind cu îndoială spre farfuria goală. Cratiţa era la fel de 
goală... 

- Ce va fi copilul? 

- Cum? Băiat, bineînţeles. Vraci. 

- De ce „bineînţeles"? Poate fi fată, nu? 

- Fată? Vrăjitoare, adică? Nici vorbă! 

- Mama e Zulfina. Dacă vrea să aibă fată? Sau trebuie să se 
mărite cu altcineva? 

- Cu altcineva? De ce să se mărite cu altcine? se supără 
vraciul. 

- Păi, dacă vrea o fată. Cu cine trebuie să se mărite? 

- Cu mine, bineînţeles. Aşa cred... 

- Poate cu un pămîntean? Un om obişnuit... 

- Nuuu, nici vorbă! O vrăjitoare nu poate avea copii cu 
muritorii, este lucru dovedit. Unele se mai mărită, dar foarte 
rar. De ce ar face-o? în cîteva zeci de ani rămîn singure, încă 
tinere... De aceea, nici vracii nu se căsătoresc cu muritoarele. 
Dacă dragostea e mare, se mai întîmplă, dar foarte rar. Muritorii 

se feresc, în primul rînd... 

- Bine, atunci să ne întoarcem. Ce o va face pe Zulfina să 
nască o fată şi nu un băiat? O vrăjitoare şi nu un vraci? 

- Voinţa. Caracterul. Dacă vrăjitoarea are un caracter mai 
puternic, va naşte fete, dacă vraciul e mai puternic, va naşte 
vraci. 

- Aha, înţelese în sfîrşit Eroul. „Atîta vorbă degeaba..." Deci, 
tu o să ai fete, trase el concluzia. Zildir se înnecă în cana cu vin. 

- Ce? Ce zici? Voi avea băiat! 

- Vrei s-o-ntreb pe Zulfina care dintre voi are un caracter 
mai puternic? întrebă Eroul nevinovat. 

- Oh, nu... mormăi Zildir. De fapt, nici nu-mi pasă, încercă 
el să găsească o ieşire onorabilă. Şi fetele sunt frumoase... 
Zulfina e frumoasă, nu? 

- Da, e frumoasă, recunoscu sincer Eroul. „Cel puţin privită 
din faţă..." se corectă în gînd. Ce alte Elixire mai sunt? 

- Cel ce te face nevăzut, de exemplu. Pentru o perioadă 
destul de scurtă. Cel ce te face invulnerabil... Cel ce te ajută să 
zbori... Sunt multe, nici alchemiştii nu le ştiu pe toate. 

- Bine, să sperăm că-l vom găsi pe cel ce ne va face nevăzuţi. 
Sau pe cel ce ne va ajuta să zburăm. Ne vom lua tălpăşiţa... 

- Ştii la ce mă gîndeam? Oare de ce nu om fi plecat pînă 
acum? Nimeni nu ne păzeşte, nimeni nu ne bagă în seamă... 

- Să ştii că ai dreptate. Nici nu mi-a trecut prin cap pînă 
acum... O să-l întreb pe Johanam. Dar cu Piatra cum e? 

- Cu Piatra e mai simplu. E o piatră pură, minunată. Pusă, 
chiar şi o parte infimă din ea, într-un metal topit, îl preface în 
aur curat. Cînd se întăreşte, ai un lingou de aur! 

- Şi ce faci cu el? întrebă Eroul. 

- Cum ce faci? Faci bijuterii. Sau bani. Te îmbogăţeşti! 

- în primul rînd, aurul curat nu e bun de nimic, e moale. în 
al doilea rînd, dacă creşte cantitatea de aur pe piaţă, valoarea 
aurului scade. Dacă va fi tot atîta aur cîtă aramă, va avea preţul 
aramei. în al treilea rînd, dacă se află că avem Piatra, ne taie 
gîtul să ne fure Piatra! 

- Hm... cam ai dreptate. Nimeni nu s-a gîndit la asta. 

- He, he, eu m-am gîndit, zise alchemistul intrînd în bucătărie, 
dînd de înţeles că auzise ultimele cuvinte schimbate de cei doi. 
De aceea nici nu caut Piatra. 

- Şi ce anume cauţi? 

- Elixirul, ţi-am spus. 

- Care dintre ele? Zildir mi-a spus că sunt nenumărate... 

- He, he, ar fi interesant să găsesc Elixirul tinereţii. Cînd mă 
dor oasele, chiar mă gîndesc să mă apuc de el. Dar parcă prea 
zic vracii că nu-i nici o scofală să trăieşti veacuri, privind cum 
cei din jurul tău se duc... Nu, eu caut Elixirul Magic! 

- Oh! se miră Zildir. Nu am auzit pe nimeni să caute acest 
elixir. 

- Nu, nimeni nu cunoaşte formula! strigă filozoful triumfător. 

- Formula celorlalte elixire se cunoaşte? întrebă Eroul 
neîncrezător. 

- Nu, he, he, sigur că nu. Parte din formulă, poate. Dar eu 
am dezvoltat această formulă, ani de zile am muncit la ea. 
Acum sunt foarte aproape. Mai lipseşte un singur ingredient! 

- Şi la ce-ţi va folosi? 

- La ce?! Pot face aur, dacă vreau aur. Pot fi tînăr, dacă asta 
vreau. Pot zbura, deveni invizibil, invulnerabil, puternic... Dacă 
descopăr acest Elixir, este ca şi cum aş avea toate celelalte 
elixire... şi Piatra pe deasupra! 

- Mda, nu-i rău gîndit, acceptă Zildir. Şi ce ingredient îţi 
lipseşte? 

- O vrajă. 

- O vrajă? De aceea m-ai cumpărat? 

- He, he... ţi-am zis că eu nu dau banii de pomană. 

- N....nnu ştiu dacă se poate. Eu nu ştiu face vrăji, nu-mi 
reuşesc. 

- îl ai pe Erou alături, cu el ai zis că-ţi reuşesc. 

- Am zis că nu-mi ies fără el. Adevărul este că nu-mi ies nici 
cu el... 

- He, he, se strîmbă Johanam. M-ai păcălit. Dar poate că 
păcăleala se va întoarce împotriva ta. Că vrei sau nu, îmi vei 
face o vrajă! 

- Ce vrajă vrei? 

- Orice vrajă. Nici nu trebuie să iasă ce vrei tu. Elixirul 
trebuie să iasă! Dacă iese, sunteţi liberi! 

- Chiar, vroiam să te întreb... zise Eroul. De ce nu ne-a 
trecut prin cap să plecăm? 

- He, he, Johanam nu este un heber prost. Am descoperit 

un Elixir! Nu are mare putere, dar leagă lucrurile mele de mine. 
Nimeni nu le poate fura, eu ştiu întotdeauna unde sunt... Iar 
robii nu pot fugi! - completă el rîzînd. Mîine ne apucăm de 
experienţe, redeveni heberul serios. 

Cei doi se duseră la culcare scîrbiţi. Auzi, să fii legat de 
cineva ca un cîine de lanţ! Cine se aşteptase ca heberul cel 
bătrîn să fie atît de isteţ? 

(în care vedem că tinereţea 

nu are vîrstă) 



E lina gemu şi se înecă în lichidul cald, care i se turna pe gură. 

Tuşea care urmă o ajută să-şi limpezească puţin capul. O 
mînă o ridicase puţin de sub ceafă şi o strachină îi fusese pusă 
la buze. Mai încercă o dată şi de data aceasta putu să bea din 
lichidul cald cu aromă de ierburi. 

- O să te simţi mai bine în curînd, auzi o voce blîndă, de 
femeie bătrînă. Fără să ştie de ce, îşi aminti de bunică - o 
bunică dispărută în negura timpului. Murise pe cînd ea era doar 
o copilă. 

Ridică greu pleoapele. în faţa ochilor îi jucau valuri, făcînd-o 
să simtă ameţeala. îi reveni în memorie ultimele clipe prin care 
trecuse înainte de a-şi pierde cunoştinţa. 

Furtuna cuprinsese corabia pe neaşteptate, o furtună rea 
cum numai pe marea aceasta auzise că se poate întîmpla. Vîn- 
turile căzute de pe înălţimile albe ale Aramatului se întîlniseră 
cu cele care mînau corabia spre est, după ce o smulseseră de 
pe calea ei spre Sambula şi o lăsaseră fără catarge. Din învol- 
burarea celor două vînturi potrivnice, nu mai fu scăpare. 

- Căpitane, ţi-am spus că ea ne este piază rea, scrîşnise 
cîrmaciul. Dă-o mării, pînă mai suntem în viaţă. 

- Stăpînul a poruncit s-o facem pierdută, uriaşe şi şeful de 
echipaj, care avea şi rol de preot pe vas. Tu ai vrut s-o duci la 
Sambula, s-o vinzi. Lăcomia ta ne aduce pieirea! 

- Dă-o valurilor! urlaseră şi ceilalţi piraţi, privind crunt spre 
căpitan. Spre ea nici nu priveseră - nimeni nu privise spre ea. 

Căpitanul nu se mai împotrivise, simţea că piraţii l-ar fi tăiat 
şi l-ar fi aruncat şi pe el în mare, cu fecioară cu tot. Continu- 
ase să stea cu fruntea pe lemnul punţii, refuzînd să privească 
piraţii, care ridicaseră fata în braţe şi o aruncaseră peste bord, 
în ciuda împotrivirii ei. 

Marea o aruncase la suprafaţă şi, în lumina fulgerelor, care 
brăzdau cerul, Elina văzu ţărmul. Şi corabia, ridicată de valuri 
uriaşe şi izbită de stînci. Cînd noi fulgere luminaseră ţărmul, 
corabia nu se mai zărise. Doar valuri albe prăvălindu-se peste 
stîncile lucioase. încercase să se ţină la suprafaţă, săltînd prin- 
tre valuri, şi cum rochia îngreunată de apă o trăgea la fund, 
rupsese bumbii şi o lepădase dînd din picioare. La fel făcu şi cu 
restul straielor, rămînînd goală. 

Apa era rece, dar nu foarte rece. Fără veşminte care să-i 
îngreuneze mişcările, Elina reuşise să se menţină la suprafaţă, 
ba chiar să se apropie de ţărm. învăţase de mică să înoate, 
dar tot ce reuşea acum să facă era să evite valurile înspumate 
care ameninţau să vină peste ea. După o vreme învăţase ritmul 
acestora, ştia că al şaptelea val venea ca un berbec acoperind 
cu spumă totul - şi îl tăia pe dedesubt. 

Curenţii o purtară spre mal. Zgomotul valurilor spărgîndu- 
se de stînci devenea tot mai puternic, iar berbecii înspumaţi tot 
mai deşi. Braţele începuseră să-i amorţească, iar răceala apei 
i se strecura în oase, înţepenindu-i mişcările. De cîteva ori nu 
reuşise să evite valurile, înghiţind apa sărată. Simţea sfîrşitul 
aproape... 

Un val mai puternic o aruncase peste o stîncă ce abia se iţea 
din apă. în spatele ei, vîltorNe o prinseră şi o dădură peste cap, 
lovind-o cu mii de ciocane. încercase să se împotrivească, fără 
succes, şi cînd se dădu bătută, încetînd să mai dea din braţe, 
se trezi aruncată pe nisipul plajei. Dădu să se ridice, dar un alt 
val o smulse de pe plajă, iar un al treilea o aruncase înapoi. Cu 
ultimele puteri se tîrîse înainte, oarbă, rugîndu-se Marelui Zeu 
să o ajute... Aici toate amintirile se rupeau. 

Deschise ochii cu greu. Din farfurioara de lut ars, decorată 
cu incizii zigzagate, se scurgeau picături de ceai gălbui. Mîna 
care ţinea strachina era subţirică şi osoasă. Pielea străvezie ca 
un pergament, închisă la culoare şi plină cu zbîrcituri fine, lăsa 
să se întrevadă firişoare subţiri de vene albăstrui. 

- încearcă să bei, fetiţo, o să-ţi facă bine, auzi din nou glasul 
uscat ca un snop de spice coapte tremurînd în adierea vîntu- 
lui. Zîmbi fără voie: crescuse toată viaţa în mijlocul Tîrgului, 
în spatele zidurilor înalte ale curţii marelui negustor Deliman. 
Nu văzuse niciodată în viaţa ei un lan de grîu copt... Atunci, de 
unde această comparaţie? 

- Aşa, aşa, zîmbeşte, şopti bătrîna. Eşti mai tare decît pari, 
copilă. Alţii scăpaţi din încercările prin care ai trecut s-ar cu- 
tremura şi acum de groază... Nu mulţi scapă întregi din ghi- 
arele bătrînei Devochia! 

Elina urmări cu privirea mîna bătrînei. în zona încheieturii 
dădu peste o pînză albă, curată, strînsă în jurul mîinii cu sforic- 
ele de culoare neagră, terminate cu cănăcei din lînă. Mîneca 
cămăşii urca pînă pe umerii firavi, unde era împodobită cu ar- 
nici negru. Gîtul subţirel, cu vene şi artere puternic conturate, 
se ridica din gulerul împodobit al cămăşii. Capul era mic, ca al 
unei vrăbiuţe - impresie întărită de nasul mare şi ascuţit, ca un 
cioc de pasăre, ochii mici şi vioi, şi mişcările iuţi, bruşte. Părul 
cărunt era adunat sub un fel de acoperămînt curios, din pînză 
neagră împodobită cu benzi roşii. 

Amintirea nopţii de groază o cutremură pentru o clipă, deşi 
zîmbetul îi rămase agăţat de buze. 

- Am scăpat! suflă înfiorată. Am scăpat... Eram pe o corabie 
de piraţi, mă duceau la Sambula să mă vîndă... Orice mai bine, 
decît robia! Dar Marele Zeu mi-a dat viaţă... 

- Orice e mai bine decît moartea, fetiţo. După moarte nu 
mai urmează nimic... Eşti tînără, ai viaţa în faţă. Eşti frumoasă. 
Eşti ca o floare în dimineaţa zilei aşteptînd sărutul soarelui. Eşti 
dată lumii pentru bucuria oamenilor, nu uita asta! 

- Unde sunt? întrebă privind în jur. Părea să se afle într- 
un bordei din crengi înverzite acoperite cu piei, culcată pe 
un pat încropit din piei şi pături. în mijlocul bordeiului era o 
vatră din bolovani, în care ardea un foc. Fumul se ridica spre o 
deschizătură croită în zona cea mai ridicată a acoperişului. 

- în bordeiul meu. Eu sunt Iarina, frumoasa Iarina, hahaha. 
Rîsul îi sună neaşteptat de tineresc, fără părere de rău. Aşa 
mi s-a spus toată viaţa, chiar şi atunci cînd nepoţii începuseră 
să-mi moară de bătrîneţe... Am fost şi sunt doftoroaia tribului, 
chiar dacă nu sunt din neam de vrăjitoare. Am avut de mică da- 
rul de a simţi calităţile plantelor şi pietrelor, şi mai ales nevoile 
trupului şi sufletului omenesc. Acum îmi pare rău că mă duc şi 
nu pot lăsa nimănui acest dar al meu. 

- Nu ai urmaşi? o întrebă Elina. 

- Oh, am, hahaha. Un sat întreg! Dar puţini să-mi 
moştenească harul. Doar nepotul, Vamidis, dar el a preferat să 
se facă şaman. Are mai multă putere folosind teama oamenilor, 
decît ar avea vreodată căutînd dragostea lor. Nu, fetiţo, viaţa 
mi se va stinge şi toate cunoştinţele mele se vor irosi. Să ştii, 
nu poţi fi doftoroaie fără să iubeşti oamenii, viaţa! Sănătatea 
nu vine numai din ierburi, ci şi din trupul bolnavului, dar mai 
ales din dragostea lecuitorului! 

- Nu am auzit aşa ceva... Zulfina nu mi-a spus niciodată 
aceste cuvinte. 

- Ah, cunoşti o vrăjitoare... Asta e bine. Cum ţi s-a părut ca 
om? 

- N... nu ştiu. Uneori părea... ironică, sarcastică... Dar nu 
părea rea la inimă. 

- Era tînără, aşa-i? 

- Da, foarte tînără. Cam de vîrsta mea... Adică... 

- Adică vreo sută de ani, hahaha, rîse Iarina. 

- Da, mai mult de o sută de ani. 

- Da, da, de aceea era ironică. Rîdea de ea însăşi şi de cei 
din jurul ei, pentru că nu a ajuns încă la linişte şi înţelepciune, 
care aduce pace cu propriile-ţi sentimente. Nu e uşor să simţi 
răul şi boala în oamenii din jurul tău... Cum se purta cu tine? 

Fecioara nu se grăbi să răspundă. Nu era deloc sigură de- 
spre părerea vrăjitoarei despre ea. 

- Ştii, eu am crescut în casa unui negustor bogat. Cel mai bo- 
gat din Cetate, poate din întreaga Albie. Nici o dorinţă de-a mea 
nu rămînea neîndeplinită. De aceea mi se spunea Prinţesa... 

- Aha, Prinţesa... Nu întotdeauna cu admiraţie, aş zice... 

- N...nu. Unii ziceau că sunt prea năzuroasă, prea orgolioasă, 
fără inimă... De aceea nu am avut prieteni niciodată, doar pe 

Valida. Ea m-a luat de soră mai mică... Mă mai mustra cînd 
ridicam nasul prea sus. Era singura care îmi spunea în faţă 
adevărul. 

- Da, o prietenă adevărată. Unde e acuma? 

- Nu ştiu, ne-a despărţit furtuna. Nu asta de pe mare, mai 
înainte, în deşert... 

- Şi pe vrăjitoare unde ai cunoscut-o? 

- Cînd i-am cunoscut şi pe ceilalţi... Da, şi Zulfina îmi zicea 
adevărul, şi nenea Ifichim... Nu cu răutate, deşi m-au făcut să 
plîng la început... Cred că-mi era... prietenă, constată Elina, 
uimită. Ca o... mamă. Eu nu mi-am cunoscut mama, completă 
cu tristeţe. 

- Mda, furtuna prin care ai trecut nu a fost prima. Probabil 
nu va fi nici ultima. Dar cred că fiecare furtună ţi-a ajutat cu 
ceva... Cum ai ajuns pe corabia piraţilor? 

- M-au răpit, din Tomita. Eram cu bardul şi nenea Kelemen. 
Ştii? cred că Boian, bardul, mă iubeşte... 

- Şi tu? îi zîmbi bătrîna. 

Fecioara simţea un sentiment pe care îi venea greu să şi-l 
lămurească. Parcă îşi întîlnise, în sfîrşit, bunica de care nu avus- 
ese parte. 

- Nu ştiu... 

- Atunci nu îl iubeşti. Cînd iubeşti, ştii! 

- Dar el mă iubeşte aşa de mult. Parcă străluceşte, scăldat 
în dragoste. Şi-ar scoate inima din piept şi mi-ar pune-o la 
picioare, dacă i-aş cere aceasta! E greu să nu-i răspund... 

- Nu o fă, fetiţo! Ai aduce nenorocire pentru amîndoi. Nu îl 
vei iubi niciodată, poate, iar recunoştinţa se va toci cu timpul, 
îţi va fi tot mai greu să-l minţi, şi el o va simţi. Ar putea deveni 
rău cu tine, ura înlocuind dragostea; sau şi-ar întoarce durerea 
împotriva lui însuşi... Fii-i ca o soră. Nu va avea încotro decît 
să-şi uite dragostea, sau să trăiască toată viaţa această dra- 
goste unică, neîmpărtăşită. Va ajunge la pace cu sine însuşi, cu 
tine şi cu întreaga lume. Oftă din greu: Nu întotdeauna fericirea 
îi este dată omului pe lumea asta. Fata mea, Aladis cea dulce, 
s-a stins din multă dragoste neîmpărtăşită... Da, da... Cînd vei 
întîlni dragostea, vei şti! 

Se duse cocîrjată la foc, unde trebălui în nişte oale din lut. 
Un miros îmbietor se ridică din ele, făcînd-o pe Elina să-şi aducă 

aminte că nu mîncase de multă vreme. 

- Uite aici, mănîncă puţin. Este o tocană de legume, eu nu 
prea mănînc carne. Uneori cîte un peşte... Oamenii tribului meu 
nu sunt oameni răi, hahaha, e drept că au nevoie de harul meu. 
Mă respectă, în felul lor, şi nu uită să împartă cu mine darurile 
date lor de către Marele Zeu. Ei te-au adus, merseseră la mare 
la pescuit şi văzuseră corabia înecîndu-se. S-au tras aproape, 
sperînd să scoată ceva de folos - dar totul s-a pierdut în furia 
mării. Te-au găsit pe tine însă, pe nisipul plajei. Dar nu e bine 
că te-au zărit goală! dădu amărîtă din cap. 

- Sunt în pericol? se sperie Elina, trăgînd pătura sub bărbie. 

- Să sperăm că nu. Inima bărbaţilor este slabă, cade în păcat 
zărind trup alb de fecioară. Iar tu eşti frumoasă, ca o zeiţă din 
vechime! 

Ajutată de bătrînă, Elina mîncă din tocana cu miros şi gust 
de mirodenii necunoscute. Fără să-şi dea seama, goli două cas- 
troane. Ruşinată, refuză pe-al treilea. Bătrîna rîse prietenos: 

- Nu, nu, ăsta nu-i pentru tine. Şi eu am nevoie de mîncare, 
oricît de uscată aş fi, hahaha. Ştiu că mai vrei, dar o să-ţi dau 
ceva puţin mai tîrziu. încă nu ai stomacul liniştit, după apa de 
mare înghiţită. încearcă să dormi acum, o să vedem ce va fi în 
zori. 

Se trezi auzind un schimb furios de voci. Focul din vatră abia 
pîlpîia, dar lumina se strecura în bordei prin deschizătura din 
tavan şi cea de la intrare. Chiar şi prin materialul care forma 
acoperişul. 

In faţa intrării vorbea un bărbat furios, într-o limbă 
necunoscută. îi răspundea Iarina, tot atît de furioasă. La un 
moment dat intră prin deschizătură un bărbat înalt, puternic, 
chiar puţin gras, urmat de Iarina agăţată de braţul lui. 

Ajuns în faţa patului, bărbatul o privi cercetător pe tînără. 
O lumină hrăpăreaţă, dar şi pofticioasă, i se întinse pe faţa 
negricioasă. Fără o vorbă, se întoarse pe călcîie şi ieşi din cort, 
nedînd nici un semn de respect faţă de bătrîna doftoroaie. 

- Acesta a fost nepotu-meu Vamidis, Şamanul. Om supus 
propriilor sale pofte... 

- Ce a vrut? 

- Să te vadă. Acum o să aibă cîteva nopţi de frămîntări... 
Trebuie să decidă ce să facă. Să te dea Sultanului alimanilor? 



Pc Tarîmul unui Joc 



59 



Cu tine poate plăti birul pe tot anul, poate chiar pe doi ani, 
ţinînd cetele de jefuitori departe. Sau poate lua preţ bun pe 
pieţele marilor oraşe, poate chiar la Sambula. Ar plăti birul, 
i-ar rămîne şi lui ceva - are şi lăcomia aurului, pe lîngă alte 
lăcomii. Sau să te ţină pentru el? Măcar pentru o vreme... Ji- 
am spus că-şi stăpîneşte greu poftele... 

- Nici una din acestea nu sunt bune pentru mine, zise 
speriată tînăra. 

- Ştiu, ştiu, fetiţo. Singur nu va putea lua nici o hotărîre, 
va trebui să aibă acordul sfatului. Dacă le arată avantajele 
vînzării tale, îi va cuceri uşor, deşi nu se întîmplă des să ne 
vindem oaspeţii. Va spune că a fost ajutor de la Marele Zeu 
dat tribului, să-şi plărească birul - urmare a rugilor şi vrăjilor 
lui! Dar poate că va spune că este un dar special al Marelui 
Zeu dat lui, Şamanului, pentru ca prin împreunarea cu tine 
să aducă norocul asupra tribului. O va schimba pe actuala 
ţiitoare, Harina, va spune că i-a dat doar un copil în trei ani şi 
aceasta aduce nenoroc tribului... Oricum nu e bine, nu cred 
că cineva i se va împotrivi. în mişelia lui, e viclean şi ştie să 
mînuiască oamenii. 

- Mai bine muream în mare! Amărîtă, fecioara nici nu 
încercă să-şi şteargă lacrimile de pe faţă. 

- Nu spune asta. Ji-am spus că viaţa ne-a fost dată s-o 
trăim. E chiar aşa de rău să fii ţiitoarea unui şaman? Chiar 
dacă acesta este ticălosul de Vamidis? 

- Nu, nu, mai bine mor! Să sfîrşesc ceea ce începuseră 
piraţii cînd m-au răpit. 

- Hei, fetiţo, nu e voia Marelui Zeu să ne luăm singuri 
viaţa. în tinereţile mele am fost şi eu ţiitoare, frumoasa 
Iarina a viteazului Gîmza! Am intrat şi în legende... Ni- 
meni nu m-a întrebat care-mi era voia şi visul. Tînărul 
pe care-l iubeam l-a trimis Gîmza la jaf, să moară în 
lupte... A murit şi Gîmza după cîţiva ani - dar eu am 
rămas! Mi-am luat soţ om pe care-l iubeam, pe Timur 
Viteazul, am avut mulţi ani fericiţi alături de el, i-am 
născut fii şi fiice. L-am plîns cînd s-a trecut din viaţă, 
aşa cum mi-am plîns pe rînd toţi fii şi toate ficele. Pe 
urmă am trăit ani mulţi alături de Kotuso, nu i-am 
născut copii, eram deja prea bătrînă ca să mai pot purta 

sarcină. El a murit acum mai bine de un deceniu, pe 
cînd eu începusem să-mi pierd frumuseţea... Nimic din 
această viaţă a mea nu s-ar fi întîmplat dacă-mi luam 
viaţa cînd am crezut că toată speranţa s-a dus. Nu aş fi 
avut nepoţi şi strănepoţi, nu aş fi salvat sutele de vieţi 
pe care le-am salvat. Poate te mai gîndeşti. 

- Eu nu am ce mă gîndi. Viaţa mi-a scos în cale o sarcină 
demnă de a trăi pentru ea. Fără ea, viaţa mea s-ar fi irosit în- 
tre patru pereţi, măritată cu un negustor, născînd unul sau doi 
copii... Îmbătrînind înainte de vreme, numărînd zi după zi şi 
noapte după noapte... Am ales moartea cînd am ieşit din casa 
tatii. Moarte pe drumul pornit, moarte la capătul lui, poate. 

Aşa că aleg moartea dacă nu pot să-mi duc căutarea pînă la 
capăt! Ori în bordeiul nepotului tău, ori în haremul Sultanului, 
drumul meu va fi oprit... 

- Mda, asta e cu totul altceva. Poţi să-mi spui care este 
ţinta drumului tău? 

- Raiul... murmură Elina cu jumătate de gură. Iarina o privi 
doar tăcută, fără a zîmbi măcar. Ştiu că sunt slabă. Ştiu că nu 
am nici o calitate. Nu ştiu de ce am fost aleasă să fac parte 
dintre Călători. Dar eu sunt una dintre cei puţini care i s-au 
alăturat Eroului. Dacă nu voi fi de faţă în Bătălia cu Duşmanul, 
atunci totul va fi pierdut! Ce va mai conta atunci dacă trăiesc 
sau nu? Viitor nu va mai fi pentru mine - nu va mai fi vi- 
itor. Nu vreau ca acea clipă să mă găsească ţiitoarea vreunui 
bărbat, oricare ar fi el... 

Bătrîna se aşeză lîngă vatră şi începu să mestece într-o 
oală, privind-o prin fumul ce se ridica spre bolta bordeiului. 

- Am auzit şi eu Proorocirea Călătorilor. Nu ştiam că-mi va 
fi dat să întîlnesc pe unul din ei... Cum de ai ajuns aici? 

- Poate că piedicile întîlnite au fost puse de către Duşman. 
Ştiu că piraţii m-au răpit la porunca lui, au spus-o. 

- Nu aveau nevoie de prea multă poruncă. Eşti frumoasă, 
ai fi adus mulţi galbeni la Sambula. 

- Aşa a zis şi căpitanul, dar el călca porunca primită. Po- 
runca era să mă arunce în mare de cum ar fi ajuns corabia în 
larg. Numai lăcomia lui mi-a salvat viaţa. în timpul furtunii i 
s-au ridicat împotrivă toţi piraţii, de aceea m-a aruncat peste 
bord... Ce vroiai să zici despre bătrîna aceea? 

- Ah, Devochia. Aşa-i spunem noi furtunii care se 
dezlănţuie din senin pe culmile Aramatului. Coboară ca un val 
de gheaţă de pe culmi, zdrobind corăbiile. Puţini au scăpat 
din îmbrăţişarea babei... Dar, interesant este altceva. Cine 
l-o fi stîrnit pe neghiobul de nepot? Nu că ar avea nevoie să 
fie stîrnit, dar nu se încontrează bucuros cu mine. Nici nu te 
văzuse... S-o fi luat după vorbele oamenilor care te-au adus 
aici. Tu, culcă-te, eu o să merg să vorbesc cu oamenii! Nu-ţi 
fie teamă, nu o să intre nimeni în cort în lipsa mea. Se tem de 
mine, hahaha. 

îşi luă un baston noduros, lucios de multă purtare. Cu 
o broboadă groasă pe umeri, porni hotărîtă într-o direcţie 
necunoscută. în ciuda îngrijorării. Elina căzu într-un somn fără 
vise. Cînd se trezi, se lăsase din nou seara. Bătrîna trebăluia 
lîngă foc cu oalele ei. Un miros ameţitor se ridica deja deasu- 
pra vetrei. 

- Ji-e foame, nu-i aşa? o întrebă pe fecioară de cum o 
simţi trează. Ji-am adus un rînd de haine - vezi că le-am pus 
lîngă tine. Ar trebui să-ţi vină bine, nepoată-mea Ramis a avut 
un trup ca al tău în tinereţe. Acum are nepoţi, şi-a făcut fun- 
dul ca o iapă, hahaha. Numai Iarina a rămas frumoasă pînă la 
bătrîneţe... Dar eu am fost întotdeauna mai subţire decît tine. 
Straiele mele din tinereţe nu te-ar cuprinde, dacă le-aş mai 
avea. Dar şi ele s-au dus cu timpul... 

Elina găsi şi un lighean cu apă. După ce se spălă, 
bucuroasă că bătrîna stătea, totuşi, cu spatele spre ea, trase 
pe ea veşmintele lăsate lîngă pat. Era un strai străin, din 
pînzeturi roşii cărămizii şi cusături aurii. în loc de fustă avea 
şalvari largi şi comozi, pe care îi băgă în cizmuliţe din piele 
moale, scurte. Bluza de aceeaşi culoare avea mînecile dintr-o 
pînză fină, transparentă. Un brîu lat, verde, îi înconjura mij- 
locul subţire. Un ilic din postav galben cu fireturi negre, com- 
pleta straiul. Pe cap îşi puse un acoperămînt ca al bătrînei, 
doar că era de o culoare sidefie iar benzile erau verzui. Erau 
toate în bune condiţii, păstrate probabil într-o ladă. Un miros 
fin de flori se impregnase în material. Dintre toate lucrurile 
pe care le purtase la ieşirea din casa lui Deliman mai avea 
doar lanţul gros, de aur, purtat la gît, şi care acum sclipea în 
deschizătura bluzei. 

- Eşti frumoasă, fetiţo! Ar fi păcat să ajungi pe mîna 
ticălosului de nepot - el nu ştie aprecia frumuseţea. 

Elina se aşeză alături de Iarina şi luă în mînă un blid de 
lut plin cu mîncare. Mîncarea era săţioasă, deşi nu părea să 
conţină carne. în loc de pîine, muşca dintr-o lipie coaptă în 
spuză, şi ea extrem de gustoasă. 

- Aşaaaa... zise Iarina cînd o văzu sătulă. Am fost pe la cei 
ce te-au găsit. I-am întrebat ce-au vorbit Şamanului. Am vor- 
bit şi cu alţi oameni... La urmă, cu Şamanul. Ai dreptate, este 
ceva necurat la mijloc. Oamenii nu te-au descris, nici măcar 
nu au spus că te-au găsit goală. Au zis doar atîta: o corabie 
s-a scufundat la mal şi a scăpat doar o fată aproape moartă, 
pe care au dus-o la doftoroaie, doar-doar o va scăpa cu viaţă. 
Atîta au zis! 

Dar păcătosul de Vamidis te-a văzut, cică. Şi are la inimă 
binele tribului, zice el. Dar îşi fereşte privirile, vinovat, iar 
deasupra lui am văzut un nor negru - ca şi gîndurile lui. Să 
ştii că porunca Duşmanului, dacă de la el vine acea poruncă, 
este mare. Teama faţă de mine este mai slabă. L-a pus la 
muncă, el care lasă totul de azi pe mîine, şi a vorbit cu toţi cei 
din Consiliu. I-a convins să te dea pe mîna lui, să facă ce vrea 
cu tine. Şi porunca e chiar mai tare decît poftele lui. Am auzit 
vorbindu-se de sacrificiu! Noi, care nu am mai sacrificat om 
poate şi de o mie de ani! 

Am ţipat, am blestemat, i-am ameninţat, dar nu a ajutat la 
nimica. Oamenilor le e teamă, nu vor să aibă şamanul îm- 
potriva lor. Acum mă ocolesc cu toţii ca pe o leproasă, să nu 
audă vorbele mele... 

- Nu-mi rămîne nimic de făcut, atunci, zise Prinţesa tristă. 
Şi viaţa părea aşa de frumoasă... 

- E frumoasă, fetiţo. Oamenii o spurcă. Unii oameni, se 
corectă bătrîna singură. Dar greşeşti, hahaha... Iarina a trăit 
mult, a învăţat mult. Mai are ea un plan sau două. Nu-ţi fie 
teamă, m-am hotărît să te ajut! 

Elina o privi cu îndoială. Bătrîna abia îi venea pînă la umeri, 
era slabă şi firavă... Nici magie nu părea să stăpînească. 

- Aşa, nu ai încredere în mine, hahaha. Ştii ce se zice? Că 
Duşmanul înşeală o lume întreagă, dar o babă îl înşeală chiar 
şi pe Duşman, dacă şi-o pune în cap. Eu mi-am pus! Acum, 

dacă ai mîncat, ia pe umeri traista aceea de colo. Şi un burduf 
de apă, unde mergem nu se prea găseşte apă. Şi să plecăm. 

- Să plecă? Unde? 

- în lumea largă, unde altundeva?! Hahaha... Dacă oame- 
nii din trib nu ştiu să o respecte pe bătrîna Iarina, cea care 
le-a stat cu sfatul alături şi la bine şi la rău mai bine de trei 
generaţii, nu merită să o mai aibă! 

- Şi plecăm... aşa...? 

- îhî. Pînă s-or trezi mîine să ne caute, vom fi departe. 

- Se vor lua după noi, au cai... 

- Au. Pe unde mergem noi, caii nu pot merge. Iar cîinii ne 
vor pierde mirosul. Ai încredere, fetiţo. Ştiu bine locurile as- 
tea, mai bine ca oricine. 

Ieşiră din bordei printr-o gaură în peretele din spate al 
bordeiului pe care nu ar fi bănuit-o nimeni. Folosind un şiş nu 
prea lung, dar ascuţit, bătrîna tăie o bucată de pînză care, 
acoperită de frunziş, ascundea ieşirea. Fără a privi înapoi, 
Iarina ieşi urmată de tînără şi se îndreptă spre deal, sprijinită 
într-un toiag, cu o manta lungă pe umeri. Şi Prinţesa pus- 
ese o pelerină din postav destul de des - găsită alături de 
traistă. închise la culoare, pelerinele le ajutară să iasă din sat 
nevăzute de nimeni. 

Iarina păşi pe o cărăruie aproape nevăzută, care pornea 
spre înălţimea munţilor ce închideau zarea spre sud. La în- 
ceput, Elina trebuise să se ţină de pelerina bătrînei să nu se 
rătăcească. Cerul era întunecat, spuzit doar de stele. Dar 
după o vreme luna îşi arătă faţa din dosul unui vîrf mai înalt al 
muntelui şi la lumina ei îşi continuară drumul cu paşi mult mai 
siguri. 

După cîteva ore de urcuş, bătrîna spuse: 

- Facem un mic popas, nu vreau să te oboseşti prea tare. 
Hahaha, nu cred că te pot duce în spate, am mai îmbătrînit şi 

eu... 

Elina nu comentă. într-adevăr, abia ţinea pasul cu bătrîna, 
era udă leoarcă de sudoare şi abia-şi mai putea trage sufletul. 

- Să îţi umezeşti numai buzele, să nu bei din apă! 

- Cum de nu ai obosit? întrebă Elina gîfîind . 

- Hahaha... grunizii sunt vestiţi prin rezistenţa lor prin 
munţi. Doar aici trăim! De aceea nici nu putem sta prea mult. 



64 



Cautarea lui Harap Alb 



Ji se pare că am făcut bun drum pînă aici, dar nepoţii mei vor 
face acest drum în cel mult jumătate din timpul luat nouă! E 
bine să mergem. 

Nu mai merseră mult pe cărare. La un moment dat, 
bătrîna se opri şi scoase dintr-o pungă o o mînă de pulbere, 
pe care o răspîndi pe cărarea pietroasă. 

- Acum, cu grijă! spuse Iarina păşind din bolovan în bolo- 
van, direct în sus pe versantul muntelui. Vezi să nu clinteşti 
vreo piatră, se va vedea. Nepoţii au ochi ageri! 

Elina o urmă, încercînd să uite panta care se azvîrlea pînă 
jos, spre malul mării. Un urcuş greu de mai bine de două ore 
le scoase sus, în culme. 

- Aşa, zise Iarina cu satisfacţie în glas. Acum o luăm 
pe creastă spre Apus. Nu mai e mult, o încurajă pe tînără, 
văzînd-o că se clatină de oboseală. 

Drumul continuă pe creasta ascuţită, lată de doar două-trei 
palme. De ambele părţi se căscau hăuri adînci, cu mici pete 
întunecate pe fundul lor - tăuri alpine. Creasta urca susţinut, 
astfel că după altă oră ajunseră într-un vîrf de munte. Zo- 
rii erau aproape şi în lumina lăptoasă se putea vedea marea 
întinzîndu-se pînă departe, în zarea de o culoare verzui- 
cenuşie. 

- Am ajuns la timp, fetiţo. Avem timp să trecem de partea 
cealaltă înainte să se lumineze de ziuă. Cine ştie cine ne-ar fi 
putut zări din sat? 

Arătă cu mîna spre vale şi acolo, chiar sub picioarele 
ei, Elina zări, într-un crîng nu departe de un mic golf de 
pe ţărmul mării, o adunătură de bordeie. Nu părea să se 
zărească nici o mişcare în sat. 

- Grunizii sunt vestiţi şi prin agerimea vederii lor, hahaha, 
rîse Iarina pornind la vale pe coasta opusă satului. Din vîrf 
coborîră pe o cărare de animale, abruptă, direct în jos. După 
mai bine de două ore, care fecioarei i se părură nesfîrşite, pe 
cînd credea că se va prăbuşi, ajunseră pe fundul căldării glaci- 
are, pe malul unui mic tău. 

- Vom sta aici pînă la noapte, zise Iarina. Nu avem 
adăpost, dar nu va ploua astăzi. Pe partea cealaltă a tăului, 
jnepenişul e des şi înalt, ne vom băga sub bolta lui. Nu 
mîncăm, cred că nu-ţi arde de mîncare, hahaha... Ne sculăm 



Pc Tarîmul unui Joc 



65 



după prînz şi îmbucăm ceva, pe urmă dormim din nou. Va 
trebui să stăm ascunse toată ziua, e posibil ca vreun cercetaş 
să fie trimis pe unul din vîrfurile din jur, să ne caute. Mai ales 
după ce îşi vor da seama că au pierdut urma, hahaha... 

în ciuda urcuşului greu de o noapte, Iarina nu părea de- 
osebit de obosită, ba chiar îşi recăpătase voioşia. 

- Ce va face şamanul? întrebă tînăra, făcîndu-şi culcuş pe 
pelerina largă şi călduroasă. 

- Probabil va observa lipsa noastră pe la prînz, dacă nu 
va fi vreunul care să aibă nevoie de serviciile mele. După 
tămbălăul de ieri, e greu de crezut, hahaha. Mai curînd 
Vamidis se va mira că nu-l bat la cap din nou... Cînd se vor 
convinge că suntem duse, îl va cuprinde furiile! Aşa că vor 
porni după noi după prînz. Vor găsi urmele noastre pe cărare, 
nu sunt decît trei cărări care pleacă din sat. Vor merge re- 
pede pe ea, hahaha... pînă vor trece munţii. Cîinii nici nu-şi 
vor da seama că am părăsit cărarea. Spre seară, cînd vor 
ajunge în valea rîului de dincolo de munţi, cîinii îşi vor pierde 
mirosul de tot. Şi urmăritorii nu vor şti dacă am trecut sau 
nu rîul, sau am luat-o prin albie ca să ne pierdem urma. Aşa 
că vor aştepta dimineaţa, să nu piardă cumva urmele ieşirii 
noastre din apă. Vor căuta pe ambele maluri, dar în zadar. Se 
vor întoarce atunci în sat, să-i spună şamanului vestea rea. 
Prostănacul de nepot îşi va pierde firea de furie! Vom fi prea 
departe să-i auzim urletele, hahaha... 

- Deci, pînă mîine nu avem de ce ne teme, se bucură şi 
Elina, simţind că-i cad pleoapele de somn. 

- Aşa ar trebui să fie. Dar e posibil ca Vamidis să meargă 
chiar el pe urma noastră, nu ştiu cît de furios va fi. El e om 
prevăzător. în timp ce el va merge pe cărare, va trimite 
cercetaşi pe toate vîrfurile, să încerce să găsească pe unde 
suntem. Aşa că mai bine stăm ascunse toată ziua. Vom merge 
mai departe noaptea. 

- Şi mîine? 

- Ştiu eu? Mîine vom fi peste munţi. Vom merge spre 
Apus, nepotul meu va trimite cercetaşi mai ales spre Răsărit 
şi Miazăzi, ştiind că ne ferim de alimani. Hahaha, un prost, 
alimani sunt şi pe acolo... Vom merge numai noaptea, timp de 
şapte nopţi, dormind peste ziuă. După ce trecem marele drum 

dintre Sambula şi Anatohia, vom continua drumul ziua, încă 
cinci zile. 

- Unde mergem? 

- Hei, am eu un vechi prieten pe acolo, hahaha. M-a iubit 
în tinereţe - în tinereţea lui. Dădu din cap melancolic, priv- 
ind în depărtări. Eu eram deja bătrînă... Am rămas prieteni. 
Deşi nu ne-am văzut de vreo trei decenii, ştiu că se va bucura 
văzîndu-mă. Nimeni nu ştie de existenţa lui, nimeni nu va 
căuta acolo. Culcă-te, fetiţo, îi şopti Elinei, punîndu-i palma 
uscată pe frunte. 



33 



(în care admirăm o floare 

fără miros) 



Sub această mîngîiere, tînăra se lăsă pradă somnului. îl 
visă pe Bard... 

A proape am ajuns, îi spuse Iarina în a doisprezecea zi de cînd 
părăsiseră satul. Cum ieşim din valea asta, vom da de un 
sat. Dincolo de sat locuieşte Mihalis. 

- De unde ştii? o întrebă Elina. 

Drumul îi prinsese bine. De mult nu se mai simţea obosită, 
aerul curat al munţilor şi eforturile îi dăduseră vigoare. Obrajii 
pierduseră din rotunjimea lor copilăroasă, iar pielea se înnegrise 
de la soarele puternic. Mişcările ei deveniseră mlădioase şi 
precise - destul de asemănătoare acum cu cele ale prietenei 
ei pierdute, Valida. învăţase multe în aceste zile. Bătrîna 
vorbea mai tot timpul, arătîndu-i plante, povestind despre ele, 
spunîndu-i la ce erau bune - sau de ce anume trebuia să se 
ferească. 

Ultima încercare fusese traversarea drumului. Pe el trecea, 
cînd şi cînd, cîte o ceată de călători, chiar şi noaptea. Dar mai 
ales drumul stătea deschis, o iscoadă putînd vedea mile după 
mile orice trecător. Aşteptară deci mult timp într-un mic crîng de 
pe marginea căii, pînă cînd luna dispăruse în nori. S-au furişat 

pînă la drum şi bătrîna ascultase cu urechea lipită de pămînt. 
L-au trecut pe brînci, bătrîna aruncînd din nou pulberea folosită 
împotriva cîinilor. 

- Poate arăt prea mare grijă, spusese ea, dar paza bună trece 
primejdia rea. Este posibil ca Vamidis să fi trimis cercetaşi pînă 
aici. Noi am mers încet, ei ar fi putut ajunge aici cu două zile în 
urmă. Doar de nu s-or fi săturat de atîta aşteptat, hahaha... E 
drept că, dacă se aţin prea mult într-un loc, alimanii ar putea 
să-i întrebe de sănătate. 

- Şi alimanii ne-ar putea căuta, îşi dădu Elina cu părerea. 

- Ar putea, de ce să nu poată? Deşi atunci cîştigul lui Vamidis 
ar fi mai mic. 

- Poate nu aşteaptă cîştig. Duşmanul nu o fi primit vestea 
pierderii mele cu bucurie... 

- Aşa, aşa... îmi place că ai început să foloseşti şi capul de 
sub tulpan, nu numai părul! 

Da, învăţase multe Elina în drumul ei. Şi îşi găsise o mamă, 
bunică, prietenă, soră - bătrîna îi dăruia dragostea simplu, 
nesofisticat, umplînd tînăra de un sentiment necunoscut pînă 
atunci. Acum găteau împreună, bătrîna învăţînd-o tainele 
plantelor şi ale gătitului. 

- E bine să ai bucătari, îi spuse ea, dar nu-i ai întotdeauna 
la îndemînă. Şi decît să te trezeşti bolnavă la stomac sau şi mai 
rău, aibă-ne Marele Zeu în pază, mai bine îţi sufleci mînecile şi 
îţi pregăteşti ceva. Nu ia decît cîteva minute, dar o faci pentru 
tine. E tot atît de important ca şi înfrumuseţatul! 

Tot de la Iarina învăţase cum să folosească unele plante şi 
minerale pentru a da mai multă culoare chipului: puţin roşu pe 
buze, puţină umbră sub ochi... 

- Nu că ai avea nevoie, fetiţo, dar nu o să fii întotdeauna 
tînără. Oi fi fost eu frumoasă, dar puţină zugrăveală nu a stricat, 
hahaha. 

Să ştii, nu există ceva mai frumos în lumea asta decît 
să împărţi cu cineva darurile pe care le ai. Mîncarea, cît de 
bine a-i găti-o, va gusta mai bine cînd o împărţi cu omul 
iubit! Cele mai fericite clipe ale vieţii mele au fost cele în 
care Timur venea acasă şi ne aşezam împreună să gătim... 
El, cel mai viteaz şi puternic războinic din cîţi au avut 
grunizii, stătea cu mine şi îmi povestea prin ce trecuse 

peste zi, în timp ce mîncarea se făcea în oale. Nici el nu 
mînca multă carne, de mirare de unde îşi trăgea puterea. 
Rîdeam mult... Şi el asculta cu atenţie trăncăneala mea. 
Numai uneori rămînea cu ochii pierduţi pe chipul meu şi 
pe faţa lui strălucea dragostea, iar eu mă bîlbîiam, roşie 
în obraz ca fecioarele la primul sărutat. Atunci el rîdea 
duios şi mă lua în braţe şi mă săruta - deşi copiii noştri 
aveau copii la rîndul lor. Cînd a murit, asta mi-a lipsit cel 
mai mult! Serile liniştite de lîngă vatră, în timp ce aburii 
se ridicau din oale... 

- L-ai iubit mult... 

- Da, fetiţo. Marele Zeu a fost bun cu mine. Mi-a dat 
bărbaţi care m-au iubit, şi mi-a dat dragoste pentru 
unul din ei. Nimeni nu ar trebui să-şi dorească mai mult 
de atît! Cineva care să-ţi răspundă la dragostea ta cu 
dragostea lui... 

- Pe mine nu m-a sărutat nimeni, şoptise Elina, ducîndu-şi 
degetele la buze. 

- 0 să te sărute, hahaha, nu-ţi fie teamă. Numai să nu dai 
fraga buzelor la prea mulţi... 

- Şi cu Mihalis? întrebă Elina în timp ce se apropiau de 
satul de dincolo de vale. Sat de caraceni, cu case din piatră - 
chiar şi acoperişurile erau din dale subţiri de piatră, scoase din 
dealul de alături. Localnicii priveau cu mirare după ele - după 
înfăţişare se arătau a fi străine. Ei erau îmbrăcaţi după obiceiul 
aramanilor, în pînze albe: şalvari, cămaşă, caftan. Turbanul era 
mai mic, pînza era înfăşurată în jurul capului o dată sau de 
două ori. Părea mai degrabă un pansament... 

- Ah, Mihalis, zîmbi tristă Iarina. Timur abia murise. Eu 
nu mă mai înfrumuseţam, nu aveam pentru cine... Mă 
simţeam bătrînă şi fără rost. El mi-a redat dragostea de 
viaţă. 

A sosit în sat însoţindu-şi tatăl. Cum îl chema?... Parcă 
Domin... N-are importanţă, dădu ea din mînă ca după o 
viespe. Căuta suport să devină membru în Consiliu, poate 
chiar căpetenie. Venirea lui în satul din care ieşiseră 
Timur şi marele Gîmza înaintea lui, era dovadă de curaj 
şi încredere. Eh, nu l-au ales... 

Tatăl lui Mihalis avea spre cincizeci de ani. Mihalis era 

cel mai mare dintre cei doi fii ai lui, poate spre douăzeci 
şi cinci... Da, de aceea nu l-au ales, au zis că-i prea bătrîn, 
hahaha... Mai degrabă l-ar fi ales pe Mihalis. Dar lui îi 
lipsea dorinţa de mărire şi putere. Tot ce îşi dorea era 
să fie lăsat cu viaţa lui, pe o bucată de pămînt pe care o 
îndrăgise. Acum îşi căuta nevastă... 

- Şi te-a găsit pe tine, îi zîmbi fata. 

- Şi m-a găsit pe mine, hahaha. Dar rîsul nu era ironic, 
nici măcar vesel. Mihalis era tînăr şi puternic, plin de 
viaţă. De mirare că toată puterea şi-o punea spre acel 
petec de pămînt pe care dorea să-şi construiască o casă, 
în care să-şi crească o turmă de copii... Şi mai vroia ceva: 
să facă lucruri frumoase cu mîinile lui. Era un meşter 
desăvîrşit, în mîinile lui metalul parcă prindea viaţă. 
Era aşa de mirare pasiunea aceasta a lui, încît o ţinea 
ascunsă, nu a spus-o nimănui în sat. Decît mie! De aceea 
nici nu ştie nimeni de acest loc... 

- Cum de a ajuns să te iubească? 

- Poate pentru că ne asemănăm. Ne-am întîlnit într-o 
dimineaţă, într-o poieniţă de lîngă locul unde aveam 
satul pe atunci... în alt loc, departe de mare, dincolo de 
munţi. Eu ieşisem să adun plante, şi am găsit o floare. Era 
atît de frumoasă, abia deschisă sub razele soarelui, cu 
picuri de rouă între petale... încît nu mi-a venit s-o rup. 
Stăteam şi-o priveam şi mă gîndeam că exact o astfel de 
floare mi-ar aduce Timur în zori, de-ar fi să mai trăiască. 
O lacrimă mi-a curs pe obrazul încă neveştejit pe atunci, 
şi am auzit un suspin. Cînd am ridicat privirea, l-am zărit 
acolo, stînd în iarbă şi privind şi el floarea. 

- Nu ai de ce plînge, femeie, a zis el încet, şi mi-am 
dat seama că nu ştie cine sunt. Deşi în faţa adevăratei 
frumuseţi nu poţi arăta altfel sentimentele decît prin 
suspine - sau printr-o lacrimă. Frumuseţea nu are cuvinte 
- vine din duhul Marelui Zeu! Vorbeşte direct duhului 
nostru. Un lucru pe care îl poţi povesti prin cuvinte nu 
este frumos cu adevărat. 

Şi cuvintele sunt frumoase, i-am zis eu, 
contrazicîndu-l. Sunt cuvinte care te umplu de fiori. 
Cuvinte care te bucură, care te întristează... 

- Şi unele care te umplu de ură şi duşmănie. Frumuseţea 
nu poate face aşa ceva. Frumuseţea este dragoste pură. 

- Nu există frumuseţe pură, aşa cum nu există adevăr 
pur. Numai Marele Zeu le ştie pe toate, numai el le poate 
crea. 

- Eu o să fac un lucru frumos! şopti el, şi hotărîrea 
definitivă din vocea lui - deşi scăzută - m-a umplut de 
fiori. L-am crezut! 

De atunci am început să ne întîlnim zilnic în poieniţa 
aceea fără nume. Vorbeam mult - el despre tainele 
metalului, eu despre tainele plantelor. Mi-a povestit 
despre pămîntul pe care îl cumpărase departe, într-un 
sat de caraceni. 

- De ce caraceni? l-am întrebat. De ce nu vrei să 
trăieşti împreună cu neamul tău? 

- Neamul meu nu se leagă de locuri, precum ştii. Nu 
m-ar putea înţelege. 

- Cum poţi să te legi de un loc, l-am întrebat nedumerită. 
Locul iubit este unde este fiinţa iubită. 

- Aşa este, m-a aprobat cu ochii luminoşi. Dar nu-i 
destul. Cum să-şi spun? Ştiam că va găsi din nou o 
comparaţie într-un obiect, şi nu mă înşelasem. Viaţa 
alături de fiinţa iubită este ca o coroană de aur. E perfectă, 
plină, rotundă - dar nu completă. Viaţa în locul iubit este 
diamantul care împodobeşte coroana. 

Am închis ochii şi am încercat să-mi imaginez coroana. 
Era frumoasă. Cu un diamant în mijlocul frunţii era 
minunată. Dar nu era plină... Şi atunci mi-am imaginat 
chipul lui Timur purtînd coroana pe frunte. Coroana 
a prins deodată viaţă, aurul sclipind galben şi pur. Iar 
diamantul strălucea ca soarele. Am dat din cap şi am 
spus: 

- Coroana e frumoasă numai cînd împodobeşte capul 
unei fiinţe iubite. 

Mihalis m-a privit uimit, pe urmă a încuviinţat: 

- Aşa e. Lucrul cel mai frumos nu este frumos dacă nu 
este făcut pentru cineva iubit. Pentru cineva, o persoană 
anume. Cînd iau metalul în mînă şi încep să-l lucrez, ies 
lucruri frumoase. Dar cînd mă gîndesc că acel obiect îl 

fac pentru cineva anume, el iese minunat! 

A doua zi a venit cu un mic dar pentru mine: o fi bulă 
de prins pelerina. Niciodată nu văzusem aşa ceva! Uite-o, 
am păstrat-o toată viaţa. 

Elina privi fibula care prindea pelerina bătrînei. Pînă 
atunci nu o băgase în seamă, dar acum, privind-o cu 
atenţie, trebui să-i dea dreptate. 

- Parcă îmi vorbeşte, şopti ea. Era destul de simplă, 
închipuia luna şi luceafărul, încojurate parcă de vîltori 
de stele. 

- Cînd mi-a dat-o, plin de şovăială, am vrut să nu o 
primesc. Am simţit acelaşi lucru - că parcă îmi vorbea. 
Şi eu nu voiam să-i ascult glasul. Dar el mi-a spus: „Am 
făcut-o pentru tine. Nu-i aşa că-i frumoasă?" Am dat 
numai din cap şi el a completat: „Nu atît de frumoasă ca 
tine. încă nu ştiu să fac un lucru atît de frumos... Dar o 
să-l fac!" 

M-am trezit ca dintr-un somn. „Sunt bătrînă!", am 
strigat, simţind cum se rupe ceva în mine. „Nu, nu eşti 
bătrînă. Vrei numai să pari aşa. Eşti cea mai tînără femeie 
din satul acesta - pentru că visele-ţi sunt tinere. Tu nu 
ai vîrstă." 

- Sunt femeia lui Timur. 

Asta l-a uimit . 

- Timur a trăit ani mulţi cu femeia lui. Trei decenii. 
Sunt ani mulţi de cînd a murit... 

- Da. Iar înaintea lui Timur am fost ţiitoarea lui Gîmza, 
are a intrat deja în legendele grunizilor! Şapte ani. Vezi, 
deci, că nu sunt deloc tînără. Sunt mult mai bătrînă decît 
tatăl tău! 

Mi-a zîmbit şi mi-a spus: 

- Tinereţea este în inima ta. Şi în ochii celui ce te 
priveşte! Repet, neamul gruniz nu are acum o femeie 
mai tînără decît tine! Vrei să primeşti de soţ pe Mihalis 
cel bătrîn ca vremea? 

- Copile, nu ştii ce vorbeşti, am început să-l resping, 
dar el mi-a pus mîna pe buze, oprindu-mă. 

- Nu spune nimic acuma. Vino din nou aici, mîine, şi 
vom vorbi. 

Aveam aproape şaizeci de ani! Nepoţii mei aveau vîrsta 
de nuntit. îmi plăcea Mihalis - îmi plăcea ca bărbat, ca 
fiu... Dar nu ca soţ. Măritată cu el, Mihalis mi-ar fi fost 
mai ales un fiu. 

A doua zis m-am dus în poieniţă. Nu a trebuit să-i 
spun nimic, a citit în ochii mei răspunsul. Nu lucea în ei 
dragostea de soţie, ci duioşia de mamă. S-a ridicat şi a 
plecat. L-am mai văzut după trei zile, a venit la cortul meu. 
M-a strigat de afară, cerînd voie să intre. L-am primit 
cu sentimente încurcate. Era îmbrăcat de călătorie, din 
faţa bordeiului se auzea sforăitul nerăbdător al calului. 
Simţeam bucurie văzîndu-l plecînd, dar şi o strîngere de 
inimă, o tristeţe. Rămîneam din nou singură. 

- Iarina, nu te voi uita niciodată, mi-a spus liniştit, 
sorbind din cupa de ceai pe care i-o oferisem. 

- Ai crescut de ieri pînă azi, i-am spus. Ai învăţat să 
primeşti ce-ţi dă viaţa, bărbăteşte. 

- Aşa e. Era necesar să te întîlnesc, ceea ce vreau să 
fac avea nevoie de tine. 

- Nu de mine, i-am zîmbit. De o femeie. O vei găsi. 

- O voi găsi, acceptă el blînd. Ştiu acum ce să caut.. 

- Nu căuta să găseşti o Iarina, am găsit putere să 
glumesc. Nu o să o găseşti uşor. 

- Ştiu şi asta, mi-a zîmbit şi el. Dar întotdeauna ai 
nevoie de un model faţă de care să compari ceea ce îţi 
scoate viaţa în cale. E necesar şi răul, şi urîtul... Cu atît 
mai necesare binele, frumuseţea. 

înainte să plece, m-a rugat ceva: să mă fac frumoasă, 
aşa cum mă făcusem pentru soţul meu. Nu ştiu de unde 
aflase acest lucru, poate îi spuseseră oamenii din sat. 
M-am codit, apoi m-am întors cu spatele la el şi mi-am 
înfrumuseţat faţa, aşa cum ţi-am arătat că se face. Cînd 
m-am întors spre el, m-a privit tăcut o vreme. Nu zicea 
nimic, îmi venea să strig la el să scoată o vorbă. La urmă 
mi-a cerut un lighean cu apă, şi i l-am dat uimită. Nu sunt 
multe lucruri care m-au uimit în viaţă, fetiţo, hahaha, dar 
nu o să uit niciodată acel moment. 

A luat ligheanul în mînă şi s-a uitat în apă. Eu mă 
aşezasem la locul meu, lîngă vatră. La un moment dat 

s-a ridicat - era înalt, chiar mai înalt decît Timur - şi s-a 
apropiat de vatră cu ligheanul în ambele mîini. L-a pus 
în faţa mea, cu o plecăciune. S-a mai închinat odată, cu 
mîna pe inimă, şi a plecat. Nu l-am mai văzut de atunci... 

Am stat mult timp, uitîndu-mă la lighean, la apa din 
el, neclintită, ca o oglindă. Lumina intrării se reflecta pe 
suprafaţa ei... Şi am înţeles intenţia lui. M-am aplecat 
şi mi-am privit chipul în oglinda apei. Era un chip tînăr, 
frumos... Aveam pentru ce trăi... Acesta a fost îndemnul 
pe care mi l-a dat Mihalis în ceasul plecării: „Trăieşte!" Şi 
am trăit. M-am măritat cu Kotuso, nu mai era nici el tînăr. 
Am trăit cu el zece ani liniştiţi, în prietenie şi linişte. 

Hahaha, trăiesc şi astăzi, fetiţo, căci de atunci am mai 
învăţat ceva preţios: frumuseţea nu stă numai în chip, ci 
şi în suflet. Mi-am amintit că Timur pe patul morţii nu mai 
era viteazul cu trup puternic şi chip frumos, ci un bătrînel 
scofîlcit, fără păr şi cu dinţii căzuţi. Toată frumuseţea i 
se adunase în ochi, dar îl iubeam ca în prima clipă cînd 
l-am văzut, în tinereţile mele. 

Da, da, fetiţo, să nu cauţi feţi frumoşi. Nu zic că nu 
va veni unul dintre ei, poate chiar mai mulţi, căci eşti 
frumoasă ca o zînă. Dar cînd le priveşti chipul, caută-le 
ochii mai întîi. Aşa îi vei cunoaşte! 

- Ce ochi avea Timur? întrebă Elina. 

- Ochii lui Timur... Oh... Erau schimbători ca marea. în 
luptă deveneau arzători. Duşmanii dădeau dosul în faţa 
lui, pînă să ridice paloşul. Cei ce călcau Legea şi făceau 
blestemăţii, părăseau tribul plecînd departe, numai să nu 
dea ochii cu el - privirea lui îi străpungea. La petreceri 
erau plini de voioşie. Copiii se lipeau de el, avea o privire 
plină de bunătate pentru ei. Toţi cei sărmani, bolnavii, cei 
în nevoie, îl priveau cu încredere. Pe oşteni îi umplea de 
vitejie, s-ar fi aruncat în foc pentru el. Grunizii nu au avut 
niciodată un conducător ca el - poate doar Gîmza. Numai 
că Timur a urît războiul, nu i-a plăcut viaţa de luptător. 
A ştiut să găsească pace pentru grunizi la alimanii care 
spulberau neam după neam. A adus liniştea. A urît 
puterea, tot ce dorea era o viaţă liniştită, în mijlocul 
tribului său... 

Iar pentru mine... Prima dată i-am simţit privirile pe 
cînd eram ţiitoarea lui Gîmza. El avea două neveste, fiice 
de bei. Le luase pentru a-şi întări puterea. Pe mine mă 
luase pentru plăcerea lui. Nu mă iubea, el iubea un singur 
lucru: puterea. Faima. Mă prefera pe mine nevestelor. 
Trăiam ca într-un vis, aşteptam să mi se treacă viaţa 
fără bucurie. Şi Timur, tînăr războinic sosit la curtea lui 
Gîmza, mi-a simţit această tristeţe şi lipsă de bucurie. 
I-am simţit privirea şi cînd mi-am ridicat ochii spre el, am 
simţit în ochii lui milă... nu, nu milă. Mînie şi neputinţă în 
faţa sorţii, ca atunci cînd vezi un copil rămas orfan, sau 
un cal cu piciorul rupt. Şi multă duioşie... 

Venea rar la curtea lui Gîmza şi inima mi se umplea de 
dor pentru tînărul cu ochi duioşi. Primea orice sarcină, 
alerga pe tot cuprinsul pămîntului aflat sub stăpînirea lui 
Gîmza. El a fost cel ce a venit cu vestea năvălirii alimanilor. 
El le-a întins cursa în care le-a zdrobit avangarda. A 
încercat să unească beii aramani şi căpeteniile caracene 
să stea împreună cu noi în faţa năvălitorilor străini. Din 
oastea care a stat împotriva alimanilor la Feşca, doar el a 
scăpat cu viaţă, plin de răni. Atît de mare a fost admiraţia 
sultanului Murşid, încît a acceptat pace cu grunizii. 

Şi cu rănile încă nelecuite, primul lui drum a fost la 
cortul lui Gîmza, să anunţe moartea marelui conducător. 
Şi să mă întrebe dacă nu aş vrea să mă mut în cortul lui, 
să-i fiu soţie. Erau primele cuvinte pe care mi le adresa 
mie, roaba şi ţiitoarea fostului conducător, la şase ani 
după ce privirile noastre se întîlniseră pentru prima 
dată... Da, da... 

Elina o lăsă pe bătrînă scufundată în gînduri, neîncercînd 
să întrerupă tăcerea. între timp, părăsiseră satul şi începuseră 
să coboare drumul simplu de care înspre valea rîului ce se tîra 
ca un şarpe strălucitor. Crînguri de copaci străjuiau marginea 
rîului pe ambele maluri, unul înalt şi lutos, căzînd direct în 
apa adîncă, celălalt pietros şi puţin adînc, îndepărtîndu-se de 
luciul apei cît ai arunca o săgeată. Valea era verde, cu parcele 
colorate de pămînt lucrat ici şi colo, şi pîlcuri de case adunate 
în gospodării în mijlocul acestora. Dar cea mai mare parte era 
acoperită de iarbă înaltă, vălurindu-se sub adierea brizei. Turme 

de oi, ciurde de vaci şi herghelii de cai se vedeau păscînd iarba 
bogată. în depărtare, poate cale de o oră de mers, începeau 
să se ridice dealurile, dincolo de care coastele stîncoase ale 
munţilor sterpi închideau zarea. 

- E frumos, murmură într-un tîrziu tînăra pentru ea. Bătrîna 
ridică ochii şi privi în zare. 

- Da, altă frumuseţe... Popor sedentar şi muncitor, caracenii. 
Mulţi alimani şi-au găsit locul printre ei, luîndu-le obiceiurile. 
Neam de moslani şi unii şi ceilalţi. Grunizilor le plac munţii. Şi 
aici sunt munţi, dar nu atît de sălbateci ca ai noştri, nici atît de 
înierbaţi. Este şi mare dincolo de munţii din zare... Noi nu am 
venit niciodată spre părţile astea, sunt prea uscate. Şi apoi, ne 
place să simţim Muntele Sfînt Aramat aproape... 

- Mihalis cum de a ajuns aici? 

- Ah, Mihalis. L-a trimis Timur pe tatăl lui ostatec la sultanul 
aliman, dovadă de credinţă. Cum e obiceiul, acesta şi-a luat cu 
el cei doi fii. Mihalis s-a împrietenit cu tînărul beizadea, unul 
din fiii sultanului. Ca să nu fie certuri şi tăieri între aceşti fii, 
sultanul îi pusese bei prin diferite ţinuturi. Şi acel beizadea 
a avut curtea nu departe de aici, pe malul mării. Prin munţii 
aceştia veneau la vînătoare. Aşa a ajuns Mihalis să cunoască 
locul şi să-l îndrăgească. 

Întîmplarea face ca fraţii mai mari ai beizadelei să moară în 
lupte şi el să ajungă sultan la moartea lui Murşid. Acum sultan 
e unul din fiii lui, cu acelaşi nume, Osaman. Dar cînd a ajuns 
sultan, beizadea Osaman nu l-a uitat pe prietenul său ostatec 
gruniz, care-l însoţea la vînătoare, ci l-a dăruit cu această vale 
în care el şi-a construit casa. 

- Ştii sigur că mai este aici? întrebă fata . 

- Ştiu dragostea lui pentru acest loc. Dacă nu l-a luat Marele 
Zeu, este aici. Ultima dată am auzit de Mihalis acum vreo doi 
ani. Deşi nu şi-a dorit-o, faima lui s-a răspîndit în tot Răsăritul. 
O să-l cunoşti. 

Drumul ducea la o gospodărie mai bogată, înconjurată cu un 
zid de piatră, înalt cît un călăreţ în şea. Casa principală era un 
adevărat conac - nu foarte diferit de cele construite în Albia, 
într-un fel, locul îi amintea Elinei de casă. Pe lîngă cele cîteva 
clădiri în cuprinderea zidului, se zăreau şi pomii unei grădini. 

- Gospodar şi prevăzător, încuviinţă bătrîna. Zidul înalt şi 

straja bună păzesc bostănăria... Era luptător priceput, m-aş 
mira ca slujitorii lui să nu fie şi buni oşteni... 

Poarta din zid era larg deschisă, dar în turnul porţii erau 
doi oşteni înarmaţi cu suliţă şi arc. Le priviră cercetător, dar le 
lăsară să intre. Cele două femei se apropiară de conac. Era într- 
adevăr construit într-un stil întîlnit în Albia: cu un pridvor înalt 
la etajul de sus, la care se ajungea pe o scară din piatră îngustă 
şi abruptă, uşor de apărat la nevoie. Pridvorul avea parapet 
din piatră şi stîlpi groşi, oferind adăpost apărătorilor în caz de 
atac, dar era destul de spaţios să ofere loc de odihnă liniştită în 
timp de pace. O uşă din lemn ferecată în fier dădea acces spre 
locuinţele slugilor, direct sub scară. 

- interesantă construcţie, se miră Iarina. Nu am mai văzut 
aşa ceva. 

- Pe la noi sunt multe din acestea, mai ales în zona de sud, 
la cîmpie. Se numesc cule. E drept, conacul Validei nu este aşa, 
dar ea trăieşte aproape de Cetate... 

- Prietena ta? 

Elina dădu din cap. Pe unde o fi Valida? Pe unde or fi restul 
Călătorilor? 

în pridvor se ivise o femeie blondă, puţin încărunţită, cu 
o înfăţişare destul de simplă. Doar ochii negri, mari, luminau 
faţa arsă de soare. Li se adresă într-o limbă necunoscută, 
dar cunoscută Iarinei, care îi răspunse. După cîteva replici 
schimbate, stăpîna casei izbucni în rîs şi bătrîna îi făcu semn 
Elinei să o urmeze spre una din clădirile arătate de stăpîna 
casei. 

- Vorbeşte limba locului, dar e străină, comentă Iarina în 
timp ce păşea grăbită în faţa Elinei. Femeie bună, nevasta lui 
Mihalis. Se vede că şi-a respectat promisiunea, a ales cu inima, 
nu cu ochii! 

- De ce aţi rîs? 

- Oh... Ne-a poftit în pridvor, promiţînd să trimită un slujitor 
să-i cheme soţul. Dar pe urmă a zis că acesta lucrează şi se 
lasă greu luat de la munca lui. Dacă sluga nu-l ia în spate să-l 
aducă, putem sta pînă seara aşteptîndu-l. Spre bucuria ei, ar 
avea timp să stea cu noi la taifas, să afle ce mai e prin lume... 

Se apropiară de o clădire scundă, fierărie după zgomotul de 
ciocan bătînd pe ilău ce se auzea dinăuntru. înainte de a intra, 

Iarina se opri o clipă, netezindu-şi rochia. Pentru prima dată 
Elina o văzu pe bătrînă cuprinsă de emoţie. 

- Să intrăm! îşi adună Iarina curajul, şi pătrunse în încăpere. 

Era într-adevăr o fierărie - dar mai mult de atît. Pe lîngă 

cuptorul încins şi foalele uriaşe dintr-un colţ, în faţa cărora 
era un ilău prins pe un butuc de lemn înalt, încăperea avea 
mese mari din lemn de-a lungul pereţilor, sub ferestrele mari 
şi luminoase. Pe ele se aflau tot felul de obiecte, mai ales 
scule. Pentru că în această fierărie nu se făceau lucruri simple, 
gospodăreşti, ci tot felul de obiecte frumoase din metal bătut, 
turnat, lipit... Arme şi cupe, pocale, tăvi, armuri, mici podoabe 
de prins îmbrăcămintea sau harnaşamentul... Unele nu păreau 
să aibă un scop anume, ci erau pur şi simplu obiecte frumoase. 

La una din mese era aşezat un bărbat de vîrstă mijlocie, 
înalt şi vînjos. Părul negru, puţin creţ, era încărunţit pe la 
tîmple, iar mustaţa groasă avea şi ea fire albe. Avea o înfăţişare 
tipic gruniză, cu nasul drept şi puternic, faţa smeadă şi gura 
frumoasă, cu sprîncene drepte şi stufoase. Aplecat, bătea cu 
mare atenţie pe o mică nicovală într-o bucată de metal. Nu 
părea să bage în seamă că cineva intrase în atelier. 

La un semn al bătrînei, Elina se aşeză la o masă, nu departe 
de cea la care lucra Mihalis. Iarina îşi trase un scaun şi i se 
aşeză alături. împreună, priviră în tăcere la munca meşterului. 
După o vreme, bucata de metal căpătă forma unei rozete de 
prins zăbala. Meşterul ridică obiectul abia creat şi-l privi în 
lumină. Cu această ocazie îşi dădu seama că nu mai era singur 
şi întoarse privirile spre străine. Sub sprîncene îi străluceau doi 
ochi negri, îndepărtaţi, adîciţi în orbite. „Un bărbat frumos", 
recunoscu Elina. „Nu atît de frumos ca acel căpitan... Boldur. 
Poate Boian să ajungă aşa, la maturitate..." O cută i se adînci 
bărbatului între sprîncene privind spre bătrînă, după care un 
zîmbet îi lumină faţa. 

- Iarina! şopti cu recunoaştere în glas. 

- Hahaha... Nu aşa de tînără pe cît ai lăsat-o. Nici atît de 
frumoasă... 

- Nu te-ai schimbat de loc, o contrazise Mihalis, şi Elina îi 
simţi sinceritatea din voce. 

- Dacă zici tu, nu-l contrazise bătrînă. Tot aşa de frumoase 
cuvinte îi spui şi nevestei? 

- De ce crezi că stă cu mine? glumi bărbatul. Eu sunt Mihalis, 
se adresă el Elinei. Bănuiesc că eşti din Albia. 

- Nu te mira, fetiţo, îi opri bătrînă întrebarea. Mihalis a avut 
întotdeauna capul bine înfipt pe umeri. A văzut că mă adresez 
lui în albenă, ca să înţelegi şi tu ce vorbim... 

- Dar tu de unde ai ştiut că înţeleg această limbă? 

- Mi-am zis că soţia ta este din Albia... 

- Aşa... Iar asta de unde ai ştiut-o? 

- Păi, femeia este străină de aceste locuri. După părul blond, 
este de undeva din Evrona. Iar copila asta a recunoscut tipul 
de casă de la ea din ţară. N-am fost, totuşi, sigură, recunoscu 
ea zîmbind. 

- Da, am adus-o din Albia. Şi tipul de casă... Cînd ne-am 
despărţit, m-am dus la Osaman, tot nu aveam altceva mai 
bun de făcut. Şi vroiam să-mi confirme dania făcută. Dar el 
mi-a cerut să merg mai întîi capuchehaie la Curtea din Albia, 
„îs ghiauri de-ai tăi! Cînd termini, te întorci şi îţi dau zapis de 
stăpînire. Şi eu m-aş trage într-un astfel de loc, dacă s-ar putea, 
dar am împărăţia pe mînă. Cred că uneori o să te invidiez..." 
Dar cît timp o să staţi aici? se întoarse el în prezent. 

- Nu ştiu. Pînă cînd fetiţa asta îşi găseşte drumul... 

- Aşa. Atunci, sunteţi binevenite. Dacă slabele mele puteri 
o vor ajuta pe tovarăşa ta să-şi găsească drumul, o să aibă tot 
ajutorul meu şi al gospodăriei mele. Dar după plecarea ei, tu 
poţi rămîne aici. Va fi o bucurie pentru mine, pentru soţia mea, 
pentru copiii mei. 

- Mă bucur că i-ai cuprins şi pe ei, spuse Iarina cu adevărat 
bucuroasă. înseamnă că mă ştiu? 

- O să afli în curînd, o să ne întoarcem în casă. Bucuria 
este aşa de mare, încît nu o să mă pot întoarce la munca mea. 
Asta poate aştepta pe mîine, puse el cu grijă rozeta de metal 
pe masă. Dar înainte să mergem, vreau să-ţi dăruiesc ceva, 
Iarina. Sper să primeşti. 

Fără a aştepta răspunsul ei, se îndreptă spre singurul dulap 
din încăpere. De acolo scoase o cutiuţă simplă din lemn roşiatic, 
de cireş, fără înflorituri. Aduse cutiuţa la masă şi o puse, cu 
veneraţie parcă, pe tăblia mesei, sub lumina ce se strecura 
prin geam. O deschise cu grijă şi le invită pe vizitatoare să se 
apropie. 

Fundul cutiuţei era acoperită cu un strat gros de catifea, de 
un bleu închis. Pe catifea era aşezată o floare - din metal. Metal 
simplu, oţel, de o culoare cenuşie. Unele părţi fuseseră şlefuite 
cu grijă, pînă prinseseră o strălucire de oglindă, dar altele îşi 
păstraseră luciul mat, de metal nefinisat. Deşi nu era făcut din 
metal preţios, Elina nu văzuse niciodată o bijuterie de aşa mare 
preţ. Şi văzuse destule obiecte scumpe în casa tatălui ei! 

Floarea părea vie. Deşi nu avea culoarea naturală de plantă, 
lucrarea era atît de desăvîrşită încît tînăra simţea lujerul 
şi frunzele să fie de un verde fraged, cu seva circulînd sub 
suprafaţă. Floarea era simplă şi nu prea mare, părînd în ochii ei 
de un alb-rozuliu. între petalele străvezii, peţiolul părea de un 
galben pur. Floarea părea să se deschidă sub ochii ei, parcă sub 
binecuvîntarea soarelui din zori, iar pe petale şi frunze păreau 
că strălucesc boabe de cleştar. Era atît de frumoasă, încît 
ruperea florii ar fi părut o adevărată crimă! Tînăra se înfioră, 
cuprinsă de un fior nelămurit. Floarea respira dragoste! Dacă ar 
fi fost să-şi închipuie dragostea prinzînd formă, aşa ar fi trebuit 
să arate. Artistul îşi pusese tot sufletul în această floricică de 
metal. Ridică ochii şi o privi pe Iarina. 

Bătrîna privea tăcută floarea, cu o mînă pe inimă, cealaltă 
dusă la buze. Lacrimi clare picurau pe obrajii veştezi şi ridaţi. 

- Hei, Mihalis, tu ai pus tot sufletul tău în această floare. Ce 
ţi-a mai rămas după aceea? 

- A mai rămas... 

- Cînd scoţi dragostea şi o pui în cutiuţă, nu mai rămîne 
nimic... 

- Aşa e, am făcut această floare cu tine în gînd. Pentru tine 
am făcut-o, pentru Iarina cea pe care o iubeam eu cu tot elanul 
tinereţii mele. Şi cînd am terminat floarea de făcut, m-am simţit 
gol şi istovit. Murise dragostea... Dar am privit floarea şi mi-am 
zis: „Dragostea nu moare niciodată!" însă Iarina, cea pe care o 
iubisem eu, nu mai era. Rămăsese o femeie, Iarina, pe care o 
iubeam ca un prieten, că un frate mai mic, ca un fiu. O femeie 
care a avut înţelepciunea şi tăria să răcorească arşiţele unui 
tînăr fără minte - dar cu multe vise - fără să-l înrăiască, fără 
să-i preschimbe dragostea în ură... 

- Şi eu mulţumesc acelui tînăr pentru darul lăsat la plecare. 
Datorită acelui dar am trăit împăcată cu mine şi cu cei din jurul 

meu pînă astăzi, cînd soarta mi-a adus o nepoată şi - îl privi 
deschis, zîmbind - un fiu! 

Simplu, fără alte vorbe, cei doi se strînseră în braţe - într- 
adevăr, îşi zise Elina, ca o mamă care îşi strînge în braţe fiul 
plecat de mult timp şi întors pe neaşteptate. 

- îţi mulţumesc pentru darul revederii, Mihalis, zise Iarina 
desprinzîndu-se din îmbrăţişare, după ce îl sărutase pe frunte. 
Am auzit vorbe bune despre tine, dar acum văd ce artist 
desăvîrşit eşti. Faci cinste neamului gruniz! Cînd faptele eroilor 
neamului nostru vor trece şi ei vor fi uitaţi - şi Gîmza, şi Rustam 
din vechime, chiar şi iubirea inimii mele Timur - obiectele ieşite 
din mîna ta vor aduce bucurie oamenilor. Mă bucur că întîlnirea 
noastră într-o vale plină de rouă te-a ajutat să-ţi găseşti drumul. 
Acea floare nu am rupt-o niciodată, ea nu a murit. Ea trăieşte 
în sufletul meu, în sufletul tău şi, mai ales, trăieşte în această 
floare! 

Cu aceste cuvinte închise încetişor cutia şi o strînse la piept. 

- Să mergem, să mergem, le îndemnă Mihalis din spate, ca o 
gazdă bună. Soţia o fi nerăbdătoare să afle cine sunt cele două 
vizitatoare. Mare bucurie va fi: o fată din propriul ei neam, şi 
Iarina! 

- Ştie despre cutie? 

- Desigur, nu i-am ascuns niciodată nimica. 

- Atunci să mergem. 

Mihalis avu dreptate. Stăpîna gospodăriei aştepta în capul 
scărilor, în cerdac. îi privi pe cei ce se apropiau cu atenţie - şi 
deodată dădu un strigăt de bucurie. Se repezi pe scări în jos şi 
se opri în faţa Iarinei, privind-o cu dragoste neţărmurită. Apoi 
îi luă mîna uscată şi o duse la buze, semn de mare respect în 
satele albane, ştiu Elina. 

- Binecuvîntează, măicuţă! zise ea în limba maternă din 
prea mare emoţie. 

- Hei, ai văzut că te-a recunoscut?! se bucură Mihalis folosind 
şi el limba nevestei. Cunoaşte-o şi pe această tînără, fată de pe 
meleagurile tale. 

- Oh, ce bucurie ne-a adus azi Marele Zeu. Maica Iarina şi 
o soră de-a mea din Albia. Dar pe Iarina am cunoscut-o după 
cutiuţă, mărturisi ea. Ştiam că nu o vei da nimănui altcineva... 
Tu cum ai ajuns pe meleagurile astea îndepărtate? o întrebă pe 

Elina. De răspuns, răspunse însă bătrîna: 

- Ea este Elina. O... o nepoată de-a mea bună. Este o poveste 
lungă... 

- Veniţi sus. Cît timp ne vom odihni şi ne vom bucura de hrana 
dată de Marele Zeu, o să avem timp să ne spunem poveştile. 
De cînd am venit aici urmîndu-mi bărbatul, n-am văzut picior 
de albin. Dorul de ţară am încercat să-l ogoiesc învăţînd copiii 
şi soţul limba strămoşilor mei... Dar e greu, copiii mai degrabă 
folosesc limba caracenă, ba chiar şi cea alimană. Limba gruniză 
baremi nu o ştiu deloc... 

- Lasă-i, vor trăi în lumea lor, nu a noastră, zise bărbatul 
liniştit. Să mergem. 



* 

* * 

- Deci, asta e povestea mea, sfîrşi Elina. Noaptea căzuse 
de mult, dar era plăcut în pridvor. O să trebuiască să plec în 
curînd, trebuie să îi găsesc pe ceilalţi. 

- Asta va fi greu, zise Mihalis. Lumea e mare şi plină de 
primejdii. Nu o să poţi merge singură; fecioară singură pe drum 
atrage tîlharii ca muştele! 

- Atunci musai să ne continuăm drumul împreună, zise 
bătrîna. 

- Asta nu se poate, se împotrivi nevasta lui Mihalis, pe 
numele ei Dara. Abia aţi venit, trebuie să staţi cu noi o vreme! 

- Timpul nu stă, îi zise Elina tristă. Tovarăşii mei se 
îndepărtează cu fiecare zi ce trece, îi vom pierde de tot. 

- O să-i dăm cîţiva slujitori înarmaţi, îi zise Mihalis bătrînei. 
O vor însoţi pînă la Sambula, acolo am prieteni. Marele Vizir, 
chiar şi Sultanul ştiu de mine, le-am făcut multe lucruri de preţ. 
Dacă nu dau de ceilalţi, vor lua o corabie pînă în Tebana, ceilalţi 
nu au pe unde trece decît pe acolo. Se vor găsi! 

- Da, planul nu e rău, zise bătrîna. Doar că o să merg şi eu 
cu ea, mai am multe să o învăţ. 

- Rămîi cu noi, se împotrivi Dara. 

- Hahaha, sunt prea bătrînă pentru un astfel de drum? 

- Nu am zis asta. Te-am aşteptat atîta timp, nu ne poţi părăsi 
atît de curînd! 

- Dacă nu apărea fetiţa asta, nu aş fi venit niciodată. Nu aş 
fi văzut minunea de floare! Măcar pentru asta şi trebuie să o 
însoţesc mai departe. 

- Dar tu nu eşti Călătoare, se împotrivi şi Elina. Eroul nu este 
aici, nu te poţi alătura nouă. 

- Poate ai înţeles tu greşit proorocirea, fetiţo. 

- Zulfina nu a pomenit de tine... 

- Cine ştie dacă nu cumva şi ea a înţeles greşit... Numai 
Jolifana se pare că le ştie pe toate. Hai să o întîlnim, să vedem 
ce zice ea. 

Plecară în zorii celei de-a treia zi, în ciuda protestelor 
prieteneşti ale celor doi soţi. Mihalis se oferi cam cu jumătate 
de gură să le însoţească, dar Iarina îl refuză hotărîtă - iar 
el renunţă destul de uşor. îl aştepta atelierul... Le dădu în 
schimb trei oşteni înarmaţi să le însoţească, unul dintre ei bun 
cunoscător a drumului spre Sambula. Şi mai ales o făcură să 
promită că odată terminat drumul, se va întoarce la ei să-şi 
trăiască acolo restul zilelor. Aceasta Iarina o acceptă bucuroasă 
- nu dorea să se mai întoarcă printre ai ei. 

- Să fiţi cu băgare de seamă pe drum, le dădu Mihalis 
ultimele sfaturi. Poate că oamenii lui Vamidis sunt încă pe 
urmele voastre. Poate şi alţi duşmani. Dacă aveţi probleme 
înainte să treceţi munţii, întoarceţi-vă aici. Dacă aţi apucat să 
treceţi Pasul Dragoz, grăbiţi înainte pînă ieşiţi la mare, acolo 
sunt multe cete de alimani. Mai greu dacă aveţi probleme sus, 
în platou. Este un han lîngă un templu părăsit, dar nu ştiu ce 
oameni sunt pe acolo. Cam la o zi de mers, este o fîntînă. De 
acolo un drum urcă spre dreapta, ajungeţi în cîteva ore la o 
stînă. Ciobanii mă ştiu, vă vor ajuta. Dincolo de fîntînă este 
Capadacia, vă puteţi găsi şi acolo adăpost... Să ascultaţi de 
Krapos, călăuza, el este frate cu starostele stînii, Farsakos. A 
mai fost de cîteva ori pe acel drum. 

* 

* * 

Şi acum, se apropiau obosite de stînă. Totul mersese bine 
pînă trecuseră de han. Templul era de fapt o ruină, iar în han 
erau puţini călători. E posibil ca unul din ei să fi fost o iscoadă. 

Au fost loviţi nu departe de fîntînă de o ceată de călăreţi. Nu 
aveau intenţie de jaf, au atacat să ucidă. Cei trei oşteni se 
arătaseră prevăzători şi viteji, nu se lăsaseră surprinşi. Găsiseră 
loc de adăpost chiar pe cărarea pietroasă ce ducea la stînă, la 
un loc strîmt pe unde putea trece doar cîte un călăreţ. Acolo le 
ţinuseră piept tîlharilor. Doi dintre ei pieriseră, iar Kapros fusese 
grav rănit. Şi Iarina primise o săgeată în umăr, dar rana nu 
părea gravă. Mai grav era faptul că unul dintre tîlhari apucase 
să se îndepărteze în grabă, privind peste umăr. 

- Va aduce ajutoare, gemu Kapros. Nu ne vom putea 
împotrivi... 

- Aşa este, zise Iarina, încruntată. Ajutată de Elina, îşi 
smulsese săgeata, apoi spălase şi legase rana. Kapros era prea 
tăiat să mai poată să fie salvat. Moartea lui o ajută pe bătrînă 
să se gîndească la un şiretlic. 

- Nu trebuie să-i lăsăm să creadă că ne-am dus spre stînă. 
Dacă ne prind din urmă, sau dacă ciobanii nu sunt prea mulţi, 
ne vor ucide. Trebuie să-i punem pe drum greşit! 

între ele, cele două femei duseră cu greu trupul celui ucis. 
Coborîră pînă la fîntînă, apoi porniră pe drumul spre Capadacia. 
După vreo oră, Iarina se opri. 

- Marele Zeu ne va ierta, zise bătrîna clătinîndu-se de 
oboseală. Lăsară trupul călăuzei la marginea drumului, ascuns 
într-un crîng. Mai merseră puţin pînă dădură de un pîrîu pietros. 
Aruncînd puţină pulbere în drum, Iarina intră în albia pietroasă, 
urmată de fată. Cu greu ieşiră spre culmea unui deal, iar de 
acolo porniră înapoi, paralel cu drumul, pînă dădură din nou 
de cărarea pietroasă ce ducea spre stînă. Porniră la deal pe ea. 

Elina o privea îngrijorată pe Iarina. Pentru prima dată de 
cînd părăsiseră bordeiele grunizilor, aceasta dădea semne de 
oboseală. La indicaţiile ei, tînăra îi curăţase din nou rana, de 
data asta tăind şi din carne, apoi o spălase şi o legase cu pînză 
nouă, curată, punînd şi nişte frunze pe care bătrîna le scosese 
din traistă. Asta nu îi plăcuse prea mult fetei - iar faptul că Iarina 
păruse nehotărîtă asupra frunzelor pe care să le folosească, şi 
mai puţin. Nici faptul că pe drum Iarina privise tot timpul în jur, 
părînd să caute alte plante de leac. Dar mai ales nu-i plăcuse 
privirea pe care Iarina o aruncase vîrfului săgeţii cînd îl scosese 
din rană, şi faptul că aruncase săgeata scîrbită, ca pe-un şarpe 

veninos. 

Stînă era pustie. Turma plecase de multă vreme, dar ciobanii 
nu părăsiseră definitiv locul. în bordeie, cele două călătoare 
găsiră provizii, ustensile, unelte... Pe lîngă făină şi roţi de caşi 
mari, afumaţi, femeile găsiră piei, lînă, îmbrăcăminte. Se pare 
că ciobanilor nu le era teamă că cineva le va vizita stînă în lipsă. 

- Probabil i-am fi găsit dacă-i căutam, nu pot fi prea departe, 
zise Iarina cu glas sfîrşit. Dar eu am nevoie de odihnă... 

Elina îi pregăti un pat într-unul din bordeie, şi făcu un foc 
bun în vatră la care pregăti un ceai din frunzele date de Iarina. 
A adormit cu grijă, trezindu-se des să vadă de starea bătrînei. 
Aceasta avea un somn zbuciumat, iar fruntea îi era acoperită 
cu sudoare. Dimineaţa i-a schimbat legătura de pe rană. După 
ce a spălat-o cu infuzie de plante, a uns-o cu o alifie pregătită 
sub indicaţiile bătrînei. 

Dar Iarina nu s-a mai sculat din pat. Rana s-a închis, dar 
umărul a rămas ţeapăn şi dureros la atingere. Mai ales trupul 
părea lipsit de vlagă, iar puţina viaţă părea să se stingă de la o 
zi la alta. în a treia zi, Iarina i-a spus: 

- Fetiţo, se pare că soarta nu a vrut să ne bucurăm mai 
mult una de alta. Am găsit în tine ceea ce nu am găsit niciodată 
în fetele şi nepoatele mele - o fiică adevărată! Poate nu am 
avut timp să stau cu ele aşa cum am stat cu tine. îmi pare rău 
pentru ele, îmi pare rău pentru bucuria care a trecut pe lîngă 
mine. Să mă plîngi, dar nu mult timp - ai viaţa ta de trăit. Te- 
am învăţat multe din cele ştiute de mine cît mi-a permis viaţa, 
sper să îţi fie de folos la nevoie. Mai mult, mă rog Marelui Zeu 
să te ferească, să nu ai nevoie de aceste cunoştinţe. 

Eu nu mai am mult de trăit. Săgeata aceea a fost otrăvită. 
Nu ştiu dacă a fost îndreptată spre tine, dar mă bucur că arcaşul 
a putut să ne confunde. Mor fericită, ştiind că săgeata a lovit 
în mine... 

Elina a plîns mult şi a continuat să o îngrijească pe bătrînă 
încă o zi şi o noapte, pînă cînd viaţa acesteia s-a stins de tot, 
ca o lumînare cu fitilul ars. în zori, înainte de a închide ochii, 
Iarina a mai şoptit: 

- Rămîi cu bine, fetiţo. Să-ţi dea putere Marele Zeu în 
drumul tău şi să îţi duci la bun sfîrşit menirea. Nu am ce-ţi lăsa 
la despărţire decît această floare. Cu dragoste a fost făcută, cu 

dragoste ţi-o dau. Fie ca menirea ei să fie dragostea! Cînd vei fi 
la ananghie, să îţi iei putere din ea. Să ştii că nimic nu este mai 
puternic pe lume decît dragostea... 

După ce a plîns-o pe cea dusă pînă mai spre prînz, trupul 
ei tînăr îşi ceru drepturile. încălzi ceva din mîncarea pregătită 
cu o zi înainte, iar după ce mîncă se gîndi ce ar putea face 
cu trupul bătrînei. Multe lucruri o învăţase Iarina, dar nu o 
pregătise pentru aşa ceva. 

- Mă voi gîndi peste noapte, îşi zise, frîntă de oboseală. 
Nopţile nedormite îşi spuseră cuvîntul. Dormi fără vise, pînă 
tîrziu în a doua zi. 

O treziră vocile unor bărbaţi. 

(în care apare o femeie 
fără chip) 



F ără Geambaş, Bardul nu ar fi avut nici o şansă. Era flăcău 
frumos şi bine făcut, nu o dată privirile alimanilor - oşteni, 
negustori ori simpli trecători se opriseră pofticioase asupra lui. 
Şi nu o dată, unii dintre aceştia intrară în vorbă cu Kelemen, 
încercînd să cumpere feciorul. Rămîneau extrem de uimiţi aflînd 
că acesta nu era de vînzare - pe lume totul este de vînzare! 

Faptul că feciorul era mut nu le astîmpăra pofta, ba chiar 
părea să îi îndemne să fie mai îndrăzneţi. La un caravanserai, trei 
bărbaţi se năpustiseră în camera unde dormea Boian, încercînd 
să-l siluiască. Mai tîrziu acesta se mirase cum de nu-şi folosise 
glasul. Dar e bine că rămăsese tăcut, vocea le-ar fi dat şiretlicul 
de gol. Geambaşul se nimeri să se întoarcă şi îi dovedise lesne 
pe cei trei, deşi războinici din cetele de călăreţi ai sultanului. 
Unul rămăsese fără braţ iar altul căpătase o tăietură urîtă pe 
faţă. 

Oricum, cei doi învăţaseră lecţia şi încercau să ocolească 
crîşmele şi seraiurile, găsind mai sigur adăpost prin păduri sau 
prin sate umile de băştinaşi. 

A doua cauză de îngrijorare era Vifor. Alimanii erau neam 
de călăreţi - deşi începuseră să se sedentarizeze, iar principala 

lor forţă de luptă devenise infanteria. Deci, nu le venea greu 
să descopere frumuseţea şi calităţile calului, în ciuda vîrstei 
înaintate a acestuia. Mulţi încercau să-l cumpere - sau să-l fure 
- în popasurile nocturne. Geambaşul fu nevoit să inventeze o 
poveste credibilă - pînă şi beii şi paşalele localităţilor prin care 
treceau erau gata să pună mîna cu japca pe minunăţia de cal. 

- îl ducem vizirului Aii, afirma Kelemen într-un grai turcesc 
cu iz arhaic de Şi-On-Gi, care îi făcea pe paşi să se întrebe 
dacă acest războinic simplu şi fără tui n-o fi cumva ceva rudă 
cu familiile vizirilor - sau chiar cu luminatul Sultan. Acel Aii era 
vizir de primul cin, mîna stîngă a Marelui Vizir - iar Kelemen 
aflase despre el şi despre pasiunea lui pentru cai de la alimanii 
cărora le vindea de obicei caii furaţi. Se pare că această pasiune 
pentru caii de preţ era ştiută de mulţi, aşa că nu îndrăzneau să 
oprească acest călăreţ singuratic însoţit de un cal şi o slugă 
mută. Ba chiar îi şopteau tainic să fie bun şi să amintească la 
urechea măritului vizir Aii că sluga lui preaplecată, paşa din..., 
sau beiul din... a ajutat cu sîrg ca minunea minunilor, calul demn 
de padişahii din vechime, să ajungă mai repede la Sambula. 

Şi la Sambula ajunseră. Dacă întîmplările celorlalţi călători 
le-ar fi fost cunoscute, ar fi putut şti că cei doi robi - Zildir şi 
Eroul - se aflau încă în marea cetate, aşteptînd o corabie spre 
Jerulabad. Dar aşa, cei doi călători traseră la un serai mare şi 
destul de sigur, nu departe de port. Şi, în timp ce mutul de bard 
stătea toată ziua pe geamlîcul camerei din mansarda hanului, 
privind peste acoperişuri spre minunăţia de mare, Kelemen 
umbla toată ziua prin cetate să afle despre ceilalţi şi, mai ales, 
să afle ce aveau să mai facă. Trecură aşa cîteva zile, chiar o 
săptămînă. Geambaşul începu să se gîndească la plecare. 

- Nu sunt aici. Oraşul este mare, dar ceva tot aş fi aflat. 
Poate Zildir să fi ajuns, zic unii că un vraci s-ar fi vîndut acum 
vreo săptămînă. Lucru rar, nu se întîmplă des să vezi un vraci 
în piaţa de robi. Trebuie să ne vedem de drum, povestea cu 
vizirul Aii a început să prindă aripi şi ne trezim cu el aici, să 
vadă calul... Ne trebuie un plan. 

Deci, după ce Geambaşul trase cu urechea prin Ceatate, 
putu să-şi schimbe povestea. Ba chiar să pună mîna pe un 
pergament pe care scria, cu înflorituri demne de caligraf din 
seraiul Marelui Vizir, poruncă: un anumit cal să fie dus fără 

zăbavă la stava Măritului Sultan de la Capadacia, pentru a fi 
folosit de prăsilă. Şi nimeni să nu îndrăznească să oprească din 
drum pe cinstitul Kali-Beg, sluga Sultanului - mărită fie-i faţa - 
şi pe însoţitorii acestuia. 

Caligrafii de la seraiul vizirului nu vin ieftin, o ştia şi 
Geambaşul, dar în schimbul pungii cu aur, caligraful tocmi şi 
un hrisov prin care acel cal devenea un dar făcut de către bey- 
ul Capadaciei, Hasan Bhali, Serendipului din Jerulabad pentru 
preţioasele gînduri bune păstrate alimanilor - un eufemism 
privind secretele de stat pe care un conducător străin le-ar fi 
putut vinde Sultanului. Asta ca o prevedere pentru eventualele 
întrebări pe care călătorii noştri le puteau primi atunci cînd 
Capadacia le rămînea în urmă... 

Toate aceste pregătiri luară cîteva zile. în tot acest timp 
Geambaşul încercase, fără vreun rezultat, să afle dacă nu 
cumva apăruseră şi alţi Călători în capitala Sultanului aliman, 
Bardul stînd ascuns în camera închiriată la han. Spre bucuria 
amîndurora, într-o dimineaşă urcară pe un barcaz, care îi trecu 
strîmtoarea. în urma lor, Sambula dispăruse în ceaţa dimineţii 
- doar minaretele templelor ridicîndu-se deasupra grădinilor. 

Acest mal era mult mai uscat. Cîmpia litorală îngustă se 
pierdea aproape imediat la poalele dealurilor pietroase, drumul 
şerpuitor urcînd spre munţii din zare - arizi, stîncoşi, lipsiţi de 
vegetaţie. 

- Sper că nu trebuie să mai fac pe mutul! izbucni Boian 
imediat ce portul rămăsese în urmă. 

- Eu mi-aş ţine limba în frîu, zise încruntat Kelemen, privind 
cu grijă în jur. Pe Bard nu îl mai deranja mutra posomorîtă a 
tovarăşului mai în vîrstă - de mult învăţase că impresia era 
înşelătoare. Kelemen era într-adevăr trist şi tăcut, dar avea 
o inimă caldă şi prietenoasă. Doar dacă ai învăţat între timp 
limba alimană... continuă geambaşul. 

- Două săptămîni. DOUĂ SĂPTĂMÎNI! Nu numai că nu am 
putut vorbi, dar nu am putut cînta deloc. Poate că mi-am pierdut 
vocea de tot. 

- Nu prea aveai ce să pierzi, zise Kelemen, dar Boian dădu 
drumul unui tremolo din gîtlej, pentru a se convinge. în urma 
încercării, Geambaşul trebui să adune animalele de povară 
împrăştiate - după ce reuşiseră cu greu să stăpînească caii. 

Noroc că Vifor se obişnuise cu vocea bardului - nu se speria 
aşa de uşor... în această nevoie, Geambaşul abia apucă să- 
şi şteargă lacrimile care începuseră să-i alunece pe obrazul 
smead, iar Bardul trebui să se oprească brusc din exerciţiile 
vocale - cu un icnet, ca să fim mai precişi. Calul îl aruncase din 
şea în colbul drumului. Noroc că animalele nu o rupseseră la 
fugă, mulţumindu-se să se oprească să ciugulească din iarba 
uscată de pe marginea drumului. 

- La asta nu m-am gîndit, spuse Geambaşul după ce reuşise 
să pornească mica ceată din nou la drum. Cînd ne atacă cineva, 
să începi să cînţi! Sunt convins că ne vor lăsa în pace. Doar de 
n-or fi surzi... 

- Rîzi tu, zise Boian trist, dar eu tot o să-mi găsesc Cîntecul, 
o să vezi. Elinei îi plăcea cum cînt, îşi aminti el, prinzînd inimă. 
Kelemen dădu numai din cap. Pe unde o fi acum? 

- Cine? 

- Elina. Prinţesa... 

- Nu ştiu. Mă aşteptam să dăm de urmele ei în Sambula. 
Piraţii ar fi trebuit să ajungă în Sambula cîteva zile înaintea 
noastră, nu aveau unde obţine un preţ mai bun pe ea în altă 
parte. Doar o ceată de robi din Albia a fost vîndută în tîrg în 
Sambula în ultima vreme. Mai multe femei, cîteva fecioare, 
cîţiva copii. ..Am mers pe urmele lor, nici una nu era Prinţesa 
noastră. 

- Eşti sigur? 

- Sunt. Nici nu au fost aduse de piraţi, ci de o ceată de 
alimani, care au jefuit pe malul drept al Marelui Rîu. Vraciul a 
plecat spre Jerulabad. Cred că este şi Eroul cu el, un servitor 
din casa în care au stat aminteşte de un om scurt şi gras. Nu 
Felimon, el ar fi făcut valuri mult mai mari... Oricum, o să-i 
găsim la Jerulabad, cînd vom ajunge acolo. 

- Şi Elina? 

- Nu ştiu. Pe mare sunt furtuni groaznice în acest timp al 
anului... Dar poate că piraţii au dus-o spre coasta răsăritană, 
spre Anatohia. Şi pe acolo se plătesc bani buni pe fecioare. Să 
căscăm ochii şi urechile, poate vom afla ceva pe drum. 

Dar nu aflară nimic pînă la Capadacia, deşi drumul le luă 
cîteva zile. 

- Aici o să trebuiască să facem un popas, măcar o zi. Calul 

e obosit, iar drumul în continuare este mai greu şi mai pustiu. 
După o zi de mers dăm de o fîntînă, apoi de un han... Dincolo de 
munţi dăm de un sat bogat de caraceni. Apoi, într-o săptămînă, 
poate zece zile, ajungem la izvoarele Tigranului. E bine să lăsăm 
caii să pască mîine toată ziua, pînă la caraceni fînul va lipsi... 

- De unde ştii locurile astea? Ai mai fost pe aici? 

- Nu, răspunse Kelemen posomorît. Dar ştiu să trag călătorii 
de limbă. Şi ştiu să citesc hărţile. 

Capadacia putea fi numit oraş, dar numai cu multă 
bunăvoinţă. O adunătură de cîteva zeci de case, cu o piaţă 
mare în mijloc, în care se adunau tîrgoveţii. Pe o latură a ei se 
înălţa moscheia. La umbra moscheii, cîteva tarabe acoperite 
cu pînze colorate şi decolorate de soare, arătau celor curioşi 
obiecte simple, de strictă necesitate într-o gospodărie săracă, 
scule agricole, legume şi fructe de pe la fermele apropiate, 
covoare, chiar şi carne proaspătă sau uscată la soare. într-un 
ţarc erau adunate cîteva animale de vînzare: oi, capre, o vacă, 
cîteva găini. Ba chiar şi un asin destul de zdravăn, care ciupea 
din fînul aruncat în faţa lui, mişcînd din urechile lungi. 

Tot în piaţă se găseau cîteva cafenele, pe terasa cărora cîţiva 
bătrîni aşteptau trecerea zilei. La o masă îşi găsiră şi ei loc. 

- Aş bea o gură de vin, mărturisi Geambaşul încruntat. 

- Şi eu aş cînta o baladă... 

- Să nu te prind! De altfel, oamenii de pe aici nici nu înţeleg 
baladele, au un alt fel de a cînta... 

într-adevăr, pe cînd li se aducea cafelele, din minaret se 
auzi un glas plîngăreţ, cu inflexiuni stranii. Cafegiul trînti ceştile 
pe prima masă găsită la îndemînă şi se prosternă pe podea, 
alături de bătrîni. Doar cei doi călători rămaseră aşezaţi. 

- Să nu te mişti! şuieră poruncitor geambaşul. Nu e glumă. 
Ne pot ierta dacă nu ne plecăm alături de ei, dar nu şi dacă ne 
mişcăm în timpul rugăciunii. 

- Am auzit această cîntare la Sambula, pe cînd stăteam 
închis. 

- Da, o fac de patru ori pe zi. 

- Şi cine cîntă? Cred că pot şi eu cînta ca el... 

- Preotul lor. Şi ei se închină Marelui Zeu, chiar dacă îi dau 
un nume pe limba lor. Numai pe Prunc nu-l recunosc, zic că 
este o poveste... Da, cred că ai putea şi tu cînta ca ăla de sus... 

Rugăciunea nu dură mult, vreo pătrime de ceas. Odată 
terminată, bătrînii se aşezară la loc pe pernele ce le folosea 
drept scaun, iar cafegiul aduse cafelele răcite la masa lor. Bardul 
sorbi din ceaşcă - dar scuipă, scîrbit. 

- Ptiu! E amară ca fierea... 

- E cafea, îl lămuri Kelemen. M-am obişnuit cu ea în Sambula. 
După o vreme începe să-ţi placă... Este o băutură adusă de la 
aramani. Se spune despre ea cam aşa: 

Mai amară decît tristeţea, 
mai fierbinte decît pasiunea, 
mai neagră decît deznădejdea, 
mai dulce decît dragostea, 
e cel mai de preţ dar dat omului. 

Doar prietenia este mai de preţ. . . 

- Noi nu am găsit cuvinte atît de frumoase despre vin, şopti 
Bardul. Alimanii sunt un popor de poeţi. 

- Aramanii. Cuvintele sunt inventate de către aramani, se 
auzi un glas înăbuşit. Ei au avut mari poeţi, poate nici un popor 
nu a avut poeţi atît de mari şi de mulţi... 

Ridicară privirile, uimiţi să audă pe cineva vorbind limba 
albenă. în faţa lor stătea silueta unei fiinţe - probabil o femeie 
- învăluită complet în faldurile veşmintelor. La sunetul vocii 
înăbuşite, bătrînii începură să ţipe furioşi - şi înspăimîntaţi 
totodată. Cafegii se repeziră cu nişte bîte şi alungară femeia în 
stradă. 

- E leproasă, zise Kelemen trist, traducînd cuvintele furioase 
ale alimanilor. 

Leproasa se oprise în faţa cafenelei şi se aşezase, umilă, 
în colbul pieţii. în ciuda strigătelor cafegiilor, continuă să stea 
nemişcată, răbdătoare. 

- Nu se cuvenea să intre între mese. De obicei aşteaptă 
în piaţă să i se arunce resturi. Astăzi, drept pedeapsă pentru 
îndrăzneala ei, nu îi vor da nimic. Va dormi flămîndă... 

- Ce au cu ea? Am auzit de leproşi, dar nu am întîlnit niciunul 
pînă acum... 

- Nişte năpăstuiţi ai soartei. Au o boală rea, urîtă... Nu are 
lecuire. Putrezeşte carnea pe ei, începe să cadă... Nuecangrenă, 
nu otrăveşte trupul. Pot trăi asa ani de zile, zeci de ani, pierzînd 
un deget, o ureche, nasul... Intr-un tîrziu mor - fără să simtă 

nimic! Pentru că Marele Zeu a dat această boală cu un dar: să 
nu simţi durere. Oamenilor le este frică de leproşi. Le e teamă 
să nu ia şi ei boala, deşi nu am auzit că ea s-ar transmite 
prin atingere. Şi apoi, ei cred că boala este o pedeapsă de la 
Marele Zeu pentru păcate grele. Nu vor să se corupă, atingînd 
un păcătos. 

- Biata femeie, zise Boian cu milă în glas. 

Geambaşul făcu un semn poruncitor cafegiului, aruncînd 
un galben pe masă. Acesta aduse un castron plin cu mîncare 
caldă - un fel de terci cu bucăţi grase de miel şi legume. Luînd 
în mînă castronul, Kelemen se apropie tăcut de femeie şi i-l 
lăsă în faţă. După ce îi adresă cîteva cuvinte, se întoarse la 
masă. Bătrînii îl priveau încruntat. Femeia începu să mănînce 
înfometată, privind cînd şi cînd spre masa celor doi străini. 

Probabil lucrurile s-ar fi terminat aici, dacă nu s-ar fi auzit 
un tropot de copite, iar pe uliţă nu s-ar fi ivit un călăreţ. Pînă 
să apuce femeia să se ridice, calul fu asupra ei. La mişcarea ei 
înspăimîntată, calul se ridică în două picioare, aruncînd călăreţul 
neatent în colbul pieţii. Cuprins de mînie, acesta sări în picioare 
şi începu să biciuiască femeia cu cravaşa. Cu mîinile deasupra 
capului, leproasa încerca să se apere. 

Kelemen nu mai putu răbda. Se repezi la călăreţ şi îi prinse 
braţul. în ciuda faptului că acesta era mai spătos şi mai înalt, nu 
îşi putu smulge braţul din strînsoarea de fier. Se întoarse şi privi 
cu furie la călătorul străin care îndrăznea să apere leproasa. 
Era un tînăr cu mustaţa rară, cu urme de vărsat pe faţă. Ochii 
verzi îi ardeau pe faţa smeadă. Urmă un schimb de replici, 
timp în care tînărul făcu mai multe încercări să se smulgă din 
strînsoarea geambaşului. La un moment dat Kelemen îi dădu 
drumul, avertizîndu-l cu o vorbă. Fără a-l băga în seamă, tînărul 
smulse iataganul de la brîu şi se aruncă asupra lui. 

Lupta nu dură mult, se sfîrşi înainte ca Boian să aibă timp să 
sară în ajutorul geambaşului. în ciuda faptului că tînărului i se 
alăturară cafegii cu bîtele lor, doi călăreţi care apărură în urma 
lui, ba chiar şi trei bătrîni, Kelemen se mărgini să folosească 
biciul lung de piele, uigur. Cu lovituri măiestre reuşi să le smulgă 
armele din mîini, să îi tăvălească prin praf - alungîndu-i pe toţi 
cu urme de bici săpate în carne. Privind în urma lor, Geambaşul 
făcu semn Bardului să-l urmeze. 

- Se pare că nu vom avea parte de odihnă în oraş, spuse 
posomorit. Tînărul ăla e fiul beiului. Se va întoarce cu oaste de 
slujitori. îmi pare rău că nu mi-am păstrat firea... 

- Dar o biciuia pe femeia aceea bolnavă. 

- Nu ar fi fost prima dată, zise Kelemen cu cinism. 

îşi luară animalele şi părăsiră în grabă tîrgul. Aveau să 
doarmă, iarăşi, undeva pe cîmp, la margine de drum... în 
marginea tîrgului îi aştepta o mogîldeaţă: femeia învelită în 
straiele ei cenuşii. Cînd îi văzu apropiindu-se, le ieşi în cale. 
Kelemen opri calul, privind-o liniştit, întunecat. 

- Nu pot rămîneîn tîrg, zise leproasa înăbuşit în limba albenă. 

- Nu te putem ajuta, femeie, zise Kelemen posomorît. 

- Fiul beiului este răzbunător. Pînă acum s-a mulţumit să 
mă bată... Am fost ţiitoarea tatălui său, pînă am fost atinsă de 
pedeapsa Marelui Zeu... Acum a fost umilit din cauza mea. 

- îmi pare rău, femeie. Trebuia să îmi înfrîng mînia. 

- De ce nu ai părăsit satul pînă acum? o întrebă Boian. 

- Unde să merg? în ambele direcţii nu găseşti nici o localitate 
apropiată. Fără cal, mi-ar lua o săptămînă - iar mîncare nu am 
decît de la o zi la alta. Cînd am... Aş fi murit de foame pe drum. 

- îmi pare rău, zise iarăşi Kelemen. Noi avem drumul nostru, 
nu te putem lua cu noi. 

- Măcar pînă în satul caracenilor. Ei nu sunt oameni răi. Nici 
capadacii nu sunt. Dacă nu m-ar fi cunoscut dinainte... 

- îmi pare rău, femeie, zise a treia oară Geambaşul, dînd 
pinteni calului. Femeia se atîrnă de dîrlogii calului, oprindu-l. 

- Străine, ai avut milă de mine. De două ori m-ai ajutat. 
O dată mi-ai dat mîncare. A doua oară m-ai scos din mîinile 
asupritorului meu. De două ori mi-ai dăruit viaţă. îţi cer să mă 
mai ajuţi o dată. De data asta, luîndu-mi viaţa! - şi îi întinse 
un hanger lucios, cu lama lucind în lumina înserării. Kelemen 
se trase înapoi, de parcă femeia ar fi ţinut în mînă un şarpe, nu 
un hanger. 

- Eşti nebună, femeie! Hanger am şi eu, nu am nevoie de 
hangerul tău. Dacă eşti hotărîtă să treci puntea spre lumea 
tăcerii, de ce nu-l foloseşti singură? 

- îl foloseam de mult, dacă nu era păcat în faţa Marelui Zeu 
şi a Pruncului Său Sfînt. Am multe păcate în viaţa mea, nu 
vreau să mi-l adaug pe acesta în clipa morţii. 

- Nu-mi poţi cere să-mi mînjesc mîinile cu sîngele tău. 
Nu te cunosc, nu mi-ai făcut nici un rău. De ce nu aştepţi pe 
asupritorul tău, el o va face fără şovăială. 

- Pentru că teamă mi-e că nu-mi va lua viaţa. El nu are pe 
cine altul chinui - şi a început să-i placă. Mă va ucide pînă la 
urmă, dar nu pentru multă vreme. Ştie el că nu pot scăpa de 
aici. Dacă mi-aţi da mîncare şi un cal, aş lua-o spre Apus... 

Kelemen se uită nehotărît spre Bard. 

- Dacă îi dăm cal, o vor ucide pe drum să o jefuiască, îşi 
dădu acesta cu părerea. 

- Atunci sîngele ei nu va fi pe mîinile noastre. 

- Va fi, îl contrazise tînărul. Căci o trimitem cu bună ştiinţă 
în întîmpinarea morţii. 

- Şi atunci, o luăm cu noi? Ne vor ocoli oamenii, ne vor 
alunga de la popasurile lor. Vom avea greutate în a cumpăra 
hrană pe drum... 

- Luaţi-mă pînă la caraceni, ei m-or primi, mi-or da de- 
ale gurii. Sau voi merge la vestitul fierar, el este închinător al 
Pruncului. O găsi un loc pentru o biată leproasă... 

- Fie, se hotărî geambaşul. Ca să nu ne întîrzii, urcă-te pe 
calul acela murg - arătă el spre Vifor. Să nu rămîi mult în urmă. 

-Nu o să rămîn. Ştiu a călări... 

Se urcă pe cal cu oarece greutate, dar pe urmă arătă 
pricepere în a mînui calul. în timpul nopţii se îndepărtară mult 
de tîrg, astfel încît spre zori făcură un popas de cîteva ceasuri. 
Zona era deşertică şi pustie, munţii care o tăiau de curenţii 
umezi ai mării o ţineau uscată - deşi destul de rece. Se aflau şi 
destul de mult deasupra mării, de la trecerea strîmtorii drumul 
suise mai tot timpul. 

în timpul popasului, Kelemen îi dădu femeii o traistă de 
mîncare şi o ploscă cu apă. 

- Ştiu că boala ta nu se ia, dar poate sunt greşit. E mai bine 
să nu mîncăm împreună, nici să nu ne atingem. Nu trebuie să 
stai prea departe de noi... 

Boian o privea, uimit. Acoperită cu haine, nu lăsa să se vadă 
nimic din trupul ei. Pe faţă purta o mască din aceeaşi pînză 
cenuşie din care avea croite hainele. Mîinile erau şi ele acoperite 
în pînză, împiedicînd-o să-şi folosească degetele - dacă avea 
cumva degete. Dacă ochii nu-l înşelau, îi lipseau cel puţin trei 

degete de la fiecare mînă. 

Femeia îi surprinse privirile şi îi zise: 

- îmi lipsesc cinci degete. Trei la o mînă, două la cealaltă. 
Boala a înaintat repede, se vede că păcatele mele sunt grele şi 
de neiertat. 

- Cum ai ajuns aici, femeie? o întrebă Kelemen. După grai, 
eşti din Albia... deşi stîlceşti vorbele. 

- Din Albia sunt, oftă înăbuşit leproasa. Vorbesc aşa pentru 
că boala mi-a atacat limba şi gîtlejul. 

- Cum ai ajuns atunci aici? 

- Ca ţiitoare a beiului de Capadacia. 

- Te-au răpit alimanii? 

- M-a răpit... setea de bani şi de putere, zise ea înăbuşit. 
Am preacurvit. Am fost femeie frumoasă şi mîndră. Cînd Marele 
Zeu m-a pedepsit, asta mi-a luat: frumuseţea! 

Kelemen se înnegură şi mai mult. Nu mai scoase nici o 
vorbă, dar Bardul continuă să o întrebe, curios: 

- A fost beiul prin Albia? 

- Nu. Cu el am venit de la Sambula. Am trecut prin multe 
mîini înainte de a ajunge ţiitoarea lui. Ultimul era un negustor 
bogat. Avea două neveste, după obiceiul alimanilor. A vrut să 
mă ia şi pe mine nevastă, dar una dintre neveste s-a împotrivit. 
Tot după obiceiul lor, a vrut să o trimită înapoi la părinţi, dînd 
zestrea socrului. Doar că acela era om bogat şi puternic, ceva 
rudă cu Marele Vizir. Nu-i trebuia fată bătrînă şi urîtă înapoi 
acasă. Aşa că s-a răzbunat pe negustor, l-a făcut să piardă 
mulţi bani. Atunci am plecat cu beiul... 

- De ce? 

- Ce era să fac cu un soţ sărac? rîse ea, cinic. Beiul era mai 
tînăr, bogat, avea putere nemărginită în sangeakul lui. 

- Nu-I iubeai pe negustor? Doar voia să te ia de nevastă... 

- Ce să iubesc la el? scrîşni femeia. Era gras şi bătrîn... Gîfîia 
şi nu mai putea să mă drăgostească... îi puţea gura. 

- Atunci? De ce te-ai dus cu el? 

- Era bogat, răspunse leproasa, de parcă asta explica totul. 

- Pot banii cumpăra dragostea? se miră Bardul. în baladele 
pe care le-am învăţat, nu am auzit de aşa ceva. 

- Viaţa nu e o baladă, zise femeia. Este urîtă, urîtă! 

- Nu e urîtă, o contrazise Boian. Noi o facem urîtă. Ea este 

atît de frumoasă! - cu un gest arătă în jurul lor. Zorii se iveau 
roşiatici de după munţi, dîndu-le o umbră cafenie închisă. 
Vîrfurile munţilor dinspre nord şi sud căpătaseră o culoare 
verde închisă, de smarald. Deşertul era scufundat în întuneric. 
Iar dragostea ne înfrumuseţează si mai mult viata, completă 
tînărul. 

- Dragostea... Da, am cunoscut şi eu căldura dragostei - 
venind dinspre alţii. Chiar şi negustorul m-a iubit. Cînd l-am 
părăsit, s-a aruncat în iatagan... Chiar şi beiul m-a iubit, pînă 
cînd scîrba în faţa chipului meu desfigurat i-a ucis dragostea. 
Atunci m-a alungat... 

- Aceea nu a fost dragoste! afirmă Bardul cu tărie. Ochii 
dragostei sunt orbi, aşa se spune în balade. Ce, dacă Elina s-ar 
urîţi, eu aş iubi-o mai puţin? 

- Nu te întreba pînă nu o vei vedea desfigurată. 

- Eu privesc spre sufletul omului, nu spre chipul lui, afirmă 
orgolios Boian. 

- Da? Atunci, priveşte! rîse aspru leproasa, scoţîndu-şi 
masca. 

în ciuda dorinţei de a-şi întoarce capul, tînărul privi chipul 
ce abia se zărea în lumina slabă a zorilor. Vorbele îi rămase în 
gît, iar ochii i se umplură de groază. 

Fruntea femeii era spuzită cu bube informe, unele crăpate. 
Nasul îi era mîncat, apărînd ca o gaură din care se iţea o coamă 
osoasă. Buza superioară era mîncată, dinţii din faţă zărindu-se 
prin gaura formată. Partea dreaptă a maxilarului căpătase un 
aspect poros, ca de burete. Părţile atacate aveau o culoare gri- 
vineţie, pe alocuri albastră. în ciuda impresiei de putrezeală, 
nici un miros nu venea dinspre femeie. Totuşi, Boian sări într-o 
parte şi în curînd se auziră icnetele prin care căuta să-şi golească 
maţele. Kelemen rămase tăcut, privind-o cu milă. 

- Ţie nu ţi-e scîrbă? Nu te duci după viteazul tău tovarăş să- 
ţi uşurezi stomacul? 

Kelemen dădu negativ din cap, răspunzînd: 

- E tînăr, nu cunoaşte viaţa... 

Femeie puse masca înapoi pe faţă. Prin deschizături, numai 
ochii frumoşi i se zăreau, lucind tainic - poate spălaţi de lacrimi. 
Fără un cuvînt, se întoarse cu spatele şi se culcă în nisipul ce 
însoţea drumul. „Hei", gîndi geambaşul, „pedeapsa e prea mare! 



98 



Cautarea lui Harap Alb 



Nu există păcat pe lumea asta care să atragă asemenea mînie 
din partea Marelui Zeu." îşi aminti atunci de Yulgur şi-şi zise: 
„Yulgur e nevinovat, dar Marele Zeu l-a făcut tot atît de urît ca 
şi pe femeia asta. Poate că Marele Zeu are alte planuri cu noi, 
alt fel de a ne privi... Cine ştie dacă Yulgur nu-i frumos în ochii 
Pruncului? El priveşte în inimă, nu la faţă. Eu nu am cunoscut 
pe nimeni cu o inimă atît de frumoasă ca cea a trogloditului. 
Poate bucătarul... Da, poate Felimon." 

îşi trase pătura peste cap şi încercă să adoarmă şi el. în 
curînd auzi paşii uşori ai bardului. „Este atît de tînăr, gîndi. O să 
crească... O să vadă că baladele au dreptate - dar că nu poţi 
trăi după ele..." 

Cînd soarele se ridică deasupra lor şi începu să-i încălzească, 
se treziră. Fără a mai pierde vremea, porniră mai departe. 

- Vom face popas la fîntînă, zise Kelemen. De acolo vom 
avea drum de o zi pînă la han... 

- Cît timp mai avem pînă la fîntînă? 

- Cîteva ore. Ajungem după prînz. 

Dar ajunseră mai tîrziu. La un moment dat Kelemen se opri 
şi privi cu atenţie în drum. De acolo merse cu grijă, pînă cînd 
se opri din nou: într-o margine a drumului se auzea un zgomot: 
cîrîit de ciori. Ieşind din drum, găsiră într-adevăr un stol de 
păsări - ciori şi corbi - ciugulind dintr-un leş. Nu mai rămăsese 
mult din el. 

- Să mergem cu grijă, zise Geambaşul, citind urmele. O 
ceată de călăreţi a trecut pe aici - după ce omul acesta murise. 
Se pare că-l căutau, iar el nu era singur. 

- De unde ştii? întrebă Boian. 

- Călăreţii nu s-au întors imediat. Au mai căutat prin jur. 
La urmă au pornit spre Capadacia - dar s-au întors înapoi. Nu 
ştiu de ce. Le găsisem urmele în drum. Pe aici nu trec mulţi 
călători... 

- S-au întors aici? 

- Nu, au plecat înapoi, spre Răsărit. Se pare că-i urmăreau 
pe călători - pe cel ce a murit şi pe însoţitorii lui. 

- Unde-i sunt însoţitorii? 

- Nu pot şti. Poate au luat-o pe alt drum, urmăritorii nu i-or 
fi prins. Urmele sunt vechi, noi abia plecasem din Sambula. 

- Nimeni nu a trecut prin Capadacia, zise femeia, care pînă 

atunci îi urmase tăcută. Bardul se ţinea departe de ea. Nu în 
ultimele două săptămîni. 

- Hm, curios... Să ne continuăm drumul. 

Ajunşi la fîntînă, Kelemen începu din nou să citească urmele. 

- Grupul de călăreţi a plecat spre Răsărit. S-ar putea să-i 
întîlnim, merg pe drumul nostru. Să fim cu băgare de seamă. 

Dar nu plecară imediat. Geambaşul stătea şi privea spre o 
cărare pietroasă, care pleca dinspre fîntînă spre nord, urcînd 
dealul. 

- Să mergem puţin încolo. Se pare că şi călăreţii au urcat pe 
cărare, cel puţin o parte din ei... 

Nu merseră mult. 

- Aici a avut loc o luptă, zise Kelemen. Uite aici o săgeată... 
Şi aici urme de sînge. Pe aici ploaia nu cade cu lunile, urmele 
rămîn mult timp... Au murit mulţi... cinci, dacă nu mă înşel. Şi 
aici doi, poate chiar trei, sau patru.... Nu, doi au fost răniţi. Unul 
cred că a fost cel găsit de noi mai înainte. Unul din atacatori o fi 
dat dosul şi a alergat să aducă ajutoare... 

- Atunci, unde or fi cei ce au scăpat? 

- Nu-mi pot da seama. Doar dacă... Privi încruntat în susul 
cărării. Să mai mergem o vreme pe cărare. 

- Ce crezi că putem găsi? întrebă tînărul. 

- Nu ştiu. E doar o taină pe care vreau s-o dezleg. Poate ne 
va ajuta în drumul noastru. (nostru) 

Merseră o vreme, dar nu găsiră nimic. 

- E tîrziu, se lasă noaptea. Zic să ne întoarcem la fîntînă, 
zise Geambaşul. Facem popas acolo. 

De data asta aprinseră un foc. 

- Nu ţi-e teamă că ne vor vedea oameni străini? întrebă 
femeia. Poate chiar cei ce au atacat călătorii aceia. 

- Nimeni nu poate aştepta mult timp în deşert. Ori aici, ori 
la han. De unde să ştie că venim? 

- Cum de au ştiut de ceilalţi călători? 

- Ei veneau dinspre răsărit. Tîlharii or fi stat la han, or fi în 
cîrdăşie cu hangiul. Nu ar fi prima dată cînd aş auzi de o astfel 
de cîrdăşie... 

- Se vede că ştii felul tîlharilor, îl împunse leproasa. 

- îl ştiu. Se poate vedea pe faţa mea! arătă Kelemen spre 
nasul ciuntit şi urma de fier din obraz. Am fost la ocnă, am 

cunoscut mulţi tîlhari... 

- Eşti şi tu tîlhar? Nu pari... 

- Eu fur cai. 

- Caii ăştia sunt de furat? Ai primi bani buni pe ei... 

- Femeie, poate o să înveţi odată şi-odată că sunt lucruri 
mai importante pe lume decît banii. Am furat mulţi cai, i-am 
vîndut, am avut mulţi bani. Banii s-au dus, s-a dus şi tinereţea 
mea. Mi s-a dus şi nasul, şi cinstea... Nu am rămas cu nimic, 
decît cu durere şi restrişte. 

- Nene Kelemen, îl contrazise Boian, nu spune asta! Ai faimă, 
nimeni nu e ca tine. Se fac cîntece despre îndrăzneala ta. 

- Se fac, dădu geambaşul trist din cap. Şi ce dacă? Negustorii 
se uită cu ură la mine, străjerii mă bănuiesc, chiar atunci cînd 
sunt cuminte. Nici un om cinstit nu vrea să-mi stea în preajmă, 
nici o femeie nu-mi umple singurătatea... 

- Eu vreau să-ţi stau! spuse cu tărie tînărul. Iar eu sunt 
cinstit. 

- Tu eşti copil încă, flăcăule. La vîrsta ta şi eu puteam 
spune cu inimă curată: „Sunt cinstit!" Atunci iubeam şi... 
credeam că sunt iubit. Oamenii mă iubeau, mă cinsteau. Hei, 
feciorule, să ştii tu de la mine: nimic nu e aşa de frumos pe 
lume ca dragostea! Dragostea de nevastă, de copii, de părinţi. 
Dragostea de prieteni, de cal, de arme. Dragostea de oameni, 
de locurile în care ai văzut lumina zilei... Dar nimic nu este 
atît de urît pe lume ca dragostea de bani! Pentru ei îţi vinzi 
familia şi prietenii şi ţara. îţi vinzi sufletul! Şi vine Marele Zeu şi 
vrea să-ţi cîntărească sufletul şi nu are ce cîntări. Şi îţi spune: 
„Pleacă de la mine, căci nu te cunosc! Stăpînul aurului nu sunt 
eu, ci Duşmanul. Du-te la el!" 

- Astea mie mi le spui, zise femeia înăbuşit. La ce mi-ar 
folosi aceste cuvinte acuma, cînd Marele Zeu mi-a cîntărit deja 
sufletul şi m-a alungat de la El? Ar fi trebuit să le aud demult, 
pe cînd eram tînără... 

- Poate le-ai auzit, dar nu ai vrut să le înţelegi, zise Kelemen 
trist. Femeia îl privi cercetător din spatele măştii. 

- Cum te cheamă, o întrebă deodată Boian. 

- Ce importanţă are? răspunse leproasa tristă. Sunt o femeie 
fără faţă şi fără nume. Mi le-am pierdut pe amîndouă...Dacă 
vrei să-mi pui un nume, zi-mi Păcătoasa. Sau Blestemata. 

- Eu nu cred că eşti chiar atît de păcătoasă, zise Boian. Nici 
că ţi-ai pierdut de tot sufletul. 

- îţi mulţumesc, băiete, zise şoptit femeia. Se dovedeşte 
că eşti doar un copil. Ţi-am zis, baladele sunt frumoase, dar 
viaţa nu este o baladă. Sper ca viaţa să nu-ţi dovedească acest 
adevăr. Ştii ce? Cîntă-mi o baladă! 

- Chiar vrei? se bucură Bardul. Geambaşul doar gemu. 

- Stai să leg caii, zise Kelemen ridicîndu-se grăbit în picioare. 
Şi să-mi bag nişte cîlţi în urechi... 

- Este chiar aşa de rău? întrebă leproasa pe bard, privind în 
urma geambaşului. 

- Poate chiar mai rîu, mărturise Boian. Oi fi păcătuit şi eu 
cu ceva, dar nu ştiu cu ce. Sau poate au păcătuit sărmanii mei 
părinţi, se zice că Marele Zeu pedepseşte păcatele părinţilor în 
urmaşii lor, pînă la a şaptea spiţă... 

- O fi cum zici, copile, nu mă pricep. Strămoşii mei nu au 
fost oameni răi... Mă bucur că nu am urmaşi care să sufere din 
cauza păcatelor mele. Nu ştii cînta? 

- Ba ştiu! Cunosc multe balade - poate toate baladele cîntate 
vreodată. Ştiu şi cum să le cînt. Numai că nu am voce, nici simţ 
al ritmului, nici ureche... Nu ştiu ce-mi iese din gură. Nu ştiu să 
aud un sunet frumos. Nu pricep de ce se minunează oamenii cînd 
aud pe cineva cîntînd, nici de ce ascultă vrăjiţi privighetoarea, 
nici de ce stau tăcuţi ascultînd la foşnetul vîntului, sau ropotul 
ploii, sau clipocitul pîrîului peste pietre... 

- Ai, băiete, că mare pedeapsă ţi-a dat Marele Zeu! Cînd 
nu mai am nici o bucurie de la viaţă şi îmi aştept moartea, 
aceasta este singura mea bucurie! Ascult păsările cîmpului. Sau 
stau ascunsă şi ascult bucuria simplă din glasurile oamenilor. 
Gînguritul pruncilor, sau piuitul bobocilor şi puilor de prin 
bătături. Nechezat de iapă, cînd mînzul zburdă în căutarea 
ugerului... Cîntecul de leagăn al vreunei mame. O dată am 
auzit şoaptele de dragoste a doi tineri, şi de cîteva ori gemetele 
de plăcere ale îndrăgostiţilor în îmbrăţişarea lor... 

- Vezi? se bucură bardul. Ţi-am spus că viaţa e frumoasă, 
trebuie numai s-o asculţi. Să o ştii asculta, completă el trist. 

- Da, şi să o ştii privi... 

- Poate e mai bine să nu îţi cînt, zise Boian. Dacă ştii să 
asculţi toate sunetele frumoase, o să te scîrbească vocea mea... 

- Aşa cum te-a scîrbit pe tine înfăţişarea mea? îl tachina 
leproasa, fără răutate. 

- Te rog să mă ierţi, spuse Boian, pocăit. Credeam că am 
învăţat să văd adevărata frumuseţe. 

- Cîntă-mi, totuşi. Am avut suferinţe grele, voi şti să primesc 
încă una. 

- Ce vrei să-ţi cînt? 

- O baladă despre nişte iubiţi, şopti femeia. 

Bardul scoase alăuta din traistă şi o acordă. Zgomotele 
scoase o înfiorară pe femeie, dar nu comentă. 

- O să cînt vestita baladă despre iubirea dintre preaviteazul 
Amacis de Leda şi preafrumoasa Clotilda, începu el să declame 
cu voce puternică, plină de simţire. Această baladă a cîntat-o 
un strămoş de-al meu, truver la curtea ducelui de Braniga. 
Acuităţi! 

Glasul miorlăit, fără cadenţă şi lipsit de frumuseţe se răspîndi 
în noapte. Nervii femeii - deşi în mare parte atinşi de boală, se 
zbătură făcînd-o să se cutremure. Leproasa se simţi copleşită 
de o durere fără nume şi ochii i se umeziră. După o vreme se 
ridică şi se apropie de bard, punîndu-i mîna pe umăr. Acesta se 
opri din cîntat. 

- Te-a supărat, aşa-i? o întrebă trist, cu o naivitate 
copilărească. 

- Sunt sigură că este o baladă frumoasă, zise leproasa. 

- Este frumoasă. Poate cea mai frumoasă. Dar cînd îmi voi 
găsi Cîntecul, acela va fi cel mai frumos! 

- îţi vei găsi Cîntecul? 

- Da! Mi-a zis ghicitoarea, Jolifana. îmi voi regăsi vocea 
şi voi cînta cel mai frumos cîntec de dragoste. Era sigură de 
aceasta - deşi plîngea cînd mi-a spus acele cuvinte... 

-Jolifana... Şi mie mi-a zisceva. Că-mi voi regăsi frumuseţea. 
Crezi asta? 

Bardul o privi tăcut cîteva clipe. 

- Dacă Jolifana ţi-a spus, să ştii că aşa va fi! Şi înseamnă că 
vei veni cu noi, eşti una dintre Călători. Fiecare dintre noi ne- 
am întîlnit cu Jolifana... Poate doar Kelemen nu, despre el nu 
ştiu prea multe. El este aşa de tăcut... 

- Da, el este tăcut. Cred că a suferit mult. 

- Ce te face să crezi asta? 

Dar femeia nu îi răspunse, ci privi spre geambaşul care se 
întorcea lîngă foc. 

- Nu mai cînţi? întrebă acesta morocănos, dar cu o undă de 
bucurie în glas. 

- îmi voi găsi Vocea, aşa să ştii! îl înfruntă bardul. 

- M-ar bucura asta, flăcăule. Te voi învăţa cîteva cîntece 
simple şi frumoase, de-ale noastre, uigure. 

- De ce nu ne-ai cînta tu ceva? îl întrebă leproasa. 

- Inima mea nu mai cîntă. Cum ar putea cînta gura? Dar 
cîntecele nu le-am uitat. Obişnuiam să i le cînt iubitei... 

- Iubita te-a părăsit, sau ai părăsit-o tu? 

- Iubita a... a murit. Da, a murit. Să dormim. Mîine plecăm 
mai departe. 

Zicînd aceste cuvinte, se înveli în pătură, trase pălăria cu 
boruri largi peste faţă şi căzu în mreaja somnului. Cei doi îi 
respectară liniştea, căutînd şi ei un loc de dormit. 

(în care pornim pe mări, după 

ce urcăm munţii 



E lina ascultă îngrozită vocile ce se auzeau de afară. Singura ei 
armă era bîta bătrînei, dar nu ştia s-o folosească. O luă totuşi 
în mînă şi se trase în fundul bordeiului. 

- Pare pustiu, se auzi o voce înăbuşită, vorbind în albană 
- dar cu un accent străin. Am auzit că aici ar fi o stînă, dar în 
acest timp al anului ciobanii coboară în cîmpia litorală, spre 
nord. Aici nu prea e iarbă în timpul verii. 

- Nici iarna nu o fi prea multă, comentă o voce tinerească. 
Elina tresări auzind-o. Parcă nu-i era necunoscută. 

- Nu-i pustiu, zise o altă voce, morocănoasă. Cineva a 
umblat pe aici, poate chiar ieri. Din bordeiul acela se simte 
miros de fum. 

Uşa de la intrare se dădu în lături. în lumina soarelui apăru 
silueta unui bărbat înalt şi spătos. Elina se trase mai aproape 
de perete, în speranţa că nu va fi zărită. Străinul aşteptă însă 
pînă cînd privirea i se obişnui cu întunericul din bordei şi abia 
apoi făcu cîţiva paşi în interior. Privirea lui cuprinse atît trupul 
ţeapăn de lîngă vatră, cît şi fata speriată, lipită de perete. 

- Nu-ţi fie teamă, spuse bărbatul cu voce scăzută. Nu am 
venit să îţi facem rău, ci să vedem pe cine au atacat tîlharii. Văd 

că tovarăşul tău e mort. 

- Tovarăşa mea, spuse Elina cu voce tremurată. Au rănit-o 
cu o săgeată otrăvită. Nu am putut-o ajuta... a murit ieri. 

- Mda. O să te ajutăm să o îngropi. Boian, vino încoace, am 
nevoie de ajutorul tău. 

în deschizătură se ivi alt bărbat, mai zvelt, mai subţirel. 

- Boian! strigă bucuroasă fecioara, sărindu-i de gît. Luat 
pe neaşteptate, bardul făcu cîţiva paşi înapoi, reuşind cu greu 
să-şi menţină echilibrul. Am bănuit că eşti tu! Tînăra îl strînse 
disperată de gît, lipindu-şi faţa de obrazul tînărului. Boian 
nici nu îndrăznea să se mişte, să nu spulbere visul. Mîinile lui 
puternice cuprinseră mijlocul subţire şi mlădios al fetei. 

- Elina! Te-am găsit, ştiam eu că te voi găsi. Simţeam că nu 
o să-mi găsesc niciodată vocea fără tine... 

Fata se zbătu şi ieşi din îmbrăţişare. Bardul nu îndrăzni să o 
împiedice. Dinăuntru se auzi glasul geambaşului: 

- Acum, dacă ai mîinile libere, ai putea veni să mă ajuţi. 

Elina se îmbujoră la faţă. Se pare că cel dinăuntru văzuse 

îmbrăţişarea ei. Iar alături se zărea o altă siluetă, o femeie 
învelită complet în veşminte. Chiar şi faţa îi era acoperită cu o 
mască. Bardul se repezi în bordei fără a da explicaţii. 

- Eu sunt Leproasa, zise femeia cu glas înfundat, dogit. Vocea 
ei o auzise la început. Nu te teme, îi zise liniştită, văzînd-o că se 
trage puţin înapoi speriată, boala nu se ia. Eu cel puţin nu am 
luat-o de le vreun lepros. Nu cred că este un alt lepros cale de 
o săptămînă de mers în jurul Capadaciei. 

- Eu sunt Elina... 

- Asta am înţeles-o. 

- Pe tine cum te cheamă? 

- Eu sunt femeia fără faţă şi nume. Zi-mi „femeie", aşa cum 
îmi spune Kelemen. 

- Geambaşul! Mi s-a părut că-l recunosc, deşi e întuneric 
în bordei. Şi Vifor! se bucură Elina, zărind calul murg priponit 
alături de celelalte animale. Se duse şi îl mîngîie pe frunte şi pe 
ochii blînzi. înseamnă că nu o să mai fiu singură! 

- E bine, fetiţo, zise leproasa. E bine să nu fii singură. Eu nu 
am schimbat o vorbă cu nimeni timp de cinci... nu, de şase ani. 
Credeam că nici nu o să mai vorbesc... Boala mi-a atins gîtul 
şi limba, în curînd nu o să mai pot vorbi deloc. E tare rău să fii 

singur! 

- Tu o să vii cu noi, aşa-i? întrebă Elina, cu sentimente 
amestecate. îi era milă de străină... dar parcă nu ar fi dorit-o 
în preajmă. 

- Vine, vine, zise Boian. împreună cu Kelemen, cărau între 
ei trupul devenit ţeapăn al Iarinei. Este şi ea o Călătoare, a 
întîlnit-o pe Jolifana. Kelemen nu comentă, ci porni tăcut cu 
povara înspre un pîlc de măslini pirpirii. 

- Aici o să găsim ceva pămînt, zise el. O să punem şi bolovani 
pe mormînt, să nu o dezgroape animalele. 

Cu ajutorul hangerelor şi al palmelor, cei doi bărbaţi săpară 
un mormînt destul de mare să cuprindă trupul firav al bătrînei. 
între timp, femeile adunară bolovani de pe coastele din jur. 
Elina luă două beţe şi le legă în cruce. 

- Era gruniză, închinătoare a Marelui Zeu şi a Pruncului, 
explică ea. Nimeni nu răspunse. După ce o puseră în groapă, 
Elina se lăsă alături de trup. Lacrimi îi curgeau pe faţă. 

- Rămîi cu bine, mamă Iarina, şopti ea. Nu te-am cunoscut 
decît o scurtă vreme, dar tu ai fost mama ce mi-a lipsit toată 
viaţa. Întîlnirea cu tine m-a schimbat. Nu pot spune despre 
nimeni altul acest lucru. O să mă străduiesc să nu las munca ta 
bună să se irosească. Te rog să veghezi asupra mea, dacă se 
poate. Şi sper să ne întîlnim din nou vreodată, dacă asta va fi 
voia Marelui Zeu şi a Pruncului Său preasfînt. 

Odată spuse aceste vorbe, care îi surprinseră pe cei ce o 
ştiuseră dinainte pe fecioară, se ridică să facă loc bărbaţilor să 
acopere groapa. După ce îi privi cîteva momente în tăcere, ajută 
şi ea. Spuseră şi ceilalţi o scurtă rugăciune lîngă mormîntul 
proaspăt. 

- Ai ceva bagaje cu tine? o întrebă Kelemen. 

- O traistă. în ea avea ierburile bătrînei şi cutiuţa cu floarea. 
Şi bîta asta. 

Pe ea o urcară din nou pe Vifor. Era destul de uşoară pentru 
a nu obosi calul, iar acesta părea bucuros s-o fi regăsit. Fără o 
vorbă, geambaşul o săltă pe leproasă în spatele şeii lui. Coborîră 
la fîntînă, unde se opriră din nou. Umplură burdufurile cu apă 
şi adăpară animalele. 

- Ce facem acum? întrebă bardul. încotro o luăm? 

- Teamă mi-e că la han vom da peste iscoadele tîlharilor. Dacă 

se iau după noi, nu avem unde ne ascunde. Pînă la caraceni e 
cale de trei zile... Şi nici acolo nu am scăpat. 

Elina le povestise pe drum întîmplările prin care trecuse de 
la răpirea ei de către piraţi, aşa că ceilalţi ştiau că s-ar fi putut 
întîlni cu oamenii lui Vamidis. 

- Eu ştiu un drum, zise deodată leproasa. Dar asta ar 
însemna să mă luaţi cu voi... măcar pînă în port, la Fetşah. 

Ceilalţi se uitară la Geambaş, aşteptînd hotărîrea lui. Acesta 
încuviinţă fără bucurie. 

- Va trebui să ne întoarcem spre Capadacia, nu mult, drum 
de vreun ceas de unde am găsit urmele tîlharilor. Este acolo un 
măslin bătrîn, l-am văzut cînd am venit. O cărare veche trece 
acolo munţii. Este drumul folosit de ciobani ca să iasă la Marea 
cea Mare din Miazăzi. 

- De unde ştii drumul? 

- Am fost odată pe el cu beiul. La poalele munţilor, într-o 
vale, are el un loc de vînătoare. Pe acolo mai poţi întîlni lei, 
cîteodată cîte-un pardos... Dar acum beiul e bătrîn şi gras, nu 
mai iese la vînătoare, iar fiul lui este un bicisnic... 

- Să mergem atunci. 

Le luă două zile să ajungă la poalele munţilor, alte trei să-i 
treacă. Portul era de fapt un mic sat de pescari şi - precum 
bănuia Kelemen - piraţi. Ascuns într-un golf îngust şi adînc, 
greu vizibil dinspre mare, era un ascunziş bun pentru cele trei 
corăbii zvelte şi iuţi - perfecte pentru o astfel de îndeletnicire. 

Oamenii îi primiră deschis, prieteneşte. Numai spre leproasă 
se uitară încruntaţi. 

- Ea stă în afara satului! le spuse un bătrîn vînjos, cu barba 
pînă la brîu şi un cercel mare în ureche. în brîul lat avea înfipt 
un hanger lung de-un picior... Dacă vine mai aproape, o dăm 
la peşti! 

- Dacă vi-e frică să nu vă îmbolnăviţi, mai bine să nu vină, 
zise mohorît Kelemen. 

- Noi nu mîncăm rechini, îi zîmbi bătrînul, arătîndu-şi un 
dinte îmbrăcat în aur. Apele mişună de rechini... 

Leproasa nu insistă, se îndreptă spre un crîng - după ce 
primi încuviinţare de la bătrîn. Dar Kelemen cumpără din sat o 
pînză veche de corabie şi se duse în crîng, unde înălţă un cort 
din ea. îi lăsă femeii şi o traistă cu de-ale gurii. 

- Nu ştiu cît vom sta pe-aici, îi explică el mohorît, pornind 
înapoi spre sat. în urmă şoapta leproasei pluti sub bolta 
copacilor: 

- Mulţumesc... 

- Chiar, cît crezi că vom sta aici? îl întrebă Elina, care îl 
urmărise, stînd alături de Boian, de la marginea crîngului. 

- Nu pot şti. Oamenii de aici se feresc să vină în contact 
cu lumea. Ies în larg să pescuiască - sau să atace vreun vas 
de negustori. Altfel, se ascund. Aşa că e greu de crezut că va 
apărea prea curînd vreo corabie să ne ia de aici. Sau că ne vor 
lua sătenii spre vreun port mai mare. 

Se dovedi că se înşeală - cel puţin în a doua presupunere. 
Chiar a treia zi, starostele satului - bătrînul cel bărbos - pe 
numele lui Şabul, le spuse că planifică o vizită în marele port 
al Anatohiei, aflat doar la trei zile de navigaţie spre Răsărit. 
Cele două zile în sat îi apropiase foarte mult pe cei doi bărbaţi 

- geambaşul şi piratul. Putea fi vorba chiar despre o prietenie, 
mai ales după ce Kelemen îl oprise pe Bard să cînte. Oamenii 
din crîşmă, inclusiv starostele, îşi amintiseră de toate păcatele 
făcute cu voie şi fără de voie, ascultînd cîntarea lui Boian... 
Aşa că cei doi bărbaţi, la fel de tăcuţi, îşi găseau bucurie stînd 
alături, sugînd din pipă şi privind zarea. Fără a scoate o vorbă 
cu orele, goleau cîte o cană de vin, pînă cînd bătrînul Şabul 
trebuia dus pe sus în patul lui. Kelemen rămînea pe chei la fel 
de tăcut, la fel de trist, sugînd în continuare din pipa stinsă de 
mult... 

- Că mare durere trebuie să ai! îi zise starostele a treia zi. 

- Nici a ta nu-i mică, îi răspunse geambaşul. 

- Mi-a pierit fiul, se destăinui Şabul. Din vina mea. 

- Da, mare păcat, încuviinţă Kelemen golind cupa. 

- Am simţit că ceva nu-i curat cu acea corabie. Părea liniştită 

- prea liniştită. Şi plină de baloţi... între baloţi aşteptau oştenii. 
Am mirosit cursa şi am dat poruncă să ne întoarcem. Dar fiul 
meu comanda corabia la seceriş. M-a rugat să-l las să aibă 
secerişul lui. M-a convins că nu am dreptate, că mă înşel, că 
totul va fi bine... Am luat corabia. Dar ne-am întors mai puţin 
de jumătate. 

- Da, încuviinţă din nou Kelemen. Armăsarul neînvăţat 
smuceşte din frîu... 

- Am avut inima slabă atunci. Nu am fost niciodată cunoscut 
a avea inima slabă. Dar am avut-o o dată, iar fiul meu nu mai 
este. Din prea multă dragoste am avut-o! 

- Nu învinui dragostea. Din dragoste trebuia să nu-l asculţi. 
Dar poate că nici asta nu era bine. Mînzul trebuie să alerge 
liber, altfel va fi cal de pus în jug, nu de strîns între pulpe. Puii 
trebuie să îşi ia zborul din cuib, chiar dacă unii se zdrobesc de 
pămînt. 

Starostele privi tăcut spre tovarăşul său care vorbea alimana 
cu accent arhaic. Geambaşul îşi ţinea privirea în fundul cănii, de 
parcă citea acolo vorbele spuse. 

- Să nu mă simt vinovat, zici tu, adică... 

- Aşa aş zice. Viaţa voastră e grea, iar secerişul nu vine fără 
riscuri. Fiul tău putea fi printre cei vii. Nimeni nu stă împotriva 
sorţii date lui... 

- Poate că ai dreptate, mormăi Şabul. Şi care este povestea 
ta? 

Trecu multă vreme pînă cînd geambaşul vorbi. Starostele 
nici nu mai aştepta vreun răspuns. 

- Am iubit o fată. Mi-am făcut-o soţie. Şi am pierdut-o... 

- A murit? 

- Da, a murit. 

- Mda... Cum zici tu, nimeni nu se poate împotrivi soartei. 
Marele Zeu ţi-a dat-o, să-ţi lumineze zilele. Apoi a luat-o, să te 
înveţe umilinţa. Şi durerea. Cum poţi şă ştii că ai fost fericit, 
dacă nu ai avut nefericire pierzînd-o? Va veni vremea să-ţi 
regăseşti zîmbetul... 

- Va veni. Poate... De n-ar fi sentimentul vinovăţiei. 

- Să nu^mi spui că tu ţi-ai ucis nevasta! 

- Da... într-un fel. Aşa cum tu ţi-ai ucis fiul. 

- Ai găsit vorbe să-mi mîngîi durerea. Dacă mi-ai spune mai 
multe despre nenorocirea ta, poate voi găsi şi eu asemenea 
vorbe bune. 

Geambaşul rămase tăcut pentru o vreme, privind pe fundul 
cănii. Spuse: 

- Fata nu era rea. îi plăcea aurul, averea, puterea... Aş fi 
putut-o stăpîni, dacă nu aş fi iubit-o atîta. Dragoste adevărată ar 
fi fost să o asupresc atunci... Şi copilul îl baţi, deşi îţi sîngerează 
inima cînd dai în el. Şi propriul trup îl salvezi uneori, tăind 

partea bolnavă şi aruncînd-o. Chiar şi calul ţi-l ucizi, curmîndu-i 
durerile! Dar eu am lăsat-o pe Suzana să greşească iarăşi şi 
iarăşi, găsind vină vîrstei ei fragede. Să îi fac ei poftele, am 
căzut eu în păcat. Doar sufletul nu mi l-am vîndut pentru ea - 
dar l-aş fi vîndut, dacă mi-o cerea! 

- Da, încuviinţă trist bărbosul. Mare păcat ţi-ai făcut. Barca 
o repari înainte să o dai la apă, iar găurile încerci să le astupi 
înainte ca barca să ia apă... Altfel, poate fi prea tîrziu. 

- A fost prea tîrziu... Cînd am vrut să pun piciorul în prag, 
ea... murise. Acum e dusă şi nu-i mai pot salva sufletul. Şi nu 
mi-l pot salva nici pe-al meu. Bucuria mea a murit odată cu 
ea... 

- Of, va fi greu să găsesc vorbe să-ţi mîngîi inima, se plînse 
starostele. Dar dacă e prea tîrziu să o salvezi pe ea, dă-ţi silinţa 
să salvezi pe altcineva. Poate aşa îţi vei găsi liniştea. 

- Aşa-i? se bucură pentru prima dată Kelemen. După ani şi 
ani, faţa i se lumină, ca cerul toamnei în ziua cînd soarele se 
iveşte printre nori. Aşa mi-am zis şi eu. De aceea îi însoţesc pe 
tinerii aceştia, poate îi voi ajuta să scape cu bine din călătoria 
lor. Tînărul meu tovarăş şi-a dat inima Elinei, cum mi-am dat 
eu inima Suzanei. Numai că fetiţa asta e bună, nu va cădea 
în păcat. Munca bună nu am făcut-o eu, ci o femeie pe care 
am pus-o în mormînt cu mîinile mele. Dar, în timp ce ceilalţi 
se rugau pentru sufletul ei, eu îi mulţumeam în gînd pentru 
minunea făcută asupra fetei... 

- Vezi? se bucură Şabul. Viaţa merge înainte. Unii cad, alţii 
se împrăştie, dar alţii se ridică în locul lor. Dragostea mea a fost 
cu bucurie, dar fructul ei a pierit înainte să dea rod. Dragostea 
ta a fost cu năcaz. Poate dragostea copiilor ăstora să iasă cu 
noroc... 

- M-aş mira... zise Geambaşul trist. Fata îl iubeşte pe flăcău 
ca o soră, nu ca o femeie. Bietul de el nu ştie... Nu ştiu cum se 
vor sfîrşi toate astea... 

- Unde mergeţi, drumeţule? 

- Tot spre Miazăzi, spuse vag Kelemen. Dar acum spre 
Anatohia, de-om avea noroc. 

- Norocul se mai şi face, zîmbi starostele. Trebuia să 
mergem la Anatohia peste o lună, să aducem ceva provizii ce 
nu se găsesc pe la noi. O să plecăm în două zile, cum pregătim 

corabia de drum. 

- O faci pentru mine? se miră Geambaşul. 

- O fac, zise simplu Şabul. Mi-ai vorbit ca un frate. Ai 
dreptate, am de ce să trăiesc. Cu firea mea ursuză asupresc 
fiii ficei mele, singurii nepoţi de-i am. Pe ei îi voi face marinari 
desăvîrşiţi! 

- Atunci te mai rog ceva: îngăduie leproasei să urce pe 
corabie! 

- Asta e cam greu, se codi starostele. Oamenii se vor 
împotrivi. Ce-ţi este femeia asta? 

- Nimic. Un suflet amărît, ca şi al meu. Nu mai are pe nimeni 
pe lume. Nici avere, nici familie, nici faţă... Nici nume nu are. 
S-a lipit de grupul nostru, dacă o lăsăm noi poate piere... 

- Va pieri oricum, zise starostele trist. Aşa e, vai de viaţa ei! 
Noi mai avem cîte ceva. Eu fata şi nepoţii şi cinstea satului. Tu, 
dragostea prietenilor şi un cal cît o împărăţie. Da, da, am şi eu 
ochi să văd, rîse Şabul. Sufletul bărbosului se deschidea, ca o 
scoică bătrînă ce voia să-şi arate perla... 

- Va pieri, acceptă Kelemen. Dar nu pentru că eu am stat 
cu mîinile încrucişate, lăsînd-o să piară. Şi mai e o proorocire. 
Două... 

- Le pot şti şi eu? întrebă umil starostele, ca un prieten. 

- Da, ţi le spun. Una din proorociri i s-a făcut leproasei. I-a 
zis Măiastră că îşi va recăpăta frumuseţea. Că faţa ei mîncată 
de boală va luci din nou. Şi eu cred asta! 

- Cum poate fi aşa ceva? 

- Poate că în locul în care mergem astfel de minuni sunt 
posibile, zise geambaşul, şi bărbosul înţelese că acest secret nu 
era de împărtăşit. A doua proorocire mi-a fost făcută mie. Tot 
de către aceaşi măiastră... 

- Şi ce ţi-a zis ţie măiastră? 

- Că-mi voi regăsi dragostea şi pacea atunci cînd femeia 
fără chip va fi numită. Pînă nu am întîlnit femeia aceasta, nu 
m-am gîndit la proorocire. O şi uitasem, vorbele unei fetiţe 
necunoscute... Dar călătorii vorbeau despre această fetiţă, toţi 
o întîlniseră într-un fel sau altul. Am început şi eu să mă gîndesc 
la ea. Şi acum a apărut această femeie bătută de soartă. Nici 
n-aş fi bănuit, dar chiar ea i-a spus flăcăului „Eu nu am faţă, de 
ce aş avea nume?!" Şi mi-am amintit proorocirea de parcă îmi 

fusese făcută ieri, nu acum mai bine de două decenii! 

- Atunci e simplu: daţi nume slutei! 

- Nu cred că e aşa de simplu. îmi spune inima că numele ei 
va veni, dar pe altă cale. De aceea vreau să fiu în preajma ei, 
să fiu de faţă cînd va căpăta nume. Nu ştiu dacă dragostea va 
mai veni vreodată, dar măcar linişte şi pace să găsesc... 

- Bine, prietene. 0 să-ţi luăm şi leproasa. Dacă vrea Marele 
Zeu să ajungă la Anatohia, va ajunge. Dacă se năpusteşte 
asupra noastră furtuna, sau suntem atacaţi de vase de război 
alimane, ea va fi aruncată la rechini. Să nu-mi spui că nu ţi-am 
spus! 

- Totul stă în palma Marelui Zeu. Dacă aşa va fi voia Lui, 
rechinii vor mînca nu numai din carnea ei, ci şi a noastră... 

- Să golim atunci vinul din oală! 

* 

* * 

Boian rămase nemişcat, culcat la poalele zidului de piatră 
scund, care înconjura satul. Umbra acestuia era suficientă să-l 
ascundă. Cu un oftat greu, ca un icnet, leproasa se ridică şi 
păşi tăcută în întuneric. Ştia că ea era acolo, venise păşind 
tiptil în urma ei. Cînd o văzuse adăpostindu-se într-un loc de 
unde putea asculta vorbele celor doi, nu găsi altceva de făcut 
decît să se tîrască pe brînci pînă lîngă zid. De acolo o putea 
supraveghea pe femeie, dar şi asculta discuţia dintre Kelemen 
şi Şabul. Aşa auzise el şi cuvintele geambaşului care afirmau cu 
tărie ceea ce el doar bănuise. 

„Şi ce dacă nu mă iubeşte?!" se revoltă Boian în gînd. „Nici 
nu ar avea ce iubi la mine acum. Nu sunt frumos, nu am avere, 
nu am titluri... Nu sunt viteaz. Nu am un nume, nici familie 
puternică. Şi mai ales, nu am voce! Nu-i de mirare că nu are 
ochi pentru mine. Dar o să-mi găsesc vocea, o să vedem atunci 
cum va fi! 

Mă iubeşte ca pe-un frate... Şi eu o iubesc ca pe o soră... 
Nu, nu-i adevărat. Nu o iubesc ca pe o soră! O iubesc aşa 
cum numai eroii legendelor pot iubi vreo prinţesă! Măcar dacă 
aş putea cînta, i-aş cînta dragostea, aşa cum o cîntă truverii. 
Poate m-ar înţelege, mi-ar înţelege iubirea ce-i port... 

Dar dacă nu vrea să citească? Dacă ea iubeşte pe altcineva, 
iar la mine ţine ca la un prieten doar, ca la un frate? Ce pot face 
eu atunci? Oh, Mare Zeu, mai bine mor! Adică... adică... dacă 
mor, nu mai găsesc Cîntecul. Şi ce dacă?! Ce folos să găsesc 
Cîntecul, dacă nu găsesc iubirea Elinei? Da, da! Dacă acum ar 
veni Jolifana, sau chiar Pruncul Sfînt, şi mi-ar cere să aleg între 
Cîntec şi Elina, aş alege-o pe ea! 

Dar poate că geambaşul se înşeală. Ce ştie el? Cine poate citi 
ce este în sufletul unei fete? Mi-a sărit de gît cînd ne-am întîlnit, 
Şi-a lipit obrazul fierbinte de al meu. Poate, dacă o sărutam, nu 
se împotrivea. Am vrut să o sărut, numai că... 

De ce nu e viaţa mai simplă? De ce nu pot şi eu să cînt, ca 
toţi cei din neamul meu? De ce Elina nu mă iubeşte, aşa cum 
aş vrea? Sunt cel mai tînăr din grup, nu-i aşa? La cine s-ar 
putea uita? La Kelemen? E bătrîn şi morocănos. La... la... Sau 
la ceilalţi? La burtosul de bucătar, sau la celălalt gras, Eroul? La 
troglodit? La jipanghez? E drept, el e prost, dar e prinţ şi viteaz 
- dare galben! Să-i placă, oare, oamenii galbeni? Sau... Ifichim 
nu e bărbat urît, dar el nu avea ochi decît pentru domniţă. Cine 
a mai rămas? A, vraciul. Cine s-ar uita la el? Poate Zulfina... Of, 
de-aş fi avut măcar cîntecul! 

„Dar eu mă mulţumesc şi aşa.", se hotărî tînărul. „Mi-e destul 
că respir acelaşi aer cu ea. Mi-ajunge şă ţină la mine ca la un 
prieten, ca la un frate. Cît timp nu iubeşte pe altcineva, o să 
stau în umbra ei şi o voi iubi. Cînd îşi va îndrepta iubirea spre 
cineva... eh! Voi dispare. Mă voi pierde..." 

„Nu se poate nici aşa!" se luă cu mîinile de cap. „Poate este 
nevoie de mine în Căutarea noastră. Se pare că nimeni nu este 
de prisos, fiecare Călător are ceva de îndeplinit. Mai bine îmi 
dau viaţa în folosul Călătorilor!" se hotărî el. Cu acest gînd în 
inimă, se duse să se culce. 



* 

* * 

Plecară în a treia dimineaţă, în zori, aşa cum promisese 
starostele. Kelemen era parcă mai puţin încruntat, dar stătea 
mai tot timpul în preajma căpitanului - de cum se urcase pe 
vas, starostele devenise „căpitan". Leproasa era ascunsă în 

cală, să nu stea în ochii marinarilor. Toţi ştiau că este acolo, 
dar ea nu aveau voie să iasă afară. Marinarii ar fi preferat s-o 
arunce peste bord. Bardul stătea şi el ascuns. De cîte ori Elina 
se apropia de el, căuta grăbit să se strecoare în altă parte. 
Pe uscat, ultimele zile le petrecuse pe dealuri. Cîntînd, bănuia 
tînăra, pentru că seara se întorcea răguşit. Unii săteni îl priveau 
curioşi - ba chiar încruntaţi. L-or fi auzit cîntînd... 

E drept, şi Elina se simţea sfioasă alături de el. îi bănuia 
dragostea şi nu ştia cum să facă, să nu-l rănească. îl simţea 
ca pe fratele pe care nu-l avusese niciodată, şi nefericirea lui 
adîncă atunci cînd nu reuşea să cînte o făcea să i se strîngă 
inima de milă. L-ar fi strîns în braţe şi legănat, să-l liniştească. 
Iar cînd îl vedea din nou, cu zîmbetul pe buze, plin de speranţă, 
îi venea să-l sărute, să-i ciufulească părul... Simţea că trebuia 
să aibă o discuţie deschisă şi serioasă cu el - dar prefera să o 
amîne. Cu cine să se sfătuiască? Iarina ar fi ştiut să-i dea un 
răspuns. Oare femeia străină nu ar putea s-o ajute? 

A doua zi nu mai răbdă, îşi adună curajul şi se strecură 
sub punte. O uşă simplă din leţuri de lemn dădea spre cala 
corăbiei, unde erau îngrămădite lăzi şi baloturi. în lumina puţină 
strecurată prin vitraie, putea vedea silueta leproasei ghemuită 
pe un balot, cu genunchii la gură. 

Ciocăni şovăitor în lemnul uşii. Femeia ridică privirile şi se 
ridică, apropiindu-se de uşa închisă. 

- Vrei ceva? o întrebă înăbuşit pe tînără, cu vocea ei aspră 
-dar fără răutate. 

- Vreau să mă sfătuieşti ce să fac, îndrăzni Elina. 

- Eu? rîse aspru femeia. Ce poate o slută ca mine să sfătuiască 
o fată frumoasă? Ştii, nici eu nu am fost atît de frumoasă în 
tinereţile mele. 

- Tu ai trecut prin multe, ştii multe. Ai putea să mă ajuţi... 

- Da, am trecut prin multe, am aflat multe... La urmă s-a 
dovedit că nu am învăţat nimic, că nu am ştiut să-mi dau un 
sfat bun nici măcar mie însămi. 

- Nu vrei să mă ajuţi, sări tristă la concluzii Elina. 

- Ba vreau. Numai să pot. Spune-mi ce te frămîntă. 

- Nn. ..nu ştiu cum să încep, căută tînăra să-şi adune 
gîndurile. Se gîndise o zi întreagă ce să spună, şi acum... Uite, 
eu nu-l iubesc pe Bard! 

Răsuflă uşurată. A spus-o! 

- Da? Şi ce dacă? se miră ironic femeia. 

- Păi., păi... el mă iubeşte, bîigui Elina. 

- Foarte bine. Aşa se şi cuvine, ţi-am spus că eşti frumoasă. 

- Şi... ce-o să se întîmple? 

- Probabil o să sufere cît o să sufere şi apoi o să-i treacă. 
N-o fi primul, nici ultimul care a trecut, trece, sau va trece 
prin chinurile dragostei. Cînd eşti tînăr ţi se pare că totul este 
definitiv, că viaţa începe şi se sfîrşeşte cu tine. Viaţa te va învăţa 
altfel... Tu de ce îţi faci griji? 

- El e prietenul meu! Ţin foarte mult la el. Nu vreau să 
sufere din cauza mea. 

- Hei, fetiţo, asta-i cam încurcată. Cine ţi-a băgat în cap 
astfel de idei? Prietenie... Bunătate... Lumea e rea, fetiţo, şi 
urîtă! 

- Nu... nu ai dreptate! Viaţa a fost mereu frumoasă cu mine. 
Cînd eram la tata, mi se făceau toate voile, ca unei prinţese. 
Aşa mi se zicea, Prinţesa. Era destul să bat din picior şi toţi 
săreau... 

- Şi cum ai ajuns aici? se miră leproasa. Dacă aveai tot ce-ţi 
trebuia... 

- Bani aveam. Giuvaeruri, haine... 

- Ce-ţi trebuia altceva? 

- Mă plictiseam! se plînse Elina. La ce folos că tata îngrămădea 
în jurul meu bogăţii, nu găseam nici o plăcere în ele. 

- Ce curioasă eşti, fetiţo!? se miră din nou leproasa. Eu mi- 
aş fi vîndut sufletul pentru asemenea bogăţii. Pentru o pungă 
de bani mi-am vîndut dragostea... 

- Şi ţi-a adus fericirea? se miră fecioara. 

- Atunci, aşa am crezut. Acum am găsit că fericirea poate fi 
şi în lucruri mărunte. Mi s-a întîmplat să fiu fericită cînd mi s-a 
aruncat un colţ de pîine... Sau cînd biciul ridicat deasupra mea 
nu a căzut. 

- Grea viaţă ai avut, o compătimi tînăra. 

- A fost plină şi frumoasă, ani de zile. Bărbaţii mă iubeau, 
îmi dăruiau inele şi alte juvaeruri pentru un sărut. Ca să mă 
culc cu ei, dăruiau o avere. Aveam haine scumpe, mobile din 
lemn preţios, parfumat... S-au dus. 

- N-a rămas nimic? 

- Zgura din inimă, asta a rămas. Au trecut anii, am îmbătrînit, 
m-am urîţit. Am rămas singură... 

- Dacă aveai un copil, nu ai fi fost singură. 

- Poate că nu, poate că da... 

- Un prieten nu te-ar fi părăsit! 

- Poate... Poate că nu. Dar puţini prieteni se întîlnesc în 
viaţă! 

- De aceea nu vreau să-l rănesc pe Boian. Am înţeles şi eu 
ce dar de preţ mi-a făcut viaţa, dîndu-mi-l. Şi pe Kelemen. Şi 
pe Valida... Şi ceilalţi. Ştii, mi-e dor de ei. Nu mi-e dor de casă, 
nu mi-e dor de tata... Ba nu, mi-e dor şi de el. Dar nu aşa cum 
mi-e dor de prietenii mei. Şi Yulgur! Ştii, el e chiar mai urît decît 
tine. Dar are o inimă atît de caldă încît nu-i mai bagi în seamă 
urîţenia! 

- Ce ai zis, fetiţo? Mai zi o dată! 

- Că mi-e dor de prieteni. Şi de prinţul cel tăcut. Şi de 
borţosul de... 

- Lasă asta! îi tăie vorba înfrigurată, leproasa. Ai zis ceva 
despre unul urît. 

- Yulgur. El nu-i om, e troglodit. De aceea pare urît. Poate 
pentru neamul lui o fi frumos... 

- Ziceai că pare frumos. 

- Nu pare, se împotrivi Elina. E foarte urît, nu am văzut 
niciodată ceva atît de urît. Dar nu-i mai bagi în seamă urîţenia. 
Tot ce vezi la el e sufletul lui mare, frumos, bun... 

- Cum e posibil aşa ceva? E destul să fii bun? 

- Nu e uşor să fii bun. El nu pare bun - el chiar este bun. Aşa 
cum respiră. Aşa cum se mişcă. Nu ar fi călcat vreo gîză. Nu ar 
fi făcut rău nimănui, nici măcar pentru a-şi salva viaţa. 

- Asta e o prostie, se împotrivi leproasa. 

- Nici eu nu l-am înţeles. Dar el a ajuns la pace cu întreaga 
lume. Făcînd rău cuiva, şi-ar pierde pacea. Ce folos are atunci 
viaţa? 

- Ce folos are viaţa? Viaţa e tot ce avem! 

- Mi-a zis Boian că tu ai vrut să-ţi dai viaţa... 

- Da, ca să scap de chinuri. 

- De ce nu-ţi iei atunci viaţa singură? 

- Marele Zeu nu permite. Mi-aş pierde şi ultimul dram de 
speranţă. Pruncul m-ar alunga de la el. 

- Deci, mai ai un dram de speranţă... Asta înseamnă că 
nu eşti de tot pierdută. Iată că speranţa este mai importantă 
decît viaţa. Ştii, am ajuns la concluzia că nu viaţa este cel mai 
important lucru în viaţă. 

- Nu are noimă ceea ce spui. Fără viaţă, nimic nu mai 
contează. 

- Atunci, de ce ţi-e frică? De ce mai ai speranţă? Oare nu 
pentru că, poate, Pruncul a avut dreptate? Oare nu ne aşteaptă 
un loc unde viaţa aceea, veşnică poate, va fi de o sută, de o mie 
de ori mai frumoasă decît asta de aici? 

Leproasa nu răspunse imediat. Apoi spuse: 

- Pentru mine orice este mai frumos decît viaţa de acum. Ce 
zici că are mai mare importanţă decît viaţa? 

- Ceea ce faci cu ea! Uite, Iarina a fost soţie de hani, de 
conducători viteji. Avea respectul întregului trib. A făcut bine şi 
rău - întreaga ei viaţă. Avea o familie numeroasă şi era destul 
să ceară şi i se dădea. O aştepta o bătrîneţe liniştită şi o moarte 
în cinste, în mijlocul poporului ei. Dar ea, ce face? Lasă totul 
şi fuge cu mine peste munţi, suferind de foame şi oboseală, 
la urmă dîndu-şi viaţa într-un loc pustiu, mirosind a oaie, 
fiind îngropată sub o grămadă de pietre, într-un loc neştiut de 
nimeni. Şi de ce? Să-mi apere mie cinstea şi poate şi viaţa. Mie, 
o fată necunoscută şi de alt neam! De ce a făcut-o, te întreb? 

- De unde vrei să ştiu eu? 

- De ce nu a făcut şi ea ca nepotul ei, Vamidis? Putea lua 
bani pe mine. De ce i s-a părut viaţa mea - a mea, nu a ei! - 
mai de preţ decît banii care i-ar fi putut primi? Decît liniştea ei. 
Decît viaţa ei! 

- Nu-ţi pot răspunde, fetiţo, zise femeia. Nu ştiu dacă eu te- 
aş fi vîndut... Eu m-am vîndut pe mine însămi. Şi pe bărbatul 
ce mă iubea mai mult decît pe sine însuşi. Mai mult decît Cerul, 
decît speranţa vieţii veşnice! 

- Atunci ai dreptate, femeie fără nume. Am venit degeaba la 
tine să te întreb. Cum poţi tu şti ce este dragostea? Cum poţi tu 
şti să apreciezi ceea ce Marele Zeu ţi-a dat? Eu nu pot răspunde 
la dragostea lui Boian cu dragoste de femeie, dar pentru viaţa 
lui mi-aş da şi ultima picătură de sînge! Bucuroasă mi-aş da-o! 

Se ridică şi ieşi încet, cu ochii în lacrimi, în lumina soarelui. 

„Ce-o fi cu fecioara?" se întrebă Geambaşul care, chiar dacă 

stătea alături de căpitan sugînd din pipă, nu scăpa nimic din 
ochi. „Aha, cred că a vorbit cu... femeia. Ce şi-or fi zis, de s-a 
întristat aşa de mult? Poate că plînge doar de milă..." 

Şi Bardul observase faţa palidă a Elinei şi lacrimile ei. Dar 
rămase ascuns la locul lui, urmărind în continuare cu priviri 
triste fata cea frumoasă. Of... Şi pe corabie nici nu putea 
cînta! Luă în mînă lăuta şi zdrăngăni din corzi, încercînd să-şi 
amintească un cîntec... 



* 

* * 

După alte două zile ajunseră în marele port al Anatohiei. 
Aflat la gurile unui mare rîu, într-un golf adînc şi destul de 
încăpător, devenise încă de la înfiinţare - cîteva sute de ani în 
urmă - cel mai important port din zonă. Alimanii avuseseră 
grijă să-l ocupe şi să-l păstreze, astfel că prin el treceau mai 
toate mărfurile dintre Răsărit şi Sambula. Acesta era şi motivul 
pentru care drumul pe uscat era atît de pustiu. 

Kelemen se îmbrăţişă cu bărbosul, luîndu-şi rămas bun. 

- Să-mi spui ce-ţi datorez, zise geambaşul. 

- Să pleci pînă nu mă supăr! răspunse Şabul. Nu iau bani de 
la prieteni. Prezenţa voastră ne-a adus noroc, rar se întîmplă să 
facem această trecere atît de liniştiţi şi de grabnic. Dea Marele 
Zeu ca şi drumul spre casă să fie la fel de bun. A fost soarta 
femeii tale să ajunga pînă aici. 

- Nu e femeia mea. Dar îţi mulţumesc că m-ai lăsat să o 
aduc. Să ai spor în tîrguielile tale şi să ajungi grabnic şi fără 
necazuri acasă. 

- Şi voi să aveţi noroc în drumul vostru. Şi fie ca proorocirea 
să se împlinească întocmai, şi ţie şi slutei tale. 

Nu pierdură mult timp în oraş, ci porniră spe răsărit pe drumul 
ce şerpuia pe malul rîului. Femeia se ţinea, ca de obicei, în 
urma celorlalţi - Kelemen îi cumpărase şi ei un cal în tîrg. Boian 
căuta şi el singurătate, dînd pinteni calului şi luînd-o înainte. 
Aşa se face că Geambaşul rămase singur cu Elina, pentru prima 
dată de la plecarea în Călătorie. 

- Parcă nu eşti în apele tale, se adresă el fetei cu vocea lui 
morocănoasă, puţin poruncitoare. Fata se miră, era prima dată 

cînd Kelemen i se adresa direct. 

- Nu, sunt bine. M-am odihnit... 

- Pari tristă. Să fie din cauza bătrînei? 

- Iarina? Nu, Iarina este acum în dreapta Pruncului, sunt 
sigură de asta. M-aş fi bucurat să fie şi ea aici, cu noi, dar aşa 
a vrut soarta şi Marele Zeu... 

- Atunci? 

Elina se codi. Greu îi fusese să se destăinuie unei femei, dar 
să o facă unui bărbat... Apoi se gîndi că îl trecuse pe Geambaş 
în rîndul prietenilor. Ridică ochii şi-l privi cu încredere. 

- E vorba despre Boian. 

- Dragostea lui, dădu înţelegător Kelemen din cap. 

- Ştii? 

- Cum să nu ştiu? zîmbi bărbatul trist. Ţîşneşte dragostea 
din el, ca spuma din calul alergat prin stepă! 

- Ce să mă fac cu el, nene Kelemen? se plînse fata. 

- Tu nu-l iubeşti, afirmă acesta. 

- Mi-aş da viaţa pentru el, dar nu-l iubesc... 

- Ehei, grea hotărîre... Aş zice să-l lăsăm să sufere puţin, 
să-i vină mintea la cap. Dar el e de felul meu, iubeşte o singură 
dată în viaţă! Pentru totdeauna. 

- Şi atunci? Să-i primesc dragostea? 

- Asta nu se poate, fato! V-aţi nenoroci amîndoi. Nu se cade. 
Acum îl putem lăsa aşa, nu face rău nimănui. Mai rău va fi cînd 
îţi vei găsi Făt-Frumosul... 

- Nu caut un făt frumos, se împotrivi Elina. Un om bun îmi 
caut. Un om lîngă care ceasul să pară veac, iar veacul ceas - 
îşi aminti ea vorbele Iarinei. Să găsesc bucurie în faptul că el 
există. Că suflă, că rîde, că plînge... 

- Mare lucru vrei tu, fetiţo! Viaţa nu dă des asemenea dar, 
iar cînd îl dă, cere altceva în schimb. Dea Marele Zeu să ai parte 
de acest bărbat al viselor tale! 

- Dar tu de ce eşti trist, nene Kelemen? Eşti ca o vatră 
stinsă... 

- Aşa? rîse bărbatul. M-ai prins, care va să zică... Am avut 
foc, fetiţo, foc uriaş. Am încercat să încălzesc la el un bloc de 
gheaţă. Gheaţa s-a topit, nu s-a încălzit. Şi din rugul uriaş a 
rămas doar scrumul. Şi o vatră rece... 

- Nimeni oare să nu fie fericit pe lumea asta? se întristă 

Elina. Chiar şi tata... El o iubea încă pe mama de se duse... 
A murit cînd a născut un băiat, nici acesta nu a avut zile... îl 
găseam uneori pe tata cu faţa udă de lacrimi, cu perna în braţe 
- cu urme de muşcătură. Mi-a zis odată: „Ea a fost singura care 
a ştiut să vadă inima din spatele burdihanului! Niciodată nu a 
rîs de mine, ci m-a iubit. Acum numai tu mă iubeşti, de aceea îţi 
fac toate voile. Deşi teamă mi-e că greşesc..." M-aş duce înapoi 
acasă să-i iau capul lipsit de păr la sîn, să-i şoptesc ce mult îl 
iubesc. Şi că nu am nevoie să mi se facă voile... 

- Ai crescut, Elino, de cînd te-am întîlnit prima dată. Minunată 
femeie a fost acea Iarina, rău îmi pare că nu am cunoscut-o în 
viaţă. Mare noroc ai avut că ai întîlnit-o. Dacă ar fi întîlnit-o şi 
Suzana... 

- Aşa se numea blocul tău de gheaţă? 

- Hei, fetiţo. Păcatul ei mare a fost că m-a făcut pe mine să 
cred că are şi ea inimă. Am avut speranţa că, topind gheaţa, 
voi găsi căldura dragostei ei. Dar cînd s-a topit gheaţa, nu 
rămăsese nimic... De aceea îţi zic: nu-i da speranţe deşarte 
bietului Boian! El mai are o speranţă, să-şi găsească acel Cîntec 
al lui. Poate aceasta îl va ajuta să treacă peste durerea ce i-o 
vei produce. 

- Dar eu nu vreau să-i produc durere, nene Kelemen. 

- Asta nu se poate, zise Kelemen. 

îi povesti întîmplarea cu moartea fiului starostelui Şabul. 

- Ai înţeles tîlcul poveştii? 

Elina dădu tristă din cap. 

- O să vorbesc cu Boian! spuse, trăgînd hotărîtă aer în piept. 

Dar nu apucă să vorbească atunci. Bardul apăruse de după 

un cot al drumului, strigînd vesel: 

- I-am găsit! Veniţi să vedeţi pe cine am găsit! 

în urma lui apărură două mogîldeţe: un călugăr cu rasa 
trasă pe faţă şi un războinic îmbrăcat în veşminte străine, cu 
un mers parcă săltat. 

- Yulgur! strigă Elina fericită, dînd pinteni calului. în cîteva 
clipe ajunse în faţa lui şi i se aruncă în braţe, direct din şea, 
sigură că va fi prinsă. 

- Fetiţi se bucură şi trogloditul, strîngînd-o la piept. Mare 
Zeu ascultam rugăciun la biet Yulgur. 

- Bine ascultăm, zise şi Hitaiori, punînd o mînă pe umărul 

Prinţesei. Rugăm la zi şi la noapte. Hitaiori gîndim primim Mare 
Zeu la inim... 



36 



(în care un bufon îşi 
găseşte regele) 



C ei şase călători trecuseră munţii, care erau consideraţi graniţa 
dintre Albia şi regatul Varunei mai repede decît se aşteptară. 
Şi tocmai la timp, de după copaci putură vedea ceata de oşteni 
ce-i urmărea de cîteva zile oprindu-se la intrarea în defileu, 
înjurînd cu năduf. 

Călătoria fusese lipsită de întîmplări neplăcute. Boldur 
ştia bine drumul, iar Li-Ping avea darul să aducă bunăvoinţa 
hangiilor şi crîşmarilor întîlniţi în drum, asigurîndu-le astfel un 
pat curat şi o mîncare caldă. Bucătarul nu stricase prea multe 
lucruri - doar harnaşamentele aveau tendinţa să se rupă mai 
des decît era normal. Bufnitura produsă de căderea lui în drum, 
urmată de văicărelile scoase cu glas plîngăreţ, nu mai atrăgea 
privirea uimită a tovarăşilor săi ci, cel mult, înjurăturile cumplite 
şi pline de imginaţie ale Cîrnului. Fiind singurul care se pricepea 
într-ale şelăriei, lui îi cădea sarcina de a repara stricăciunile. 

Găvan fusese morocănos în primele zile. Umbla parcă 
mai crăcănat ca oricînd, gemînd cînd se aşeza pe ceva - era 
singurul care se mulţumea să mănînce în picioare prin hanuri. 
Caii aduşi de Cîrnul de la fraţii lui din Breaslă nu erau grozavi, 
dar îi duseseră cîteva zile, timp în care călătorii noştri nu prea 

dormiră. Dacă ceilalţi ar fi bănuit chinurile prin care trecuse 
bufonul, neobişnuit să călărească, s-ar fi mirat de tăria lui de 
caracter. 

După vreo patru zile, bufonul începuse să se obişnuiască. 
Doar caii se dovediră mai proşti decît păreau. 

- Băi Cîrnule, ai tăi ţi-au dat caii ăştia doar să scape de ei. Tu 
nu te-ai uitat ce capeţi? îl întrebă Piticul batjocoritor. 

- Calul de dar nu se caută la dinţi, spuse înţelept sergentul. 
Ne-au adus pînă aici, nu? 

- Pînă aici, da. Dar dacă nu ne dăm jos de pe ei, ne mor între 
picioare... Trebuie să-i lăsăm cîteva zile să se odihnească. Pînă 
atunci, gărzile vor fi pe noi. 

- S-or fi luat după noi, crezi? întrebă Bufonul. Deşi nu 
mai erau la curte, acesta refuzase să-şi schimbe straiele şi 
înfăţişarea, spre uimirea celorlalţi. Doar cei ce ştiau că bufonul 
este în realitate o domniţă nu se prea mirau - decît de ochii 
celorlalţi. Cel mai mirat fu Boldur. 

- Ţi-ar veni mai uşor în alte haine, îi spusese el lui Găvan. 
Dacă la început existase o oarecare apropiere între ei, după 
ajutorul primit la evadare căpitanul îl luase sub aripa lui 
protectoare. Văzuse că bufonul se simţea mai în largul lui la 
Curte, chiar şi în Cetate, dar pe drumurile deschise ale ţării era 
complet pierdut. Aproape tot atît de neajutorat ca şi burtosul... 

- Nu am alte haine, îl lămuri Găvan. Port ce am... 

- Şi faţa... Ţi-ar respira mai bine pielea dacă ai spăla vopselile 
alea. 

- Bufon fără faţă vopsită? Unde ai mai văzut aşa ceva? Or 
rîde şi curcile de mine, nu numai oamenii! 

E drept, nu văzuse nimeni un bufon fără faţa vopsită. Şi 
apoi, nu era normal ca oamenii să rîdă de-un bufon? Simţea 
căpitanul că ceva nu e chiar cum ar trebui să fie, dar... Oricum, 
oamenii prin crîşme se bucurau la apariţia bufonului, cerîndu-i 
să execute cîte ceva pentru ei. 

- Lăsăm în urmă o dîră de numai orbii n-or vedea-o, se 
plînse Cîrnul. în urma noastră, toţi călătorii vorbesc numai de 
bufonul cel priceput! 

Aici iscoada chingheză nu îl putea contrazice. Ştia prea bine 
că din Cetate se împrăştiaseră cete de oşteni în cele patru 
vînturi, pe toate drumurile mai importante. Una din ele venea 

în urma lor, grăbind pasul la aflarea veştii că în faţa lor este o 
ceată de călători, care însoţesc un bufon. E drept, Li-Ping nu le 
putea spune asta celorlalţi, dar Boldur şi Cîrnul o bănuiau şi îi 
grăbeau pe toţi. 

- Cled că nu putem sta pînă cînd caii îsi vin în putele, zise 
totuşi. Urmăritorii i-ar fi ajuns din urmă. 

- Să încercăm să schimbăm caii, sugeră Felimon. Greu de 
crezut, dar el se ţinea mai bine decît Găvan, în ciuda deselor 
căzături. 

- Cine crezi că ar da cai pe mîrţoagele astea? Bine hrănite şi 
odihnite, poate ar fi păcălit vreun orăşean. Aşa, pe aici trăiesc 
mai ales uiguri. Poate doar Găvan să-i facă să rîdă mai grozav 
decît această propunere... 

Felimon nu-l contrazise pe Pitic, probabil acesta ştia ce 
spune. 

- Tot eu să vă scap, se plînse Cîrnul. Trebuie să fur nişte cai. 

- Nu-i flumos să fulăm, zise chinghezul. 

- Eu zic să facem altfel, zise Boldur. Luăm caii, dar lăsăm 
în loc caii ăştia şi o pungă de galbeni. Aşa, poate ne-or lăsa în 
pace... 

Asta şi încercară să facă. Li-Ping găsi destul de curînd 
o stavă de cai, nu prea departe de drumul lor. Sosiră acolo 
noaptea şi găsiră numai o strajă, pe care pumnul căpitanului o 
puse la somn. Pe lîngă cai, Cîrnul găsi de cuviinţă să schimbe 
şi harnaşamentul folosit de burtos. în ciuda deselor reparaţii - 
sau poate tocmai din această cauză - acesta nu mai avea viaţă 
lungă. 

Spre dimineaţă, pe cînd stava rămăsese cîteva ore în urmă, 
iar pînă în zori mai rămăseseră doar vreo două ore, făcură un 
popas. într-adevăr, noii cai îi duseseră mult mai repede. Dar 
cînd să plece mai departe, Căpitanul se încruntă. 

- Asta nu-i bine! Arătă spre armăsarul călărit de Cîrn. Acesta 
este cal de preţ, probabil face cît toţi ceilalţi cai la un loc. 

- Aşa m-am gîndit şi eu, se sclifosi sergentul. 

- Fostul stăpîn nu va renunţa la el. Se vor lua după noi. Eu 
aşa aş face, iar eu nu sunt uigur! Uigurii sunt crunţi cînd te 
atingi de caii lor. De ei nu scăpăm aşa de uşor. 

Se dovedi că avea dreptate. Li-Ping privea tot mai îngrijorat 
în urmă. La stavă se adunaseră de cu dimineaţa o ceată de 



Pc Tarîmul unui Joc 



125 



uiguri. Pînă să plece, sosiră şi oştenii ce se aflau în urmărirea 
fugarilor. Aşa se face că înainte de prînz, o poteră de vreo 
douăzeci de călăreţi le luară urma. Oştenii căpătaseră şi ei cai 
proaspeţi, odihniţi. Cum ceilalţi călători aveau de gînd să facă 
un popas spre seară la un han singuratic, chinghezul fu nevoit 
să-şi dea taina în vileag. 

- Cum, tu vezi cale de zece poşte în urmă? se miră Cîrnul. 

- Chial pînă la Ţetate, recunoscu iscoada. Nu spuse că vede 
pînă hăt, în Gî-Pang... 

- Douăzeci, zici. Nu le putem face faţă. Dacă erau doar 
uigurii, puteam încerca să cădem la o înţelegere cu ei. Oştenii 
ne duc legaţi la Cetate... Oricum, eu nu doresc vărsare de sînge! 

Plecară mai departe. O vreme reuşiră să menţină distanţa 
faţă de urmăritori, dar a doua zi aceştia începuseră să se 
apropie. Se dovedeau călăreţi mai buni decît călătorii noştri 
- căpitanul şi sergentul trebuiau să ţină pasul cu ceilalţi. Iar 
cureaua de la şeaua bucătarului se rupsese de două ori. 

- Ce vină am eu?! îşi ceruse Felimon iertare plîngăreţ, 
ghemuindu-se sub potopul de înjurături. 

- Lasă-I să înjure, îşi mai varsă din năduf, îl bătu pe umăr 
Yusup. Dacă eu aş fi cel ce-ţi repară şaua, te-aş bate... 

- Lasă, nu speria bietul om, sări bufonul în apărarea 
burtosului. Chiar aşa, nu are nici o vină. Dacă norocul îi stă 
împotrivă, ce poate face el? 

- Nimic. Doar că pînă să dau de el, am fost în foarte bune 
relaţii cu norocul. 

- Am o idee! zise Cîrnul. Ce-ar fi să-l lăsăm într-un sat? 
Nimeni nu ar bănui că face parte din ceata noastră... 

- Dar dacă printre oşteni este vreunul care-l ştie? întrebă 
Găvan. 

- Cum oştenii au rămas de atîtea ori flămînzi din cauza lui, 
m-ar mira să nu-l ştie vreunul... spuse Boldur. 

Bucătarul îşi urmă, deci, bucuros drumul alături de tovarăşii 
lui. Bufonul îi făcu semn prietenos din ochi - aşa că se liniştise 
de tot. Simţea că trebuie să ajungă la sfîrşitul căutării lui. 
Mai ales de cînd auzise acel nume - Flămînzilă - nu-şi mai 
găsea liniştea. Mai rea decît ameninţarea că va fi lăsat în 
urmă, era foamea care îi scurma măruntaiele. Cu toată fuga 
lor, nu avusese niciodată prilejul să mănînce pe săturate. Doar 

la un han reuşise, în timpul scurtului popas, să termine toate 
rezervele de hrană, umplînd pe hangiu de groază. Probabil 
zvonurile despre bufon nu erau singurele, care ajungeau la 
urechile urmăritorilor. Precis nu puţine vorbe se spuseseră şi pe 
seama mîncăului fără seamăn... 

Şi uite aşa, reuşiseră să treacă podul peste pîrîul ce marca 
graniţa, ajungînd în ţară străină unde braţul oştenilor de la 
curtea Albului nu mai avea putere. Li-Ping scăpase un rubin în 
palma străjerului de la vama din capul podului, aşa că acesta 
nu numai că nu se împotrivi trecerii lor fără zăbavă, dar şi 
lăsase bariera în urma lor. La zărirea cetei de călăreţi care se 
apropia în goană, sună din corn şi turnul care străjuia podul 
coborîse poarta, pregătindu-se de luptă. 

- Eu zic să mergem, propuse Boldur. De aici nu mai avem a 
ne teme. Sigur nu le vor da drumul, sunt înarmaţi şi în număr 
mare. îi vor ţine pînă vine un markgraf, asta poate dura cîteva 
zile. Nu cred că vor să pornească un război pentru nişte cai. 

în noaptea aceea se opriră mai devreme, înainte de lăsarea 
serii, la un han singuratic aflat sus, în pasul ce străbătea munţii. 
Hanul părea bogat, aşa că toţi aşteptau cu nerăbdare o noapte 
de odihnă şi o masă copioasă. Prima aşteptare le fu îndeplinită 
- dormiră în linişte în camerele golite ale hanului. Doar foamea 
le cam stricase odihna. 

în timp ce ceilalţi căutaseră paturile şi se îmbăiaseră, 
burtosul făcuse o vizită la bucătărie şi în cămări. Deşi nu 
dărîmase nimica, în urma lui rămăsese ca-n palmă! îngrozit, 
hangiul trebuise să închidă hanul, ba chiar să înhame caii la car, 
plecînd spre cel mai apropiat sat pentru a cumpăra noi provizii. 
Cum acel sat era cale de mai bine de o zi, toţi ceilalţi călători 
din han i se alăturară, blestemînd pe ticălosul cel flămînd. Dar 
Felimon era în acel moment scufundat în apa unei buţi, aşa că 
scăpase nelinşat... Călătorii noştri fură singurii care rămaseră 
în han - pînă şi familia hangiului plecase la drumul lung la 
capătul căruia se întrevedea o masă bogată... 

Acum, burtosul stătea spăşit între tovarăşii lui, lacrimi 
sincere de părere de rău curgîndu-i pe faţă. Piticul îl luase la 
rost: 

- Păi bine, bă, tu la noi nu te-ai gîndit?! 

- Mi-a fost foame, încercă bucătarul să găsească o justificare. 

- Nouă nu ne este foame? Te-am lăsat noi vreodată flămînd? 

- Eu sunt tot timpul flămînd... 

- Da, dar nu din cauza noastră. Te-am îngrijit, te-am cărat 
cu noi pînă aici, iar ţie nici nu-ţi pasă de noi! 

Piticul era cu adevărat supărat, deşi el era singurul, care 
pusese ceva în gură. Lăsase hanul fără vin... 

- Vă rog să mă iertaţi! Jur că nu o să mai fac! 

Se culcară flămînzi. în zori, Boldur îşi luă arcul şi săgeţile şi 
porni să vîneze ceva de-ale gurii. Cinghezul i se alătură, astfel 
că cei doi se întoarseră în scurt timp cu doi iepuri şi o căprioară. 
După ce mîncară, plecară mai departe. 

- Zic să nu ne oprim în satul acela, zise Cîrnul. Sunt în stare 
să ne ucidă... 

Făcură, deci, popas în pădure, mîncînd bucăţile de căprioară 
friptă aduse cu ei. Numai bucătarul rămase flămînd, privindu-i 
pe ceilalţi cu ochi de cîine bătut. 

- Să nu crîcneşti! îl ameninţă Yusup. 

Pe lîngă bucătar, şi căpitanul părea a fi mai trist. 

- Tu ce ai? îl întrebă Găvan. Te dor bătăturile? Vrei să-ţi fac 
nişte giumbuşlucuri? 

- Nu, stai linştit. Odihneşte-te. Mă gîndeam că niciodată nu 
am fost într-o astfel de tovărăşie. Un hoţ. Un bucătar buclucaş, 
nepriceput şi mîncău. Un bufon. O iscoadă străină. Un... 

- Pitic. Zii, Pitic! spuse Yusup. 

- Nu, parcă nu contează atît de mult că eşti scund. De fapt, 
tu eşti singurul în care aş avea nădejde la greu... 

- Hm, mormăi Piticul, stingherit de vorbele sincere ale 
căpitanului. 

- în mine nu ai încredere? îl întrebă Găvan, înăbuşit. 

- Ba da, îi ciufuli Boldur snopul de păr din scăfîrlie. Ţie ţi-aş 
încredinţa punga... Şi ştiu că bilele tale nu greşesc ţinta des. 

- E ăsta motiv de tristeţe? însistă bufonul. 

- Nu, nu este. Vedeţi, am fost fugar toată viaţa mea. 
Ajunsesem în sfîrşit într-un loc în care credeam - speram - că- 
mi voi găsi locul. Aveam slujbă bună, oamenii mă preţuiau... 
Eram acasă... 

- Chiar, tu de unde eşti? întrebă Cîrnul. Ştiu că ai sosit cîţiva 
ani în urmă... 

- Doi, zise Găvan. 

- Da, doi. 

- Şi totuşi, insistă Cîrnul, parcă eşti dintotdeauna în Albia, la 
Curte. Cum e posibil? 

- Ostenii se simt acasă acolo unde au contlact, spuse filosofic 
cinghezul. 

- Limba nu se învaţă în doi ani, spuse Yusup. Căpitanul o 
vorbeşte fără pic de accent. 

- Aşa o vorbea şi cînd a sosit, zise Bufonul. 

- Aşa-i, recunoscu Boldur. Sunt albin. Viaţa m-a dus pe alte 
meleaguri, dar m-am întors. Acum, din cauza voastră, sunt din 
nou pe drumuri... Şi nu ştiu cum mă voi întoarce. 

- Vrei să te întorci la Curte? se miră Cîrnul. Eu sunt albin din 
Cetate, generaţii la rînd, şi ultimul meu gînd acum ar fi să mă 
întorc. Unde o fi mai bine, acolo va fi locul meu. 

- Tu nu ştii, zîmbi trist Boldur. Tu nu ai fost niciodată plecat. 
Ţara nu ţi-o duci în traistă cu tine! 

- Şi de ce m-aş întoarce? Ce mi-a dat mie ţara aia? 

- întlebarea care s-al pune este alta, îl contrazise Li-Ping. „Te 
ai dat tu ţălii?" Eu îl înţeleg pe căpitan. Cu cît m-am îndepăltat 
mai mult de Ţala ţelol Două Fluvii, cu atît m-am simţit mai 
singul. Cultula noastlă o fi difelită, da' e a noast'ă. Fălă ea, 
palcă nu pot tlăi... Olicît de depalte as fi, eu mă voi întoalţe 
acasă - patlu ani de mels fălă oplile! 

- Dacă scapi cu viaţă, zise Felimon. Ar trebui să pleci acuma, 
nu să mă însoţeşti. Pe drumul nostru nu există întoarcere! 

- Dacă eşti atît de sigur, de ce mergi pe el? îl întrebă Piticul. 

- Pentru că altfel nu se poate. Vezi? eu am fost întotdeauna 
ucenicul cel nătăfleţ de la bucătărie. Nici nu-mi plăcea la 
bucătărie, aş fi vrut să fiu brutar... Nimeni nu dădea o para 
chioară pe mine, eram mai neînsemnat decît ogarii de la masa 
Craiului. Şi acum au venit nişte oameni, care mi-au arătat că 
mă cinstesc. Mă simt pentru prima oară în viaţă Om! Şi mi-au 
arătat că au nevoie de ajutorul meu, oricît de neînsemnat ar fi 
acel ajutor. Pentru asta merg pînă la capăt, oricare ar fi riscul. 
Iar dacă o fi să scap cu viaţă, mă voi întoarce în Cetate! Acolo 
e casa mea. 

- Să dea Marele Zeu să te întorci, şopti emoţionat Bufonul. 

- Hm, vorbe, vorbe goale. Cu banii îţi faci o ţară unde ţi-e 
mai bine. Şi sunt hotărît să fac bani mulţi! 

- Bine, Cîrnule. N-o fi păcat de ţară, sunt destui cîrni pe la 
noi... Prin Varuna or fi mai puţini... 

- Dar tu, Piticule? îl întrebă Boldur. 

- Dacă oi avea zile, mă voi întoarce în Albia. Am fost luat de 
mic din lumea mea, nu mai am amintiri despre ea. Mi-am pus 
rădăcinile în pămîntul Albiei şi pămîntul a fost primitor şi rodnic 
cu mine. Nu aş vrea să le smulg, ştiu că nu vor prinde în altă 
parte. 

- Şi tu. Găvane? îl întrebă Boldur pe bufon. 

- Eu? Bufonul îşi găseşte uşor casă - numai rege să găsească, 
încercă un giumbuşluc - dar se opri serios. Albia nu este ţara 
mea... M-am născut la curtea împăratului Roşu. Uneori îmi 
lipsesc nopţile clare şi albe, cu gerul căzînd peste natură ca 
un linţoliu de cleştar... Frigul arzînd obrajii, cerul înalt, înalt, 
din care coboară perdele de lumină cum numai în nord se pot 
vedea... Şi codrii, oh, codrii, şi stepele nesfîrşite! 

- Te vei întoarce acasă? îl întrebă Yusup. 

- Nu, nu cred. Am lăsat acea perioadă a copilăriei mele în 
urmă. Am pus-o într-o casetă, ca pe o bijuterie de preţ, şi am 
ascuns caseta bine în inima mea. Acum încerc şi eu ce-mi va 
aduce ursita. Locul meu va fi acolo unde îmi va fi bine! 

- Vrei şi tu bani? se miră Cîrnul. 

- Bani? rîse zglobiu Bufonul. Ce să fac cu ei? Ei nu-mi pot 
ţine de cald, nici nu-mi pot da fericirea. Unde va fi dragostea 
mea, acolo voi fi şi eu! 

Rîse din nou şi făcu o plecăciune în faţa lor, ca după o 
reprezentaţie reuşită. Felimon rîse şi el, ceilalţi aplaudară. 
Boldur zise: 

- Pentru o clipă te-am crezut! Chiar aşa, unde va fi 
dragostea... Hei, trebuie mai întîi să te speli, dacă vrei ca ochi 
de femeie să se oprească asupra ta. 

- Femeie? He, he, rîse din nou Bufonul, scoţînd un buchet de 
flori din pînză colorată dintr-o mînecă. Ce domniţă şi-ar coborî 
ochii asupra unui bufon de curte? 

- Prietene, sper să nu-ţi ridici ochii asupra vreunei domniţe. 
Sunt cunoscute pentru inima lor rece şi pustie. Mai bine o 
slujnică isteaţă şi sprinţară. 

- într-acolo îţi îndrepţi tu privirile? îl tachină Piticul pe 
căpitan. 

- Nn... nu. Sincer să fiu, nu am avut timp să mă uit după 
femei. 

- Ele s-or fi uitat, zise Găvan. 

- Nu ştiu. Singura fată de care-mi amintesc este o domniţă... 

- Aha, şi tu ţi-ai ridicat ochii spre domniţe, îl ameninţă Cîrnul 
cu degetul, în glumă. 

- Nu, mai degrabă ea şi-a coborît ochii spre mine. Eram copii 
încă, a fost mai mult prietenie... La curtea Roşului. Poate chiar 
o ştii, Găvane. 

- Poate o ştiu. Cum o cheamă? 

- Nu e secretul meu, se feri Boldur să răspundă. A trebuit să 
fug în grabă, nici măcar rămas bun nu am putut să-mi iau de la 
ea. E singura faptă de care nu sunt mîndru. O fi suferit... sau 
m-o fi scos din inima ei... 

- Dacă nu-mi spui cum o cheamă, e greu să-ţi spun. 

- Chiar şi aşa, prefer să-i păstrez taina. Era apropiată Ţîrului 
Roş. O vorbă scăpată e ca pasărea, nu o mai prinzi înapoi. Nu 
ştii unde zboară, nu ştii la ce ureche cîntă... 

- Deţi ai fost si la cultea Losului, zise cinghezul. Eu nu am 
azuns pe acolo. O să aveţi ţe povesti umilei voastre slugi, tu si 
domnul Găvan. 

- Care slugă? se miră Găvan, neobişnuit cu înfloriturile 
limbajului cinghez. 

- Plea umilul vostu flate mai mic, Li-Ping, o lămuri aplecîndu- 
se umil iscoada. 

- Fii linştit, Li-Ping. Aici nu e nimeni sluga nimănui. Nici fraţi 
mai mici. încearcă să vorbeşti ca noi, cît timp eşti între noi. Cînd 
te vei întoarce acasă, nu ai decît să redevii sluga celorlalţi... 

- Tovalăsii mă numesc simplu, Li. As fi buculos să mă numiţi 
asa. 

- Aşa vom face, Li, zise Boldur. Da, am trăit mai bine de trei 
ani la curtea Roşului. Tovarăşul meu, cel ce mi-a ţinut loc de 
tată, luase slujbă de grădinar. Eu eram ajutorul lui. Tot acolo 
am intrat prima dată între străji... 

- îmi amintesc de un grădinar albin, se bucură Găvan. Era 
bătrîn, dar vînjos. Creştea cei mai frumoşi trandafiri pe care 
i-a văzut vreodată Moskala. Avea un ajutor chelbos... Se mira 
toată curtea, copil încă, dar fără pic de păr pe cap... 

- Da, rîse Boldur. Aveam o băşică de porc trasă pe cap. 

- De ce? se miră Cîrnul. 

- Bun, văd că trebuie s-o iau de la început, altfel nu mai scap 
de întrebările voastre. Eu m-am născut la Curtea din Albia. De 
mic copil am fost crescut de un grădinar, fost oştean. Zilele 
copilăriei mele mi le-am petrecut în grădina palatului. Singurii 
care ne mai vizitau erau crăiasa, pînă să moară, şi vraciul, 
Marele Mag Zivnir. Pe lîngă tainele plantelor, Cremene - tatăl 
meu, precum credeam pe atunci - mă învăţa taina armelor. 
El fusese un oştean viteaz, urcat pînă la rang de căpitan, dar 
originea măruntă îl împiedicase să intre în rîndul boierilor şi, 
deci, să devină comandant de oşti. Fusese pe urmă rănit, 
abia scăpase cu viaţă. Magul îl îngrijise şi îl povăţuise să lase 
ostăşitul pe seama altora mai tineri ca el - deşi Cremene abia 
păşise în al treilea deceniu pe atunci. Devenise grădinar, după 
o vreme Craiul îi dăduse pe mînă grădinile, drept plată pentru 
slujba lui de credinţă. 

Şi într-o noapte, vraciul Zimnir venise la el şi îi ceruse 
ajutorul sub mare taină. Avea să-i aducă un copil pe care să-l 
crească. Cremene s-a bucurat. El iubise o fată din tîrg, dar ea 
murise înainte ca el s-o ceară de la părinţi. Altă femeie nu-i mai 
trebuise... Aşa că m-a luat de copil. Am aflat mai tîrziu că el nu- 
mi dăduse viaţă, dar pentru mine el a rămas tatăl de suflet. Cît 
voi trăi, el îmi va fi adevăratul tată! De la el am învăţat tot ce 
ştiu. El s-a îngrijit să am un loc unde să pun capul - înainte ca 
el să aibă unde dormi, şi mi-a pus un blid în faţă chiar şi atunci 
cînd el rămînea flămînd... El m-a învăţat limba, scrisul şi cititul, 
arta armelor, tactica, istoria neamului, tainele plantelor şi ale 
pietrelor, citirea urmelor şi tot ceea ce este nevoie unui om să 
fie bun oştean şi om de omenie. Mi-a salvat nu o dată viaţa, 
şi a făcut pentru mine ceea ce nici un alt tată de sînge nu ar fi 
făcut! Să ne închinăm memoriei lui pentru o clipă. 

Toţi îşi plecară fruntea în tăcere, chiar şi Cîrnul. 

- Am părăsit Curtea într-o noapte, în grabă şi pe furiş. Era nu 
mult după moartea Crăiesei... Vraciul a apărut la noi în bordeiul 
din fundul grădinii pe care îl foloseam de casă şi a spus doar „E 
timpul!" Cremene nu a pierdut timpul, era pregătit întotdeauna 
de plecare şi mă învăţase şi pe mine la fel. Am ieşit printr-o 
uşiţă tainică, arătată de vraci. într-o uliţă ne-a atacat o ceată 
de oameni, dar Cremene i-a ucis pe toţi. Atunci am ucis şi eu 

primul om - l-am străpuns cu hangerul pe cel ce încercase să 
mă ia în braţe. 

Am scăpat atunci. Am ieşit din Cetate şi am umblat noaptea, 
cu mari ocoluri. Am ieşit la Marele Rîu şi l-am trecutînot, ajungînd 
în ţara alimanilor. Am coborît pînă la vechiul port al Vranei, de 
unde o corabie ne-a dus la Trebinda. Acolo am trăit cîţiva ani 
în linişte. Ne-a adăpostit un bibliotecar - poate cel mai mare 
bibliotecar din lume. Avea cea mai bogată bibliotecă pe care am 
văzut-o eu vreodată. Cremene, pe lîngă exerciţiile lui zilnice cu 
armele, m-a învăţat - împreună cu librarul - tainele cărţilor. 
Am învăţat istorii adevărate sau doar închipuite, locuri şi taine, 
heraldică şi tactica marilor generali din vechime, astronomie şi 
limbi străine... Acolo am învăţat limba muskală şi cea francînă, 
puţină varună - aveau să-mi prindă bine mai tîrziu. 

Librarul începuse să mă considere copilul lui - mai ales 
pentru că propriul lui fiu plecase în lume.... Ar fi vrut librarul să 
mă pregătească să rămîn bibliotecar în locul lui, dar Cremene 
s-a împotrivit. „Soarta lui este cea a armelor, prietene", i-a spus 
el lui Volanidze. „Calea armelor este calea morţii, căpitane", i-a 
răspuns acesta. „Cea a cărţilor este calea luminii. Munca lui va 
aduce fericirea oamenilor." „Aşa este, dar ursita lui Boldur este 
alta. învaţă-l tot ce ştii, iar el va da oamenilor această lumină 
sădită de tine în inima lui. Dar va trebui să ştie să pună paloşul 
între cărţi şi cei ce vor să le distrugă!" La asta librarul nu a găsit 
răspuns, şi aşa a rămas. 

în al cincilea an am plecat. Au sosit la noi două femei - o 
femeie cu fiica ei. 

- Jolifana? a zis Găvan. 

- Da. De unde ştii? 

- Si eu o cunosc, zise citanul. La noi îsi ziţea Jo-Lee. 

- Fetiţa, murmură bucătarul, mîngîind prin pînza cămăşii 
păpuşica ce-o ţinea la piept. Piticul nu zise nimic, ci dădu numai 
din cap. Chiar şi Cîrnul părea a privi cu înţelegere. 

- Da, Jolifana. Nu era fetiţă, îi zîmbi Boldur burtosului. Era 
cam de vîrsta mea, eu aveam vreo unşpe ani atunci. Femeia, 
mama ei, a avut o lungă discuţie cu tata şi cu Volanidze. Eu am 
rămas cu Jolifana în încăperea mare a bibliotecii. I-am arătat 
cărţile, am vorbit despre multe. Deodată mi-a cerut să-i arăt 
mîna. A privit în palmă cu atenţie, apoi mi-a spus: 

- Eşti viteaz, prinţe. Mulţi nori negri văd deasupra ta, dar tu 
vei aduce lumină. Nu cu paloşul, nici cu o carte, ci cu un inel. 
Lumină în viaţa ta, în cea a prietenilor şi, împreună cu cea care 
rîde, lumină în întreaga Lume! 

- Cea care rîde? şopti Găvan. Ai întîlnit-o? 

- Am crezut că o găsisem în domniţa de la curtea Roşului. 
Avea un rîs zglobiu şi molipsitor, glumea tot timpul, îi făcea 
pe toţi cei din jurul ei să se bucure. Era ca o rază de lumină... 
De mine rîdea cel mai mult. Purtam o pălărie mare de fetru, 
încercînd să-mi ascund chelia, dar ea găsea întotdeauna un 
mod de a-mi da pălăria jos, şi rîdea de chelia mea. Pe urmă, 
cînd a văzut că aceasta mă întristează, nu a mai rîs. Pe urmă 
am plecat... 

- Cum ai ajuns la Moskala? întrebă Felimon. 

- Am plecat chiar în dimineaţa următoare vizitei. Cremene a 
condus femeia pînă la uşă, după care a început să ne pregătească 
plecarea. Nu a dat explicaţii, librarul ştia despre ce este vorba. 
Ne-a şi dat un pachet pentru un prieten de-al lui. Din Trebinda 
am luat o corabie ce a străbătut marea pînă la Tomita, de acolo 
ne-am dus în Cetatea Albă. Am stat cîteva zile la casa unui 
prieten de-al lui, un boier mai învăţat cu dragoste de cărţi. 
Pentru prima dată l-am văzut pe Cremene vesel, fericit. Găsise 
în slujnica boierului femeia pe care o căutase ani de zile. 

Dar am plecat mai departe, duşmanii erau pe urmele noastre. 
Ne-am dus la Moskala. Acolo vraciul curţii ne-a ajutat să luăm 
în îngrijire grădina. Am stat acolo mai bine de trei ani, precum 
v-am spus. Ca să ne pierdem urma, el şi-a albit părul, părea cu 
două decenii mai bătrîn decît era în realitate. Pe mine mă dădea 
drept nepot. îmi pusese băşica în cap, să nu fiu recunoscut. 
Trecuseră trei ani şi nimeni nu bănuia nimic, pînă într-o zi cînd 
domniţa mi-a smuls băşica de pe cap. Ea bănuia ceva, mai ales 
că vedea că nu mai primesc glumele ei cu plăcere. Ştiam că am 
păr frumos, nu-mi plăcea să se rîdă de chelia mea. Eram încă 
un copil fără minte multă! 

- Te-a recunoscut domniţa? întrebă Bufonul cu voce 
tremurătoare. 

- Nu, ea nu avea de unde mă cunoaşte. Dar cineva, o iscoadă 
a duşmanilor mei, s-a întîmplat să privească în grădină de la 
o fereastră. Şi a bănuit că ne-a dat de urmă. A transmis cele 

aflate... şi duşmanii au trimis cîţiva ucigaşi. Ce n-au bănuit 
duşmanii era faptul că eu devenisem un adevăr meşter în 
mînuirea armelor. Acum puteam să-l înving pe tatăl meu cu 
uşurinţă. Puteam face faţă la cinci-şase oşteni deodată. Aşa că 
atunci cînd am fost atacaţi într-o uliţă de zece oameni, le-am 
ţinut piept cu uşurinţă. Am plecat fără a mai trece prin grădină, 
încercînd să ne pierdem urma. 

- Deci nu ţi-ai mai luat rămas bun de la domniţă, zise Bufonul. 

- Aşa e, v-am spus. Ne era teamă să nu fim aşteptaţi şi la 
Curte... 

- Ea o fi crezut că ai plecat pentru că ţi-a luat băşica din 

cap... 

- Crezi? căzu Boldur pe gînduri. Nu mi-a trecut prin minte... 
Oricum, dacă treceam pe la curte o puneam şi pe ea în primejdie. 
Putea afla Roşul, nu-i plăcea să se facă ucideri în Cetatea lui. 

- Fără ştiinţa sa, completă rînjind Cîrnul, prins şi el de 
poveste. 

- Da, fără ştiinţa sa, rîse zglobiu Găvan. 

- De la Moskala am fugit spre Apus. Se pare că nu am reuşit 
să ne ascundem bine urmele. La Hanumbra, printre prusini, ne- 
au dat din nou de urmă. Acum au fost mai mulţi, au avut şi arme 
otrăvite. Tata a fost rănit grav, din asta i s-a tras şi moartea. 
Atunci mi-a spus taina: că nu-mi este tată adevărat... Că i-am 
luminat viaţa şi nu i-a părut niciodată rău, că a acceptat să mă 
crească... Am plecat singur mai departe. M-am suit pe o corabie 
la Lubaka, am stat pe ea doi ani făcînd cărăuşie şi piraterie 
în Marea de Nord. Pe urmă am debarcat pe insula beronilor, 
am intrat în slujba unui lord scoran. De acolo, în slujba unuia 
noran. Pe insulă am stat cu totul cinci ani, trei la noran. La el 
am şi învăţat bine limba francînă. Cu toată curtea lui am trecut 
marea, parte a oştirii berone care a purtat războaie cu francînii. 
Am ajuns castelan al cetăţii cucerite de stăpînul meu, dar nu 
mi-a plăcut cum se purtau stăpînitorii berani cu francînii. Am 
părăsit slujba. Am plecat la Varuna. Acolo am stat doi ani. Mi 
s-a dat pe mînă straja contelui de Malatrena. Mici încăierări, 
aşa cum se întîmplă pe acolo. După doi ani am simţit că mă 
înăbuş. M-am întors acasă, hotărît să îmi fac un loc al meu. 

- începuseşi să ţi-l faci, zise Piticul. îmi pare rău dacă şi din 
cauza mea a trebuit să pleci. 

- Cred că mai ales din cauza mea, zise Cîrnul nepăsător. 
Deşi nu ştiu de ce ţi-or fi găsit ţie vină... 

- Cred că duşmanii îmi dăduseră din nou de urmă, zise 
Boldur mohorît. Ce m-a uimit cel mai mult a fost atitudinea 
Magului. Aproape că l-a îndemnat pe Crai să-mi ia capul. Poate 
nu chiar, dar la îndemnul lui am fost aruncat în temniţă. 

- Poate că tlebuia să fii în beţuri, zise deodată cinghezul. 

- Altfel nu veneai cu noi, zise şi Felimon. 

- Să vin cu voi? Desigur că nu veneam cu voi. Ce am eu cu 
această căutare a voastră? 

- Poate că avem nevoie de tine, îi zise Piticul. Să faci Lumină 
cu inelul. Ai întîlnit-o, doar, pe Jolifana. Mă întreb ce nevoie o 
fi de mine... 

- Ai întîlnit-o şi tu? se miră burtosul. Povesteşte-ne. 

- O să vă povestesc altă dată, e timpul să ne culcăm. Un 
singur lucru nu ne-ai spus, căpitane. Cine sunt aceşti duşmani 
ai tăi care te-au urmărit o viaţă întreagă? 

- Nu cred că e bine să vă spun asta, se împotrivi Boldur. 

- Poate că tlebuie să ne spui, îl contrazise Li-Ping. Suntem 
împleună si poate că ne voi ataca. E bine să ştim ţine si de ţe. 

- Bine, o să vă spun. Este o taină mare, foarte puţini o 
ştiu. Se bănuieşte că Craiul Albin este bolnav, nu are putere 
bărbătească. Se crede că aşa a fost dintotdeauna. Şi totuşi, 
într-o noapte - noaptea nunţii - o cupă de vin, în care vraciul 
curţii lăsase să cadă cîteva picături dintr-un elixir, i-a dat putere 
Craiului. în urma acestei nopţi, tînăra Crăiasă a rămas cu 
sarcină. 

Numai că Magul citise în semne cereşti că mari pericole se 
vor abate asupra prinţului ce va să se nască. Prin el, de va să 
trăiască pînă la douăzeci şi cinci de ani, Duşmanul îşi va arăta 
adevărata faţă. Iar împărăţia Albilor va fi să aibă o lumină, care 
să o ridice printre ţările lumii. Şi a mai citit Magul că prinţul va 
muri cu siguranţă dacă va fi cunoscut. 

Craiul Albin era slab, aşa cum e şi acum, dar tînăra Crăiasă 
avea toate calităţile unui cap încoronat. Ea a aflat proorocirea. 
Cu durere în suflet, a încuviinţat planul vraciului. Şi-a ascuns 
sarcina cît a putut, pe urmă s-a retras în mînăstirea unde stareţă 
era sora Craiului. Cînd a născut, a dat copilul în taină vraciului 
- care l-a dat unei moaşe, într-un sat. Cînd pruncul a înţărcat. 

l-a luat la Palat şi i l-a încredinţat lui Cremene, grădinarul. Eu 
sunt acel băiat. 

Toţi se uitară năuci la Boldur. 

- Eşti Prinţul Albilor! şopti întristat Găvan. Dar pe urmă 
izbucni în rîsul lui zglobiu, dîndu-se de cîteva ori peste cap. 
Hihihi, iată că bufonul şi-a găsit un Rege! 

Burtosul se ridică în picioare şi încercă să-şi sugă burta, 
închinîndu-se: 

- Măria Ta! 

Ceilalţi, chiar şi cinghezul, puseră un genunchi pe pămînt, 
după abiceiul albilor. 

- Nu, nu, prieteni. Eu sunt Boldur, fost căpitan al străjii, 
acum fugar prin lume. Prinţ nu pot fi decît dacă sunt recunoscut 
de tatăl meu - ori, el nu bănuieşte nimic. Numai duşmanii mei 
ştiu de existenţa mea. Şi acum, voi. Să sperăm că voi apuca 
douăzeci si cinci de ani, vom vedea pe urmă ce va mai fi. 

- Cîţi ani ai? îl întrebă practic Li-Ping. 

- Mai am cîteva luni pînă fac vîrsta. Dacă trăiesc aceste 
luni... 

- Ai putea sta ascuns pînă atunci, sugeră burtosul. 

- Chiar aşa, îl susţinu bufonul. Intri iar în slujba vreunui 
varun. Cunoşti locul, obiceiurule... Ţi se vor pierde urmele. 

- Am promis să vă însoţesc, să vă ajut. Timp de şase luni. 

- Lasă că ne descurcăm şi singuri. Uite, de mine nu are 
nimeni nevoie, eu pot să şi mor! Dar de tine are nevoie Ţara. 

- îţi mulţumesc, bucătare, dar nu pot primi oferta ta. Se 
pare că e nevoie şi de tine pe undeva. Trebuie să găsesc o 
femeie care rîde şi un inel. Şi atunci, cu voia celui Prea-înalt, 
voi face puţină lumină. 

La aceste cuvinte, ceilalţi nu se putură împotrivi. De fapt, 
oboseala ultimelor zile îi trase spre paturile improvizate din 
pături. în curînd, adormiră cu toţi. Doar Găvan stătu mult timp, 
cu genunchii adunaţi la gură, privind în făcările tot mai mici ale 
focului... 

D upă vreo cinci zile ajunseră la marea şi frumoasa cetate a 
Varunei. Temple frumos împodobite împînzeau oraşul, iar 
casele erau pictate şi pe dinafară cu multă măiestrie. Statui 
frumoase împodobeau fîntînile, pieţele, intersecţiile, dar mai 
ales templele. 

- Ce frumos! îşi duse Bufonul mîna la gură, uimit. Şi ce 
multe lucruri frumoase - de parcă toţi locuitorii oraşul nu fac 
nimic altceva decît să picteze şi să cioplească piatra... 

- Ei, aici e munca a generaţii peste generaţii de artişti, zise 
Boldur. Oamenii de aici iubesc aşa de mult arta încît chiar şi în 
războaiele lor nu-şi atacă oraşele! Cînd luptele ajung la porţile 
vreunui oraş, ele încetează şi ostile se retrag, pentru a se întîlni 
altădată - dacă diplomaţii nu găsesc căi mai paşnice - în cîmp, 
acolo unde nu au ce distruge. Iar dacă vreo armată străină 
vrea să atace Varuna, toţi se unesc şi sar să-şi apere ţara şi 
frumuseţile. 

- Diferiţi oameni, diferite obiceiuri, zise Felimon. La noi mai 
totul este din lemn, iar oamenii fug din calea năvălitorilor lăsînd 
să li se ardă lemnele, salvîndu-şi însă viaţa. 

- Aşa e. Dar poate a venit timpul să facem şi noi lucruri 

frumoase. Veniţi să vă arăt ceva. 

îl urmară. Oraşul era străbătut de două rîuri înguste, dar 
cu apă multă, peste care erau aruncate poduri frumos arcuite, 
pictate în culori vii. Străzile erau pline de oameni veseli, 
surîzători, care nu o dată cîntau - parcă fără prea multe griji. 
Mulţi purtau haine bogate, din brocart - deşi majoritatea erau 
îmbrăcaţi în haine simple şi curate. 

- Parcă nu sunt săraci pe aici, se minună Piticul. 

- Oraşul e bogat, explică Boldur. Mulţi negustori îşi poartă 
negoţul în toate colţurile lumii. Este şi port la mare. Se fabrică 
aici ţesături bogate şi frumoase, vestite în toată lumea, şi 
cupe şi oglinzi de cleştar, bijuterii, obiecte de artă... E plin de 
hanuri şi crîşme în care bogaţii îşi cheltuiesc banii. Cei săraci 
ori sunt marinari şi colindă apele, ori devin călugări în multele 
temple şi mînăstiri. Unii devin oşteni, slugi, iar restul muncesc 
prin ateliere de dimineaţa pînă seara, nu au timp de umblat 
pe străzi... Deci, nu o să-i prea vedeţi pe săracii oraşului. Mai 
degrabă veţi găsi hoţi - dar ei sunt frumos îmbrăcaţi, nu ai 
după ce-i cunoaşte. 

- Fiu! fluieră Cîrnul. Aici e de mine! 

- Vezi că hoţii au şi aici o breaslă a lor. Un străin poate avea 
probleme, îl avertiză căpitanul. 

- M-oi descurca eu cumva, zîmbi hoţul fără teamă. 

Pe apa rîului circulau ambarcaţiuni mînuite de vîslaşi puternici 
şi tineri. Călătorii merseră însă pe uliţa care însoţea cheiul 
unuia din rîuri, trecură pe un pod din piatră cu cinci picioare ce 
formau bolţi frumos arcuite şi ajunseră la un templu mai micuţ. 

- Este închinat Maicei Pruncului, zise Boldur, care se vede că 
ştia bine drumul. Să intrăm. 

Descălecară, legară caii de inelele prinse în zid şi pătrunseră 
sub bolţile înalte ale templului. în semi-întunericul răcoros nu 
era prea multă lume - dar căpitanul nu se opri, ci ieşi printr-o 
uşă laterală într-o grădină închisă cu un zid înalt. în capătul 
opus avea un portic lung de circa cincizeci de paşi. Cînd se 
apropiară văzură că o mulţime de oameni erau adunaţi acolo, 
rugîndu-se în tăcere în faţa pereţilor pictaţi dintre coloane. Se 
apropiară şi Boldur le făcu semn să păstreze tăcerea. Priviră în 
jur, apoi îşi îndreptară privirile asupra picturilor. Şi dintr-o dată, 
timpul păru că se opreşte. 

Ca în transă, împreună cu ceilalţi privitori, trecură de la 
scenă la scenă. Niciodată nu-şi putură închipui că cineva poate 
picta aşa de frumos. Personajele păreau vii, dădeau impresia 
că se vor mişca în clipa următoare, că răsuflă, că vorbesc... Li 
se părea că aud voci şi cîntece, ciripit de păsărele şi foşnet de 
frunze în adierea vîntului. Norii pe cer păreau să se mişte, iar 
stele păreau să clipească în noapte. Plîngeau la patimile Maicii, 
se bucurau la întîlnirea ei cu îngerii, se umpleau de emoţie 
cînd ea privea Copilul crescînd - mai ales se simţeau sfîşiaţi 
de durere cînd ea strîngea la piept capul Fiului mort... Şi se 
umpleau de mînie în faţa fărădelegilor Duşmanului! 

într-un tîrziu se treziră din nou în grădină. Alţi oameni le 
luaseră locul sub coloane. 

- Flumos! şopti citanul. La noi alta e alta, da nu am văzut atîta 
măiestlie. Volbeste dilect inimii - nu tlebuie să înţeledzi limba 
ca să plicepi mesazul. Niţi nu tlebuie să te închini Pluncului. 

- Da, e frumos. Nu o dată oamenii sosiţi aici şi văzînd pictura 
s-au scufundatîn apă, devenind pruncini. Nu odată s-au prăvălit 
în genunchi şi şi-au cerut iertare, recunoscînd că sunt slugi de- 
ai Duşmanului. 

- Ştiţi? zise Felimon. îi simţeam pe oamenii aceia din pictură 
de parcă mi-ar fi fost fraţi şi surori. Iar Maica parcă mi-era 
mamă bună... şi Pruncul frate de-al meu... 

- Aşa am simţit şi eu, zise Piticul ştergîndu-şi o lacrimă tîrzie. 

Dar cel mai marcat părea a fi Cîrnul. 

- Poate noi simţim mai bine decît alţii aceasta, zise Boldur. 
Se zice că cel ce a pictat fresca era un ucenic albin în trecere 
prin oraş. 

- Ifichim, şopti Felimon. 

- îl cunoşti? se miră Boldur. 

- îl cunoaşteţi şi voi. Cînd am fost la crîşma lui Yusup, atunci 
cînd v-aţi luat la bătaie, era în grupul nostru. Noi îi spuneam 
Ucenicul, aşa îl numise Jolifana... 

- Da, s-o fi întors acasă... De aici a plecat mai departe, 
spre francîni se pare, deşi nobilii de aici i-au promis salariu cît 
greutatea lui în aur! Toţi meşterii pictori ai Cetăţii - şi nu sunt 
puţini, nici nepricepuţi - au plîns după el, deşi au răsuflat uşuraţi 
ştiind că nu vor avea concurenţa lui. Iar stareţii templelor şi- 
au dat cu pumnii în cap că nu l-au pus să le picteze şi lor 

templele. Se zice că bunul Ulpino, stareţul acestui templu, a 
murit zbătîndu-se între bucuria, că i-a dat să picteze porticul 
şi amărăciunea, că nu l-a pus să picteze interiorul templului... 

- îţi mulţumesc că m-ai dus aici, şopti Găvan. Lacrimile 
săpaseră două dîre adînci în grima de pe faţă - dîndu-i un aspect 
şi mai hazliu. Dar Boldur simţi emoţia din glasul bufonului şi îi 
zîmbi, strîngăndu-i cu braţul umărul firav. 

- Şi noi îţi mulţumimi, zise piticul. E frumoasă cetatea asta, 
poate cea mai frumoasă din lume - dar aceste picturi o fac şi 
mai frumoasă! Gîndul că picturile au ieşit din mîna unui albin 
de-al nostru mă umple de mîndrie. Vezi, bă Cîrnule, că sunt 
lucruri mai frumoase decît aurul? 

- în drumul vostru vă veţi întîlni cu el? 

- Cu cine? întrebă Yusup. 

- Cu ăsta. Cu pictorul. Ifichim. 

- Dacă avem noroc, da, răspunse bucătarul. El are un rol 
foarte important în Căutarea noastră! 

- Atunci, vin cu voi! se hotărî Cîrnul spre mirarea celorlalţi. 

- Ce-ţi veni? întrebă Piticul. 

- Vreau să cunosc şi eu dobitocul care a dat cu piciorul la 
atîta bănet. 

- Să nu-i spui dobitoc, că mă supăr! îl avertiză căpitanul. în 
ochii lui albaştri apăruse o strălucire rău prevestitoare. 

- Şi să-l rog să-mi facă nişte desene, picturi, o drese hoţul. 
Le voi vinde aici pe bani grei! 

- Mare Zeu! Ţi-e gîndul numai la aur, se miră Felimon. 

- Banii aduc fericirea, dacă nu ştii. Poţi cumpăra orice cu ei! 

- O să rămîi uimit cîte lucruri nu pot fi cumpărate cu banii, 
zise bufonul. 

- Glumeşti! 

- Crezi? Acum glumesc, spuseîncepînd să facă giumbuşlucuri. 
Poţi cumpăra medicamente, dar nu sănătate. Poţi cumpăra 
putere, dar nu respect. Poţi cumpăra muieri, dar nu dragoste. 
Poţi cumpăra cetăţi, dar nu linişte... Poţi cumpăra artă, dar nu 
frumuseţe. îmi poţi cumpăra prietenia? Respectul? Haida-de! 
se opri, pufnind dispreţuitor. Nu o să ai niciodată bani destui 
pentru asta! Vino cu noi dacă vrei, dar nu cere mai mult de la 
mine... 

Cuvintele reci ale bufonului plutiră în tăcerea lăsată. Cîrnul 

privi în jur, dar toţi îşi feriră privirile. Numai bucătarul îl privi cu 
ochii lui blînzi - în care se putea citi o durere nemărginită. 

- Cum vreţi, zise Cîrnul simţind cum i se frînge inima. Dar o 
să aveţi nevoie de mine! Vin cu voi. 

- Fie, acceptă Boldur. Să mergem să căutăm un han, avem 
să gîndim ce facem mai departe. Şi să căutăm o corabie. 

* 

* * 

Trecuseră trei zile şi ei lîncezeau în cetate. Vizitaseră încă 
multe alte locuri frumoase - întorcîndu-se zilnic la Porticul lui 
Ifichim, cum începuseră să-i zică. Principala problemă era faptul 
că nu puteau găsi nici o corabie pe care să se îmbarce. Oraşul 
şi ţinutul se umpluseră de oşteni, cavaleri şi suitele lor, gata să 
plece cu toţii spre Mormîntul Pruncului pentru a-l elibera. Toate 
corăbiile din port - şi multe altele aduse de prin alte porturi - 
erau arvunite să îmbarce marea oştire. Era greu de crezut că 
nişte călători vor putea urca pre vreo corabie înainte de venirea 
toamnei - peste cîteva luni. 

- Dacă nu putem pleca acum ca nişte călătoli, plecăm ca 
plunţini, veni citanul cu ideea. 

- Mda, se gîndi Boldur cu voce tare. Ne putem înrola. Dar 
nu ne vor lua pe toţi, nu iau decît cavaleri dovediţi. Nu avem 
nume, nu avem arme... Pe mine m-ar lua, poate şi pe Cîrnul... 
Restul... 

- Noi ne dăm slujitori, zise Găvan. Eu înveselesc pe nobilul 
meu stăpîn, spuse începînd să jongleze cu bile colorate. Boldur 
zîmbi. 

- Eu sunt... brutarul, zise Felimon. 

- Trebuie să fiu nobil vestit, măcar un conte, se împotrivi 
căpitanul, ca să pot lua şi slugile cu mine. Ar trebui să am mai 
ales o ceată de oşteni. 

- Păi, să-ţi faţem o mică almată, zise Li-Ping. Seldzentul cu 
mine si cu Yusup putem fi osteni. Poate si Găvan... Nu? Nu. 
Bine... Un nobil cu tlei osteni, un bucătal si un bufon-valet. 

- Nu am haine să vă îmbrac. Chiar şi aşa, ar trebui să mă 
recunoască ceilalţi drept nobil. Nu e chiar aşa de uşor, aici 
cavalerii se cunosc între ei. Eu puteam să mă angajez oştean 

simplu în ceata vreunui nobil, nu aşa... 

Soluţia o aduse Cîrnul. Ieşind prin oraş să adune ceva bani 
de prin buzunare străine, se întoarse cu o veste. 

- Se va ţine un turnir. Să se dea ceva de făcut cavalerilor, 
care şi-au pierdut răbdarea şi au început să se încaiere între ei. 
Dacă ne-am pricepe la aşa ceva, ar fi ceva bani de făcut... 

- Cum aşa, se miră Yusup, care nu văzuse niciodată un 
turnir. în Albia nu exista acest obicei. 

- Cînd cineva pierde, îşi pierde armura şi calul. Sau le poate 
răscumpăra. Un cavaler priceput poate face ceva bani... 

- Asta ar fi o idee, zise Boldur. Putem face rost de ceva arme 
şi armuri, acestea sunt scumpe - mai ales acum, la vreme de 
război. 

- Cum te ai în turnire? întrebă Găvan, îngrijorat. 

- Cred că m-aş descurca. 

- Ai mai luptat în turnire? 

- Nu, numai în bătălii. Dar nu ar fi mare deosebire. Trebuie 
să am, totuşi, o armură completă. 

- Dacă pierzi, rămîi fără armură. Dacă îţi cade şi calul, rămîi 
şi fără el, îi aminti Cîrnul. 

- Să ne rugăm Marelui Zeu să ne stea alături. 

- Numai să nu păţeşti ceva, zise bufonul. 

- Hei, tu eşti aici să mă înveseleşti, nu să mă umpli de 
gînduri negre! 

- Atunci, să vedem ce facem cu armura, zise Cîrnul. Pe aceea 
nu am cum o fura... 

- S-o cumpălăm, zise Li-Ping, scoţînd punga cu rubine. 

Cu ceva alergătură, cumpărară o armură completă pe 
măsura căpitanului. Cu această ocazie văzură că trupul acestuia 
este puternic şi mlădios, dar nu aşa de masiv ca al unui cavaler 
apusean. Mai toate armurile se dovediră a fi prea mari. 

- Sunt mai mari decît tine, se sperie Găvan. 

- M-oi descurca eu cumva, zise din nou Boldur. Ne trebuie şi 
armură de cal, şi arme. 

Cu armele nu fu nici o problemă. Căpitanul îşi avea propria 
sabie - moştenire de la Cremene - şi un hanger. Yusup scoase 
din traista lui o bilă ghintuită, mare cît un cap de copil - o 
ghioagă 

- De unde o ai? se miră Felimon. 

Piticul nu răspunse, ci i se adresă lui Boldur: 

- Dacă nu ai mai mînuit aşa ceva, ar fi bine să practici cu ea 
măcar cîteva ore. Nu e uşor! Chiar şi unul care o ştie bine îşi 
poate da peste cap. Dar dacă ajungi să o stăpîneşti, este mult 
mai bună decît sabia. 

Boldur îi mulţumi, dînd din cap serios. 

Cel mai bun cal pe care-l aveau - cel furat de Cîrn - fu luat 
de căpitan spre armurier, în ciuda protestelor sergentului. 

- Dar e calul meu! urlă Cîrnul. Dacă pierzi, rămîn fără el. 

- Nu sunt cai de vînzare în Cetate, îl lămuri Boldur. Iar calul 
tău e cel mai bun dintre ai noştri. 

- Ce-i al tău e şi-al nostru. Suntem fîrtaţi, îi zîmbi rău Piticul. 

- Da? Atunci de ce nu e şi a mea punga citanului, eh? 

- Viei punga? îl întrebă Li-Ping amabil. 

- Da. Nu... Da' orişicît... 

- Este a noastă, îl lămuri citanul. Dacă ţi-o dau ţie, e numai 
a ta. Tu nu eşti flate cu noi. 

Asta tăie vorba hoţului, care se îndepărtă înciudat. 

Dar şi calul se dovedi mic. Era un animal frumos, dar cu oase 
fine. Bun de călărit fără prea multe fiare pe el, iute şi sprinten, 
rezistent la fugă - dar nu un cal de cărat greutăţi. Armurierul 
dădu amărît din cap cînd îl văzu. 

- O să cadă sub armura ta, zise el către Boldur. Primul 
cavaler vă dărîmă pe amîndoi cu prima lance! 

- La asta nu m-am gîndit, recunoscu Boldur. Ce mă sfătuieşti? 

- Nu prea am ce te sfătui. Caii de turnire sunt special crescuţi 
să poată duce multă armură pe ei. Nu sunt iuţi, ci rezistenţi, 
masivi. Ăsta-i cal frumos, numai la aramani am auzit să fie aşa 
ceva... Dar nu-i de turnire, îmi pare rău. 

- Şi iuţeala este o armă, zise Găvan, care îl însoţea pe 
Căpitan mai peste tot, ca un căţel credincios. 

- Da, dar nu în turnire. Adversarul vine din faţă şi-ţi propteşte 
lancea în scut. Cine e mai greu cîştigă, de obicei. Cel mai uşor 
este aruncat din şea, dar şi mai des cade calul. Ori aşa, ori aşa, 
pierzi armura, poate şi calul. 

- Ei bine, în turnir trebuie să intru. Şi dacă nu pot fi mai 
greu, mai bine mă fac mai uşor. O să am numai atîta armură 
cîtă să mă apere din faţă. 

- Asta n-am mai auzit-o, zise armurierul. 

Dar trebui să se supună. Din toată armura, lăsară platoşa 
ce acoperea pieptul, umărul şi braţul stîng şi casca cu vizieră şi 
obrăzar. Sub platoşă, o cămaşă de zale fine, duble. 

- Atît?! se îngrozi armurierul. 

- Ceva să apere pieptul şi capul calului. 

- Mănuşi? 

- Pentu ce? Una din mîini este apărată de scut, cealaltă de 
apărătoarea lăncii. 

- Şi coapsa? 

- Mă voi apăra cu scutul. Hai să văd scuturile. 

Alese unul nu prea mare, îngust şi mai lung, triunghiular. 
Acoperea cel mai bine coapsa. 

- Domnule, eşti cel mai curajos cavaler întîlnit de mine, 
recunoscu armurierul luînd celetrei rubine din palma căpitanului, 
plată pentru piesele de armură şi lăncile cumpărate. în plus îi 
dădu şi o teacă pentru ghioagă. Sabia şi-o puse, ca de obicei, 
în teaca ce o avea prinsă pe spate. Nu eram hotărît să merg la 
turnir, am văzut multe la viaţa mea, dar nu vreau să lipsesc la 
asta. Ori eşti complet nebun! Oricum va fi, voi avea ce vedea! 

- Cred că meşterul ştie ce zice, îi spuse Găvan căpitanului 
în drum spre han. Cred că eşti nebun. Singurul lucru bun ce se 
poate întîmpla va fi că punga lui Li va avea cu trei rubine mai 
puţin - iar tu, cîteva oase rupte. Dacă nu şi o rană în coapsă... 

- Iar Cîrnul va trebui să fure un alt cal, completă Boldur, 
zîmbind. Găvan îşi feri ochii şi-şi muşcă buza, tăcînd. 

Turnirul începu în dimineaţa celei de-a treia zi. Rîndul lui 
Boldur veni abia spre prînz. Nu avuse prea multe dificultăţi să 
se înscrie, se declară din neamul „de Alba". Acest neam de 
nobili vezini era destul de numeros, răspîndit prin trei împărăţii, 
aşa că nimeni nu se miră de numele lui. îşi vopsise scutul în 
alb, iar pe platoşă îşi trăsese două dungi albe, în curmeziş. 

- De ce două? se miră Piticul. 

- însemnele Albilor sunt două dungi albe. Una aminteşte de 
străbunii geni, care au stăpînit pămînturile noastre acum mii de 
ani. Ei se numeau Genii Albi, şi ei au avut scaunul la prima cetate 
Albă. A doua ne aminteşte de urmaşii lor, numiţi Blanci, care 
şi-au avut scaunul de domnie pe ruinele Albei. Herbul Albinilor 
îşi are dungile albe în cruce, dar eu nu mă pot declara urmaş al 
Albinilor. Nu am voie să mă dezvălui prea curînd, profeţia zice 

că voi muri. Mai am cîte ceva de făcut, glumi el. 

Dar tovarăşii lui erau îngrijoraţi. Văzură cavalerii înscrişi 
pentru turnir - toţi nişte uriaşi pe caii lor înalţi şi puternici. 

- Tlebuie să te lupţi cu aţestia? întrebă citanul dînd uimit din 
cap. Păcat de lubine... 

- Mai bine mă înscriam eu, zise Yusup. într-adevăr, deşi 
mic de înălţime, era tot atît de lat în umeri ca oricare din acei 
cavaleri. 

- Şi cum te ţinea calul? îl întrebă Boldur. 

- Am auzit că pe aici caii sunt bine păziţi, se amestecă în 
vorbă Cîrnul. îmi vei da calul tău, Prinţe. Oricum, nu vei putea 
sta prea curînd în şea... 

- Ia nu-l mai speriaţi atîta! zise Felimon. Uite, eu am 
încredere în Boldur. Ştiu că nu o face doar ca să se afle în 
treabă, ci pentru că nu are încotro. 

Ceilalţi îl priviră uimiţi spre bucătar. 

- Să ştiţi că are dreptate, zise şi Piticul. Nevoia te învaţă. Să 
ne rugăm Marelui Zeu să-ţi dea putere şi noroc. 

- Să ne rugăm, zise şi Găvan, strîngîndu-i borţosului mîna. 

Aşa că în dimineaţa turnirului se duseră cu toţi la Porticul 

lui Ifichim şi se rugară Marelui Zeu şi Pruncului Său să-i ajute. 
Porniră apoi spre tăpşanul din faţa porţilor cu inima plină de 
încredere - pînă asistară la primele confruntări. Armurierul 
avusese dreptate, toată lupta consta în forţa brută şi greutatea 
călăreţilor. Aceştia se aruncau dinspre cele două capete unul 
asupra celuilalt cu lancea întinsă, transformîndu-se într-o 
săgeată, care lovea cu toată forţa în scut - sau alt punct al 
adversarului. Cavalerul mai greu, înţepenit în şeaua adîncă din 
spatele calului său puternic, avea cîştig de cauză. Aproape că 
nu conta îndemînarea. 

îşi ţinură fiecare părerea pentru sine, pentru a nu-i răpi 
căpitanului din încredere. Acesta privea atent, aproape 
încruntat, întrecerile de pe turf. Simţind privirile îngrijorate ale 
bufonului asupra lui, îi clipi ştrengăreşte din ochi, încercînd să-i 
insufle curaj. 

- E timpul, zise. Cîrnule, să mergem. Cîrnul preluase slujba 
de scutier. 

Cînd apăru la un cap al turfului, un murmur de uimire 
străbătu întreaga mulţime. 

- în colţul roşu, cavalerul Baldoro de Alba, anunţă heraldul, 
în colţul albastru, nobilul cavaler Jehan de Vaners, cîştigător al 
turnirului de la Pancasel. 

Lumea explodă în aplauze şi urale la adresa cavalerului uriaş 
din colţul albastru, dar acesta chemă scutierul, îi şopti cîteva 
cuvinte şi îl trimise la herald. 

- Viteazul cavaler de Vaners acordă timp adversarului lui, de 
Alba, să se înarmeze cum trebuie, sau să se declare învins. Nu 
doreşte să producă vătămare îndrăzneţului adversar. 

Dar îndrăzneţul adversar declină invitaţia, şi făcu semn 
heraldului să dea semnalul de luptă. Acesta ridică bastonul 
şi trîmbiţaşii sunară semnalul. Cei doi cavaleri dădură pinteni 
cailor şi se aruncară unul asupra celuilalt. în timp ce se apropiau 
în tropot de copite, Găvan închise îngrozit ochii. Un zdrăngănit 
de fiare o făcu să strîngă şi mai tare din pleoape, dar strigătele 
tovarăşilor ei o făcură să-şi holbeze ochii 

- A cîştigat! A cîştigat! striga Piticul bucuros. Strigătul se 
ridicase deasupra tribunei nu pentru că avea vocea mai sonoră, 
ci pentru că întreaga mulţime era prea uimită ca să poată 
reacţiona. încet, aplauze anemice începură să se audă de ici, 
de colo, în timp ce heraldul anunţa şovăitor: 

- învingător... ăăă... viteazul... ăăă... cavaler... de Alba, 
colţul roşu... 

- Ce s-a întîmplat? întrebă Găvan nedumerit. 

- A căzut singul, zise citanul. 

- Cum aşa? 

- Boldur s-a băgat sub lancea adversarului, deviind lovitura 
cu scutul, zise bucătarul. Cavalerul nu cred că se aşteptase la 
aşa ceva, pusese toată greutatea în spatele loviturii. Propria lui 
forţă l-a dărîmat din şea, hahaha, rîse el bucuros. Cum se luptă 
jipanghezul... 

- Da, confirmă Li-Ping. Asa fel de luptă e vechi la noi - dar 
se faţe cu mîinile goale. 

Oricum ar fi, cavalerul de Alba punctase o victorie, iar armura 
bogat împodobită a cavalerului de Vaners fu cărată şi dată în 
grija Cîrnului - îmbrăcat pentru această ocazie cu o vestă pe 
care cususe două benzi de pînză albă. 

- A făcut-o! Pe Marele Zeu şi Pruncul lui Sfînt, a făcut-o! 
murmura acesta uimit. Dar să-l vedem cu următorul... 

Cu următorul adversar întîlnirea avu loc după- amiază, cînd 
cei înscrişi rămăseseră mai puţin de jumătate. Tragerea la sorţi 
îl potrivise cu un cavaler varun. Nu chiar aşa de masiv ca primul 
adversar - dar nici atît de priceput. Pe acesta îl învinse în alt 
mod. La punctul de întîlnire Boldur se aplecă pe spate, lăsînd 
lancea varunului, îndreptată spre locul unde se aflase scutul, să 
treacă pe deasupra lui, în timp ce lancea lui lovea precis, de jos 
în sus, obrăzarul adversarului. Cu un zornăit de fiare, varunul 
se prăvăli din şea. Mişcarea fu atît de rapidă încît spectatorii 
se aşteptau să-l vadă şi pe cavalerul cu cele două benzi căzînd 
de pe cal - dar acesta se îndreptă elegant în şea, urmîndu-şi 
drumul liniştit spre colţul albastru, salutînd cu lancea mulţimea. 
De data aceasta publicul izbucni în aplauze sincere, acoperind 
glasul heraldului care anunţa o nouă victorieîn contul cavalerului 
de Alba. 

- Cît crezi că va ţine aşa? îl întrebă Găvan pe victorios, 
strecurîndu-se în cortul în care Boldur, fără prea multă armură 
pe el, se plimba printre băncile pe care ceilalţi cavaleri se 
odihneau la adăpost de soarele arzător care ar fi încins armurile. 
Scutierii le ridicaseră vizierele, dîndu-le cupe cu vin răcit ca să-i 
mai răcorească. 

- Cu puţin noroc, pînă diseară. Ăştia nu prea mai sunt în 
stare să lupte... 

Se dovedi a avea dreptate. înainte de încheierea primei zile, 
mai avu o confruntare. Atît cavalerul, cît şi calul acestuia se 
mişcau ca prin zăpadă. Boldur nu încercă nimic periculos. Cu un 
imbold din pinteni, făcu un salt cu calul în lături. Cavalerul nu-şi 
putu controla calul, abia reuşind să-l oprească la capătul pistei. 
Cînd reuşi să-l întoarcă, Boldur pornise deja din colţul opus 
spre el. Fără a mai da răgaz calului să se odihnească, cavalerul 
îl îmboldi spre călăreţul care se apropia în viteză dinspre colţul 
opus. 

Boldur se feri din nou, refuzînd impactul. Calul cavalerului 
se prăbuşi singur... Declarat din nou învingător, cavalerul de 
Alba primi de data aceasta doar huiduielile mulţimii. Privitorii nu 
erau obişnuiţi să vadă învingători care nu-şi aruncau adversarii 
din şea cu lancea... Nimeni nu putea înţelege cum de era în 
stare necunoscutul să cîstige în faţa unor cavaleri puternici, 
bine înarmaţi, care îşi dovediseră deja valoarea în întrecerile 

precedente. 

- Avem trei armuri şi un cal, zise Piticul. Cred că e destul! 

- Chiar aşa, îl susţinu bufonul. Dăm armurile în schimbul 
unor arme simple, de oşteni, şi îi îmbrăcăm pe cei trei. Ne 
putem înscrie printre pruncini, ţi-ai făcut deja un nume. 

- Nu-i chiar aşa de uşor să mă retrag acum, o contrazise 
Boldur. Nimeni nu mă respectă acum, toţi cred că am cîştigat 
mai mult din întîmplare. Ba unii au început să spună că-s vrăji 
la mjloc... Trebuie să merg mai departe! 

- Dar au rămas cei mai buni! Şi mîine vor fi odihniţi. Mai ales 
acum nu vor mai fi luaţi prin surprindere. 

- Mai am cîteva taine în traistă, îl contrazise Căpitanul pe 
bufon. 

- Ai putea să iei o armură completă, acum că ai un cal ca 
lumea, îşi dădu Cîrnul cu părerea. îmi dai calul înapoi. 

- De ce să ţi-l dau, e mai bun ca ceilalţi, îi rînji Boldur. 
Oricum, luptînd ca şi cavalerii, nu am nici o şansă. Stilul meu 
de luptă este cel al vitejilor albini - un amestec de tehnică 
apuseană şi iuţeală răsăriteană. Cum crezi că am putut sta în 
calea năvălitorilor din cele patru zări sute de ani? Dacă vreau 
să cîştig, trebuie să lupt aşa cum ştiu cel mai bine. 

A doua zi fu mult mai greu, într-adevăr. Primul adversar 
veni la cortul roşu, unde aştepta Boldur să-i vină rîndul. 

- Ha! rînji el spre Boldur. Tu lupţi ca cei din Răsărit, spurcaţii 
de schimnici. Ca şi kapcînii şi alimanii. Bun antrenament, peste 
o lună o să-i iau în suliţi! 

Dar pe pistă se dovedi că e mai uşor să vorbeşti, decît să 
faci. Venise fără grabă spre Boldur, într-un trap uşor. îi văzuse 
pe ceilalţi prăvălindu-se mai mult din propria lor inerţie... Doar 
că Boldur se apropiase tot aşa - dar deodată îşi îmboldi calul 
şi-l transformase în săgeată. Lipsit de viteză, tot ce putea face 
cavalerul era să se menţină în şea. Dar braţul cavalerului de 
Alba se dovedi nu numai iute, ci şi puternic. Lancea lovi cu 
precizie viziera şi cavalerul uriaş căzu pe spate, spre deliciul 
publicului. De data asta spectatorii izbucniră în urale la adresa 
Cavalerului Alb, cum începuseră să-i spună. Acesta dovedise că 
ştie să lupte şi pe înţelesul lor, că are braţul puternic, că este 
un oştean desăvîrşit. 

Rămăseră doar patru: Boldur, doi francîni şi un noram, 

membru al unui ordin cavaleresc monasticesc. Primii se 
înfruntară cavalerul noram, Henri de Salabena, şi vestitul 
cavaler francîn Lohis de la Baler. Se dovediră de putere egală, 
cîştigă noramul doar pentru că în înfruntare adversarul său îşi 
pierduse casca. 

Adversarul lui Boldur era un văr de-al primului întîlnit, un 
de Varens. Stătuse tot timpul în cortul roşu, avusese deci timp 
să-şi studieze adversarul. Şi el era un bărbat mai puţin solid, 
cîştigase înfruntările prin lovituri înşelătoare şi iuţi, care ar fi 
putut să-i aducă înfrîngerea dacă nu ar fi fost şi precise. Boldur 
îşi dădea seama că avea în faţa lui pe cel mai periculos adversar 
din competiţie. 

înainte să pornească spre cortul albastru - în urna unei 
trageri la sorţ, Boldur îşi păstrase colţul - cavalerul se apropie 
şi îi spuse, zîmbind: 

- Mai ai timp să te retragi, domnule cavaler. Ulciorul se duce 
de multe ori la fîntînă, dar pînă la urmă tot se sparge. 

- Aş face-o, domnia ta, dacă aş avea de ales. Trebuie să mă 
urc pe o corabie. 

- De aceea o faci? Te iau în trupa mea, ţi-ai dovedit valoarea. 

- Nu sunt singur, domnule conte. îmi trebuie loc pentru 
propria mea trupă. Trebuie să fiu recunoscut drept nobil. 

- Şi nu eşti nobil? se miră Guilam de Varens, încruntînd din 
sprîncene. 

- Sunt, dar trebuie să fiu recunoscut. 

- Păcat... Dacă scapi cu viaţă, vino la cortul meu. Am doctori 
buni. Pînă la Jerulabad te înzdrăveneşti. 

„O să lovească în părţile descoperite", fu încredinţat Boldur. 
„O să încerce şă-şi strecoare lancea între scut şi platoşă, lovind 
sub braţ. Poate fi mortală lovitura, şi nimeni nu-l va acuza că a 
făcut-o. E de datoria mea să am armură completă..." 

Întîlnirea dovedi că avusese dreptate. Cavalerul lovi înşelător 
şi iute, încercînd să-l străpungă. Boldur mişcă rapid scutul şi se 
aplecă într-o parte, lovind în acelaşi timp el însuşi cu lancea. 
Dacă ar fi încercat doar să evite lovitura adversarului, ar fi 
scăpat neatins, aşa vîrful lăncii acestuia i se înfipse în coapsa 
descoperită. Dar francînul nu mai reuşi să evite prăbuşirea de 
pe cal. 

în urletele mulţimii dezlănţuite, Boldur se îndreptă spre 

cortul roşu unde îl aştepta Cîrnul. în cîteva minute se adunară 
şi ceilalţi. 

- Ai fost rănit! ţipă la el Găvan. Ţi-am spus eu! 

- Mai bine m-aţi ajuta să-mi scot lancea din picior, zise 
căpitanul cu dinţii strînşi. Fierul lancei se desprinsese de lemn, 
rămînînd înfipt adîncîn rană. îi scoaseră vîrful lancei, îi spălară 
cu grijă rana şi îi pansară piciorul, oprind sîngele. 

- Nu mai poţi continua aşa, zise Yusup. Sunt sigur că doare. 

- Doare, confirmă Boldur. 

- Poţi să te retragi oricînd. 

- Pot, recunoscu rănitul. Dar deja nu o mai fac pentru mine. 
Niciodată un albin nu a cîştigat un astfel de turnir! Cel mai mare 
şi mai vestit din ultima sută de ani. O fac pentru renumele ţării 
mele. 

Ceilalţi tăcură, ştiau că nu aveau cum să-i schimbe hotărîrea. 

Cavalerul noram urmărise cu atenţie lupta precedentă, ca şi 
celelalte ale cavalerului străin. La început, cînd îl văzuse intrînd 
îmbrăcat cu jumătate de armură, îl considerase victimă sigură. 
Chiar îşi dorise să-l aibă ca adversar, să treacă mai uşor mai 
departe. Apoi, cu fiecare victorie a acestuia, îl privise tot mai 
uimit, cu tot mai multă atenţie. îi recunoscuse priceperea în 
arme, iuţeala şi precizia. Se dovedise inteligent, folosind de 
fiecare dată în propriul lui avantaj greşelile adversarilor. Acum 
ştia că dacă l-ar fi întîlnit în prima zi, ar fi fost învins, Prins 
nepregătit, privindu-şi adversarul cu superioritate, ar fi fost o 
victimă sigură. Nici acum nu era sigur că îl va putea învinge. 

Şi deodată văzu avantajul pe care soarta i-l dăduse: 
adversarul lui era rănit. „Inteligentă lovitură", gîndi el. „Aşa e, 
singurul dezavantaj pe care acest de Alba îl are este armura 
incompletă. Acolo trebuie să lovesc şi eu! Sau nu. Să fentez 
că îl lovesc în coapsă şi să ridic lancea în ultima clipă. îl arunc 
sigur din şea!" 

Cu această hotărîre intră cavalerul de Salabena pe pistă. 
Cum se dădu semnalul se aruncă spre adversarul său cu toată 
viteza. Acest simplu fapt îl avertiză pe Boldur de intenţiile 
adversarului. „Dacă dorea să lovească în coapsă, nu avea 
nevoie de viteză" gîndi el fulgerător. „Va lovi în scut!" 

Astfel, fenta nu reuşi. Boldur nu-şi apără coapsa ci, cu o 
fracţiune de secundă mai repede, se feri din calea lăncii, el 

însuşi lovind cu toată forţa în viziera adversarului. Dar, în timp 
ce acesta se prăvălea din şea, albinul simţi cum durerea atroce 
din rană îi întunecă privirile şi căzu şi el de pe cal. 

îşi reveni cu greu. Ridicînd privirile, îşi zări adversarul 
apropiindu-se greoi. în ciuda armurii, acesta reuşise să se 
ridice, dovedind marea lui forţă. Căpitanul ştia că dacă nu şi-ar 
fi pierdut cunoştinţa, ar fi terminat de mult lupta... îşi scutură cu 
putere capul, încercînd să facă ameţeala să dispară, şi se ridică 
rapid în picioare. Era să cadă din nou - străfulgerat de durerea 
din coapsă. Văzîndu-şi adversarul în picioare, cavalerul noram 
se repezi asupra lui, învîrtind o ghioagă deasupra capului. 

Boldur privi în jur, încercînd să-şi evalueze sorţii de izbîndă. 
Calul era oprit în capătul pistei, cu ghioaga atîrnată de şea. 
Scutul zăcea pe nisipul pistei la vreo zece paşi, în spatele 
adversarului care, cu scutul în mîna stîngă, învîrtea ghioaga 
deasupra capului, apropiindu-se. Boldur îşi dădu seama că nu 
are prea multe şanse. Dacă nu ar fi fost rănit... îsi scoase sabia 
din teaca de pe spate - sabie lungă şi dreaptă. In mod normal 
o folosea cu o singură mînă - acum o luă în ambele mîini. Nu 
avea voie să greşească! 

De Salabena îşi privea adversarul cu toată atenţia. Pînă 
acum avusese noroc - deşi fusese doborît de pe cal. Se pare că 
rana străinului era mult mai rea decît se aşteptase - se vedea 
după sîngele ce se scurgea din coapsă pe picior. Dacă acesta 
ar mai fi zăcut cîteva clipe în nisip, ar fi putut ajunge la el, să-i 
ceară să se recunoască învins. Acum, singurul avantaj pe care 
îl avea era rana acestuia. Şi armura! Şi scutul! Dacă reuşea 
să ţină adversarul la distanţă, acesta avea să se prăvălească 
singur, în urma sîngelui pierdut... 

Cam aceleaşi socoteli îşi făcea şi Boldur. „Dacă stau prea 
mult în picioare, pierd sînge mult. El o ştie, nu mă va ataca, se 
va mulţumi să se apere. Loviturile mele în scut şi platoşă nu 
vor avea prea mult efect... Pe cînd el va căuta un moment de 
slăbiciune şi va lovi spre unul din locurile descoperite - mai ales 
la mîini... Ia să-i dau dau încă o ţintă!" 

Cu o mişcare fulgerătoare îşi smulse de pe cap casca 
şi viziera. Mulţimea scoase un oftat îngrozit - dar Boldur se 
simţea mult mai uşor. Putea şi răsufla în voie... începu să se 
învîrtească în jurul cavalerului în armură cu paşi flexibili, ca de 

felină, strîngînd sabia cu ambele mîini. 

De Salapena se învîrtea în jurul propriei axe, ţinînd sub priviri 
adversarul. Aruncarea căştii îl umpluse de uimire. „E nebun!" 
îşi zise, învîrtind ghioaga, gata să lovească ca un şarpe. „E încă 
iute, să am răbdare..." Dar armura greoaie şi încinsă îl lipsea 
de suflare. Viziera îl împiedica să răsufle, iar tăietura îngustă 
îl împiedica să vadă prea bine. Armura nu era făcută pentru 
luptă îndelungată, pedestră. „Dacă mai stau mult aşa, o să cad 
înaintea lui!" Făcu un pas înainte şi lovi fulgerător cu ghioaga 
spre capul adversarului. 

Dar acesta nu sări în spate, cum ar fi făcut orice cavaler, 
ci înainte, ajungînd deodată foarte aproape de el. Şi, înainte 
ca noramul să apuce să lovească cu scutul, tînărul se lăsă în 
jos şi spada se ridică fulgerător, luîndu-i mîna din încheietură. 
Mîna cu mănuşa strîngînd încă mînerul ghioagei zbură cît colo. 
Iar de Alba dispăru deodată din cîmpul îngust de vedere oferit 
de vizieră. Noramul încercă să se întoarcă, dar simţi că se 
împiedică, în timp ce o lovitură în spate îl prăvălea pe burtă în 
nisipul pistei. Lupta luase sfîrşit! 

Boldur propti spada în ceafa cavalerului căzut, mai mult de 
formă. Toţi ştiau că acesta nu avea cum să se apere - ceafa 
era unul din locurile neapărate de armură. înainte să-şi piardă 
cunoştinţa, noramul făcu semn cu mîna sănătoasă că se predă. 
Felcerii se repeziră spre cei doi cavaleri răniţi. 

Aşa se sfîrşi marele turnir de la Varuna, din anul în care ostile 
pruncine porniră spre Răsărit pentru eliberarea Preasfântului 
Mormînt. 

C ălătorii noştri erau pe unul din vasele care porniseră în 
avangarda uriaşei oştiri. Boldurîncă mai şchiopăta de piciorul 
stîng, la care citanul îi schimba zilnic pansamentele. Se dovedise 
priceput în asta. 

- Una din cunoştinţele popolului meu, zise acesta rîzînd 
bucuros. Sunt mîndlu să înglizesc un cavalel atît de viteaz. 

într-adevăr, cinstea arătată de ceilalţi cavaleri de pe corabie 
cîştigătorului din turnir era nemăsurată. Printre ei se afla şi 
contele Brissac de Varens, care căutase imediat după turnir 
prietenia adversarului. 

- Mă bucur că nu eşti grav rănit, îi spusese acesta venind 
cu mîna întinsă. M-ai învins ca un adevărat cavaler. Bietul de 
Salabeda şi-a pierdut şi mîna şi, odată cu ea, cinstea de a face 
parte din oastea noastră. Poate e mai bine aşa - pentru el. 
Dacă oamenii din acea parte de lume luptă ca tine, şi-ar fi lăsat 
şi capul pe acolo, nu numai mîna. 

- Unii luptă chiar mai bine, recunoscu Boldur. Nu aş vrea să-i 
întîlnesc pe unii dintre ei. Chiar şi unul dintre oştenii mei este 
un luptător de care e bine să te fereşti. Poate chiar şi cel ce îmi 
slujeşte de felcer... 

Francînul nu-l prea crezu - pînă cînd un oştean de-al lui 

îl supără pe Yusup strigînd ceva după el. Deşi neînarmat, şi 
în ciuda faptului că oşteanului francîn i se alăturaseră alţi doi 
tovarăşi, felcerii contelui trebuiră să-i peticească pe toţi trei... 
Atunci fusese ultima dată cînd cineva îndrăzni să pronunţe 
cuvîntul „pitic" pe corabie. Dar cînd îl văzu şi pe felcerul cel 
pirpiriu cu pielea galbenă dînd de-a dura cu doi oşteni de-ai 
cavalerului conte Koran de Belerberg - a căror îndemînare o 
cunoştea - îi zise noului prieten: 

- Poate era mai bine dacă-mi tăiai mie o mînă... Nu am 
apucat să las urmaşi la castel... 

- Ce căutaţi aici? îl întrebă Boldur cînd se convinse de 
sinceritatea prieteniei francînului. 

- Noi? Să eliberăm... 

- Ştiu, ştiu! Dar Pruncul a murit în Varuna, în vechea cetate 
a Romunei. Toţi o ştiu. De ce îl căutaţi acolo unde s-a născut? 

La aceasta cavalerul nu avu ce răspunde. 

- Dar... dar toată lumea aşa zice, că acolo i-ar fi mormîntul. 

- Crezi că după ce a fost înmormîntat în Romula, trupul i-a 
fost dezgropat şi dus la Jerulabad? De fapt, se ştie că el a înviat 
şi s-a ridicat la cer în trup! Al cui mormînt căutaţi voi? 

- Eu ştiu? Aşa zic preoţii pruncini. însuşi Popa ne-a chemat 
în această misiune nobilă. De ce ar face-o, dacă nu ar exista 
un Mormînt? 

- Poate pentru a deschide drumurile de comerţ spre Cin şi 
Hiduna. Poate pentru jaf. Se zice că Jerulabadul e cel mai bogat 
oraş din lume, iar în Templul Marelui Zeu s-au adunat bogăţii 
peste bogăţii... 

- Ce să zic, ceva aur nu mi-ar strica nici mie. Castelul nu a 
mai fost reparat de pe timpul străbunicului meu. 

- Şi eşti gata să ucizi oameni nevinovaţi pentru a aduna acel 
aur? 

- Sunt nişte spurcaţi de heberi şi moslani. Duşmani ai 
Pruncului Sfînt. 

- Şi ei se închină Marelui Zeu. Se zice că el însuşi a apărat 
Cetatea Sfîntă şi Marele Templu de atacul jefuitorilor. Chiar şi 
alimanii s-au prăvălit cu fruntea în ţărînă în faţa porţilor... 

- Noi suntem copiii Pruncului, o să avem binecuvîntarea 
Marelui Zeu! Aşa ne-a spus Popa atunci cînd ne-a chemat la 
lupta sfîntă. 



- Lupta nu este niciodată sfîntă, zise Găvan care asista la 
discuţie, stînd ca de obicei în preajma căpitanului. Numai cînd 
îţi aperi glia şi casa. Pruncul a adus Pace. Pentru Pace a murit 
El. Pentru Dragoste. Şi noi ce facem? 

- Nu pot avea pace cu duşmanii lui. Nici dragoste. Nu vă 
înţeleg. Voi de ce sunteţi aici? 

- Trebuie să ajungem la Jerulabad şi nu aveam alt mijloc. 
Ţi-am spus că trebuia să lupt pentru a mă putea îmbarca. 

- Voi sunteţi nebuni! Tu ţi-ai pus viaţa în pericol doar pentru 
a ajunge pe corabie? 

- Nu m-ai crezut? Să ştii că eu nu mint. Poate că nu spun tot 
ce ştiu, dar nu mint, zîmbi Boldur. 

- Uite, eu cu tine nu mă cert. Eşti cel mai bun războinic 
întîlnit de mine, cel mai viteaz. Despre tine ar trebui să se scrie 
balade, ca-n vechime. Ce o să faceţi la Jerulabad? 

- O să ne căutăm prietenii. Pe urmă ne vom vedea de 
drum. în locul tău m-aş întoarce imediat acasă. Dacă nu vă 
loveşte Marele Zeu, vă vor lovi războinicii de acolo. Sunt cruzi 
şi pricepuţi. Eu nu aş vrea să am de-a face cu ei decît dacă nu 
am încotro... 

- Se aude că alimanii şi kapcînii au fost opriţi în drumul lor 
spre Apus de ceva popor războinic din Răsărit. Dacă nu mă 
înşel se numesc „albi", sau cam aşa ceva. De aceea îţi spui „de 
Alba"? Herbul nu ţi l-am recunoscut... 

- Suntem albini, recunoscu Boldur, deşi ştia că bufonul era 
moskal iar Li-Ping citan. Chiar şi Yusup era aliman de fel. 

- Curios neam sunteţi. Pricepuţi. Mă bucur că nu a trebuit 
să-ţi dau felcerii mei, poate că acum trebuia să-ţi tăiem 
piciorul. Bufonul ăsta al tău ne-a înveselit trecerea... Oştenii 
sunt luptători desăvîrşiţi... Tu.... Tu ce grad de nobleţe ai? 

- Nu sunt nobil după tipicul Apusului. Sunt căpitan al gărzilor 
de la Palat. Nici măcar căpitan de oştire... 

- Nu aş vrea să mă întîlnesc cu oastea voastră ca duşman. 

- Ar fi bine să nu uiţi asta! îl avertiză prieteneşte Boldur. Noi 
nu atacăm alte ţări, dar dacă cineva încearcă să ne cucerească... 
Cu varunii am fost mereu în pace - chiar şi limba ni se aseamănă, 
îmi eşti prieten, ascultă-mi sfatul. Nimic bun nu iese cînd ataci 
oameni străini pentru a le lua viaţa şi bogăţiile. Toţi cei ce au 
făcut-o au plătit pentru asta - mai curînd sau mai tîrziu! 

* 

* * 

în ciuda laudelor contelui de Varens, membrii echipajului 
de pe corabie se închinară văzînd trupa cavalerului de Alba 
coborînd pe cheiul portului de destinaţie - Jafera. Ajunseseră 
cu nu mai puţin de o săptămînă în urma celorlalte corăbii, după 
ce trebuiseră să schimbe rapid direcţia de mers. Constataseră, 
spre groaza tuturor, că zisul bucătar al cavalerului nu numai 
că nu gătise nimic de-a lungul întregii călătorii, ci reuşise să 
termine toate proviziile corăbiei - hrana pe zece zile pentru cei 
douăzeci şi doi de marinari şi o sută patruzeci de oşteni - în 
cea de-a treia zi de la ridicarea ancorei, atunci cînd scăpase 
nevăzut în cală. Norocul călătorilor fu că marinarii cunoşteau 
bine apele şi ştiau de un sat aflat doar la două zile de drum, 
pe coasta unei peninsule. Norocul bucătarului fu că avusese 
grijă să pună deoparte hrană pentru tovarăşii lui, iar aceşti 
tovarăşi ţineau la el - astfel că marinarii nu reuşiseră să arunce 
păcătosul peste bord. 

Şi uite aşa, din port în port, de-a lungul coastelor, avînd de 
fiecare dată grijă să se aprovizioneze la capacitate maximă, 
sosiră şi ei la Jafera. Cavalerul mai dăduse două rubine din punga 
citanului, ogoind astfel supărarea corăbierilor, şi ceata porni în 
urma uriaşei armate care, între timp, nu se îndepărtase prea 
mult de port. Rana căpitanului se trecuse fără urmări neplăcute. 
Acesta mai simţea piciorul puţin ţeapăn, dar exerciţiile pe care 
le făcea zilnic promiteau că în curînd vor trece şi aceste urme. 

Hotărîseră pînă una-alta să însoţească oştirea apuseană 
pînă la Cetatea Sfîntă. Era de presupus că aramii şi alimanii vor 
hărţui oştirea, poate chiar îi va sta în faţă, înainte să ajungă la 
zidurile Cetăţii, şi căpitanul nu dorea să se trezească prins între 
cele două oştiri. Ajunşi la destinaţie, vor vedea ce vor avea de 
făcut. 

- Nu pot înţelege conducătorii acestei oştiri. Nu s-au îngrijit 
să trimită iscoade înainte. Nu ştim cum e drumul, nu ştim cît de 
mare e oastea duşmanului, dacă sunt surse de aprovizionare 
pe drum, cît de bine este apărată Cetatea... Avem toate şansele 
să fim tăiaţi în bucăţi! 

- Ei, nu e chiar aşa. Oastea noastră e puternică. Toţi cavalerii 
sunt în armură completă! 

- Cred că te-ai convins că un luptător răsăritean nu se sperie 
de o armură... 

- Ei, tu ai luptat cu cîte un cavaler în parte. Oastea va porni 
ca un rîu de oţel, va sfărîma tot ce îi stă în cale. 

- Uf, orgoliul o să vă piardă. Ţi-am povestit cîte ceva despre 
experienţele mele. Ştiu stilul de luptă al Răsăritului, cum îl ştiu 
şi pe cel al Apusului. Cu două mii de călăreţi uşor îmbrăcaţi, 
înarmaţi cu arcuri, şi alţi trei mii de pedestraşi cu lănci lungi, 
pot învinge toată oştirea asta uriaşă! 

- Asta nu o pot crede, se împotrivi contele francîn. Ştiu că 
nu te lauzi degeaba, dar aici cred că te lauzi. Hai să zicem că 
nu ai cei şapte mii de oameni şi să o lăsăm baltă. Mai bine să 
ciocnim o cupă de vin. 

Se dovedi că dorinţa nu i se putea împlini. Vinul francînilor 
începuse să se zvînte încă de pe corabie - deşi Yusup încerca să 
bea cu măsură. Din păcate, măsura începuse să crească odată 
ajunşi pe ţărm: de la cană ajunsese la ulcică, apoi la o oală 
pîntecoasă, ca acum să măsoare nu mai puţin de o vadră... 
Butoaiele pîntecoase, aduse pentru a le astîmpăra setea vreme 
de cîteva luni, rămaseră goale în doar cîteva zile. Arşiţa mărise 
setea piticului... Contele aproape să se supere! 

- Unde găsim vin pe aici? Moslanii ăştia nu au voie să bea. 

- Să-l trimitem pe Yusup să caute. Se pare că el e în stare 
să miroasă vinul şi prin piatră! 

într-adevăr, piticul să întoarse cu un butoiaş plin. 

- Bravo! îl lăudă contele. Descurcăreţi oameni ai, cavalere! 

- Mîine trebuie să caut în altă parte, mărturisi morocănos 
Yusup. Ăştia nu aveau decît vreo trei butoaie rămase. Domnule 
conte, compatrioţii tăi beau de zvîntă! Ar trebui să le fie ruşine! 

Se îndepărtă în rîsul bufonului şi sub privirea uimită a 
contelui. 

- A vorbit serios? îl întrebă el pe Boldur. 

- Yusup vorbeşte întotdeauna serios, o să te convingi. 

în zori oştirea uriaşă - poate peste o sută de mii de oameni - 
porni mai departe. După două zile cetatea Jaferei se putea zări 
încă în urmă, mai ales că oastea începuse să urce nişte dealuri. 
Datorită pedestrimii şi, mai ales, a convoiului de alimente. 

oastea se mişca precum un melc din oţel. 

- Hm, or să ne ia vreo două-trei săptămîni să ajungem, zise 
Boldur. Teamă mi-e că terminăm proviziile pînă atunci... 

- Aoleo! Unde e Felimon? se sperie Găvan. Dacă lasă oştirea 
fără bucate, îl spînzură! Or să-l acuze că e spion al duşmanului... 

Porniţi în căutarea lui, Cîrnul şi Piticul îl aduseră pe sus. 

- Tocmai înfuleca rezervele ducelui de Sicula. Cred că or să 
trebuiască să se întoarcă în port. 

- Tu nu te poţi controla, băi flămîndule?! Ăştia or să te taie. 
Vrei să te legăm burduf? îl certă Boldur. 

- Dacă mi-e foame...? se dezvinovăţi burtosul. Eu vreau să 
mă stăpînesc, zău că vreau! în Cetate nu-mi era atît de foame... 

- Cred şi eu, cu toate oalele oştirii sub nas, zise Piticul. 

- Nu, nuuu... Dar cu cît mă îndepărtez de casă, cu atît îmi 
este mai foame. Nu ştiu ce se întîmplă, termină el cu un glas 
plîngăreţ. 

- Are ceva dreptate, zise Yusup. Şi mie mi-e sete... 
întotdeauna mi-a fost, de aceea am căutat să lucrez prin 
cîrciumi. Dar în Cetate mă mulţumeam cu o vadră, două, rar 
cîte un butoiaş. Acum pot să beau şi trei butoaie şi tot mi-e 
sete. Parcă torn în nisipul deşertului! 

- Piticule, cred că e timpul să ne spui povestea ta, zise 
Boldur. Cum se face că bei atîta? Cum ai ajuns în Cetate? Te-ai 
întîlnit vreodată cu Jolifana? Trebuie să ştim ce este cu tine. 

- Bine, o să vă povestesc, zise Yusup. Să punem tabăra de 
noapte şi vă spun. 

Din fericire, în seara aceea contele nu-i vizită, aşa cum 
se obişnuise în ultima vreme: fusese invitat la o petrecere 
a nobililor francîni. Aşa că cei şase îşi găsiră un loc curat şi 
drept, înălţară un cort şi făcură un foc în faţa lui. Deasupra 
focului puseră un ceaun în care Găvan găti o tocană de legume 
cu puţină carne - mîncare din Moskala, zicea el. Boldur dădu 
numai din cap uimit - dar nu-l contrazise. în ciuda faptului că 
nu mîncaseră mai nimic toată ziua, de pe urma lor ceaunul 
rămăsese aproape plin, spre bucuria burtosului. 

- Mîine îl lăsăm pe Li să ne gătească, hotărî Boldur fără a 
privi spre bufon. Acesta nu se împotrivi, nici el nu mîncase mai 
mult de trei linguri din tocană. 

în schimb, ceaiul pregătit de citan îi bucură pe toţi. 

- Ei, ia zi! îl îndemnă căpitanul pe pitic, cînd toţi îşi găsiră 
loc în jurul focului. 



Povestea Piticului 

Să vă spun, începu Yusup. Toţi mă ştiu aliman, am 
nume de aliman şi cînd am sosit în Cetatea Albă vorbeam 
numai alimană. Dar eu sunt de fapt dintr-un neam străin 
şi puţin cunoscut... 

Pe vremuri eram mai numeroşi, dar duşmănia 
oamenilor ne-a împuţinat. Ne-am tras în munţi şi păduri, 
unii chiar în peşteri. Oamenii ne-au spus „pitici", dar noi 
ne numim „throh". Cu timpul, cei ce se refugiaseră în 
păduri s-au tras spre miazăzi şi acolo, cine ştie din ce 
motive, li s-a închis pielea la culoare, s-a făcut neagră. 
Acum oamenii le spun „pimi", dar mai toţi cred că este 
doar un popor de legendă. 

Cei din munţi au pierit, dar cei din peşteri s-au tras 
cît mai adînc sub pămînt. Lumea le mai zice „pricolici", 
„spiriduşi", dar cred că nu sunt decît o legendă şi ei, ca 
şi elfii şi troglodiţii. Dar acolo, în adîncul pămîntului, 
singurii duşmani a throhilor sunt chiar acei troglodiţi. 
Cînd şi cînd ne întîlnim cu ei şi atunci pier şi throhi, şi 
trogloni - aşa le spunem noi duşmanilor. Ei sunt mai 
puternici, cu gheare şi colţi, iar noi suntem mici - dar 
mai iuţi şi mai numeroşi. Nevoia ne-a făcut puternici. Nu 
e adevărat că suntem cu barbă şi cheli, sau că suntem 
cît nişte copii de înalţi - ba chiar cît un deget! Mai toţi 
sunt aşa cum sunt şi eu, nu ne prea creşte barba şi dăm 
puţine semne de îmbătrînire - deşi trăim mai mult decît 
oamenii, nu puţini depăşind suta de ani. 

Ştim să ne strecurăm în locuri înguste, vedem bine 
pe întuneric, suntem buni meşteri, mai ales în metale. 
Armele făcute de noi sunt vestite, la fel bijuteriile. 
Mîncăm puţin, căci ne hrănim cu puţinele vieţuitoare 
ce trăiesc în întunericul peşterilor. în schimb bem apă 
multă, hrănindu-ne cu mineralele dizolvate în apă. 
Ieşim noaptea afară, mai ales pentru a culege plante de 

mîncare. Pentru noi orice plantă este comestibilă, chiar 
şi coaja de copac. Nevoia ne-a făcut aşa. 

Buuun.... Despre mine. Eu m-am născut într-o peşteră 
departe, în răsărit, în munţii, care îi despart pe hinduni de 
vechiul neam al farnilor. Am crescut în peştera noastră 
pînă pe la opt ani, eram pregătit să mă duc ucenic la un 
meşter - aşa cum fac toţi copiii de throh, băieţi şi fete. 
Şi atunci am dat din întîmplare peste o ceată de trogoli... 
Cel puţin aşa am crezut atunci. Căci trogolii nu umblă în 
cete decît foarte rar, numai cînd diavolii îi mînă din urmă. 

Tribul meu era viteaz, a stat să ducă lupta cu duşmanii, 
apărînd pe cei slabi. Toţi trogolii au fost ucişi - mai 
puţin unul. Acesta apucase să mă înşface şi să fugă în 
întunericul galeriilor. Nu ştiu ce-or fi zis ai mei văzînd 
lipsa mea. Eu nu am putut striga, nici zbate. Primul lucru 
pe care l-a făcut trogolul a fost să mă înţepe cu un ac, am 
rămas ca paralizat. 

A fugit cu mine mult timp, zile şi nopţi. La un moment 
dat s-a oprit şi mi-a dat să beau apă multă şi să ronţăi 
nişte frunze - le avea ascunse într-un alcov, se vede 
că era pregătit; apoi m-a înţepat din nou cu acul, căci 
începusem să mă dezmorţesc, şi a fugit din nou cu mine 
în cîrcă, alte zile şi nopţi. 

La un sfîrşit a ieşit într-o peşteră mai mare, cu urme 
de locuire. La intrarea în peşteră erau ruinele unui 
templu. Acolo ne aştepta un diavol. Am ştiut imediat ce 
era, diavolii sunt singurii duşmani în faţa cărora nu avem 
apărare. Suntem de mici învăţaţi cu rugăciunile şi vrăjile, 
care îi ţin departe. 

- Ăsta e, a zis trogolul. 

Diavolul s-a uitat la mine cu ochii lui roşii, ca lava ce 
curge din munţi. Cînd a vorbit, mi-am dat seama că e 
diavoliţă, avea glasul mîngîietor - deşi viclean. 

- Da, cred că da. Hihihi, nu s-ar zice că mogîldeaţa 
asta ar putea face rău unei gîze... dar una din proorociri 
zice că Setosul îl va lăsa pe Stăpîn fără arme în bătălia 
finală... Aşa o să faci? mi se adresă mie. 

- Dacă o să pot, am îngăimat eu. Otrava băgată în 
mine de trogol nu îşi pierduse puterea. 

- Hahaha, a rîs ea drăceşte. Dacă o să poţi. Ţi-e foame? 
îl întrebă ea pe trogol. 

- Daaaa... i-au curs acestuia bale de poftă printre 
dinţii urîţi, ca nişte ţesale. 

- E-al tău! 

Cu asta, diavoliţa s-a transformat în fum şi a dispărut, 
numai rîsul ei a mai sunat sub bolţi, înfiorîndu-mă. Am 
crezut că îmi sosise ceasul - dar trogolul a început să se 
tînguie. 

- Trebuie să aştept, of, of, săracul de mine. Mi-e foame! 
Dar otrava e amară, ptiu! E amară. Două zile trebuie să 
aştept! 

Se pare că foamea şi văicăreala l-au făcut să nu fie 
prevăzător. Dacă mă lua pe sus şi se înfunda din nou în 
adîncimea peşterii, nu eram aici să vă spun povestea. Dar 
m-a lăsat aruncat în spatele ruinelor şi a dormit toată 
ziua, iar noaptea a ieşit afară să iscodească. în locul lui 
s-au întors nişte oameni. 

Erau vînători alimani. Se pare că dăduseră din 
întîmplare peste trogol, l-au ucis cu săgeţi. Şi au venit în 
peşteră să vadă dacă mai sunt şi alţii. Au dat în schimb 
peste mine. 

- Este un prunc! zise unul dintre ei. Se pare că nu 
văzuseră throhi pînă atunci, mă luaseră drept copil. Deşi 
aveam aproape opt ani, nu eram mai mare decît un copil 
de un an. De aceea nici nu s-au mirat că nu pot să merg 
- am văzut mai apoi că oamenii nu pot merge decît mai 
tîrziu, pe la trei ani. 

Unul din ei şi-a scos pelerina şi m-a învelit în ea. Au 
ieşit din peşteră. 

- Bine cel puţin că nu plînge, zise cel ce mă ţinea în 
braţe. I-o fi foame, sărăcuţul. 

- O fi mîncînd şi altceva decît lapte? întrebă un altul, 
iar al treilea zise: 

- Nu ştiu de ce vă bateţi capul. Luaţi-I în suliţă, şi gata! 

Dar cel ce mă ţinea în braţe a zis: 

- De unde putem şti noi că nu este prunc de 
dreptcredincioşi? Mîna Marelui Zeu este deasupra lui! 
Beiul se va bucura să-l aibă. Dacă va avea zile, pruncul 

va creşte să devină oştean al dreptei credinţe, sau poate 
eunuc. Să-l ducem. 

Aşa am ajuns în casa beiului. La început era să mor 
de foame, îmi lipsea apa plină de minerale din fundul 
peşterilor. Aveam însă plante cît pofteam - pînă s-au 
speriat văzîndu-mă păscînd ca animalele. Laptele era 
bun, dar mai mult îmi plăcea vinul pe care îl găsisem 
într-un beci. Alimanii nu beau, aşa că nu-şi băteau capul 
cu acele butoaie găsite la cei cuceriţi de ei. La mine vinul 
nu are acelaşi efect ca la voi, oamenii. Este mai bun decît 
apa, care aici parcă nu are nici un gust. Vinul mă satură 
mai bine... Nici nu mi se suie la cap. 

Şi mai tare s-au speriat văzîndu-mă alergînd ca o 
maimuţă - doar în două picioare! Şi-au dat seama că 
ceva nu e chiar curat. M-au dus la preoţi să-mi descînte. 
Cînd m-au au auzit şi vorbind - deşi nu învăţasem decît 
cîteva cuvinte - au zic că-i destul. M-au vîndut. Şi aşa, 
din mînă în mînă, am ajuns la un aliman care servise în 
oaste toată viaţa. 

Acest aliman ajunsese spre cincizeci de ani. Avusese 
noroc, scăpase cu viaţa din multe campanii şi jafuri la 
care participase. în urmă, ajunsese fără o mînă şi l-au 
scos din oaste. Familie nu avea - aşa că îşi cumpărase 
o roabă mai bătrîioară - şi pe mine. Şi se hotărî să îşi 
investească banii pe care îi adunase în lunga lui viaţă de 
oştean. Nu era destul pentru o fermă, cum şi-ar fi dorit, 
dar destul pentru o cîrciumă. Numai că alimanii nu prea 
beau... Aşa că s-a hotărît să deschidă o cafenea. 

Ce te faci însă, că împărăţia alimanilor este plină de 
cafenele? Iar acei cafegii ţin cafenele din tată-n fiu, ştiu 
meseria şi au clienţii lor statornici... Roaba Miriam a 
venit cu ideea cea bună: 

- De ce nu am merge noi în ţinutul albinilor? întrebă 
ea. Ea chiar era albenă, furată pe cînd era copilă dintr-un 
sat de pe lîngă Marele Rîu. Aproape că-şi uitase limba. 
Oamenii acolo sunt blînzi şi deschişi străinilor, dacă vin 
în pace. Nici prea multe cafenele nu sunt... 

- Dar or fi porniţi pe alimani, se codi Daud. Am fost 
şi eu la jaf pe-acolo - deşi nu-i uşor lucru. De prind de 

veste, sunt crunţi în bătălie. Puţini scăpăm - doar cei cu 
mult noroc. Eu am fost norocos la viaţa mea... 

- Cît timp mergem în pace, or să ne primească în pace. 
Dar mai bine ne ducem în locuri la adăpost de jafuri, 
poate chiar în Cetatea de scaun. în părţile de margine 
ale Albiei nu jefuiesc doar alimanii, ci şi kapcînii. 

Am plecat spre Albia. Pe mine mă credeau prunc încă. 
Miriam îmi dădea să mănînc mai ales lapte. Se cam mirau 
că nu plîng ca orice copil - ba chiar că-mi crescuseră toţi 
dinţii - dar mă feream să le arăt că ajunsesem la vîrsta 
de zece ani... Cu noi nu aveam decît un car plin cu saci cu 
boabe de cafea şi o rîşniţă. Şi o cutie cu ceşti, farfurioare 
şi ibrice de aramă. 

Am ajuns cu bine în Cetatea Albă. Miriam îşi amintise 
destul din propria limbă pentru a se descurca în jur. 
Cu timpul, şi Daud a învăţat limba - deşi a vorbit-o 
întotdeauna stricat. A eliberat-o pe Miriam şi a luat-o de 
nevastă, iar pe mine m-a înfiat. Cafeneaua lui - care a 
ajuns să se numească, bineînţeles, „La Daud" - era cea 
mai vestită din Cetate. El a devenit capul micii comunităţi 
de alimani din Cetate - dar la urmă s-a mutat la Tomita, 
unde sunt mai mulţi moslani. A ajutat la construirea 
Marelui Templu moslan şi a murit cinstit de toţi din cetate, 
moslani, heberi şi pruncini de-olaltă. Miriam trăieşte, 
ultima dată am auzit că „La Miriam" este cea mai vestită 
cafenea din Tomita, poate din toată Albia. 

Eu nu am mai plecat cu ei. în cei cîţiva ani care trecuseră 
mai crescusem puţin - arătam ca un copil de cinci ani; 
deşi împlinisem cincisprezece. De acum Daud şi Miriam 
învăţaseră că nu voi creşte niciodată, că eram un pitic. 
Oricît de mult mă iubeau, le era şi puţin frică de mine. De 
multe ori ne sperie lucrurile pe care nu le înţelegem. Nici 
nu vroiau să mă transforme într-o mascotă a cafenelei - 
oamenii începuseră s-o numească „La Piticu". Şi înainte 
de a pleca, Daud mi-a dat o armă să mă apăr: ghioaga. 
Şi m-a învăţat să mă bat. Văzuse că ceilalţi copii mă 
băteau doar pentru că eram străin, pentru că părinţii 
mei erau moslani. Cei din breasla Cîrnilor au vrut să mă 
folosească - au vrut să mă cumpere de la Daud. Poate 

unul din motivele pentru care ai mei au plecat la Tomita 
a fost refuzul lui Daud să mă dea lor - îl ameninţau cu 
represalii. 

Dar eu le-am spus Cîrnilor că dacă nu suntem la bună 
pace, nu o să le placă să mă aibă ca duşman. Şi m-au 
crezut - au văzut cum am bătut pînă aproape de moarte 
nişte golani care vruseseră să mă fure. Deşi eram doar 
un copil scund - aşa credeau ei - iar ei nişte dezertori 
mari cît casa. 

Viaţa la cafenea nu mă mulţumea. Nici cafeaua, nici 
apa nu mă hrăneau - îmi trebuia vin! Am început să mă 
strecor prin beciurile crîşmelor, bîndu-le vinul pe ascuns, 
într-o zi m-a prins crîşmarul. A trimis doi argaţi să pună 
mîna pe mine - eu i-am chelfănit pe-amîndoi. Crîşmarul 
acela era un om isteţ. Şi-a dat seama că puteam fi de 
folos. în loc să cheme gărzile, mi-a propus să lucrez 
pentru el. Nu aveam nimic altceva de făcut, decît să 
stau în cîrciumă toată ziua - iar oamenii care veneau 
la crîşmă să-l vadă pe Pitic. Dar mai ales să-l vadă dînd 
afară beţivanii care se luau la harţă, sau dînd de pereţi 
pe cei care vroiau să fugă fără să plătească. 

Am mai crescut. Cînd împlinisem douăzeci de ani, 
eram la înălţimea la care sunt acum. Dar crescusem şi 
în trup şi putere. Acum nu miră pe nimeni că pot bate o 
sală întreagă de beţivani - nici nu se mai întîmplă, mă 
ştiu toţi ca pe un cal breaz. Ultima dată m-am bătut cu 
Boldur - făcu un semn spre Căpitan. 

- Cum a fost cu Jolifana? nu uită Găvan. 

- Cu ea? Am întîlnit-o nu cu mult înainte ca Daud să se 
mute din Cetate. Ea a fost cea care m-a oprit să merg cu 
hoţii Cîrnului. După mintea mea de copil, poate m-aş fi 
dus, mi se părea interesantă viaţa lor. într-o seară s-au 
oprit la cafeneaua noastră o femeie cu fata ei - să tot 
fie vreo nouă-zece ani de atunci. Fata cred că era cam 
de vîrsta mea, poate vreo 14 ani, deşi era cu cel puţin 
un cap mai înaltă decît mine. S-au tras într-un colţ, să 
stea în afara atenţiei. Cafeneaua încă nu se umpluse cu 
obişnuiţii ei, aşa că nici eu nu prea aveam mult de lucru. 
Le-am dus ce comandaseră la masă: o cafea pentru 

femeie, două pahare cu apă rece, şerbet, o halviţă pentru 
fată şi o farfurie cu prăjituri pentru amîndouă. 

- Sper să vă placă, le-am zis eu. Nu sunt prea mulţi 
care comandă prăjituri. 

- Cum îţi place munca aici? m-a întrebat însă femeia. 
Nu părea uimită să mă vadă atît de micuţ. 

- E destul de bine, n-am vrut eu să recunosc că doream 
o schimbare. 

- Nu cred că o să pleci cu Daud, zise ea din nou, înainte 
de a avea timp să mă îndepărtez de masă, şi m-am oprit 
uimit. Părinţii mei adoptivi nu vorbiseră cu nimeni încă 
despre plecarea lor. Nici nu se hotărîseră să plece, de 
altfel. 

- De ce? am întrebat eu. 

- Cred că-ţi place prea mult vinul ca să pleci să lucrezi 
mai departe într-o cafenea, răspunse ea, făcînd-mi semn 
cu ochiul. 

- Dacă vrei să spui că sunt beţivan, baţi la uşi străine, 
i-am răspuns încruntat. 

- I-auzi, Jolifana, la micuţul nostru. Ştie precis ce face 
şi ce nu face... 

- Nu chiar, îmi zîmbi fata. Chiar acum se întreabă dacă 
să-i ajute sau nu pe Cîrni. Eu nu aş face-o, îmi şopti, şi îmi 
făcu şi ea semn din ochi - tainic însă, nu şmechereşte. 

„Asta de unde o mai ştie?" m-am întrebat în sine. „O 
fi vorbit ceva vreun Cîrn..." 

- Ce ştii tu? am întrebat-o însă, băţos. 

- Eu ştiu, îmi făcu din nou acel semn tainic. Mi-ar 
părea tare rău să o faci. Tare, tare rău! Şi am simţit aşa, 
o dorinţă să nu o supăr pe fată, să nu o fac să-i pară rău 
din cauza faptelor mele. 

- Dar că beau nu-ţi pare rău? am întrebat-o, totuşi, în 
zeflemea. 

- Nu, Yusup, de asta nu-mi pare rău. Eu cunosc setea 
ta pentru vin. O să vină vremea cînd o altă sete o va 
înlocui, şi dacă te vei alătura Cîrnilor acuma, ea nu va 
veni. Vei muri de prea multă sete, ca un peşte fără apă 
destulă. 

- Dar setea mea nu este aşa de mare, am contrazis-o 

eu. 

- O să fie mai mare, mult mai mare. Şi dacă nu o vei 
înlocui atunci, te va ucide. 

- Cu ce o voi înlocui? 

- Cu setea de oameni, îmi zise femeia. Cu dorinţa de 
a fi om. 

- Dar eu sunt om! am protestat eu. 

- Nu, tu eşti pitic, m-a contrazis femeia. Un pitic 
frumos, puternic şi, sper, deştept. Dar vei fi din ce în ce 
mai puţin uman - şi nu îndeajuns pitic! Numai devenind 
un pitic perfect uman te va salva - iar asta nu se poate 
întîmpla mergînd acum cu breasla Cîrnilor. 

- Ştii? îmi zise din nou fata., în căutare nu e nevoie 
decît de doi hoţi. Unul va trăi, găsind ceva. Al doilea va 
muri, găsind ceva. Un al treilea hoţ nici nu va găsi nimic, 
nici nu va trăi, nici nu va muri - ci va exista între lumi ca 
o aschimodie. 

- Nu crezi că-i spui prea multe, fetiţo? s-a întors 
femeia spre Jolifana. 

- Va uita, şi îşi va aminti la urmă, cînd e necesar să-şi 
amintească. 

- De unde voi şti că trebuie să-mi amintesc? am 
întrebat-o eu. 

- Vor fi trei persoane care-ţi vor marca drumul. Unul va 
fi eroul ne-erou, al doilea va fi cinstitul necinstit, a treia 
va fi iubita neiubită. Şi trei evenimente: cînd vei ajuta 
un duşman, cînd îţi vei găsi setea şi cînd vei ucide un 
prieten. Cîndva, între aceste evenimente, îţi vei aminti. 

M-am cutremurat de proorocirea ei - şi am uitat-o. 
Pînă pe corabie. De aceea v-o povestesc acum, căci îmi 
simt inima grea şi dacă nu împărtăşesc cu voi cuvintele 
Jolifanei, simt cum mă spulber... 

* 

* * 

- Ce o fi vrut să spună? întrebă Găvan. Ai început să înţelegi 
ceva din proorocirea ei? 

- Eroul ne-erou l-am cunoscut, zise deodată Felimon. L-ai 

cunoscut şi tu. 

- Aşa e, şi eu m-am gîndit la el. Dar mai mult, simt că trebuie 
să-l găsesc în adevărata lui fiinţă. Cineva mi-a dat un nume - şi 
am simţit ca şi cum aş fi fost orbit deodată de o lumină prea 
puternică. Parcă mă lovise cineva în moalele capului! 

Ceilalţi îl priviră întrebător. 

- „însetatul", mi-a zis contele cel străin. Şi deodată mi- 
am amintit ceva. Nu „însetatul", ci „Setilă"! Aşa fusesem eu 
numit cîndva. înainte de această întîmplare, sau după această 
întîmplare... Nu ştiu cînd. Nu ştiu unde... Eu fusesem Setilă, o 
aschimodie nici om, nici pitic. Care bea apă din scocul a şapte 
mori şi striga: „Mor de sete!" Mi-am dat seama că în zilele 
acestea am început să mă schimb. Nu mai sunt Yusup Piticu, 
cel ce bea mai mult decît oamenii - dar nu mai mult decît orice 
pitic. Nu sunt om şi încetez să mai fiu pitic, şi mi-e teamă de 
ce se va întîmpla cu mine! încerc să ţin cu dinţii de umanitatea 
mea, dar o simt cum mi se strecoară printre degete, ca apa din 
căuşul palmei. 

Era atît de deznădăjduită chemarea Piticului, încît ceilalţi 
îşi simţiră inima grea. Găvan se strînse lîngă el, iar Boldur îşi 
puse braţul în jurul umerilor largi ai omuleţului. Felimon vorbi 
- dar nu spunîndu-i vorbe de îmbărbătare, ci exprimîndu-şi 
propriile-i temeri: 

- Numai auzindu-te pe tine mi-am putut face ordine în 
gînduri. Am fost întotdeauna un ticălos de neîndemînatec dar, 
altfel, nici mai bun, nici mai rău decît alţi oameni. Iar acum simt 
că mă schimb, şi nu ştiam de ce. Mi-e foame. Mi-e foame! strigă 
el deznădăjduit. Este ca şi cum burta mi s-a transformat într-un 
hău fără fund. Şi mi-am amintit şi eu de o lumină orbitoare pe 
care am văzut-o atunci cînd Li mi-a spus pe nume. 

- Flămîndul, şopti citanul. 

- Nu, nu „flămîndul". „Flămînzilă"! Cel ce mănîncă pămîntul 
întors de şapte pluguri şi tot strigă: „Mor de foame!" O 
aschimodie... 

- Ca şi mine, îşi duse Setilă mîna la gură. 

- Da, ca şi tine. Şi mi-e teamă că mă voi topi de foame sau 
mă voi face cît un munte - că voi ajunge să mănînc pămînt, şi 
pietre şi copaci - ba poate şi animale şi oameni, ca un balaur 
din poveşti! Mai bine mă omor cu propria-mi mînă, încheie el. 

în timp ce lacrimi amare începură să-i curgă pe obrajii dolofani. 

- Lasă, nu vei ajunge acolo, se smîrcîi bufonul. Nu ştiu ce 
am putea face, dar vă vom ajuta pe cît putem. 

- Ai mai desluşit ceva din proorocirea ta? întrebă Cîrnul, 
care părea să-şi ţină firea, deşi tuşi să-şi dreagă vocea înainte 
de a vorbi. 

- Cred că prima întîmplare a avut loc atunci cînd am ajutat 
la eliberarea căpitanului, zise Setilă. Atunci, mergînd să-l scap, 
îl consideram duşman. 

- Atunci de ce a-i făcut-o? întrebară aproape într-un glas 
Boldur şi Cîrnul. 

- Pentru Găvan, recunoscu Setilă. Şi pentru Felimon. 

- Şi altceva? 

- Nu ştiu. Pe Erou îl ştiu, dar trebuie să-i găsesc adevăratul 
nume. Nu ştiu cine este „cinstitul", toţi îmi păreţi cinstiţi. 

- Chiar şi eu? îl întrebă Cîrnul ironic. 

- Proorocirea asta merge la ambele capete. Poate e vorba 
despre un om cinstit care va cădea în greşeală, sau un necinstit 
care se va îndrepta. Dar cum e cu hoţii? 

- Nici asta nu ştiu. Singurul hoţ pe care-l ştiu este Cîrnul. 

- Deci, voi muri sau nu? întrebă acesta - dar o cută îi tăie 
fruntea între sprîncene. 

- Nu ştiu, de unde vrei să ştiu?! Poate că tu eşti cel de-al 
treilea hoţ, ceea ce va chiar mai rău. 

- Vom trăi şi vom vedea, îşi făcu singur curaj sergentul. 

- Ce-i mai rău este că-mi voi ucide un prieten. Pentru mine, 
prietenul e sfînt! Mi-aş da şi viaţa pentru el, cum o să-i iau 
viaţa?! 

- Vom trăi şi vom vedea, zise din nou hoţul. Şi dacă vouă 
nu vă e somn, mie îmi e. Mîine avem să plecăm în zori şi vom 
merge toată ziua în praful ridicat de oştire. Mă întreb ce ne va 
întîmpina la capătul drumului... 

Dar fiecare din călătorii noştri se gîndiră la altceva 
ascultîndu-i cuvintele - în timp ce îşi căutau un loc de culcuş. 
La ce s-or fi gîndit ei oare? La ce se gîndea bufonul fecioară? 
La ce, hoţul care avea să trăiască - sau să moară, poate? La 
ce, iscoada aflată departe de casă şi de ţinta căutării lui? La ce, 
setosul aflat între două lumi, încercînd să se agaţe cu dinţii şi 
cu ghiarele de singura lume pe care o ştia, cea a oamenilor? 

La ce se gîndea Boldur, căpitanul prinţ care simţea nevoia să-şi 
ocrotească mica ceată? în sfîrşit, la ce se gîndea grăsanul, scos 
din lumea lui din prea multa bunătate din inima sa? 

Poate la ceva frumos - strîngea în braţe o păpuşică. Părea 
un copil adormit, zîmbind unui vis frumos... 



39 



(în care un elixir poate 
face minuni) 



D is de dimineaţă - după ce Zildirîşi potoli foamea timp de vreo 
două ore - cei trei intrară în încăperea ce devenise, pentru a 
doua oară în ultimele zile, laborator. Era o sală mare, proaspăt 
văruită - astfel că urmele exploziei dispăruseră. Podeaua era 
din dale de piatră cenuşie, iar în mijlocul sălii era o masă mare, 
cu suprafaţa din aceleaşi plăci de piatră. Pe ea se găsea un 
alambic mare, nou nouţ, strălucitor. 

- Am dat pe el o groază de bani, hehe, zise heberul. Dar 
face! Toţi ceilalţi alchemişti m-au privit cu invidie. 

- Da, ăsta este un motiv sănătos să cumperi un alambic 
scump, comentă ironic Eroul, dar ironia se pierdu în faţa 
entuziasmului celorlalţi. 

- Cred că şi unchiul te-ar fi invidiat, afirmă Zildir. 

- Chiar, vroiam să te întreb, se adresă Eroul vraciului, ce-i 
trebuia unchiului tău un elixir? 

- Cum să nu-i trebuiască?! se miră Zildir. Orice vraci este 
un alchemist în inimă. Şi rostul alchemiştilor este să descopere 
elixire. 

- Păi, stăpînul spunea că unul care posedă magie poate 
îndeplini prin vrăji funcţiile elixirelor. 

- A, da... sigur. E drept, un vraci nu va produce nicicînd aur. 
E înterzis. 

- De ce? 

- Chiar din motivele spuse de tine. Să nu scadă valoarea 
lui, să nu se îmbogăţească cineva prea mult... Mai e şi altceva. 
Vrăjile iau din energia naturii, a stelelor. Cea care schimbă 
natura materialelor, cu atît mai mult. Nu numai transformarea 
în aur, ci şi în marmoră, în lemn preţios, de exemplu... Natura 
are de suferit. Iar materialele nou create nu rezistă timpului, 
tind să redevină ce au fost iniţial, sau se distrug... Nu e bine să 
apelezi la vrăji decît în cazuri limită, iar vrăjitoarele nu fac vrăji 
aproape niciodată. Ele preferă să folosească energia naturală 
a plantelor şi materialelor, fără a distruge natura. într-un fel, 
piatra filozofală încearcă să compeseze acest efect negativ al 
vrăjilor. La fel elixirile. 

- E drept, şi efectul elixirelor trece cu vremea, hehe, zise 
bătrînul. 

- Uneori şi cel al vrăjilor, zise Zildir. Uneori cred că nu pot 
face vrăji pentru că am prea mare respect faţă de natură şi 
prea puţină încredere în puterea vrăjilor. 

- Hehe, ar fi bine să-ţi schimbi opiniile - măcar cîteva clipe, 
dacă vrei să fii liber! Cei doi se priviră îngrijoraţi. 

- Unde sunt substanţele? întrebă vraciul, gata să se apuce 
de experienţe. 

- Nu le ţin aici... după ultima explozie. Nu ar fi fost aşa de 
rău dacă nu s-ar fi întîmplat să fie nişte punguliţe cu... mă rog, 
care nu aveau ce căuta acolo! Aşa, o să vă dau cîte puţin din 
fiecare ingredient şi voi le puneţi în alambic. 

- Bine şi aşa, zise Eroul. Unde le ţii? 

- în grădină, hehe... Vi le dau prin fereastră. La vîrsta mea 
nu e chiar uşor să sar pervazul. 

- De asta m-am temut, gemu Eroul. Noi cum facem, vraciule? 
Amîndoi nu încăpem prin fereastră în acelaşi timp. Cine sare 
primul? 

- Poate e mai bine să tragem la sorţi, mormăi acesta. Ştia 
că norocul nu-i surîsese prea des... 

- Porniţi focul sub alambic, porunci Johanam.de sub pervazul 
ferestrei. Nu i se vedea decît scăfîrlia şi ochii apoşi. Buuun. 
Hehe, acum începeţi să puneţi pe rînd ce vă dau. 

începu să le treacă bucăţele de hîrtie în care se aflau tot 
felul de prafuri colorate, cîntărite cu grijă pe balanţa cu talere, 
echilibrată fin, pe care o avea la îndemînă. Cu fiecare praf turnat 
în alambic, acesta începea să duduie tot mai puternic. Prafurile, 
sub influenţa căldurii, îşi schimbau colorile, lăsînd uneori să 
scape cîte un firişor de fum care se aduna în zona superioară a 
vasului de sticlă transparentă, partea principală a alambicului. 

De fiecare dată, Johanam pronunţa numele ingredientului 
într-o limbă de neînţeles, ca într-un fel de formulă magică. 
Zildir o repeta, încercînd să o memoreze - deşi nu cunoştea 
cantităţile folosite. Şi cu fiecare nou ingredient, celor doi li se 
ridica tensiunea, aşteptîndu-se să vadă alambicul explodînd. 

La un moment dat, alchemistul le întinse un şip din sticlă, 
cu un lichid verzui în el. 

- Doar trei picături, strigă la ei, ţinînd doar mîna deasupra 
ghizdului ferestrei. Ultima explozie s-a întîmplat pentru că 
netoţii aceia au scăpat prea multe picături. Sau prea puţine, nu 
am putut sta încă de vorbă cu ei... Hei! Ce faceţi acolo? strigă 
văzînd că cei doi se codesc, invitîndu-se unul pe celălalt să ia 
sticluţa. Hai, curaj, hehe, mai sunt doar alte două substanţe de 
pus! 

- Tragem la sorţi, hotărî Eroul. Cine pierde pune lichidul şi 
ultima substanţă. 

- Ce faceţi acolo? îşi pierdu heberul răbdarea arătîndu-şi un 
ochi. Cei doi se căutau prin buzunare. în sfîrşit. Eroul scoase o 
monedă din buzunarul blugilor. 

- Cap sau pajură? întrebă. 

- Pajură? 

- Stemă. Aşa se zice. Deci, ce alegi? 

Vraciul luă moneda în mînă. într-adevăr, pe o faţă era un 
cap de femeie, pe celălalt un herb. 

- Herbul, se hotărî el. 

Eroul aruncă moneda în aer, făcînd-o să se rotească. Căzu 
pe podea şi se rostogoli sub masa pe care alambicul sfîrîia, 
nervos. Ce doi se aplecară curioşi. 

- Capul, constată bucuros Eroul. 

- Am cîştigat, se bucură Zildir. 

- Nu, ai pierdut. 

- Păi, eu am spus că herbul pierde, zise vraciul liniştit. Nu 

mi-ai spus să aleg? 

- Ptiu! scuipă Eroul scîrbit. Aşa e, nu specificase cine cîştigă. 

- Ei, v-aţi hotărît? 

Eroul luă şipul în mîna tremurîndă, în timp ce vraciul păşea, 
cu picioarele lui lungi ca de cocostîrc, peste fereastră, aterizînd 
lîngă alchemist. Din păcate, călcă exact pe balanţă... Heberul 
urmărea cu atenţie ca Eroul să picure exact trei picături, să nu-i 
dea peste cap formula. Văzînd că alambicul nu explodează, ci 
din amestec se ridică un abur verzui, spuse: 

- Bun! Hehe, ia să cîntărim substanţa asta. Asta este propria 
mea contribuţie! Nimeni nu a încercat-o... De fapt, nimeni nu a 
ajuns aşa de departe, hehe... Cu grijă, că e foarte periculoasă! 

în timp ce heberul cîntărea cu grijă pulberea albă, vraciul îl 
urmărea îngrozit. Ar fi dat orice să se fi aflat în încăpere în locul 
Eroului! Aşa că, fără a mai aştepta să vadă ce se mai întîmplă, 
trecu grăbit pervazul în încăperea laboratorului. 

- Vezi, ai grijă, strigă în urma lui bătrînul. Ia aici hîrtiuţa. Să 
fii pregătit să sari afară, în caz că se întîmplă ceva. 

Eroul nu mai aşteptă nici el să vadă ce face vraciul, ci se 
rostogoli peste pervaz în capul lui Johanam. în acest timp, mîna 
tremurîndă a lui Zildir făcu ce făcu şi scăpă hîrtiuţa cu prafuri 
pe jos. îngrozit, acesta aşteptă să se întîmple ceva groaznic - 
dar totul părea liniştit. Aşa că se chinui să adune cît mai mult 
din praful de pe jos şi o porni şovăitor spre alambic. Dintr-o 
mişcare aruncă în bol pulberea cu hîrtie cu tot şi se repezi la 
fereastră. Pe cînd bătrînul scăpa de sub greutatea Eroului, se 
trezi cu trupul ciolănos al vraciului în cap. 

Aşteptară toţi trei cu răsuflarea tăiată, cu capul tras între 
umeri. Eroulîşi acoperise şi urechilecu palmele... Dar dinăuntrul 
camerei se auzea doar bolborositul liniştit al alambicului. Se 
ridicară în genunchi şi priviră în încăpere. 

- Hehe, e bine! zise heberul privind aburul care căpătase 
o culoare albăstruie. încă unul şi vraja. Trebuie o vrajă, se 
întoarse către vraci. Una, cît de mică! 

Eroul se grăbi să sară înăuntru. „Poate e mai bine aici decît 
afară!" gîndi el, cunoscînd efectele catastrofale ale vrăjilor 
făcute de Zildir. 

- Eşti sigur? încercă acesta să se disculpe. Nu că nu ştiu să 
fac vrăji, dar iese de fiecare dată altceva! S-ar putea să-ţi pară 

rău... 

- Hm, hm, mormăi alchemistul, măsurînd ultimele prafuri - 
negre! Hm... cam mult, mi se pare... Aici calcpe un teren complet 
nesigur... Dar formula e formulă! Baratiminus Salvamus! strigă 
întinzînd hîrtiuţa Eroului. Nu-i nimic, accept riscul. N-o fi dracul 
chiar atît de negru... 

„Ce i-o fi venit să pomenească de diavol?!" blestemă Eroul 
în gînd. Era destul şi fără asta. îşi făcu cruce - în timp ce 
afară auzi bolboroseala vraciului. Un troznet asurzitor - şi Eroul 
înţepeni cu capul între umeri, aşteptîndu-se să se trezească în 
cap cu tavanul. Sau cu alambicul. 

- Ce s-a întîmplat? auzi glasul hîrîit al heberului. Acestuia îi 
apăru scăfîrlia. 

- Nu... nu... nu văd nimic... 

- Te-am orbit?! se sperie Zildir, arătîndu-şi şi el ochii 
iscoditori. 

- Nu... se pare că nu s-a întîmplat nimic. 

Cînd vărsă praful din hîrtiuţă, văzu că se întîmplase totuşi 
ceva: în locul pulberei negre era acum una argintie. Căderea ei 
peste restul ingredientelor din bol făcu să se audă un şuierat 
furios. Eroul nu mai aşteptă să vadă ce se mai întîmplă, se 
repezi la fereastră şi se aruncă peste pervaz cu capul înainte. 
Ceilalţi doi se traseră grăbiţi în lături. 

Aşteptară toţi cu urechile ciulite. Şuieratul furios păru să se 
liniştească. 

- Cine se uită? întrebă Eroul. 

- Stăpînul, cine altul?! se miră Zildir. El ştie ce se întîmplă. 

- Eu nu ştiu, se repezi heberul. Al cui este rîndul? Al lui Zildir, 
cred. 

- Dar nu mai ai ingrediente! Rolul nostru s-a terminat. 

- Eu sunt stăpînul! îşi aminti Johanam. Sunteţi datori să-mi 
ascultaţi poruncile! 

- Haida-na! îşi arătă Zildir tot respectul pe care-l simţea în 
acel moment faţă de stăpîn. Neavînd încotro, bătrînul privi în 
încăpere. între timp şuieratul se potolise. 

- Ce se-ntîmplă? Ce se-ntîmplă? întrebară ceilalţi curioşi. 

- Hehe... S-a întîmplat ceva, dar nu ştiu ce. Alambicul e gol! 

Se ridicară şi ceilalţi doi, neîncrezători. Aşa era, substanţa 

din alambic dispăruse. Focul de sub el continua să ardă liniştit. 

- Să mergem să vedem, se hotîrî stăpînul. Ajutat de robi, 
ajunse gîfîind în încăpere. Ceilalţi doi se ajutară unul pe celălalt. 

Se apropiară temători de masă. Sub ciocul alambicului, 
bolul pus acolo de către alchemist era pe jumătate plin cu un 
lichid auriu. 

- Elixirul! strigară cu toţii într-un glas, extaziaţi. 

- A ieşit, a ieşit! începu să ţopăie Johanam în jurul mesei. 
Cei doi se luară în braţe şi începură şi ei să ţopăie prin încăpere, 
într-un tîrziu, se opriră din nou în faţa bolului. 

- Ce fel de Elixir o fi? întrebă Eroul. 

- Al magiei, v-am spus. Hehe, bine că mi-am notat formula. 
Se va numi „formula lui Johanam"! Vor muri de ciudă toţi vecinii 
mei cînd vor afla. 

- Hm, hm, mormăi Zildir amintindu-şi de micile lui contribuţii 
la formulă. Ultimele două îngrediente fuseră adăugate în 
cantităţi cu totul întîmplătoare. Şi se întrebă ce contribuţie 
avusese petecul de hîrtie adăugat. O fi avut ceva scris pe el? 
Cu ce fel de cerneală?... între timp Eroul se întreba în ce fel de 
substanţă se transformase pulberea neagră. Nu avea rost să-l 
întrebe pe vraci, sigur acesta nu avea habar... 

- Păi, să vedem ce face, zise Eroul, practic. 

Johanam ridică bolul la buze şi dădu să soarbă din el - dar 
se opri, îngrozit. Dacă avea un cu totul alt efect? Auzise de 
elixire care pot transforma oamenii în măgari, maimuţe, sau 
chiar mai rîu, în cîini! Ptiu! 

- Să guste Zildir, hotărî el. 

- Să fim serioşi - se arătă acesta curajos. Eu nu am nevoie 
de elixire, eu sunt vraci! 

- Vraci pîrlit, asta eşti! îi zise alchemistul. Ai făcut şi tu o 
vrajă şi nu s-a întîmplat nimica. Ce ai vrăjit? 

- Să dispară efectul elixirului ce ni l-ai dat, recunoscu vraciul 
cu jumătate de gură. 

- Şi? Puteţi pleca, hehe? 

Ceilalţi dădură negativ din cap - nici unul nu simţea dorinţa 
să plece. 

- Hehe, deci poţi gusta din elixir. Dacă a ieşit cum am vrut, 
vei putea face vrăji de-acum încolo. Ei, ce zici? 

- Mmm.. Hm... 

Tentaţia era mare. 

- Hai, Zildir, îl îndemnă Eroul. Poate o să devii un vraci 
adevărat! Şi se gîndi în sine că l-ar bucura într-adevăr o astfel 
de perspectivă. Vraciul simţi sinceritatea din glasul burtosului. 

- Bine... bine. Dacă mi se întîmplă ceva... 

Nu ştiu ce să zică. Nu avea nimic de lăsat în urmă. Duse 
bolul la buze şi sorbi din el o înghiţitură. Aşteptă să se întîmple 
ceva. 

- Ei? 

Zildir dădu din umeri: 

- Parcă... nimic. 

- Ce gust are? întrebă Eroul. 

- De apă. Cam sălcie şi fără gust... 

- De apă? Nu pare a fi apă, privi cu îndoială lichidul auriu. 

- Dacă nu crezi, n-ai decît să încerci. Eroul se dădu înapoi. 

- Hehe, se amestecă heberul. Fă o vrajă. 

- Eşti sigur? Poate că Elixirul nu a avut efectul scontat... 

- Să vedem, nu se lăsă Johanam. 

Zildir mormăi cîteva cuvinte, după care pocni din degete. Nu 
se întîmplă nimic. 

: Eh? 

încercă din nou. Nimic. 

- Se pare că nu mai pot vrăji deloc, zise vraciul neştiind dacă 
să se bucure sau să se întristeze. Mi-am pierdut magia. Cred că 
asta mi se părea schimbat - mă simt într-un fel golit... 

- Curios, curios, hm, hm, mormăi stînjenit alchemistul. Nu 
ştiu unde am greşit formula... Substanţele erau cele corecte... 
cantităţile... Trei picături... 

„Cel puţin acelea au fost corecte.", îşi zise Eroul. Vraciul 
gîndi ceva similar, dar nu comentă. 

- Ei, ia să vedem ce efect are asupra Eroului, se hotărî 
bătrînul. 

- Asupra mea? se cutremură Eroul. Dar eu nu am de gînd să 
gust din drăcia aia! 

- Ba, îţi poruncesc! Trebuie să aflăm ce efect are, dacă are 
vreunul. Ţie nu are ce magie să-ţi mai ia. Şi nu pare să-l fi 
otrăvit pe Zildir. 

„Cam aşa e", încercă să-şi dea curaj Eroul. „Doamne ajută!" 
mai zise în gînd, făcîndu-şi cruce. 

- Ţi-am zis că asta aduce nenoroc, se stropşi la el heberul. 

„Chiar, ce efect o fi avut că am făcut o cruce?" se întrebă Eroul 
sorbind din bol. înghiţi şi aşteptă să se întîmple ceva. 

- Eh? 

- Ştiu eu? îşi simţea capul plin de lumină - parcă puţin 
ameţit de o băutură tare. 

- Nimic? întrebă şi Zildir, curios. 

- Parcă... hm... nimic, zise Eroul simţind cum i se limpezeşte 
capul. Totul e... neschimbat, se pipăi la urechi, la spate. E bine! 
zise bucuros văzînd că nu-i crescuse urechi lungi, nici vreo 
coadă... 

- Lasă asta, hehe, zise alchemistul. Poţi face vrăji? 

- Vrăji? De unde să ştiu eu dacă pot face vrăji? Nu cunosc 
nici o vrajă. 

Mda... Ăsta era un inconvenient. 

- Tu ce zici, e posibil să facă vrăji fără să le cunoască? îl 
întrebă pe vraci. 

- Ar fi posibil. Dar eu nu aş încerca. Nu ştiu ce iese... 

- La tine nu ştii ce iese oricum, dădu Eroul din mînă, rănindu-l 
pe vraci fără să vrea. 

- Ia să vedem, se repezi Johanam spre nişte rafturi. Parcă 
aveam pe aici o carte de vrăji... Îhîm... Nu asta... Hehe! Se 
ridică victorios cu o cărticică jerpelită în mînă. Asta e. Uită-te 
peste ele, vraciule, ţi-e vreuna cunoscută? 

Zildir deschise cărticica şi parcuse cu privirea primele pagini. 

- Hă! Zise vraciul plin de dispreţ. Astea-s vrăji pentru copii! 

- Tu le-ai învăţat? 

- Pe de rost. Linele le-am şi uitat... 

- Ţie îţi ieşeau vrăjile? 

- Aăăă... nu toate. Linele... cîteva... 

- Atunci le putem încerca. Ia uită-te la ele, Eroule. 

Eroul luă cărticică din mîna lui Zildir şi o deschise la 
întîmplare. 

- Ia să vedem... Aşa... Cum să tranformi lichidul în gheaţă. 
Hm... Interesantă chestie - nu mai e nevoie de frigider, comentă 
el. 

- Cum? 

- Ah, nimic. Deci... aşa... da, da.... nici nu pare greu, se 
adresă lui Zildir, făcînd un gest cu mîna, pocnind din degete. 

- Eh? 

Eroul dădu din umeri, după care luă bolul în mînă. 

- Hă! A mers! se bucură el ca un copil căruia îi ieşise un gest 
de prestidigitaţie. 

Ceilalţi se repeziră la el. Lichidul din bol se tranformase în 
gheaţă! 

- Hehe. A mers. Elixirul Magic! Formula lui Johanam! Heberul 
începu din nou să ţopăie în jurul mesei cu bolul în mînă. în 
veselia lui, făcu un gest neaşteptat şi bucata de gheaţă căzu pe 
podea, împrăştiindu-se în fărîme de jur împrejur. 

- Elixirul! urlă alchemistul deznădăjduit, aruncîndu-se pe 
podea. Grăbit, cu degete tremurînde, începu să adune cristalele 
de gheaţă de pe podea. 

- Voi ce vă uitaţi, hehe?! Ajutaţi-mă! 

Cei doi i se alăturară. în cîteva minute pe fundul bolului se 
adunaseră cîteva picături de apă, în timp ce pe podea se lăţise 
o pată umedă... 

- Elixirul! Oi, cap dobitoc de heber, se căină Johanam. 

- Pare apă, zise Zildir. 

Eroul puse degetul şi gustă, înainte ca alchemistul să se 
poată împotrivi. 

- E apă... 

- Tu de ce îţi bagi degetul? Tu ai băut din Elixir, se plînse 
bătrînul. Linse cu grijă tot bolul... Hm, e chiar apă, constată el. 
Aşa gust a avut şi Elixirul? 

- Nu... parcă nu. Oricum, vraja zicea că va transforma 
lichidul în gheaţă. Gheaţa este apă îngheţată. 

- Ştiu ce este gheaţa, mulţumesc frumos, se zborşi la el 
alchemistul. De ce ai transformat Elixirul în gheaţă? 

- Păi, era singurul lichid... 

- Aici are dreptate, îi luă vraciul apărarea prietenului. 

- Tu să taci! Oi, Mare Zeu, ce minte mi-ai dat să-i cumpăr 
pe ăştia doi?! 

Se luase din nou cu mîinile de cap. 

- încearcă o vrajă, îl îndemnă compătimitor Eroul. Poate 
merge... 

- Merge să vă trag în ţeapă, dacă-mi mai staţi prin preajmă! 
Să nu vă mai văd! 

Cei doi nu-l contraziseră, ci îşi găsiră adăpost în cămăruţa 
pe care o împărţeau la etajul superior al clădirii. 

- Deci, ai devenit vraci, constată Zildir nu tocmai bucuros. 

- Dacă tu crezi că-i bine, n-ai decît să-ţi iei înapoi talentele. 
Ce ne facem dacă arunc ceva în aer? 

- încearcă să faci cît mai puţine vrăji. Ţi-am spus că vrăjile 
sug energii din natură. în schimbul unei vrăji, natura din jurul 
tău slăbeşte... 

- Cred că pentru început o să învăţ cîteva vrăji simple, de 
copii, zise Eroul tolănindu-se în pat şi deschizînd cărticica. 

- Şi eu ce fac? întrebă vraciul scîrbit. 

- încearcă să dormi. 

- Să dorm? Fără să mănînc ceva înainte? 

- Dar abia ai mîncat! exclamă exasperat Eroul. 

- Da, dar toate emoţiile prin care am trecut în ultima oră mi- 
au făcut o foame de lup... Fără alte explicaţii vraciul dispăru pe 
uşă - spre bucătărie, bănui Eroul. 

„Ia să vedem", îşi zise, deschizînd cărticica. Aşa. Cum să faci 
foc. Interesant..." 



* 

* * 

Se trezi cu un lighean de apă în cap. în timp ce sărea în 
picioare, scuturîndu-se ca un cîine, Johanam zicea satisfăcut: 

- Hehe, aşa, aşa... Ţi-am zis că nimic nu-i mai bun împotriva 
somnului ca o găleată de apă rece! 

Cuvintele le spusese vraciului, care punea ligheanul golit 
într-un colţ, cu un zîmbet satisfăcut pe faţă. 

- Ce... ce ...s-a-ntîmplat? pufni Eroul. 

- Nu vroiai să te scoli, hehe, îi explică heberul. Asta nu e 
bine. Cînd stăpînul porunceşte robului să se scoale, acesta 
trebuie să se supună. Aşa zice Marele Zeu. 

- Chiar aşa zice? 

- Cam aşa... Oricum, bine că eşti treaz. Să mergem! 

- Imediat, zise Eroul, punînd la uscat cărticica de vrăji. 
Pasămite Zildir nu se îngrijise să i-o ia de pe piept înainte de a 
arunca apa. Pe pagina la care era deschisă scria: „Cum să pui 
pe cineva la somn"... Fără a mai întreba nimic, se luă grăbit 
după ceilalţi. 

Se opriră în faţa mesei cu alambic - spălat frumos. Un bol 

nou-nouţ era pus sub ciocul ţevilor din cupru lucitor. 

- Hehe, dacă nu mai avem Elixir, facem altul! explică 
alchemistul. Doar am faimoasa formulă a lui Johanam! Mmmm... 
bine că am observat că balanţa se decalibrase cumva... Am una 
nouă, perfectă. N-ar trebui să fie nici o problemă. Acum avem 
şi cine face vraja, hehe, clipi el vesel din ochi spre Erou. Numai 
să nu-mi strici iarăşi Elixirul, că te ucid! 

Ameninţarea părea cam drastică venind din gura bătrînului, 
dar Eroul hotîrî să nu-şi pună la încercare stăpînul. 

încet, încet, trecură prin toate fazele experienţei. Eroul 
ţinea balanţa, bătrînul scotea prafurile din diferite punguliţe şi 
le cîntărea, iar Zildir primea peticele de hîrtiuţă cu pulberea 
cîntărită, pe care o turna în alambic. Plin de încredere, 
alchemistul nu mai considerase oportun să se pună la adăpost 
în grădină. Numai cînd ajunseseră la şip, cei doi robi începură 
să dea semne de nelinişte. Vraciul era să scape şipul dintre 
degetele tremurînde, iar balanţa începu să zornăie în mîna 
Eroului... 

- Hehe! Ai grijă! Foarte periculos lichid, nu-l scăpa pe jos. Şi 
ai grijă - numai trei picături! 

La sîsîitul furios din alambic, Eroul păru gata să sară pe 
fereastră cu balanţă cu tot, iar vraciul scăpă într-adevăr şipul 
din mînă. Noroc că heberul se pare că se aştepta la aşa ceva, 
căci prinse sticluţa din zbor cu un gest destul de tineresc. După 
ce puse cu grijă şipul într-o cutie, scoase o eşarfă uriaşă din 
mînecă şi îşi şterse sudoarea de pe frunte. 

- Hehe! zise satisfăcut, privind aburul verzui ridicat în 
alambic. Acum, asta. Măsură cu grijă excesivă praful şi întinse 
hîrtiuţă spre Zildir. Acesta o luă cu groază, de parcă ţinea 
o viperă de coadă. îi dădu drumul cu tot cu hîrtie în globul 
alambicului, sărind grăbit în spatele Eroului. 

- Nu, nu, fără hîrtie! urlă alchemistul, pescuind grăbit hîrtia. 
Nu se întîmplă nimic rău - aburul din glob îşi schimbă culoarea, 
luînd o nuanţă albăstrui-verzuie, de peruzea. Heberul privi 
încruntat şi cam îngrijorat la culoare aburului din alambic. Eh, 
albastru e albastru - păru să îşi zică... 

- Ultimul! Baratiminus Salvamus! spuse cu voce tare, 
măsurînd pulberea cea neagră. 

„Cum o fi făcut-o argintie?" se întreba Eroul, tremurînd ca 

frunza. „Dacă ştiam intenţiile stăpînului, îl întrebam..." 

- Acum, vraja! porunci Johanam privind spre Erou. 

- Hm. ..hm, ce fel de vrajă? 

- Nu ştiu. Oricare. Nu are importanţă, hehe. Numai să iasă. 

Eroul privi încruntat în jur, încercînd să vadă ce vrajă s-ar 

nimeri. De fapt, nu-şi amintea decît una: ultima învăţată. în 
lipsă de altceva, îl puse pe Zildir la somn. Heberul privi uimit la 
vraciul care se lungise pe podeaua de piatră şi începuse imediat 
să sforăie cumplit. 

Dînd din umeri, bătrînul turnă el însuşi pulberea neagră în 
alambic. Eroul strînse îngrozit ochii, aşteptîndu-se la ceva foarte 
rău. Dar strigătul fericit al alchemistului îl făcu să-i deschidă 
grăbit - deşi în proces dădu drumul la balanţă, care căzu pe 
podea cu un zăngănit metalic. 

- A mers! A mers, hehe! începu Johanam să ţopăie din nou 
în jurul mesei, sărind peste trupul vraciului care continua să 
sforăie. 

- Aşa sforăie de obicei? întrebă cînd se opri, uitîndu-se cu 
îndoială spre Zildir. 

- Hm... cam aşa. 

- Şi cum poţi dormi cu el? Dacă vrei, o să îţi dau o cameră 
separată, se arătă mărinimos în urma succesului. 

- Mulţumesc, zise cu sentiment Eroul. Era într-adevărat o 
veste bună. Scăpa de sforăitul vraciului - şi de vizitele nocturne 
la bucătărie ale acestuia. 

- Ia să vedem, zise alchemistul, apropiindu-se de masă. 
Bolul era plin cu un lichid auriu-metalic. 

- Hm, zise bătrînul. Parcă arăta altfel... Nu crezi? se consultă 
cu Eroul. 

- Nuuuu, auriu. Se temea să nu reia experienţa, pînă acum 
totul se desfăşurase fără urmări neplăcute... 

- Hehe! îşi făcu Johanam curaj. Aşa e, auriu. E după masă, 
lumina are o altă calitate... Ia să gust! 

- Crezi că e bine? întrebă Eroul. 

- De ce, vrei să guşti tu primul? 

- Nu, nu! 

- Atunci, poate Zildir. Ia scoală-l! 

La asta Eroul se învoi bucuros. Se repezi în grădină de unde 
se întoarse cu o găleată de apă umplută din bazin. Pentru că i se 

păruse cam călduţă, încercă puţină vrajă asupra ei: o pojghiţă 
de gheaţă se formă la suprafaţa apei din găleată. Efectul apei 
îngheţate asupra vraciului fu imediat: cu un urlet, Zildir sări 
drept în picioare, apa adunîndu-i-se în jurul imineilor. 

- Bun, bun, hehe! dădu heberul mulţumit din cap. Ia bea 
din Elixir! 

- Tot eu, se împotrivi vraciul pe jumătate năucit. Prima dată 
mi-am pierdut puterea magiei, acum ce o să-mi mai pierd? 

- Ai pierdut ce n-ai avut, îl contrazise rînjind heberul. 

- Poate că nu mai sforăi, spuse plin de speranţă Eroul. 

- Hehe, acesta este Elixirul Magic. Ar trebui să îţi redea 
puterea de a face vrăji. Ia să vedem! 

Zildir nu se mai împotrivi. într-adevăr, era posibil să-şi 
recapete magia - deşi se îndoia foarte. Elixirul acesta era destul 
de diferit de cel din care sorbise Eroul, era convins de aceasta. 
Ridică bolul la buze şi sorbi cam jumătate din lichid. Hm, cel 
puţin era rece... 

- Eh? 

- Hm... parcă... nimic, zise nehotărît vraciul. 

- Nimic, nimic? întrebă şi Eroul, cercetîndu-l cu grijă. 

„Dacă-mi creşte vreo coadă, precis îmi spun." îşi zise Zildir, 

adunîndu-şi caftanul ud mai strîns în jurul trupului costeliv. 
„Ce-o fi aşa de frig?" 

- Ia fă o vrajă! porunci Johanam. Nu tu, îl opri pe Erou. 

- Ştiam că nu eu, spuse acesta, îngrijorat. „Ce-o fi cu Zildir", 
se întrebă el. „Parcă se învineţeşte... S-o fi otrăvit, Doamne 
fereşte!" 

- Nu... nu. ..brrr, se zgribuli Zildir, începînd să clănţăne 
mărunt din dinţi. Maxilarele începuseră să capete o culoare 
albăstruie. Mormăi ceva printre buze, apoi făcu un gest. Nu se 
întîmplă nimic. 

- Ce ai încercat să faci? îl întrebă heberul. 

- F... f... foc! Mi-e friggg... recunoscu el, zgîlţîindu-se. 

- E cald, şopti Eroul. Sigur s-a otrăvit! 

Sări cu un pahar în grădină, de unde se întoarse cu el plin de 
apă, dîndu-l vraciului. Zildir îl vărsă înainte de a-l duce la buze, 
atît de tare îi tremura mîna. 

- Ce s-o fi întîmplat, hehe? se întrebă alchemistul. Nu am 
mai auzit de un astfel de Elixir... Ce-o fi fost rău cu experienţa? 

- Aaam... scă...pat hîrtia... ăăă, brr... în alambic, recunoscu 
vraciul, tremurînd ca un apucat. 

- Aha! Asta o fi, zise alchemistul. Ia să încercăm. Turnă 
Elixirul din bol în alambic şi aruncă o bucăţică de hîrtie după el. 
După o vreme se ridică un abur siniliu. 

- Ha! Poate merge, hehe... 

Privi plin de pasiune la picăturile aurii care începuseră să 
picure în bol. între timp, Eroul se întorsese cu o pătură pe care 
o puse pe umerii vraciului. Nu păru să facă vreo diferenţă. 

Cînd fîsîitul din alambic încetă şi ultima picătură de lichid 
căzu în bol, cei trei se uitară unul la celălalt. 

- Eu nu mai beau! zise hotărît Eroul. Poţi să mă şi ucizi, mi- 
ajunge! 

- Nnn...ni..nici eu! Grr... rrr... hapciu! Apa rămasă pe fundul 
cănii adusă de Erou se transformă în gheaţă. 

- Să nu faci vrăji, he! urlă alchemistul. Fie, o să gust eu. 
Băgă degetul în lichid şi îl linse. Nu păru să se întîmple nimic. 

- Ce gust are? întrebă Eroul. 

- Mmm... e bun. Hehe, se bucură heberul. Puse bolul la gură 
şi îl goli dintr-o sorbitură. După care îl puse cu grijă pe masă. 
Bun, bun, hehe. Păru să se uite şovăitor în depărtare, după 
care îi privi uimit pe cei doi. Fără un cuvînd, părăsi laboratorul 
ieşind în grădină. Eroul privi după el, după care îşi îndreptă 
atenţia spre Zildir. 

- Cum te simţi? 

- Brr...hrrr.. se scutură acesta, clănţănind. Mi-e... e frig! Să 
nu. ..n.. nu. ..mi muuu...ăăăă... usc limba! 

- Să-ţi mai aduc o pătură? 

- Da, daaa... 

- Hai să ieşim în grădină, acolo e mai cald. 

în timp ce Eroul se repezise să aducă o pătură, vraciul se 
apropie de bazin. Johanam stătea pe malul lui, privind senin 
zbenguiala peştilor. Tremurînd de parcă era în toiul iernii, vraciul 
se aşeză lîngă el pe bancă. 

- Hehe... E frumos, zise heberul cu o voce visătoare. Numai 
dacă am şti să ne bucurăm de toate darurile pe care ni le dă 
Marele Zeu. Nu avem nevoie de nimic altceva pe lume... O 
grădină... Asta-i tot ce are omul nevoie! 

- O grădină şi o bibliotecă, îl completă Eroul punînd pătura 

pe umerii zgribuliţi ai vraciului. Aşa zicea Cicero... 

- Deştept om acel Cicero, zise Johanam blînd. Se pare că el 
a ajuns la ultima înţelepciune a lumii! 

- Hm, se îndoi Eroul. Numai că Cicero nu s-a mulţumit doar 
cu o grădină şi o bibliotecă.... A mai dorit şi putere. 

- Asta nu e bine! Puterea este a Marelui Zeu. Dacă o merităm, 
ne-o dă, dacă nu, e bine să ne mulţumim cu o grădină.... Acel 
Cicero a pierdut şi grădina, cred eu. 

- Şi capul odată cu ea, încuviinţă Eroul. 

- Cu. ..cu... cu... 

- Eh? 

- Cu...um rămîne cu. ..cu... Elixirul, termină Zildir fraza. 

- Elixirul? Ce Elixir? se miră heberul. Ceilalţi doi se uitară 
uimiţi unul la celălalt. 

- Experienţele, explică eroul stăpînului, ca unui copil. 

- Experienţe? 

- Ştii, alambicul... 

- Care alambic? 

Zildir îi trase Eroul un ghiont cu cotul, făcîndu-i semn să 
tacă. 

- Dar tu de ce tremuri aşa? îl întrebă Johanam pe Zildir. 

- Nnn...nuuu. ştiuuuu...ăăăă... hapciu! în timp ce apa din 
bazin prindea o pojghiţă de gheaţă la margine, iarba din jurul 
lor se acoperi cu brumă. 

- Bieţii peşti, zise Eroul privind cei cîţiva peştişori întorşi cu 
burta în sus în bazin. Se pare că nu le pria apa rece. 

- Aaa! urlă deodată Johanam. Vraciul se ascunse în apatele 
Eroului. Biblioteca! Eu nu am o bibliotecă! 

Cu aceste cuvinte, heberul se repezi în casă. 

- Cred că o pătură, două, nu mi-ar strica, reuşi vraciul să 
ducă o frază pînă la capăt. Ori aerul cald al grădinii scăldate în 
lumina soarelui de după-amiază, ori strănutatul îi făcură, într- 
un fel, bine. Numai Eroul nu se simţea tocmai în largul său. 

- Ce-i cu tine? îl întrebă vraciul, ridicîndu-se să plece după 
pături. 

- E cam frig, recunoscu Eroul tremurînd. Bluza nu i se uscase 
încă şi strănutul vraciului o făcuse să devină rece ca gheaţa. 
Cred că mă duc în bucătărie, acolo e mai cald. 

- Da? întrebă Zildir indiferent. Mă duc după pături. 

„Schimbările în vraci sunt mai mari decît mi-am închipuit", 
îşi zise Eroul. „Poate dacă învăţ ceva vrăji o să ne fie mai uşor. 
O să-mi iau cărticica în bucătărie..." 

* 

* * 

Următoarele zile trecură fără prea multe evenimente 
majore. Eroul îşi petrecea vremea în bucătărie sau în grădină, 
chinuindu-se să memoreze cele cîteva vrăji simple din cărticică. 
Cîteva vrăji le şi practică - unele cu rezultate meritorii. De 
exemplu, cea în care transformă plăcintele de baligă folosite 
de bucătar drept combustibil, în plăcinte din cărbune. După 
ce reuşi să-i liniştească pe bucătarii furioşi şi să le arate cum 
pot fi acestea folosite, îşi cuceri admiraţia acestora. E drept, la 
aceasta contribui şi faptul că echipa de bucătari aveau mult mai 
puţin de muncit. Eroul mînca mult, dar nu mai mult decît un 
om normal - nici pe departe atît de mult pe cît obişnuia vraciul 
să mănînce. Acesta părea să-şi fi pierdut orice interes faţă de 
mîncare. 

Eroul profitase de oferta stăpînului şi se mutase în altă 
cameră. Ar fi fost imposibil să doarmă cu vraciul în acelaşi 
iatac: pereţii căpătaseră un strat gros de promoroacă, ţurţuri 
de gheaţă atîrnau la uşă şi ferestre, iar pe podea se întindea 
o pojghiţă de polei. Ori de cîte ori strănuta Zildir - şi acest 
lucru se întîmpla destul de des - camerele vecine deveneau 
asemănătoare, astfel că eroul se mutase într-o cameră tocmai în 
colţul opus al clădirii. De acolo nu auzea nici sforăitul vraciului... 

Vraciul adunase mai toate păturile pe care putuse pune 
mîna. Nu le punea pe el în propria-i încăpere, unde se pare că 
se simţea de minune, ci mai ales cînd ieşea în arşiţa grădinii. 
Ceilalţi locatari umblau acum cu păturile după ei să nu şi le 
piardă. Răcoarea venind dinspre camera lui Zildir era uneori 
de nesuportat fără o pătură pe spinare. Şi asta în ciuda arşiţei 
care scălda oraşul zi şi noapte, intrînd în plină vară de-acuma. 
în timpul nopţii, cea mai aglomerată încăpere din clădirea lui 
Johanam devenea bucătăria, unde focul făcut cu plăcintele 
negre reuşea să ţină frigul la intrare. 

Pe stăpîn nu-l prea mai zăriseră în această perioadă. Aduna 

cărţi. Vînduse minunea de alambic, masa de piatră, boluri, 
şipuri, eprubete, pungi şi cutiuţe cu pulberi de tot felul, balanţe 
şi alte lucruri necesare unui alchemist, şi cumpăra cărţi. Toţi 
vecinii dădeau uimiţi din cap - dar unii începuseră să mormăie 
duşmănoşi. Dacă le trăda breasla, de ce nu se muta pe strada 
librarilor? 

Rar, cînd se întîlneau, heberul se arăta extrem de ocupat. 
Odată, Eroul îndrăznise să-l întrebe de cărticica lui de vrăji - la 
care stăpînul îl privise morocănos, fără a-i răspunde. Aşa că 
burtosul ajunse singur la bănuiala că şi acea cărticică îşi găsise 
locul pe rafturile noii biblioteci în formare, în dosul uşii groase 
legate în fier, încuiată cu grijă zi şi noapte. 

în acest timp veştile erau din ce în ce mai îngrijorătoare. Se 
zvonea că o oaste de varuni coborîse pe malul mării, cucerind 
marele port al Jaferei. Se pare că sultanul alimanilor nu avea 
de gînd să se amestece în conflict, în timp ce sultanul aramilor 
nu se grăbea să-şi adune ostile. Oastea pruncină cucerise tot 
litoralul, aşteptînd să li se alăture mulţi alţi oşteni, urmînd apoi 
să se îndrepte spre Sfîntul Oraş. 

Mulţi dintre vecinii lui Johanam ben Zohar plecaseră. E drept 
că mîna Marelui Zeu este deasupra oraşului, dar şi picioarele 
tot de la El sunt. Poate e bine să fie puse la muncă... Pentru că 
păcatele locuitorilor au devenit mari, cine ştie dacă Marele Zeu 
nu vrea să îi pedepsească folosind sabia necredincioşilor, aşa 
precum mai făcuse în vechime? 

Eroul şi Zildir se întrebau la ce se puteau aştepta. O fi bine să 
fieîn oraşîn momentul cuceririi lui? Pregătirile făcute cu jumătate 
de inimă, nepriceperea gărzilor, lipsa de interes a locuitorilor, nu 
puteau avea alt sfîrşit decît cucerirea Jerulabadului. Iar un oraş 
cucerit este supus jafului cel mai adesea - jaf în care nu puţini 
nevinovaţi îşi pierd, odată cu avutul, şi viaţa. Dar Johanam nu 
părea atins de toate aceste veşti. 

Situaţia se rezolvă într-o seară. Mai preocupat decît de 
obicei, stăpînul îşi chemă toate slugile în curtea interioară - 
inclusiv cele două ajutoare care ieşiră între timp din spital. 

- Hehe, mîine plecăm! anunţă el brusc. 

- E bine aşa, îl susţinu Ramila, administratoarea casei. în 
ciuda micii ei înălţimi, ţinea cu mînă de fier ordinea în gospodărie. 
Chiar şi noii sosiţi, în faţa cărora administratoarea pufnea pe nări 

ori de cîte ori avea a le spune ceva, grăbeau să-i îndeplinească 
poruncile. Numai de străinul cel slăbănog, acoperit cu vreo zece 
pături, se cam ferea. într-o zi, tocmai cînd îi poruncea să ducă 
păturile înapoi de unde le luase, pe acesta îl apucă strănutul. 
Ramila zăcuse trei zile în pat, cuprinsă de fierbinţeli... Se aude 
că pruncinii vor ataca Oraşul. Să nu ne găsească aici! 

- Pruncinii? întrebă aiurit Johanam. Ce avem noi cu ei? Noi 
trebuie să plecăm la Tebinda. 

- Tebinda? Da, acolo e sigur. Sultanul aramilor acolo îşi 
adună oastea, îl susţinu din nou Ramila. 

- Sultanul? Ce avem noi cu el? întrebă din nou stăpînul casei. 
Iar tu, ia mai taci, hehe! Eu vorbesc acum. în puţina vreme 
de cînd am început să adun cărţi într-o Bibliotecă, a ajuns să 
fie una din cele mai bogate biblioteci din oraş. Toţi librarii mă 
privesc cu invidie! Numai Templul are mai multe... Hehe, pe ei 
nu-i pot întrece, adună cărţi de sute, de mii de ani... 

Dar valoare contează, nu numărul! continuă el. Am 
posibilitatea să am cea mai interesantă carte în posesia mea. 
O carte scrisă de Pruncul Sfînt! Da, da, acoperi el murmurele 
celor prezenţi. Ştim că drept-credincioşii nu-l recunosc drept 
Trimisul - dar nu neagă nimeni trecerea lui prin această viaţă, 
nici sfinţenia lui, nici înţelepciunea. Şi iată că ştiu unde se 
găseşte cartea scrisă de el, cartea care descrie Calea prin care 
se poate ajunge în împărăţia Marelui Zeu. 

Eroul şi Zildir schimbară priviri uimite. Pentru prima dată 
auzeau o informaţie legată de ţinta călătoriei lor. Iar un drum 
spre Tebinda i-ar fi apropiat de presupusul Rai. 

- Hehe! Da. Voi veţi rămîne să-mi păziţi Biblioteca. Ca pe ochii 
din cap să o păziţi! urlă să acopere murmurele nemulţumite ale 
slujilor. Ştiu că toţi vreţi să veniţi cu mine, dar aveţi o sarcină 
măreaţă aici! tăie el cu un gest protestele Ramilei, care mai 
degrabă s-ar fi aflat pe drum, cît mai departe de bibliotecă 
- ca mai toţi cei ce îl ascultau pe Johanam. Vor veni cu mine 
doar... hm... cei doi străini - nu reuşise să le reînveţe numele 
de la folosirea Elixirului. Eroului îi spunea uneori „Cicero"... - şi 
bucătarul. De bucătar am nevoie - iar în ei nu am încredere să 
îi las aici. Ăsta grasul umblă tot timpul după una din cărţi, e în 
stare să mi-o fure! Am zis, hehe. 

Astea fiind zise, plecă preocupat, în timp ce slujitorii şi robii 

rămaseră să se vaite, sau să privească nepăsători în bazinul 
rămas fără peşti. Pe Zildirîl mai apucase de cîteva ori strănutul 
în preajma lui... 

- Ce zici de întîmplare? şopti Eroul către vraci. 

- Îî...îîn...hîn Tebiiindha e mm. ..ai cahaaald... clănţăni 
acesta din dinţi. 

S e dovedi curînd că cei doi tovarăşi reîntîlniţi nu erau singuri. 

Nu departe, ascunsă după colţul făcut de drum în dosul 
dealului, aştepta o femeie. Era îmbrăcată în voaluri negre, care 
o acopereau din cap pînă în picioare. Era desculţă - dar capul îi 
era bine acoperit. Pe faţă purta un iaşmac - tot negru - lăsînd 
să i se vadă doar ochii. Părea să fie o ţărancă moslană - poate 
alimană, poate aramană. 

- Cine e? întrebă Geambaşul. 

- Nu ştiam, răspunse Yulgur. Veneam cu noi. 

- De unde? se miră Bardul. 

- Găseam la crişm, la sat în munte. 

- Cum te cheamă? o întrebă Geambaşul în limba alimană, 
pe care o stăpînea foarte bine. Femeia se uită doar la el cu o 
privire tîmpă, semn că nu îl înţelese. Elina încercă şi ea puţinele 
cuvinte grunize pe care le ştia - cu acelaşi rezultat. Nici cuvintele 
spuse de leproasă în caramină nu avură un rezultat mai bun. 

- Cum vă înţelegeţi cu ea? se miră Kelemen. Doar nu în 
jipangheză?! 

- Nu vorbim jî-pangu, afirmă zîmbind Hitaiori. 

- Atunci? 

- Nu vorbim ioc, zise din nou Hitaiori. 

- E mut? Ăsta, e mută? se corectă Bardul. 

- Nu, clătină Yulgur din cap. Eram prost. 

- Cum prost? nu pricepu Elina. 

- Cum Hitaiori, se arătă prinţul cu degetul. 

- Omini la crişm spuneam prost la ea, explică Yulgur. Rideam 
şi batjocoream. Aruncam muncat la ea... Slujeam. 

- Şi cum a venit cu voi? 

- Iubim Hitaiori, se bătu din nou prinţul cu degetul în piept, 
zîmbind vesel. 

- De unde ştim? îl întrebă leproasa, pocind şi ea vorbele. 

- Vedeam Hitaiori, stăm cum vaca la Iun, zise trogloditul. Nu 
vorbeam, nu slujeam, nu muncam... Stăm, priveam... Omini la 
crişm rideam, loveam la ea, aruncam muncam la ea... Băteam. 
Hitaiori băteam omini la crişm. Husul veneam la noi cînd plecam. 

- Aoleo! se luă Geambaşul cu mîinile de cap. O leproasă, 
acum o nebună!... 

- Nu nebun, se împotrivi Yulgur. Prost. 

- Prost, acceptă Kelemen. De ce trebuie să vină cu noi? 

- Aveam nimenea la el, zise trogloditul cu milă în glas. Toţ 
batgiocoream la el, băteam. 

- E plină lumea de fiinţe nepăstuite, zise Geambaşul. Nu le 
puteam lua pe toate cu noi... 

- Nimeni la lume nu iubim Hitaiori, zise Prinţul încruntat. 
Husul iubim! 

- De unde ştii? îl întrebă leproasa. Nu ştie nici cum o cheamă, 
cum poate spune că iubeşte? 

- Nu spus. Simţim, afirmă Prinţul. 

- Nici cum o cheamă nu ştii, afirmă leproasa. 

- Husul, ştim, zîmbi jipanghezul. 

- Husul înseamnă „Netoată" în dialectul aramilor sironi, rîse 
leproasa. 

- Hitaiori prost, spuse prinţul hotărît. Doi prost - sau nici 
unu! 

Ceilalţi se uitară uimiţi la el. 

- Lăsam Husul veneam, spuse Yulgur. Bun la inim, nu făceam 
rău. Spus mergeam, mergeam. Spus stăm, stăm... 

- Spus dormeam, dormeam, îl completă ironic leproasa. 

- Da! dădu bucuros din cap Hitaiori. 

- Aoleo! se văită leproasa, dar Elina zise: 

- Lăsaţi-o să vină, biata de ea. Aşa e, nu o putem lăsa 
singură pe drum. Se va prăpădi, săraca.... 

- Noi suntem pe drumul nostru, se împotrivi Kelemen. Ce să 
caute cu noi o proastă? 

- Dar Hitaiori nu-i prost? Şi el ne este prieten şi vine cu noi, 
zise Boian. Poate are şi ea vreun rost... 

- Aşa e, zise leproasa veninos. Face umbră pămîntului! 

- Dar ţie ce ţi-e? ! se supără deodată Kelemen. Pe tine nu te- 
am luat? Numai datorită inimii noastre bune eşti cu noi acuma 
- şi nu cerşind la o margine de drum... 

Leproasa tăcu, privind spre ceilalţi prin găurile din mască. 

- Lăsam, Kelemen, nu certam, zise trogloditul blînd. Biat 
femei veneam, nu stricam la drum. 

Aşa că porniră tus-şapte spre răsărit, prin munţi. Drum lung 
şi plicticos, căci acum trebuiau să ţină pasul Toantei. Yulgur 
şi Hitaiori ar fi ţinut pasul cu ceilalţi, călări, dar pentru ea nu 
găsiră cal. încercară să o suie alături de Elina - leproasa se 
împotrivise de la început - darToanta începuse să ţipe speriată 
şi se aruncase cu capul înainte, noroc că Hitaiori era pe-aproape 
s-o prindă. 

- O fi şi ea una dintre Călători? se întrebă cu voce tare 
bardul. 

- O fi... zise Geambaşul. 

- O fi întîlnit-o pe Jolifana? Nici nu putem afla... 

- Jolifana? se miră Elina. A, ştiu de ce întrebi. într-adevăr, 
se pare că toţi am întîlnit-o pe Jolifana... 

- Poate nu toţi. De Kelemen nu ştim - nu a spus niciodată 
nimic despre ea. Nici de Prinţ nu ştim. Doar noi doi am întîlnit-o, 
leproasa şi ceilalţi de s-au pierdut. 

- Yulgur întîlneam, zise trogloditul. 

- A, da, tu o ştii din oglindă... Dar de Prinţ nu ştim, nici de 
Toantă... 

- Hitaiori tîlnim, zise deodată prinţul, care sălta alături de 
Toantă, ţinînd-o de mînă. 

- Da? Nu ai spus niciodată. 

- Nu trebăm nimeni. 

- Unde ai întîlnit-o? îşi continuă Boian întrebările. 

- La drum la Albia, drum lung. Popas avem. Venim copil 

frumos, vorbim răsboinic. Venim mama la ea, plecat. Hitaiori 
făcum exerciţii, nu văzum mai mult. 

- Şi ce ţi-a zis? 

- Nu înţelegit. Spus: „Cînd prost găsim înţelepciun, prinţ la 
omini făcum. Găsim dări." 

- Şi? întrebă Elina după o vreme. 

- Asta spus. Nu înţelegit. 

- „Cînd prostul îşi va găsi înţelepciunea, va deveni prinţ. Va 
găsi darul"... 

- Dări. Mai mulţi. 

- Darurile. Va găsi darurile. 

- Prostul şi-a găsit înţelepciunea, rîse ironic leproasa, arătînd 
spre cei doi. Dacă va găsi şi darurile, îl vom face Prinţ, hahaha... 

- Prinţ este, zise încruntat Kelemen. Dar nu ştiu ce daruri 
vom găsi. Vom învăţa ce a vrut să zică Jolifana, nu vă fie teamă. 

- Dar tu ai întîlnit proorociţa? îl întrebă direct Hîda pe 
geambaş. Acesta păru să şovăie. 

- Ziceam, îl îndemnă trogloditul. Inima cu durere aveam, 
spuneam, ajutam. Nu bun ţineam la suflet, înveninam... 

- Ce bun mi-ar aduce să vă spun? întrebă trist Kelemen. Nu 
am zis niciodată nimic, nimănui... 

- De aceea eşti atît de posomorît, nene Kelemene, se gudură 
Elina pe lîngă el. Hai spune, te rog. O să vezi că-ţi va face bine! 

Geambaşul stătu în cumpănă - să spună, să nu spună? 
Parcă nu-i venea să-şi dezgolească sufletul. Se hotărî să spună 
numai o parte - partea ce-l privea pe el. 

- Diseară, la popas! 



* 

* * 

- Am întîlnit-o şi eu pe Jolifana, începu să povestească 
geambaşul. Eram închis la ocnă, cînd îmi făcuseră semnul pe 
obraz. 

- De ce ţi-au făcut semnul? întrebă leproasa deodată. 

- Pentru că furam. Furam cai. 

- Ţţţţ, clătină leproasa ironic din cap. Nu-i frumos să furi. 

- Ştiu că nu-i. Furam din duşmănie - şi să-mi păstrez faima. 
Că atît îmi mai rămăsese - faima. Şi ura faţă de lume! 

- Nu bun uram, zise Yulgur. Otrav la inim eram! 

Geambaşul dădu trist din cap. 

- Ce mai conta? Măcar dacă ar fi fost otravă adevărată... 

- Aş zice că de la o femeie ţi se trage, zise înăbuşit leproasa. 

- Ba de la mine mi se trage, o contrazise Kelemen. De la 
capul meu prost! Căci de o iubeam aşa cum trebuia să o iubesc, 
nu trebuia să o las să cadă în greşeală! 

- Asta Mare Zeu voinţă eram, zise Yulgur. Nu la om dam 
hotărâm - nici la biet troglodit. 

- Tu chiar eşti troglodit? se miră leproasa. Se zice că nu 
există fiinţe mai urîte ca voi pe lumea asta. 

- Nu eram, adevărat ziceam, acceptă trist Yulgur. 

- Yulgur nu-i urît, se împotrivi Elina, agăţîndu-se de braţul 
lui. Adică... el este bun! 

- Hahaha, rîse Hîda. Ai fi în stare să-l iubeşti? 

- Dar eu îl iubesc! Ca pe-un frate. Ca pe un... tată. Da, ca 
pe un tată! Nu cred că-l iubesc pe tata mai mult decît îl iubesc 
pe Yulgur. 

- Pe mine m-ai putea iubi, fetiţo? 

- Dacă ai fi aşa de bună ca Yulgur, da! 

Răspunsul fetei o făcu pe leproasă să cadă în tăcere. 

- Spune mai departe, nene Kelemen, îl îndemnă Boian. 

- Ce să spun? Da. Eram închis şi, într-o zi, m-au anunţat 
că am vizitatoare. „Ţi-a venit nevasta", a rînjit temnicerul. „Cu 
bitongul după ea, hahaha." Speranţa mi-a străpuns inima. Să 
fie oare adevărat? Şi-a adus aminte de mine? A venit să mă 
vadă? Atunci... Şi bitongul? Nu e al meu, au trecut ani de cînd 
ne-am despărţit. Dar ce mai contează că vine cu un copil?! 
Mare Zeu, dă să fie amîndoi sănătoşi! O să cresc copilul ca pe-al 
meu! Poate alături de-ai mei..." 

- Ai fi primit-o cu un copil străin? întrebă leproasa din 
întuneric. După tot ce ţi-a făcut? 

- Da, o primeam. Aş fi iertat-o de o mie de ori. De o mie 
de mii de ori! Şi mi-aş fi cerut iertare pentru vinile mele... Iar 
copilul ei ar fi fost copilul meu. Ştiu că nu aş mai fi lăsat-o să 
greşească din nou, nici eu nu as mai fi greşit. Nici copilul... 

: Şi? 

- Nu era ea. Era o femeie străină, îmbrăcată în negru. De 
mînă ducea o fetiţă de vreo zece ani, poate mai mare... De cum 

am văzut fetiţa şi străina, am ştiut că-mi făcusem speranţe 
deşarte. M-aş fi întors în celulă, dar nu văzusem chip frumos de 
trei ani, de cînd eram la ocnă. Nu le-am dat de gol, m-am dus 
la ea şi am îmbrăţişat-o. „Nu mai e mult", mi-a şoptit ea. Iar 
fetiţa s-a atîrnat de mine şi mi-a spus: 

- Nu e drept! Nu e drept! Te rog să ai grijă de tine. Numai 
tu poţi fura Calul! 

- Ce cal? am rîs eu. Data viitoare o să-mi taie mîna. 

- Nu, să te păzeşti. E nevoie de tine, e nevoie de cal. 

- Şi ce-mi iese din asta? am întrebat. De aceea or fi venit la 
mine femeia, să mă pună să fur un cal? 

- Ce-i iese, Jolifana? a întrebat femeia spre fetiţă. 

- îşi va găsi liniştea, a şoptit ea. Va găsi dragostea... 

- Ha! Dragostea, zici? am rîs eu bartjocoritor. Eu mi-am 
găsit dragostea, am iubit ca nimeni altul. Sunt aşa de plin de 
atîta dragoste, că simt că plesnesc! Ce-ar fi să-şi mai găsească 
şi alţii dragostea? 

- Vor găsi şi alţii, zise Jolifana. Vei fura mulţi cai, dar cînd 
vei fura calul adevărat, vei şti că sunt lucruri mai importante în 
viaţă decît un cal, decît un prieten, decît o iubită - chiar decît 
viaţa ta!. Şi cînd vei da de bună voie visul de fericire pe acest 
lucru cu adevărat de preţ, vei găsi iubirea celei mai frumoase 
femei din lume! 

- îţi mulţumesc pentru menire, fetiţo, am zis eu încruntat. 
Dar Marele Zeu decide ce-o să fie, nu omul. Am ţinut în braţe 
cea mai frumoasă femeie din lume! Iar Marele Zeu mi-a luat-o. 
Nu-mi trebuie alta. 

- Nici dacă aşa o vei scăpa şi pe ea? Dacă aşa o vei face să fie 
cu adevărat cea mai frumoasă femeie din lume? Mai gîndeşte- 
te, ai timp... Şi mi-a zîmbit, clipind din ochi a promisiune. 

Temnicerul m-a dus înapoi în celula mea. Am avut timp, 
într-adevăr, să mă gîndesc. De atunci au trecut mai bine de 
doisprezece ani. Am mai furat cai, e adevărat. Nu am mai fost 
prins, faima mi s-a lăţit peste patru împărăţii. Şi iată că am 
furat calul cailor, care se dovedeşte a fi o mîrţoagă frumoasă. 

- Şi împlineam profeţit la fetiţ? întrebă Yulgur. 

- Nu ştiu. în parte... A fost un moment cînd aş fi dat calul 
pentru viaţa fetei de colo - arătă spre Elina. Nu mi-e iubită, dar 
o iubesc ca pe fiica pe care nu mi-a dat-o viaţa. Şi l-aş fi dat şi 

pentru viaţa flăcăului de aici - deşi cînd îl aud cîntînd îmi vine 
să-i frîng gîtul! 

Bardul îl prinse de braţ, bucuros, în timp ce Elina îl privea cu 
ochi luminoşi de lîngă Yulgur. 

- De fapt, continuă şovăitor Kelemen, l-aş da pentru oricare 
din voi. Toată viaţa am fost singur, nimic nu mi-a încălzit inima 
de la plecarea nevestei. Mi-am dat seama că am trăit degeaba 
pînă acuma. Ce folos că am avut cîţi bani am vrut eu? Că nu 
a fost plăcere pe care să nu fi putut să mi-o împlinesc? Mă uit 
înapoi şi văd o mîzgă în care nu pot arăta un lucru frumos. Am 
trăit degeaba pînă acum - nu mai vreau să trăiesc aşa! De 
va trebui să-mi dau viaţa pentru oricare din voi, mi-aş da-o 
bucuros. 

Şi mai este un lucru pe care l-am înţeles în aceste zile. 
Mai mult decît calul, mai mult decît viaţa mea, mai mult decît 
viaţa voastră, prieteni, singurul lucru cu adevărat important 
pe lumea asta este să ducem la bun sfîrşit căutarea noastră! 
Trebuie să fim acolo unde ne-a spus Eroul, trebuie să stăm în 
faţa Duşmanului. De-ar fi să murim unul cîte unul, în chinuri 
sau striviţi ca nişte gîze, cît timp mai există speranţă, o unghie 
de speranţă, trebuie să-i stăm împotrivă! 

Se lăsase tăcerea. 

- Frumoz vorbeam, şopti Yulgur. Pace făceam Yulgur cu lume, 
juram nu făceam rău. Dar Yulgur stăteam la faţă lui Duşman 
pînă muream. Dacă rămîneam Yulgur şi puteam omoram la 
Duşman, omoram! Pierdeam suflet şi muream ca animal, dar 
nu lăsam viaţ la prieten spulberam în van! 

- Aţi terminat?! se auzi din întuneric vocea groasă, ironică, 
a leproasei. Acum o să vă văd pe toţi luîndu-vă în braţe şi 
pupîndu-vă. Cine mă pupă pe mine, hahaha? Auzi, continuă ea 
după o clipă. Merg să dea bătălie cu Duşmanul! Mă întreb ce 
caut cu voi... 

- Nu trebuie să vii cu noi, îi aminti Kelemen din nou posomorît. 
Ai putea să porneşti înapoi spre Antonia, este oraş mare. O fi 
avînd leprozerie - sigur o avea ceva mîncare pentru o femeie 
sărmană şi bolnavă. 

- Şi să mă lipsesc de tovărăşia voastră? Unde o să mai 
găsesc aşa ceva? Doar Bardul mai are ceva de cîntat şi pot 
spune că am ajuns deja în Rai. Sau în Hele! 

- Raiul e departe, zise Boian trist. 

- Chiar, nu fi trist, băiete. Ia cîntă-ne ceva! continuă ea 
sarcastic. 

- Cîntă, Boian, îl îndemnă şi Elina. Mie îmi place cum cînţi... 

- Hitaiori nu murim la cîntat, îl anunţă Prinţul liniştit. 
Concentram, nu auzim. 

- Yulgur mare suferinţ aveam - primeam cîntat Boian ca 
pedeapsă de la Mare Zeu... 

- Eu am suferinţe destule şi fără cîntarea lui, zise Kelemen 
ridicîndu-se. O să iau calul, ştiu că glasul bardului străbate 
departe... 

- Dacă ştiam că vă produc suferinţe, nu-l îndemnam, zise 
Hîda. Cînd sunt cu adevărat în dureri sufleteşti, îmi cad bucăţi 
de carne de pe mine. 

După rugămintea Elinei, nimic altceva nu l-ar fi putut oprit 
pe Bard din cîntat.. Trist, puse harfa înapoi în traistă, ridicîndu- 
se şi el. 

- O să merg în pădure să cînt, zise el. 

Elina îi puse mîna pe picior, oprindu-l. 

- Nu ai putea să ne spui balada? Nu să ne-o cînţi - doar să 
ne-o spui. 

- La asta nu m-am gîndit, se lumină la chip Boian. Ştiu pe de 
rost toate baladele - trebuie numai să îmi găsesc vocea! Care 
să v-o spun? 

Se priviră întrebători. Nimeni nu ştia nici o baladă. 

- Ştii vreuna în care un flăcău frumos iubeşte o fată urîtă? 
întrebă ironic Hîda. 

- Ştiu. Să v-o spun? 

Fără a aştepta răspunsul lor, scoase din nou harfa din 
traistă. Nu cîntă din ea, ci o lovea doar din cînd în cînd, pentru 
a menţine cadenţa. Kelemen se lăsase şi el pe-un butuc... 



Guvin şi Frumoasa Randal 

S-a întîmplat de mult, de mult de tot, pe cînd saxii 
începuseră să atace spre apus. Un mare rege s-a ridicat 
atunci împotriva acestor păgîni - căci ei nu se închinau 

atunci Marelui Zeu! - şi i-a oprit, apoi i-a întors înapoi de 
au ajuns tocmai pînă în Albia unde au cerut sălaş, trăind 
şi acum prin unele oraşe, mai ales pe sub munte. 

Şi acel rege vestit, Arostus pe numele lui, seînconjurase 
de războinici voinici, ca în basme. Toţi îi erau credincioşi 
şi îşi dovedeau vitejia călătorind prin ţinuturile lor 
îndreptînd nedreptăţile, luptîndu-se cu tîlharii şi vrăjitorii 
cei răi, şi mai ales adunîndu-se sub flamura lui Arostus 
să stea în faţa năvălitorilor, căci nu numai saxii au vrut 
să cotropească pămînturile lor bogate... Se zice că aşa 
de frumos era în acel ţinut, Loriant, că şi zînele trăiau 
acolo printre oameni! 

Avea regele obiceiul ca la toate marile sărbători lăsate 
de către Marele Zeu şi Sfîntul Prunc să fie spre bucuria 
oamenilor, să poruncească vitejilor să se adune în jurul 
unei mese rotunde, la care toţi stăteau egali. Şi fiecare 
îşi povestea aventurile prin care trecuse între cele două 
sărbători. Dar cea mai mare sărbătoare era ziua Naşterii 
Pruncului. 

Se întîmplă ca într-un an de Ziua Naşterii Pruncului, 
oastea lui Arostus tocmai învinsese cu totul pe saxi şi 
vitejii se bucurau împreună de pacea pe care o aduseseră 
în ţinut, că iată cum intră în sala uriaşă o domniţă 
frumoasă ca un vis. îmbrăcată cu totul în roşu, cu părul 
galben lung pînă la mijloc, cu bijuterii mîndre pe ea, 
părea o regină - părea chiar mai frumoasă decît regina 
Junera, soţia lui Arostus, neam din neamul zînelor! 

Se apropie domniţa cea frumoasă de masă şi se 
închină regelui, spunîndu-i: 

- îţi aduc închinăciune, rege Arostus, şi te felicit 
pentru măreaţa ta victorie. Ştiu că eşti viteaz şi puternic, 
că nimeni nu-ţi poate sta în faţă. De aceea vin în faţa 
ta să mă plîng de nedreptatea pe care mi-a făcut-o un 
ticălos de cavaler care nu vrea să-ţi recunoască puterea 
şi stăpînirea. 

- Spune, cinstită domniţă, i-a răspuns cuviincios 
Arostus, care găsea vorbe bune şi pentru nobili, şi pentru 
cei umili. 

- Este acest cavaler numit Rasan Basan, în Castelul 

Malpery. Şi de acolo, de cîte ori vede trecînd cineva, iese 
cu putere şi-l calcă, îl ucide ori îl ia prins şi-l duce în 
fortăreaţa castelului său. Iar noi, eu şi cu iubitul meu 
soţ, ne-am întors dintr-o călătorie trecînd în neştiinţa 
noastră prin apropierea Castelului Malpery. Soţul meu 
a fost şi el în oastea ta, rege Arostus, luptînd împotriva 
saxilor, iar de la bătălie s-a întors rănit. De aceea, cînd 
a ieşit Rasan Basan împotriva noastră, el nu s-a putut 
împotrivi. Iar ticălosul de cavaler l-a legat, aşa rănit cum 
era, pe cal, şi l-a luat cu el. Iar cum eu încercam să mă 
împotrivesc şi îi căzusem la picioare, rugîndu-l să ne 
păsuiască, mi-a dat o palmă, crăpîndu-mi buza! 

Auzind de această fărădelege, toţi vitejii de la masa 
regelui săriră în picioare, bătînd cu săbiile în masă şi 
jurînd că nu vor găsi linişte pînă nu vor pedepsi un ticălos 
care se dă drept cavaler, dar încalcă poruncile cavaleriei, 
lovind o doamnă frumoasă şi fără apărare. Dar regele 
Arostus se ridică şi el în picioare şi zise: 

- Precinstita domniţă a venit drept la mine, cunoscînd 
în mine un apărător al celor năpăstuiţi şi un răzbunător 
a celor umiliţi. Aşadar, mie mi se cuvine să iau armura 
şi armele şi să pornesc spre Castelul Malpery, să înfrunt 
acel ticălos Rasan Basan. Să mergem, domniţă! 

Şi chiar în acel ceas, îndemînatecii scutieri ai regelui 
îl îmbrăcară în armura lui din oţel strălucitor, îl încinseră 
cu vestita lui sabie Xaliba, şi îi dădură în mînă un scut 
ţeapăn şi o lance lungă şi puternică. Pe calul său fără 
seamăn, Velandir, porni regele cu domniţa în spatele şeii 
lui, căutînd să ajungă cît mai grabnic la castel. Şi ajunseră 
după cîteva zile, după ce trecură printr-o pădure vrăjită, 
o mlaştină fără capăt şi un lanţ de munţi cu vîrfurile 
ascuţite ca un fierăstrău. 

Acolo, pe o insulă în mijlocul unui lac, se înălţa 
un castel construit din blocuri de piatră neagră, cu 
donjonul din piatră albăstruie, lucitoare. Duse Arostus 
la buze cornul său de vînătoare şi lansă chemarea lui 
de înfruntare. De trei ori sună în corn. Cu un zornăit de 
lanţuri, poarta grea de lemn se lăsă ca un podeţ peste 
canalul ce despărţea insula de mal, şi pe acest podeţ păşi 

un cavaler îmbrăcat complet în negru, înalt cît un uriaş 
din vechime. Iar calul lui, tot atît de negru, părea chiar 
mai uriaş, aşa încît cei doi păreau mari cît o casă de om 
gospodar. Faţa cavalerului nu se vedea, fiind acoperită 
de vizieră. Din dosul vizierei se auzi strigătul înăbuşit al 
cavalerului: 

- Rege Arostus, te dovedeşti viteaz şi cavaler, dar fără 
pic de minte! Nu e dat regilor să-şi lase ţara de izbelişte 
doar pentru a participa la aventuri cavalereşti. Ceea ce ţi 
se va întîmpla îţi va folosi spre învăţare de minte! 

Regele Arostus era viteaz şi puternic, nu o dată făcuse 
dovada acestor calităţi. Deci, el nu se sperie, ci îşi lăsă 
viziera şi dădu pinteni calului - după ce lăsase domniţa 
jos de pe cal. Nu observase surîsul ei maliţios... 

Şi, în timp ce Velandir se apropia ca o săgeată de 
podeţul pe care Rasan Basan aştepta liniştit, regele 
lăsă lancea în jos, gata să ia cavalerul în ea. Numai că, 
deodată, calul se opri ca împiedicat într-o mlaştină. Iar 
braţele viteazului căzură fără vlagă, scăpînd scutul şi 
lancea. Se simţea Arostus fără putere, nici un cuvînt nu 
era în stare să spună. 

- Haha, rîse aspru cavalerul cel negru. Ai văzut, 
Arostus, cum ţi-ai pus ţara în cumpănă? Dreptate avea 
sora ta şi stăpîna mea, zîna Moriana, să spună că nu 
meriţi tronul. 

Văzu atunci Arostus domniţa venind veselă spre 
podeţ. Vraja se îndepărtase şi în locul feţei frumoase şi 
dulci regele văzu chipul propriei lui surori, frumos dar 
plin de răutate. 

- Hei, frate! Ţi-am zis eu că mintea îţi stă în lance. Ar 
trebui să poruncesc să ţi se taie capul! Dar pentru că ţara 
Loriant este şi ţara mea, te las să pleci pentru a-ţi pregăti 
urmaşul. Iar într-un an să fii înapoi, aşa cum o să-mi juri 
că o vei face. Altfel, ceasul ţi-a venit chiar acum! 

Jură Arostus, neavînd încotro. înainte să plece, strigă 
zîna Moriana în urma lui: 

- Pieirea o să-ţi vină de la o femeie, frate! Ţi-am 
zis întotdeauna să le cunoşti bine - sunt jumătate din 
populaţia stăpînirii tale. Dacă într-un an şi o zi de azi te 

întorci şi-mi spui care este lucrul pe care şi-l doreşte o 
femeie mai mult şi mai mult pe lumea asta, o să te iert. 

Se întoarse Arostus trist la cetatea lui Galinore, unde 
îl aştepta toată curtea. Şi acolo le povesti întîmplarea 
prin care trecuse, fără să ascundă nimic. Aşa că toţi se 
întrebară care o fi lucru preţuit mai mult şi mai mult 
de femei. întrebară mai întîi pe doamne şi domniţe: 
soţiile, mamele, fiicele, surorirle mîndrilor cavaleri. 
Fiecare răspunse ba că una, ba că alta: care că cel mai 
de preţ lucru este frumuseţea, sau arta, sau averea, 
aurul, bijuteriile, hainele scumpe, prietenia, dragostea, 
curtenia, vorba frumoasă, şi tot aşa... Dar aşa de multe 
răspunsuri primi bietul rege, încît nu se putu hotărî 
care ar fi răspunsul aşteptat de Moriana. Porniră atunci 
cavalerii prin împărăţie şi întrebară toate femeile, şi 
nobile, şi soţii de negustori, de meşteri, la urmă slujnice 
şi ţărănci... Răspunsurile acum erau şi mai diferite. Uneia 
îi plăcea o mîncare deosebită, alteia o rochie, unei a treia 
un cal frumos... Ba o cerşetoare zise că o bucată de pîine 
e lucrul care ar mulţumi-o cel mai mult! 

Trecuse aproape anul, iar regele îşi luă rămas bun de 
la toţi şi porni din nou spre castelul din mijlocul lacului, 
Malpery. De data asta porni alături de rege iubitul lui 
nepot, viteazul Guvin. Pe cînd treceau prin mlaştină, iată 
că se întîlnesc cu o femeie. îmbrăcată toată în verde, 
de un verde ca mătasea broaştei, părea că se ridicase 
chiar atunci din mîl. Şi faţa îi era ca de broască. Cu botul 
mare şi dinţi galbeni şi lungi, cu bube urîte pe faţă şi ochi 
sticloşi, vineţii, cu o dungă ca la şerpi... Pe spate avea 
o cocoaşă, tot o cocoaşă avea între sînii mari şi căzuţi, 
iar fundul îl avea mare ca o iapă. Părul rar şi unsuros îi 
cădea zburlit şi liber pînă pe umerii largi şi căzuţi. Mîinile 
scurte şi puternice se sprijineau pe un toiag, încercînd să 
o ţină dreaptă. Pielea mîinilor părea pătată, iar gheare 
lungi şi încovoiate terminau degetele noduroase. 

- Hihi, hîsîi ea, răguşit. Duceam cap la tăiam, nu ştiam 
răspuns. 

- Ba îl ştiu, zise regele. Am întrebat toate femeile. 

- Femei spuneam ce el credeam. Moriana ştiam 

altcum... 

- Şi tu ştii ce răspuns aşteaptă soră-mea? o întrebă 
Arostus, plin de o nouă speranţă. 

- Ştiam! Da' nu spuneam geaba, vream răsplat. 

- Iţi jur că îţi voi da ce-mi vei cere, promise Arostus. 

- Majestate, se împotrivi tînărul Guvin, nu promite 
fără să ştii pe ce. Poate te va înşela. 

- Hihi, nobil cavaler nu credeam. Spuneam tain, răsplat 
ceream cînd veneam înapoi. Nu adevărat, nu veneam, 
hihi.... 

- Dacă ne întîlnim din nou, o să-ţi dau ce-mi ceri - 
dacă este lucru de virtute. 

- Virtute eram, zise femeia, apropiindu-şi buzele 
groase de urechea regelui să-i spună taina. Nu uitam, 
promis eram, mai spuse ea la despărţire. 

Porniră cei doi mai departe. Iată că ajung în faţa 
lacului şi podeţul se coboară, legînd insula de mal. Apare 
cavalerul cel negru, Rasan Basan, călare, iar în urma lui 
păşeşte sprintenă zîna cea rea, Moriana. 

- Ei, frate, zise ea, văd că te-ai întors cu credinţă. Ştiu 
că nu-ţi lipseşte aceasta. Ai adus răspunsul? 

- Am adus mai multe răspunsuri, recunoscu Arostus. 
Şi începu să i le spună pe rînd, aşa cum le ştia. Dar 
farmazoanca dădea numai din cap, refuzîndu-le, iar 
calul cel negru scurma cu copita nerăbdător în lemnul 
podeţului. La urmă, zise zîna: 

- Măi frate, de ţi-ar fi fost credincioase femeile de 
la curte, ţi-ar fi spus. Ţi-ar fi spus iubita ta soţie... Aşa, 
cavalerul meu îţi va lua capul. 

- Ia-I pe-al meu, zise atunci viteazul şi credinciosul 
Guvin, păşind în faţă. Lasă-I pe rege să plece. Dacă ai 
trebuinţă de un cap, îl ai pe-al meu. 

- Aha, nepoate, îi eşti credincios unchiului tău... 
Nu, nu-mi trebuie capul tău. Mai bine mergi tu şi ia în 
stăpînire ţara, cu încuviinţarea regelui. 

Dar Arostus îşi amintise de cele cîteva cuvinte spuse 
de femeia cea urîtă şi întrebă: 

- Nu cumva ceea ce preţuieşte mai mult şi mai mult o 
femeie este să aibă putere asupra bărbatului ei? 

Ztna Moriana se înnegri la faţă de supărare, căci acesta 
era răspunsul aşteptat de ea. 

- Numai ticăloasa de Randal a putut să-ţi dezvăluie 
taina! Bine, de data asta ai scăpat de mine. Să văd cum 
o să scapi de soartă. 

Furioasă, se întoarse pe călcîie şi dispăru sub bolta 
porţii, urmată de Rasan Basan. Cu un zornăit de lanţuri, 
podeţul se ridică şi cei doi se treziră singuri pe malul 
iacului cu ape întunecate. Bucuroşi, cavalerii porniră 
spre casă. 

Dar în mijlocul mlaştinii îi aştepta Randal. 

- Hihi, scăpăm! Dam răsplat? 

- Aşa cum ţi-am promis, zise bunul rege Arostus. 
Cere-mi. 

- Vream soţ, hihi. Tu eram însurat. Peţeam alt mire - 
nobil eram ca tine! Nu vream, luam cap la rege. 

Se întristă regele. Cine ar accepta o soţie ca Randal? 
Dar credinciosul Guvin spuse: 

- Rege, nu trebuie să cauţi mai departe. Eu îţi sunt 
nepot, eu însumi fiu de rege. Am sînge tot atît de nobil 
ca şi tine - femeia asta nu poate găsi un altul mai nobil 
ca mine în tot ţinutul Loriant. Accept bucuros să o iau de 
soţie, dacă ea mă doreşte de soţ.! 

- Hihi, se înveseli urîta. Vream soţ tinar şi frumos! 
Vream nunt, bucuram tot curte! 

Nu avură încotro, nu se putură împotrivi. Guvin 
dădu mîna femeii şi o ajută să urce pe cal în faţa lui, 
cuprinzîndu-i trupul hîd în braţe. 

Cînd intrară în cetatea Galinore, unde toată curtea 
aştepta cu nerăbdare întoarcerea regelui, toţi izbucniră 
în rîs cînd văzură femeia cea urîtă săltînd ca un sac plin 
cu paie în faţa frumosului cavaler. Cînd aflară însă că 
aceasta era mireasa lui Guvin, se îngroziră. 

Regele pregăti o nuntă frumoasă şi bogată, aşa cum 
se potrivea propriului său nepot. Toţi veniră şi aduseră 
daruri de nuntă, dar cînd să felicite mirii, nimeni nu putu 
spune nici o vorbă, ci lacrimi de milă le picau din ochi. 

Cînd nunta se sfîrşi, Guvin se retrase în iatac cu 
mireasa sa. încerca să nu-şi arate scîrba şi tristeţea, ci îi 

spunea glume şi vorbe drăgălaşe. Femeia îi spuse: 

- Lăsam la vorbă - nu eram ceas de vorbeam. Pupam 
la mireas, eram timp de iubeam! 

Nu avu încotro Guvin. închise ochii şi îi luă capul 
urît între palme şi o sărută pe buzele groase şi verzi, de 
broască. Ar fi vrut să-i dea dumul, dar braţele ei scurte şi 
musculoase îl cuprinseră pe după grumaz. Şi se miră de 
frăgezimea buzelor... Se desprinse mireasa de gîtul lui şi 
îi spuse cu glas mîngîietor: 

- Iubitul meu soţ, priveşte-ţi mireasa! 

Uimit, Guvin deschise ochii şi văzu în faţa lui o fecioară 
frumoasă, mai frumoasă decît cea mai frumoasă domniţă 
visată vreodată de el. Ochii ei mari şi frumoşi îl priveau 
cu dragoste. 

- Nu te mira, iubitul meu soţ. Eu sunt Randal, zîna 
Pădurii de Smarald. Au început fiinţele magice să spună 
că sunt mai frumoasă decît însăşi Moriana! - şi asta ea nu 
a putut ierta. A pus o vrajă pe mine, dîndu-mi înfăţişarea 
asta, şi mi-a zis: „Numai cînd un om, un nobil cavaler, te 
va lua de soţie şi te va săruta de bunăvoie, o să se rupă 
vraja." 

Se bucură Guvin şi îşi luă mireasa în braţe, fericit. 

- Să mergem, să mergem! strigă el. Să vadă toţi 
mireasa pe care şi-a luat-o Guvin! 

Dar Randal dădu trist din cap. 

- Nu se poate, iubite, pentru că blestemul e ridicat 
numai în parte. A ştiut Moriana ce face... Eu sunt zeiţă, tu 
om. Nu putem trăi împreună - decît sub un alt blestem. 
Aşa că nu pot fi cu tine în această formă decît jumătate 
de timp! Tu trebuie să hotărăşti care jumătate. Vrei să 
fiu aşa ziua, cînd curtenii mă pot vedea şi îţi vor aduce 
cinstire - în schimb, noaptea, cînd vom fi împreună, să 
nu te poţi apropia de mine decît cu scîrbă? Sau vrei să 
mă ai frumoasă noaptea, doar pentru tine - iar ziua să 
stau ascunsă de ruşinea curţii? Hotărăşte tu cum vrei să 
fie. 

- Ba nu, iubita mea soţie, zise Guvin atunci. Hotărăşte 
tu cum vrei să fie. Eu voi fi mulţumit oricum. Dar 
gîndeşte-te că de multe ori ziua voi fi plecat la turniruri. 

bătălii, aventuri, iar tu vei sta singură şi ascunsă, de vei 
fi hotărît să fii frumoasă noaptea. Hotărăşte să fie bine 
pentru tine, căci mie îmi va fi bine oricum. 

Se bucură Randal şi hotărî să fie frumoasă în timpul 
zilei. Mult s-au bucurat curtenii văzînd dimineaţa 
mireasa, şi mai mult s-a bucurat regele Arostus, care 
îşi iubea nespus nepotul. Se zice că Randal era cea mai 
frumoasă domniţă de la curtea din Galinore! în schimb, 
cînd se lăsa seara şi curtenii continuau să petreacă, ea 
se grăbea spre apartamentul ocupat de ea şi Guvin în 
Castel. Tare se mirau curtenii de ce frumoasa Randal nu 
dorea să stea cu ei la petreceri. Dar toate rugăminţile lor 
au fost refuzate, chiar şi cele venind dinspre Arostus şi 
Junera. 

Numai Guvin nu insista ca soţia lui să rămînă. El era 
cel mai fericit cavaler cît era ziua de lungă. Ieşea mult 
mai rar în aventuri şi călătorii lungi, prefera să stea pe 
lîngă castel. La turnire ieşea cu Randal şi se arăta să fie 
cel mai puternic şi priceput cavaler, cîştigînd cele mai 
multe întreceri. împărţea această cinste cu ceilalţi doi 
mari cavaleri ai timpului. Trişam şi Luncelo. Şi nu o dată 
se întîmpla să-şi petreacă întreaga zi în iatacul soţiei... 

Dar seara, cînd Randal se retrăgea în iatacul ei, el 
rămînea trist, singur. Rar se întîmpla să îşi facă drum 
spre cămările lui, ci mai adesea se plimba singur prin 
parc, sau încăleca pe cal şi pleca prin păduri, întorcîndu- 
se numai în zori... Randal nu zicea nimic, nu îl chema să 
vină să o vadă. 

într-o seară Guvin, în loc să coboare în grădină, porni 
şovăitor spre iatacul lui Randal. Aceasta trăia singură, 
refuzase să aibă slujnice în preajma ei pe timpul nopţii. 
Cînd intră Guvin la ea, o găsi stînd tristă, cu lacrimi 
curgîndu-i pe obrajii verzi, puhavi. Randal ridică privirea 
spre el şi Guvin se simţi foarte vinovat. Se aşeză alături de 
ea şi începu să vorbească, povestind din întîmplările prin 
care trecuse, despre planuri şi vise... Cu graiul ei pocit, 
începu şi Randal să-i vorbească, fericită. Şi începînd din 
acea seară, Guvin începu să-şi viziteze tot mai des soţia 
în timpul nopţii. 

Cu timpul, descoperi că vorbirea lui Randal începuse 
să se schimbe. Nu mai era aşa de pocită - iar glasul 
semăna tot mai mult cu glasul ei drăgăstos şi mîngîietor 
din timpul zilei. Ochii se schimbară şi ei, nu mai erau 
vineţii cu iris ca de şopîrlă, ci deveniseră negri şi adînci, 
plini de emoţii. începuse să găsească plăcere în aceste 
ceasuri petrecute împreună, prindea tot mai mult drag 
de ea. 

Trecură aşa an după an. Acum, cînd se lăsa seara, 
Guvin se ridica şi oferea braţul frumoasei lui Randal, îşi 
lua rămas bun de ceilalţi curteni şi pornea cu soţia spre 
apartamentul lor. Geaba îi invitau acum ceilalţi cavaleri 
să mai rămînă, geaba îl invitau pe Guvin la petreceri între 
bărbaţi - Guvin refuza simplu, dar hotărît. Toată curtea 
se întreba: „Ce-o fi cu ei? Care o fi taina lui Randal?". Şi 
într-o noapte Randal i-a zis soţului cu tristeţe: 

- Guvin, sunt şapte ani de cînd suntem împreună. Au 
fost cei mai frumoşi ani ai vieţii mele. Dar tu eşti uman, 
iar eu sunt zînă. Blestemul este încă peste noi. Acum 
trebuie să alegi ce va fi mai departe. Pot fi frumoasă tot 
timpul, zi şi noapte, pentru alţi şapte ani - dar apoi voi 
muri. Sau putem trăi împreună toată viaţa noastră - dar 
eu va trebui să păstrez chipul hîd tot timpul. Numai tu 
poţi face această alegere! Gîndeşte-te bine. 

Guvin răspunse însă fără şovăire: 

- Iubita mea Randal, tu eşti frumuseţea mea mereu, zi 
şi noapte. Ochii minţii te văd tot timpul frumoasă, tot atît 
de frumoasă ziua precum noaptea, şi tot atît de frumoasă 
noaptea precum ziua. Cum să aduc eu pieire asupra ta 
numai pentru a mă bucura de frumuseţea aparentă? Vom 
trăi cît vom trăi - dar împreună! 

S-a bucurat Randal şi l-a luat în braţe cu dragoste, 
iar Guvin i-a răspuns cu aceeaşi iubire, deşi ea avea 
înfăţişarea de broască, fiind noapte. Şi i-a mai zis: 

- Guvin, eu viaţa mi-o trag din puterea Pădurii de 
Smarald, de unde am ieşit de atîta vreme. Viaţa nu-mi va 
fi lungă dacă nu mă întorc acolo. 

- Te voi urma! zise Guvin. Şi plecară în aceeaşi noapte. 

Mare fu mirarea cavalerilor şi a regelui văzînd 

dimineaţa că cei doi dispăruseră. Regele a trimis cavalerii 
în aventură să-i caute şi să-i aducă înapoi la Castelul 
Galore. 

Au trecut anii. Regele Arostus s-a trecut, cum s-au 
trecut şi cavalerii lui şi minunatul ţinut al Loriantului. Au 
venit alte naţii, s-au format alte ţări. Baladele vorbeau 
despre faptele acestor viteji din trecut şi amintea şi 
de Guvin, cel mai viteaz, mai priceput, mai credincios 
cavaler de la curtea regelui Arostus, unchiul său, şi 
despre frumuseţea fără seamăn a soţiei lui, domniţa 
Randal. Şi despre marea lor dragoste şi dispariţia lor 
fără urmă într-o noapte... 

Iar un strămoş de-al meu, ajuns trubadur pe acele 
meleaguri, a avut el însuşi o aventură. într-o zi l-a prins 
o furtună şi s-a refugiat într-o pădure. Acolo s-a rătăcit 
şi, încercînd să găsească o cărare, care să-l scoată afară, 
s-a înfundat tot mai adînc în codru, pînă a ajuns într-o 
poiană cu un izvor într-o margine. Alături de izvor era 
o mică peşteră, iar întreaga poiană era acoperită cu 
felurite flori mirositoare şi frumoase la privit. 

Lîngă izvor, în flori, stătea un bărbat cu părul albit şi 
o domniţă frumoasă cu părul de aur şi ochii mari, negri şi 
adînci, cu pielea feţei plină de riduri fine - singurele care 
îi trădau vîrsta înaintată. L-au invitat pe acel strămoş al 
meu să poposească alături de ei şi să împartă cu ei hrana 
simplă pe care o aveau. Drept mulţumire, el a început să 
le cînte despre regele Arostus şi vitejii lui cavaleri. L-au 
ascultat cu bucurie, dar şi cu tristeţe, iar cînd au ascultat 
balada despre Guvin şi Randal, au plîns. 

Atunci i-au spus cine erau: cei doi din balada cîntată. 
Şi i-au spus toată povestea aşa cum fusese ea în realitate, 
căci nimeni nu ştiuse că noaptea frumoasa Randal 
devenea o altă fiinţă. Precum şi motivul pentru care 
părăsiseră pentru totdeauna curtea şi lumea oamenilor. 

- Dar, s-a mirat strămoşul meu, cum de aţi trăit atît 
de mult? 

- Puterea acestei păduri vrăjite ne ţine în viaţă, a 
zis Randal. Nu suntem nemuritori, căci eu îmi împart 
nemurirea cu Guvin. Îmbătrînim şi noi, vom muri cîndva. 

Dar vom muri împreună, aşa cum am trăit. 

- Şi nu aţi dorit niciodată să ieşiţi din nou printre 
oameni? 

- De ce să fi ieşit? s-a mirat Guvin. Avem aici tot ce ne 
trebuie ca să fim fericiţi. Ce îmi poate oferi viaţa altceva, 
în altă parte? Trăiesc alături de iubita mea în linişte, pace 
şi dragoste. în peşteră avem un mic altar al Marelui Zeu 
şi a Pruncului Sfînt, la care ne închinăm. Moartea nu ne 
mai sperie, iar lumea cu deşertăciunile ei nu ne atrage. 

- Dar cum s-a întîmplat că doamna Randal este 
frumosă, şi nu hîda de care aţi vorbit? S-a rupt acel 
blestem? 

- într-un fel, da, a rîs Randal. Trăind atît de mult timp 
împreună, vraja pădurii a venit peste mine. Tu mă vezi 
aşa cum mă vede Guvin pe mine. Eu sunt în realitate 
cu înfăţişare de troglodit, dar el mă vede mereu cu 
înfăţişarea mea umană. De fapt, ceea ce vezi tu este 
imaginea sufletului meu! 

- Nu-i aşa că-i frumoasă? a întrebat fericit Guvin, şi 
acel străbun a trebuit să mărturisească: niciodată nu 
întîlnise o doamnă mai frumoasă şi mai mîndră decît 
Randal. 

Dimineaţa i-au arătat drumul spre ieşirea din 
pădure. Oricît a încercat, niciodată nu a mai reuşit să 
intre în pădurea cea vrăjită, să-i întîlnească pe cei doi. 
Ar fi vrut să se întîlnească cu ei, să le cînte balada pe 
care o compusese el - aşa cum v-am spus-o eu. Şi cu 
aceasta am încheiat balada mea despre Viteazul Guvin şi 
Preafrumoasa Randal. 



* 

* * 

Se lăsase tăcerea. Mult timp au stat cei şapte aşa, gînditori. 
Despre ce gîndeau Prinţul şi Netoata lui era greu de spus, dar 
într-un tîrziu Elina şopti: 

- Ce frumos a fost! Niciodată nu am citit o carte aşa de 
frumoasă. Nici nu mai trebuie să-mi cînţi vreodată, tu-mi vei 
rămîne mereu în amintiri cu această baladă. 

Boian se înroşi de plăcere, dar Elinei îi spuse: 

- Cu ajutorul Marelui Zeu, îmi voi găsi Vocea şi Cîntecul. Voi 
face o baladă despre domnia ta, o baladă cum nu a mai fost 
cîntată vreodată pe acest pămînt! 

- Randal troglodit eram, zise Yulgur. Cunoşteam poveste la el, 
tot troglodit ştiam. Batjocorit eram, duşman la Duşman eram. 
Cunoşteam la Prunc, ajutam la el - carte sfînt nu povesteam. 
Mama la Prunc rugam la Mare Zeu răsplat dădeam la Randal. Zin 
la pădure făceam, chip om dădeam. Diavol, troglodit rideam, 
credeam Randal rău sfîrşeam. Yulgur fericit eram, aflam Randal 
fericit eram cu om! 

Leproasa se ridică deodată furioasă în picioare. 

- Ha! Nu ştiu cum era acea Randal cînd era hîdă. Dar credeţi 
că pe mine m-ar fi sărutat Guvin? Dar ce vorbesc eu, m-ar fi 
sărutat vreun om, oricare om?! Uitaţi-vă la mine! Hai, uitaţi-vă! 
strigă smulgîndu-şi masca de pe faţă. 

Toţi o priviră cu un amestec de groază şi milă. Cine ştie din 
ce motiv, Netoata izbucni în plîns, dar Hitaiori o luă în braţe 
şi începu să o legene ca pe un copil, liniştind-o. Nimeni nu 
îndrăzni să-i spună leproasei nici un cuvînt, dar Yulgur se ridică 
greoi şi se apropie de ea. 

- Vream vedeam biet troglodit? Vroim ştiam cum Randal 
eram? Priveam! îşi dădu gluga peste cap, arătîndu-şi chipul. 
Cei care îl văzuseră nu spuseră nimic, dar leproasa se trase 
înfricoşată cîţiva paşi înapoi, murmurînd: 

- Oh, Mare Zeu! 

Yulgur dădu trist din cap, vrînd să-şi tragă gluga înapoi 
pe chip. înainte să o facă, Elina se ridică şi se apropie de el, 
punîndu-i braţele frumoase în jurul gîtului şi lipindu-şi obrazul 
de pieptul lui vînjos, umflat de cocoaşă. 

- Tu eşti frumos şi bun, sfîntul meu prieten. Dea Marele Zeu 
să-ţi iasă în cale o preafrumoasă troglodiţă, să găseşti fericire 
şi pe acest pămînt, nu numai în ceruri. 

- Fericit eram, zise Yulgur emoţionat. Aveam frate bun la 
voi, prieten. Nu doream alt fericire. Mare Zeu bun la Yulgur 
eram! 

(în care un cîntec se cîntă) 



D rumul greu prin munţi alterna cu un drum mai uşor prin 
cîmpii aluvionare. Avură noroc, nu se întîlniră cu nici un 
potrivnic în cale. în mod normal drumul nu ar fi putut dura mai 
mult de cîteva zile, dar lipsa cailor îşi spuse cuvîntul: erau de 
mai bine de o săptămînă pe drum de cînd părăsiseră Antonia. 

Se apropiau de izvoarele marelui fluviu, Tigrin. De aici 
trebuiau să coboare, mult mai uşor, spre miazăzi şi, ieşind la 
rîul sfînt al Joramului în cîteva zile, să-şi continue drumul spre 
Jerulabad. 

- Cum de ne-aţi găsit? întrebase Bardul pe Yulgur pe drum. 
- Furtun despărţeam la Yulgur şi Hitaiori. Domniţ şi Ifichim 
plecam cu Zulfin la miazăzi. Pierdeam urm la ei, parcă nu 
păşeam la pămînt... Copil eram la Cetate, la Trebind, găseam 
părinţ, lăsam fericit eram. 

- Copil? Care copil? 

Trogloditul le povesti, cu vorbirea lui pocită, întîmplările prin 
care trecuseră călătorii din grupul Validei - pînă la furarea cheii 
Raiului şi izbucnirea furtunii. 

- Şi kapcînul? 

- Nu ştiam. Pierdeam la el. Porneam la miazăzi cu Hitaiori, 

treceam munte şi alt munte, mulţ munte. Tîlneam mult tîlhar, 
vream jefuiam, Hitaiori ucideam la el... La drum mult alt tîlhar, 
oştir mare. Yulgur nu vream ucis mai mult, torceam apus. 
Mergeam zile şi zile, mult zile. Terminam muncat, foame mult 
la Hitaiori. Opream la crişm, găseam Netot. Dimineaţ miroseam 
mult, simţeam copil Elina. Treceam munte, alt munte, găseam 
Elin şi Boian şi Kelemen. 

- Şi pe mine m-aţi găsit! zise leproasa din urmă. Mirosul de 
putreziciune nu l-aţi simţit? 

- Nu miroseam la putrezit. Miroseam la boală acum, cunoscut 
miros. Nu pierdeam niciodat femei nu spus nume! Yulgur rugam 
Mare Zeu trimeteam sănătate şi fericit la femei. 

în a şaptea zi trecură muntele şi acolo, la poalele lui, zăriră 
şerpuind pîrîul ce urma să devină marele fluviu. Dar la izvoarele 
lui ajunseră abia în ziua următoare, spre amiază. Hotărîră să 
facă aici un popas. Hitaiori şi Geambaşul porniră să vîneze ceva 
de-ale gurii. Elina spuse că ea o să caute nişte plante ce puteau 
fi folosite să dea aromă mîncării. Fără o vorbă, leproasa i se 
alătură. Yulgur se aşeză sub un pom să se roage, aşa că bardul 
rămăsese cu Netoata să păzească tabăra. 

Cele două femei nu prea vorbeau. Cînd şi cînd Elina culegea 
din plantele pe care le recunoştea, despre care Iarina îi vorbise 
în timpul călătoriei lor. Nu erau prea multe în valea strecurîndu- 
se printre munţi, dar găsiră nişte salată sălbatică şi o plantă 
cu rădăcini scurte, golaşe, care coapte în jar aveau un gust 
plăcut, puţin dulceag. Leproasa îi arătă nişte frunzuliţe prelungi, 
subţierele, de o culoare verzui-albăstrie care, ronţăite, erau 
puţin acrişoare. 

- Cresc şi pe la noi, în Capadacia, explică ea. 

- Tu eşti într-adevăr albenă? o întrebă Elina. 

- Da... Acolo m-am născut. Sunt plecată de mult, mai bine 
de două decenii... 

- De unde anume eşti? întrebă bucuroasă fata. Eu sunt din 
Cetate. De fapt, nu am ieşit niciodată din cetate pînă acum... 

- Văd că te ştii descurca... 

- M-a învăţat mama Iarina. Ea a murit, se întristă fecioara. 

- Da, ştiu. Ne-ai povestit. Eu sunt din sud, din cîmpia Marelui 
Rîu. 

- Da? Cred că şi nenea Kelemen este de pe-acolo. El este 

uigur. 

- Ştiu, l-am cunoscut după vorbă şi după chip. Eu sunt 
albenă... 

- Şi cum ai ajuns aici? 

- Este o poveste lungă, nu vreau să mi-o amintesc. Am făcut 
multe blestemăţii la viaţa mea, de aceea m-a pedepsit Marele 
Zeu. 

- Zicea Kelemen că boala asta nu este o pedeapsă. Şi oameni 
sfinţi s-au îmbolnăvit de ea. Cine poate şti de ce Marele Zeu 
loveşte cu boala asta pe unii, iar pe alţii nu. 

- Ţie nu ţi-e scîrbă de mine? 

- Nu, mărturisi Elina. Mie mi-e milă de tine pentru suferinţele 
tale, căci ştiu că boala nu are lecuire. Dar tot Kelemen zicea că 
sunt oameni care trăiesc şi patruzeci de ani cu ea. 

- Sper că Marele Zeu îmi va lua viaţa mai curînd, zise femeia. 
Nu-i uşoară viaţa de lepros, fetiţo, nu o doresc nici duşmanilor 
mei. 

- Te doare? 

- Nu mă doare. Aceasta este binefacerea şi blestemul bolii. 
Dar oamenilor le e teamă, ne alungă... Nu o dată au aruncat 
cu pietre în mine, nu o dată am stat zile şi zile flămîndă, pînă 
în pragul morţii. 

- Biata de tine, o plînse cu sinceritate tînăra. 

- Acum îmi pare rău mai ales pentru viaţa dusă. Am visat 
toată viaţa fericirea. Mult timp am şi crezut că am găsit-o - 
nisip spulberat de vînt. Nu, fetiţo, nu am cunoscut fericirea... 

- Nu se poate, se împotrivi fata. E atît de uşor să fii fericit. 
Uite, uite ce frumoasă e valea asta, spuzită de flori mirositoare. 
Uite albinele zumzăind deasupra lor, şi fluturii... Apele pîrîului, 
fulgerată de argintul peştilor... Munţii aceia stîncoşi, ridicîndu- 
se deasupra pădurii... Marele Zeu le-a creat pentru noi, să ne 
bucurăm văzîndu-le. Şi suntem împreună, cînd îl văd pe unchiul 
Yulgur acolo sub pom, rugîndu-se pentru noi, simt liniştea 
coborîndu-se asupra mea. Şi prinţul cel tăcut - nu ştiu dacă 
e prost, dar e atît de viteaz! Nu o dată ne-a salvat viaţa... 
Prietenia, onoarea şi cinstea lui le simţi fără vorbe, doar privind 
la faţa lui serioasă. Şi Boian... Uite, cînd a povestit balada, am 
fost cu adevărat fericită! A spus-o atît de frumos. Nici nu trebuie 
să-mi cînte... Ştii? Eu nu am ureche muzicală. Nu ştiu cînd un 

cîntec este frumos sau nu. Dar ştiu că îşi va găsi cîntecul! Ştiu 
că mie îmi va face cel mai frumos cîntec cîntat vreodată. Mie! Şi 
îl iubesc pentru asta - şi sunt atît de nefericită că nu-l pot iubi... 

- Hotărăşte-te, eşti fericită sau nu? 

- A, sunt. Şi chiar sunt. Fericirea şi nefericirea sunt mereu 
împreună. Ne impregnează viaţa - trebuie să alegem care este 
mai importantă. De aceea mi-a plăcut povestea lui Guvin şi 
frumoasa Randal, că au ales să trăiască împreună fericirea 
şi nefericirea lor. Ştiau că sunt fericiţi privind la clipele de 
nefericire. Au ales să fie fericiţi! 

- Eu nu am înţeles-o aşa... Nici pe tine nu te înţeleg. Ce vrei 
tu de la viaţă? 

- Cînd eram la tata nu ştiam ce vreau. Tata era bogat, cel 
mai bogat din Cetate. Doar vistieria ţării este mai bogată decît 
averea lui. Iar el îmi era mie sclav, dorinţele mele erau porunci. 
Mi se spunea cu admiraţie - dar şi în derîdere - Prinţesa. O 
prinţesă sclifosită... Am avut o singură prietenă. Valida... 
Aveam bogăţii, haine, bijuterii... dar eram nefericită. Doream 
aventuri! Şi am fugit de acasă. 

- Năbădăi de copil răzgîiat, zise leproasa. Ce-ţi poţi dori mai 
mult decît o casă plină de bogăţii? 

- îmi era urît! Ştiu că unora doar averea le aduce bucurie. 
Aşa era şi tata - deşi dragostea pentru mine era mai mare. 
Cred că ar fi dat şi ultimul ban pentru fericirea mea. Şi a iubit-o 
şi pe mama. Ar fi dat totul, bucuros, numai ca mama să nu fi 
murit! Sunt lucruri mai importante în viaţă decît averea. 

- Da, am început să înţeleg asta... 

- Chiar şi cînd s-a ivit ocazia să vin în Călătoria asta, am 
pornit la drum doar să-mi găsesc aventura căutată. 

- Şi acum? 

- Acum... mă gîndesc că nu-mi doresc nimic de la viaţă decît 
un om care să mă iubească tot atît de mult pe cît îl iubesc eu. 

- Asta nu va fi greu, rîse leproasa. Eşti frumoasă! 

- Nu, nu aşa. Cineva care va şti să privească dincolo de 
frumuseţea mea. Poate de aceea nu-l pot iubi pe Boian. El nu 
vede nimic altceva. Eu sunt domniţa din baladă, zîna din basme, 
cosînzeana... în faţa mea rămîne mut de admiraţie. Singura lui 
dorinţă este să-mi facă un cîntec... 

- Şi nu este destul? Ce n-aş fi dat să am şi eu un astfel de 



Pc Tarîmul unui Joc 



213 



iubit! 

- Nu, nu este destul. Vreau un om care să mă iubească aşa, 
simplu, ca un om. Care să vadă în mine un om, cu părţile mele 
bune şi părţile mele rele. Care să le cunoască şi să le accepte, 
dorind să mă facă mai bună. Care să împartă cu mine binele şi 
răul... Să stea cu mine în serile liniştite, să-mi asculte zîmbind 
sporovăială, să-şi împărtăşească gîndurile şi visele cu mine. Să 
mă vadă frumoasă şi atunci cînd vîrsta mi-a luat frumuseţea - 
să-mi vadă frumuseţea sufletului! 

- Pentru asta trebuie ca sufletul să-ţi fie frumos. 

- Da, pentru el o să fac tot ce-mi stă în putere să-l ţin 
frumos. O să mă rog zilnic Marelui Zeu şi Pruncului Sfînt să 
mă ajute. Şi să-mi aducă în cale un om căruia şi eu să-i pot 
vedea frumuseţea sufletului înainte de a-i vedea frumuseţea 
sau urîţenia trupului. 

- Tu chiar ai putea să-l iubeşti pe troglodit? se miră femeia. 

- Da, dacă ar fi uman. îl iubesc ca pe un frate mai mare, 
ca pe-un unchi, ca pe-un tată spiritual. Fără pic de dorinţă 
trupească, se înroşi ea la faţă. 

- Aha, ştii şi de-astea? 

- Nu le-am cunoscut încă. Le voi cunoaşte, sunt sigură. Dea 
Marele Zeu să le simt numai pentru viitorul iubit. Şi din ele să 
iasă fructul iubirii noastre. îmi doresc copii! 

- Eu le-am cunoscut. Le-am avut pentru mulţi bărbaţi - 
pentru orice bărbat. Să ştii, fetiţo, că orice bărbat îţi poate da 
plăcere trupească - că-l iubeşti sau nu. Aceasta este puterea 
femei. Poate stăpîni bărbatul prin această plăcere. Şi mulţi 
bărbaţi sunt doritori să dea bani şi daruri pentru a se bucura 
de ea. 

- Tu ţi-ai vîndut trupul? se miră fata. 

- Da. Ce contează, atîta timp cît nu-ţi vinzi sufletul?! Dar eu 
am făcut şi asta: mi-am vîndut şi sufletul! De aceea am fost 
pedepsită de Marele Zeu. 

- Te-ai vîndut Duşmanului? se îngrozi Elina. 

- Ha! Nu, Duşmanul nu a venit să mă cumpere. Poate e mai 
bine aşa. Dar poate că m-a cumpărat altfel, cine mai ştie? Am 
iubit averea, bogăţia, aurul... Am fost lacomă la aur - şi asta 
de la Duşman vine. Se zice că cei ce au fost lacomi la aur pe 
timpul vieţii lor, în viaţa de apoi li se va turna de-a pururi aur 

topit pe gîtlej... 

- Crezi asta? Atunci de ce ai iubit aurul? 

- Nu, nu cred asta. Sau poate am început să cred... Acesta 
este unul din motivele pentru care mi-e teamă de moarte. Dacă 
e adevărat? Pe de altă parte, nu vreau să-mi iau singură viaţa, 
de teamă să nu adun şi acest păcat... 

- Biata de tine! Ai greşit fiind tînără, nu ai ştiut. 

- Nu încerca să-mi dai speranţe deşarte. M-am schimbat 
doar cînd boala mi-a răpit puterea să mai stăpînesc bărbaţii. 

- Poate că tu nu ai făcut rău acelor bărbaţi. Poate că ei au 
căutat la tine doar plăcere - plăcere pe care o altă femeie poate 
nu le putea da. Au dat bani, aşa cum unii dau pe vin, sau pe 
jocuri, sau pe lucruri... 

- Crezi că eu nu mi-am spus aşa?! De aceea nici nu-i iubeam, 
nici nu mă simţeam vinovată cînd îi aruncam în stradă, după ce 
îşi mîncaseră toţi banii pe nurii mei... 

- Şi nu ai iubit niciodată pe nimeni? se cutremură fata. Nu 
ai cunoscut dragostea? 

- Nu, căzu răspunsul rece. De aceea sentimentele care mă 
încearcă acum sunt stranii şi nu ştiu cum să le răspund. Pentru 
că a fost cineva care m-a iubit mai mult decît toţi ceilalţi şi 
acum ştiu că alături de el aş fi fost fericită. Fericită aşa cum tu 
vrei să fii fericită... 

Elina o privi neputincioasă. 

- Nu mi-ai spus ce sentimente ai faţă de Kelemen, schimbă 
vorba leproasa. 

- Nu ştiu. La început mi-a fost teamă de el - ca de Pictor. 
Credeam că au ceva cu mine, mi-era teamă să nu mă trimită 
acasă. Apoi i-am văzut marea durere pe care o poartă cu el. Nu 
cred că am cunoscut pe cineva să fie aşa de nefericit. Este ca 
şi cînd a întîlnit odată fericirea şi a pierdut-o, şi ştie că nu o va 
mai întîlni niciodată. Este ca un mort viu... 

- Ca şi mine, murmură femeia. 

- Nu, la el sufletul i-a putrezit, parcă. Acum, de cînd ne 
cunoaşte, s-a schimbat. îl simt şi pe el ca pe un... tată. Nu, ca 
pe un frate mai mare. 

- Ai mulţi taţi, zise leproasa ironic. Şi mulţi fraţi mai mari... 

- Da, am mai avut, s-au pierdut. Felimon, bucătarul. Şi 
Pictorul. Pe Vraci nu ştiu cum să-l iau. Iar Eroul... 

- îl cunoşti pe Erou? întrebă înăbuşit femeia. 

- Da. Dar nu e ca eroii din baladele lui Boian. E ca un om 
simplu... Nici măcar frumos nu e, nici tînăr, nici puternic. Nici 
nu ştiu de unde vine, vraciul zicea că e de pe alt tărîm. 

- Exact omul potrivit ca să-ţi fie iubit. Dacă are suflet 
frumos... 

- Nu glumi, se supără Elina. Nu ştiu, faţă de el nu simt 
nimic. Nici faţă de vraci. 

- Şi faţă de femei, ce sentimente ai? 

- Care femei? Zulfina? Nu ştiu - ca o soră mai mare. Ca o 
prietenă. Nu aşa de apropiată ca Valida, totuşi. 

- Nu, vorbeam de femeia cu fetiţă. 

- Mama Jolifanei? Dar ea nu-i ca noi. Pe ea am văzut-o o 
singură dată, cînd eram copilă. Cu Jolifana mă împrietenisem 
totuşi, cît au stat în Cetate. Tu de unde o ştii? 

- M-am întîlnit cu ele acum vreo opt ani. Fetiţa nu era deloc 
fetiţă, ci era cam de vîrsta ta. 

- Şi ce ţi-au zis? întrebă Elina curioasă. 

- Stăteam ascunsă în spatele zidului de piatră al grădinii 
crîşmei din Capadacia, aşteptînd ca cineva să se îndure de mine, 
să-mi arunce ceva de mîncare. Femeia a cumpărat un blid de 
mîncare plin cu vîrf şi mi l-a adus. Crîşmarul s-a supărat, a 
strigat după ea. Nimeni nu ar mai fi folosit blidul în urma mea. 
Femeia i-a mai aruncat un galben, închizîndu-i gura. Asta nu 
l-a împiedicat ca mai tîrziu, după ce ele plecaseră, să mă bată 
crunt. 

- De ce? întrebă plină de milă Elina. 

- Pentru că a trebuit să-şi plece voinţa în faţa unei străine. 
Dacă nu era plătit, mi-ar fi tras o lovitură şi m-ar fi lăsat în 
pace. Aşa, ura i-a dospit în suflet şi răzbunarea i-a fost mai 
mare... Să ştii, fetiţo, că o faptă bună nu aduce întotdeauna la 
o împlinire fericită. Să nu uiţi asta! 

- Doar cînd ura înlocuieşte dragostea. 

- Ura înlocuieşte întotdeauna dragostea! Aşa m-a învăţat pe 
mine viaţa. Ura e mai puternică decît dragostea, se hrăneşte din 
ea însăşi, dar şi din altele: din teamă, din orgoliu, din invidie... 
Pînă şi din dragoste rănită, neîmpărtăşită, sfîrşită. 

Tînăra nu găsi cuvinte să o contrazică, aşa că se întoarse la 
poveste: 

- Şi ce a zis femeia? 

- Femeia a zis puţine lucruri. Mi-a cerut să-mi iau blidul 
cu mîncare şi s-o urmez. Nu am mers departe - doar pînă 
în grădină. Printre copaci. Mi-a făcut semn să mănînc şi şi-au 
întors privirile, lăsîndu-mă să mănînc în linşte. Cînd au simţit că 
am terminat, s-au întors spre mine. Femeia mi-a făcut semn să- 
mi scot masca. Nu m-am împotrivit, îmi dăduseră de mîncare şi 
simţeam că nu-mi vor răul. Iar dacă aveam să le îngrozesc, era 
problema lor, nu a mea... 

M-a cercetat în linişte. Fata a privit-o întrebător şi ea a 
răspuns dînd negativ din cap, după care mi-a zis: 

- îmi pare rău, nu te pot vindeca. 

- Asta o ştiam şi eu, îi zisei cu indiferenţă în glas. Poate o 
fi cineva care va putea să-mi oprească boala să se întindă, dar 
nimeni nu-mi va reda vreodată frumuseţea! 

- Te înşeli, îmi zîmbi trist fata. Vei muri nu din cauza acestei 
boli, ci din prea multă dragoste. Şi atunci vei fi din nou frumoasă. 

- Dragoste?! Ha! am rîs eu batjocoritor. Dragostea nu există! 

- Atunci vei muri urîtă, zise fata şi mai tristă. 

- Ce vreţi de la mine? le-am întrebat eu trufaşă, punînd la 
loc masca. 

- Să-ţi aminteşti, şopti fata. Cînd te vei reîntîlni cu cel 
nedorit, vei începe drumul tău spre moarte. Doreşti moartea, 
nu-i aşa? 

- Da, îmi doresc moartea, am afirmat eu mîndră şi plină de 
speranţă. 

- Atunci o vei avea... Dacă îţi vei împlini menirea printre 
Călători. 

- Pentru moarte sunt gata să fac orice, am zis eu. 

- Să nu uiţi promisiunea, mi-a răspuns ea. Tot ce trebuie să 
faci este să dai simbolul dragostei tale trecute celui ce va salva 
pămîntul. 

- Vorbeşti în tîlcuri. De unde să ştiu eu ce să dau şi cui? 

- O să ştii. Va trebui să aştepţi să se împlinească doisprezece 
ani de chin ca să înţelegi. Dar pe el îl vei cunoaşte după asta: 
vei fi găsit omul ce-ţi va da adevărata fericire! 

Astea zise, fata s-a ridicat în picioare. 

- Gata, Jolifana? a întrebat femeia, şi aşa am ajuns să cunosc 
numele fetei. 

- Da. Cred că acum putem pleca departe. 

înainte să plece, s-a mai întors o dată spre mine. 

- îmi pare rău că viaţa nu a fost frumoasă cu tine, cînd ar fi 
putut fi. Şi nu ştiu dacă să mă bucur că va fi aşa cum ar fi putut 
fi, sau să plîng că va dura atît de puţin... 

Elina aşteptă cîteva momente, dar leproasa tăcuse. întrebă: 

- Ce o fi vrut să spună? 

- Nu ştiu, fetiţo. Eram pregătită să aştept doisprezece ani, şi 
am aşteptat, închisă în satul acela ca într-o închisoare, chinuită 
de boală şi răutatea oamenilor, chinuită de propria-mi ruşine. 
Şi nu aveam altceva de făcut decît să mă gîndesc... Dar voi aţi 
apărut după opt ani, nu după doisprezece. Poate am înţeles 
eu greşit... Dacă mă gîndesc bine, acum sunt doisprezece ani 
de cînd m-a alungat beiul. Am înţeles că trebuie să plec. Să 
pornesc pe drumul morţii. 

- De unde ai ştiut asta? 

- Pentru că l-am văzut pe cel nedorit. Pînă nu l-am zărit, nici 
nu am ştiut că el este cel din proorocire. 

- După ce l-ai cunoscut? Nu poate fi decît Kelemen, aşa cred 
eu. 

- Da, Kelemen... Cum îl poţi dori pe cel ce-ţi va aduce 
moartea, chiar dacă îţi doreşti acea moarte? 

- De unde ştii că el îţi va aduce moartea? 

- L-am visat, poate. Sau l-am văzut în altă viaţă... Să zicem 
că am ştiut, ajunge. 

- Şi restul proorocirii? 

- Pe cel ce-mi va da adevărata fericire, nu-l ştiu. Nici nu ştiu 
care este acea fericire adevărată, de aceea întreb mereu şi pe 
toţi... Simbolul... Poate e inelul, aşa gîndesc eu... 

- Inelul? 

- Acesta, îşi scoase leproasa cîrpa ce îi învelea mîna stîngă 
şi îşi arătă fetei mîna. Elina se dădu îngrozită înapoi. Din degete 
rămăseseră doar nişte cioate scurte, iar pumnul era diform, 
carnea puhavă dublîndu-i volumul. Doar inelarul rămăsese 
întreg, părea de fapt neatins de boală. Pe el strălucea un inel 
simplu, din aur. 

- Inelul meu de mireasă, zise femeia înăbuşit. 

- E frumos, zise Elina. 

- Era cel mai urît din cele pe care le aveam, o contrazise 

leproasa. Singurul neîmpodobit cu pietre. L-aş fi vîndut - dar 
nu l-am putut scoate de pe deget. Uite, şi acum se vede, a 
intrat adînc în carne! L-am păstrat, n-am avut încotro. 

- Eu tot cred că e frumos. 

- Mi l-a dat... soţul meu. Da, am fost măritată. Soţul îl avea 
de la mamă, ea de la mama ei... Mergea în familia lui de veacuri. 

- Te-a iubit soţul tău? 

- Da, m-a iubit. Ştiu asta. Pe mine toţi bărbaţii m-au iubit. 

- Şi ce a păţit? A murit? 

- Nu. L-am părăsit. Rătăceşte prin lume... 

- L-ai iubit? 

- Nu am iubit pe nimeni. Ele era bun să mă scoată din satul 
nostru pierdut... Cînd nu am mai avut nevoie de el, l-am părăsit! 

- Nu pot să-ţi spun de ce, dar eu cred că tu greşeşti. Pe tine 
nu te-am auzit vorbind despre fericire, Iarina da! Ea mi-a zis 
că nu-i este frică de moarte, poate muri oricînd - pentru că a 
cunoscut fericirea. A fost toată viaţa fericită! 

- Şi de ce anume a fost ea fericită? Ce a avut ea să fie atît 
de fericită? 

- Un bărbat care o iubea! Cele mai fericite ore din viaţa ei 
au fost acelea în care a stat împreună cu el vorbind, iubindu-se, 
sau pur şi simplu tăcînd împreună... 

Leproasa lăsă capul în pămînt, gînditoare. 

- Nu ştiu, voi sunteţi altfel de oameni. Niciodată nu mi-am 
înţeles bărbatul. Tot ce visa el de la viaţă era o casă cu o prispă 
- pe care să stăm împreună. Eu să vorbesc şi el să tragă din 
pipă, ascultîndu-mă. Ce fericire îţi poate aduce aşa ceva?! 

Elina nu răspunse imediat. închise ochii şi încercă să-şi 
îmagineze o astfel de scenă. Ea, povestind, rîzînd veselă, iar 
alături deea un bărbatcare să oasculte liniştit, atent, blînd, rîzînd 
împreună cu ea, privind-o cu ochi strălucitori. Nu-i putea vedea 
faţa, dar îi simţea prezenţa: puternică, statornică, definitivă. O 
stîncă pe care nimic nu avea cum o clinti! O persoană alături de 
care să poată fi fericită toată viaţa - şi mai tîrziu, atunci cînd 
aveau să se alăture Pruncului. Pentru că o dragoste ca a lor nu 
putea avea împlinire deplină decît mergînd împreună, mînă în 
mînă, pe Calea arătată de Prunc. 

- îţi mulţumesc, şopti ea leproasei, drept răspuns. 

- îmi mulţumeşti? Pentru ce? 

- Pentru că m-ai ajutat să aflu ce este adevărata fericire. 
Ştiu că este acolo, aşteptîndu-mă. Dacă voi scăpa cu viaţă... 
Dar să mergem, zise înviorîndu-se. Văd că ceilalţi s-au adunat 
lîngă foc. 

Geambaşul adusese o capră de munte, pe care o jupuise 
deja de piele pe cînd cele două femei li se alăturară. Stîrvul, 
bine curăţit şi spălat, îl trase într-o ţeapă şi începuse să-l învîrte 
deasupra jarului pe nişte suporturi cioplite din crengi verzi, să 
nu fie atacate de căldura focului. Sub tăciuni, Elina puse cele 
cîteva rădăcini, lăsîndu-le să se coacă. 

- Boian, zise deodată Yulgur, tu spuneam balada ştiam la 
Rai, la Paradis la pămînt. 

- Da, se bucură Bardul văzînd o nouă ocazie să spună o 
baladă. Vreţi să ascultaţi balada despre paradisul Terestru? 

- Da, spuse Elina. Te rog! 

- E lungă, îi avertiză Boian. 

- încearcă s-o scurtezi, îl lămuri geambaşul. Poate o termini 
pînă e gata cina... 

- Bine, să vă spun: 

Pe timpul marelui rege Galone, cel care în balade i se zice 
Maghelone, saracinii hotărîseră să atace frumoasa Francînie. 
Adunaseră o oaste cum nu se mai văzuse, veniseră alături de 
ei toţi moslanii de pe pămînt! Pînă şi hindunii veniseră - se zice 
că de atunci au ajuns eghipenii în Evronia. 

Maghelone şi-a adunat şi el toată oastea - deşi era doar 
o zecime, poate chiar a douăzecea parte din uriaşa armie a 
saracinilor! Dar printre cavalerii lui erau cei mai vestiţi cavaleri 
ai lumii pruncine: nepotul regelui, Oralo cel viteaz, şi vărul 
acestuia, Ogiver, şi Guilame, Alondo, vestitul mag Zaramon, şi 
mulţi alţii... 

Şi, pe mare cîmpie a Caraconei, cele doua uriaşe armii veniră 
faţă în faţă. Ca marea care se opreşte pentru o clipă în faţa 
ţărmului stîncos pentru a-şi aduna toate puterile, aruncîndu-se 
apoi asupra stîncilor pentru a le zdrobi, tot aşa armia saracină, 
ca o mare în tumult, stătea în faţa puternicei oşti francîne. 
Cum era obiceiul atunci, doi cavaleri ieşiră în faţă oştilor, să se 
înfrunte. Din partea francînilor ieşi Oralo, din partea saracinilor 
barAvan, sultanul Maronului, un cavaler viteaz şi puternic. 

Oralo ieşi îmbrăcat în platoşa strălucitoare de oţel, pusă pe 
cămaşa dublă din zale de oţel. Pe cap avea un coif înalt din oţel 
lucitor, cu podoaba din aur în formă de turn, iar viziera de oţel îi 
acoperea faţa. în mîini avea mănuşi din oţel, meşteşugit făurite. 
Genunchere şi încălţări din oţel îi apărau minunat picioarele. Pe 
umăr avea prinsă eşarfa frumoasei Adia, dată lui la plecare. în 
mîna stîngă strîngea scutul de oţel, greu de abia trei scutieri îl 
puteau ridica de la pămînt. în mîna dreaptă avea lancea lungă 
şi puternică, făcută din trunchiul unui cedru tînăr, iar la şold 
avea prinsă vestita-i sabie Durinol. Călare pe calul Velandir, 
părea un arhanghel al Marelui Zeu. 

BarAvan strălucea sub platoşa-i de oţel, sub care avea o 
cămaşă dublă din zale din(de) oţel. Pe cap, coiful înalt în formă 
de turn îl acoperea bine, iar viziera trasă nu lăsa să i se vadă 
decît privirea strălucitoare. Mîinile învelite în mănuşi din oţel 
strîngeau nervoase şi cu putere lancea lungă şi puternică şi 
scutul uriaş, în timp ce picioarele erau complet învelite în platoşă 
de oţel. La şold vestita-i sabie Selinor, purtată în vechime de 
viteazul Paleas, nu avea asemănare. Calul lui de bătălie, Jailif, 
era din prăsila vestiţilor cai ai harmazoanelor! Pe umăr purta 
eşarfa dată la plecare de una din soţiile lui. 

- Cum chemăm? întrebă Hitaiori, prins de poveste. 

- Cum? Nu ştiu. Balada nu zice. 

- De ce nu zicem? 

- Ăăăă... nu cred că are importanţă. Şi... 

- Ce culoare avea eşarfa? întrebă Elina. 

- Ăăăă... nu ştiu. îmi pare rău, balada nu zice. Şi... 

- De ce nu zicem? întrebă din nou Hitaiori. 

- Nu ştiu. Poate pentru că nu are importanţă. Şi... 

- Ba da, are importanţă, îl contrazise Elina. De ce purtau 
eşarfe? 

- Ca să îşi dovedească stima şi dragostea faţă de iubitele lor. 

- Aha. Credeam că le poartă ca să poată fi deosebiţi pe 
cîmpul de luptă. 

- Oh, nu, erau deosebiţi după armură. Şi atunci... 

- Păi, armurile par la fel, spuse geambaşul. 

- Ăăă... sunt la fel, admise bardul. Cele mai bune armuri. 
Nici nu puteau fi diferite. Din oţel! Şi atunci... 

- Deci, după ce îi puteai recunoaşte? nu se lăsă geambaşul. 

- După eşarfe, susţinu Elina. 

- Atunci am fi ştiut ce culoare au eşarfele, o contrazise 
leproasa. 

Aşteptară o explicaţie din partea bardului, dar acesta dădu 
din umeri. 

- Poate după herb, îşi dădu totuşi cu părerea. 

- Aşa-i! bătu fecioara bucuroasă din palme. Aşa am citit şi 
eu în cărţi. Ce herb aveau? 

- Cine? se holbă Boian. 

- Cei doi. Oralo şi... şi... 

- BarAvon, zise trogloditul. 

- Oralo avea un turn tăiat cu o diagonală roşie pe cîmp 
albastru, spuse după o clipă de gîndire Boian. Şi atunci... 

- Şi barAvan? 

- Ăăăă... nu ştiu, mărturisi bardul. Şi... 

- Cum e posibil să spună herbul lui Oralo, iar a saracinului 
nu? Nu e drept! se împotrivi Elina. 

- Nu spune nimic despre herburile lor, trebui să mărturisească 
Boian. Despre herbul lui Oralo ştiu din alte balade. Şi atunci... 

- Saracinul nu apare şi în alte balade? îl întrerupse de data 
asta leproasa. Boian se luă de păr, furios. 

- Lăsam spuneam poveste, îi luă apărarea trogloditul. 

- Şi atunci, continuă Boian, privind recunoscător spre 
troglodit, cei doi porniră unul spre celălalt ca nişte săgeţi 
scăpate din arc. Cu o bubuitură ca de trăznet, se întîlniră în 
mijlocul cîmpului şi lancea lui Oralo, cu vîrful lung din oţel, 
pătrunse prin platoşă lui barAvan şi prin ambele rînduri de zale, 
rupîndu-i pielea şi carnea şi trimiţîndu-i sufletul păcătos direct 
în Hele! în uralele oştii francîne, Oralo se întoarse alături de 
tovarăşii lui, în timp ce scutierii regelui Maronului îi luau trupul 
pentru a-i fi dus să fie plîns de frumoasa lui soţie. 

- Bravo! se bucură Elina, bătînd din palme. Ştiam că va 
învinge Oralo. 

- Şi eu ştiam, zise leproasa. 

- De unde ştiai? se miră Kelemen. 

- Dacă nu zice nimic de herbul lui, înseamnă că nu are nici 
o importanţă în poveste. 

- Şi ce mai estem? întrebă Hitaiori. După faţa lui serioasă 
şi lipsită de orice expresie, era greu de ştiut dacă îi plăcuse 

întîmplarea. Netoata îl ţinea de braţ, privind tăcută în foc. 

- Trîmbiţele sunară şi din oastea saracină ieşi puternicul 
cavaler Draban. El era nepot al regelui hindunilor şi pornise la 
luptă în ciuda împotrivirii tinerei lui soţii. îmbrăcat complet în 
platoşă de oţel, cu o cămaşă dublă de zale din oţel pe dedesubt, 
o pereche de mănuşi din oţel ce îi veneau perfect pe mîinile 
puternice, cu genunchere şi încălţări din oţel, părea o statuie de 
oţel strălucitoare. într-o mînă purta scutul lui lung şi greu, iar 
în cealaltă o suliţă lungă şi puternică, rămasă întreagă în zeci 
de turnire, iar la şold purta vestita sabie Varandale, adusă în 
Hinduna de însuşi marele rege Aleza! 

Văzîndu-I, Oralo dădu pinteni calulului său Velandir şi ieşi în 
faţa oştirii francîne. Era îmbrăcat... 

- Ştim cum era îmbrăcat, îl întrerupse geambaşul. 

- Cum? De unde? 

- Păi, tu ne-ai spus. Acum cinci minute... 

- Aaaa... Da, aşa-i! 

- S-o fi schimbat între timp, încercă să-i ia apărarea bardului 
Elina. 

- Cine? Ce să schimbe? 

- Oralo. Şi-o fi schimbat armura. 

- De ce s-o schimbe? se holbă bardul. 

- Nu ştiu. Ziceam şi eu aşa... 

- Eşarf aveam? întrebă Yulgur. 

- Nu ştiu, nu zice... 

- Herb? 

- Ăăă... 

- Ştiu! se bucură Elina. Oralo cîştigă! 

- De unde ştii? se supără Boian. Mă lăsaţi să spun balada?! 

- Şi eu cred că va cîştiga Oralo, zise şi leproasa. 

- Oralo! se bucură, cine ştie de ce Netoata. 

- Cîştigă saracinul? verifică geambaşul. 

- Nu, Oralo. Dar lăsaţi-mă să spun! Ca un tunet puternic se 
ciocniră vitejii în mijlocul cîmpiei. Lancea puternică a viteazului 
Oralo străpunse platoşa şi zalele, rupîndu-i puternicului Draban 
ficatul şi aruncîndu-l pe hindun fără suflare în colb. Mare avea 
să fie durerea tinerei lui soţii! Oralo se întoarse în rîndurile 
francînilor, îmbărbătîndu-i, în timp ce saracinii simţeau cum îi 
cuprinde teama. 

Nimeni nu comentă nimic, aşa că Boian îşi continuă povestea : 

- Atunci, puternicul duce al ţinutului Isam dădu poruncă 
trîmbiţaşilor să sune provocarea la luptă şi ieşi dintre rînduri. 
Armura lui din oţel strălucea de-ţi lua ochii. Platoşa... 

- ...din oţel... 

- ...pusă peste dubla cămaşă... 

- ... din zale de oţel... 

- ...se îmbina pefect cu mănuşile... 

- ...din oţel... 

- ...iar picioarele... 

- ...din oţel... 

- Cum? Ce, din oţel? Picioarele? 

- Nu, încălţările, pufni în rîs Elina. Dacă Zildir ar fi avut cizme 
din oţel, acestea ar fi ruginit... 

- Asta aveam eşarf? întrebă Yulgur 

- Care asta? Zildir? 

- Nu, saracin... 

- Oralo a învins, aşa-i? întrebă leproasa. 

Boian nu mai avea cuvinte să răspundă. Privea neputincios 
în jur. 

- Tu nu întrebi nimic? se răsti el la Hitaiori. 

- Ha? tresări acesta, dovedind că adormise între timp. 

- Friptura începe să se facă, zise Kelemen de lîngă foc. Mai 
sunt multe întreceri? 

- Numai douăzeci şi două, recunoscu Boian cu jumătate de 
gură. 

- Toţi îs îmbrăcaţi în oţel? 

- Da... 

- Şi la toţi lancea lui Oralo le străpungea platoşa... 

- ...şi celalte... 

- ...şi carnea... 

- ...lăsîndu-i fără suflare? 

- Ăăăă... da. 

- Bun, atunci treci peste asta. Ce se întîmplă mai departe? 

- Aaa, acum vine partea interesantă! Dintre sarazini iese un 
cavaler îmbrăcat... 

- în oţel? 

- Pe care Oralo îl doboară? 

- Da... 

- Ziceai că sunt numai douăzeci şi doi! 

- Al douăzeci şi cincilea este femeie deghizată. 

- Ooo, vreau să aud! făcu Elina ochii mari. 

- Păi, deja ştim ce se întîmplă. O omoară... 

- Nuuu, pe ea nu o omoară. Ea e vitează şi puternică. Lăsaţi- 
mă să spun, se milogi de ei bardul. 

- Hai, spune, acceptă Kelemen. Carnea nu este gata încă... 

- Şi cînd se întîlniră în mijlocul cîmpiei ca un tunet, lăncile 
lor loviră deodată. Lovitura îl încovoie pe Oralo pînă pe crupa 
calului, abia reuşi să se ridice prinzîndu-se de şea. Dar cavalerul 
saracin se prăvăli la pămînt, rupîndu-i-se curelele ce-i ţineau 
coiful prins pe cap. Cu greu, saracinul se ridică de jos şi se 
pregăti să se apere. 

Oralo îşi întoarse calul Velandir, scoase sabia Durinol şi se 
repezi la cavalerul Blander (căci aşa îşi anunţase numele) să-i 
dea lovitura de graţie. Dar deodată se opri ca trăznit! Căci 
chipul cavalerului strălucea ca luna plină. Cînd o zări, lui Oralo 
i se întunecară minţile, căci inima i se aprinse de dragoste faţă 
de frumoasa alimană - vitează şi puternică precum un cavaler. 
Iar ruşinea că lovise o domniţă, aruncînd-o la pămînt, îl făcu să 
scoată un strigăt puternic, să arunce sabia la pămînt şi să se 
repeadă cu Velandir în pădure, părăsind bătălia! 

- Ce frumoooos! zise, cu privirile pierdute în depărtare, 
Elida. Şi-a pierdut minţile din dragoste... 

- Adică, a înnebunit? se miră Kelemen. 

- Da. Şi-a lepădat armura şi hainele şi umbla gol pe cîmpuri, 
păscînd ca animalele iarbă... 

- Şi aşa a ajuns în Rai... 

- Cum în Rai? se miră Boian. Oralo nu a ajuns în Rai. 

- Nu? Cine ajungeam? întrebă Yulgur. 

- Alondo. 

- Cine e Alondo? întrebă Elina. 

- Văr bun cu Oralo. 

- El de unde apăream? 

-Dacă nu mă lăsaţi să povestesc... se supără bardul. După ce 
Oralo părăseşte cîmpul de luptă, începe bătălia. Vitejii cavaleri 
francîni îi înfruntă pe cavalerii saracini, şi multe fapte de arme 
sunt povestite! 

- Cîte? întrebă geambaşul prevăzător. 

- Multe... 

- Le poţi spune într-o oră? Căci carnea este aproape gata... 

- Oh, nu. Asta-i o baladă care se spune într-o noapte lungă 
de iarnă. 

- Lăsam luptă, zise Yulgur. Spuneam Rai. 

- Da... Alondo ajunge să stăpînească un hipocefal... 

- Ce eram hipocefal? 

- Un cal care zboară. Şi... 

- Nu-i zice pegaso? îşi arătă Elina cunoştinţele. 

- Oh, nu, sunt complet diferiţi. Şi atunci Alondo... 

- Cu ce sunt diferiţi? 

- Hipocefalul are dinţi roşii, din mărgean. Iar Alondo... 

- Pegaso ce dinţi are? 

- Albi, încercă Elina să-şi amintească. Din... sidef... 

- Nici vorbă! Tot roşii, dar din rubine, o contrazise Boian 

- Atunci de unde ştii ce e unul şi ce e altul? se miră leproasa. 
Cine îi caută în gură? 

- Lăsaţi-I să spună, că nu mai terminăm, se răţoi Kelemen. 
Zi, flăcăule, despre Rai. Lasă amănuntele, zi că era Pegocefalus, 
tot nu i s-a uitat nimeni în gură! 

- Mda... Călare pe HIPOCEFALUS, Alondo zbură peste Mare, 
pînă ajunse la Tebinda. De aici o luă spre miazăzi, ajungînd în 
Anisibia. Acolo este un munte din care izvoreşte vestitul fluviu 
Nilotis, darul Marelui Zeu către ţara Tebana. Pe vîrful lui se află 
Paradisul Terestru! 

- Aşa zice balada? 

- Da, aşa zice. 

- De ce s-a dus Alondo în Anisibia? 

- Ca să-l scape pe vărul său Oralo de nebunie. De aceea am 
început cu nebunia lui Oralo, ca să înţelegeţi. Dar dacă nu m-aţi 
lăsat... 

- Lasă că am înţeles! Deci, în Anisibia a găsit leacul... 

- Nu, în Rai... Regele Anisibiei era chinuit de harpii... 

- Ce eram harp? întrebă Yulgur. 

- Se cîntă la ele, aşa cum e instrumentul lui Boian, zise 
Elina. 

- Nu, nuu, se văzu bardul nevoit să o contrazică din nou. 
Asta-i harpă. 

- Da. Alea erau mai multe, nu? Harpii. 

- Nu, harpe... Adică, mai multe harpe... Ptiu! Harpiile sunt 
nişte păsări cu cap de femeie... 

- Eu credeam că sunt nişte femei cu trup de pasăre, zise 
leproasa, ironică. 

- Nu, nici vorbă! Păsări cu cap şi sîni de femei. Chinuie 
oamenii blestemaţi. 

- Şi de ce-l chinuiau pe rege? 

- Pentru că era blestemat, nu v-am zis. Şi orb pe deasupra! 

- Săracul, se cutremură Elina, dar leproasa întrebă: 

- Cine l-a blestemat? 

- De unde să ştiu eu?! Păcatele lui... Aşa că regele i-a promis 
că de îl scapă de harpii, îi spune cum să ajungă în Paradisul 
Terestru. 

- Şi l-a ajutat? 

- Cine? 

- Alondo, zise Elina 

- Regele, spuse concomitent Kelemen. 

- Da, răspunse Boian. 

- Şi cum a ajuns în Paradis? 

- Călare pe Hipocefal. 

- Şi trebuia să-i spună regele asta? se zburli Kelemen. Nu 
avea minte să gîndească? Doar era călare pe hipopotam... 

- Hipocefal. Aşa e balada, se apără bardul. 

- Eu dacă eram călare pe pegocefalul ăla, mergeam unde 
vroiam eu! zise Kelemen încă supărat. 

- Nu, nu se putea. Fără ajutorul regelui nu putea intra în 
Paradis, se împotrivi Boian. 

- Bine, aşa o fi. Haideţi la masă! 

înainte să se culce, Elina îl vizită pe Bard, văzîndu-l cum 
stă trist, singur, tras într-o margine a taberei. De data asta 
povestea nu ieşise prea bine. 

- Ştii, mie mi-a plăcut, îi zise fecioara. Uite, daca vrei, mîine 
poţi să îmi spui toată balada, aşa cum o ştii. 

- Chiar vrei asta? se bucură bardul. Oh, da, ţi-o spun pe 
toată!. O să treacă şi timpul mai repede. 

- Uite, vreau să îţi dau ceva... Scoase din traista ei cu grijă 
o cutiuţă din lemn. M-am gîndit mult... Mie îmi place mult, dar 
mi-am zis că cineva cu suflet de artist ar putea înţelege mai 
bine... Poate că te va ajuta, într-un fel. 

- Ce este asta? întrebă Boian luînd cutiuţa din mîinile ei. 

- Ceva făcut din dragoste pentru dragoste. Mi-a dat-o cea 
pentru care a fost făcută - să-mi găsesc drumul spre fericire. 
Dar eu mi l-am găsit deja. Cred că tu ai mai multă nevoie de 
ea. 

- Eu sunt fericit, Elina. Fiecare clipă alături de tine este o 
fericire... 

- Nu, Boian, tu numai crezi că eşti fericit. Tu vei fi fericit 
numai cînd îţi vei găsi Cîntecul. Găseşte-I mai întîi! Şi dacă 
şi după aceea vei simţi ca acum, poate vom căuta fericirea 
împreuna. Pînă atunci, asta este a ta. 

Boian deschise cu grijă cutia. în ea se afla o floare. 

- Doamne, ce frumoasă e! exclamă el. Ca tine de frumoasă. 
E ca o... ca un... ca un cîntec! 

- Să te ajute să găseşti acel cîntec în ea. Boiane, Iarina zicea 
că e dragoste care a prins formă. Poate că la tine dragostea va 
prinde sunet... 

Boian rămase privind ca vrăjit floarea din oţel. Nici nu băgă 
de seamă cînd fata se duse lîngă foc şi îşi găsi loc sub pătură. 
Luna cernea o lumină argintie peste el... 

* 

* * 

Dimineaţă porniră mai departe. Boian nu îşi ţinu promisiunea 
de a-i povesti Elinei balada începută de cu seară, ci rămase în 
urmă, căutînd parcă să se ţină departe de ceilalţi. 

- Precis îşi exersează vocea, comentă Kelemen. Nimeni nu-l 
contrazise. 

Pe la prînz Yulgur începu să miroasă îngrijorat aerul, privind 
în urmă. 

- Ce e, Yulgur? îl întrebă Kelemen. 

- Duşman veneam! Simţeam la miros. Mult eram. 

- Să ne grăbim atunci, zise Geambaşul cu inima strînsă. 

- Boian a rămas în urmă, zise îngrijorată Elina. 

- Voi grăbiţi pasul, le spuse Kelemen. Ştia că dacă urmăritorii 
aveau cai, nu aveau multe şanse să scape cu fuga. Yulgur, 
Hitaiori şi Netoata erau fără cai... Eu mă întorc să-l grăbesc pe 
Boian. 

în timp ce ceilalţi se îndepărtau grăbiţi, geambaşul se 
întoarse pe cale. Pe Boian îl găsi pe vîrful unui deal ce mărginea 
drumul. Calul şi-l lăsase în drum. 

- Hei! strigă spre tînăr. Vino iute, suntem în pericol! 

Tînărul îi făcu semn să tacă. Kelemen se aruncă din şea şi 

urcă grăbit spre coama dealului. Boian îi arătă în tăcere spre 
valea dintre dealul pe care se aflau şi dealul vecin. în vale se 
zărea o ceată de diavoli, mai bine de douăzeci. Erau uşor de 
recunoscut. în mîini ţineau tridente cu vîrfurile ascuţite, lucind 
în lumina soarelui. 

- Nu-i putem opri, gemu Kelemen. Şi fug mai repede decît 
caii, ne ajung din urmă. 

- Du-te! şopti Boian hotărît. 

- Nu! Amîndoi! 

- Eu voi încerca să-i opresc. Tu salveaz-o pe Elina. Şi pe 
ceilalţi. Te rog! Nu lăsa ca jertfa mea să fie degeaba! 

- Rămîn eu, fugi tu! 

- Nu. Pierdem timpul. Cu mine, ceilalţi nu au nici o şansă. 
Cu tine, poate. Tu ai timp să-ţi găseşti fericirea... Elina a avut 
dreptate. Fericirea mea nu este alături de ea. Numai Cîntecul 
mă poate face fericit. Du-te! 

Kelemen mai privi o dată spre tînăr - parcă îmbătrînise 
în cîteva clipe! Fără să mai privească spre diavoli, se repezi 
pe coasta dealului. Din cîteva salturi fu în şea, prinse dîrlogii 
calului lui Boian, şi dădu pinteni. în cîteva minute îi ajunsese 
pe ceilalţi. 

- Hitaiori, pe cal! porunci el. Ia şi femeia în spatele tău! Tu, 
femeie, în spatele meu - porunci spre leproasă. Pe calul tău va 
călări Yulgur. Repede! 

- Unde-i Boian? întrebă speriată Elina. 

Dar Kelemen nu stătu să mai dea explicaţii. Luă pe Vifor de 
dîrlogi şi dădu pinteni calului. 

- Ţineţi-vă aproape! strigă la ceilalţi. Şi se repeziră în cea 
mai rapidă cavalcadă posibilă. Elina nu se împotrivi, ci se apucă 
de şea cu ambele mîini. Ochii orbiţi de lacrimi nu vedeau nimic 
din drumul străbătut. 



* 



* * 

Boian ieşise pe coama dealului. Scoase floarea şi o puse cu 
grijă în iarbă, în faţa lui, apoi îşi scoase harpa. Diavolii îl zăriră 
şi începură să urce panta dealului în fugă. 

Dar tînărul nu-i vedea. Privea printre lacrimi floarea de oţel, 
strălucind în soare. Prin minte i se perindară toate baladele 
ştiute. Apoi propria-i viaţă, de la clipele petrecute la sînul mamei 
pînă la întîlnirea cu Jolifana şi mai tîrziu, întîlnirea cu Elina şi 
ceilalţi Călători. Se gîndi la frumuseţea lumii, la mesajul adus 
de Sfîntul Prunc şi Calea arătată de el. La răul şi ura răspîndită 
peste lume de Duşman - dar dădu la o parte ura şi rămase doar 
dragostea. Dragostea care făcea lumea să trăiască. Dragostea 
care aduce bucurie şi tristeţe, viaţă şi moarte, linişte şi furtuni... 

Dragostea lui pentru Elina... 

începu să cînte - mai întîi şovăitor, dar vocea i se întări, 
deveni mai puternică, mai sigură. Plină de forţă şi dulceaţă, 
plină de bucurie şi tristeţe, viaţă şi moarte. Cîntînd frumuseţea 
vieţii şi părerea lui de rău că trebuie să renunţe la ea. Hotărîrea 
lui de a păstra această frumuseţe întreagă, la adăpost de cei 
ce-i vor răul. Dragostea faţă de frumoasa fecioară. Durerea că 
o va pierde - dar şi speranţa că aceasta îşi va găsi o fericire 
simplă şi eternă. 

Cîntecul lui începu, parcă, să prindă formă. Floare şi pasăre, 
stele şi chip de fată, noapte senină şi apus purpuriu, ţîrîit de 
greier şi gungurit de copil, şoapte de vers şi tril de fluier, culoare 
şi formă... Cîntec! 

Diavolii ajunseră la cîţiva paşi de tînărul ce cînta. începură 
să înainteze tot mai greu, parcă picioarele li se mişcau printr-o 
mlaştină vîscoasă ce se lipea de blana lor neagră şi creaţă. Parcă 
tot aerul devenise o gelatină care le îngreuna mişcările. Valurile 
de dragoste ce veneau dinspre bard părea să-i topească, să 
le ia puterile. Aruncau toată ura lor de lume şi viaţă înspre 
cîntăreţ, dar aceasta cădea fără putere în faţa dragostei. 

La urmă, se opriră. Transformaţi în pietre, înconjurau un 
petec de coastă înierbată. Cîntecul se sfîrşise. în iarbă se zărea 
o floricică frumoasă, fină, cu petale albe pe care străluceau 
boabe de rouă. Alături de ea zăcea o harpă cu corzile rupte. Un 
fluture se apropie atras de mirosul pătrunzător al florii. 

Bardul se topise în Cîntecul lui. Cîntec cum nu se mai cîntase 

pe această Lume! Dar cîntecul nu pierise - ci se împrăştia în 
cele patru zări, impregnînd toate lucrurile şi fiinţele... 



42 



(în care umblăm printr-o 
ţară sfîntă) 



K elemen îşi opri calul, făcînd semn celorlalţi să se oprească şi 
ei. Caii suflau greu şi spuma albă cădea de pe ei. Nu ar mai fi 
ţinut mult la fugă, îi goniseră din răsputeri. Mai ales Vifor, abia 
reuşea să-şi tragă sufletul. 

Elina plîngea cu icnete, tăcut. Cum îşi oprise calul, Yulgur îşi 
dădu drumul la pămînt şi începuse să se roage în tăcere. Hitaiori 
rămăsese în şea - Netoata îl strîngea de mijloc. Nu părea să-i 
pese că se opriseră - după cum nici alergarea nu păruse să o 
impresioneze. Leproasa coborî şi ea din spatele geambaşului. 

- De ce ne-am oprit? întrebă ea. 

- Să nu ucidem caii, răspunse Kelemen. Se pare că flăcăul 
i-a oprit cumva, altfel ne ajungeau din urmă. 

- Cine? 

- Diavoli. Nu aveam nici o şansă să scăpăm de ei, nu-i 
puteam ucide. Oamenii nu-i pot ucide... 

- Şi acum? 

- Lăsăm caii să se odihnească. Mă întreb ce s-o fi întîmplat 
cu Boian. Dacă treceau de el, ne-ajungeau - deci, i-a oprit 
cumva. Să vedem dacă ne ajunge din urmă, el e fără cal acuma. 
- Boian e mort, şopti îndurerată Elina. 

- De unde ştii? se împotrivi Kelemen. 

- Ascultaţi... 

Ascultară în tăcere. Vîntul adia prin valea pietroasă ce 
mărginea apa rîului. Pe aripile lui părea să plutească fără 
cuvinte o voce bărbătească, însoţită de acordurile unei lăute, 
încet, melodia fără nume îi prinse în mrejele ei, deşi abia se 
auzea. Simţeau o emoţie puternică, de sentimente amestecate, 
oprindu-le parcă răsuflarea. Femeile, chiar şi Netoata, începură 
să plîngă. Chiar şi bărbaţilor le dădură lacrimile. îşi simţeau 
inimile atît de pline! 

- Bard găseam Cîntec, zise Yulgur de sub glugă. Frumos 
cîntam. Dragoste cîntam. Troglodit fericit eram cunoşteam om 
cum Boian eram. Mare Zeu eram în Cîntec! Cale tot eram în 
Cîntec la Boian. Pîn muream Yulgur ascultam Cîntec, la inim 
purtam. Troglodit lacrimi nu ştiam, da' Yulgur plîngeam acum! 

Kelemen rămase călare, cu capul în piept. Vorbi: 

- Frumoase cuvinte ai spus, Yulgur. Cele mai potrivite la 
mormîntul unui prieten... Străin mi-a fost Pruncul şi Calea 
arătată de El - acum le ştiu. întotdeauna m-am întrebat de 
ce mai trăiesc, de ce nu mă sfîrşesc ca lumina dintr-un opaiţ 
rămasă fără ulei. Acum ştiu: trebuia să ascult acest cîntec fără 
seamăn! 

- Hitaiori prost estem, spuse Prinţul, ştergîndu-şi fără ruşine 
ochii cu mîneca. Acum înţelegem Cîntec! Ştim prieten, ştim 
dragoste. Ştim viaţ şi mort. Ştim viaţ simplu, bucurie avem. 
Cale una urmat - la Şunto, la Pruncu. Om Cale mergem, om 
adevărat estem. 

Proasta zise printre hohote, în limba alimană: 

- Am văzut Lumina! Dragostea! Acum pot spune că-l iubesc 
pe acest om galben. Unde va fi el, acolo voi fi şi eu. Pînă la 
moarte! 

Leproasa se aşezase pe marginea drumului, cu faţa mascată 
pusă pe genunchi, ascunsă în palmele acoperite de mănuşi. 
Scotea un geamăt continuu, legănîndu-se parcă fără să-şi dea 
seama. Părea că boala cumplită îi măcina carnea de pe oase, 
umplînd-o de dureri. Elina coborî repede de pe Vifor şi se lăsă 
în genunchi lîngă ea, luîndu-i capul în mîini. 

- Lasă, lasă, îi şopti cuprinsă de milă, o să treacă! O să fie 
mai bine... 

Femeia nu-i răspunse, ci se lăsă legănată. încet, încet, 
geamătul făcu loc unei dezlănţuiri dureroase de plîns. Trecu 
destul de mult timp pînă cînd acestea se pierdură în suspine. 
Fata rămase în aceaşi poziţie, încercînd parcă să-i dea din 
energia trupului ei tînăr şi sănătos, indiferentă la pietrele de 
sub genunchii ei. 

- Să mergem, zise într-un tîrziu Kelemen. Ceilalţi se ridicară, 
dar Yulgur nu mai încălecă pe cal, ci îl trase după el de dîrlogi. 
Şi Hitaiori mergea pe propriile-i picioare, trăgînd după el calul 
pe care stătea Netoata. Leproasa se urcase în spatele Elinei, 
nevrînd parcă să se despartă de ea. Aşadar Kelemen dădu 
pinteni şi îşi îndemnă calul într-un pas molcom, să nu obosească 
pe bătrînul Vifor. îşi continuară drumul pînă în seară, cufundat 
fiecare în propriile-i gînduri. Melodia păru să-i însoţească multe 
ore, sunînd tot mai slab, pentru ca spre seară să dispară de tot. 

Făcură popas pe valea pietroasă, fără lemne de foc - dar 
nimeni nu păru dornic de somn. A doua zi şi în zilele următoare 
poteca însoţi pîrîul tot mai lat şi mai adînc, primind numeroşi 
afluenţi ce cădeau înspumaţi de pe coastele dealurilor ce 
însoţeau Tigranul. în a treia zi, pe un astfel de afluent îi porni 
Kelemen, văzînd că pîrîul - devenit deja un rîu destul de mărişor 
- o lua hotărît spre răsărit. 

- Mergem pe valea asta pînă la izvoare, se pare că vreo 
două zile, apoi trecem munţii în valea Joramului. Drumul nu 
va fi uşor, dar nici foarte greu. Este posibil ca de-aici încolo să 
întîlnim caravane... 

- Cum zici tu, nene Kelemene, spuse Elina. De la moartea 
Bardului îşi pierduse, parcă, ceva din vioiciunea tinereţii. Nu 
mai plînsese, dar era tristă şi căzută pe gînduri. 

Acum fiecare femeie călărea cîte un cal. Doar Kelemen îşi 
păstrase armăsarul, dar el călărea mai mult decît ceilalţi. Nu 
o dată dădea pinteni calului, îndepărtîndu-se să iscodească 
drumul în faţă sau în urma lor. Şi nu o dată se întorcea cu 
tolba plină de vînat, astfel că seara aveau întotdeauna ceva 
proaspăt de mîncat. Tot el era cel ce găsea cele mai potrivite 
locuri de popas, aproape de locuri cu izvoare, cu locuri unde 
puteau găsi fructe, ciuperci sau rădăcini să suplimenteze raţia 
de carne. Netoata se dovedise o cunoscătoare neegalată de 
ciuperci, găsind uşor locurile de unde să le culeagă şi, mai ales. 

dînd fără şovăială la o parte ciupercile otrăvitoare. Deşi din ziua 
morţii lui Boian nu mai vorbise deloc, prin sunete guturale şi 
semne se putea face înţeleasă, astfel că ştiu să îi înveţe şi pe 
ceilalţi să deosebească ciupercile bune de cele rele. 

- Nu e bine, fetiţo, să aduni durerea în tine, îi zise leproasa 
într-o zi Elinei. Vei ajunge ca şi Kelemen, fără pic de dorinţă de 
viaţă... 

- Nu îţi face griji. O să-mi treacă. 

- L-ai iubit mult, aşa-i? 

- Pe Boian? Da, ca pe-un frate, ţi-am spus. 

- Am simţit în cîntecul lui marea dragoste ce ţi-a purtat-o... 

- Da, şi eu am simţit-o. Dar am simţit şi tristeţea că soarta 
nu i-a adus bucuria dragostei împărtăşite. El a ştiut şi a acceptat 
acest fapt. îmi pare rău că nu am putut să-i dau mai mult. 

- Ţi-a făcut un mare dar, Elino, în clipa morţii. Cîntecul lui 
pentru tine a fost făcut! Marele Zeu l-a luat şi a impregnat cu el 
tot ce este pe lumea asta. Acum e mai frumoasă! Oamenii au 
privit într-o zi în jurul lor şi au văzut că toate-s mai frumoase 
şi nu au ştiut de ce. Şi nu vor şti de ce, se corectă singură. Iar 
răul a pierdut din putere! 

- Am văzut că şi pe tine te-a marcat, zise Elina. 

- Da, aşa-i. îţi mulţumesc că mi-ai stat alături. Nu voi 
uita niciodată asta! Cred că dacă nu te aveam lîngă mine, 
înnebuneam! 

- Aşa de tare te-a durut? o întrebă Elina cu milă. Nu se 
poate folosi nimic să îţi mai ia din dureri? 

- Nu, nu carnea m-a durut. Ţi-am spus că trupul meu nu 
simte durere... Sufletul m-a durut. 

- Pe toţi ne-a durut sufletul. Ne-au năpădit atunci atîtea 
sentimente, încît nu le-am mai putut face faţă. 

- Mi s-a perindat toată viaţa prin faţă, mărturisi leproasa. 
Am văzut dintr-o dată clar ce ar fi trebuit să fac - şi n-am făcut. 
Cum a zis cealaltă femeie: s-a făcut dintr-o dată lumină! Am 
văzut tot răul pe care l-am făcut celorlalţi, tot răul pe care mi 
l-am făcut asupra mea. Era posibil - ce zic eu? - Marele Zeu 
îmi dăduse şansa unică de a fi fericită în viaţa asta şi eu am 
decis să arunc acea şansă în hău. Ştiu că a doua şansă nu va 
mai veni niciodată! 

- Va mai veni, o contrazise tînăra. Aminteşte-ţi de proorocire. 

- Mă gîndesc, numai la asta mă gîndesc! Şi mi-e teamă că 
nu se va împlini. Că voi greşi din nou. Ştiu că e posibil. Marele 
Zeu mi-a scos în cale singura persoană care ar putea să mă 
ajute. Şi totuşi, mi-e teamă! 

- Nu-ţi fie teamă. Dacă eu sunt acea persoană, poţi fi sigură 
că te voi ajuta - atît cît voi putea, zise Elina cu sinceritate. Aş 
dori şi eu să te rog ceva... 

- Dacă îmi stă în putinţă, îţi voi îndeplini dorinţa. 

- Spune-mi, te rog, numele. Nu mai pot să-ţi spun „leproasa"! 

- Dar sunt leproasă, spuse înăbuşit femeia. 

- Ştiu, dar nu-i vina ta. E ca şi cînd i-aş spune Prinţului 
„prost", sau lui nenea Yulgur „animal"... 

- îmi pare rău, fetiţo, încă nu sunt pregătită să-mi spun 
numele. Mi-e teamă că atunci proorocirea nu se va mai împlini... 
Mai păsuieşte-mă, te rog. 

- Bine. Atunci îţi voi spune „mătuşă". Te superi dacă îţi spun 
aşa? 

- Să mă supăr? Nu mă supăr. Nu am avut pe nimeni, 
niciodată. Ştiu că nimeni nu-mi va spune „mamă" - dar îmi va 
aduce bucurie să aud pe cineva spunîndu-mi „mătuşă"... 

Stîngaci, încercă să o îmbrăţişeze, dar tînăra o luă de după 
gît şi o strînse la piept. De sub mască se auzi un scurt icnet... 

- Şi femeii lui Hitaiori îi vom spune Husul, da? mai spuse 
fecioara. Femeia dădu afirmativ din cap... 

A doua zi după ce părăsiră izvoarele afluentului fără nume, 
Geambaşul aduse o veste: 

- în faţa noastră este o caravană de negustori. Au făcut 
popas într-o poiană, cred că ne vom opri şi noi cu ei. 

într-adevăr, nu erau multe locuri de popas. Munţii nu erau 
prăpăstioşi - culmile erau destul de domoale - dar erau acoperiţi 
cu păduri dese de cedri. Copacii se înălţau la mari înălţimi, iar 
coroana lor bogată îi făceau pe călători să călărească într-un 
semi-întuneric aproape continuu. Nici izvoare nu prea erau... 

Cînd pătrunseră în poiană, o strajă dădu un şuierat de 
alarmă. Imediat negustorii luară armele în mîini, iar din desiş 
se arătară cîţiva oşteni. Unul dintre ei scoase un şuierat care îi 
linişti pe toţi. 

- Eu vă ştiu, zise acesta apropiindu-se zîmbind. 

Yulgur spuse deodată: 

- Kapcîn! 

- Altîm... zise şi Hitaiori. 

- Prieten eram, explică Yulgur către noul venit. Ei pierdeam 
la deşert. Găseam la drum. 

- Ce întîmplare! se bucură kapcînul. Unde mergeţi? 

- Miaza la zi mergeam. Joram ieşeam. 

- Atunci avem acelaşi drum. Tot în acea căutare a voastră? 

- Tot. Căutam, zise Yulgur de sub glugă, fără a da amănunte. 
Lui Kelemen i se păru că trogloditul nu are prea mare încredere 
în oşteanul prietenos. 

- Să facem cunoştinţă, zise acesta către ceilalţi. Eu sunt 
Altîm-bek, fiu al hanului kapcîn. Zulfina mi-a salvat viaţa, şi 
asta nu se uită. După ce tot ea mi-a spart ţeasta - asta se uită 
mai uşor, zîmbi el. Lui Kelemen i se păru că zîmbetul nu-i atinge 
ochii, care rămăseseră reci ca gheaţa. 

- Eu sunt Kelemen, zise totuşi. Negustor de cai, de aceea 
lumea îmi zice Geambaşul. Pînă nu se va ivi altcineva mai 
potrivit, eu conduc acest grup. 

- Bine, se bucură Altîm, întinzîndu-i mîna. Kelemen i-o strînse 
după obiceiul popoarelor din stepă - prinzîndu-i antebraţul în 
pumn. 

- Iar eu sunt Elina, zise aceasta văzînd că străinul vrea să se 
întoarcă. Războinicul întoarse ochii spre ea. 

- Mă bucur, frumoaso. Am crezut că eşti sclava geambaşului, 
mă rog de iertare. Văd că eşti din neamul albin, nu cum am 
judecat după veşminte... Ca şi Valida. 

- Valida mi-e prietenă. Ştii cumva unde este? 

- Nu ştiu. A dispărut, ca şi ceilalţi, în furtună. Sper că nimic 
rău nu i s-a întîmplat. I s-au şters de tot urmele. Mă consider 
bun căutător de urme, dar nu am dat de urma lor. Şi tare le-am 
mai căutat! zise zîmbind şi, cine ştie de ce, zîmbetul îi nelinişti 
pe călători. 

- De ce a-i căutat-o? 

- Pentru a-mi plăti datoria. Ei şi Zulfinei. Le-am promis să le 
voi însoţi în Căutarea lor. 

- Nici de a celorlalţi nu ai dat, se pare, arătă Kelemen spre 
Yulgur şi Hitaiori. 

- Poate pe ale lor nu le-am căutat atît de bine, zîmbi kapcînul, 
iar Elinei i se păru că răspunsul avea şi alt înţeles: „poate că 

ştiam unde sunt ei, dar nu mă interesa..." Nu spuse nimic, 
convinsă că se înşeală. 

- Dar dumneata de ce umbli mascată? o întrebă pe leproasă 
cu o undă de batjocoră în glas. 

- Sunt leproasă, zise ea înăbuşit. 

- Da? păru să cadă pe gînduri kapcînul. Ca să vezi. Hm, 
hm... Tu să nu te apropii prea mult de caravană, oamenii sunt 
sperioşi şi nu aş vrea să te umple de săgeţi, hahaha. După rîs 
nu părea că i-ar pare prea rău de o asemenea eventualitate. 

- O să stăm cu ea, zise Elina hotărîtă. 

- Iar mîine o să plecăm mai devreme, nu vrem să aducem 
neplăceri negustorilor, zise Kelemen. 

- Bine, cum vreţi, acceptă Altîm. Uite acolo, în partea din 
jos a poienii, este un al doilea izvor, mai mic. Puteţi face tabără 
lîngă el. 

Mai tîrziu apăru lîngă ei. Se aşeză vesel şi fără griji lîngă foc, 
întinzînd o ploscă spre Kelemen. 

- Am adus ceva vin, zise el. Mi-am luat rămas bun de la 
căpetenia caravanei. Mi-a plătit simbria cuvenită şi mi-a dat 
plosca drept mulţumire pentru slujba de pînă acuma... 

- Nu mai mergi cu ei? întrebă Kelemen. 

- Nu, sigur că nu, zîmbi Altîm. Vin cu voi, bineînţeles. 

- De ce bineînţeles? întrebă Elina. Nu-i plăcea străinul, prea 
zîmbea mult... 

- V-am zis, doar. I-am promis Validei că o voi ajuta. Pe ea 
nu o pot ajuta, dar voi sunteţi prietenii ei. Vă ajut pînă o găsim 
din nou. Pe Valida şi Zulfina. 

- Întîlneam la ele? întrebă Yulgur, refuzînd plosca de la 
Kelemen. Acesta o trecu gipanghezului. 

- Dacă nu vi se întîmplă ceva pe drum... îi sticli kapcînului 
dinţii albii în lumina focului. 

- Grijim, zise Hitaiori din umbră, trăgînd o duşca din ploscă, 
îi dădu şi lui Husul - pe care o ajuta să mănînce. 

- Asta da, aşa şi trebuie! Vom ieşi din munţi şi vom întîlni 
locuri locuite, acolo ne va fi mai uşor. Dar acolo vom da peste 
mai mulţi tîlhari. O sabie şi un sfat nu sunt de colo - şi îmi ştiu 
valoarea. 

- Eşti binevenit, îi zise Kelemen. Plosca ajunse înapoi la el, 
după ce Elina şi leproasa refuzară şi ele să bea. Simţea totuşi o 

undă de neîncredere în zîmbăreţul oştean. De ce oare? 

- Cum ai ajuns aici dacă te-ai pierdut? 

Altîm păru să îşi caute cuvintele: 

- Am ocolit munţii Aramatului pe la Răsărit - deşi pierdusem 
de mult urmele Zulfinei. Am trecut marele vad peste Tigran pe 
la Stînca Spartă - aşa cică îi spune locului acela. Acolo am dat 
peste caravana care urca pe Tigran, venind dinspre Răsărit din 
marea cîmpie a Şiparului, în drum spre Jerulabad. Mi-am zis 
că e mai bine să nu călătoresc singur şi, cum aveau nevoie de 
oşteni, am venit cu ei. După spusele lor, dacă cele două prietene 
ale noastre au pornit spre Tebana, acesta este cel mai bun 
drum. Mai curînd sau mai tîrziu dăm de ele... La un moment dat 
ne-am lovit de o ceată de grunizi, hahaha, i-am tăiat pe toţi. 
Atunci m-au făcut şef a gărzilor... Porniseră ăia după o fecioară, 
cică, însoţită de o bătrînă. Mai bine se ţineau de căutarea lor... 
Le-aţi văzut cumva? 

- Fecioara sunt eu, recunoscu Elina. Bătrîna a murit în locul 
meu. 

- Păcat, zise Altîm, cam nemulţumit. Atunci e bine că i-am 
tăiat pe toţi! Ai avut noroc, păreau foarte porniţi să vă găsească. 
Cine ştie de ce?... 

Se opri, parcă aşteptînd o explicaţie. Elina dădu doar din 
umeri, tăcută. 

- Unul din ei, şaman după cît părea, înainte să-i iau capul, a 
bolborosit ceva despre „Floarea Munţilor". Aţi auzit ceva despre 
aşa ceva? Poate era vorba despre tine, ce crezi? se adresă în 
continuare Elinei. Eşti frumoasă, o adevărată floare a munţilor! 

Elina nu păru a se bucura de compliment. 

- Mda, continuă kapcînul. Ne-au mai atacat nişte tîlhari, 
munteni. Ei aveau o altă proorocire legată de floare. Cică 
Floarea Munţilor va ucide o ceată de diavoli, salvînd călătorii. 
Dacă e vorba despre tine, aş vrea să văd şi eu o astfel de 
întîmplare. Nu te prea văd pe tine în stare să ucizi un diavol, 
d-apoi o ceată! Te-ar sorbi dintr-o înghiţitură... 

- Eu poate nu, dar bardul a făcut-o, se scăpă Elina. Cu un 
Cîntec! 

- Măi, măi, se miră încruntat Altîm. Un cîntec şi-o floare... E 
posibil... Dacă avea ca armă... Dragostea, păru el să se înece 
în cuvînt. Da, e posibil... Bine că nu au dat diavolii peste voi... 

- Trăgeam la limb? întrebă deodată trogloditul. 

- Cine, eu? rîse Altîm. Nici vorbă! Schimbam şi noi vorbe, să 
treacă timpul. Vom avea drum lung de mers împreună, e bine 
să ne ştim cît mai bine. 

în zilele ce urmară războinicul păru într-adevăr că dorea 
să-i cunoască cît mai bine. Vorbea tot timpul, zîmbind, chiar şi 
atunci cînd se întîlnea cu tăcerea morocănoasă a tovarăşilor lui 
de drum. Chiar şi cu Netoata vorbi, înţelegîndu-se cu ea într-o 
limbă complet străină celorlalţi. Prea multe nu păru să afle, dar 
la urmă îl bătu pe umăr pe Prinţ: 

- Haha, eşti norocos! Se pare că doamna te iubeşte! 

- Şi Hitaiori iubim la ea, răspunse gipanghezul cu glas surd 
şi fără sentiment. 

- Aha... Interesant... 

Dar vestea adusă nu păru să-l bucure pe Hitaiori. Profitînd 
că Altîm îşi arătase dorinţa să practice cu el, dădu cu kapcînul 
de pămînt cu toată seriozitatea, iar katana îi tăie acestuia 
hainele în mai multe locuri înainte ca Altîm să fi apucat să ridice 
sabia. După care războinicul nu-i mai ceru Prinţului să practice 
împreună. 

Ieşiră în sfîrşit pe valea rîului sfînt Joram. Rîul era încă destul 
de îngust în acest sector, cu apa puţin adîncă dar extrem de 
iute - aşa că le fu relativ uşor să îl treacă prin vad. în peisajul 
uscat, valea părea o adevărată minune. Lunca verde, pîlcurile 
de pomi - mai ales măslini şi curmali - şi viile urcînd pe coastele 
dealurilor care îl mărgineau, păreau o binecuvîntare din partea 
Marelui Zeu. Nu se zăreau sate, dar gospodăriile se ţineau lanţ 
de-o parte şi cealaltă a rîului. 

Oamenii îi priveau trecînd în tăcere - dar fără prietenie. Se 
simţea o anumită tensiune în aer. 

- Ce-o fi cu ei? se întrebă Geambaşul cu voce tare. 

- Nu le prea plac străinii, se pare, îi răspunse Altîm, care 
călărea alături de ej. 

- Nu se poate. Ăsta-i drum mult bătut de caravane. Pentru 
oamenii de aici călătorii sunt un lucru obişnuit. Drumul 
caravanelor aduce bogăţie tuturor. 

- Atunci nu le-o fi plăcînd înfăţişarea noastră. 

- Asta se poate, privi Geambaşul în jur. Singurul lucru pe 
care îl văd diferit sunt straiele. 

- Aşa e. Nici unul dintre noi nu e îmbrăcat în straie aramane. 
Se vede de la o poştă că nu suntem moslani! 

- Asta cred că este, zise încruntat Kelemen. Se prea poate 
să nu le prea placă cei ce nu sunt moslani - sau mozani. 

- Asta e ceva nou, zise Altîm. Moslanii sunt deschişi cu cei 
de altă credinţă. Au trăit veacuri cu mozanii şi pruncinii pe aici. 
Uită-te-n jur, se văd turlele templelor de toate felurile... 

- înseamnă că ceva s-a schimbat. Ceva s-a-ntîmplat - ceva 
care-i face să ne privească plini de ură... 

Dar nimeni nu se legă de ei, aşa că-şi văzură de drum. După 
două zile, rîul se vărsă într-un lac foarte mare. Nu i se vedeau 
malurile, ci doar dealurile din zare rotunjindu-se spre miazăzi. 

- Marea! se bucură Elina. 

- Mai curînd un lac foarte mare, o contrazise Altîm. 

La gurile rîului se înălţa un orăşel mai mărişor. Coama 
drumului, înainte de a coborî spre oraş, le dădea o perspectiva 
asupra întregii aşezări Cele cîteva străzi erau tăiate în cartiere 
de case înalte, cu unul sau chiar două etaje, vopsite în culori 
pămîntoase, calde. Acoperişurile plate erau folosite drept terase 
pe care, alături de materialele depuse la uscat, se zăreau paturi 
întinse sub paravane - iatacuri improvizate pe timpul verii. 

La intersecţii se zăreau clădiri mai impunătoare. Unele 
erau hanuri şi caravanseraiuri, altele case mari de nobili sau 
negustori. Câteva erau evident temple - moslane şi mozane. 
Oraşul părea a fi locuit mai ales de heberi. 

- Nu pare să se zărească nici un templu pruncin, zise 
Kelemen. 

„Oraşul pare să fie bine populat, poate cîteva mii de locuitori", 
gîndi geambaşul. Trecătorii îşi vedeau de treburile lor şi se 
dădeau la o parte din calea călătorilor, făcîndu-le loc să treacă. 
Privirile pe care le-o aruncau avea acelaşi amestec curios de 
indiferenţă, neîncredere şi ură făţişă. Ajunşi în faţa unui han, 
opriră caii, descălecară şi intrară. Leproasa rămăsese afară, 
aşezîndu-se lîngă zid cu genunchii adunaţi la piept, păzind caii. 

- Avem nevoie de cîteva camere, zise Kelemen hangiului în 
limba alimană. Acesta ridică o sprinceană, uimit. 

- Sunteţi alimani? 

- Suntem neamuri amestecate, se băgă Altîm în vorbă, 
zîmbind. 

- Sunteţi drept-credincioşi? întrebă din nou hangiul. 

- Dacă întrebi dacă ne închinăm Marelui Zeu, răspunse 
Kelemen văzînd că Altîm nu zice nimic, atunci da, suntem 
drept-credincioşi. 

- Dar nu vă închinaţi şi proorocului Mosal... Ăla de colo este 
clar că-i călugăr pruncin! Să iasă afară din hanul meu! 

Yulgur nu se împotrivi, ci ieşi tăcut din han. Văzînd-o pe 
leproasă lîngă perete, se aşeză lîngă ea. 

- Ştiam că hangii nu-şi bat capul cu religia, spuse încet 
Kelemen. Banii noştri sunt tot atît de buni ca şi a moslanilor. 

- Or fi, da-s spurcaţi! Nu vreau ca Marele Zeu şi Proorocul 
Lui, Mosal, să-şi întoarcă faţa de la mine tocmai acum! Ziceţi 
„mulţumesc" că nu vă dau şi pe voi afară - sau nu chem garda... 

- Nu trebuie să o chemi. Plecăm singuri, de bună voie. Ori 
dormim împreună cu prietenul nostru călugăr, ori căutăm alt 
han. 

- Călătorie sprîncenată! le ură în zeflemea hangiul. Nu o să 
vă primească nici un drept-credincios. 

- Mai sunt şi heberi care ţin hanuri, spuse Geambaşul în 
timp ce părăsea hanul. 

- Nici ei nu or să vă primească! Cîinii pruncini nu au ce căuta 
sub acoperişurile noastre. 

- Ce o fi cu el? întrebă Kelemen. Am călătorit mult prin ţările 
alimanilor, niciodată nu mi s-a întîmplat aşa ceva. 

Mai încercară în două hanuri, ţinute de heberi. Fură daţi 
afară - ba chiar ameninţaţi cu chemarea gărzilor. La un moment 
dat ajunseră în faţa unei movile de cărămizi şi bîrne arse, din 
care se ridica încă fuioare de fum. 

- Un templu pruncin, şopti Elina. 

- Asta explică multe, zise Kelemen. Cred că s-a întîmplat 
ceva de care noi nu ştim. Populaţia e furioasă pe pruncini. 

- Bine că furia a răbufnit înainte să fi ajuns noi aici - acum 
le-a mai trecut, zise Altîm nepăsător. 

- Da, dar ce facem noi acum? La han nu putem trage, în 
stradă nu putem dormi... 

- Mergem, zise Hitaiori. Nu suntem seară. 

- Are dreptate, zise leproasa. Să ieşim din oraş. Nu-mi place, 
lumea se uită cu ură la mine. 

- Ţi-e teamă? rîse kapcînul. 

- Mi-e teamă. Numai unui nebun nu i-ar fi. Oamenii sunt răi, 
am auzit de întîmplări în care leproşi au fost ucişi cu pietre, sau 
arşi pe rug. Mi-e să nu păţiţi şi voi ceva. 

- Mda, poate e mai bine să ieşim din oraş... 

Chiar în marginea oraşului era un caravanserai. Kelemen 
mai încercă o dată. Spre mirarea lui, stăpînul nu se împotrivi să 
le dea adăpost. 

- Nu mă interesează cine sunteţi, cîţi sunteţi! Vă trageţi sub 
un zid şi vă faceţi acolo foc. Staţi acolo pînă dimineaţă, apoi 
plecaţi. Zece galbeni pentru voi, animalele şi carele pe care le 
aveţi cu voi. 

- Nu avem care. 

- Asta e treaba voastră. Zece galbeni! Şi staţi la focul vostru. 
Lăsaţi-I să moară cît mai repede. Nu vă trebuie lumină, nici 
vizitatori. 

Aşa făcură. Dar după ce mîncară, Altîm se duse pe la alte 
focuri. Se întoarse după vreo două ore cu veşti. 

- Hm, nu o să fie uşor. Ba aş zice că va fi tot mai greu. 

- Ce s-a întîmplat? îl întrebă Elina. 

- E război. Au sosit corăbii cu o mulţime de oşteni. Au 
debarcat de vreo două săptămîni. Pruncini! 

- Ce căutam? se miră Yulgur. 

- I-a trimis, cică, Marele Popă de la Varuna. Să elibereze 
Mormîntul Sfînt al Pruncului. 

- Ce mormint? Mormint eram la Varun, toţ ştiam! 

- Mai puţin Popa, zîmbi Altîm. Cică ar fi la Jerulabad. 

- Acolo este Marele Templu, zise Kelemen. Cel mai bogat 
templu din lume! 

- Un foarte bun motiv să fie „eliberat", rîse zeflemitor 
kapcînul. 

- Nu am auzit de o prostie mai mare, zise Kelemen. Cine 
s-ar apuca de-o asemenea aventură? 

- Oho! Nu ţi-am spus că e o oaste mare? Toţi vitejii cavaleri 
ai Apusului... 

- Dar ei nu fac astfel de lucruri, se împotrivi Elina. 

- Hahaha! De ce nu? Pentru că nu ai citit în cărţile tale 
despre aşa ceva? Toţi au nevoie de ceva aur „eliberat" din 
mîinile moslanilor şi mozanilor. Nu e ieftin să repari un castel, 
nici să-ţi cumperi arme, armuri şi cai... 

- Nu poate fi aşa ceva! şopti din nou Elina, privind rugător 
la Kelemen. 

- Teamă mi-e că Altîm are dreptate, îi zise acesta trist. 
Oamenii sunt buni numai în cărţi. Pentru cavalerii apusului, 
moslanii nu sunt oameni. Nici heberii... De sute de ani ei se 
războiesc cu saracinii, e ură adîncă între ei. 

- Vom fi prinşi la mijloc între pruncini şi moslani, zise 
leproasa. 

- Da, aşa cred că va fi, zise Altîm. Dar moslanii nu-s pregătiţi 
de luptă. Alimanii i-au cam spulberat... Iar acum nu vor să le 
sară în ajutor. Poate aşteaptă să vadă ce se va întîmpla, apoi 
vor „elibera" şi ei ţara sfîntă de sub ghiauri... în plus, le e teamă 
ca nu cumva altă oaste să atace Sambula... 

- Da, pînă acum alimanii au întîlnit numai pruncini neuniţi... 
I-au spulberat pe rînd. Acum sunt prevăzători... 

- Şi atunci ce va fi aici? întrebă leproasa. 

- Rău va fi, zîmbi kapcînul sinistru. Oastea pruncină 
înaintează încet, dar distruge totul în cale. Cine nu este destul 
de iute să fugă, este ucis sau luat rob. De aceea sunt oamenii 
atît de furioşi. De cînd au aflat, au pus mîna pe pruncinii care 
trăiau între ei şi le-a făcut şi lor ceea ce auziseră că fac jefuitorii. 
Le-au ars templele, casele, i-au ucis... Sunt şi neliniştiţi, şi-ar 
aduna avutul şi ar fugi - dar ştiu că ţinta oştirii străine este 
Jerulabadul. 

- Aceea este şi ţinta noastră, spuse îngrijorată Elina. 

- Ei, eu zic să ne căutăm altă ţintă, zise rîzînd Altîm. Am avut 
destul noroc pînă aici, dar să nu întindem prea mult sfoara, că 
se rupe pînă la urmă! 

- Poate că ai dreptate, îl susţinu Kelemen. Trebuie să facem 
două lucruri. Întîi să găsim haine de la localnici, să nu ne 
bănuie pruncini. Apoi să rămînem pe Valea Joramului, să nu 
ieşim înspre Jerulabad. 

- Sluga vost nu schimb haină! se plecă în faţa lor Hitaiori 
hotărît. 

- Yulgur nu puteam schimbam, zise şi trogloditul. Hain la 
călugăr acopeream. 

- Are dreptate Yulgur! îl susţinu Elina. 

- Pe mine în ce vrei să mă îmbraci? îl întrebă leproasa pe 
geambaş, ironic. 

- Hm, e o problemă, recunoscu geambaşul. 

- Ei, păi rămîn amîndoi leproşi, găsi Altîm o soluţie. Şi mozanii 
îşi au leproşii lor. De fapt, ei şi moslanii sunt mai blînzi, se 
pare. Nu ca noi, kapcînii, care facem din ei ţintă pentru săgeţile 
noastre, îzbucni el în rîs. 

- Eşti imposibil! se supără Elina. Cum poţi rîde de aşa ceva? 

- Pentru că sunt viu! Cînd oi deveni eu ţintă pentru săgeţile 
altora, voi rîde mai puţin. ..Aşa că dă-mi voie să mă bucur că 
sunt în viaţă, că nenorocirea a lovit pe altul şi nu pe mine. Nu 
simţi şi tu o bucurie că a murit floarea din mîna bardului şi nu 
tu însăţi? 

- Nu, nu mă bucur, răspunse Elina tristă dintr-o dată. Dacă 
era nevoie de viaţa mea pentru ca această Căutare să se 
împlinească, mi-aş fi dat-o! 

- Despre ce Căutare tot vorbiţi? Poate îmi spuneţi şi mie... 

- Fetiţ ghiceam la tine? întrebă deodată trogloditul. 

- Fetiţa? Care fetiţă? 

- Fetiţ la mamă furam carte la tine. 

- Nu, zîmbi el crunt. Dacă puneam mîna pe ele, nu trebuia 
să-mi mai ghicească! 

- Atunci trăiam, vedeam căutare. Fetiţ spuneam. 

- Crezi? întrebă Altîm zîmbind. O să o întîlnesc? 

- Tîlneam. 

- O să am şi eu ceva de întrebat, zise războinicul. Nu să-mi 
ghicească, ci să-mi spună cum a putut fura ceva din corturile 
kapcînilor, şi mai ales să dispară din mijlocul lor, să-şi piardă 
urmele... Asta e într-adevăr ceva de ştiut! 

- Spuneam, îl asigură Yulgur. Aşteptam, vedeam. 

- Deci, pe Yulgurîl îmbrăcăm ca pe... femeie, rezumă discuţia 
Kelemen. De ei nu se vor lega. Eventual vom spune că-i vom 
duce în rîndurile pruncinilor, să-i îmbolnăvim. 

- Haha, îţi merge mintea! rîse Altîm. Cu noi îmbrăcaţi ca 
alimanii, vor crede că le venim în ajutor. Ce facem cu Prinţul? 

- Zicem că-i războinic din Răsărit, venit să vadă ce nevoi 
avem sub atacul pruncinilor. Pe Elina şi pe... pe... Cum o cheamă 
pe femeia ta, Hitaiori, m-am săturat să-i spun Nătînga?! 

- Husul, răspunse Elina. 

- Ias-mie, răspunse însă Prinţul, în acelaşi timp. Elina 
întoarse capul spre el, uimită. 

- La limbă la el, Husul ias-mie estem. 

- Hahaha, rîse kapcînul. Iasomie. Nume de floare... 

- Floare estem! se supără Hitaiori, şi lui Altîm îi muri rîsul pe 
buze. Ştia că nu e bine să-l superi pe gipanghez... 

- Pe Elina şi pe Iasomia le lăsăm îmbrăcate cum sunt, numai 
că le punem pe umeri pelerine azurii şi iaşmacuri pe faţă. Vom 
spune că sunt roabele războinicului străin, completă Kelemen 
planul. 

- Bine, aşa vom face, spuse Altîm. Să mergem atunci după 
haine. 



* 

* * 

Drumul continuă mult mai liniştit, deşi trebuiră să lase 
„leproasele" la marginea localităţilor în care făceau popas. 
Trecură prin cîteva orăşele mai mici decît cel de la intrarea 
Joramului în lac şi printr-un oraş destul de mare, chiar la gura 
rîului, unde acesta părăsea lacul. Rîul căpătase aspect de fluviu, 
era lat şi adînc, deşi pe el nu călătoreau prea des ambarcaţii. 
Apa era iute, valea coborînd cu o pantă destul de accentuată 
spre Miazăzi. Se pare că barcazele care călătoreau la vale se 
întorceau înapoi trase de animale, nefiind în stare să învingă 
singure curentul apei. Valea rîului era mult mai îngustă şi mai 
puţin bogată, astfel că şi numărul satelor şi fermelor scăzu 
destul de rapid. Dealurile dinspre Apus se ridicau tot mai mult, 
stîncoase şi sterpe, în timp ce acelea dinspre Răsărit lăsau 
arşiţa dinspre deşert să pătrundă fără prea multă oprelişte. Se 
înmulţise însă numărul mînăstirilor, rar mergeau o oră să nu 
treacă prin preajma vreuneia. în următoarele nopţi dormiră în 
preajma unor astfel de locaşuri religioase. 

Locuitorii întîlniţi erau mai ales aramani de religie moslană - 
dar unii dintre ei erau pruncini - uşor de recunoscut prin faptul 
că femeile lor nu purtau iaşmac. Extrem de săraci, se chinuiau 
să scoată tot ce se putea scoate din pămîntul roşiatic, sărac. 
Fermele erau foarte rare, la fel viile şi livezile. Locul lor îl luaseră 
turmele de oi şi de capre. De asemenea, nu o dată întîlniră 
ţărani pescuind în mijlocul apei repezi din bărci ancorate de 
prăjini lungi, înfipte în mîlul de pe fundul fluviului. 

în dimineaţa celei de-a patra zi, Altîm privi spre miazăzi şi 
spuse: 

- Cred că e mai bine să ieşim din valea rîului aici. 

- Oamenii spun că cel mai apropiat loc de Jerulabad este la 
locul de vîrsare a fluviului în Marea Sărată, în josul apei încă 
vreo zi, îl contrazise Kelemen. 

- E drept, dar tot ei ziceau că de acolo urcuşul va fi greu, 
durînd nu mai puţin de o zi, o zi jumătate, chiar fără bagaje. 
Pe cînd aici suntem în cîteva ore în vîrful dealurilor şi de acolo 
drumul va fi uşor, într-o zi vom fi la Cetate. De fapt, se vede că 
cele mai multe caravane o iau pe aici, drumul spre miazăzi e 
mult mai puţin bătut. 

- Deasupra vom da, poate, de armata pruncină. 

- Vom fi în vîrful dealurilor, dincolo este cîmpie. Vom vedea 
de departe oştirea, avem cai buni, ne vom putea feri. 

La acestea geambaşul nu avu ce răspunde, aşa că porniră 
pe drumul ce şerpuia spre Apus urcînd în serpentine largi dealul 
nu foarte povîrnit. Spre prînz ajunseră în vîrful dealurilor care 
se întindeau aproape continuu dinspre nord spre sud. Spre 
Apus se întindea o cîmpie largă şi verde, care cobora treptat 
spre marea care se bănuia în zare. Spre miazăzi se vedea 
tăietura adîncă a văii sfinte şi, departe, covata stîncoasă în care 
se zărea Marea Sărată, de un verde strălucitor, ca o piatră de 
jad strînsă în îmbrăţişarea ruginie a falezelor pietroase. Valea 
puţin şerpuitoare a Joramului se strecura la picioarele dealurilor 
pleşuve, iar pe coasta apuseană a acestora se zărea nestemata 
cetăţii Jerulabad. 

De la distanţă părea o bijuterie de preţ. înconjurată cu 
ziduri albe înalte, ce însoţeau culmile dealurilor împrejmuitoare 
cuprindea mii de case acoperite cu olane roşii sau cenuşii. 
Deasupra lor se înălţa un deal acropolă pe care, în loc de donjon, 
se ridica un ansamblu de clădiri imense: temple, moskei, 
mînăstiri. Niciunde nu văzuseră un amalgam asemănător de 
clădiri închinate Marelui Zeu - dar în aspecte şi tradiţii atît de 
diferite: mozane, moslane şi pruncine. 

- Una din clădirile acelea adăposteşte Mormîntul Pruncului, 
rînji Altîm. în ochii oblici se zărea o bucurie sălbatecă. 

- Nu ştiam că te închini Marelui Zeu, zise Elina de sub iaşmac. 

- Nu, nu mă închin lui! De ce aş face-o? Dar dacă o voi 

face vreodată, aici va fi, haha... Sunt totuşi curios să văd şi eu 
mormîntul cuiva îngropat tocmai în Varuna... 

- Vom afla cînd vom ajunge în Cetate, zise Kelemen. Să 
mergem. 

Drumul spre miazăzi coborî mai întîi printre copacii nu foarte 
deşi ai unei păduri de măslini. Dacă ar fi privit cu mai multă 
atenţie spre Apus, nu ar fi avut cum trece cu vederea norul 
imens de praf care se întindea pe mile şi mile de-a curmezişul 
platoului care urca spre Cetate. Vîrful lui era la numai cîteva 
mile de zidurile Jerulabadului. 

Seara făcură popas la poalele dealurilor, într-un loc unde 
drumul se bifurca. O ramură pornea direct spre miazăzi, spre 
Cetate, în timp ce cealaltă o lua puţin pieziş spre Miază-noapte 
şi Apus, probabil spre cetăţile din cîmpie şi de pe malul mării. 

Dimineaţa plecară mai departe cu speranţe sporite. 

- Cu puţin noroc, ar trebui să fim în Jerulabad înainte de 
căderea serii - poate chiar imediat după amiază. O să avem să 
găsim o gazdă şi să întreb de ceilalţi. 

Dar socoteala de acasă nu se potriveşte cu cea din tîrg. în 
jurul amiezii, în timp ce străbăteau o vale şi sperau ca la ieşirea 
din ea să sosească sub zidurile cetăţii, Yulgur ridică privirile şi 
dădu semn de avertizare. Se opriră toţi şi priviră spre culmea 
dealurilor ce mărgineau valea: pe ea apăruse, de ambele părţi 
ale văii, cîte o linie de călăreţi. Armurile le luceau în soarele 
orbitor. Vizierele le erau coborîte, ascunzîndu-le feţele, iar 
vîrfurile lăncilor se îndreptau ameninţător spre cei şapte călători 
de pe fundul văii. 

- Hm, pruncini, îi recunoscu Altîm. Cam mulţi să ne 
împotrivim, ce zici, prinţe? 

- Războinic nu numărăm duşmani, zise acesta fudul. 

- Atunci, hai să le arătăm valoarea războinicilor din Răsărit! 
zise Altîm nepăsător, trăgînd arcul încovoiat de pe spate şi 
aducîndu-şi tolba cu săgeţi la îndemînă. 

- Staţi! porunci Kelemen, privindu-l pe Yulgur îngenunchind 
liniştit în colbul drumului. Nu sutem numai noi - viaţa nu ne 
aparţine acum. Trebuie să veghem asupra femeilor, morţi nu o 
putem face. 

- Nici prinşi nu o prea putem face, îl contrazise Altîm. 

- Cît trăim orice este posibil, zise Kelemen privind cu milă 

spre femei. Numai mort nu mai poţi face multe... Vă rog, aveţi 
răbdare! 

- Cînd scoteam sabie, la sabie muream, spuse Yulgur. 

- Hitaiori apărăm Yulgur, jurăm! 

- Frate iubit juram apăram Felimon. Trebuiam deplineam 
jurămint! 

- Hitaiori ruşine avem, nu gindim, se aplecă gipanghezul 
ceremonios în faţa trogloditului. îi zise în limba gî-pangu: 
Fratele mai mare să-l ierte pe frăţiorul lui mai prost. Acum 
viaţa mea aparţine lui Felimon. Şi femeii care şi-a pus inima la 
picioarele mele. 

Liniştit, coborî de pe cal pe Husul, făcîndu-i semn să se 
aşeze în drum, lîngă Yulgur. îşi scoase katana şi jungherul şi le 
puse în colb, îngenunchind între ele şi femeie, cu palmele puse 
linştit pe coapse. Tot în faţă pusese şi suliţa scurtă din bambus, 
pe care o purta de obicei într-o teacă prinsă pe spate. 

- Cred că asta ar trebui să facem şi noi, zise Geambaşul. 
Prinţeso, pune-te şi tu în spatele Prinţului. Iar tu, se întoarse 
spre Leproasă, aşează-teîn spatele lui Yulgur. Beiule, lasă arcul 
pe şeaua calului, împreună cu tolba, şi descalecă. 

- Eu nu! rînji acesta. Cu o smucitură întoarse armăsarul şi 
se repezi înapoi pe drumul pe care veniseră. Tropotul calului 
se pierdu, acoperit de tropotul puternic, ca un tunet, ce venea 
din partea de sus a văii. Fără a mai întoarce capul după Altîm, 
Kelemen sări şi el din şea şi se aşeză între Yulgur şi Prinţ, 
punînd în faţa lui jungherul lung - singura armă pe care o purta 
de obicei, pe lîngă bici. Biciul îl lăsase atîrnat de oblîncul şeii. 

- Ori eşti mai viteaz decît te credeam, zise leproasa, ori mai 
prost decît pari. Vom vedea. 

Laş nu putea fi. Alături de Hitaiori şi Yulgur, privea nepăsător 
trupa de călăreţi care se apropia în goana mare, porniţi să-i 
calce în picioarele cailor. „Poate aici se termină totul.", gîndi 
geambaşul trist. „Păcat. Păcat de Elina..." 

(în care chiar şi ghicitoarele 
ascultă de prorociri 



T rupa de eghipeni căreia i se alătuaseră cei trei călători era 
pe drum de mai bine de o lună. Merseră pe drumuri mai 
puţin bătute, ocolind departe spre răsărit izvoarele Tigranului. 
De fapt, ar fi incorect să spunem că au ocolit, drumul lor era cu 
mult mai drept decît cel ce trecea prin munţi pentru a ieşi spre 
valea Joramului. Lăsară spre Apus vîrfurile veşnic acoperite cu 
gheţuri ale Aramatului - tronul Marelui Zeu, îl numise Haşal, 
starostele şatrei - bulibaşa cum îi spuneau ceilalţi. După aceea, 
pe o vale lungă de zeci de mile ieşiră la rîul Tigranului, care le 
tăie calea curgînd de la Apus spre Răsărit. 

- Mai încolo, la vreo patru zile, o ia spre Miazăzi din nou, 
le explică bulibaşa călătoarelor străine. Dar noi nu vom însoţi 
valea lui, o să trecem aici rîul. 

Spre mirarea celor două fete, eghipenii se arătară foarte 
inventivi. Scoaseră din şatrele lor - carele cu coviltir, trase de 
cîte două perechi de cai - băşici de porc pe care le umflară cu 
aer şi le legară bine, să nu piardă aerul. Legate în număr mare 
în jurul carelor, le transformară în adevărate ambarcaţiuni pe 
care caii - nişte animale înalte şi puternice, chiar mai înalte şi 
mai puternice decît calul de luptă al Domniţei - le traseră pînă 

pe malul opus. Curentul puternic al rîului nu-i duse decît vreo 
milă în josul apei, exact într-un loc puţin pietros, cu mal lin, 
care nu pusese probleme caravanei la ieşirea din apă. Se vedea 
că eghipenii cunoşteau bine drumul şi locurile. 

După ce adunară băşicile, le dezumflară, le uscară şi le 
puseră apoi cu grijă înapoi în care, plecară mai departe direct 
spre miazăzi. Se mergea cam opt ore pe zi, lăsînd timp şatrei 
să se adune dimineaţa - proces ce nu dura mult - şi a se pregăti 
seara de înnoptare. Aceasta dura mult mai mult, mai ales 
datorită timpului petrecut în jurul focurilor. 

Eghipenii se arătau a fi oameni prietenoşi. Dacă în primele 
zile îi priviră cu neîncredere pe oaspeţii lor, mai apoi îi adoptară 
cu prietenie. Acum îi considerau membri ai şatrei - mai ales 
pe Zulfina. Ea fusese şi prima acceptată, după lungi discuţii cu 
bătrînele şatrei despre plante, boli şi ghicit... Din momentul 
în care s-au convins că tînăra este cu adevărat o vrăjitoare - 
nu numai în nume, ci şi în fiinţă - o primiră în mijlocul lor cu 
tot respectul şi dragostea pe care şi-l arătau una alteia. Sub 
presiunea bătrînelor, mai ales a Pirunei, soţia bulibaşei, întîi 
femeile şi apoi bărbaţii, trebuiră să o accepte la rîndul lor. 

Femeile se bucurau de multă libertate şi putere din partea 
bărbaţilor - cu mult mai multă decît femeile din alte neamuri. 
Poate doar vrăjitoarele să aibă mai multă putere în faţa vracilor 

- dar ele nu erau din rasa omenească! Totuşi, în final bărbaţii 
aveau drept de viaţă şi de moarte asupra femeilor din familiile 
lor - chiar să le vîndă ca roabe dacă aşa doreau ei. Nu se 
prea întîmpla, dar era permis. De mirare că totuşi acceptau 
cearta, chiar bătaia din partea nevestelor, mai ales dacă erau 
prinşi cu femei srăine, sau beau prea mult alcool. Viaţa era 
destul de libertină, femeile văduve, nemăritate - chiar şi fetele 
nemăritate - nu refuzau avansurile bărbaţilor, chiar însuraţi. Nu 
se cerea fetelor să fie fecioare la căsătorie... 

Valida fu mult mai greu acceptată. O dată că nu se pricepea 
la nimic - doar la luptă. Pentru un popor în care femeile nu 
aveau voie să ia arma în mînă - în afară de bîtă, bineînţeles 

- aceste calităţi erau ceva de neînţeles. Iar refuzul ei de a 
primi în aşternut un bărbat îi umplea pe aceştia de uimire, ba 
chiar de furie. Nu puteau spune nimic, cei ce încercaseră să 
folosească forţa fură bătuţi groaznic de fecioara înfuriată. Iar 

cînd unul din ei scoase hangerul la ea, îl lăsase fără mînă! De 
atunci toţi o ocoleau cu grijă - deşi cîţiva începuseră să-i facă 
o curte înfocată, după obiceiul lor: îi aduceau flori în fiecare 
dimineaţă, îi cîntau cîntece seara la foc, dansau pentru ea, se 
luau la întrecere între ei - de obicei luptă fără arme, trîntă 
dreaptă. Cele două călătoare nu mai duceau lipsă de carne - 
în fiecare seară unul sau altul din pretendenţi lăsau cîte un 
animal vînat la focul lor. Întrucît acceptarea darurilor vreunui 
pretendent însemna, din partea Validei, acceptarea curţii lui, 
Zulfina era cea care lua animalul şi-l gătea. Asta îi împiedica 
pe flăcăi să îşi scoată şişurile să se taie între ei. Era o situaţie 
neobişnuită, acceptată pînă la urmă de întreaga şatră, chiar şi 
de femeile cărora li se părea o prostie că fecioara nu acceptă 
atenţiile atîtor bărbaţi frumoşi. 

- Fetiţo, spunea cîte o eghipeană mai în vîrstă, Marele Zeu 
ţi-a dat daruri femeieşti să te bucuri de ele. Să bucuri şi bărbaţii, 
desigur, dar să te bucuri tu în primul rînd. 

Valida asculta îmbujorată astfel de sfaturi. Unele erau chiar 
mai descriptive, făcînd-o şi pe vrăjitoare să se înece. Dar mai 
ales cuvintele femeilor măritate o lăsau cu gura căscată. 

- Tu nu ştii de la ce te lipseşti, îi zicea Piruna, de exemplu. 
Haşal e bărbat de bărbat, vîrlav ce nu s-a pomenit! Mă rupe 
cînd se suie pe mine, urlu de plăcere de mă aude întreaga 
şatră. Cum de poţi tu să-l refuzi? Dacă îl guşti o dată, ştii la ce 
să te aştepţi de la viitorul soţ... 

Se pare că era pricină de mare jignire refuzul bărbatului 
vreunei eghipene. Fetele nemăritate veneau în fiecare seară să 
descrie modul în care se iubesc cu bărbaţii din şatră, umplîndu- 
le pe cele două fete de uimire. 

- Cum de te poţi culca aşa cu ei, de-a valma? întreba 
vrăjitoarea. Voi nu cunoaşteţi ce este aceea dragostea? 

- Sigur că o cunoaştem! se supărau ele. Dar cum să ştiu pe 
cine iubesc dacă nu-l cunosc? După ce îi iau la rînd, încep să- 
mi petrec mai mult timp cu unul din ei - pînă mă conving că 
acela mi-e alesul. Atunci îl iubesc din toată inima şi, după ce 
ne cununăm, nu-l mai înşel niciodată. Nu mai am de ce. Dacă-I 
înşel, drept e ca el să-şi spele suriul în inima mea. Ce e aşa de 
greu de înţeles? 

- Şi cu bărbaţii însuraţi? 

- Tot de aceea. Să ştiu cu ce să compar. Dacă ei ştiu să ţină 
o femeie cu ei, iubitoare şi gata de plăceri, înseamnă că ştiu să 
iubească mai bine decît cei tineri. învăţ de la ei şi-mi învăţ şi 
iubitul... 

Valida roşea mai tot timpul în cursul acestor discuţii. Pînă la 
urmă le dădu afară şi le ameninţă că le ia de ciuf dacă o mai 
deranjează cu astfel de poveşti. Aşa că toţi începură să dea vina 
pentru comportarea stranie a fecioarei pe seama lui Ifichim - 
deşi acesta continua să zacă fără simţire în fînul carului. Rana 
de la mînă i se lecuise, îi trecuseră arşiţa şi frisoanele - dar 
nu-i reveniseră puterile. Dacă nu ar fi fost dragostea Validei şi 
îndîrjirea Zulfinei, ar fi murit de mult. Zăcea lipsit de cunoştinţă 
şi cele două fete se văzuseră silite să-l hrănească cu zeamă de 
carne şi legume, şi ceaiuri. îl întorceau pentru a nu face răni pe 
trup, îl scoteau la soare şi aer şi-l aduceau înapoi sub coviltirul 
căruţei, îi puneau o ploscă să-şi facă nevoile, îl spălau... 

Bătrînele şatrei îl vizitau şi dădeau triste din cap: 

- E mort, Domniţă. Marele Zeu i-a luat mintea şi sufletul şi 
puterea vieţii din trupul lui. Lăsaţi-I să se odihnească, nu-l mai 
chinuiţi... 

Poate s-ar fi lăsat şi ele bătute. Domniţa l-ar fi plîns şi poate 
l-ar fi uitat cu timpul. Zulfina ar fi acceptat şi ea - nu ar fi fost 
prima dată cînd voinţa Marelui Zeu îi lua bolnavul din mîini, în 
ciuda încercărilor ei. Dacă nu ar fi intervenit Jolifana. 

Zulfina purta în punguliţa ei oglinjoara pierdută de bucătar 
la fîntîna din deşert şi găsită de Yulgur. în seara cînd plecaseră 
să fure Cheia, trogloditul i-o dăduse ei să se aranjeze, şi nu 
apucase să i-o mai înapoieze. Rămăsese în punguliţă, alături de 
Cheia furată de copil. Despre aceasta nu ştia cum de ajunsese 
în şorţul ei, probabil copilul i-o strecurase înainte de a se fi 
dezlănţuit furtuna. 

De atunci folosea oglinjoara în fiecare dimineaţă, după ce 
se spăla, pentru a-şi aranja părul lung, care avea tendinţa 
să se încîlcească în timpul somnului. Valida nu avea astfel de 
obiceiuri femeieşti. Dimineaţa se spăla pe faţă cu apă rece. 
Singura oglindă de care avea nevoie, rar, era suprafaţa apei din 
găleată - sau, uneori, din blid. Singura cochetărie în tot acest 
timp fu atunci cînd îi ceru lui Haşal - care îndeplinea cele mai 
neaşteptate funcţii în şatră, de la conducător, călăuză, fierar, 

cîntăreţ din guslă, veterinar, rotar, pînă la preot la cununii - să-i 
tundă din părul care „crescuse prea lung", cum se plînsese ea. 
Aşa că, spre scîrba lui Haşal, părul domniţei era cel mai scurt 
din şatră, bărbaţii purtîndu-l pînă pe umeri iar femeile pînă la 
brîu. 

în acea zi Valida ceruse oglinda de la vrăjitoare să vadă cum 
fusese tunsă la ceafă. Zulfina simţea că o ia cu frig cînd vedea 
ceafa goală a prietenei ei şi părul abia acoperindu-i urechile - 
lăsîndu-i însă lobii rozulii vederii. Spre uimirea ei, fiecare lob 
avea un bob de diamant sclipind în el, un aspect deloc bănuit la 
amazoana cea bărbătoasă. 

Atunci domniţa o văzuse pe Jolifana. Privind în oglindă, 
la început nu-şi dăduse seama că vede un alt chip. Ba chiar 
începuse să-l înjure în gînd pe Haşal că nu-i tăiase părul cum 
se cuvine. Apoi tresărise: fata cu părul lung şi negru din oglindă 
era altcineva - care o privea cercetător. îşi amintise povestea 
trogloditului. 

- Jolifana? întrebase ea, şoptit, plină de uimire. Capul din 
oglindă încuviinţă, tăcut. O privise cercetător, cu o lumină de 
interes, de bucurie - dar şi cu puţină tristeţe. 

- Ai zis ceva? scîrţîi vocea vrăjitoarei. 

- Jolifana! zise Valida cu voce tare. în oglindă... 

Vrăjitoarea sărise ca o lăcustă şi privise în oglindă peste 

umărul domniţei. Chipul din oglindă întoarse ochii spre ea şi un 
zîmbet înflori pe buzele pline şi frumos conturate. 

- Eu sunt Zulfina, se prezentă vrăjitoarea. Ea este Valida... 

Jolifana încuviinţă, zîmbindu-le la amîndouă. 

- Cu noi este şi Ifichim, şopti Valida, şi o lacrimă îi alunecă 
pe obraz. Moare... 

Capul Jolifanei negă cu putere. în ochi îi sclipi o lumină 
hotărîtă, dîrză. 

- Ce putem face? întrebase Zulfina. Am făcut tot ce-mi stă 
în putere, mai mult nu pot. A intrat o otravă în trupul lui, nu i-o 
pot scoate. Tot ce pot e să-l ţin în viaţă... 

Jolifana încuviinţă, după care zîmbi încurajator. 

„Da, da!", păru să spună mişcările hotărîte de încuviinţare. 

- Pînă cînd? 

Jolifana păru să cadă pe gînduri, după care îşi plecă privirile. 
După cîteva secunde, în locul obrazului apăruse o bucată de 

pergament pe care scria un singur cuvînt: „SINAM". Cele două 
fete aşteptară să reapară chipul fetei, dar imaginea din oglindă 
se aburise şi apoi apăruseră din nou chipurile lor pline de 
aşteptare. 

- Hm, se pare că trebuie să-l ţinem în viaţă, zise Zulfina, 
deloc supărată. Valida îi sărise în braţe şi izbucnise într-un 
plîns icnit, de copil. Abia atunci îşi dăduse vrăjitoarea seama de 
tensiunea sub care trăise domniţa în ultima vreme. 

- Hai, hai, fetiţo, linişteşte-te! O să fie bine, o să vezi. îl 
facem bine - şi cînd te-o vedea din nou, l-o prinde din nou 
cheful de viaţă. Iar o să-l înjuri pentru zîmbetul lui... 

- Eu? Niciodată! se jură Domniţa. 

- Nu spune niciodată „niciodată"! Parcă eu nu-l boscorodesc 
pe zăbăucul ăla de Zildir de cîte ori mă gîndesc la el? Dar mi-e 
aşa de dor de el că-mi vine să-i... îmi vine să-l strîng de gît. 
Zăbăucul! Neputinciosul! Auzi, să stea mai bine de o lună fără să 
dea un semn de viaţă! Ăsta-i vraci, sau ce lighioană spurcată? 
Cînd dau ochii cu el, îl omor în bătaie! 

- Recunoaşte că ţii la el, o tachină Valida printre lacrimi. 

- Recunosc, de ce să nu recunosc? Dar dacă nu face ceva 
să-i revină mai repede puterea de vraci, nu ştiu ce-o să-i fac... 

De atunci, cele două călătoare acceptară mai uşor greutăţile 
drumului. Cînd bătrînele veniră iarăşi cu sfaturile lor, Zulfina 
le dădu pur şi simplu afară. Iar cînd Haşal comentă ceva 
despre „mort". Valida scoase sabia şi începuse să o ascută cu o 
cute, întrebîndu-l, zîmbind mieros, dacă are cumva vreo idee. 
Bulibaşa îşi amintise dintr-o dată că unul din caii lui Farine şi-a 
pierdut o potcoavă... 

Drumul străbătea o cîmpie extrem de mănoasă. Din spusele 
eghipenilor, erau multe cetăţi în acele ţinuturi, dar drumul lor 
urma o linie care le lăsa dincolo de zare. Uneori întîlneau păstori 
cu mulţime de animale, mai ales oi. Aceştia, majoritatea din 
neamul aramanilor, nu se fereau de eghipeni, ba chiar se bucurau 
de apariţia lor. Bărbaţii eghipeni erau pricepuţi, le reparau scule 
şi alte lucruri. Femeile, ca de obicei, nu respingeau bărbaţii 
străini, dar le şi ghiceau şi le lecuiau bolile. Iar la plecare de 
obicei avea loc o petrecere, cu multe cîntece şi jocuri şi voie 
bună. Şatra pleca mai departe cu provizii proaspete şi mărfuri - 
brînză şi pastramă de oaie uscată la soare, piei argăsite de miel 

şi oaie, dar mai ales lînă. Din aceste materiale femeile făceau 
lucruri frumoase şi utile, pe care le vindeau la următoarele 
popasuri. Şatra se dovedea a fi un oraş în mişcare, locuit de 
meşteşugari pricepuţi şi cu mult simţ artistic. 

- Am auzit de multe ori vorbindu-se de eghipeni, zise Valida, 
dar niciodată de bine. Dacă nu am fi fost în nevoie, nu aş fi 
venit cu ei. Acum îmi pare bine că am venit. 

- Aşa e, încuviinţă Zulfina. Noi îi cunoştem mai bine, de 
aceea nu ne ferim de ei. E drept, se zice că strămoşii lor au 
fost un vraci şi o vrăjitoare. El cică avea mai puţină putere 
magică - o fi fost neam cu Zildir, hihihi - dar îi plăcea să facă 
tot felul de lucruri cu mîinile, mai ales îi plăcea să cînte şi să 
joace. Ceilalţi vraci rîdeau de el - ba chiar l-au alungat. Iar o 
vrăjitoare l-a urmat. Atunci mama vrăjitoarei i-a blestemat - să 
devină umani! Şi-au pierdut viaţa lungă şi orice urmă de magie, 
dar şi-au păstrat calităţile personale. El a rămas îndemînatec, 
cu plăcere de cînt şi joc, ea şi-a păstrat darul ghicitului şi 
cunoaşterea naturii. Au trăit fericiţi şi liberi, şi din ei a ieşit 
neamul eghipenilor. Se mai cunoaşte acest lucru doar privind la 
nasurile şi ochii lor - ochi şi nas de vrăjitoare, hihihi. 

- Dar la noi, în Albia, de ce nu sunt? 

- Pentru răutatea cu care i-au întîmpinat. Şă ştii fetiţo, omul 
se teme de tot ce-i este străin. Şi cînd se teme, începe să 
urască. Au început să-i urască pe eghipeni. Nu le plăcea spiritul 
lor liber, dorinţa de a călători... I-au asemănat cu jefuitorii 
migratori, deşi nu există popor mai paşnic decît eghipenii... 
Şi morala lor i-a speriat, deşi eghipenii au legi mai stricte, pe 
care le respectă cu mai multă credinţă decît albinii pe-ale lor. 
Cînd au apărut, albinii au ascultat la vorbele scornite pe seama 
eghipenilor de cei care îi cunoscuseră primii: că fură, că ucid, 
că nu respectă pe nimeni şi nimic... Unii dintre ei au început să 
fure, într-adevăr. Eghipenii îi numesc pe aceştia „fraţi pierduţi", 
sau pur şi simplu „pierduţii". Nu vorbesc despre ei, îi consideră 
acum un neam străin. De atunci ocolesc Albia. Mai ales că la 
început mulţi din ei au fost făcuţi robi... 

- Păcat, am fi avut multe de învăţat de la ei. 

- Aşa este, aşa cum şi ei învaţă multe lucruri de la alţii. Să 
ştii că popoarele din această parte a lumii au multe de cîştigat 
de pe urma eghipenilor 

- De aceea se bucură cînd îi văd! 

- Mda... Mai mult cei de pe cîmp, nomazi ei înşişi, precum 
păstorii. în oraşe sunt întîmpinaţi cu neîncredere, de aceea 
ocolesc cetăţile. 

- Oricum, e bine că mergem spre Sinam. Altfel ar fi trebuit 
să ne despărţim de ei. 

- Aşa este. Mult noroc ne-a dat marele Zeu scoţînd această 
şatră în calea noastră. 

încet, încet, cîmpia devenea tot mai aridă. După spusele lui 
Haşal, în curînd aveau să o ia direct spre Apus pentru a ieşi în 
Sinam. Drumul avea să fie greu, dar nu mai lung de zece zile. 

- Zece zile prin deşert nu e lucru uşor, le spuse bulibaşa 
într-o seară pe care o petrecea împreună cu Piruna la focul lor. 

- Nu era mai uşor să fi mers pe drumul caravanelor? îl 
întrebă Valida - care avea încă hărţile luate de la conac, pe 
care le cerceta din cînd în cînd. 

- Da, acel drum e mai uşor. Dar e mai lung. Şi apoi, trece 
prin multe cetăţi şi ţinuturi mult locuite. Pentru o caravană de 
negustori, ăsta este un avantaj - dar nu pentru noi. în acele 
ţinuturi eghipenii nu-s iubiţi, mai ales printre heberi. Aşa, pe 
drumul nostru am întîlnit numai prieteni. 

- Aşa va fi şi mai departe? 

- Da, aşa va fi. De aici vom merge prin ţinuturile aramanilor 
- a devăraţilor arami!, pentru că pe aici sunt multe neamuri 
care au ieşit din amestecul aramilor cu băştinaşii. Negustorii se 
feresc de ei, îi consideră tîlhari ai deşertului, dar noi nu avem a 
ne feri de ei. Chiar vom avea bucurie din acele întîlniri. 

- Dar chiar şi aşa, zece zile prin deşert, fără cămile, e drum 
greu. Noi am călătorit numai patru zile prin deşert şi era să 
murim. 

- E greu, v-am spus. Dar, fără a se şti, pe Drumul Vieţii 
oazele se înşiruiesc la o zi de mers una de alta. Fiecare oază 
este locuită de către o gintă a aramilor, iar noi suntem prieteni 
cu fiecare gintă. Noi ştim bine drumul din marginea deşertului 
pînă la prima oază. De acolo ne vor însoţi prietenii noştri, 
ferindu-ne de pericolul rătăcirii. O să vedeţi, va fi uşor chiar şi 
atunci cînd va trece vreo furtună peste noi - dea Marele Zeu să 
nu avem parte de această nenorocire! 

Se dovedi că Haşal avea dreptate, iar întreaga şatră noroc. 

Trecură deşertul cel cumplit în zece zile, fără pierderi. Avură 
apă din belşug şi singurul incovenient fu arşiţa fără milă ce îi 
înconjura. Cele două călătoare înţeleseră atunci de ce drumul 
de trei zile prin micul deşert dintre Marele Rîu şi Mare este mult 
mai greu decît cel de zece zile prin marele şi pustiul deşert al 
Mobadului - cu oaze întîlnite la capătul unei zile de mers sub 
conducerea unor călăuze pricepute. Ultima porţiune aveau să 
o străbată din nou singuri, urmînd multe sfaturi primite de la 
locuitorii ultimei oaze. 

- Nu putem să vă însoţim, le spuse Abil bin Omar, tînăra 
căpetenie a oazei. Noi ieşim în partea aceea doar cînd avem de 
dat bătălie cu heberii din Mobad - urmaşi ai heberilor care ne- 
au cucerit acea parte de ţară. De cînd au primit şi ei buna veste 
adusă de Mosal, proorocul Marelui Zeu, nu avem voie să-i luăm 
în săbii decît atunci cînd ei înşişi fac rău vreunui aram. 

- Şi noi vom avea de înfruntat privirile lor crunte, zise Haşal. 
Din fericire, poimîine vom trece în Sinam, care este locuit de 
arami. Acolo nu vom avea a ne teme vieţile. 

- Nu înţeleg de ce mergi în acel ţinut bătut de Marele Zeu. 
Acei puţini arami care locuiesc acolo sunt copiii alungaţi de la 
sînul Marelui Zeu. 

- Te înşeli, prietenul meu, îl contrazise Haşal. Ei sunt copiii 
sfinţi ai Marelui Zeu. 

- Dar au refuzat să primească vorbele Proorocului! Cum pot 
fi ei sfinţi? 

- Sfinţenia nu ţi-o dă doar credinţa, ci şi fapta, mai tînărul 
meu prieten. 

- Faptă fără credinţă nu se poate! 

- Credinţa trebuie să fie în Marele Zeu. Vorbele spuse de 
Sfîntul Prunc sau de Singurul Său Prooroc sunt la fel, fiind ele 
cuvintele Marelui Zeu. Ba chiar şi alţi trimişi ai Marelui Zeu, 
cum e Bosatva sau Amaretasu, tot Cuvîntul lui l-au spus. Dacă 
iubeşti pe Marele Zeu şi aplici în faptele tale cele învăţate de 
Cuvînt, atunci se cheamă că eşti sfînt. 

- Dar acei arami, ca şi pruncinii, spun că Pruncul este chiar 
Marele Zeu. Iar Marele Zeu este chiar Pruncul! Blasfemie! Iar 
cei amintiţi de tine sunt chiar mai răi, ei zic că Marele Zeu sunt 
mulţi! Ai auzi de asemenea prostie? 

- Am auzit, încuviinţă Haşal liniştit. Dar e în puterea Marelui 

Zeu să fie unul şi mulţi. Tată şi Fiu, Mamă şi Fiică, Clipă şi 
Eternitate, Fiinţă şi Nefiinţă, Loc şi Univers... Ce putem înţelege 
din Marele Zeu? Doar ce vrea El să ne arate. Nu cunoaştem 
decît Cuvîntul Lui şi musai să-l ţinem sfînt în tot ce facem. Aşa 
zic eu, prietene, chiar dacă încrunţi din sprinceană. 

- Vorbele tale sunt la limita ereziei... 

- Ştiu, fiule. Aşa sunt eu, mai slab în aplicarea strictă a 
religiei. Mă va judeca Marele Zeu pentru asta, nu te face tu 
judecător - că nu îţi este dat. Nu ştii ce spune Singurul Prooroc 
în Cartea lui? „Nu judeca pentru a nu fi judecat. Cu ce măsură 
judeci, cu aceea vei fi şi tu judecat. Lăsaţi-I pe Marele Zeu să 
judece cu măsura lui, căci aceasta este a Dragostei şi a Milei." 

- Amin, zise tînărul plecîndu-şi capul şi ducîndu-şi mîna la 
buze, la frunte şi apoi la inimă. Mă voi gîndi la aceste Cuvinte 
înţelepte. 

- Dar aceste Cuvinte sunt scrise de Sfîntul Prunc în Cartea 
Mesanică, îl contrazise Valida, spre surpriza Zulfinei. 

- Aşa este, clipi Haşal vesel din ochi. 

- Frumoasa mea prinţesă se înşeală, poate, zise blînd Abil 
bin Omar, care o plăcuse pe tînăra domniţă. Aşa de mult o 
plăcuse încît o ceruse să-i fie soţie. Chiar îi promise că o va face 
Prima Soţie, stăpînă peste celelalte şapte. Valida îi zîmbise şi 
îl întrebase dacă are un oştean viteaz - viteaz destul să se ia 
cu ea la întrecere. La semnul negativ al bulibaşei, tînărul emir 
renunţase la noua nevastă... Ştiu foarte bine aceste cuvinte din 
Cartea lui Mosal. 

- Aşa este, clipi iarăşi vesel din ochi Haşal. Şi pot fi găsite şi 
în cartea Florii de Lotus a lui Bosatva şi în cea de Poeme a lui 
Amaretasu. Cuvintele sunt ale Marelui Zeu, El nu poate fi decît 
drept în Cuvîntul Lui pentru noi... 

- Şi totuşi, de ce străbaţi în fiecare an acest drum? însistă 
Abil. 

- Nu m-ai întrebat pînă acum, zise bulibaşa, dar poate că 
acum e timpul să-ţi dau un răspuns. Nimic nu se întîmplă fără 
motiv pe acest pămînt, ci numai după voia Marelui Zeu. Sunt 
mulţi ani de atunci, tu erai mic şi tatăl tău Omar nu era încă 
emirul acestei oaze. Eu însumi eram încă un tînăr fără minte, 
alergînd după femeile şatrei - dintre care Piruna începuse să- 
mi placă tot mai mult... 

Şatra mergea atunci pe un drum mult mai scurt, puţin diferit. 
Un capăt era în această oază, celălalt la Antonia, pe malul Mării 
celei Mari. Alimanii care cuceriseră ţinuturile nu ne asupreau, 
iar oamenii din Antonia, mulţi dintre ei elani, se bucurau cînd 
ne vedeau. Ajungeam o dată pe an, stînd mult mai mult timp în 
cîmpia marelui rîu Tigran, atît la dus cît şi la întors. 

Şi se face că într-un anumit an, chiar începusem să pun 
flori în faţa căruţei părinţilor Pirunei, a început să meargă tot 
mai rău şatrei. Se năşteau puţini purdei, iar cei ce se năşteau 
piereau de copii. La început nu ne-am dat seama, eram mai tot 
timpul pe drum. Piruna a pierdut şi ea doi copii, primele fructe 
ale dragostei noastre. Bulibaşa de atunci, Togrul, a început să se 
neliniştească. Mai ales că soţia lui, Pasmate, începuse să vadă 
ceva rău în acea întîmplare. Dacă ar fi murit copiii de boală, ar 
fi chemat toate babele să găsească leacuri. Dar unii mureau la 
naştere, alţii erau lepădaţi înainte de vreme. Alţii se năşteau cu 
defecte şi trebuiau să fie daţi morţii, din milă. Alţii aveau unele 
boli, la care babele nu găseau leac - dar mulţi alţii mureau în 
accidente stupide. Şi mai mult, multe femei tinere deveniseră 
sterpe, nu prindeau copii. Parcă un blestem se lăsase pe noi! 

Au început femeile să dea cu ghiocul, să citească în bobi şi în 
cenuşă, să se roage Marelui Zeu să le dea visuri... dar nu venea 
nici un răspuns. Cele puţine fete rămase fecioare s-au îmbăiat 
în raza lunii, chemînd Zburătorul peste ele cu vise şi dorinţe - 
dar acesta nu a venit. S-au dus flăcăii purdei la rîuri, noaptea, 
să vadă jocul ielelor, gata să-şi jertfească tînăra lor viaţă pentru 
un răspuns - dar ielele nu ieşeau la joc! La urmă Manula, cea 
mai frumoasă fiică a şatrei, a ridicat rug de foc şi s-a dat pradă 
lui, luînd asupra ei toate păcatele şatrei şi purificîndu-le în foc, 
de bună voie din dragoste de şatră. De o mie de ani nu se mai 
întîmplase Jertfa cea Mare, dar mare era nevoia. Dar blestemul 
nu se ridică! 

Atunci am înţeles că venise vremea ca şatra noastră să 
moară. Ca orice fiinţă creată de Marele Zeu, şi o şatră are un 
început şi un sfîrşit. începutul fusese atunci cînd un vraci şi o 
vrăjitoare au hotărît că dragostea lor este mai de preţ decît 
vrerea lumii. Sfîrşitul venise în aceea vreme - şi l-am acceptat. 
Un singur gînd ne tulbura mintea: nu înţelegeam de ce. Cu ce 
greşisem? Nu păream a fi bătrîni. Respectam Cuvîntul Marelui 

Zeu - deşi nu primisem să ne supunem vreunui rit. Dar asta o 
făcusem de cînd şatra se născuse, de ce acum deodată acest 
lucru devenise pricină de blestem? 

în acel an am ajuns mai tîrziu în Antonia. Veniseră ploile 
de iarnă, corăbiile încetaseră să străbată Marea. Oamenii s-au 
mirat de întîrzierea noastră. Corăbiile plecaseră fără mărfurile 
noastre atît de căutate pe pieţele Varunei. Iar mărfurile pe care 
noi le cumpăram de obicei din bazarul Antoniei fuseseră deja 
vîndute. Se anunţa un drum cu puţin folos. 

Dar nouă nu ne păsa. Eram trişti şi locuitorii văzură imediat 
acest lucru. Unde erau petrecerile noastre din fiecare seară? 
Unde, cîntecele noastre vesele şi jocurile noastre pline de foc? 
Unde, veselia fetelor care-şi luau iubiţi de-o noapte dintre 
bărbaţii cetăţii? S-au întristat şi ei. A venit emirul cetăţii să afle 
care este nevoia noastră, dacă ne poate ajuta cu ceva. 

S-a dovedit că ajutorul a venit din mîna lui. Trogul, care era 
vechi prieten cu el, i-a mărturisit că femeile au pierdut darul 
ghicitului - atît i-a spus, nu i-a spus de blestem! Ar fi speriat 
oamenii, aceştia ar fi crezut că ducem cu noi o boală ucigătoare, 
şi ne-ar fi alungat. S-a gîndit emirul şi pe urmă a spus: 

- Eu nu vă pot ajuta, dar am un cititor în stele care de multe 
ori are dreptate în cele citite. O să-i poruncesc să citească 
astrele pentru voi în noaptea asta. 

A doua zi a venit la şatră nedumerit şi speriat. A zis: 

- Cititorul a citit în stele şi şi-a făcut semnul Marelui Zeu, A 
început să tremure şi a trebuit să strig de trei ori la el, pînă să- 
mi dea răspunsul. Mi-a spus aşa: „Duşmanul a hotărît moartea 
bieţilor eghipeni. Salvare nu vor avea decît dacă se vor duce la 
oraşul cu multe cărţi." Atît a vrut să-mi spună. 

- Care ar fi acel oraş, drag prieten? a întrebat bulibaşa, care 
nu se întristase auzind vestea, ci se luminase la faţă auzind 
vestea bună. Speranţa începuse să-i umple inima. Exista o 
posibilitate de salvare! 

- E greu de ştiut, a răspuns emirul. Sunt mai multe oraşe 
cu multe cărţi. Unul ar fi Tebana. Deşi Biblioteca i-a fost arsă 
de două ori, destule cărţi au fost salvate. Pe urmă, Jerulabad e 
vestit prin bibliotecile lui. E un întreg cartier al Librarilor. Chiar 
şi Antonia are o bibliotecă mare. Şi sunt multe astfel de oraşe: 
Romula şi Varuna, Lutenia, Pranga, Parimi, Trebinda, Alba, 

Kivana. Yoraka, Garanda... Astea numai aici, în lumea noastră. 
Dar spre Răsărit sunt altele, nici nu am auzit de ele, poate chiar 
mai bogate în cărţi! 

A stat bulibaşa gînditor. încotro s-o ia? Oraşele erau multe, 
împrăştiate în cele patru vînturi, locuitorii duşmănoşi. Nu putea 
merge cu toată şatra după el! 

- Vom trimite oameni, hotărî el. Perechi. El cunoscător în 
limbi, viteaz, puternic. Ea pricepută în ghicit şi ierburi. Aveţi un 
an şi-o zi să vizitaţi oraşul pe care vi-l dau, la care se adaugă 
timpul de călătorie încolo şi înapoi. în trei ani, dacă cineva nu 
s-a întors, trimitem alţii în locul lor, căci ei vor fi pierit. Dacă 
nu se întoarce nimeni cu nici o veste, şatra pleacă spre Răsărit, 
spre locurile unde s-a născut. Vom mai căuta acolo. Dacă nu 
vom găsi, măcar vom pieri în locurile unde am văzut lumina 
zilei. 

Au plecat. După doi ani au început să se întoarcă. Şatra îi 
aştepta pe un colţ de pămînt din valea Tigranului. Cînd trecură 
trei ani, se văzu că cei trimişi spre Trebinda nu se întorceau. 
Bulibaşa m-a chemat la el. 

- îţi iei nevasta şi plecaţi la Trebinda. Cu voi vin alte trei 
perechi, şi zece buni luptători. Dacă trăiţi şi aflaţi ceva, întorceţi- 
vă imediat. Aveţi un an şi-o zi cu totul. Dacă voi nu veniţi, noi 
plecăm! Dacă totuşi nu aţi pierit, urmaţi-ne pe valea Hindunului. 

Am plecat. Din cei patrusprezece bărbaţi, numai trei am 
ajuns la Trebinda. Şi doar o femeie, Piruna. De trei ori ne-au 
atacat pe drum duşmanii, deşi mergeam cu fereală. De două 
ori am reuşit să fugim fără pagubă, a treia oară era să pierim... 

Am ajuns. Oamenii ne priveau miraţi, de mult nu trecuse 
nici o şatră prin acele locuri. Am întrebat de bibliotecă şi am 
ajuns în faţa unei clădiri mari, cu geamuri acoperite cu praf. 
Părea nelocuită, dar cînd am bătut în uşă, a ieşit un bărbat. 

- îl căutăm pe librar, am zis eu. 

- Eu sunt, mi-a răspuns el rîzînd. Ştiu, par cam tinerel, dar 
asta e... Tata e cam bolnav. Cu ce vă pot ajuta? 

I-am povestit întreaga întîmplare, fără să ascund nimic. Mai 
ales i-am spus ce citise în stele astrologul emirului din Antonia. 
Tînărul a căzut pe gînduri. 

- Nu ştiu ce să zic... Nu am întîlnit în cărţile mele nimic care 
să vă poată ajuta. Poate nici nu este vorba depre acest oraş. 

Sunt multe oraşe care au cărţi multe. 

- Ştim. Dar cineva a încercat să ne împiedice să ajungem 
aici. Ceilalţi nu au avut parte de asemenea greutăţi. 

- Mda, ceva dreptate aveţi. 0 să caut din nou prin cărţi, 
acum că ştiu ce să caut. Treceţi din nou peste o săptămînă. 

Am trecut peste o săptămînă, şi după altă săptămînă, şi după 
alta... Trecură de acum luni, şi tînărul nu găsea nimic. îl vedeam 
cum se chinuie, slăbise, ochii i se umflaseră de nesomn... Ne-a 
chemat atunci să-l ajutăm în căutări, avea multe cărţi şi nu 
îndrăzneam să lăsăm nici una necercetată. Apoi ceilalţi au vrut 
să plece. Trecuse timpul dat nouă, dacă nu ne întorceam nu mai 
găseam şatra. Nu i-am putut opri, îi înţelegeam. Aş fi plecat şi 
eu, dacă nu aş fi văzut pasiunea cu care ne ajuta Volanidze, aşa 
îl chema pe tînărul librar. Nici Piruna nu vroia să plece. Cînd se 
gîndea la plecare, se înfiora. „Să mai căutăm!" a zis ea. Ceilalţi 
au plecat. A venit vorbă pe urmă că doi eghipeni fuseseră găsiţi 
ucişi pe drumul spre Aramat... Poate asta ne-a scăpat viaţa. 
Poate că duşmanii au crezut că pierisem cu toţii. Nu am mai 
avut nici o întîlnire cu ei, şi în scurt timp a apărut femeia. 

Noi căutam şi căutam şi căutam. Ni se alăturase şi tatăl 
librarului, aşa bolnav cum era. Cărţile scrise în limbi cunoscute, 
le citeam eu. Celelate le citea bătrînul librar Toman. Rînd cu 
rînd, pagină după pagină. Volanidze - ajutat cîteodată de 
Piruna - scotea cărţile din rafturi şi le punea în ordine la loc. 
Piruna vedea şi de hrană. Fără ea am fi murit de foame. Mai 
întîi a gătit tot ce a găsit prin casă. Apoi a folosit banii noştri să 
cumpere alimente. Apoi, banii care-i găsise prin casă. Cînd nu 
a mai avut nici un ban, a ieşit pe stradă cu ghicitul. Nu cîştiga 
mult, destul cît să pună pe masă ceva. Aşa a găsit-o femeia. 

Haşal tăcu, ptivind spre Piruna de parcă o invita să-i contiune 
poveste. 

- Stăteam în faţa Bibliotecii, începu să povestească Piruna. 
Trecuse de amiază şi îmi socoteam că aveam destui bani pentru 
a face un ghiveci. Dacă ar mai fi venit cineva, puteam pune şi 
ceva carne alături. Toman bătrînul avea nevoie de supă, boala 
îi măcina încă puterile. Şi atunci prin faţa mea a trecut o femeie 
îmbrăcată în negru, trăgînd de mînă o fetiţă. Fetiţa s-a uitat 
sper mine şi ochii i s-au luminat dintr-o dată. 

- Mamă, uite o eghipeană, a strigat ea. Femeia s-a oprit şi 

s-a întors spre mine. Era frumoasă, cu părul şi ochii negri - ai 
fi zis că-i eghipeană, dacă nu ar fi avut nasul frumos, drept şi 
mic, chiar puţin cîrn, cum îl au evronele. S-a apropiat de mine. 

- Ştii să ghiceşti? mă întrebă. 

- Ştiu. în ghioc, în bobi, în cărţi... 

- Poţi să-mi ghiceşti ceva? în... ghioc. 

Am dus ghiocul la inima ei, apoi i-am cerut să sufle asupra 
lui şi l-am dus la ureche. Am închis ochii şi m-am lăsat să alunec 
în vuietul mării auzit în ghioc. Şi... n-am văzut nimic. Parcă o 
ceaţă groasă mă înconjura. Nici măcar marea nu o vedeam, 
deşi îi auzeam clar foşnetul valului la picioarele mele. De cînd 
căzuse blestemul asupra noastră, de obicei era ceaţă - dar 
ceva-ceva tot vedeam. Despre soarta celorlalţi, nu a noastră... 

- Nu pot spune decît că nu te ameninţă nici o primejdie, am 
zis totuşi. Deocamdată. Marea era liniştită, calmă... 

- E destul şi atît, a rîs bucuroasă femeia. M-ar fi mirat să 
vezi mai mult, cred că ceaţa este destul de groasă... 

- Este, am zis mirată. De obicei nimeni nu ştie ce văd eu în 
vraja ghiocului. 

- Ghiceşte-mi şi în... bobi. 

Am amestecat bobii şi i-am aruncat în faţa mea, pe baticul 
întins pe caldarîm. Am început să-i grupez, să-i despart... Nu 
ieşea nimic. Parcă aş fi încercat să ghicesc pentru şatră... 

- Nu pot, am recunoscut. 

- De cînd se întîmplă asta? s-a încruntat femeia. 

- Nu se întîmplă decît atunci cînd vreau să aflu destinul 
şatrei. 

- Asta am vrut şi eu să văd, a zis femeia. 

- De mult, am răspuns eu la întrebarea ei. De cînd ne 
mor copiii. De cînd ne moare şatra. De cînd ne-a blestemat 
Duşmanul... 

-Aşa... a zisfemeia ameninţător, privind cu ochiiîn depărtare. 
Duşmanul a aflat că voi veţi avea un rol în Căutare şi vrea să vă 
împiedice... Dar nu e pe voia lui, ci pe a Marelui Zeu! Jolifana, 
s-a întors ea spre fetiţă, ghiceşte tu dacă femeia asta nu poate. 

Fetiţa mi-a zîmbit. Nu părea să aibă mai mult de cinci ani, 
poate şase. A luat pachetul de cărţi în mîinile micuţe, le-a 
amestecat şi le-a aşternut în faţa mea în cruce, vestita formaţie 
a Paradisului, veche de mii de ani şi cunoscută de atît de puţine 

ghicitoare. Nici eu nu o pot stăpîni pe deplin, recunoscu Piruna. 
S-a uitat în cărţi şi mi-a zis: 

- Drumul şatrei se va schimba. De două ori pe an veţi bate 
drumul acestei cetăţi, şi înapoi, la marea mînăstire a Sinamului. 
Pace veţi găsi, şatra nu va pieri. La urmă veţi găsi Locul. Vă veţi 
păstra libertatea, dar va trebui să luptaţi pentru ea. Veţi pierde 
însă Drumul. Vă pare preţul mare? 

- Numai bulibaşa poate hotărî, am spus eu cu răsuflarea 
tăiată. 

- Du-te atunci şi îl întreabă, a rîs fetiţa. După care, privind la 
ultimele cărţi, m-a întrebat: Ce vezi în cărţile astea? 

Am privit în ele şi am văzut nori negri de furtună adunîndu- 
se. Pericol mare ameninţa femeia şi pe copila ei. Şi mai mult 
decît atît, întreaga lume. I-am spus. 

- E timpul să mergem, a zis femeia. Duşmanul ştie deja că 
i-am stat împotrivă... 

- Mai vezi ceva? m-a întrebat fetiţa. 

- Văd un grup de oameni pornind împotriva furtunii. Tu îi vei 
porni, dar va fi greu să-i aduni împreună. Un rob îi va conduce, 
dar tovarăşii lui vor trebui să fie oameni, altfel nu vor izbîndi. 
Şi unul va muri la poarta Raiului, iar altul chiar în Rai, în slujba 
Domnului. 

- Să nu uiţi, îmi şopti copila. Va veni vremea cînd tu şi 
bulibaşa veţi aduce mărturie. 

Astea fiind zise, fetiţa s-a ridicat, iar femeia a luat-o de 
mînă şi s-au pierdut printre oamenii de pe uliţă, pornind grăbite 
spre port. Iar eu m-am înapoiat în bibliotecă, să le spun despre 
întîmplare. 

- Da, astea ne-a spus atunci Piruna, preluă povestea Haşal de 
la soţia lui. Sunt mai bine de treizeci de ani de atunci. Aproape 
treizeci şi cinci. Am înţeles că nu mai avea rost să căutăm în 
cărţi, căutarea noastră ajunsese la capăt. Librarilor nu le-a părut 
rău de munca zadarnică - făcuseră tot ce le stătuse în puteri să 
ajute nişte prieteni. Ne-am luat rămas bun şi am plecat chiar 
în acea clipă la drum spre Miazăzi. Nu o dată era să murim de 
foame, în graba noastră am plecat fără provizii. Am avut noroc, 
ne-au ajutat o ceată de grunizi - o femeie, Iarina şi bărbatul ei 
Timur. Am ieşit în cîmpie, ne-au ajutat păstorii. Am găsit şatra 
gata de drum, dacă ajungeam cu un ceas mai tîrziu nu o mai 

găseam, ar fi pornit spre Răsărit. 

- Trebuie să pornim spre miazăzi, spre Sinam, am strigat de 
departe. 

- De ce? m-a întrebat Togrul, încruntat. I-am povestit 
întîmplarea. 

- Şi aşa zici tu? Pierdem libertatea, dar găsim pacea? 

- Nu ne pierdem libertatea, l-am contrazis eu. Libertatea 
este dulce cînd te jertfeşti să o ai. 

- Pierdem Drumul - ce libertate e aceea fără Drum? 

- Drumul îl vom avea pînă cînd proorocirea se va fi împlinit. 
Vom trăi! 

- Asta numai bulibaşa o poate hotărî! îmi zise Togrul, 
privindu-mă cercetător. 

- Mă rog Marelui Zeu ca bulibaşa să hotărască pentru şatra 
noastră viaţa, am zis eu înăbuşit. 

Togrul a scos suriul şi l-a înfipt în pămînt, în faţa mea. 

- Viaţa tribului cere viaţă! a zis el senin. Era provocarea 
supremă, nimeni nu o putea refuza. Togrul nu pierduse nici o 
luptă, de aceea era bulibaşă. Dar ştiam că trebuie să apăr şansa 
şatrei de a trăi - Togrul ne-ar fi dus în Răsărit, spre pieirea 
noastră. Am scos şi eu suriul şi l-am înfipt în faţa bulibaşei. 

Am smuls fiecare suriul din faţa lui şi am stat pregătiţi să 
lovim. Ştiam că singura mea armă era iuţeala, eram mai tînăr. 
Am lovit, gata să sar înapoi. Dar Togrul nu s-a ferit, cuţitul i s-a 
înfipt în piept şi el s-a prăbuşit la pămînt. 

- De ce?! am strigat, luîndu-l în braţe. De ce?!! 

- Viaţa şatrei cere viaţă, a şoptit, lăsînd un fir de sînge să-i 
abureze buzele. Bulibaşa va hotărî soarta şatrei... a mai şoptit, 
lăsînd să-i cadă capul pe umăr. 

- Acesta este suriul lui Togrul, cel cu care l-am ucis, zise 
bulibaşa, scoţînd un cuţit lung, strălucitor, de la brîu. De atunci 
şatra urmează drumul între Sinam şi Trebinda. De atunci îi 
aşteptăm pe Călători. Ne-om pierde Drumul, dar vom găsi pace 
şi Locul. Pentru libertate ne vom da sîngele, de va trebui. 

- Proorocirea s-a împlinit de la început, zise Zulfina, care 
ascultase alături de ceilalţi povestea bulibaşei. Cînd Jolifana a 
trimis-o pe Piruna în Bibliotecă să vă spună despre ghicit, i-a 
spus că înăuntru va vorbi cu bulibaşa... 

- Asta am înţeles-o şi noi, fetiţo, zise Piruna. Cînd l-am 

văzut pe Togrul înfingînd suriul în faţa omului meu, am ştiut. De 
aceea nu m-am putut bucura de victoria lui Haşal, nu avea cum 
să moară, ci l-am plîns şi cinstit pe Togrul pentru înţelepciunea 
cu care a ştiut lăsa sarcina şatrei pe umeri mai tineri. Nu pot 
decît dori ca iubitul meu Haşal să găsească aceeaşi tărie cînd 
va veni ceasul. 

- Mă bucur să fiu prieten cu oameni ca voi, zise tînărul emir. 
Dacă sarcina mea nu ar fi să îngrijesc de oamenii acestei oaze, 
m-aş alătura şatrei voastre. 

- He, he, nu-i aşa de uşor pe cît pare, rîse Haşal. Dar te-am 
fi ajutat, dacă aceasta ţi-ar fi fost dorinţa. Cum le-am ajutat pe 
aceste două fecioare, deşi au obiceiuri atît de străine nouă... 

- Noi nu ne vom adăuga şatrei tale, zise serios Zulfina Nu 
pentru că nu v-am iubi, nici pentru că nu vrem să renunţăm 
la obiceiurile noastre. O vrăjitoare nu îşi are locul printre voi. 
Nici o luptătoare. Mai este un motiv - cel mai important: noi 
suntem Călătorii. 

în jurul focului se lăsă o tăcere groasă. Haşal le privea cu 
speranţă, dar şi cu teamă deloc ascunsă. Ce avea să fie cu 
şatra lui? Emirul le privea neîncrezător. Ele să fie oare Călătorii 
proorociţi, pentru care şatra era să piară şi trebuise să-şi 
schimbe drumul şi viaţa? Piruna le privea cu dragoste. Ea vorbi 
prima: 

- Aţi venit! Mi-aţi fost drage de cînd aţi apărut, mi s-a părut 
că-mi sunteţi cunoscute. Acum ştiu de ce: v-am simţit printre 
Călători. Unde sunt ceilalţi? 

- Vor apărea şi ei, zise Valida. Căci altfel nu ştim dacă vom 
reuşi în căutarea noastră. 

- Jolifana v-a găsit, atunci... 

- Da, ne-a găsit. Ea ne-a pornit pe drum. Cred că o vom 
întîlni şi pe ea pe undeva... 

- Atunci ce urmează să facem? întrebă bulibaşa, pentru 
prima oară nesigur pe hotărîrea ce trebuia luată. 

- Vom merge la mînăstire, răspunse Piruna. După aceea 
vom vedea. Haide, iubire a inimii mele, ascute bine suriul - va 
fi nevoie de el! 

Haşal încuviinţă, liniştit. 

- Da, la mînăstire. Apoi, bulibaşa va hotărî! 

S pre seară ieşiră la mare. O fîşie de ierburi de un verde ce 
contrasta puternic cu deşertul străbătut pînă în acest moment 
îi întîmpină la aproape o oră de mers faţă de ţinta călătoriei din 
acea zi: un mic port. Ascuns într-un golf foarte adînc şi îngust 
- adevărat fiord -mărginit de faleze înalte şi pietoase, părea 
pustiu. 

- Este locuit numai de heberi, zise Haşal. Aici nu vom găsi 
prieteni. Nu ne vor întîmpină cu inima deschisă, dar ne vor 
tolera în acest loc, la marginea cîmpiei. Oameni săraci, trăind 
din greu... înrăiţi pe natură, pe ei înşişi - dar mai ales pe străini. 
- Ce caută aici? întrebă Valida. 

- Acest ţinut este înconjurat de pustiuri. Numai departe, 
spre miazănoapte, aproape trei zile de mers, trece drumul de 
caravană care uneşte Jerulabadul deTebinda... Cei mai apropiaţi 
oameni îi găseşti în oaza din care venim, sau la mînăstirea spre 
care ne ducem. Unii sunt moslani, ceilalţi pruncini. Nu o dată 
heberii de aici au avut lupte cu unii sau cu alţii... 

Aici i-a pus un rege de-al lor din vechime. Era singura ieşire 
la mare pe care o avea. A vrut să se laude şi el cu o flotă... A 
construit portul, a mutat cu forţa oameni, a construit corăbii să 

plece spre Punta şi Shebana... 

Marea asta e rea, are multe recifuri. Corăbiile s-au scufundat 
una după alta. Drumul dintre port şi Jerulabad a rămas neîngrijit. 
Următorul rege a avut alte probleme, apoi oamenii au uitat 
de acest port nefolositor. Numai oamenii mutaţi au rămas aici, 
uitaţi de lume. Trăiesc din pescuit şi din puţinele legume pe 
care le pot cultiva aici. De treizeci de ani noi le aducem lucruri 
de care au nevoie - în schimb ei ne dau peşte sărat, uscat în 
vînt. Şi cîteodată cîte o perlă pe care o pescuiesc din mare... 
Dar pe noi ne socotesc spurcaţi şi nu ne primesc în sat. 

Seara, după ce pregătiră şatra pentru noapte, aprinseră 
ruguri mari ca să dea de ştire localnicilor că au sosit. în zori 
apărură doi oameni cu o căruţă plină cu peşte. 

Trocul se desfăşură după regulile stabilite de obiceiuri: 
bulibaşa scoase un pergament pe care erau trecute diferite 
produse şi numele celui care le comandase. Unelte, mai ales: 
ciocane, fierăstraie, cuie, cuţite, tîrnăcoape, ace, dar şi un jug, 
două şei, potcoave, trei baloţi de piei, patru de pînză de haine, 
două cu pînză de catarge. Chiar şi lemne lungi, gata fasonate, 
care, puse împreună, puteau să formeze un catarg de barcă, 
şi alte scînduri care puteau fi folosite la reparea bărcilor. Şi 
carne afumată, cîţiva saci cu grîne. La urmă, un cal. După ce se 
socotiră, un localnic îi puse în palmă lui Haşal cinci perle destul 
de măricele. 

- Viaţă săracă, le spuse bulibaşa celor două călătoare care 
asistau curioase la tîrg. Nu au păduri pe aici şi trebuie să îşi 
repare bărcile şi casele. Pe aici nu creşte nici in nici cînepă, să 
poată ţese pînză. Nici chiar animale nu pot creşte, puţina iarbă 
pe care o au o dau celor patru cai. Cînd un cal îmbătrîneşte, îl 
înlocuiesc. Atunci au parte de ceva carne proaspătă... 

- De ce nu pleacă de aici? 

- Aici este linişte şi pace. Nu plătesc biruri, nu-i calcă nimeni. 
Ei au fost cei care au încercat să-i atace pe alţii, mai ales oaza. 
Le băgase cineva în cap că o să le fie mai bine. Arămii i-au 
luat în săbii, au mulţi cai şi sunt buni luptători. Au avut noroc 
că ălora nu le-a trebuit portul, li s-a făcut milă de cei găsiţi 
aici - mai ales femei, copii şi bătrîni. Mai tîrziu au pornit spre 
mînăstire, nici acolo nu au avut ce izbîndi. Mînăstirea este 
înconjurată cu ziduri puternice. Nu are mulţi străjeri, dar cîţi 

sunt ştiu trage cu arcul... Cînd li s-au terminat proviziile, s-au 
întors cu coada între picioare, împuţinaţi şi flămînzi. De atunci 
stau liniştiţi, pînă o veni altul să-i stîrnească. Ce v-am povestit 
s-a întîmplat acum mai multe sute de ani... 

- De unde ştii despre aceste întîmplări? întrebă Valida. 

- Aici se întîmplă atît de puţine evenimente, încît amintirea 
celor petrecute se menţine vie sute de ani. Atacul asupra 
mînăstirii s-a făcut acum mai bine de cinci sute de ani, a fost 
atunci o perioadă mai ploioasă şi cîmpia asta crescuse mult. 
Nu ştiu ce prost le dăduse o iapă, aşa că heberii s-au trezit cu 
vreo douăzeci de cai. în neştiinţa lor, au crezut că au o armată 
puternică, s-au pus pe jefuit. Ştiu asta de la călugăriţe, ele 
ţin cronici scrise an de an. Dacă-i întrebi pe ăştia - arătă spre 
pescari - ei îţi vor spune că întîmplarea a avut loc nu cu mult 
timp în urmă, poate pe timpul bunicilor, poate chiar al taţilor, 
Unii chiar vor fi gata să jure că erau copii cînd s-au dus părinţii 
la război... Tatăl lor nu s-a dus doar pentru că nu erau cai 
destui, hahaha. 

Trocul dură cîteva ore, aşa că nu plecară mai departe în ziua 
aceea. Popasul le aduse şi o altă bucurie. 

- înţelegerea cu ei ne dă dreptul să coborîm la mare, le 
spuse bulibaşa. Este o cărare care duce jos, pe plajă, ocolind 
satul. Acolo este un mic golfuleţ cu apa puţin adîncă, ne putem 
spăla. 

După ce Haşal hotărî străjeri la şatră, restul o porniră pe 
cărare. Era îngustă şi destul de abruptă, dar ajunseră în mai 
puţin de o oră la golfuleţ. Acolo toţi lepădară veşmintele şi se 
aruncară în apă, ţipînd fericiţi. Pe plajă rămaseră doar Valida 
şi Zulfina, stinghere. După o vreme vrăjitoarea spuse hotărîtă: 

- E stupid. Mă simt de parcă aş fi o capră între oi! 

îşi lepădă veşmintele şi se aruncă şi ea în mare, alăturîndu- 
se celorlalţi. 

- Ce o să faci cînd ieşi? strigă Valida după ea. Cînd toţi se 
vor uita la tine ca la urs... 

- N-au decît să se uite, au ce vedea, strigă aceasta din apă, 
bălăcindu-se fericită. Şi dacă cineva zice ceva, îl plesnesc de nu 
se vede! 

Nehotărîtă, Domniţaîncepu şi ea să lepede hainele bărbăteşti. 
Pielea-i albă, care nu văzuse niciodată soarele, strălucea pe 



270 



Cautarea lui Harap Alb 



nisipul plajei, stîrnind uimirea celor din apă - toţi avînd o piele 
arămie, mai închisă la culoare, chiar şi Zulfina. Grăbită, simţind 
cum roşeşte sub privirile eghipenilor, Valida sări şi ea în apă. 

- Eşti frumoasă, îi ieşi vrăjitoarea în întîmpinare. Uneori, 
văzîndu-te îmbrăcată bărbăteşte, uit că eşti femeie. Acum nu 
mă mir că Pictorul te iubeşte, el a ştiut să-ţi vadă trupul sub 
ţoale. 

Aceste cuvinte o făcură să roşească mai mult decît ochii 
eghipenilor. 

- De unde ştii tu ce gîndeşte Ifichim despre mine? se 
împotrivi ea. 

- Doar un orb nu ar vedea, rîse vrăjitoarea, iar eu nu sunt 
deloc oarbă. Lasă, nu îţi fă griji, l-om face bine. 

- Dar braţ nu-i va mai creşte, zise Domniţa tristă. 

- Asta nu stă în puterea noastră să lecuim, doar Marele Zeu 
o poate face. îţi place mai puţin aşa, fără o mînă? 

- Nu-mi pasă că are numai o mînă, zise ea fără a-şi da 
seama că-şi mărturiseşte dragostea pentru pima dată cu voce 
tare. 

- Aşa mi-am zis şi eu, rîse Zulfina bucuroasă. O să fie bine, 
o să vezi! 

Valida se lăsă legănată de valuri, privind printre pleoape 
cerul şi faleza înaltă. Simţea atîta libertate, trupul gol părea 
să plutească între cer şi apă... O zări alături pe Piruna, apoi pe 
Haşal, şi nu se simţi deloc ruşinată. Cei doi rîdeau şi vorbeau 
ca doi buni prieteni, nu doi iubiţi. Curînd li se alătură şi alţii: 
bărbaţi, femei, copii... Zări printre ei şi părul argintiu al Zulfinei. 
Piruna îi făcu semn să li se alăture, dar ea le făcu doar semn 
cu mîna. 

Cînd simţi că răceala apei i se strecoară în carne, ieşi pe 
plajă şi se întinse pe nisip, în bătaia soarelui, alături de ceilalţi 
care ieşiseră deja. Privi în jur şi se miră că nimeni nu părea 
răscolit de pasiuni. La femei ar fi fost mai greu de ghicit, dar 
bărbaţii nu se fereau. Discutau şi glumeau între ei sau cu 
femeile, dar mădularul le dormea liniştit. Domniţa se întoarse 
spre vrăjitoare, care stătea în soare cu ochii închişi, şi îi şopti: 

- Azi e una din cele mai frumoase zile din viaţa mea. 

- Probabil pentru că ai dărîmat o barieră pe care nu ştiai 
că o ai. Ştiu, şi eu simt ca şi tine. Asta m-a învăţat că pe 

bărbat trebuie să îl privesc cu pasiune numai cînd l-am luat 
în aşternuturi. în rest, ceea ce contează e doar sufletul lui. 
Priveşte la Piruna şi Haşal. Ei se iubesc pentru că nu este numai 
pasiune a cărnii între ei... 

- Sper că nu ai de gînd să adopţi obiceiuri eghipene, se 
sperie Valida. 

- Nu, nu te speria, rîse Zulfina, deschizînd ochii. Nici nu ştie 
idiotul acela de Zildir ce noroc are că-i sunt credincioasă! Nu, 
nu mă atrage trupul nici unui bărbat de aici. Şi eu ştiu, ŞTIU, că 
sufletul lui Zildir, aşa cum este el ascuns de ochii tuturor, este 
exact ceea ce-mi trebuie. Aşa cum Ifichim este pentru tine, aşa 
şi Zildir este pentru mine. 

- Ce bine este să-ţi găseşti certitudinile, zise Domniţa, 
întorcîndu-se cu faţa în sus, lăsîndu-se scăldată de lumina 
soarelui. Nu ştiu dacă voi trăi dincolo de Întîlnire, dar sunt 
bucuroasă că mi-am limpezit gîndurile şi sentimentele. Am 
visat toată viaţa să devin un vestit luptător, plin de faimă, eroul 
unor fapte de vitejie care să fie amintite în cronici şi balade... 
Şi acum tot ce îmi doresc este să-l pot apăra pe bărbatul acesta 
aproape necunoscut, fără o mînă, lipsit acum şi de posibilitatea 
de a da viaţă frumuseţii. Cred că a plătit destul. Dacă Duşmanul 
vrea să îl mai lovească, păzea! Mă va găsi acolo, să-l înfrunt! 

- Nu ne-ai spus niciodată, tu ai întîlnit-o pe Jolifana? 

- Desigur, zîmbi Domniţa. Aţi fi putut bănui asta. 

- îmi povesteşti şi mie? 

- Şi noi vrem să auzim, zise Piruna aşezîndu-se lîngă cele 
două fecioare. 

- Dacă nu e cu bănat, adăugă Haşal, alăturîndu-se. Tu ai 
face bine să te mai întorci, îi spuse el Validei. Ai pielea albă şi 
soarele ăsta te prinde fără a băga de seamă. 

Domniţa se îmbujoră simţind privirea bărbatului pe trupul 
ei, dar se întoarse pe o rînă, prefăcîndu-se că nu-i pasă. îşi 
simţea sînii mari şi puternici vibrînd sub mîngîierea brizei. După 
ce începu să povestească, uită de trupul ei. 

- S-a întîmplat acum cîţiva ani, vreo zece... ba chiar 
doisprezece. Trecusem de doisprezece ani, mergeam pe 
treisprezece. Eram deja foarte băieţoasă, îmi plăcea să mă joc 
mai ales cu băieţii. Elina mi-a fost singura prietenă - poate 
unde nu am reuşit să-mi fac nici un prieten printre băieţi. Alt 

prieten a fost Johanes, căpitanul gărzii de la palatul nostru. De 
la el am învăţat la început cum să folosesc armele. 

El fusese mercenar toată viaţa. Prusin de felul lui, a ajuns 
de mic la Lutenia împreună cu tatăl lui, mic nobil scăpătat 
în căutarea unui patron. Acolo a învăţat folosirea armelor, 
dezvoltînd o tehnică proprie ce amesteca seriozitatea şi precizia 
prusană cu inteligenţa şi spiritul francîn. A devenit mercenar, 
neavînd familie şi nici proprietăţi suficiente pentru a fi cavaler. 
A luptat în mai toate ţările apusene. Trupul lui poartă urmele 
acestor lupte - dar a avut îndemînare şi noroc să rămînă în 
viaţă! 

Spre bătrîneţe l-a angajat bunicul meu. Nu v-am spus, dar 
mama era din neamul bironilor. 

- Keltoi? se miră Zulfina. Suntem, într-un fel, înrudite. 

- De departe, zîmbi Domniţa. Bironii au părăsit de mult 
tradiţiile keltoilor, le-au adoptat pe cele a francînilor. Bunicul 
avea o proprietate destul de micuţă şi avea doi fii şi trei fice. 
Fiul cel mare a moştenit castelul, al doilea fiu a ajuns cancelar 
la curtea din Lutenia, o fată este stareţa unei mînăstiri din 
Hipana, iar alta este măritată cu un conte savon. 

Tata fusese trimis de Craiul Albin la curtea din Lutenia să 
o peţească pe fiica Craiului Verde, Şarol, al patrulea cu acest 
nume. Zivnir pusese la cale această încruscrire între curţile 
celor doi crai. Ştiu că Prinţesa a venit, dar nu a fost fericită. 
A fost bună prietenă cu mama, ştiu mai multe despre ea decît 
mulţi alţii... Nu vi le spun acuma, nu sunt secretele mele. 

Tata a lucrat mult cu nobilul Azian, cancelarul Craiului Şarol. 
Au ajuns să se împrietenească. Aşa s-a întîmplat că tata a fost 
chemat să petreacă o vreme la castelul tatălui lui Azian, contele 
Harol d'Acour, participînd la turnire şi vînători - cunoscînd 
astfel şi pe sora cancelarului, domniţa Anes. A îndrăgit-o cum a 
văzut-o. I-a cerut mîna... 

Tatăl domniţei a strîmbat din nas, dar fiul cancelar i-a şoptit 
la ureche că străinul - din neam mare şi bogat, unul din primele 
trei-patru familii din regatul Albin - are o avere fabuloasă... S-a 
învoit contele, cerînd zestre greutatea fetei în aur. Tata a rîs şi 
a plătit greutatea fetei şi a lui în aur. Tata a fost întotdeauna 
om mare şi puternic, tras spre îngrăşare în tinereţe... Contele 
şi-a reparat castelul şi a putut să-şi mărite şi fata cea mică, 

cumpărînd şi stareţia pentru fata cea mare. Acolo obiceiul este 
ca fata să plătească zestrea, nu mirele. Tatei nu i-a părut rău 
de banii daţi, a iubit-o cu adevărat pe mama. 

Nu cred că mama l-a iubit cu adevărat vreodată. S-a simţit 
întotdeauna ca o roabă vîndută de ai ei şi cumpărată de cineva 
cu destui bani să o facă. I-a născut un băiat, fratele meu Iovan, 
care acum este cancelar şi trimisul Craiului Alb la curtea Marelui 
Ţîr din Moskala. M-a născut apoi pe mine. Cînd am împlinit cinci 
ani s-a stins, neştiută şi uitată, de prea mult dor de ţară, cred 
eu. Deşi a iubit din tot sufletul Albia şi pe locuitorii ei, nu a 
putut niciodată uita farmecul pădurilor din îndepărtata Bironie. 

- Da, uneori se întîmplă aşa, confirmă Zulfina. Bironii, ca şi 
alţi keltoi, sunt legaţi de locurile magice unde văd lumina zilei. 
Dacă stau prea mult timp departe de ele, se sting fără nici o 
pricină. . . 

- Contele l-a angajat pe Johanes, continuă Valida., răsucindu- 
se pe cealaltă parte. Simţea soarele puternic cum începe să-i 
ardă pielea. L-a trimis să o însoţească pe Domniţă pe drumul 
spre noua ei ţară şi să o păzească acolo, rămînînd în slujba ei 
cît o avea ea de trăit. în ciuda a tot ce îi spusese fiul său Azian, 
în ciuda felului de a se purta a noului său ginere mustăcios, 
el era în continuare convins că Albia este un tărîm locuit de 
sălbatici şi păgîni. îi plîngea de milă fetei - chiar dacă asta 
nu-l împiedicase să ia iute banii străinului bogat. Asta îi întărise 
definitiv convingerea că albinii sunt sălbatici: cine alţii ar avea 
atîta bănet - şi cine alţii i-ar da aşa uşor pe femei? 

Johanes o însoţise, deci, pe domniţă în noua ţară. A avut 
parte de o viaţă liniştită pînă la moarte, care s-a întîmplat acum 
doi ani. Şi-a făcut puţini prieteni, mai ales tovarăşi de băutură. 
Cu celelalte slugi nu s-a putut împrieteni, îi certa tot timpul 
că sunt prea leneşi, neorganizaţi, murdari, mincinoşi... Ei nu-l 
aveau la inimă tocmai din cauza seriozităţii lui, ordinei, cinstei 
şi exactităţii în tot ce făcea. Cît timp a trăit mama, o păzise ca 
pe ochii din cap. După moartea ei, deşi era liber să plece, şi-a 
întors dragostea asupra mea. A acceptat un nou angajament, a 
rămas la curtea noastră. 

„De ce nu cu fratele meu?" vă puteţi întreba. Pentru că pe el 
îl luase tata de mic pe la curte. A crescut să fie o fire ascunsă, 
rece, calculată, puţin poltron şi laş - un adevărat curtean. O 

să-i urmeze tatălui meu în slujba de Mare Postelnic, îi seamănă 
leit - zise, fără prea multă admiraţie. Şi-a lăsat şi mustaţă ca 
tata . . . 

- Nu s-ar zice că e prea multă dragoste între voi, zise Piruna. 

- îi iubesc pe amîndoi - în felul meu. Nu am fost niciodată 
prea apropiată de ei. Tata a văzut întotdeauna în mine o legătură 
politică fie cu o altă familie din Sfat, poate chiar cu vreun cap 
încoronat, fie cu vreun nobil străin. Cînd s-a zvonit că Albin ar 
avea un fiu, tata a făcut tot ce i-a stat în putinţă să îl găsească. 
Ar fi căpătat, spera el, un ginere, poate... A avut de altfel grijă 
să întărească prietenia dintre Anes şi Crăiasă. Cînd Albin a avut 
o fată - mai precis, cînd Crăiasa a avut o fată, şi-a schimbat 
planurile: a crezut că a găsit mireasă pentru Iovan. Dar eu cred 
că se va alege praful şi din planul acesta... Ţara are nevoie de 
un prinţ capabil; ori eu, oricît de mult mi-aş iubi fratele, nu i-aş 
da pe mînă nu o împărăţie, dar nici măcar un grajd! 

Johanes nu se pricepea la multe, dar era un luptător 
desăvîrşit. Şi serios. Chiar dacă seara se întorcea uneori beat 
de la crîşmă, dimineaţa era pe cîmp, practicînd ore întregi. 
După moartea mamei am început să-l însoţesc. La zece ani 
ştiam tot ce ştia el! încă nu-i puteam face faţă, loviturile lui 
puternice îmi zburau sabia din mîna amorţită. Dar tot reuşeam 
să-l înving cîteodată. Eram iute şi inventivă, reuşeam să mă 
strecor pe sub garda lui... Cînd a murit a avut bucuria să ştie că 
îl puteam învinge cu orice armă ar fi ales el. Acum ştiu că doar 
trei luptători l-ar fi putut învinge: prinţul gipanghez, un anume 
căpitan Cremene, şi acest nou căpitan, Boldur. 

Atunci, pe la treisprece ani, am îmbrăcat pentru prima dată 
veşminte băieţeşti. Şi asta are legătură cu Jolifana şi mama ei. 

Pe ele le-a adus Johanes. Nu ştiu unde şi cum le-a întîlnit, 
nu mi-a spus niciodată. într-o seară s-a întors mai devreme - 
treaz! Nu se întîmpla prea des treaba asta, în afară de luptă 
aşa îşi petrecea el timpul: în crîşmă, cu o pipă în colţul gurii, 
cu o stacană de vin în faţă. Poate că le-a cunoscut la cîrciumă, 
poate pe drum. Nu l-am întrebat niciodată şi a murit fără să-mi 
spună. Era un om tăcut. 

Ţin minte că în ziua aceea reuşisem pentru prima dată să 
învîrt sabia - da, chiar sabia asta! - din pumn, nu cu ambele 
mîini, tăind în ambele părţi, lateral. Pînă în ziua aceea sabia 

îmi scăpa de fiecare dată din degetele amorţite. Eram atît de 
bucuroasă încît abia aşteptam întoarcerea lui Johanes. Ca să-mi 
treacă timpul, m-am hotărît să mă sui în stejarul din grădină. 
Nimeni nu avea curaj să se suie în acel copac, nici chiar băieţii 
din curtea noastră. Singurul care încercase s-o facă s-a ales cu 
o mînă ruptă. Noroc că nu a căzut prea de sus... 

Acolo era locul meu de retragere, ori de cîte ori doream să 
rămîn singură. Ştiam că dacă m-aş fi întîlnit cu vreuna dintre 
slugile tatii, m-aş fi lăudat cu realizarea mea. M-ar fi privit 
uimită doar, sau cu priviri tîmpe. Urmînd ca seara Postelnicul 
să-mi ţină o întreagă lecţie... 

Tot acolo în copac, într-o scorbură, aveam micile mele 
comori. Prima era o scoică. Aparţinuse mamei mele, o adunase 
de pe malul mării din îndepărtata Bironă. Nu, fieful lor nu era 
situat pe malul mării, ea însăşi fusese o singură dată acolo, cînd 
era încă o copilă. 

A doua era o oglinjoară. O dăduse Crăiasa mamei mele. 
„Cînd ţi-e mai dor şi mai dor de ceva, priveşte în ea", îi spusese 
ea. Mama privise în oglindă mai ales în apropierea morţii. Nu 
ştiu dacă i-a ajutat la ceva, ori a apropiat-o de moarte. îmi 
spunea că vede un petec din pădurea ei dragă. Eu nu m-am 
uitat niciodată în oglindă, o uram! De cîte ori mama se uita în 
ea, era tristă... Dar am pus-o bine, fusese a mamei. 

Mai aveam un inel. Era inelul de nuntă al femeilor din neamul 
nostru, al Bălanilor. îl purta de obicei mireasa moştenitorului, 
ar fi trebuit să-i revină soţiei lui Iovan. Dar într-o seară l-am 
întrebat pe tata: „Şi dacă Iovan nu va avea soţie? Dacă va 
muri înainte de aia?" Tata s-a făcut foc, şi-a făcut un semn al 
Marelui Zeu pe frunte şi m-a certat rău, că aduc piaza rea. Dar 
mi-a răspuns: „Atunci o să-l porţi tu, ca moştenitoare, în seara 
nunţii." Nu mi-a păsat prea mult de partea cu moştenirea, dar 
am legat inelul de nunta mea. Am furat inelul şi l-am ascuns 
chiar în noaptea aceea, convinsă fiind că în acest fel eu nu mă 
voi mărita niciodată... 

Aveam şi un cuţitaş. Fusese prima mea armă, mai mult 
de decor - deşi în mod normal femeile poartă exact o astfel 
de armă. Mai tîrziu, cînd am început să folosesc arme, l-am 
înlocuit cu un adevărat jungher puternic şi ascuţit. în mîna 
mea devenise o adevărată săbiuţă... Cuţitaşul îl ascunsesem în 

scorbură. 

Şi mai aveam ceva - cel mai preţios lucru: o carte. Mi-o 
dăduse Johanes cînd se convinsese că dorinţa mea de a învăţa 
arta armelor nu era doar un capriciu de fată răzgîiată. Era 
un compendiu despre legile cavalereşti, principale arme ale 
cavalerilor şi modul de folosire al lor, însoţit de un manual de 
învăţare a mînuirii săbiei. Datorită acestei cărţi devenisem 
prietenă a călugărului Petrus, secretarul tatii, principalul om 
al Cancelariei. El scria scrisorile semnate de Crai, Postelnic, 
isprăvnicei, alţi boieri din Sfatul Domnesc.... Tot el citea 
scrisorile sosite de la alte curţi. Cred că tot el conducea o reţea 
de iscoade - dar aceasta niciodată nu s-a aflat. Mai scria şi 
Cronica Ţării 

M-am ţinut de el pînă m-a învăţat să scriu şi să citesc. Cred 
că a făcut-o pentru că eram fată, şi datorită vîrstei mele. A 
luat-o drept un joc. Dar eu la şase ani ştiam să citesc! Mult timp 
acesta a fost un secret al nostru, pînă cînd nu am ştiut să-mi 
ţin gura şi am rîs de Iovan. Deşi era mai mare cu cinci ani, încă 
nu ştia să scrie! Asta mi-a adus o corvoadă în plus: trebuia să 
îi scriu tatii scrisorile cu adevărat secrete, de care nu trebuia să 
ştie nimeni, nici măcar Petrus. Zicea tata: „Fiecare om îşi are 
preţul. Nu vreau ca Petrus să şi-l afle pe-al lui..." 

Petrus nu a ştiut niciodată de ce am fost aşa de dornică 
să învăţ să citesc. Copil nerecunoscător, din momentul în care 
am putut citi din carte, nu l-am mai căutat... în afară de cei 
din familia mea, doar Elina a ştiut de acest secret, rîse Valida. 
Eu am învăţat-o să citească. Poate mai bine n-o învăţam, nu-i 
intrau gărgăunii în cap. 

- Şi ţie ţi-au intrat, zise zîmbind Zulfina. 

- Aşa-i... Pînă să învăţ să citesc, învîţasem pe de rost 
desenele care însoţeau textul. Mici vignete colorate, înfăţişînd 
cavaleri în acţiune, mînuind diferite arme, dar mai ales poziţii 
de ţinut sabia. Ajutată de Johanes, am învăţat tot ce se putea 
învăţa din acel manual - şi ceva în plus. Aş putea scrie eu 
însumi un astfel de manual, mult mai bun! Dar acum îmi dau 
seama că ceea ce ştiu nu este nimic faţă de stilul de luptă al 
gipanghezului. 

Citind cartea, îmi intrase în minte să devin Paladin. Cînd 
i-am zis tatii, s-a învineţit de rîs, apoi s-a încruntat şi mi-a zis 

că vîrsta îmi va băga minţile în cap. Iovan a rîs şi el de mine, 
săptămîni la rîndul a aruncat după mine cuvinte de ocară. 
Atunci l-am bătut prima dată... Slugile nu aveau curaj să spună 
nimic, numai pufneau în rîs cînd mă vedeau. Johanes a rîs pînă 
i-au dat lacrimile, apoi mi-a zis: 

- Pentru că eşti femeie îţi va fi de două ori mai greu. Bărbaţilor 
nu le plac ca femeile să fie mai tari decît ei. Aşa că trebuie să 
le arăţi că eşti mai bună! 

- Dar e posibil, nu-i aşa? E posibil. 

- Este, acceptă el. Sunt mai multe poveşti despre astfel de 
femei. Nu multe, eh, nu multe! 

- Vreau şi eu să fiu una ca ele! 

- Nu-i uşor, ţi-am zis. Nici nu-ţi va aduce fericire. Dacă mă 
gîndesc bine, nici una din acele femei războinice nu au fost 
fericite pînă la urmă... Poate ar trebui să-ţi bag minţile în cap, 
să nu te las să visezi cai verzi pe pereţi... 

- Nu. Cu tine sau fără tine, eu tot voi deveni paladin. 

- îţi cunosc firea dîrză, domniţă, aşa că mă supun. 

- De ce nu au fost fericite? 

- Mai toate au murit de tinere... Un luptător întotdeauna va 
întîlni unul mai puternic, mai ager, mai nemilos, mai neşovăitor. 
Dacă nu în tinereţe, atunci mai tîrziu, atunci cînd vîrsta va 
îngreuna trupul şi va înţepeni încheieturile. Cavalerii ce-i vezi în 
cărţi sunt toţi tineri. Ei au doar două soarte: ori sunt destul de 
bogaţi ca să lase pe alţii să lupte pentru ei, ori mor. Nu există 
cale de mijloc... 

- Dar tu ai trăit pînă acum! 

- Eu nu am fost cavaler. Şi am avut şi noroc... Pentru mine 
nu a fost ruşine să fug cînd sorţii erau împotriva mea. Nici nu 
am provocat pe nimeni la luptă... De cele mai multe ori am 
luptat alături de alţi oşteni... Dar mai ales am avut noroc. 

- Şi femeile cavaleri? 

- Hm. Una a fostarsă pe rug, s-a zis că are puterea Duşmanului 
în ea, altfel nu i-ar fi dovedit pe toţi cavalerii bărbaţi. Alta a fost 
atacată de şapte cavaleri odată, a murit luînd trei cu ea... 

- Dar asta nu-i cavalereşte! 

- Cavalerii sunt cavaleri mai ales în cărţi. Despre ticăloşiile 
lor nu scrie nimeni nimic... Cîteva au fost ucise cu săgeata, de 
departe. Alta a fost otrăvită, iar Zoe, prinţesa helină, a fost 

muşcată de aspidă strecurată în culcuşul ei. Gaduna a murit 
alături de soţul ei, cînd apărau donjonul atacat de duşmani. 
Despre două se zice că s-au retras în mînăstiri. Reghina, 
apărătoarea Pruncului, a fost prăjită de vie pe grătar încins, 
iar Catriona, aflînd de moartea Pruncului, s-a tras de tînără în 
Sinam, înfiinţînd mănîstirea de-i poartă şi azi numele. 

- Chiar într-acolo mergem, spuse Piruna, punînd fusta pe 
umerii Validei. Fetiţo, ai ceva bun la arsuri? o întrebă ea pe 
Zulfina. Nu cred că luptătoarea noastră va închide ochii la 
noapte. . . 

- în sfîrşit, a continuat Johanes, puţine şi-au întîlnit aleşii şi 
au lăsat sabia pentru a deveni domniţe, aşa cum se cere de la 
femei. Au născut copii şi au murit cînd le-a fost rînduit. Dar cele 
mai multe nu au avut acest noroc, bărbaţii le-au ocolit, cînd 
au îmbătrînit nu le-a mai vrut nimeni de neveste. Au rămas 
singure, singure au şi murit... Poate a fost mai bine de cele care 
au murit de tinere. Te-ai gîndit bine ce te va aştepta? 

- M-am gîndit, i-am zis eu. Ce va fi cînd voi fi mare, voi 
vedea. Pînă atunci, voi învăţa să mă lupt! 

în ziua aceea tocmai mă uitam în carte cînd m-am trezit 
lîngă mine cu o fetiţă. Am fost atît de uimită, încît am scăpat 
cartea din mînă. Ea a prins-o din zbor şi s-a uitat în ea, stînd 
liniştită şi fără teamă pe o cracă. Apoi mi-a dat-o înapoi. 

- Am citit-o deja, mi-a zîmbit. Ştiu cine eşti, mi-a zis Johanes. 
Eu sunt Jolifana. 

Fetiţa era cam de vîrsta mea. Avea părul negru corb şi lung, 
ochii negri şi faţa frumoasă, puţin măslinie. 

- Cum ai ajuns aici? am întrebat eu prosteşte. 

- în pom? M-am căţărat. La Palat ne-a adus Johanes. 

- Nu eşti singură? 

- Sunt cu mama. Ea nu s-a urcat, a zis că stă de vorbă cu 
Johanes. 

Am privit din pom şi am văzut-o stînd în soare, pe banca pe 
care se odihnea de obicei Johanes. Acesta îşi umpluse pipa şi 
acum trăgea din ea, lăsînd să zboare colaci de fum. Părea că se 
cunosc bine, de mult... 

- Vrei să fii luptătoare? m-a întrebat Jolifana. 

- Da, aşa aş vrea, i-am spus. Azi am reuşit să învîrt sabia 
în pumn! 

- Da? s-a bucurat fetiţa. Oh, cît te invidiez! Eu nu pot face 
asta... 

- Te pot învăţa, m-am oferit eu, bucuroasă. Era prima fetiţă 
care mă înţelegea. 

- Mi-ar plăcea, zise Jolifana întristîndu-se, dar nu se poate. 
Trebuie să plecăm în curînd. 

- Unde plecaţi? 

- Nu ştiu, mama ştie mai bine. Cred că spre nord... Dar eu 
am alte calităţi. Nu toate fetele trebuie să devină luptătoare, 
îmi zîmbi din nou. 

- La ce te pricepi tu? am întrebat-o eu mirată. 

- Să ghicesc, mi-a răspuns mîndră. M-a învăţat mama, acum 
ghicesc mai bine decît ea. 

- Ce ghiceşti? 

- Ce ghicesc? Uite, am ghicit că în acea scorbură îţi ţii tu 
comorile. E adevărat? 

- Da, i-am răspuns uimită. Am băgat mîna în scorbură şi am 
scos cele cîteva lucruri ascunse acolo. I le-am întins. 

- Hm, a zis ea, cuţitaşul. O scoică... din Ocean. A fost a 
mamei tale, nu-i aşa? Şi această oglindă... continuă ea fără să 
aştepte răspunsul meu. Privi în ea şi sprîncenele i se ridicară, 
pline de uimire. Oh! Nu ştiam că e la tine! 

- îţi place? Ia-o, e a ta! 

- Chiar mi-o dai? se bucură Jolofana. îţi mulţumesc! Nu 
ştiam cum o să fac... Da, îţi mulţumesc. Păpuşa şi oglinda, ar 
trebui să fie de-ajuns... 

- Păpuşa? Eu nu am păpuşi, nu-mi plac. 

- Ştiu, tu eşti băieţoasă. Chiar, de ce nu umbli îmbrăcată ca 
un băiat? 

- Ca un băiat? m-am mirat eu. Nu-mi trecuse niciodată prin 
minte acest lucru. 

- Nu te încurcă fusta? Pe mine m-ar încurca, dacă ar fi să 
mă lupt. 

- Mă încurcă, am recunoscut eu. Şi părul... 

- Taie-I. O să-ţi vină mai uşor, o să vezi. 

- De aceea are Johanes părul tăiat scurt? 

- Desigur. Trebuia să-l întrebi. 

- Să ştii că aşa o să fac! m-am hotărît eu. De atunci aşa mă 
port. 

- Jolifana, se auzi de sub pom un glas adînc şi plăcut, 
melodios, de femeie. Ia-ţi rămas bun, trebuie să plecăm. 

- Numai să-i ghicesc, zise fetiţa, privind inelul. Trebuie să 
îmi plăteşti, ca să iasă ghiceala, glumi ea. 

- Nu am nimic, m-am plîns eu. Decît aceste lucruri. Le vrei? 

- Chiar mi le dai? Da, poate o să am nevoie şi de ele... Numai 
inelul acesta să nu-l dai nimănui, îmi zise ea foarte serioasă. 
Pînă cînd îţi vei găsi soţul. 

- Soţul?! am strigat eu. Dar eu nu vreau să mă mărit 
niciodată! 

- Poate o să vrei, mi-a zîmbit ea. Să ţii inelul tot timpul 
asupra ta de acum înainte. 

- Cum să-l port? Dacă mă vede tata cu el, mi-l ia. Mi-e şi 
mare, îmi cade din deget. 

- Atunci leagă-l de gît. Viaţa ta depinde de el, să nu uiţi 
niciodată. Şi viaţa celor dragi ţie! 

- O să-l port! am jurat eu, şi de atunci îl port - luă în palmă 
inelul simplu, din aur, atîrnat de gît cu un fir gros de mătase. 
Auriul inelului strălucea plăcut între sînii ei frumoşi. 

- Poate nu-l mai porţi mult, zise Zulfina. Soţul se pare că ţi 
l-ai găsit. 

- Nu glumi cu asta, zise Domniţa, roşindu-se la faţă. 

- Şi cui îl dai? Soţului? 

- Nu, încă nu ştiu. Asta a fost lucrul pe care mi l-a proorocit 
ea. Mi-a luat palma şi s-a uitat şi mi-a zis: „Soţul tău te va 
cumpăra cu cel mai de preţ lucru de pe pămînt. Aşa cum tatăl 
tău a dat cu bucurie ce i s-a cerut pe mama ta, şi el va da cu 
bucurie ceea ce i se va cere. Vei fi Domniţa, dar va trebui să 
călătoreşti pentru asta. Cînd va veni prinţul tău, îi vei da inelul, 
dar de nuntă." 

- Prinţul tău? căzu Zulfina pe gînduri. Să fie Hitaiori? 

- Aşa m-am gîndit şi eu la început, dar acum nu mai cred 
asta. 

- După ce îl vei cunoaşte? 

- După două lucruri: „Va aduce Pictorul cu el." a continuat 
Jolifana. „Şi va renunţa la Paradis pentru propria lui ţară." 

- „Va aduce pictorul cu el."... Dar Pictorul este cu noi. Nu 
te-a părăsit nici o clipă de cînd v-aţi întîlnit. Şi, dacă mă gîndesc 
bine, Elina ţi-a adus Pictorul. 

- Ştiu, şi eu m-am gîndit la astea. Se va întîmpla în viitor. 

- Şi ce înţeles au celelalte cuvinte? Cine dă de bună voie 
Paradisul? 

- Se pare că şi eu... Astea au fost ultimele ei cuvinte pe care 
mi le-a spus din proorocire: „Nici tu nu vei vedea Raiul. îl vei da 
de bunăvoie, pe ceva mai de preţ... Nu aşa fac toţi oamenii?" 

- Da, oamenii întotdeauna cred că există ceva mai de preţ 
decît Raiul, zise Haşal. Şi renunţă la Rai pentru aceste lucruri 
de preţ. Unii îl dau pentru aur, alţii pentru case şi palate, alţii 
pe veşminte... 

- ...şi se trezesc că rugina, mucegaiul, focul le distrug şi se 
aleg cu nimic pînă la urmă, completă Piruna. 

- Este ceva pentru care tu ai renunţa la Paradis? îl întrebă 
Domniţa pe bulibaşă. 

- Da, cred că da, zise acesta după ce se gîndi cîteva clipe 
adînc. Viaţa şatrei... şi viaţa Pirunei. 

- Dar tu, Piruna? 

- Viaţa şatrei şi fericirea lui Haşal, şopti aceasta prinzîndu-şi 
bărbatul de mînă. 

- Dar tu, Zulfina? 

- Nu ştiu, nu m-am gîndit niciodată. Dacă în schimbul Raiului 
mi-aş putea ajuta prietenii să învingă Duşmanul, aş face-o! 

- Vedeţi, fiecare găseşte un lucru pentru care ar renunţa de 
bună voie la Paradis. 

- Nu, nu de bună voie, o contrazise bulibaşa. Cu durere în 
suflet şi cu părere de rău, ca pe o jertfă cerută de Marele Zeu. 

- Dar dacă e aşa, poate că nu renunţi de tot la Paradis. 

- Renunţi la Paradisul terestru. Pentru mine acesta este aici, 
în mijlocul şatrei mele, alături de Piruna. Aş renunţa cu durere 
în suflet la acesta - dar aş renunţa dacă nu-i altă cale să le 
salvez! 

- Vă mulţumesc la toţi, şopti Valida. M-aţi ajutat să-mi 
limpezesc gîndurile. M-am tot gîndit în aceste ultime săptămîni. 
Doresc să ajung în Paradis, doar acolo se va da lupta cu 
Duşmanul. Va trebui să renunţ la ocazia de a-l înfrunta... de a 
deveni cu adevărat faimoasă. Şi pentru aceasta m-am pregătit 
toată viaţa! Cum să renunţ acuma la luptă? 

- A dispărut soarele, zise Piruna, observînd că Domniţa 
începe să facă pielea găinii. Să mergem. 

Se îmbrăcară - Valida cu oarece greutate, strîmbîndu-se - 
şi porniră pe cărare spre tabără. Ceilalţi plecaseră de mult. 

- Deci, cum o să faci? o întrebă Zulfina seara, în timp ce-i 
ungea pielea cu o alifie răcoroasă şi frumos mirositoare. O să 
renunţi la Rai? 

- Poate, zise Valida, clănţănind din dinţi cuprinsă de frisoane. 

- Pentru Ifichim? privi Zulfina spre culcuşul în care zăcea 
Pictorul, în continuare lipsit de cunoştiinţă. 

- N...nu ştiu. Nu cred. Cît de mult l-aş iubi, preţul care mi 
se cere este prea mare. Va trebui să am un motiv mult mai 
puternic decît acesta. 

- Dacă Jolifana a zis că nu vei vedea Paradisul, aşa va fi. 

- Asta mă frămîntă cel mai mult. Dacă vreau să intru totuşi 
în Paradis? Va însemna că vom pierde lupta? 

- Pentru ca ceilalţi să o cîştige, ai renunţa? 

Tîrziu, cînd îi acoperi cu un cearşaf pielea roşie şi trupul 
cutremurat de friguri, vrăjitoarea îi auzi şoapta: 

- Da... 

U riaşa armată stătea de aproape trei săptămîni în faţa zidurilor 
cetăţii. Veniseră fără prea multe maşini de asediu, iar cele 
pe care le avuseseră - cîteva turnuri, două baliste şi un berbec 
- le pierduseră în primele două atacuri. Jerulabadul nu avea 
mulţi oşteni, dar avea în schimb ziduri înalte şi puternice. Iar 
pruncinii aveau mulţi cavaleri - dar foarte puţini pedestraşi. Şi 
aproape deloc arcaşi. 

Tocmai datorită acestui fapt, atît cei din cetate, cît şi 
atacatorii, aveau foarte puţine pierderi. Săgeţile apărătorilor 
loveau carnea cavalerilor doar întîmplător. Cîţiva pruncini pieriră 
încercînd să se caţere pe scări improvizate. Acestea se rupseseră 
sub greutatea propriilor armuri, chiar înainte ca apărătorii să le 
împingă de la zid, cei căzuţi de-a valma zdrobindu-se între ei. 

- în ritmul acesta o să stăm aici un an. Ba nu, cinci ani... 
pînă vom pleca acasă, comentă contele plictisit. Am învăţat 
să joc şah! se strîmbă. Dacă mai stăm mult, încep să compun 
poeme... 

- Cine te ţine aici? întrebă Boldur. Cine ne ţine aici, de fapt? 
- Am venit cu o treabă, trebuie să o ducem la bun sfîrşit. 
Porunca Popii - se strîmbă iarăşi francînul. Ar fi trebuit să fie şi 
el aici, să stropească zidurile cu apă sfinţită. Poate cad... 

- Dacă ai ajuns să spui blasfemii, e grav... 

- Domnule d'Alba, de urît o să-mi mînînc propriile-mi urechi! 
Mîine propun să pornim turnire, poate aşa avem şi noi impresia 
că luptăm. 

- Ar fi poate o sfîrîială dacă ar participa şi cei din cetate, zise 
Găvan. învăţase şi el jocul cel nou şi acum îl bătea de fiecare 
dată pe conte. 

- Poate punem o taxă şi-i chemăm să se uite, propuse Cîrnul. 
Facem şi noi un ban cinstit... 

- Măi, numai la bani ţi-e gîndul! zise Li-Ping. Ţe ne tlebuie 
bani? 

- Să cumpărăm mîncare, găsi sergentul imediat un răspuns. 
Felimon a mîncat toate proviziile conţilor bironi - acum îl caută 
prin întreaga tabără... 

- Chiar, unde-i Felimon? întrebă Boldur. 

- S-a angajat bucătal la Plinţul Tlebanis, spuse chitanul fără 
a-şi ascunde uimirea. Cum o fi leusit să-i plostească? 

- Cred că l-a ajutat Piticul, zise Găvan. 

- Piticul? Dar ce putere are Yusup? 

- Nici o putere. Dar l-au prins pe cînd golea butoaiele 
prinţilor de Falera. Ştiind duşmănia acestora împotriva curţii 
de Trebanis, a apucat să spună că dacă e iertat, îl va lăsa pe 
Prinţ fără provizii. Prinţii de Falera s-au prăpădit de rîs şi l-au 
iertat. Ba chiar au apelat la relaţii să-l aibă pe Felimon angajat 
la Prinţ... 

- Cred că e timpul să ne vedem de drum, zise Căpitanul 
încruntat. Noi avem o treabă de făcut... 

- Tu chiar ai de gînd să o iei spre Tebinda? se miră Contele, 
care aflase şi el cîte ceva despre intenţiile grupului de Călători. 
Am înţeles că Mamlukul îşi adună ostile, dacă vă prind vă 
strivesc ca pe nişte gîndaci! 

- Suntem nişte gîndaci cam greu de strivit, zise Găvan. 

- Da, ştiu, am început să vă cunosc. Cred că ai dreptate, 
d'Alba, mai bine îi iei pe ăia doi de pe aici - dacă nu vrei să-i 
vezi într-o dimineaţă înălţaţi într-o ţeapă. 

- Pe cine? întrebă Yusup intrînd. In ţeapă? Nu cred. Prinţii de 
Falera sunt atît de bucuroşi, că rîd şi acum. Au auzit că Prinţul 
va trebui să plece, hahaha. 

- Şi Felimon? 

- Nu-I bănuiesc pe el, hahaha. Prinţul crede că a fost atacat 
de asediaţii înfometaţi. Vreo sută, cel puţin! 

- Am găsit, se plesni Contele peste frunte. Ştiu cum să-i 
facem pe cei din Cetate să se predea! 

- Ei? se miră Boldur. 

- îi vîrîm pe ăştia doi în Cetate. îi lasă în cîteva zile fără 
provizii... 

- Mulţumesc pentru gîndul bun, zise Yusup înţepat. Dar dacă 
poţi deschide porţile pentru noi, de ce n-ar intra întreaga oaste 
pe acolo? 

- La asta nu m-am gîndit, recunoscu francînul. 

- Să facem schimb de ostateci, zise deodată Cîrnul. Zicem 
că facem pace o săptămînă, şi schimbăm ostateci să dovedim 
gîndul nostru bun. Pînă se dezmeticesc, rămîn fără mîncare şi 
băutură... 

- Ce-ar fi să faceţi planuri pe pielea voastră? întrebă Piticul, 
dar Contele era deja în picioare. 

- Mă duc la prinţii de Falera, la ei găsesc ajutor. 

- Acum nu cled să te plimească, zise chitanul. Au un musafil... 
foalte ţiudat. 

- în ce fel ciudat? întrebă Găvan. 

- Nu ştiu cum să spun. îl văd si palcă nu-l văd... E ca o 
umblă si în spatele ei altă umblă... 

- Nu ştiu, eu mă duc! zise Contele hotărît. Orice e mai bine 
decît aşteptarea asta.... 

- Ce facem? întrebă Boldur după ce francînul părăsi cortul. 
V-am spus să vă potoliţi, îl acuză pe Yusup. Dacă ajungeţi în 
Cetate, nu mai putem pleca. 

- Niţi asa nu putem, zise Li-Ping. Patlule călăii bat toate 
împlezulimile. Zilele tlecute au adus plizoneli alimani... 

- Dar noi nu suntem alimani, zise Găvan. 

- Nu suntem, îl aprobă sergentul. Dar ce le spunem cînd 
ne opresc pe drumul spre Miazăzi? Sunt foarte îngrijoraţi de 
zvonurile care vin dinspre Tebinda... 

- Sunt adevărate? 

- As, de unde?! răspunse Ochilă. Mamlukul a fost asasinat., 
almata e împălţită, sunt mai mulţi pletendenţi... Nu cled să 
tlimită azutol plea culînd... 

- Deci, cetatea va cădea pînă la urmă... 

- Cled că da. Indzinelii au tăiat o pădule, au făcut maşini... 
Au luat si plizoneli, să cale bolovani... 

Apăruse şi Felimon între timp, suflînd din greu. 

- Ce ai păţit? 

- Mă caută bucătarii Prinţilor... 

- Te-au prins mîncînd? Eşti un nătăfleţ! se supără Piticul. 

- Nu, nuuu... Am dărîmat cuptorul. 

- Aha. Dacă-i numai atît... 

- Focul s-a întins la cortul Prinţului. A scăpat numai în 
cămaşă... 

- Aha. 

- A cuprins şi corturile cavalerilor... şi nişte maşini de asediu, 
tocmai le-aduseseră... 

- Mare Zeu! se luă Yusup cu mîinile de cap, izbucnind totuşi 
în rîs. I se alăturară şi ceilalţi. 

- De ce rîdeţi? întrebă Contele, intrînd în cort. Aţi auzit ce-a 
păţit Prinţul? 

- Tocmai ne povestea Felimon... 

- Nu ştiu de ce, dar parcă aş crede că are şi el o mînă în 
întîmplarea asta... Cînd au aflat Prinţii, au primit imediat oferta 
străinului. 

- Ce ofertă 

- Zicea că va deschide două porţi la Cetate - dacă Prinţii îi 
ucid pe prizonieri. 

- Care prizonieri? 

- Nu ştiu. Nişte alimani, cred. I-au prins oamenii din Falera 
acum cîteva zile. 

- Şi de ce îi vrea ucişi? se miră Boldur. 

- Dar eu ştiu de ce? Ce importanţă are? Nişte păgîni mai 
puţini... 

- Sunt si femei cu ei, şopti Li-Ping. 

- Da, sunt şi femei. Una este o adevărată frumuseţe, ar 
fi păcat să moară. Gruniză după port. Celelalte două sunt 
leproase. 

- Numa una e leploasă, îl contrazise chitanul. Ţealaltă e... 
un fel de animal... 

- Troglodit? tresări burtosul. 

- Nu ştiu ţe este tlogodit. Unu nu este aliman, mă si mii cum 
l-au plins. E gî-pangu. 

- Trebuie să-i scăpăm, se bîlbîi Felimon speriat. Ei sunt! Ei 
sunt! 

- Ei? întrebă Contele. Cine ei? 

- Hitaiori. Prinţul. Şi Yulgur. Ceilalţi nu ştiu cine sunt. 

- Prinţ? Atunci al lui o fi calul acela. Nu am văzut aşa ceva 
încă! zise admirativ francînul. 

- E Vifor, atunci. înseamnă că e şi Elina cu ei, ea călărea pe 
Vifor. . . 

- Calul lui Deliman? se miră Cîrnul, iar Căpitanul întrebă, 
uimit: 

- Fata negustorului a furat calul? 

- Nu... Geambaşul. Kelemen. Trebuia să-l fure, e nevoie de 
el în Căutare. E şi bardul cu ei? El nu se dezlipea de fecioară... 

- Nu, numai Prinţul cel străin şi un aliman mustăcios. 

- E Kelemen. Trebuie să-i scăpăm! 

- Hei, or fi iscoade! se împotrivi contele. 

- Nu sunt, zise Boldur îngrijorat. Ştiu de ei din Ceatea Albă. 
Sunt dintre cei pe care îi căutăm noi. Trebuie să le dăm drumul! 

- Dar prinţii de Falera au acceptat tîrgul, îi vor ucide. Străinul 
a plecat deja să deschidă porţile. într-o oră vom primi poruncă 
să ne pregătim de atac. De aceea m-am grăbit încoace... 

- Cu noi sau fără noi, rezultatul va fi acelaşi. Sincer, domnule 
Conte, eu nu cred că doresc meritul dubios de a ucide nişte 
oameni neînarmaţi! 

- Dar sunt păgîni! Uciderea lor va aduce gloria oricărui 
cavaler! 

- Conte, hai să zicem că noi ne dorim o altfel de glorie. Cred 
că acum e mult mai important să ne salvăm prietenii. îţi lăsăm 
ţie gloria să tai cîţiva copii heberi. 

- Să nu exagerăm, d'Alba, mormăi francînul încurcat. Şi 
apoi, acolo e o grămadă de aur! 

- Nu era mai uşor şi ieftin să tai nişte pungi pe drumurile 
proprietăţii tale? Sau aveai nevoie de încuviinţarea Popii? Să 
mergem! 

între timp ceilalţi se pregătiseră de plecare. Contele se luă 
după ei. 

- Conte, sper în cinstea dumitale de cavaler, spuse Boldur, 
întinzîndu-i mîna. Ştiu că nu ne vei împiedica. 

- Mai mult, vă ajut, pe toţi diavolii! se hotărî acesta. Ştiu 

unde sunt prizonierii. 

- Si eu ştiu, zîmbi Li-Ping. 

- N-are a face. Urmaţi-mă. 

Cînd ajunseră la tabăra Prinţilor, găsiră mare forfotă. Cavalerii 
primiseră ordin să se pregătească de luptă. Apariţia grupului 
condus de Contele de Brione nu păru să mire pe nimeni. 

- Cu zarva aceasta avem noroc, comentă francînul. Sunt 
acolo, indică el spre un cort. 

- Ştiţi cine sunt eu? îi întrebă trufaş pe cei doi străjeri. 

Cei doi încuviinţară tăcuţi. 

- Ştiţi că prizonierii urmează să fie pedepsiţi pentru crimele 
lor? 

- Ştim, zise unul dintre ei. Vor veni să-i ia. 

- Eu am poruncă să le iau vieţile, cu oamenii aceştia. Am 
venit după ei! 

Dacă străjerii avură vreo nelămurire, nu o arătară. Unul din 
ei intră în cort şi ieşi în scurt timp trăgînd după el un şir de 
prizonieri legaţi la mîini şi la picioare cu lanţuri, lanţurile fiind 
legate între ele. 

- Veniţi şi voi, porunci Contele. Ne veţi însoţi pînă în locul 
unde sunt legate leproasele. După aceea vă veţi întoarce la 
locurile voastre. S-a dat poruncă să ne pregătim de luptă. 

Străjerii încuviinţară, după care prinseră de capătul lanţului 
care îl lega pe Hitaiori de Geambaş. în urma lor veneau cele 
două femei. Dacă vreunul îi recunoscuseră pe călători, nu 
dădură nici un semn - dar poate nu-i zăriră. Ei se ţineau mai la 
urmă, în întunericul nopţii. 

Drumul dură mai bine de jumătate de oră. Chiar la marginea 
taberei se ridica un miros pestilenţial - aici se aruncau resturile. 
Tot aici erau haznalele oştii. Şi tot aici, într-un ţarc, erau legate 
cele două leproase. 

- Puteţi pleca, porunci de Brione. După ce oamenii aceştia îi 
ucid, venim şi noi. 

- Avem poruncă să nu-i scăpăm din ochi pînă nu sunt morţi, 
îl înfruntă unul dintre străjeri. 

- Păcat, zise Contele luîndu-i capul. Pînă cînd cel de-al doilea 
să se dezmeticească, contele îi împlîntă sabia în piept. 

- Păcat, zise francînul din nou. Dar la cîte ucideri vor avea 
loc în noaptea asta, ce mai contează două vieţi? Prietene, se 

întoarse el către Boldur, dacă o mai fi fost vreo datorie între noi, 
mi-am plătit-o acum. Aici drumurile noastre se despart. 

- Credeam că vii cu noi. 

- Aşa credeam şi eu, mai ales după ce am văzut frumoasa de 
colo - arătă el spre Elina. Dar drumul meu duce în altă direcţie. 

- Spre Cetate? arătă Boldur în direcţia Jerulabadului. 

- Nu. Spre casă. Ai dreptate, prietene, şi-mi pare rău că nu 
am gîndit eu înainte acest lucru. Niciodată n-am asuprit oameni 
neînarmaţi, cu atît mai puţin femei şi copii. Dacă mă gîndeam 
înainte, nu aveam acum de plătit datoria împrumutului... 

- Caii şi armurile din cortul nostru ia-le cu tine, ţi le dăruiesc, 
zise Boldur. Dar de despărţire. 

- Le primesc cu cinste! se bucură francînul. Asta o să-mi 
plătească drumul spre casă, ba chiar jumătate din datorii. îţi 
urez noroc în drumul tău. 

- Să-mi urezi. Să te rogi pentru izbînda noastră. Şi dacă voi 
avea zile şi mă voi întoarce acasă, o să-ţi trimit veste. Poţi să 
vii să trăieşti în Albia, este o ţară frumoasă, în care fata de colo 
nu este singura fată frumoasă. Am şi eu o soră... E demnă de 
mîna celor mai vestiţi regi şi prinţi - de aceea m-ar bucura dacă 
v-aţi plăcea. 

- Să trăim pînă acolo. Drum bun! 

- Rămîi cu bine. Să nu mai pierdem vremea! 

Cîrnul se apucase deja să umble la cătuşele de metal. în 
curînd, acestea căzură la pămînt. în timp ce-i desfăcea pe cei 
din ţarc, Boldur le zise celor eliberaţi: 

- Aveţi aici cai. Din păcate, nu vă puteţi spăla pînă mai 
tîrziu... 

- Aş zice că burtosul acela ar fi Felimon, dacă nu cumva 
Deliman, mormăi Kelemen. 

- Tătuca? se sperie Elina. în acea clipă luna ieşi din nori şi 
se putură vedea la faţă. 

- Nenea Felimon! se bucură fecioara, încercînd să-l ia de gît. 
Burta imensă o împiedică, însă. 

- Mi-e îmi puteţi spune Piticu, nu mă supăr, zise Yusup. 

- Cîrn, zise încruntat Hitaiori. 

- Stai, nu te încrunta la mine, îi zise Cîrnul. Uite ce am aici 
pentru tine - scoase de sub caftan katana şi hangerul prinţului. 

- Oh, katana la mine! se bucură acesta. Şi harakiri hanger. 

Mulsumim! 

- De unde le ai? se miră Găvan. 

- Din cort, desigur. Dacă nu le-a mai păzit nimeni... 

- Ai cumva şi hangerul meu? întrebă geambaşul. Şi 
harapnicul? 

- Am, am, îl asigură sergentul. 

- De bani nu te-ntreb. Deocamdată. 

- Păi, să nu mă întrebi. Deocamdată. Suntem tovarăşi de 
drum pînă una-alta. 

- Necunoscute sunt căile Marelui Zeu, mormăi Geambaşul. 
Măria ta, căpitane, se întoarse el spre Boldur, cum de-ai ajuns 
aici? 

- O să-ţi povestim pe drum. Să mergem. 

- Eu mai am o treabă înainte să plecăm, zise Kelemen. 
Trebuie să fur un cal... 

- Te azut eu, se oferi Li-Ping. Poţi să-mi spui Li, sau Ochilă. 
Voi puteţi pleca, îi zise căpitanului. Vă azundzem din ulmă. 

Chitanul şi geambaşul o luară grăbiţi înapoi spre tabără. 
Ceilalţi încălecară şi se pierdură în noapte. 

* 

* * 

Se întîlniră, într-adevăr, a treia zi spre seară. La sfatul 
Cîrnului, schimbaseră hainele cu straie simple, aramane. 
Zvonuri groaznice începuseră să se împrăştie prin ţinut: căzuse 
Jerulabadul! Oamenii nu ştiau ce să facă: să stea? Să fugă? în 
prima zi îi priviseră pe călători bănuitori, nu puţini cu ură - de 
unde şi ideea cîrnului. 

- Dacă se întîmplă în Jerulabad ce bănuim că se întîmplă - 
deşi mă rog Marelui Zeu să ne ferească de asemenea nenorocire! 
- ne vor ucide cu pietre. Eu zic să ne îmbrăcăm cu toţi în straie 
aramane. 

- Da, aşa trebuie să facem, aprobă şi Boldur. 

- Grele vremuri trecem, zise Piticul. Cum pot fi oamenii atît 
de răi unii cu alţii? La noi, la pitici, nu s-a pomenit niciodată aşa 
ceva! Chiar fără a fi neamuri, sau măcar triburi înrudite, noi 
ne respectăm între noi. Nu ne batem. Viaţa e sfîntă, vine de la 
Marele Zeu, nu ne ucidem între noi. 

- Troglodit ucideam cînd foame mare. Străin, nu familie. 
Sau cînd diavol pus luptam... 

- Poate este o pedeapsă dată oamenilor pentru păcatele lor, 
zise leproasa, primele ei cuvinte de la eliberare. 

- Tu chiar eşti leproasă? întrebă Găvan. 

- Da, zise ea tristă. Pentru păcatele mele. 

- Acum curat eram, zise Yulgur. Mult vorbeam la ea, găseam 
inim fără păcat. 

- Am păcătuit! Am făcut mult rău... 

- Plăteam rău, găseam rău, nu purtam vină la ei. 

- Dar... soţul meu? 

- La el mare păcat aveam, dar pierdeam rău acum. Rugam 
la el iertam, el iertam. 

- Niciodată! şopti leproasa hotărîtă. 

- Nu-i bine să fii mîndră, zise Piticul. Poate că Yulgur are 
dreptate. Cereţi iertare, asta te va linişti. Chiar dacă el nu te 
va ierta... 

- Nu mai am de mult mîndrie, zise femeia, şi în glasul ei se 
puteau citi lacrimi. Eu îl pot ruga de iertare - dar el nu mă va 
putea ierta niciodată. îi fac numai rău... 

- Nu poţi şti, nu l-ai mai văzut de mult, o contrazise Elina. 
Marele Zeu vede ce e în inima lui, o să te ierte. Dar poate o fi 
murit între timp... 

- Trăieşte. Poartă pe chip urmele blestemate ale trădării 
mele. El m-a iubit, iar eu am văzut în el numai o treaptă spre 
bogăţie. Urmele de neşters ale lăcomiei mele, ale nepăsării 
mele... Cum m-ar putea ierta? 

- Nu ai de unde şti, repetă fecioara. Nu l-ai văzut de mult... 

- De-aseară. 

- Cum? tresăriră toţi, mai puţin trogloditul. L-ai văzut 
aseară? Unde? 

- înainte să plece după cal... 

- Geambaşul? se miră Găvan. 

- Kelemen?! strigară ceilalţi. 

- Da, Kelemen. Eu sunt Suzana, fosta lui soţie... 

- Soţie la el eram, o contrazise Yulgur. Nu divorţam. 

- Yulgur ştium, zise Hitaiori. 

- Yulgur ştiam, Suzan spuneam la el. Aşteptam moarte. 
Credeam Yulgur preot eram. Ceream iertam. Yulgur nu găseam 

păcat la el, sufeream şi pocăiam la păcat. 

- De aceea e aşa de trist Kelemen, zise Felimon trist şi el. El 
te ştie moartă... 

- Nu. El ştie că eu am murit în sufletul lui. 

- Cînd sufletul lui a murit, ai murit şi tu. Tu erai sufletul lui, 
îi zise Boldur cu asprime. 

- Ştiu asta, zise Suzana umilă, cu durere. Şi mai ştiu că am 
dat o dragoste mare pe nimic. Nu m-a iubit nimeni cum m-a 
iubit el, şi nici nu mă va iubi nimeni, aşa desfigurată cum sunt. 

- Asta nu ştii, o contrazise Elina. Aminteşte-ţi cuvintele 
Jolifanei! 

- Te-ai întîlnit cu Jolifana? întrebă Felimon. 

- Să mergem, hotărî Boldur. Avem drum lung şi tot timpul 
să vorbim pe cale. 

Aşa se face că în acea zi şi în ziua următoare îşi povestiră 
unii altora peripeţiile şi întîlnirile cu Jolifana. Ba Felimon le-o 
povesti şi pe cea a citanului. Numai povestea bufonului rămase 
nespusă. îi mai rugă Suzana, după ce îşi povesti viaţa ei alături 
de Kelemen, să nu i se dezvăluie acestuia nimic, pînă nu va găsi 
ea curaj destul să se destăinuie. 

- Şi tu ne eşti dator cu o poveste, îl avertiză Boldur pe Cîrn. 
Căci ceva mă face să fiu sigur că ai întîlnit-o şi tu pe Jolifana. 

- Povestea mea e simplă, zise Cîrnul. Atacaseră Cîrnii o casă 
din tîrg să fure o carte - da, cea ce ne-a povestit Yulgur despre 
copilul din Trebinda este adevărat. Fuseseră cam mulţi morţi, 
eu eram tînăr oştean în gărzi. I-am ajutat să şteargă urmele. 
Era prima faptă de acest fel făcută pentru Breaslă. M-am dus 
să mă îmbăt, oricît ar părea de ciudat - mă mustra conştiinţa. 
De atunci am uitat că există aşa ceva! 

- Ai de răspuns pentru multe, îi zise încruntat Boldur. 

- Să ştii Prinţe, dacă vei ajunge vreodată Crai, acesta va 
fi un război pe care-l vei pierde cu siguranţă! Nimic nu e mai 
mare decît lăcomia oamenilor. Va fi întotdeauna vreun boier 
corupt, vreun oştean care să se vîndă... Vor fi întotdeauna 
oameni săraci care să vrea să fie bogaţi, oameni bogaţi care să 
vrea să fie şi mai bogaţi! îşi vor vinde familia, prietenii, ţara, 
propriul suflet... 

- Aşa e, zise înăbuşit Suzana. 

- Nu e aşa, seîmpotrivi Felimon. Eu nu-mi voi vinde niciodată 

prietenii, niciodată! Pe oricît! 

- Nu ştii asta, grăsane. Fiecare om îşi are preţul lui. Uneori 
nu şi-l ştie, dar îl va afla, eventual. Poate că la tine nu sunt 
banii, ci mîncarea. Ce vei face dacă te vor ţine flămînd şi îţi vor 
arăta care pline de mîncare - numai să-ţi trădezi prietenii? 

- îmi voi mînca picioarele, carnea de pe mine, şi la urmă 
propria inimă, dacă blestemul e mai mare decît mine! - şi ceilalţi 
simţiră sinceritate şi tărie în vorbele burtosului. Nici Cîrnul nu-l 
contrazise. 

- M-am trezit cu o femeie la masa mea. Frumoasă, mai în 
vîrstă decît mine. I-am zis, beat fiind: 

- Nu vreau femeie în noaptea asta. Vino mîine, eşti frumoasă. 
O să ai zece galbeni! 

- Nu au Cîrnii bani să mă cumpere pe mine, rîse femeia fără 
a se arăta supărată, şi mi-am dat seama că nu făcea parte din 
cinstita tagmă a prostituatelor. 

- Ce vrei? Lasă-mă! 

- Să-ţi dau o cană cu vin, zise ea. Vin bun, de la masa 
Craiului. Te va face să uiţi mai uşor... 

- Ce să uit? Nu am ce să uit, am zis eu, golind cu sete 
stacana cu poşircă. 

- Trupul alb al slujnicei, zise ea punînd un ulcior pe masă. 
Şi chipul unui învăţat care nu a avut altă vină decît că iubea 
cărţile. Şi un copil căruia nişte tîlhari îi schilodesc sufletul pentru 
a deveni unul de-al lor. Ba chiar şi chipul unor rude de-ale tale, 
zdrobiţi în moarte de un rău mai mare decît ei. 

- Ce vrei să fac? Şi eu am fost schilodit de mic! Cu ei, sau 
fără... viaţă. Am de ales? Prefer să rămîn în viaţă. Nu-mi trebuie 
vinul tău gratis, am cu ce plăti. 

- Atunci, plăteşte! Dar nu-mi trebuie bani murdari. Bea! 

Am băut. într-adevăr, niciodată nu băusem un vin atît de 

bun. 

- Ce vrei? 

- Cîteva minute din viaţa ta. Şi s-o laşi pe fiica mea să-ţi 
ghicească. 

La un semn al femeii s-a apropiat de masă o fată de vreo 
zece, doişpe ani. S-a aşezat în faţa mea, alături de femeie şi 
mi-am dat seama că era frumoasă, semăna mult cu femeia. 

- Jolifana, ghiceşte, zise femeia. 



294 



Cautarea lui Harap Alb 



Fata îmi dădu ulciorul la o parte şi scoase un pachet de cărţi. 
Le amestecă mult timp, privind la mine peste masă. îmi spuse, 
zîmbind: 

- Suflă peste cărţi, să iasă adevărul. Am suflat. Ea a împărţit 
cărţile în cinci grămezi, aşezate în cruce - exact ca semnul 
secret al călătorilor. 

- Ce semn? se miră Boldur. Care călători? 

- Cîrnii au o legendă secretă a lor. Cică, la început, ei erau 
călători vestiţi. Străbătuseră întreaga lume şi erau cele mai 
vestite călăuze. Adoptaseră ca semn al lor această cruce de la 
nişte stele de pe cer - care or fi fost acelea, nu ştiu, căci noi nu 
le vedem pe cerul nostru. Cică numai după ce treci de Paradis 
începi să le vezi! De aceea Paradisul stă sub acest semn. Şi se 
mai zice că un Călător a furat din Paradis o lădiţă cu tot felul 
de lucruri: un inel, nişte puteri, o păpuşică, două oglinjoare, o 
carte, o cheie... A fugit cît a putut, dar un înger l-a ajuns din 
urmă, cu o sabie de foc. I-a zis: „Lădiţa nu o pot lua înapoi, eu 
nu am trup aici. Darîţi las semnul ruşinii pe chip. De azi, neamul 
tău nu va mai fi al Călătorilor, stînd sub semnul Pruncului, ci al 
Cîrnilor, neamul hoţilor." Şi i-a tăiat nasul chiar acolo. De atunci 
Cîrnii îşi urăsc soarta, urăsc lumea şi se urăsc pe ei înşişi. 
Neavînd încotro, profităm de blestem, adunăm bogăţii. 

Dar să revenim la povestea mea. Fetiţa a început să întoarcă, 
una după alta, cărţile. Nu înţelegeam nimic din figurile desenate 
pe ele, dar ea dădea din cap. înainte să-mi spună ceva, a 
încuviinţat zîmbind spre mama ei. Mi s-a părut că acesteia i-a 
dispărut pentru o clipă tăria de cremene. 

- Vei muri sub semnul crucii, a zis copila către mine, ducînd 
crucea Cîrnilor. Vei fi cel mai mare Hoţ! îl vei fura chiar şi pe 
Duşman - ceea ce nu-i puţin lucru! 

- Nu vreau să fur nici un Duşman, am mîrîit eu. Nu vreau 
să mor sub nici o cruce, iar dacă cineva are nevoie de ea, nu 
are decît să şi-o ducă singur! Mi-ar fi de-ajuns să fiu un simplu 
oştean, să mă lase lumea în pace... 

- Dacă ceilalţi Călători au libertatea de a-şi alege destinul, 
tu vei fi mai mult împins spre soarta ta. Dacă nu vei merge pe 
calea dată ţie, vei muri! Sărac, neştiut, uitat, ca un cîine. Ţi-ar 
plăcea aşa ceva, Cîrnule? 

Am întrebat-o: Mai e mult pînă cînd mi se va întîmpla 

moartea? 

- Nu ştiu. Mult, puţin... Cel puţin opt ani, poate zece. Cînd 
toţi Călătorii se vor aduna. Cînd toate obiectele din lădiţa furată 
de strămoşul tău vor fi găsite. Cînd îngerul care v-a blestemat 
te va ierta. Cînd vei putea, pentru prima dată, alege viaţa şi vei 
alege, bucuros, moartea. 

- Şi pînă atunci nu mor? 

- Nu. Dacă vei alege viaţa, vei trăi veşnic - ca Duşmanul. 
Dacă asta vrei. 

- Atunci nu voi muri nicodată, am rînjit eu, golind ulciorul cu 
vin dat de străină. Atunci băutura m-a ajuns, s-au învîrtit toate 
cu mine şi capul mi-a căzut pe masă. 

- Asta a fost, încheie Cîrnul. Ani de zile nu am avut impresia 
că am fost silit să fac ceva. Prima dată am simţit că e ceva rău 
cînd am fost eliberat, cu Geambaşul. Nu o făcuseră Cîrnii, ci 
nişte călători străini. Mi-au cerut să merg cu ei şi nu am vrut, 
dar apoi am fost tras să-l eliberez pe Căpitan şi de atunci sunt 
tras pe acest drum şi ştiu că la capătul lui mă aşteaptă moartea. 
Sau viaţă veşnică! 

- Nu pari prea încrezător, zise Felimon. 

- Nu cred că va scăpa cineva cu viaţă. Aţi auzit proorocirea: 
unul dintre călători va alege să moară de bună voie pentru a-i 
salva pe ceilalţi. 

- Asta s-a împlinit, zise tristă Elina. Bardul a făcut-o înaintea 
ta! 

- Da, se bucură Cîrnul. Atunci mai este o speranţă... 

în seara celei de-a treia zi, cei doi îi ajunseră din urmă. Vifor 
era legat de şeaua calului pe care călărea Geambaşul. Prima 
care îi văzu fu leproasa, care începuse să privească în urmă din 
momentul în care Yulgur spuse, trăgînd aer pe nări: 

- Geambaş veneam! 

- Vă rog să nu-i spuneţi nimic, le reaminti Suzana. O să-i 
spun eu... 

Cei doi păreau nu atît obosiţi, cît foarte trişti - mai ales 
citanul. 

- S-a întîmplat ceva? întrebă Elina. 

- Cu noi, nu, răspunse scurt geambaşul. 

- Jelulabad, spuse Li-Ping. A fost gloaznic! Spre mirarea 
celorlalţi, pe obrajii rotunzi începură să curgă lacrimi pe care el 

le ştergea fără a se ruşina. 

- Ce s-a întîmplat? întrebă Găvan. 

- I-au ucis pe toţi, spuse încruntat Kelemen, muşcîndu-şi 
buzele pînă la sînge. 

- Pe toţi? Care toţi? 

- Pe locuitori, zise Boldur încruntat. 

- Nu se poate, se împotrivi Găvan. Doar erau pruncini. în 
Oaste erau numai copii ai Pruncului! 

- Da, şi Pruncul a propovăduit pace şi dragoste, se strîmbă 
Cîrnul. Cînd veţi înţelege că omul preferă ura, duşmănia, războiul, 
moartea?! De ce credeţi că Duşmanul e atît de puternic? 

- Mare zeu! se cutremură leproasa. Nu se poate, în cetate 
erau femei, copii... 

- Şi aur, zise Cîrnul cu răutate. Mult aur! urlă el. Aur să 
sature o lume întreagă - dar nu se vor sătura. Aurul nu satură 
foamea, ci o stîrneşte şi mai mult! 

Ceilalţi îl priviră uimiţi pe sergent. Acesta îşi lăsase capul 
în piept, rîzînd pe înfundate - sau poate plîngînd. DarYulgurîi 
zise: 

- Lăsam, sărman Cîrn. Durere la inimă la tine spălam mult 
păcate. 

- Aşa e cum zice acest om, zise Kelemen întunecat. Foamea 
de aur arde tot: dragoste, prietenie, milă. Lasă în urmă pustiu! 
Cum vor mai putea vreodată acei oameni să-şi spună pruncini? 
Vor avea inimă de piatră de acum înainte? 

- Lăzboiul e lău, zise citanul Eu am mai văzut lăzboi, femei 
siluite, copii uţisi... Da nu cu zeţile de mii. Nu femei siluite 
şi decapitate - siluite decapitate fiind! Nu am văzut femei şi 
bătlîni uţisi pe cînd ţeleau milă în dzenunchi... Nu am văzut 
temple si mînăstili pline cu oameni alse pînă la pămînt... Male 
Zeu, ai milă! îşi duse el mîinile la ochi, căutînd parcă să nu mai 
vadă scenele de groază. 

Ceilalţi tăceau, şocaţi. Femeile începuseră să plîngă, chiar 
şi bărbaţilor le curgeau lacrimi pe obraji. Felimon se lăsase 
pe pămînt, plîngînd ca un copil. Yulgur se aşezase lîngă el, 
încercînd să-l liniştească. Hitaiori îşi ştergea nasul, ţinînd-o pe 
Husul de mînă. Aceasta răgea ca un animal rănit - nu se ştie 
dacă imitîndu-i pe ceilalţi sau pentru că înţelesese ceva din 
vorbirea peltică a chitanului. 



Pc Tarîmul unui Joc 



297 



- Duşman rînjeam bucuros, zise plin de durere trogloditul. 
El bucuram ucis. 

- Nu va mai rînji mult! spuse deodată burtosul cu ură în glas. 
Atît de mare era schimbarea încît ceilalţi îl priviră cu uimire. 

- Tăceam! îl opri Yulgur. Nu uram, nici măcar la Duşman. Tu 
Felimon, eram numai dragoste. Dragoste la tine mare cît pîntec 
eram, cît foame eram! 

- Cum poţi vorbi despre dragoste în asemenea moment? se 
cutremură leproasa. 

- Cînd nimic nu eram, rămîneam dragoste. Cînd dragoste 
nu eram, nimic nu rămîneam. Nu pierdeam niciodat dragoste! 
Dragoste mai tare decît Duşman eram. 

- Da, zise Kelemen. Cînd totul piere, rămîne dragostea. Şi, 
uneori, răzbunarea... 

- Nu vorbi aşa, nene Kelemen. Răzbunarea nu-i bună, căci 
vine însoţită de ură. Iartă şi uită. 

- De uitat nu pot uita... 

- Cum aţi ajuns să vedeţi ororile acestea, întrebă Piticul. 

- Nunciul Popii încălecase pe Vifor, era cel mai frumos cal 
din tabăra pruncină. Intrase în oraş să binecuvînteze pruncinii, 
făcînd Semnul asupra lor. Aşa l-am găsit, în faţa Templului 
zis al Mormîntului Sfînt. Templul era înconjurat de sute de 
cavaleri. Prinţul de Trebanis a întrebat: „Ce facem cu ei?" 
„Daţi foc la Templu!" a poruncit prelatul. „Dar e Templul Sfînt 
al Mormîntului, am venit să-l eliberăm, zise Prinţul Berant de 
Falera. „Mormîntul e sfînt", l-a corectat nunţiul. „Templul e piatră 
şi var. Vom construi altul, mai mîndru. Să cinstească aşa cum se 
cuvine sfinţenia Mormîntului." „Dar în templu sunt pruncini cei 
mai mulţi. Cum îi vom deosebi de păgîni?", mai încercă odată 
Prinţul să salveze Templul. „Marele Zeu şi Sfîntul Lui Prunc vor 
şti să-şi aleagă credincioşii.", zise prelatul. „îi va ierta că au 
trăit în mijlocul spurcaţilor păgîni. Daţi foc Templului!" Aşa au 
murit trei mii de oameni, mai ales femei, copii şi bătrîni... 

- Cumplit, zise Găvan. Plină de durere, nu observase că 
lacrimile îi spălaseră din grima de pe faţă. „Aş zice că-i fată..." 
îşi zise Boldur, uimit. 

- Cum aţi luat calul? întrebă Cîrnul. 

- L-am rugat pe prelat să ni-l dea, zise crunt Geambaşul, şi 
toţi simţiră un fior de gheaţă trecîndu-le prin inimă. 

- L-ai ucis, zise cu certitudine leproasa. 

- N-a vrut să mi-l dea, zîmbi strîmb Kelemen. A fost primul 
din cei trecuţi pe răbojul meu. I-am notat pe toţi! Aurul adunat 
din jefuirea Cetăţii nu le va prii, ameninţă el înspre oraşul rămas 
în urmă. 

- Nu bine eram, Kelemen, lăsam ură la inim. Inimă muream. 

- Inima mi-a murit de mult, călugăre. 

- Pînă acum ai avut durere în suflet, zise leproasa venindu-i 
în faţă. Acum ai ură! 

- Şi ce-ţi pasă ţie, femeie? Am văzut copii şi femei şi bătrîni 
murind fără vină, fără a fi ridicat o armă, sau măcar mîna. Şi 
nimeni să-i apere. Nu pot face altceva decît să-i răzbun. 

- Cum rămîne cu Bătălia? 

- Nu e bătălia mea! Bătălia mea a început atunci cînd l-am 
ucis pe ticălosul de călugăr. Blestemaţi fie ei în veci pentru răul 
făcut! 

- Ştiu pe cineva care a ucis un nevinovat, zise leproasa cu 
vocea ei groasă. Iar cel ucis nu a ridicat mîna să se apere, 
nici arma. Nu a stat nimeni să-l apere, ci s-a dus la tăiere 
plîngînd. îşi desfăcu masca de pe faţă, lăsîndu-i pe călători să-i 
vada chipul groaznic mutilat. Eu am făcut-o, geambaşule. Am 
crezut că mi-am primit pedeapsa pentru crima mea. Dar acum 
văd că răul făcut de mine este chiar mai mare decît cel făcut 
de cavalerii ce-au ucis în Jerulabad. Ei au ucis doar trupul. Eu 
ţi-am ucis nu numai inima, ci şi sufletul. Trece-mă pe răboj, 
Kelemen, în fruntea listei. După ce mă tai pe mine, du-te şi 
ucide-i şi pe ceilalţi! 

- Cine eşti tu, femeie? întrebă geambaşul pierdut. 

- Sunt Suzana, nenorocita care a avut fericirea lîngă inimă 
şi a vîndut-o pe un pumn de jucărele. 

- Suzana...? îşi lăsă geambaşul privirile cercetătoare pe 
chipul ei desfigurat. 

- Taie-mă, se rugă femeia, căci nu mai pot trăi aşa! Te rog... 

Kelemen o privi îndelung, după care spuse: 

- Nevastă, trebuie să te duc acasă. înainte de orice bătălie, 
am această datorie faţă de tine. Pune-ţi masca! porunci, apoi 
se întoarse spre tovarăşii de călătorie. 

- Iubiţilor mei prieteni, vă rog să mă iertaţi, dar eu nu pot 
să vin cu voi mai departe. Chiar dacă lumea se va sfîrşi în urma 

hotărîrii mele, eu trebuie să-mi văd nevasta pusă la locul ei, 
în casa ei, la adăpost de ura şi batjocura lumii. Elino, te-am 
îndrăgit ca pe fiica mea şi te voi iubi cît voi mai avea zile. Cu 
voia Marelui Zeu, soţia mi-ar fi dăruit o fată aşa ca tine... Cînd 
vei fi trecut prin încercările acestea, vino în satul de albini şi 
uiguri din lunca Marelui Rîu, la Vadu Uigurilor. Acolo am pregătit 
o casă pentru mine şi nevastă... Este a ta în veci! Ia şi Calul, e 
al tău. Să mergem, nevastă - se întoarse spre Suzana. Nu zice 
nici o vorbă, ai zis întotdeauna prea multe. Acum e vremea ca 
eu să vorbesc! 

Luînd calul leproasei de dîrlogi, Kelemen îşi întoarse calul 
şi porni spre nord. Femeia îşi pusese masca pe faţă, fără a se 
împotrivi. Nici unul nu întoarse capul spre Călătorii rămaşi în 
mijlocul drumului. 

- Cînd nimic rămîneam, rămîneam dragoste! spuse Yulgur 
în urma lor. 

- Ce spui? îl întrebă Cîrnul. 

- Kelemen iubeam la Suzan. Aminteam poveste spuneam 
Boian? Suzan găseam cavaler la ea, Kelemen eram Guvin... 

Elina privea printre lacrimi în urma celor doi. Simţea că nu 
avea să-i mai vadă vreodată. 



* 

* * 

Merseră toată noaptea. în zori se opriră la un han în mijlocul 
pustietăţii. Caii aveau nevoie de odihnă. 

- Aşteaptă aici, îi zise Kelemen Suzanei cu blîndeţe în glas. 
O să aduc ceva de mîncare. 

Se întoarse nu după multă vreme cu un platou cu mîncare 
şi o ploscă plină. îi făcu semn să îl urmeze şi se aşezară la 
picioarele zidului care mărginea curtea hanului înspre drum. 
Femeia îşi scoase masca şi începu să mănînce cu greutate. 

- Am vrut să te rog să mă ierţi, zise Suzana. Yulgur zicea... 

- Taci, îi şopti Kelemen, punîndu-i mîna pe mîna învelită în 
cîrpe. 

- Ţi-am făcut mult rău. 

- Mi-ai făcut şi mult bine. Mi-ai dăruit multă fericire, Suzană. 
Niciodată nu am fost fericit decît alături de tine. Viaţa e rea, 

fără tine n-aş fi cunoscut fericirea. îţi mulţumesc pentru asta. 

- Dar apoi s-a sfîrşit, ţi-am ucis speranţa! 

- Cu atît mai dulce este fericirea acum. Ai fost moartă, 
Suzana, şi ai înviat. Te-am crezut pierdută şi tu te-ai întors la 
mine. Cum să nu-ţi mulţumesc? Mai mult, mi-ai scos ura din 
inimă şi mi-ai adus dragostea înapoi... De acum, cît vom trăi, 
vom fi împreună. 

- Unde mergem? întrebă femeia cu încîntare în glas. 

- în satul nostru. Am construit acolo o casă, aşa cum 
visam eu că vom avea. Cu cerdac, de pe care să putem vedea 
toată lunca şi Marele Rîu şi pîlcurile de salcîmi şi sălciile de 
pe marginea apei... Acolo vom trăi linştiţi, departe de oameni, 
îmbătrînind împreună... 

Suzana închise ochii şi îşi imagină acea casă. Aşa i-o 
descrisese Kelemen în tinereţe, cu peste douăzeci de ani în 
urmă. în ciuda a tot şi toate, el nu-şi trădase visul! 

în tăcerea lăsată, cei doi auziră glasuri venind din spatele 
zidului. 

- Să nu daţi greş de data asta! se auzi glas poruncitor, cu 
accent străin. Kelemen încercă să recunoască glasul, nu era 
pentru prima dată că-l auzea. Eu nu o să mai iau legătura cu 
voi, o să trebuiască să îi aştept la Poartă - în caz că ajung pînă 
acolo. 

- Nu dăm greş, stăpîne! se auzi un glas răspunzînd. 

- Luaţi sticluţa asta. Cînd ajungeţi lîngă Erou, trîntiţi-o la 
picioarele lui. Are puţin Nor al Morţii, cît să-i omoare pe toţi din 
preajmă. Nimic nu scapă, hahaha. 

- Şi noi? 

- Vi-e frică de moarte, împieliţaţilor? O să am grijă de voi, 
nu vă faceţi grijă. încercaţi să o spargeţi cînd sunt cît mai mulţi 
călători în jurul lui. Cu cît mai mulţi, cu atît mai bine. Dar mai 
ales Eroul! M-aţi înţeles? Dacă nu, vă sting lumînarea vieţii cu 
mîna mea! 

- Am înţeles, stăpîne. 

Se făcuse linişte. Kelemen îi făcu semn Suzanei să păstreze 
liniştea şi se ridică tăcut, privind peste coama zidului. îşi scoase 
hangerul lung şi cu un salt se aruncă în drum. Femeia auzi 
zgomot de luptă, pe urmă un glas batjocoritor - glasul celui ce 
răspundea stăpînului. 

- Mare surpriză, hihihi! Dacă ştiai că suntem diavoli, poate 
îţi vedeai de drum. Tu cine eşti? Aha, Geambaşul. Nu-i nimic, 
poţi să mori şi aici. 

- Da, am greşit, zise înăbuşit Kelemen. Mi-am zis că trei nu 
sunt prea mulţi pentru mine. Mîndria m-a pierdut... 

- Dacă eram oameni, nu eram prea mulţi, hihihi. Dar rănile 
de hanger - uite - se închid. Numai Stăpînul şi Marele Zeu ne 
pot stinge viaţa, nu-i dat unui muritor s-o facă. 

Suzana se ridică şi privi în drum. Doi oameni îl ţineau între 
ei pe Kelemen cu mîinile răsucite la spate. Unul avea o rană 
groaznică la gît, celălalt avea hangerul înfipt în inimă. Kelemen 
surprinse mişcarea ei, dar nici nu tresări. Chiar în faţa zidului, 
nu departe de ea, era un al treilea om, stînd cu spatele. 

- Da, dar Norul Morţii vă poate ucide şi pe voi, zise Kelemen 
privind spre pămînt. 

- Norul Morţii? Cred că da, deşi Stăpînul ne-a promis că va 
avea grijă de noi. Oricum, Norul e la mine, hihihi, rîse drăceşte 
omul, ridicînd un şip de sticlă deasupra capului. 

Suzana mişcă fulgerător. Prea departe să ajungă la el, îşi 
smulse inelul de nuntă de pe deget şi îl aruncă spre sticluţă, 
punîndu-şi tot sufletul în rugăciunea ridicată Marelui Zeu. Şipul 
se sparse şi imediat un nor negru începu să se risipească în 
jur. Primul atins fu diavolul cu mîna ridicată deasupra capului, 
prea uimit să mai facă vreo mişcare. Urletul de furie i se opri în 
gîtlejul prefăcut în piatră. 

Următoarea cuprinsă de nor fu Suzana. Trupul îi rămase 
sprijinit de zid, cu faţa îndreptată spre Kelemen. Ochii acestuia 
se aprinseră de dragoste şi, din depărtare, ajunse la ea şoapta 
lui: 

- îţi mulţumesc, frumoasa mea Suzana... 

Femeia înţepeni. Ochii sticloşi vedeau un cerdac pe care 
Kelemen stătea liniştit, pufăind din pipă, privind cu dragoste o 
femeie. Cea mai frumoasă femeie din lume - în ciuda chipului 
desfigurat... 

C ălătorii se opriră la răscruce. Din informaţiile adunate de la 
han, drumul ce o lua puţin spre dreapta, ţinîndu-se aproape 
de mare, ducea în cîteva zile spre Tebinda, un oraş mare situat 
în vîrful deltei imense a fluviului Nilotis. Drumul care o lua spre 
stînga, spre deşert, ducea spre Sinam. 

- Suntem deja în Sinam, zise Boldur. Sinamul este o peninsulă 
de formă triunghiulară - aici este latura cea mare. Spre răsărit 
se leagă de deşertul aramilor, spre apus de cel al tepanilor. Eşti 
sigur că trebuie să o luăm spre miazăzi? 

întrebarea fusese pusă citanului. De la întîmplarea de acum 
trei zile cînd, la ridicarea dimineţii acesta strigase îngrozit, toţi 
îi credeau darul minunat al vederii. 

Ce se întîmplase în acea dimineaţă? Printre sughiţuri de 
plîns, Li-Ping le povestise despre moartea Geambaşului şi a 
soţiei sale nou găsite. Multe lucruri rămăseseră ascunse. De 
ce sărise Kelemen pe străini - care se dovediră a fi o ceată de 
diavoli? De ce spărsese Sultana sticluţa cu acel cumplit Nor 
al Morţii? Oare o fi ştiut că asta va însemna moartea lor? Nu 
numai a lor, dar şi a călătorilor paşnici ce avură nenorocul să 
poposească la acel han departe de orice localitate. Dacă hanul 
s-ar fi aflat în vreun sat, efectul ar fi fost cumplit: pe o rază 

de o milă, orice urmă de viaţă fusese stinsă! Şi cine o fi fost 
al patrulea străin? Li-Ping nu-l văzuse, îi văzuse doar umbra... 
„Palcă am mai văzut asa ţeva" mărturisi el mai tîrziu. 

Durerea fusese mare pentru toţi, mai ales pentru Elina. De 
cînd Kelemen îi spusese că o iubeşte ca pe-o fiică, se simţise 
şi mai mult legată de el. Era a doua fiinţă de care se legase - 
după Boian - care pierea. Chiar şi de leproasă - nu, Suzana! 
- se simţise legată... Oare toţi pe cei care îi îndrăgeşte acum 
vor muri? 

- Nu plînge, îi spuse blînd Piticul. Nu ştiu de ce, dar eu cred 
că au ştiut foarte bine că vor muri. Şi cu toate acestea, i-au 
înfruntat pe diavoli. Au făcut-o pentru a ne scăpa nouă viaţa. 
Au făcut-o din dragoste. Poate chiar pentru tine, Elina... 

- Elina vream salvam, zise şi Yulgur, cu siguranţă în glas. 

- De ce eu? Ce pericol mă păştea? 

- Dacă acei diavoli ajungeau între noi cu sticluţa, ne puteau 
ucide pe toţi, zise deodată Găvan. îşi vopsise din nou faţa, dar 
Boldur continua să privească Bufonul cu mare curiozitate. Oare 
ce se ascundea sub hainele acelea caraghioase? Lumea se uita 
cu uimire la el - pe aici nu se pomeniseră bufoni. Seara pe 
la hanuri, Găvan făcea giumbuşlucuri şi jongla cu bile, mingi, 
sticle... făcîndu-i să rîdă, dar Prinţului i se părea că o face în 
silă, parcă. Nu mai avea voioşia dinainte, pofta de a rîde şi 
de a-i face pe alţii să rîdă. Acum stătea mai mult cu grăsanul 
şi cu Yulgur, ocolindu-l - deşi la început nu se dezlipise de el. 
Era, oare, fată, aşa cum i se păruse? Atunci de ce nu căuta 
compania Elinei? 

E drept, în zilele acelea Elina nu era o companie prea plăcută. 
Călărea tăcută, gînditoare, uneori plîngea. Se maturizase, 
parcă îi căzuse un puf auriu de pe faţă. Era mai femeie, faţa 
i se lungise, ochii i se măriseră. Crescuse parcă şi în înălţime, 
pierzindu-şi din rotunjimi. Semăna tot mai mult cu Valida - îşi 
zise Felimon privind-o. Şi era mai frumoasă... 

îl durea inima gîndindu-se la cei pierduţi. Boian... Cît o iubise 
pe Elina! Atît de tînăr, aproape un copil. Trist că nu-şi găsea 
cîntecul - dar imediat vesel, săritor, gata să-i ajute pe ceilalţi... 
Bine cel puţin că-şi găsise Cîntecul. Aşa spun cei ce l-au auzit, 
că nu s-a mai cîntat aşa ceva pe lume! Chiar şi Hitaiori, cînd 
îşi aminteşte de cîntec îi dau lacrimile şi spune „Aşa iubim la 



304 



Cautarea lui Harap Alb 



Iasomie". Iar Husul nu spune nimic, ca de obicei, dar îl ia de 
mînă şi priveşte cu dragoste de cîine credincios... 

Nu ştiu dacă e proastă, gîndi Felimon, dârei doi se potrivesc... 
Nu e frumoasă. O femeie simplă, ca orice femeie. Nu e ca Elina, 
nici ca Valida, nici măcar ca Zulfina, vrăjitoarea... Iar Găvan... 
Nu i-am zărit încă faţa, cine ştie cum arată. Ce soartă pe ea, 
să-l îndrăgească pe Căpitan. Nu am văzut niciodată un Prinţ ca 
el - taman ca cei din basme! Un adevărat făt frumos. Doar o 
zînă l-ar merita. Dacă va apărea Jolifana, vor fi împreună. 

Gîndul îl bucură, deşi simţi cum i se strînge inima. Da, vor 
arăta bine împreună! Eu?... Voi dispărea din nou în bucătărie, 
ucenicul buclucaş şi neîndemînatic. Dacă voi trăi pînă atunci... 
Oh, şi mi-e foame, mi-e atît de foame! Aş mînca pămînt, dacă 
nu mi-ar fi ruşine de ceilalţi. Cu cît mănînc, cu atît mi-e mai 
foame... Ce blestem este acesta? Numai Yusup mă înţelege. 
Bietul de el. Şi lui îi este aşa de sete... La ultimul puţ a trebuit 
să-i luăm ciutura din mînă, nu se mai oprea. Mă aşteptam să-i 
văd pîntecul făcîndu-se cît al meu - dar, nimica! Parcă turna 
apa înapoi în puţ... 

Şi Cîrnul călărea tăcut. Moartea Geambaşului îl impresionase, 
îl considerase din aceaşi tagmă cu el - chiar dacă nu era un 
cîrn. Doar fura şi el! Şi cînd colo, toţi banii îi băgase într-o casă 
pustie - un vis de tinereţe, se pare. Şi apoi îşi dăduse viaţa 
de bună voie... Era convins că proorocirea se împlinise cu acel 
cîntăreţ, dar iată un alt Călător murind de bună voie. Alţi doi, 
dacă o considera şi pe leproasă... Şi casa aceea a rămas cu 
adevărat pustie acum, cu moartea lor. Doar dacă nu cumva 
fata aceasta, Elina, nu s-o duce acolo. Dar de ce s-ar duce? E 
fata vestitului Deliman, cel putred de bogat. Ce să caute ea pe- 
acolo? Ce caută, de fapt, aici, cu noi? Oare vor mai muri şi alţii? 
El nu vroia să moară! Ar fi întors de mult coada, dacă nu i-ar fi 
fost teamă de moarte... Dar unde să plece? Lumea asta e plină 
de nebunie! Parcă toţi vor să intre sub stăpînirea Duşmanului. 
Dragoste de avuţii, lăcomie, minciună, ură, ipocrizie, corupţie, 
şi iarăşi ură, multă ură şi omor... Nu e de mirare că Duşmanul 
este la un pas să cîştige bătălia cu zeii, cu forţele binelui, cu 
Marele Zeu sau cum i s-o fi zicînd! „Mare Zeu, dacă eşti acolo 
într-adevăr, povăţuieşte-mă ce să fac. încotro să o iau? Nu 
vreau să mor!" 

- Din poveştile voastle, cled că am lecunoscut două dintle 
călătoale acolo sple miazăzi, la o mînăstile, răspunse citanul 
întrebării puse de Boldur. Pal a fi vlăzitoalea şi domniţa. Cu ele 
este un om lănit, cled că e pictolul. 

- Eşti convins de asta? încercă să se asigure căpitanul. 
Drumul spre mînăstire va fi un ocol de zece zile, dacă nu mai 
mult. Spui că ceilalţi doi sunt în Tebinda... 

- Da, sunt sigul. Una din fete plactică sabia ole întledzi pe 
zi - asa am si descopelit-o, mai mult din întîmplale. Vlăzitoalea 
înţealcă să-l ţină în viaţă pe bolnav. 

- Ce e cu bolnavul? 

- Nu ştiu, ale o mînă lipsă. Poate ale ţeva otlavă în tlup, sau 
poate un blestem... 

- Zici, dar, să facem ocolul... 

- Eu asa zic. Ţei din Tebinda ne voi aştepta, sunt lobi la un 
hebel. Fetele sunt înglizolate, se pale că lănitul moale... 

- Mergeam! zise trogloditul. Muream destul, nu lăsam 
muream Ifichim. 

- Haideţi să mergem acolo, se rugă si Elina. Mi-e dor de 
Valida! 

- Mergeam! zise şi Hitaiori, cine ştie de ce. 

- Tu ce zici? se întoarse Boldur spre Bufon. 

- Cum vrei tu, murmură acesta ferindu-şi ochii. „Ce-o fi cu 
el? - se miră iarăşi căpitanul. Nu mai seamănă deloc... O fi şi 
el bornav?" 

- Bine, să mergem. Ne vor lua cam trei zile să ajungem, aşa 
spuneau la han. Sinamul este un deşert în formă de triunghi, 
vîrful triunghiului intrînd adînc în mare. Acel vîrf este muntos, 
oprind orice umezeală. Chiar la poalele lor este mînăstirea. 
Pustia este rea, nu are nici un puţ. Sunt multe lacuri uscate, 
din sare neagră. Şi sunt foarte mulţi scorpioni. Să luăm cu noi 
multe burdufuri cu apă... 

Drumul fu greu, dar fără peripeţii. Arşiţa îi ţinuse tăcuţi, 
călătorind unul în spatele celuilalt. Singurul pericol se dovedi 
a fi mulţimea de scorpioni, mari cît palma, cu o coadă lungă 
terminată cu un ac veninos. Erau atît de mulţi încît uneori 
acoperea nisipul roşiatic ca o pată neagră, de suprafaţa unei 
case. De cîteva ori fură nevoiţi să-i dea la o parte de pe cărare 
pentru a putea trece. La aceasta se dovedi Prinţul de neîntrecut: 

cu lovituri fulgerătoare le tăia coada ridicată. Cei ce îl urmau 
păşeau fără griji - de fapt, scorpionii rămaşi fără coadă o 
rupeau la fugă... 

în a doua zi pe drumul mînăstirii, Boldur se lăsă întrecut 
de ceilalţi, rămînînd la urmă, acolo unde călărea bufonul de 
o vreme. Văzîndu-I pe Căpitan alături, acesta încercă să dea 
pinteni la cal - dar Boldur apucă de frîu, ţinîndu-l pe loc. 

- Aşa nu mai merge! îi spuse cu hotărîre lui Găvan. Trebuie 
să-mi spui ce s-a întîmplat. Credeam că-mi eşti prieten. Nici 
nu ştii ce mult însemna asta pentru mine. Nu am avut decît 
foarte rar prieteni, credeam că mi-am găsit unul. Chiar dacă 
nu-i ştiam adevăratul nume, chiar dacă nu-i ştiam faţa, ştiam 
că Bufonul mi-e prieten! Mi-ai stat alături la greu, ai luptat 
alături de mine, mi-ai dat cîte un sfat, mi-ai descreţit fruntea cu 
o glumă. Şi dintr-o dată mă ocoleşti! Spune-mi, ţi-am pricinuit 
supărare? Te-am jignit cu ceva? Te-am rănit cu o vorbă? 

- Nu, nu. Nu-i nimic. Cred că ţi se pare, nu s-a schimbat 
nimic... 

- Nu mă minţi. Găvane! La început am văzut că eşti tăcut 
- încă din tabără. Pe urmă ai început să mă ocoleşti. Poate 
de cînd mi-am povestit viaţa... De ce? Ţi-am dat prilej să te 
îndoieşti de mine? Crezi că dacă aş fi cu adevărat un prinţ, nu 
putem fi prieteni? 

- Eşti un prinţ adevărat, spuse bufonul încercînd să se 
strîmbe. Efectul nu fu deloc vesel. 

- Deci, asta te doare? Nu crezi în prietenia mea? 

- Ba cred. Ai prietenie faţă de noi, ai arătat-o. Ne vei ajuta, 
vei veni cu noi - cît? - jumătate de an? Jumătate din timp a şi 
trecut. Celelalte trei lum vor trece repede... 

- Nu fi rău, Găvane. în trei luni se potîntîmpla multe. Poate 
vom trece şi prin Bătălie... Crezi că mie nu-mi pasă ce va fi cu 
lumea? 

- Şi dacă nu dăm Bătălia în trei luni? 

- Mă voi întoarce acasă! Bătălia este importantă, dar 
importantă este şi ţara. Tata e bătrîn şi neputincios... Niciodată 
nu a fost altfel... Sora mea e mică încă. Dacă va veni ceva rău, 
va fi nevoie de mine acolo! 

- Crezi că vei ţine piept Duşmanului singur, dacă noi vom da 
greş? 

- Nu singur. Ţara e mare, neamul e mare şi puternic. Suntem 
mulţi. Voi şti să-i ridic pe toţi. Uniţi vom fi ca un zid, de care se 
va zdrobi chiar şi Duşmanul. 

- Te minţi singur, Boldure. A trecut vremea de cînd albinii 
s-au unit ultima dată. Tu eşti prea nobil, ţie nu-ţi trec prin 
cap gînduri rele. Dar să ştii că are dreptate Cîrnul. Fiecare îşi 
vede de propriul interes. Foamea de bani, de faimă, îi va ţine 
deoparte. Lenea, indiferenţa, egoismul, invidia... Uită-te la noi! 
Suntem albini cu toţi - mai puţin Prinţul şi citanul. Ai întîlnit 
undeva o ceată de oameni mai nefolositori ca aceasta? Un 
vraci nepriceput. O fecioară necunoscătoare, plină de visuri. Un 
beţivan. Un mîncăcios. Un hoţ de cai. Un hoţ hoţ. Un bard fără 
glas. Unul de care rîde lumea. O leproasă. Doi proşti sadea. O 
iscoadă. O fecioară ce se vrea bărbat. Un pictor fără faimă. O 
vrăjitoare guralivă... Şi tu, un prinţ pe care propria-i familie 
umblă să-l pună în furci. Nici un om cu capul pe umeri, cu 
planuri simple, omeneşti. Un om care îşi trăieşte viaţa de ieri 
pînă mîine, şi cea mai importantă zi din viaţa lui este astăzi! Să 
sară în apărarea ţării, cu pericolul de a-şi pierde liniştea, averea 
şi, poate, chiar viaţa? Haida-de! Dar ţara lui este chiar asta: 
propria lui avere. Propria lui viaţă! Ar vinde de zece ori Albia, cu 
tot cu neamul Albilor pe deasupra, numai să-şi păstreze liniştea 
şi, mai ales, averea! Sau chiar pentru a adăuga ceva la acea 
avere... 

- Eşti rău, Găvane, şi tu nu erai aşa. De ce judeci oamenii? 

- Nu eu îi judec, Prinţe. îi judecă viaţa. îi judecă istoria, 
dacă nu folosesc vorbe prea mari. A trecut vremea vitejilor, a 
venit vremea secăturilor. Ce s-a ales din toată floarea vestiţilor 
cavaleri? Nişte ticăloşi care ucid de-a valma oameni nevinovaţi 
doar din lăcomie - şi pentru că pot! Acum pentru un mormînt 
pe care toţi îl ştiu în altă parte, mîine pentru vreun pericol 
închipuit... 

Şi pruncinii? Cînd Pruncul a adus această nouă învăţătură, 
oamenii au crezut în ea. S-au jertfit pentru apărarea ei. S-au 
dus la alţi oameni pentru a le spune Vestea cea Bună! Au trăit 
şi murit Buni şi Bune. Şi ce s-a ales din asta? Pe Prunc l-au 
băgat în mormînt, i-au construit temple - temple! - deşi el a 
spus că sufletul fiecăruia om este un templu în care El şi Marele 
Zeu pot fi găsiţi. Au venit preoţi, care s-au pus între oameni 

şi Marele Zeu. Şi apoi, ca să-şi apere privilegiile, au vîndut 
credincioşii, sufletele lor, templele, moaştele, Bunii, ba chiar şi 
pe Pruncul! L-ar vinde şi pe Marele Zeu, dacă ar avea cineva 
destui bani să-l cumpere. Ai auzit? Un prelat, mîna dreaptă a 
Popii, poruncind arderea templului plin cu pruncini! Cînd s-a 
mai auzit aşa ceva? Şi de ce? Ca să aibă cavalerii, regii, prelaţii 
cu ce-şi plăti datoriile făcute cumpărînd plăceri păcătoase. Ptiu! 

- Nici eu nu sunt bucuros de aceste lucruri. Dar de ce eşti 
supărat pe mine? Eu chiar vreau să fac ceva pentru ţara mea. 
Dacă fiecare nu ar vrea nimic mai măreţ decît atît, ar fi bine. 
Fiecare ţară ar fi liniştită, în pace, fiecare om ar fi fericit. Toată 
lumea ar fi în pace! 

- Tu eşti nebun! se supără Găvan. Abia ţi-am spus că ţara 
noastră, a celor mici şi neînsemnaţi, e propriul chimir, propriul 
pîntec. Ţara este doar un nume, un cuvînt. Poţi folosi orice 
cuvînt îţi trece prin cap, ţurlă, sau spaglă... cît timp şi ceilalţi 
îl folosesc. Ceva care poate fi sfîrtecat, vîndut, furat, înghiţit... 
Ce ne pasă ce va zice viitorul? Dacă nu luăm noi, acuma, vor 
lua alţii mai tîrziu! Şi ne e mai aproape cămaşa decît surtucul... 

- Eşti cinic, Găvane. Nu ştiu de ce eşti aşa cu mine. Eu nu 
cred în cele spuse de tine. 

- De aceea ţi le spun, să crezi. Că vei ajunge, poate, Crai, 
şi te vor fura toţi, vei ajunge de batjocura lumii - mai ceva 
decît tatăl tău. El cel puţin închide ochii, nu vede nimic, nu face 
nimic... Dacă tu încerci să îndrepţi lucrurile, îi vei avea pe toţi 
împotrivă-ţi. Nu vei reuşi nimic, vei fi de batjocură. Vei avea 
Sfatul împotrivă, boierii - mari şi mici, negustorii, tîrgoveţii, 
oştenii, oamenii de rînd, prelaţii... Poate nu pe călugări - asta e 
bine, acolo te vor băga. Sau la nebuni, Dacă nu îţi va lua viaţa 
vreun hanger în noapte! 

- Hm, s-ar zice că îţi pasă, rîse Boldur. Deci, nu eşti supărat, 
eşti îngrijorat. Aş zice că mă iubeşti puţin... 

- Puţin...? Lasă-mă în pace, îl alungă bufonul. Toţi te iubim. 
Să vedem ce vor spune ceilalţi cînd ne vei lăsa cu fundul în 
baltă! 

- Tu ce vei spune? îl tachină Căpitanul. Vei veni cu mine, sau 
vei rămîne cu ceilalţi? 

- Eu? bîigui Găvan. De ce să vin cu tine? 

- Păi, n-am plecat împreună? Nu-mi eşti prieten? 

- Şi Cîrnul a plecat cu noi... 

- El nu mă iubeşte, rîse Boldur. 

- Nu glumi, astea nu-s vorbe de glumă! 

- Dacă nu glumeşte Bufonul, cineva trebuie să o facă. Ştii? 
Mă gîndeam că dacă te voi întîlni vreodată fără faţa vopsită, 
îmbrăcat în alte haine, voi trece pe lîngă tine fără să te cunosc... 

- Da, aşa cred că se va întîmpla, zise Bufonul trist. Tu, ditai 
Prinţul, şi eu, sărmanul bufon Găvan... 

- Găvane, asta-i nu-i glumă pe care vreau să o aud! Tu vei fi 
întotdeauna Găvan, prietenul meu. Doar din necunoaştere voi 
trece pe lîngă tine... 

- Eşti imposibil! se strîmbă bufonul la Căpitan şi dădu pinteni 
calului. Boldur nu apucă să-l opreaască. 

- Tu ce zici, Li? îl întrebă pe citan, văzîndu-l în apropiere. 
Bănuia că acesta auzise discuţia. 

- Să zic? Ţe să zic? că vei tleţe nepăsătol pe lîngă Găvan? 
Eu nu cled asa ţeva, rîse el cu faţa deschisă, aplecîndu-se. 
Găvan este un pelsonaz foalte... lemalcabil. Nimeni nu va tleţe 
nepăsătol plin faţa... lui. 

- Tu îi vezi faţa, nu-i aşa? Cum arată? 

- Hehe, asta nu e taina mea. Dacă pleaonolabilul bufon 
plefelă să îsi ascundă faţa, eu nu-i voi nesocoti dolinţa. Am 
început să-l îndlădzesc foalte mult, nu vleau să-l supăl. 

- Chiar dacă mă superi pe mine? îl întrebă Căpitanul iscoditor. 

- Chial dacă, rîse Li-Ping. Da' ştiu că nu te vei supăla. Nu-ţi 
plac iscoadele. Si ştiu că ţii la Găvan, nu viei să-l vezi supălat 
sau tlist... 

- Dar e trist. Ce pot face să-l înveselesc? 

- Hm, nu ştiu. Am auzit că sufletul tinelelol fete este de 
neînţeles. Se pale că sufletul Bufonului este tot asa... 

- Nu ştiu nimic despre suflete tinerelor fete, zise Boldur. 
Ştii? Mi s-a părut că Bufonul ar fi fată. Ce zici de aşa prostie? 

- Ţe zic? Nu pot ziţe nimic. Da' pentu că am înţeput să te 
îndlădzesc şi pe tine - se aplecă spre prinţ - îţi voi da un sfat. 
Gîndeste la Găvan ca la o fată, poate ai să-i înţeledzi tlisteţea... 
dulelea. 

- Găvan mi-e prieten, nu iubit, zise Boldur sec. 

- Ştiu, ştiu. Ştiu că unii bălbaţi iubesc alţi bălbaţi, ial unele 
femei alte femei... Am si cunoscut mulţi. Mai ştiu că tu nu te 

numeli plinte ei... Tot viaţa m-a învăţat să nu zudec pe nimeni, 
dacă nu vleau să fiu zudecat. Să îi considel pe toţi plieteni. Mai 
ales iubita, mai ales nevasta! Da, mai ales soţia... Iubilea fălă 
plietenie şi lespect e ca focul de paie. Cu vîlvătaie male, cu 
lumină multă - da' fălă de căldulă. Asa să ştii, cinstite Plinţe, 
cînd vei găsi aleasa, ai gliză să îţi fie si plieten. Să gîndiţi la fel, 
să aveţi aţeleasi vise... 

- Eşti un înţelept, învăţatule Li. Faci cinste neamului tău, se 
aplecă Boldur curtenitor spre citan. Desigur, nu am mai auzit un 
asemenea sfat. îţi mulţumesc pentru el. 

- Gîndeste-te numai la ţei pe cale i-am cunoscut, Plinţe. La 
ţei ţe au mulit, mai ales. Baldul, pe cale eu nu l-am cunoscut... 
A avut o plietenie adîncă faţă de toţi, da mai ales faţă de Elina. 
A iubit-o! Asa cum acum îl iubeşte feţoala pe el. îl plîndze ca pe 
un soţ molt, si nu îl va uita niţiodată... Cîntecul lui îi va suna pe 
veţi în inimă... Ştii că acolo unde a mulit el este o poiană cu floli, 
ial vîntul îi şopteşte cîntul? Da, da... Sau Kelemen si Sultana. 
El a iubit-o toată viaţa, iubilea lui aldea ca un lug alimentat 
din dulelea lui. Cînd s-au legat si cu plietenie, iubilea lol a fost 
deplină! Au mulit feliţiţi, împleună. Ţe poate ţele ţineva mai 
mult de la viaţă?! 

- Poate ai dreptate, înţeleptule Li. Voi încerca să fiu cu ochii 
deschişi ca tine şi mă voi împrieteni cu toate fetele frumoase. 
Nu se ştie pe care o voi iubi... 

- Asta asa e, niţi eu nu ştiu... Ţele două fete pe cale le vom 
întîlni în culînd sunt flumoase - deşi ele iubesc alţi bălbaţi. Elina 
e flumoasă, da' ea iubeşte un molt... 

- Şi dacă Găvan e fată? Asta mă roade de cîteva zile... Cum 
arată? E frumoasă? 

- Da' ţe impoltanţă ale, Plinţe? Cînd iubeşti, fata iubită e 
ţea mai flumoasă din lume. Nu ai învăţat nimic din iubilea lui 
Kelemen pentu Suzana? Tu ai putea iubi o lepoasă, sau chial 
numai o femeie ulîtă? 

Boldur nu răspunse. Nu ştia ce să răspundă. 

- Ştiu... ştiu... Tu eşti bălbat flumos, ai avut întotdeauna de 
unde aledze... 

- Nu am iubit niciodată, mărturisi Căpitanul. Nu am avut 
timp - nu mi-a stat capul la aşa ceva. Eu am avut întotdeauna 
un plan în viaţa mea, nu am avut timp să mă gîndesc la fete... 

- Ştii, Plinţe, ţe se ziţe? Că atunţi cînd Malele Zeu vlea să 
lîdă, se uită la ţe planuli îsi fac oamenii. 

- Ştiu, am auzit aceasta. Noi avem voie să ne facem planuri, 
dar de împlinit se împlinesc doar cele făcute de El. Dar de-ar 
fi să ajung cu adevărat Crai, eu nu am voie să iubesc femeie. 
Dragostea de ţară şi supuşi trebuie să ajungă. 

- Lău te-a învăţat ţine te-a învăţat - ial de gîndesti din capul 
tău, lău cap ai! Ştiu că voi faţeţi căsătolie cu folos si de multe 
oii nu va iubiţi nevestele. Da' asta nu e bine. Fiul Ţelului ale mai 
multe neveste cu folos, da' una cu dlagoste! Voi aveţi numai 
una - tlebuie să o iubiţi pe aţeea. Dacă Claiul îsi iubeşte Clăiasa, 
meldze bine ţălii! Oamenii sunt feliţiţi. O Clăiasă flumoasă, 
înţeleaptă, iubită de supusi, cale să levelse numai bine în zulul 
ei... Mama ta a fost o asa femeie, deşi stlăină, chial dacă Claiul 
nu a stiut-o iubi... 

- Eu nu mi-am ştiut mama. Pe tata îl ştiu, îl privesc din 
umbră şi am învăţat de la el cum nu trebuie să fie un crai... Are 
o singura calitate - îşi iubeşte ţara şi supuşii. 

- Cam asta viei si tu să faţi, rîse citanul. 

- Ce pot face altfel? Cînd voi fi crai, dacă voi fi, voi fi peţit de 
toate curţile Evronei. Va trebui să o iau pe cea ce-mi va aduce 
cea mai bună alianţă... 

- Tatăl tău s-a aliat cu ledzii flancîni. La ţe i-a folosit aţeastă 
alianţă? Tot oastea ţălii a stat împotliva alimanilol si kapcînilol 
la gleu. 

- Aşa e cum zici, Li. Obiceiul la voi o fi diferit... 

- Ţi-am spus, Fiul Ţelului ale mai multe neveste. Cîte vlea 
el, cîte ale nevoie mai bine zis. Ţele mai multe pentu alianţe, 
da una pentu inimă. Ea poate fi oiţe, plinţesă, ţălancă, geisă, 
fiică de mandalin... Ea este ţea alătuli de cale împăiatul găseste 
plăţele, buculie. Cînd împăiaţii le iubesc cu adevălat, tot 
popolul se buculă. Se dau scutili de taxe, plomovează învăţaţi, 
economia meldze bine... Lai, da s-a întîmplat, Fiul Ţelului si-a 
iubit Plima Soţie, cea căpătată plin alianţe politiţe. Domnia lol a 
fost amintită în ledzende de atunţi! 

- Da, aceasta ar fi cel mai bine, pentru că mie nu-mi sunt 
permise mai multe neveste. Şi odată ajuns în Tron, nu îmi mai 
aparţin mie, ci Ţării. 

- Atunţi tlebuie să îţi găsesti soţia pînă să sui în Scaun, rîse 

Li Ping. 

- Glumeşti, dar asta ar fi singura cale, rîse şi Boldur. 

- Atunţi să-ţi căutăm o soţie, zise citanul. Poate nu o să 
găsim ţea mai flumoasă fată de pe lume, da e tînălă, isteaţă, 
ţitită, ştie mai multe limbi, ale si ţeva legătuli de familie... Si 
mai ales te iubeşte. Ţe ziţi de asta? 

- Vorbeşti serios? Cunoşti o asemenea fată? Da, mi-ar place. 

- Chiar dacă nu-i foarte frumoasă? 

- Frumuseţea ar ajuta puţin, recunoscu Boldur. 

- Atunţi să fie si flumoasă. Dacă o vei iubi, o să fie flumoasă. 

- Mă voi ruga Marelui Zeu să îmi aducă în cale acea fată. 

- Asa să fie, înălţimea ta, se aplecă citanul ceremonios. 
Dacă vei întîlni aţea fată si o vei iubi la bine si la lău, si tu vei fi 
iubit. De soţie, de familie, de popol. Să nu uiţi! 

Ajunseră la mănîstire în a treia zi, pe la prînz. Munţii care 
apăruseră în zare încă din seara precedentă se apropiară 
pentru ca în acest loc să se unească într-un vîrf înalt şi stîncos 
- probabil un fost vulcan stins, erodat de vreme. La poalele 
zidului stîncos se zărea un grup de clădiri înconjurate de un 
zid înalt şi gros, lung de cîteva mile. Acest zid înconjura o arie 
cam cît suprafaţa unui orăşel mai mare - cea mai mare parte o 
grădină verde, cu adevărat luxuriantă în acest peisaj de pustiu 
ars de soare. 

- Parcă-i grădina Raiului, şopti Elina. Om fi ajuns? 

- Nu, e doal vestita mănîstile a Sfintei Catliona, zise Li-Ping. 

* 

* * 

în chilia ocupată de Valida şi de însoţitorii ei apăru maica 
Veronia, ca o umbră fără suflare. Dacă nu ar fi bătut la uşă, 
fetele nici nu ar fi simţit-o intrînd. Maica Veronia era o femeie 
în jur de şaizeci de ani - una dintre cele mai bătrîne maici ale 
mînăstirii. Subţirică, scundă, îşi păstrase o tinereţe a chipului 
pe care doar pacea sufletească o poate aduce. Fusese adusă 
la mînăstire pe cînd avea doar paisprezece ani, a patra fiică a 
unei familii scăpătate din sudul peninsulei Elonei. Nu regreta 
deloc această soartă, era fericită în mînăstire, departe de 
frămîntările lumii. Cinstea de a fi mireasă a Sfîntului Prunc îi 

lumina zilele vieţii. Pe lîngă orele dedicate rugăciunilor, găsise 
plăcere în a roboti în colţul de grădină alocat ierburilor aromate 
şi vindecătoare. 

Aşa ajunsese să o cunoască pe Zulfina, care-şi băgase nasul 
ascuţit peste tot încă din primele ore. Şi să se împrietenească, 
spre marea uimire a celorlalte măicuţe, care o ştiau pe „micuţa 
Veronia" - cum îi ziceau ele, în ciuda vîrstei acesteia şi în ciuda 
faptului că Veronia era deja bătrînă la sosirea altor maici - 
retrasă şi puţin comunicativă. Dar noii lor prietenii ajutaseră mai 
multe lucruri: cunoştinţele cu adevărat profunde ale vrăjitoarei 
despre plante şi rolul lor, vîrsta acesteia - în ciuda înfăţişării 
tinereşti, Zulfina se apropia de suta de ani - şi deschiderea ei: 
îi povestise din prima clipă cine sunt, ce probleme au - mai ales 
despre boala de nevindecat a pictorului. 

Maica nu le putuse ajuta prea mult - dar reuşise să o 
convingă pe maica stareţă să le permită să-l instaleze pe Ifichim 
în chilia lor, deşi bărbaţilor le era oprit în mod normal accesul 
în interiorul mănîstirii. Locul lor era într-o zonă între poarta 
principală şi un al doilea zid interior, acolo unde acum aştepta 
şatra lui Haşal împlinirea proorocirii. Eghipenii erau cunoscuţi la 
mînăstire, soseau de două ori pe an, rămînînd două săptămîni. 
în zilele următoare trebuiau să pornească înapoi spre Tebinda. 

- Dar proorocirea s-a împlinit! zicea Valida la întîlnirile zilnice 
pe care le avea cu Haşal şi Piruna. Aţi adus Călătorii, nu trebuie 
să mai plecaţi înapoi! 

- Şi ce putem face? Schimbarea nu a venit. Deşi cuţitul mi-e 
ascuţit, unde-i noul bulibaşa? 

- Este nevoie de un nou bulibaşă? Tu eşti foarte bun, din cîte 
ştiu eu, zise Zulfina. Şi nici prea bătrîn nu eşti, judecînd după 
numărul de cucuie pe care ţi le face Piruna... 

- Eu ştiu un singur lucru, l-am făcut toată viaţa: să merg 
de două ori pe an la Tebinda. E nevoie de altcineva care să ne 
arate un drum nou... 

- Bună ziua, măicuţă, o salută Zulfina, cu dragoste în glas, 
pe Veronia. Valida o imită. 

- Să vă dea Marele Zeu şi Pruncul numai bine, fetiţelor. Am 
venit să vă chem la Mama Stareţă. 

- S-a întîmplat ceva? se ridică Valida de pe patul pe care 

zăcea Pictorul. 

- Nu ştiu, copilelor. Să mergem, veţi afla de la ea. 

Nu le luă prea mult să ajungă în clădirea stăreţiei, alături de 
frumosul templu al mînăstirii. 

- V-am chemat să vă anunţ că a sosit un grup de călători... 
foarte ciudaţi. Au spus că vă caută, au spus şi în ce chilie staţi. 
Sunt şi bărbaţi în grup, de aceea m-a mirat această cunoaştere. 
Puteţi explica? 

Fetele se uitară uimite una la alta. 

- N...nu, Maică Stareţă, îndrăzni Valida să răspundă. Nu am 
spus nimănui că venim încoace - nu am ştiut nici noi acest lucru 
cînd am pornit pe drum. Doar cei din şatră ştiu de existenţa 
noastră aici, dar nici ei nu ştiu unde locuim. Piruna nu a intrat 
în mînăstire, deşi ar fi avut voie... cred... 

- Să fie vreo vrăjitorie? o întrebă stareţa direct pe Zulfina. 

- Nu, zise aceasta hotărîtă. Noi, vrăjitoarele, lăsăm vrăjile pe 
seama vracilor. Facem, dar puţine, folosind magia plantelor şi 
mineralelor. Sau folosind obiecte magice. Eu nu am asemenea 
obiecte şi, mai ales, nu am făcut nici un fel de vrajă. Jur! 

- Nu jura, fetiţo. Te cred. Aşteptaţi pe cineva? 

- Nu, zise Zulfina. Adică... 

- Da, zise Valida odată cu ea. Adică... 

- Aha. Mergeţi la poartă, vedeţi cine sunt. 

Fetele coborîră spre poartă. Primul pe care-l văzură fu 
Boldur, călare pe cal. 

- Căpitanul... spuse Zulfina. 

- ...cel frumos, o completă Valida, trecînd pe sub poartă. în 
jurul acestuia erau alţi călători, unii călare, alţii ţinînd caii de 
dîrlogi. 

- Felimon! strigă Zulfina, recunoscînd burta imensă. îi sări 
de... burtă, încercînd să-l îmbrăţişeze. Valida nu apucă să zică 
nimic, trezindu-se îmbrăţişată de o fată îmbrăcată în straie 
roşii. 

- Valida! Valida! strigă aceasta printre lacrimi de bucurie. 

- Elina, murmură emoţionată Domniţa. Cine mai e cu tine? 

- Yulgur. Şi prinţul gipanghez... Şi alţii, au venit cu Boldur. 

îi cunoscură şi pe ceilalţi. Pe unii îi ştiau: Yusup, piticul de la 

crîşmă. Cîrnul, sergentul din tîrg şi Găvan, bufonul - îmbrăcat 
încă în bufon. 

- El este Li-Ping de la Cin, îl prezentă Felimon. Ochilă. 

- Cine? se miră Zulfina. 

- Are cea mai pătrunzătoare privire. El ne-a spus că sunteţi 
aici. 

- Tu de unde ai ştiut? îl întrebă Valida direct pe iscoadă. 

- Umilul selvitol este feliţit să întîlnească nobilele doamne, 
se înclină citanul. Eu v-am văzut locuind cu omul bolnav în a 
tleia chilie a alipii de apus... încă de la lăscluţe... încă de cînd 
nobilul Felimon v-a desclis chipulile. 

- Astea-s poveşti! se împotrivi Zulfina. 

- Am avut ocazia să mă conving că înţeleptul Li-Ping nu se 
înşeală niciodată. Faptul că suntem aici este doar o dovadă de 
care eu nu mai aveam nevoie, îi replică Boldur. 

- Iazmin - zise Hitaiori aducînd de mînă o femeie simplă, cu 
privirea pierdută. Tovarăş la mine. Idiot ca mine, zise el mîndru. 

- Aha. Sacul şi-a găsit petecul. Mă bucur, zîmbi Zulfina, şi 
chiar simţi bucurie pentru gipanghez. 

- Unde sunt ceilalţi? întrebă Valida. 

- Boian a murit, zise tristă Elina. Bardul, completă ea, văzînd 
în privirile Validei nesiguranţă. 

- Oh... îmi pare rău, zise Domniţa cu sinceritate. 

- Şi-a găsit cîntecul, zise Elina. Cel mai frumos cîntec cîntat 
pe pămînt vreodată! Mi-e mi l-a închinat, odată cu dragostea 
lui! spuse cu mîndrie. 

- îmi pare rău şi pentru tine, îi şopti Valida emoţionată. 

- Să nu îţi pară rău! Toţi trebuie să jerfim ceva din noi dacă 
vrem să obţinem un lucru de preţ. Aceasta a fost jertfa lui - ca 
să putem merge mai departe. Ca să îşi cînte Cîntecul. Sper că 
voi avea tăria să jertfesc şi eu ceva cînd îmi va veni rîndul. 

- Şi Geambaşul a murit, zise Felimon. Cu Suzana, soţia lui. 
Ca să mergem mai departe... Şi ca să se regăsească... Da, voi 
nu o ştiţi pe Suzana... 

- Şi Zildir? întrebă cu inima strînsă vrăjitoarea. 

- Este în Tebina, cu Eroul, zise Li-Ping. De aici plecăm imediat 
încolo. 

- Nu putem, zise Valida, schimbînd o privire cu Zulfina. Dacă 
îl mişcăm pe Ifichim, moare. 

- De ce nu îl vindecaţi? întrebă citanul. 

- Am încercat, nu putem. 

- Dar de ce nu-l duceţi la Fîntîna Tămăduirii? Credeam că de 
aceea aţi venit încoace... 

- Unde? tresări Zulfina. Ce Fîntînă? 

- în grădină, zise citanul încurcat. Nu aţi văzut pictura din 
templu? 

- Nu am fost în templu, spuse Zulfina încurcată la rîndul ei. 

- Aşteptaţi aici, porunci Valida. 

în cîteva minute erau din nou în faţa stareţei. După ce îi 
povestiră cine erau călătorii - şi o parte din taina Căutării, 
stareţa le spuse: 

- Nu am auzit asemenea poveste - dar demnă de crezare 
este. Căile pe care planurile Marelui Zeu îşi găsesc împlinire 
sunt minunate. Datoria mea este să vă ajut, nu să vă împiedic. 
Cu ce vă pot ajuta? 

- Maică Stareţă, luă curaj Valida, a zis călătorul cu privirea 
pătrunzătoare că în sfînta mînăstire există o minunată fîntînă... 

- Fîntîna, se miră stareţa? Cu adevărat minunată este 
vederea acelui om! Nimeni nu mai ştie despre acea fîntînă, căci 
a secat de mult, sunt sute de ani de atunci. A fost ultima dată 
cînd s-a permis intrarea unui bărbat în mînăstire - şi de rea 
priinţă a fost aceasta! Era slujitor de-al Duşmanului. Şi a călcat 
rînduiala fîntînii, făcînd-o să-şi piardă puterea. A pierdut şi 
apa... Pe urmă a fost uitată. Este o tradiţie care trece doar din 
stareţă în stareţă... E drept că este pictată pe zidurile templului, 
în pronaos... 

- Stăinul vorbea ca şi cînd fîntîna ar avea din nou puteri, zise 
Zulfina. Putem merge să vedem? 

- Proorocirea zice că fîntîna va avea din nou putere cînd un 
om fără păcat îşi va dărui viaţa pentru un cîntec. Cînd acel cîntec 
va trece peste mînăstire în drumul lui spre Paradis, Fîntîna va 
începe să tămăduiască din nou. 

- Atunci proorocirea s-a împlinit! zise Valida cu hotărîre. 
Prietenul nostru a cîntat Cîntecul. 

- Despre ce era vorba în cîntec, ştii cumva? mai întrebă 
stareţa. 

- Despre dragoste. Şi despre prietenie. Pace... 

- Să mergem, se ridică stareţa grăbită, în ciuda vîrstei. Mare 
bucurie ne aduceţi! Da, să mergem, să mergem! 

- Putem să ne aducem şi prietenii? întrebă Zulfina în urma 

ei. 

- Da, aduceţi pe cine vreţi voi, dispăru stareţa spre templu. în 
curînd, clopotele începură să bată, chemînd maicile la adunare. 
Dar cele două fete se repeziră spre poartă. Valida se opri în faţa 
celor două maici care păzeau intrarea. 

- Fîntîna a început să curgă din nou, le zise ea cu bucurie. 
De aceea bat clopotele. Maica Stareţă a permis acestor călători 
să vină cu noi în grădină. 

- Da? îşi arătă una din ele îndoiala. Dacă zici tu... Dar dacă 
minţi, al tău să fie păcatul! 

- Al meu, acceptă Valida, ştiindu-se fără vină. 

între timp, călătorii se apropiară, lăsînd caii în grija cîtorva 
eghipeni. La un semn al Validei, Haşal şi Piruna li se alăturară, 
împreună, conduşi de Li-Ping, străbătură curtea din faţa 
templului, apoi grădina, oprindu-se în faţa unei grote săpate 
în peretele stîncii. Zidurile mănăstirii se terminau în peretele 
vertical al muntelui, care se înălţa spre cerul pur, infinit. 

G rota nu era adîncă, dar era înaltă. în mijlocul ei era un bazin 
din piatră, de vreo doisprezece paşi în diametru, cu scări 
coborînd spre mijlocul lui. Apa limpede, lucind straniu în lumina 
strecurată pe gura largă a grotei, arunca sclipiri argintii pe 
pereţii şi tavanul peşterii. Călătorii se opriră în faţa Fîntînii. 

- Ce facem? întrebă Valida. 

- Să nu intraţi! strigă de departe stareţa, apropiindu-se în 
grabă. Sunt anumite tipicuri care trebuie împlinite. Cine trebuie 
tămăduit? 

- Aoleo, am uitat să-l aducem pe Ifichim, strigă Valida. Să 
vină cineva să mă ajute! 

Yulgur porni imediat în urma ei, alături de Hitaiori. Se 
întoarseră în scurt timp, ducînd între ei pe pictor, într-o pătură, 
îl puseră jos, lîngă bazin. 

- Cel ce intră trebuie să intre cu inima, gîndul şi sufletul 
curat, intonă stareţa cu ochi închişi. Dezbrăcat să fie, aşa cum a 
intrat în lumea durerii. Nevoie mare să aibă. Să caute sănătate, 
sau iluminare pentru binele celorlalţi. în numele Marelui Zeu şi 
a Pruncului Său! 

- Bine, să-l dezbrăcăm, hotărî Zulfina. împreună cu Valida, 
căreia îi tremurau degetele, îl dezbrăcară pe Pictor. 

- Ce facem cu el? întrebă Valida pe stareţă. Singur nu poate 
intra. 

- Să intre dus de un bărbat, zise aceasta. Cineva care-l 
iubeşte dincolo de propria-i fiinţă, gata de jertfă. Care să 
accepte să ia asupra lui păcatele, răul şi binele celui pe care-l 
duce pe braţe, aşa cum o femeie îşi duce pruncul. 

Bărbaţii se cercetară din priviri. 

- Eu l-aş duce, se oferi Felimon. Dar mi-e să nu-l scap... 
Dacă se îneacă? 

- Eu duceam, zise Yulgur. Aveam voie? 

- Eşti bărbat? Mascul? Altfel, vă schimbaţi natura. 

- Să nu devină troglodit, Yulgur, îl rugă Valida. 

- Dacă ar avea înfăţişare de troglodit nu l-ai iubi? o întrebă 
cu asprime în glas Elina. 

Valida privi în gol, apoi îi zise trogloditului: 

- Să ai grijă de el, Yulgur. 

- Aveam, promise acesta. îşi lepădă rasa călugărească, 
arătîndu-şi trupul urît. Săltă trupul lui Ifichim în braţe şi începu 
să coboare treptele în apă. Cînd apa îi ajuse la piept, lăsă 
trupul pictorului să se scufunde uşor, pînă doar faţa îi rămase 
deasupra. 

- Scufundaţi-vă de trei ori, porunci stareţa. 

După a treia scufundare, Ifichim deschise încet ochii. Valida 
izbucni într-un icnet de plîns, dar se stăpîni, muşcîndu-şi buzele. 

- Mă poţi înţelege? îl întrebă stareţa pe Ifichim, care încerca 
să îl facă pe trogodit să-i dea drumul din braţe. Pictorul încuviinţă 
din cap. 

- Care este cel mai mare dar dat ţie de Marele Zeu de la 
naştere pînă în acest moment? 

- Pictura, zise Ifichim după o clipă de gîndire. 

- Pentru că acest... om, prieten de-al tău, te-a ajutat 
scufundîndu-te în apa sfîntă, luîndu-şi asupra astfel toate 
păcatele făcute de tine în viaţa trăită pînă acum. Marele Zeu 
îşi va lua de la tine darul şi îl va da prietenului tău, pentru cîtă 
viaţă va avea acesta. Iar ţie îţi va da viaţă! Păcatele de-acum 
pînă la moarte vor fi ale tale. Amin! 

Yulgur dădu drumul pictorului Acesta stătu nesigur în apă 
pînă la bărbie, sprijinindu-se de troglodit. 

- Mergeam, îl îndemnă trogloditul blînd pe Ifichim. Urcară 

împreună treptele. Ifichim începu să tragă grăbit pe el straiele, 
ajutat de ceilalţi, în timp ce trogloditul se îmbrăcă din nou în 
rasa de şiac. 

- Mai vrea cineva să intre? întrebă stareţă. 

- Eu vreau, măicuţă, zise deodată Elina. 

- Care este motivul că ai nevoie să intri? 

- Să-mi ajut prietenii. Să nu las jertfa iubitului meu să fie 
pentru nimic. 

- Atunci intră, dacă regreţi păcatele făcute pînă acum. 

- îmi recunosc păcatele şi regret din suflet că le-am făcut. 

- Atunci, intră. 

Elina îşi lepădă veşmintele şi, goală, coborî în apă. Se 
scufundă de trei ori şi urcă scările. Toţi îşi opriră respiraţia: 
niciodată nu văzuseră o femeie atît de frumoasă. Dar în timp ce 
Elina se îmbrăca, Felimon spuse deodată, uimit: 

- Ea este... fetiţa! Jolifana! - şi toţi o recunoscură dintr-o 
dată. 

- Nu, eu sunt Furnicuţa, zise Elina cu voce tare, mîndră. 
Prinţesa Furnicilor. 

- Dar ai chipul Jolifanei, ziseră mai mulţi deodată. 

- Poate acesta este răspunsul Fîntînii, spuse stareţa. Aşa îţi 
vei putea ajuta prietenii. Cine mai intră? 

- Eu, zise Li-Ping. 

- De ce intri? Care este nevoia ta? 

- Să o găsesc pe femeie şi pe fata ei, să-mi spună despre 
Carte. Este necesară Căutării noastre. 

- Intră. 

După a treia scufundare în apă, călătorii observară că 
citanului îi crescuse un al treilea ochi, în frunte. 

- Acesta este răspunsul Fîntînii la cererea ta, iscoado, zise 
stareţa privindu-l cu atenţie. Nevoia ta nu a fost mare, ci doar 
curiozitate. De azi vei avea privirea pătrunzătoare doar cînd vei 
privi prin acest al treilea ochi. 

- Eu sunt Ochilă, zise Li-Ping îmbrăcîndu-se. 

- Eu intru acuma, răspunse Felimon la întrebarea stareţei. 

- De ce vrei să intri? Ce nevoie ai? 

- Să aflu cine sunt eu! răspunse grăsanul. 

Spre mirarea tuturor, schimbarea asupra lui nu fu vizibilă. 
Era acelaşi burtos cu faţa rotundă şi blîndă, cu ochii trişti. 

- Eu sunt Flămînzilă, zise Felimon trist, trăgînd pe el hainele 
care puteau fi folosite drept cort mai măricel. 

Intrară pe rînd Yusup - care crescu puţin în înălţime şi îşi 
spuse numele: Setilă, apoi Cîrnul - după oarece şovăială - căruia 
îi crescură braţele nemăsurat, ajungîndu-i pînă la genunchi şi 
îşi spuse numele furios: Lăţi-Lungilă, în sfîrşit Zulfina. 

- De ce vrei să intri? Care este nevoia ta? 

- Să-mi apăr prietenii, zise ea. 

Se dovedi din nou că veşmintele ascundeau adevărata ei 
înfăţişare: înaltă şi subţire, dădea numai impresia de slăbiciune. 
Dar trupul vrăjitoarei era frumos şi armonios, suplu. Toţi 
rămaseră uimiţi - mai puţin Valida şi cei doi eghipeni. 

- Mai intră cineva? 

- Intrăm, se hotărî Hitaiori. îşi lepădă cu grijă armele şi 
veşmintele, apoi o ajută pe Husul să se dezbrace. 

- Nu este permis să intraţi împreună, se împotrivi stareţa. 

- Prost estem, îi zise Hitaiori. Una estem, Hitaiori şi Jazmin. 

- Pierdeţi calităţile bune, fără a căpăta altele. Cele rele vă 
rămîn. Vă puteţi pierde - sau schimba - sexul. Nu e bine. 

- Destul estem prost, zise hotărît Hitaiori. Dăm tot ce avem 
Jazmin, ea nu prost! 

- Jertfa ta poate îţi aduce mila Marelui Zeu, acceptă stareţa. 

- Păcat de vitejia ta, Prinţe, spuse Valida. Nu am cunoscut 
pe nimeni care să lupte atît de bine ca şi tine! 

- Nimic nu folosim katana la dragoste, zise Hitaiori. 

- Prinţe, zise deodată Haşal, dacă vreodată vei avea minte 
cîtă ştiinţă de arme aud că ai, juri să ai grijă de poporul meu? 

- Jurăm apărăm Felimon. Jurăm apărăm Yulgur. Nu puteam 
jurăm iar. 

- Eu te dezleg de jurămînt, zise deodată Felimon. 

- Deslegam, zise şi trogloditul. Hitaiori nu puteam ajutam 
Yulgur. 

- Popor? se întoarse Hitaiori spre Haşal. Apărăm! Hough! 

- Apărăm! Hough! spuse deodată şi Iasomia cu voce clară. 

- Este posibil ca jertfa să fie plătită de altcineva, nu cel ce 
intră în fîntînă? o întrebă bulibaşa pe stareţă. 

- Dacă este făcută cu toată inima, de bunăvoie, da! răspunse 
aceasta. 

- Bulibaşa va hotărî! spuse hotărît Haşal, înfingînd şişul la 

picioarele prinţului. 

- Da, bulibaşa va hotărî! zise şi Piruna, îngenunchind alături 
de soţul ei şi luîndu-l de mînă. Ai crezut că te las singur în 
această clipă, dragoste a inimii mele? îşi întrebă bărbatul. 

- Nu. Am ştiut că-mi vei sta alături, femeie. Te ştiu de-o 
viaţă... De-o clipă. De cînd te iubesc. 

Gipanghezul îşi conduse tovarăşa în apă. Se scufundară 
împreună de trei ori şi ieşiră ţinîndu-se de mîini Ajuns în faţa 
celor doi eghipeni, Hitaiori se aplecă şi smulse şişul din pămînt. 

- Bulibaşa va hotărî, fratele meu! îi şopti el lui Haşal. Se 
duse şi se îmbrăcă, apoi îşi puse armele la brîu. Jasmin se 
îmbrăcă singură. 

- După ce îi vom îngropa cu cinste şi plînge pe Haşal şi 
înţeleaptă lui Piruna, vom pleca spre apus, zise Hitaiori cu glas 
adînc, bărbătesc, lipsit de accent. Şatra va şti că părinţii ei au 
scăpat-o de la stingere. S-au stins ei - dîndu-i o nouă viaţă! 
Niciodată şatra nu a avut un bulibaşă ca Haşal, nici femeie 
înţeleaptă ca Piruna! Vor rămîne în legendele neamului... 

Atunci ceilalţi văzură că cei doi eghipeni, îngenunchiaţi în 
faţa fîntînii ţinîndu-se de mînă, se priveau cu feţe luminate de 
fericire - în ciuda ochilor sticloşi. 

- Adio, prieteni, vărsă o lacrimă Valida, iar Zulfina se puse 
în genunchi în faţa lor şi li se închină cu fruntea pînă la pămînt. 

- Vor fi înmormîntaţi cu cinste, zise stareţa. S-au jertfit întru 
Marele Zeu. Cine mai intră? 

- Eu nu voi intra, zise Boldur. Eu îmi ştiu răspunsurile. Nu 
am motiv pentru care să intru. 

- Nici eu, zise Valida. Mă rog Marelui Zeu să mă îndrume să- 
mi găsesc singură Calea. 

- îţi ştii acea cale? o întrebă stareţa. 

- Da. Este alături de omul pe care îl iubesc, zise fecioara 
privind cu ochi luminoşi în ochi pe Ifichim. 

- Ştii? îi zîmbi acesta puţin ironic, şi Domniţei i se păru că 
este cel mai frumos zîmbet care-i luminase vreodată zilele, cînd 
stareţa m-a întrebat care este cel mai frumos dar primit de la 
Marele Zeu am fost îndemnat să spun „Valida". Dar n-am fost 
sigur... 

- Mai bine că n-ai spus, rîse ea veselă. Dacă mă dădea lui 
Yulgur? 

Ifichim o îmbrăţişă cu singurul lui braţ. Valida îl sărută, fără 
a se feri de ceilalţi. 

- Am un singur braţ, îi spuse el Domniţei. 

- Cred că am observat, spuse aceasta serios. Ştiu şi de ce. 
Dar te înşeli: avem trei braţe împreună! 

- Mai intră cineva? întrebă ritual stareţa. 

Mai rămăsese Găvan. Asistase tăcut şi emoţionat, aşezat, la 
tot ce se întîmplase. Cînd auzi întrebarea, privi în jur, apoi îşi 
adună genunchii la gură în braţe. 

- Nu pot! gemu cu glas tare, un glas care îşi pierduse 
accentele piţigăiate. Vreau... Ştiu că trebuie să o fac... dar nu 
pot[ Nu pot! 

îşi acoperi faţa cu mîinile, izbucnind în plîns. 

- Du-te, prietene, îl îndemnă căpitanul cu blîndeţe, punîndu-i 
mîna pe umeri. Dacă trebuie, du-te! Că va fi rău sau bine, nu te 
îndoi de prietenia mea. De dragostea mea. 

- Să nu uiţi ce-ai spus, prinţe! auzi glasul lui Ochilă. Du-te, 
fetiţo! o îndemnă pe Găvan. Nu ai de ce te ruşina cu ceea ce 
eşti. 

Găvan se ridică în picioare şi porni spre fîntînă. 

- De ce vrei să intri? întrebă stareţa. Ce nevoie te îndeamnă? 

- Să mă cunoască, se auzi glasul ei limpede. 

Lepădă veşmintele caraghioase de bufon. Atunci îi văzură 
trupul mlădiu, nu prea înalt, alb, cu muşchi flexibili şi lungi. 
Picioarele le avea, din păcate, încovoiate ca nişte seceri. 

Coborî în apă şi se scufundă de trei ori. Apa în jurul ei se 
coloră cu vopselele spălate de pe faţă. Cînd se întoarse, călătorii 
îi văzură chipul: frumos şi nobil, cu umerii obrajilor înalţi, nasul 
drept şi fin, buze pline şi voluptoase, fruntea înaltă pe care 
sprîncenele se arcuiau deasupra orbitelor adînci în care luceau 
ochii albaştri. Părul auriu, atîrnînd ud, îi încadra faţa ovală, 
cu bărbia puţin ascuţită. Seriozitatea chipului era îndulcită de 
cei cîţiva pistrui de pe umerii obrajilor şi nas, şi de privirile 
şăgalnice. 

- Eu te ştiu! exclamă Boldur. Mălina... bîigui încurcat. N-am 
ştiut... Să ştii că mi-a părut rău că am plecat fără să-mi iau 
rămas bun. Zău, nu am ştiut... 

- Dacă nu ştii cum, să nu-ţi iei niciodată rămas bun, îi zise 
fata ieşind din bazin. Prinţul se repezi la ea cu hainele ei în mîini 

- apucînd să-i vadă sînii frumoşi şi înalţi, cu sfîrcuri pîrguite 
înţepînd în vînt. Simţind privirea tînărului, o roşeaţă se întinse 
pe faţa fetei, coborînd apoi pe gît şi pe umeri. 

- Eşti frumoasă, şopti Boldur. Aşa de mult mă bucur, nici nu 
ştii... 

- Nu mi-ai văzut picioarele... 

- Ba le-am văzut, o contrazise tînărul. Sunt frumoase... 

- încovoiate... 

- Nu-i nimic. La Curte femeile poartă rochii lungi, pînă în 
pămînt. Este cea mai frumoasă femeie! se întoarse el spre 
ceilalţi. Nimeni nu-l contrazise. Este mireasa mea, dacă mă 
vrea. 

- Să vă dea Marele Zeu fericire, le ură Ochilă. 

- Tu ai ştiut! îl acuză Boldur. 

- Am ştiut, încuviinţă acesta, legîndu-şi năframa primită de 
la Zulfina în jurul frunţii, peste al treilea ochi. Parcă era mai 
bine aşa... 

- Şi eu am ştiut, zise deodată Flămînzilă. 

- Ce? De unde? 

- De la Pictor, zise Setilă, privind cu jind spre fîntînă. 

- Să nu te atingi de apă, că mă supăr, exclamă Zulfina. Da, 
şi eu am ştiut. 

- Toţi aţi ştiut? se miră Căpitanul. Nu-mi vine să cred... 

- Eu nu am ştiut, zise Lăţi-Lungilă. Deşi ar fi trebuit să-mi 
dau seama... Ce naiba fac cu mîinile astea? se plînse el. 

- Ai încercat să le aduni? îl întrebă Ochilă. 

- Cum să le adun? 

- Aşa, simplu. Gîndeşte-te că-s mai scurte. 

Braţele lungi ale lui Lăţi-Lungilă se scurtară văzînd cu ochii, 
rămînînd ca de copil. Bucuros, începu ba să le lungească, ba să 
le scurteze... 

- Hai să mergem, zise Zulfina. îmi face scîrbă să-l privesc 
pe ăsta... Şi cred că vreţi să rămîneţi singuri, privi cu înţeles 
spre Valida. Aceasta se înroşi, dar nu o contrazise, cum nu 
o contrazise nici Mălina, care plecă la braţ cu Boldur. Eu sunt 
Albinuţa, mai zise, Regina Albinelor. Să nu mă întrebaţi de ce... 

- Am nevoie de ajutor, zise Hitaiori. 

Fără nici o vorbă, Yulgur şi ceilalţi bărbaţi îl ajutară să ia 
trupurile lui Haşal şi Piruna, pornind spre şatră. 

Rămaseră lîngă Fîntînă doar stareţa şi vrăjitoarea. 

- N-ai spus nimic la ieşirea din Fîntînă, zise stareţa. 

- Sunt cuvinte care e mai bine să rămînă nespuse, zise 
Albinuţa. 

- Aşa e. Ai aflat răspuns la întrebările tale? 

- Am aflat. 

- Să mergem, atunci. 



* 

* * 

în timpul nopţii Boldur avu un vis. Dimineaţa, după ce-i 
înmormîntară pe cei doi eghipeni, le spuse celorlalţi: 

- Trebuie să vă părăsesc. îmi pare rău, dar nu vă pot însoţi 
mai departe. 

- Eşti sigur? se încruntă Mălina la el. Ai jurat pentru şase 
luni... 

- Da. Am zis: timp de şase luni. Azi vă rog să-mi porunciţi 
să ajung acasă în trei luni. Ca pe fraţii mei vă rog! 

- Yulgur cunoşteam Boldur. El nu plecam nevoie nu mare 
aveam. Dam porunc plecam! 

- Trebuie să ai un motiv mare ca să pleci, zise şi Valida. 

- L-am visat pe Zildir. Mi-a spus: „Acum că ţi-ai găsit mireasa, 
grăbeşte-te acasă. Ţara are nevoie de tine. Dacă nu eşti aici în 
trei luni, totul va fi pierdut!" îmi pare foarte rău, aş fi venit cu 
voi pînă la capăt. Dar îmi iubesc ţara mai mult decît îmi iubesc 
onoarea. Dacă nu-mi daţi voie să plec, voi pleca oricum. 

- O iubeşti mai mult decît îţi iubeşti viaţa? îl întrebă deodată 
Valida. 

- Da, răspunse Boldur fără şovăire. 

- Ai da pentru ea totul: viaţă, sănătate, dreptul la tron, 
libertate? 

- Da! 

- Chiar şi pe Mălina? 

Prinţul întoarse ochii spre tînără, privind-o cu intensitate. 

- Da! zise pentru a treia oară. De data asta continuă: Dacă 
altfel nu îmi pot scăpa Ţara de la pieire, aş da-o chiar şi pe ea. 
Chiar dacă după aceea mi-aş lua viaţa cu propria-mi mînă! 

- O să încerc să nu fiu geloasă pe ţara ta... pe ţara noastră. 

zise Mălina. 

- Atunci ia asta, zise Valida scoţînd inelul de la gît şi dîndu-l 
lui Boldur. 

- Inelul! exclamă Lăţi-Lungilă. Cum a ajuns la tine? 

- A fost în familia mea, spuse Valida. Sunt din neamul 
Călătorilor. Cînd Călătorul Cîrn s-a întors acasă, a dat inelul 
fratelui său. Din acesta se trage neamul nostru, al Urşilor - 
acum ni se mai zice „Postelnicii". A fost întotdeauna inelul de 
nuntă al moştenitorului. 

- De ce mi-l dai mie, atunci? întrebă Boldur. 

- Pentru că îţi iubeşti ţara mai mult decît mine. Mai mult 
decît fratele meu. Ţie ţi se cuvine. 

- Deci, pot să plec? întrebă Prinţul. 

- Bineînţeles, vin cu tine, îi zise Mălina. Nu ştii să spui „rămas 
bun"... 

- Drumul e greu... 

- Ştiu. De aceea şi vin. Cine ştie ce prostii faci fără mine! 

- Atunci, vă dau şi eu un sfat, zise Albinuţa. Cînd ajungeţi 
în Tomina şi porniţi spre Cetatea Albă, veţi găsi o familie de 
grunizi cu un copil şi o pisică, gata să plece în aceeaşi direcţie. 
Vor să ceară dreptul să-l înfieze pe copil - ei sunt din Jrebinda. 
Rugaţi-i să vină cu voi, promiţîndu-le că-i veţi ajuta. în a doua 
zi de la plecarea din cetate, daţi drumul pisicii, după ce îi daţi 
cu batista asta pe la nas. Va porni spre Miazănoapte, urmaţi-o. 
Veţi ajunge la o fîntînă pustie şi năruită. Aruncaţi în fîntînă 
dragostea voastră - şi ţara va fi salvată! 

- Cum să ne aruncăm dragostea în fîntînă? se miră Boldur. 

- Aveţi trei luni să vă gîndiţi la aceasta. Nici eu nu ştiu 
răspunsul. Nu pierdeţi timpul pe drum. 

- Nu vom pierde. De fapt, mă gîndeam să merg prin Trebinda, 
să ocolim Jerulabadul şi pe alimani... 

- Da? Poate că e mai bine aşa... 

- Trebam bibliotec, zise Yulgur. Găseam acol copil şi pisic şi 
familie... 

- Aşa să faceţi. Era ceva neclar în răspuns şi nu ştiam ce. Voi 
îl veţi porni la drum pe Toman. 

- Va veni cu tine un om al şatrei, zise Hitaiori, bulibaşa. îţi 
va arăta cel mai bun drum. 

După nu lungă vreme, călătorii noştri se despărţiră. Boldur 

cu Mălina, însoţiţi de o călăuză, porniră spre Răsărit,jn timp 
ce restul porniră spre Miazănoapte, spre intersecţie. în urma 
călătorilor se înşiruiră căruţele şatrei, pornind pe drum nou... 

- Am făcut bine că le-am dat inelul? o întrebă Valida pe 
Albinuţă. 

- Foarte bine, răspunse vrăjitoarea. Cu voia Marelui Zeu, 
toate se vor împlini după planul lui. 

- Mă întreb... Dintre cei rămaşi, eu sunt singura care nu am 
intrat în Fîntînă. Oare am făcut bine? 

- Cred că da, fetiţo. Tu ţi-ai aflat toate răspunsurile. 

- Da, mi le-am aflat... şopti Domniţa, privind spre capul 
coloanei, unde călărea Ifichim. Simţindu-i parcă privirile, acesta 
întoarse capul şi îi zîmbi. „A fost oare o vreme cînd acest zîmbet 
mă enerva?" se întrebă Valida, privindu-l pe fostul Pictor cu 
ochi luminoşi. 



* 

* * 

Drumul celor doi robi spre Tebana fusese lipsit de peripeţii. 
E drept, pe drumul de caravane circulau mai mulţi oameni decît 
de obicei - şi nu numai în caravane, ci în pîlcuri şi chiar familii. 
Zvonurile privind debarcarea unei oaste uriaşe de pruncini 
pe malul mării îi porniseră pe mulţi pe drum, spre adăpost. 
Negustorii aveau de multe ori informaţii pe care nici sultanii 
sau emirii nu le aveau. Şi ştiau că lumea aramilor nu avea 
nici o oaste să o pună în calea năvălitorilor. Că sultanul din 
Sambula şi Malukul de la Tebana aveau alte griji decît să apere 
Jerulabadul. 

Deci, pierduţi în masa de fugari - mai ales heberi cei trei 
călătoreau repede şi fără griji. Adică, griji aveau. Hanurile şi 
crîşmele erau pline, era greu de găsit provizii, cai de schimb... 
Cel mai adesea dormeau sub cerul liber - iar nopţile în deşert 
sunt reci! Cel mai bine dormea Zildir. Se pare că frigul îi pria, 
cumva, în timp ce căldura îl făcea să dîrdîie. Focurile aprinse de 
călători ca să se încălzească îl alunga în întunericul nopţii, spre 
neliniştea stăpînului. 

- Eşti sigur că nu fuge, hehe? îl întreba el pe Erou mereu. 

- Unde să fugă? întreba de fiecare dată Eroul. Noi vrem să 

ajungem la Tebana, ţi-am zis. 

- Şi acolo? îmi sunteţi robi! Am dat bani pe voi... 

- Ştiu. Ce vrei să facem? Nu avem bani să ne răscumpărăm. 
Dar pot face nişte vrăji! De exemplu, te pot trasnforma în 
broască, m-a învăţat Zildir vraja. Sau în iepure, te putem 
mînca... 

Asta îl punea pe gînduri pe librarul fost alchemist. 

- Mi-aţi promis că mă veţi ajuta, hehe, se plîngea el. Oi, 
bietul de mine, ce pot face singur? Trebuie să pun mîna pe 
Carte! Voi ajunge cel mai vestit savant din Cetate. 

- Care Cetate, jupîne? Am auzit că o va ataca oastea 
cruciaţilor. 

- Cruciaţi? Ce-i asta? 

- Cavaleri care luptă sub semnul Crucii... 

- Ce are crucea cu aceşti cavaleri? Hehe, despre ce tot 
vorbeşti? 

- Bine, mi-e greu să-ţi explic.... Care este semnul Pruncului? 

- De unde să ştiu eu? Eu sunt mosan, heber dreptcredincios. 
Nu îl recunosc pe Pruncul drept Mesana. Asta-i blasfemie, hehe! 

- Te-am întrebat de semn, nu de Mesia. 

- Mesana. Nu ştiu, întreabă-i pe pruncini. E semnul lor secret. 

- Bine, voi întreba. Ce te faci dacă vor arde Cetatea? 

- De ce s-o ardă? E mai de folos dacă rămîne întreagă. Hehe, 
nu trebuie reconstruită. 

Eroul nu găsi răspuns la logica stăpînului. „Chiar aşa. Sper 
că şi cruciaţii vor gîndi la fel..." 

- Da, dar cărţile nu le pot citi... 

- Cum să nu le poată citi? Orice învăţat poate citi. 

- Or să vină cavaleri, nu învăţaţi. Cei mai mulţi nu se ştiu 
nici semna, au scribi care le scriu scrisorile... 

- Cum, nu-şi semnează scrisorile? Pînă şi beii alimani o ştiu 
face! După ce ştiţi a cui e scrisoarea dacă nu e semnată, he? 
He? 

- După sigiliu. 

- Aha... După ce găsesc Cartea, voi călători în Evrona. Foarte 
curios ce-mi povesteşti tu. Voi scrie o carte, hehe, despre 
populaţiile acelea sălbatice! 

- Aşa să faci. Acum lasă-mă să dorm, că te amuţesc pînă 
mîine. 

Asta-I făcu pe vorbăreţul Johanam să-şi înghită limba. într-o 
noapte, Eroul îşi pusese în aplicare ameninţarea. 

Ajunseră în Tebana după mai bine de două săptămîni pe 
drum. Traseră la unul din fiii stăpînului - purtînd un nume 
glorios, zicea Johanam. 

- Zahoni îl cheamă, hehe! Eu i-am dat acest nume, se lăudă 
savantul. înseamnă în limba veche „Zeul a dat". Frumos, nu? 

- Zahoni? Parcă-i nume de vraci, îi spuse mai tîrziu Eroul 
prietenului său. 

- Nici un vraci nu şi-ar lua un astfel de nume, îl contrazise 
Zildir. E de ruşine... 

- Cum aşa? se miră Eroul. 

- Ai văzut cum s-a strîmbat fiul stăpînului cînd ni l-a 
prezentat? Cred că el ştie... întreabă-l. 

Cum îl zări, a doua zi în zori, Eroul nu pierdu deloc prilejul 
să-l întrebe: 

- Ce înseamnă Zahoni? 

Fiul savantului, negustor de felul lui, scrîşni amarnic din 

dinţi. 

- Oamenii din cetate mă cunosc sub numele Daud. Voi aşa 
să-mi spuneţi. Prostu' de tată-meu nu are decît să folosească 
ce nume vrea el... 

- Bine, Zahoni, aşa o să-ţi spunem, zise grăsanul. 

- Te tai! răcni negustorul heber. 

- Ce-i gălăgia asta, Zahoni? întrebă Johanam intrînd. He, 
he, se aude din stradă cum urli... Sper că nu te-au supărat cu 
ceva robii mei. Ştii, am dat bani mulţi pe ei! Unul e vraci. Să 
nu-l superi, că te mănîncă... 

- Ce spui? se holbă Zildir. Cum o să-l mănînc? Vracii nu 
mănîncă oameni. Eu nu mănînc, oricum... 

- Tu nu eşti vraci, îl lămuri bătrînul heber. Dar ăsta, hehe, 
grasul, a zis că el mănîncă! 

- Mănînci oameni? îl întrebă Zildir pe Erou. De cînd? 

- Ei, mănînc... Mănînc iepuri. I-am promis că-l voi schimba 
în iepure... 

- Interesant, zise Zildir. Nu m-am gîndit pînă acum... Asta 
trebuie încercat! Oare un om schimbat în iepure prinde gust de 
iepure, sau şi-l păstrează pe cel de om? 

- De unde poţi şti asta? Ai mîncat om înainte? întrebă 

Johanam. 

- Nu, dar am mîncat iepure, ştiu ce gust are... 

- Iepurele trebuie oricum fezandat înainte să-l mănînci, îşi 
arătă Eroul cele cîteva cunoştinţe în domeniu. 

- îmi faceţi scîrbă! scuipă Zahoni, dispărînd în grabă. 

- Zahoni, Zahoni, strigă tatăl după el, stîrnind rîsul lui Zildir. 
Stai, nu pleca, am să-ţi spun o vorbă... 

- Tu de ce rîzi? întrebă Eroul privind în urma heberului. 

- Zahoni înseamnă „Prostul Marelui Zeu". 

- Aha. De unde şi-a luat stăpînul traducerea lui? 

- Şi-o fi bătut cineva joc de el. 

Johanam se întoarse după cîteva ore. 

- Aşa, am vorbit cu Zahoni. Aşa că-i nume frumos? Hehe, 
v-am mai întrebat asta... Bun. Am aflat unde e Cartea. 

- Ai aflat? se miră Zildir. Dar ce, toată lumea ştie unde e 
Cartea, ieşi pe uliţă şi întrebi primul trecător şi el îţi spune? 

- De unde ştii? se miră librarul. Chiar aşa am făcut. 

- Aha. Şi ce zicea acel prim trecător? 

- Ah, nu, n-a fost primul trecător. Vreo doi nu mi-au răspuns, 
cîţiva m-au înjurat, hehe, alţii mi-au spus: „Du-te, tataie, acasă, 
că te-o prinde noaptea pe aici şi te pierzi..." Ce ziceţi ce oameni 
de treabă locuiesc în Cetatea asta? Dar unul tot mi-a zis, hehe! 

- Şi ce ţi-a zis? insistă vraciul. 

- „Printre morţi, unde ai să ajungi şi tu", hehe. 

- Da, o să ajung, mîrîi Zildir, dar mult mai tîrziu decît tine... 
Unde a zis că este acea Carte? 

- Nu ţi-am zis? He. He? „Printre morţi, unde ai să ajungi şi 
tu." 

- Interesant. Nu am auzit de nimeni să se fi întors de „dincolo" 
să ne povestească de cărţi. Eşti sigur că acel trecător era viu? 

- Da, da... Era cam furios. Şi puţin băut... hehe, dar ştia ce 
vorbeşte. 

- Şi ce propui? Cine se duce printre morţi să o aducă? 

- Voi, desigur. 

- Eroule, ce ar fi să-l prefaci în iepure? Gata fezandat, că mi 
s-a cam făcut foame... Atunci nu are decît să-şi caute singur 
cartea! 

- Bine, vin şi eu, acceptă grăbit Johanam. 

- Aha. Mergem toţi trei... Ce-ar fi să mergi singur? Eu îmi 

aştept iubita, nu ştiu ce-mi zice că va trece pe aici în curînd... 

- V-am spus că singur nu mă descurc. Hehe, am nevoie de 
lumină. Eroul zicea că ştie să facă vrăji, nu-i aşa? 

- Ce nevoie ai de lumină? nu-l pricepu Zildir. Un mort nu are 
nevoie de aşa ceva... 

- Un mort?! Ferească-ne Marele Zeu de piaza rea! Cine 
vorbeşte de morţi? 

- Lasă-I să vorbească, Zildir, sări Eroul în apărarea învăţatului. 

- Deci, ne ducem mîine în Oraşul Morţilor. Acolo trebuie să 
fie! Hehe, o găsim noi... 

- Hmmm... interesant. Deci morţii au un oraş? 

- Oh, da, hehe. Cel mai mare din lume! 

- Şi morţii locuiesc acolo? 

- Da... de sute de ani, poate mii... 

- Şi... vă vizitează? 

- Să ne viziteze, hehe? Desigur că nu, îşi făcu el un semn 
cu degetul pe frunte. De ce vorbiţi, hehe, prostii? He? He? Nu 
ştiţi că nu-i bine? Cu atît mai puţin acum, cînd ne ducem acolo 
printre ei... 

- Deci, sunt morminte pe acolo? 

- Desigur, multe morminte. 

- Un oraş întreg. 

- Da, de aceea îi şi zice Oraşul Morţilor, hehe... 

- Am lămurit-o, se întoarse Zildir spre Erou. Cam greu... 
Nu-i plăcut, dar asta e. Să mergem! De ce ai nevoie de noi? 

- Aaaa... nu-i chiar aşa de uşor, hehe... hm... E nevoie de 
lumină. Şi apoi, sunt pericole pe-acolo... 

- Pericole? ciuli Eroul urechea. Ce fel de pericole? 

- Păi, tot felul... Cobre, hehe, scorpioni, trape, vrăji... Chiar 
şi tîlhari. 

- Oh, chiar şi tîlhari, se strîmbă Zildir. De şerpi şi trape 
scăpăm eu cumva, dar de tîlhari... De ce nu te duci singur, 
jupîne, lăsîndu-ne pe noi în pace? se înfurie vraciul deodată. îţi 
trebuie Cartea, du-te şi ia-ţi-o. Mie nu-mi trebuie nici o carte. 
Mă simt bine aşa cum sunt. Am scăpat de pacostea cu vrăjile... 
Dacă nu ar fi atît de frig, aş zice că-s în Rai! 

- Nu pot singur, se milogi Johanam. Mi-e frică de întuneric... 

- De întuneric! ridică vraciul braţele scheletice spre tavan. 
De cobre nu? 

- Ba da, hehe, şi de şerpi. Pe întuneric nu-i poţi vedea, poţi 
călca pe ei... 

- De trape, nu? 

- Oh, da. Mai ales dacă dai peste ele.^.. 

- ...pe întuneric, îl completă Zildir. Ăsta e tîmpit, îi spuse 
Eroului care se hlizea alături, deşi se cam îngălbenise la faţă la 
aflarea veştii. 

- Uite, vă. ..plătesc! se hotărî heberul cu inima strînsă. Vă 
dau bani! 

- Da? se arătă vraciul interesat. Cîţi? 

- Păi, ştiţi, hehe, că nu prea sunt bogat... Nu am nici eu prea 
mulţi... 

- Cîţi? îl privi vraciul crunt. 

- Vă dau... vă... zece! 

- Zece? se miră Zildir. Ai spus „zece"? 

- Ddd...da. Ştiu că e mult, dar aşa sunt eu, cu inima, hehe, 
largă. Dar să nu spuneţi la nimeni, mai ales lui Zahoni... 

- Ce zici, Zildir? Zece galbeni nu-i de colo... 

- Zece galbeni? se înecă bătrînul. Cine a vorbit, hehe, de 
galbeni? Taleri! Taleri de argint! 

- Păi, un bărbier face zece taleri, zise Zildir încruntînd 
sprincenele. Pe un ras. 

- Da? Dar crezi că e uşor, hehe, să razi pe cineva? Trebuie să 
ştii meseria! Să ai scule, scaun... Frizeria ta. Oho! Şi apoi, dacă 
tai pe cineva? Dacă te dă în judecată? He? He? 

- Jupîne, un bărbier face de zece ori zece taleri - PE ORĂ! ! Şi 
nu-şi pune pielea la saramură. Nu tunde şerpi. Nu bărbiereşte 
cobre! Tu-ţi baţi joc de noi, trase vraciul concluzia. 

- Of, fie... Uite, vă dau o sută! Dar mai mult nu pot, hehe, 
să nu-mi cereţi! 

- Nu-ţi cerem, îl linişti Eroul. Te duci singur, nu te costă nici 
un ban. Faci gheşeft!... 

- Hmm... Heberul căzu pe gînduri. După cîteva minute se 
lumină la faţă. 

- Bine, vă dau zece galbeni! 

- La fiecare? îl încercă Eroul. 

- La fiecare, pungaşilor. Fie de la mine, hehe, să nu spuneţi 
că-s om rău. Numai să nu spuneţi nimic la nimeni, hehe, că rîd 
de mine... 

- Zahoni... ăăă, Daud, îl opri vraciul pe negustorul ce trecea 
grăbit prin încăpere, am şi eu o întrebare. 

- Spune, îl privi acesta crunt. 

- Să zicem că am - dar nu am! - ziceam, să zicem că am 
zece galbeni. 

- Nu ai. 

- Nu am, ştiu, dar să zicem că am... 

- Nu ai! Robul nu are nimic. Banii sunt ai stăpînului. Cînd ai 
zece galbeni, să-mi spui! 

- Cînd o să am, o să-ţi spun, strigă vraciul în urma lui. Aşa 
cum mi-am închipuit, se întoarse el spre Johanam, după ce 
Zahoni închise uşa în urma lui. Ai vrut să ne înşeli! Ţie nu-ţi 
este ruşine?! 

- Ruşine? Gheşeft nu-i ruşine să faci... 

- M-am hotărît, îi zise vraciul Eroului. Dacă tu vrei să mergi, 
n-ai decît. Eu nu mai fac un pas către Oraşul acela al morţilor 
nici picat cu ceară! 

- Nici eu nu merg! răsuflă Eroul uşurat. îi fusese teamă ca 
nu cumva Zildir să vrea să meargă, mînat de curiozitate. 

- Mă nenorociţi! se luă heberul cu mîinile de cap. Cum găsesc 
eu, hehe, cartea aceea? 

- Stăpîne, zău dacă-mi pasă. Cînd vii cu ea, să mi-o arăţi şi 

mie... 

Pînă la urmă Johanam nu avu încotro. 

- Bine, uite ce facem. Dacă găsesc cartea, vă dau drumul. 

- Unde ne dai drumul? 

- Vă eliberez! Da! Pierd o groază de bani, ticăloşilor, hehe... 

- Ne eliberezi? Dacă te ajutăm, suntem liberi? 

- Da. 

- Semnezi zapis? 

- Nu credeţi în cuvîntul meu? 

- Nu! răspunseră cei doi robi, rînjind. 

- Asta nu-i frumos, hehe. Sunt om serios, respectat în 
Cetate... 

- Nu! 

- Oi, oi... bine. Facem zapis. 

- La Templu! 

- De ce la Templu?... Bine, la Templu. 

- în limba albină, să înţelegem şi noi ce semnezi. Cu rabanul 

martor! 

- Bine, bine, hehe! Ucideţi-mă, tăiaţi-mă, schingiuiţi-mă! 

Făcură zapisul, aşa cum doriră robii. Lăsară zapisul la 

Templu, la arhivă. 

- Acum mergem? 

- Mergem. Cînd vrei să plecăm? 

- Chiar acum! porni învăţatul heber spre miazăzi pe o uliţă. 

- Stai aşa, bre, nu e chiar aşa de uşor. Poate vom sta pe 
acolo cîteva zile. Ne trebuie hrană, apă, scule, pături... 

Plecară în zori. încărcaţi ca nişte catîri. 

- Poate era bine să închiriem nişte asini, spuse Eroul gîfîind 
sub sarcină. 

- Să întrebe toată lumea unde mergem, hehe? 

- Unde mergi, Johanam? îl întrebă un trecător pe heber. 

- La Templu... 

- încărcat ca un măgar? 

întrebarea le fu pusă de zeci de ori, poate de sute... 

- Eşti cunoscut pe aici, jupîne... 

- Oameni curioşi, hehe, se dezvinovăţi învăţatul. 

- Măcar nu ne speteam cu astea, se plînse Eroul. 

- Data viitoare să trimiţi un copil înaintea ta, strigînd: 
„Mergem la Templu! Fără măgari, aşa ne place nouă să ne 
cărăm propriile sarcini, aveţi voi ceva împotrivă?" îl sfătui ironic 
vraciul. Cel puţin nu mai trebuie să te tot opreşti, ţinîndu-ne pe 
noi cu astea în spate... 

„Dacă va fi data viitoare, îşi zise Eroul, bîntuit de gînduri 
negre. Cine ştie ce ne aşteaptă acolo..." 

A colo" ajunseră în cîteva ore. Recunoscuse şi Johanam pînă la 
urmă, cu nişte asini ar fi ajuns cu mult mai repede. 

- Dar am economisit, hehe, aproape un galben! se bucură 
totuşi învăţatul. 

- Şi ne-ai spetit pe noi. Suntem obosiţi înainte să începem 
căutarea... Chiar, unde căutăm? 

- N.. nu ştiu, mărturisi heberul. în Oraşul Morţilor. 

- Suntem în Oraşul Morţilor, îl informă Eroul. Unde căutăm? 
- Ăăăă... Mormintele alea sunt deschise. Acolo au căutat 
alţii, sunt goale. 

- Bună idee! zise vraciul. Să căutăm atunci morminte închise. 
Unde sunt alea? 

- Crezi că eu ştiu? Căutătorii de morminte le-au găsit mai pe 
toate. Le-au şi jefuit, hehe! 

- Cel puţin acolo nu mai sunt capcane, zise Eroul. 

Stătură aşa o jumătate de oră, în soare, uitîndu-se în jur. 
Zildir tremura de frig ca un apucat. 

- Eu nu mai stau aici, zise el deodată. Pînă vă hotărîţi, eu mă 
vîrîntr-un mormînt! 

Dar pînă să intre, pe lîngă dîrdîială îl apucă şi strănutul. 

Se învîrtiră cei doi printre morminte o vreme. 

- Mai car bagajul ăsta? se supără Eroul. Trebuia să-l lăsăm 
cu Zildir, umblam mai uşor... 

- Cred că ai dreptate, hehe, acceptă imediat heberul. Să-l 
ducem la Zildir. Dar el unde e? privi nehotărît în jur. Toate 
mormintele erau la fel... 

- Uite acolo, zise deodată Eroul. 

- De unde ştii? 

- La intrarea în mormînt sunt ţurţuri de gheaţă. Ţin minte că 
l-a apucat strănutul... 

Intrară. Eroul trebui să facă o vrajă, dînd lumină. Zildir 
dormea pe un mănunchi de vreascuri - de fapt, toată podeaua 
era acoperită cu vreascuri. 

- Ce-o fi cu astea pe aici? se miră Eroul, împingînd un băţ 
cu piciorul. Cu un urlet de groază, aruncă din spinare sarcina şi 
sări în braţele învăţatului. 

- Stai aşa, dă-te jos! Ce ţipi aşa, hehe, că mă sperii?... 

- Şerpi! Cobre! urlă Eroul. 

- Şerpi? clipi speriat Johanam. Unde? 

- Pe jos. Vreascurile! 

Heberul o zbughi afară din mormînt, aruncînd pe jos şi Erou, 
şi traistă... Eroul se căţără rapid pe trupul vraciului. 

- Ce, ce este? tresări acesta din somn. 

- Şerpi! 

- Şerpi! sări vraciul în picioare, aruncîndu-l pe Erou cît colo. 
Unde? 

Eroul nu răspunse, stînd ca paralizat pe grămada de şerpi. 
„Poate dacă nu mişc, nu-i trezesc..." 

- Cred că dorm, şopti totuşi. 

Zildir privi în jur, apoi pe podea. Pereţii mormîntului erau 
acoperiţi de o promoroacă groasă. Vreascurile erau într-adevăr 
şerpi. Subţiri. Negri. Ţepeni. 

- Hm. Interesant. Dorm, sau sunt morţi? 

- Eu ştiu? se ridică Eroul în picioare. La frig, şerpii intră în 
hibernare... 

- Ia să vedem, zise Zildir, aruncînd un şarpe afară, în arşiţa 
soarelui. 

- He, he, ce faceţi? Aruncaţi cu şerpi? auziră glasul heberului. 
Nu v-a muşcat niciunul? 

- Şerpii de aici sunt ţepeni, nu muşcă pe nimeni... 

- Da? se prăvăli bătrînul peste ei. Atunci e mai bine aici. 
Şarpele pe care l-aţi aruncat a început să mişte! 

- Am aflat răspunsul la întrebare, zise Zildir. Eu zic să ne 
luăm tălpăşiţa de pe aici. Frigul nu va ţine mult în mormînt. 
Cînd se încălzeşte, ăştia îşi vin în fire... 

- Interesant, zise Eroul din fundul mormîntului. Frigul a 
venit pînă aici... 

- Da? Şi ce te miră? 

- Ah, nu. Mă bucur, sunt şi aici şerpi îngheţaţi. Dar pe 
peretele ăsta este o cruce. 

- O cruce! zise heberul. Şi ce dacă e o cruce? Ce tot ai tu cu 
crucea aia? 

Cei doi se apropiară de Erou. în lumina albăstruie produsă 
de vîrful toiagului acestuia se vedea desenul de pe perete: cinci 
puncte aşezate în cruce. 

- Steaua Cerului, mai degrabă, îl corectă vraciului. 

- Semnul Jolifanei, zise Eroul. 

- Semnul Raiului, se minună heberul. 

- Mai ştii ce zicea una din proorociri? îl întrebă Eroul pe 
Zildir. „Sub semnul acesta veţi găsi intrarea." 

- Crezi? Să căutăm. 

Căutară, dar în van. 

- Mi se pare mie, sau ai început să tremuri, întrebă la un 
moment dat Eroul. 

- Mda, cred că se face cald... 

- E bine să ne grăbim, în curînd şerpii vor începe să mişte. 
Ia să încerc ceva... 

Apăsă pe cele cinci puncte la întîmplare. Nu se întîmplă 
nimic. Eroul îşi aminti de semnul făcut de creştini: apăsă sus, 
jos, la dreapta, la stînga. Nimic... 

- Parcă aud foşnet la intrare, hehe, şopti heberul speriat. 

Eroul apăsă din nou, de data invers: sus, jos, stînga, dreapta. 

Nimic! 

- Şi centrul? 

Apăsă şi semnul din centru. Cu un huruit, peretele se 
deplasă, lăsînd să se vadă o deschizătură întunecoasă. Eroul 
împinse capătul toiagului, iluminînd un coridor care se pierdea 
în depărtare. 

- Sunt şerpi? întrebă învăţatul. Că ăştia au început să mişte, 
hehe! 

- Nu sunt. Să intrăm. Se strecurară grăbiţi prin deschizătură, 
în urma lor uşa se închise la loc. 

- Dacă trebuie să ieşim pe aici, am frînt-o, zise Eroul privind 
cu atenţie la uşă. Aici are un singur buton, se pare că nu-i greu 
de ieşit. Dar dincolo sunt şerpii... 

- Să mergem, atunci, hotărî Zildir. 

* 

* * 

Se învîrteau prin mormînd de ore întregi. Cînd îşi dădură 
seama că sunt într-un labirint, era deja prea tîrziu: rătăciseră 
de mult drumul. 

- Ce facem? îşi frînse heberul mîinile. Aproape că-mi vine să 
renunţ la Carte, hehe, şi să mă întorc acasă. 

- Aşa, aşa! îl susţinu Zivnir. Să ne iei şi pe noi cu tine, că noi 
am cam pierdut drumul... 

- Uite ce zic eu, îşi aminti Eroul de nişte jocuri jucate în 
tinereţe. Trebuie să ne facem o hartă a coridoarelor. Le marcăm 
şi căutăm să nu mergem de două ori pe acelaşi drum. 

- Cu ce le marcăm? 

- O cretă ar fi fost bună, dar e bun şi un tîrnăcop. Facem 
semn la fiecare capăt de coridor. Şi facem o hartă. 

- Hehe, pe ce? 

- Orice e bun. O hîrtie, un papirus, o pînză... 

Cu aceasta ocazie descoperiră că singurul bagaj pe care-l 
mai aveau cu ei era traista anemică purtată de heber. în graba 
lor, lăsaseră bagajele în mormîntul plin de şerpi. Mai grijuliu cu 
propriile-i lucruri, Johanam îşi pusese traista pe umeri cu prima 
ocazie. 

Nu găsiră nici hîrtie, nici foi de papirus - dar găsiră nişte 
pene de scris şi o călimară. 

- Ce-s cu astea? se miră Zildir. 

- Ah, voiam să scriu cu ele, hehe, o carte, zise heberul. 

- Pe ce? 

- Am uitat papirusul... 

Cămaşa lui Zivnir era azuriu deschisă. 

- Doar n-oi sta în pielea goală?! se plînse acesta clănţănind 
din dinţi. 

- Tot ţi-e prea cald. Las' că-ţi trece. Şi apoi, ai caftanul... 

Tîrnăcop nu găsiră, desigur, dar heberul purta la brîu un 

pumnal pe care-l folosea mai ales la ascuţitul penelor. Era bun 
să scrijelească semne pe pereţi. 

începură chiar în acel loc, marcînd coridorul cu un număr 
- idea Eroului - şi desenînd pe cămaşa lui Zildir coridorul, cu 
numărul corespunzător. După cîteva ore începură să-şi cunoască 
împrejurimile. între timp obosiseră şi îi apucase somnul. Şi 
foamea. Noroc că Zildir nu se mai plîngea de foame chiar atît 
de des... 

- Să dormim, propuse Johanam. 

Robii nu-l contraziseră. Eroul făcu lumina mică şi încercară 
să doarmă pe unica pătură pe care o mai aveau. Cel mai rău 
era pentru Zildir: coridorul era uscat şi destul de cald, aşa că 
tremura ca varga. 

- Dacă dă cineva peste noi, hehe? întrebă heberul. 

- Cine să dea? 

- Nu ştiu. Tîlharii. Hoţii de morminte... 

- Ne anunţă foşgăitul şerpilor. Cum crezi că vor trece de ei? 

Bătrînul preferă să nu răspundă. Adormiră. Se treziră la un 

moment dat - vraciul trăgea de ei. 

- Ce-i? S-a întîmplat ceva? întrebă Eroul cu ochii cîrpiţi de 
somn. 

- Nu pot să dorm, clănţăni vraciul. Iar voi sforăiţi... 

- Noi sforăim? se împotriviră jigniţi cei doi. Heberul completă: 

- Eu nu sforăi niciodată! He! He! 

- Da, da, nici eu, îl asigură vraciul ironic. 

- Ba tu sforăi! 

- Treaba este, ce facem? Nu-i drept: voi dormiţi şi eu să stau 
treaz! 

- Atunci, ţine-ne treji, acceptă Eroul, nu foarte bucuros de 
invidia prietenului său. Spune-ne o poveste. 

- Ce poveste? N-o ştiu decît pe cea a unchiului meu. 

- Pe aceea mi-ai spus-o 

- Mie nu, hehe, sări Johanam. 

- Pe tine nu te interesează! i-o reteză vraciul. 

- Ia spune, cum te-ai întîlnit cu Jolifana? 

- Aaa, nu ţi-am spus? Păi, am întîlnit-o prin unchiu-meu, 
Zivnir. Am intrat odată la el. Avea el o cutiuţă... 

- Alune de gheaţă. 

- Ştii? Mda... Şi unchiu m-a prins - nu m-am putut stăpîni 
să ajung la mine în chilie... 

- Te-a apucat tuşea, spuse cu siguranţă în glas Eroul. 

- Da. De unde ştii?... Adică... Aşa. Şi pe cînd mă ameninţa 
că-mi rupe urechile - auzi, ca la un copil fără minte! - a venit 
un străjer să anunţe că are două vizitatoare. De obicei străinii 
nu intră în Palat ca la crîşmă, dar se pare că ele erau deja în 
Palat. Cred că le băgase Crăiasa... Zivnir a poruncit să le aducă. 
Erau ele: femeia şi fetiţa. 

- Oare cum o cheamă pe femeie? Toţi le-aţi întîlnit, toţi ştiţi 
cum o cheamă pe fetiţă, dar nimeni nu ştie cum o cheamă pe 
mama ei. 

- Nici eu nu ştiu. Sunt mulţi ani de atunci - cred că ne-a 
vizitat cînd l-au întîlnit pe bucătar, sau poate mai tîrziu, cînd 
l-au cunoscut pe Ifichim... Pentru noi timpul trece altfel. 

- Bine faci că-l cerţi, a zis femeia intrînd. Alunele de gheaţă 
sunt periculoase. După ce te înveţi cu ele, nu te mai poţi lăsa. 
Şi sunt scumpe... 

- Mi-e îmi spui, mormăi Zivnir. Am făcut şi eu prostia să mă 
dedau la ele... acum vreo trei sute de ani. Dacă nu aveam un 
frate care să-mi mai trimită cîte o cutie, de mult vindeam toate 
cărţile... cu rafturi şi Palat cu tot! Golanul ăsta - vorbea despre 
mine... - abia le-a prins gustul. Dar voi ce faceţi? 

- Umblăm. Rău ai făcut că m-ai adus aici, se plînse 
femeia. Trebuia să mă laşi în lumea mea. 

- Am nevoie de tine. Dacă umblam eu. Duşmanul 
prindea de veste. Pe tine nu te ştie, nici nu te bănuie. 
Toţi cei din lumea asta au cîte ceva din Duşman, cît de 
puţin, în sufletul lor. îi ştie. Tu vii din altă lume. 

- Crezi că eu nu am pete? 

- Ai, dar ale altui Duşman. Acela te-a pierdut, nu-i 
pasă de tine. Ăsta nu te ştie... 

- Dar bănuie ceva. Are şi el puteri de premoniţie. A 
văzut că i s-a întunecat steaua cînd am venit aici. Mai 
ales, cînd am născut-o pe Jolifana. 

- Ştiu. Şi îmi pare rău de acei prunci care au trebuit să 

moară pentru a ascunde existenţa ei. Jertfa e întotdeauna 
mare cînd se are mult de cîştigat. Ce ai mai aflat? 

- Am început să bănuiesc cine vor fi călătorii. 
Proorocirile au început să se lege... 

- Da? se bucură Magul. Ai şi găsit vreunul? 

- Am găsit. Flămîndul. Şi un ucenic - fără el nu se va 
putea intra... 

- Aha. Cu ce vă pot ajuta? De ce aţi venit la mine? Ştiţi 
că e periculos... 

- Ştim. O să plecăm imediat, ne ascundem o vreme. 
Dar Jolifana a zis că trebuie să venim aici. A găsit unul 
dintre Călători. 

- Zău? în Palat? Cine e? 

- Nepotul tău. 

- Bicisnicul de nepot?! Sunteţi sigure? Cu ce vă poate 
ajuta el? 

Eu am încercat s-o întind atunci. Nu-mi place cînd se 
vorbeşte despre mine aşa... Dar unchiu-meu a ridicat 
numai mîna şi m-am întors ca un mieluşel - ştiam că nu 
mă pot împotrivi. 

- Ia să vedem ce are Jolifana de spus, zise el atunci. 
Eu mă îndoiesc - dar am început să cunosc puterile fetei 
tale. Zii, fetiţo! 

Fetiţa s-a apropiat de mine şi mi-a întins ambele 
mînuţe. Nu am avut încotro şi am întins o mînă. Ea mi-a 
întors-o cu faţa în sus şi s-a uitat, urmărind diferitele 
linii cu degetul. La urmă şi-a ridicat ochii spre mine şi 
mi-a zîmbit. Am simţit cum mă liniştesc. 

- Vei călători, îmi spuse. Departe. O singură dată... 

- Nu, dacă am ceva de spus, m-am împotrivit eu. 

- Ai ceva de spus, dar cred că o să mergi de bună voie. 
De acolo o să te întorci Vraci. 

Cuvîntului „vraci" îi dădu toate tainele şi emoţiile care 
cuprind un mag, un mare mag, stăpîn deplin pe toate 
puterile lui, cînd reuşeşte o magie de mare efect. Un mag 
tot atît de mare ca şi unchiul meu, poate chiar mai mare! 
începusem să mă luminez la faţă, cînd ea a completat, 
şovăitor: 

- Dacă te întorci... 

- Aha, am mormăit eu, atunci. 

- O să stai alături de robul alb... Eşti unul din cei cinci! 
Vei scăpa de blestem numai cînd vei fi OM. A accentuat 
acest cuvînt, „om". Ce o fi vrut să spună? Unchiu' pufni 
în rîs - după care îl apucă tuşea. Cred că băgase o alună 
în gură... 

- Să nu uiţi! Ai putere să faci o singură vrajă - dar 
nu asupra Duşmanului. Asupra lui vrăjile nu au putere. 
Dacă nu faci vraja care trebuie, cînd trebuie, asupra cui 
trebuie, veţi pieri cu toţii! Vom pieri cu toţii... Oricum va 
fi, orice se va întîmpla, nu uita: cei doi neisprăviţi duc 
soarta lumii pe umerii lor! 

Aici a părut că-şi pierde cunoştinţa. Mama ei sări şi 
o prinse în braţe, eu eram prea uimit să pot face vreun 
gest. 

- Este încă slabă, îi spuse ea lui Zivnir, strîngînd fata 
la piept. O să crească - dacă avem noroc. Am încercat să 
ne adăpostim aici în Cetate, dar brutarul ne-a refuzat, 
îmi pare rău că am aruncat blestem asupra lui... Soarta 
se va răzbuna, vom avea de străbătut tot pămîntul ca să 
adunăm Călătorii. Iar eu nu voi fi aici cînd va avea loc 
Întîlnirea. îmi pare rău, zise ea din nou. 

- Poate e mai bine aşa, zise Zivnir. Duşmanul va începe 
să bănuiască ceva. Va încerca să pună piedici... E mai 
bine să avem Călătorii împrăştiaţi. 

- Poate că ai dreptate. Oricum, cei mai mulţi vor fi 
aici, în Cetate. E bine că eşti aici, poţi veghea asupra lor. 

- Ce o să faceţi acum? 

- Ne pierdem... Vom apărea numai cînd va fi din nou 
nevoie de noi. 

Cînd fetiţa s-a simţit mai bine, au plecat. Nu le-am mai 
văzut niciodată - dar nu am uitat proorocirea. Cu fiecare 
boroboaţă am fost tot mai hotărît să plec în Căutare. 
Aşteptam cu nerăbdare aceea clipă. Ştiam că voi şti de 
ea de la unchiu-meu. Ţi-am spus că nu-şi poate ascunde 
cu totul gîndurile de mine - suntem rude apropiate şi 
am stat prea mult împreună. Pe urmă am cunoscut-o pe 
Zulfina... O întîlnise şi ea pe Jolifana - şi a recunoscut în 
mine unul dintre cei cinci... 

- Cine sunt cei cinci? 

- Nu ştiu. Cred că, pe lîngă mine, mai este şi Felimon. Cred 
că noi suntem cei doi „neisprăviţi"... Ceilalţi pot fi oricare, poate 
chiar şi Zulfina - deşi ea pare să nu se includă în acel grup. 
Cum ştii, ea îi cunoaşte pe toţi Călătorii... 

- Şi care e rolul meu? întrebă Eroul. 

- Nu ştiu. Cred ce zice unchiul meu - tu eşti catalizatorul, un 
fel de... magnet. Ştii cuvîntul ăsta? 

- îl cunosc. Ştiu şi ce efect are un magnet. 

- Da. Tu ne vei aduna, tu ne vei marca soarta, destinul. 
Alături de tine noi ne vom găsi menirea... 

- Un fel de Harap Alb, zise gînditor Eroul. 

- Harap Alb? Ce-i asta? 

- Un erou dintr-un basm... Cum să-ţi explic? Pe meleagurile 
mele, sclavii, robii, erau numai oamenii închişi la piele. Li se 
zicea „Harapi". „Harapul" era negru şi rob. Iar acest personaj de 
basm, prinţ, fiu de Crai, ajunge robul unui duşman... De aceea 
i se zice „Harapul Alb". 

- Robul Alb... Tu eşti rob şi eşti alb... 

- Dar eu nu sunt duşman, hehe, se împotrivi Johanam, care 
asculta şi el prins, povestea vraciului. 

- Nu, nu eşti, îi făcu Zildir semn să tacă. Iar eu îţi stau 
alături, călătorind departe... De fapt, eu sunt singurul care 
îţi sunt alături de la început. Pînă aici proorocirea pare să se 
împlinească... Doar un lucru nu pricep: de ce mi-e frig? 

- în acel basm, Harap Alb avea cinci ajutoare, nişte 
aschimodii. Un fel de fiinţe fantastice, nici oameni, nici animale, 
nici spirite... Flămînzilă, Setilă, Gerilă, Ochilă şi Păsărilă-Lăţi- 
Lungilă. Lui Gerilă îi era frig cînd era cald şi cald cînd era ger... 

- Eu sunt, deci, Gerilă... Şi totuşi, sunt om... adică, vraci. 
Adică... nici nu ştiu ce mai sunt. Mi-am pierdut de tot darul 
magiei. 

- Şi eu ce rol am în toată povestea asta? întrebă heberul. Pe 
mine mă interesează un singur lucru: Cartea! 

- Atunci să pornim să căutăm Cartea, zise Eroul. Nu are rost 
să ne pierdem timpul pe aici, dacă tot nu dormim. 

Le mai luă cîteva ore să termine de cartografiat întregul 
labirint. Găsiră între timp şi uşa prin care intraseră - o 
recunoscură după butonul care deschidea, eventual, ieşirea. 

Rămăsese o singură zonă întunecată, chiarîn centrul necropolei. 

- Dacă e să găsim ceva, doar acolo vom găsi. 

în final restrînseră aria la o singură cameră - dar nu reuşeau 
să găsească nici o intrare. După ce se învîrtiră de cîteva ori 
pe coridoarele care o mărgineau, ciocănind în pereţi, se opriră 
obosiţi. 

- Cum intrăm? întrebă vraciul. Ar trebui să fie undeva o uşă, 
dar nu o putem găsi. Am căutat cu atenţie fiecare perete... 

- Dacă nu-i în perete? întrebă deodată Eroul. Poate nu am 
căutat unde trebuia. 

- Pe podea nu e, ne împiedicam de ea, hehe, zise Johanam. 

- Hai să mai mergem o dată. 

De data asta Eroul privea în jur căutînd orice element 
care ieşea din context. Zona centrală avea forma unui romb, 
coridoarele exterioare intrînd pe la capete, astfel că fiecare 
coridor avea forma unui „Y". într-un singur loc o intrare joasă, 
chiarîn mijlocul unui coridor, ducea într-o mică încăpere. 

- Ce este acolo? întrebă Eropul. 

- Nimic, răspunse vraciul. Eu am fost acolo. O scară cu trei 
trepte şi o mică încăpere. 

- Să vedem. E singurul lucru asimetric în toată chestia asta. 

într-adevăr, era o încăpere îngustă şi înaltă. Chiar în mijloc, 

scara întrerupea podeaua în două jumătăţi. Numai că încăperea 
nu era goală: pe podea erau împrăştiate trei blocuri de piatră, 
un fel de cuburi. Mai erau coloane înalte cam pînă la brîu, nişte 
vaze în care or fi fost nişte plante, cîndva, ba chiar şi un bazin 
cu apă. într-un cap al cămăruţei era un perete din piatră, la fel 
de înalt ca şi coloanele, cu o singură deschizătură. 

- Aici o fi ceva, hehe, zise heberul. Să căutăm. 

Căutară. Cu atenţie, fiecare bloc de piatră, coloană, perete... 
dar nu dădură peste nici o pîrghie. Ciocăniră pereţi - totul suna 
a plin. Eroul se aşeză obosit pe trepte şi privi din nou încăperea. 
Deodată, o amintire îl făcu să privească, cu alţi ochi, încăperea. 

- Zildir, ia măsoară, te rog, cele trei blocuri de piatră 

- Cu ce? 

- Cu o aţă, cu degetele, cu ce vrei tu. Numai să fie bine 
măsurat. 

Vraciul îşi dezlegă cordonul de la caftan şi măsură o muchie 
a unui bloc, apoi al celorlalte blocuri. 



Pc Tarîmul unui Joc 



345 



- Sunt la fel, anunţă el 

- Ar încăpea pe aici, între scară şi perete? 

- Dacă le-am împinge? Da... dar de ce să le împingem? 

- Vezi dacă ar intra pe deschizătura aia din zid. 

- Da, confirmă vraciul. 

- Şi dacă, puse alături, ar încăpea în acea despărţitură. 

- Da, zise din nou Zivnir. Dar de ce? 

- Eu cred că acolo, lîngă perete, dincolo de zid, sunt trei plăci. 
Apăsate simultan, vor deschide o uşă. Noi suntem prea uşori să 
o putem face - doar blocurile de piatră vor apăsa trapele. 

- Păi, să-i băgăm, se opinti heberul într-un bloc de piatră. 
Nici nu-l clinti... 

- Stai aşa, strigă Eroul la el. Asta nu e chiar aşa de uşor pe 
cît pare. Cel ce a făcut trapa asta nu vrea ca cel ce va intra în 
încăperea secretă să intre din întîmplare. Blocurile se vor mişca 
numai împinse, şi numai într-o anumită ordine, pe un anumit 
traseu. Altfel, le blochezi, nu ajungi cu toate trei în despărţitură. 
Trebuie să gîndim mai întîi, să rezolvăm problema pusă. Dacă 
îi băgăm în pereţi, sau unul în altul, nu îi mai putem clinti... iar 
dacă va cădea vreunul în apă, nu-l mai putem scoate. Să avem 
grijă! 

Heberul veni cu o propunere: să nu mişte blocurile ci să 
folosească alte obiecte. Cum nu aveau nici un obiect, fiecare 
luă locul unui bloc. După două ore şi o mulţime de năduşeală şi 
înjurături, blesteme şi păr smuls din cap (mai ales de heber), 
dădură de cap problemei! într-un fel. Cele două blocuri din 
spatele bazinului nu aveau cum să fie scoase. Ideea veni de la 
observaţia că în a doua jumătate a încăperii se puteau observa 
două posibile trasee. 

- Deci, primul bloc împins trebuie să fie lăsat pe unul din 
aceste trasee, poate se întîmplă ceva. Bun. Deci, începem cu 
bolovanul de colo. îl împingem acolo printre perete şi trepte, 
apoi acolo, apoi pînă acolo. Să vedem ce se întîmplă... 

împinseră. Cînd blocul ajunseîntre o coloana şi un ghiveci, se 
auzi un clichet şi o parte din vaza care împiedica mişcarea celui 
de-al treilea bolovan se mişcă în jos, pînă la nivelul podelei. Cei 
trei strigară bucuroşi. în mai puţin de un sfert de oră puseră toţi 
trei bolovanii în spatele peretelui. Plini de transpiraţie, băgară 
cel de-al treilea bloc între ceilalţi doi care îşi găsiseră deja locul 

acolo - şi din adîncuri de auzi un huruit! Cei trei începură să 
ţopăie de bucurie, luîndu-se în braţe. 

- Puteai să mişti bolovanii prin magie? întrebă Johanam 
gîfîind . 

- Puteam... Cred... 

- De ce nu ai încercat? 

- Nu m-am gîndit, recunoscu Eroul. 

- Aoleo! îl căină vraciul Ce mai Mag eşti şi tu... 

- Tu de ce nu mi-ai spus? se răţoi Eroul. Nu am fi pierdut 
atîta timp! 

- Păi, eu nu am ridicat niciodată nimic prin vrajă... doar din 
întîmplare. 

- Bun, să mergem să vedem ce s-a întîmplat. 

Ieşiră în coridor. Nu părea să se fi întîmplat nimic - dar în 
coridorul următor zăriră imediat o gaură în mijlocul podelei. 
Era pătrată, de vreo trei paşi, şi destul de adîncă. Chiar în faţa 
găurii, pe peretele dinspre camera secretă, apăruse masca unei 
femei. 

- E mama Jolifanei, zise Zildir. De ce o fi apărut? 

- O fi vreun oracol, îi răspunse Eroul. Dar de ce groapă? Nu 
pare să ducă niciunde, nu are nici un buton... La ce e bună o 
groapă? 

- Ca să te ascunzi, hehe, găsi imediat un răspuns heberul. 

- Să te ascunzi? De ce să te ascunzi? 

- Cine ştie ce pericol poate veni... 

- De unde? Nu-i nimic aici... Priviră totuşi în groapă cu toată 
atenţia. Pe fundul ei părea să fie o placă... 

- Nu poate intra decît unul dintre noi, zise Zivnir. Cred că tu 
ar trebui să intri, se adresă el stăpînului. Tu eşti mai slăbuţ... 

- Eu nu mă bag în nici o gaură! De aceea vă plătesc pe voi, 
să nu intru eu prin găuri. 

- Bine, atunci mă bag eu, se hotărî vraciul, gata să sară. 

- Stai puţin, îl opri Eroul. Mi-am amintit de una din întîmplările 
prin care a trecut Harap Alb. Cred că este un mesaj care mi se 
adresează... Ca şi problema cu bolovanii - nu cred că cineva de 
pe lumea asta are cunoştinţă de acel joc jucat de mine... 

- Ce fel de mesaj? 

- Că eu trebuie să intru în gaură. Şi că poate fi foarte 
periculos. A fost singura aventură rezolvată de Harap Alb fără 

ajutorul altora. Trebuia să taie capul Cerbului - dar cine cădea 
sub privirea Cerbului, murea. Aşa a scăpat - s-a ascuns într-o 
groapă. 

- Atunci, sari tu în groapă, îl îndemnă Zildir. 

- Voi ieşiţi din coridorul acesta, să nu vi se întîmple ceva... 
Să nu vă uitaţi încoace, orice s-ar întîmpla. Nici chiar dacă vă 
chem eu. Pînă nu vin după voi, staţi acolo! 

Cînd îi văzu dispărînd după colţ, Eroul sări în groapă. Cum 
atinse placa de pe fundul ei, auzi un clichet şi pe deasupra 
gropii - mai înaltă decît el cam cu o palmă - trecu ceva, ca o 
pală de vînt. Şi de undeva începu să se audă curgînd apa. 

Eroul aşteptă răbdător să se întîmple ceva. Acum începea 
să regrete vitejia de moment, deşi era sigur că aceasta era 
singura cale de a pătrunde spre zona secretă. De deasupra auzi 
un glas de femeie: îl chema pe nume. Era glasul iubitei... 

- Ai rezolvat ghicitoarea, ai rupt blestemul! Poţi să intri 
acum. 

Vru să se ridice, să vadă peste buza gropii - dar mîna îi 
alunecă pe peretele ud. Apa începuse să se scurgă în groapă. 

- Hai, te rog, ieşi! Nu te-am mai văzut de atîta timp... Să 
ştii, eu te mai iubesc. Şi pe mine m-a adus aici, ştiam că tu eşti 
singura mea scăpare. Vino, mi-e dor de tine... Ştiu că putem 
îndrepta lucruri... Zi ceva! 

încercă să zică ceva, dar emoţia îl strînse de gîtlej. încercă 
să-şi dreagă glasul - şi îşi auzi propriul glas strigînd de deasupra 
gropii: 

- Zildir, vino iute! S-a deschis intrarea! 

Se aşeză şi mai jos în groapă, rugîndu-se în gînd ca vraciul 
să-i asculte povaţa. în gît i se puse un nod, şi lacrimi îi usturară 
ochii. Nu, ea nu-l mai iubeşte... Nu-i este dor de el, lucrurile nu 
se vor îndrepta niciodată! E o minciună - o vrajă menită să-l 
scoată afară. Cu lacrimile curgîndu-i pe obraji, făcu o vrajă: o 
perdea de foc închise capătul coridorului. Poata asta îi va ţine 
pe cei doi departe. 

- Hai afară, s-a deschis intrarea, auzi glasul lui Zildir de 
deasupra gropii Hai repede! 

- Nu pot singur, zise gîtuit Eroul. Dă-mi mîna. „Cum o fi 
trecut de foc? se întrebă. Poate a trecut înainte să fac vraja 
- noroc că nu l-am ars." Aşteptă în tăcere, dar nu se întîmplă 

nimic. 

- Ieşi, auzi o voce străină de femeie. Sunt mama Jolifanei. 
Trebuie să îţi spun neapărat o taină! Veţi pieri dacă nu-mi asculţi 
povaţa! 

- Spune, reuşi să şoptească de pe fundul gropii. Te aud. 

- Nu pot aşa. Ieşi afară, nu ţi se va întîmpla nimic - eu am 
pus vraja asta. Acum ai rupt-o. Vino. 

Glasul căpătase inflexiuni hipnotice. Eroul s-ar fi opintit să 
iasă - dacă apa nu i-ar fi ajuns între timp la buze. Se trezi 
înspăimîntat. Apa îl va face să iasă, dacă nu vrea să se înece! 

- Nu mă crezi? Ieşi, ai să te convingi! 

- De ce ai adus-o pe ea? se înfurie deodată. Nu trebuia să o 
aduci! Nu te cred. Nu te mai cred! 

- Nu eu am adus-o. A pus Duşmanul vrăji pe aici. Bine că ai 
rezistat şi nu ai ieşit... dar acum pericolul a trecut, ieşi! 

- Nu te cred. Dacă eşti mama Jolifanei, spune-mi cine este 
vraciul! 

- Vraciul? Zildir, bineînţeles. Ieşi! 

- Nici vorbă, zise Eroul afundîndu-se în apă. Mai bine mă 
înec. Nu eşti mama Jolifanei! 

Apa îi trecuse peste nas. Se ridică puţin... Va fi oare forţat 
să iasă? O vrajă îi trecu prin cap: nu ştia să materializeze nimic, 
dar putea face găuri prin material. Găuri de-a lungul toiagului 
care plutea în apă alături de el şi îl duse la buze. Putea să 
respire, fără a se teme. Cînd apa îi trecu peste cap, încetă să 
mai audă şi glasul melodios, hipnotic. 

Deodată o explozie puternică zgudui întreaga structură. Din 
tavan căzură cîţiva bolovani imenşi - dar coridorul rezistă. O 
crăpătură în podea lăsă apa să se scurgă în adîncuri. Ascultă cu 
grijă. Nu se mai auzea nimic. 

- Hei, mai trăieşti? auzi de departe glasul lui Zildir. Ce e 
acolo? 

- Tu eşti? strigă la rîndul lui. 

- Eu, cine vrei să fie? 

- Ţi-a folosit vocea, zise Eroul. Nu ştiu dacă eşti tu cu 
adevărat. Vino să mă ajuţi să ies. 

- Cum naiba să vin? Este o perdea de foc aici... Auzi, 
lighioana, să ne ardă de vii. Am auzit cînd m-ai strigat, dar 
n-am putut veni. 

- Tu cine eşti? încercă Eroul să se convingă. 

- Zildir. Ce, eşti nebun? Nu-mi recunoşti vocea? 

- Şi eu sunt aici, hehe, auzi şi glasul heberului. 

- Nu, cine a zis Jolifana că eşti. 

- Neisprăvitul? Unul dintre ei, oricum... 

- Bine, veniţi aici. Lăsă vraja să dispară. în curînd auzi nişte 
paşi apropiindu-se. 

- Pfiu, ce s-a întîmplat aici? auzi glasul lui Zildir de deasupra, 
întradevăr, vraciul se aplecase deasupra gropii. 

- Nu ştiu, din groapă nu văd nimic. Dă-mi mîna! 

Ieşind afară, putu vedea. Peretele pe care stătuse masca 
era zdrobit: o gaură mare se deschidea în el. Se pare că 
masca explodase. Podeaua coridorului avea o crăpătură adîncă 
dintr-o parte în alta, trecînd prin gaura în care fusese ascuns, 
iar bolovanii căzuţi din tavan zăceau de-a valma. Peretele 
opus deschizăturii din perete era acoperit cu săgeţi. Eroul se 
cutremură: oricine ar fi stat în coridor ar fi fost străpuns de ele. 
Mai mult ca sigur vîrful lor era otrăvit... 

- Să vedem ce-i acolo, zise heberul curios. 

Priviră prin deschizătura din perete. în mijlocul încăperii în 
formă de romb se înălţa un cub de piatră, cu latura de patru 
paşi. Pe ea se afla o cutie din lemn. 

- Hm, hai să mergem, zise vraciul păşind cu picioarele lui de 
cocostîrc peste sfărîmături - dar heberul se repezi înaintea lui. 
Pînă să ajungă ceilalţi doi lîngă el, bătrînul luase cutia în mînă 
şi o deschisese. 

- Cartea! strigă el bucuros. Am ştiut eu, hehe, am ştiut eu! 

Dar Eroul auzise un clichet metalic cînd cutia fusese ridicată. 

într-adevăr, în mijlocul cubului se înălţa un buton.. 

- Ai declanşat o trapă, zise el heberului, speriat. 

- Unde? Cum? 

Eroul îi arătă butonul. 

- Se va întîmpla ceva? îl apucă groaza pe Johanam. 

- Nu ştiu. Nu-i bine, mai bine o ştergem de aici. 

Fără nici o vorbă, se repeziră afară din încăpere. Ajutîndu- 
se de hartă, porniră spre ieşire. Străbătură cîteva coridoare şi 
se apropiau deja de uşă, cînd, din faţa lor se auzi un zgomot 
nedesluşit: un fel de fîşîit. Dădură colţul şi se opriră îngroziţi: 
coridorul era plin literalmente cu şerpi. Sute, mii poate. Simţind 

lumina, începură să sîsîie, să şuiere furioşi. Zeci de cobre se 
ridicară, umflîndu-şi gluga, dar restul şerpilor îşi continuară 
înaintarea spre cei trei. 

- Fă ceva! urlă Zildir, şi Eroul încercă să ridice o perdea de 
foc între ei şi şerpi - dar vraja nu avu efect. Mai încercă de 
cîteva ori. Nimic. 

- Este ceva care opreşte vraja, strigă, rupînd-o la fugă 
înapoi. Să fugim! 

Dar trebuiră să se oprească în mijlocul coridorului. De după 
colţ, din faţa lor, o a doua armată de şerpi le tăia calea. Iar 
urmăritorii începură să se reverse şi ei în coridorul nu mai lung 
de treizeci de paşi. 

- Pînă aici ne-a fost, gemu Zildir îngrozit, clănţănind din 
dinţi. 

- Doar dacă nu reuşeşti să-i adormi tu, zise Eroul trăznit de 
o idee. 

- Să-i adorm? Cu ce? Te-a prostit teama? 

- Cu frig, cum ai mai făcut-o. Strănută! 

- Nu-mi vine. Tu crezi că eu strănut la comandă? Numai cînd 
mi-e cald. Acum nu mi-e. Cred că mi-a îngheţat şi sufletul! 

Se adunară unul într-altul, privind lighioanele care se 
apropiau. Tot Eroul găsi soluţia. 

- Stăpîne, tu ai perna cu tine. 

- Da... Ţi s-a făcut somn? 

- Dă-o încoace! porunci Eroul. Cu deznădejdea groazei, o 
sfîşieîntre degetele devenite gheare. Un nor de peneîi înconjură. 

- Ce ai cu perna mea? M-a costat zece arginţi! Un gheşeft... 

- Taci! porunci din nou Eroul. Ţine-I pe vraci! Aşa. 

începu să-l gîdile cu o pană pe sub nas. Acesta încercă să se 
împotrivească, dar pînă la urmă un strănut răsunător explodă în 
coridor. Pereţii se acoperiră cu promoroacă şi ţurţuri de gheaţă. 
Şuieratul încetă subit. 

- Să memeergem, clănţăni Eroul din dinţi. 

- E friiihg, îl imită heberul. 

- Chiar vreţi să plecaţi? Afară e cald, se plînse vraciul. Acum 
ştiu cum să ţin şerpii adormiţi, putem să mai stăm... 

- Cine ştie ce ni se mai poate întîmpla?! Să ieşim. 

Cu grijă, ajunseră la uşa spre ieşire. După grosul de şerpime 
amorţită, găsiră tot mai puţini, pentru ca la un moment dat 

să dispară cu totul. Cînd ajunseră la uşă înţeleseră de unde 
veniseră lighioanele: uşa de la ieşire era dată la o parte. 

- Cine-o intra după noi va da de dracu', zise Eroul. Şerpii 
aceia or fi furioşi: să fi îngheţat de două ori şi să nu te poţi 
răzbuna... 

Ieşiră la lumina şi arşiţa soarelui. După soarele care le cădea 
drept în cap, era pe la amiază. 

- Am reuşit! se bucură Eroul. 

- Am Cartea, se bucură şi Johanam, după care scoase un 
strigăt de groază. Un şarpe negru tocmai îşi înfigea pentru a 
doua oară dinţii în piciorul lui pe cînd Zildir îi zdrobea capul cu 
toiagul. 

- E vina mea, recunoscu Zildir sprijinindu-l pe heber. Am 
uitat de şarpele aruncat afară... 

- Ar trebui să vă pedepsesc, zise acesta pierdut. Fruntea i se 
acoperise cu sudoare. Hehe, aşa cred că o să vă las moştenire 
Cartea... 

Cei doi îl puseră pe nisip şi-i tăiară şalvarii din mătase, 
descoperind muşcăturile. Eroul crestă grăbit rana şi strînse 
piciorul în mînă, făcînd să iasă sînge. 

- Nu te chinui, şopti Johanam. „Pedeapsa morţilor" e numit 
acest soi de şarpe. Nu există leac, moartea vine în scurt timp... 
Păcat... aveam Cartea... Aş fi fost cel mai vestit librar... din 
Cetate... hehe... 

Capul îi căzu pe umăr. Faţa i se înegrise iar ochii i se 
bulbucară. Părea că se sufocase. 

- E mort, zise Zildir trist. Ce facem cu el? 

- îl acoperim cu bolovani, pînă cînd ne întoarcem cu ajutoare. 

De data asta Eroul se folosi de vrajă. Toţi bolovanii din jur se 

ridicară în aer şi se aşezară pe trupul învăţatului, acoperindu-l. 
După care cei doi porniră spre miazănoapte, spre Tebana. 
Minaretele templelor moslane tremurau imaterial în arşiţa 
amiezii. 



49 



(în care ne spălăm sufletul) 



| ~l omor! zise Eroul, privind în urma lui Zahoni. 

- Hai, linişteşte-te, încercă Zildir să-l potolească. Vrei să 
fie şi mai rău? 

- Dar trebuia să fim liberi! Johanam ne-a făcut zapis! Eu nu 
mai suport... 

Discuţia asta o aveau de-o săptămînă, de cînd se întorseseră 
din Oraşul Morţilor. îl anunţaseră pe Zahoni despre moartea 
tatălui şi îi arătaseră locul unde îi îngropaseră trupul sub 
bolovani. Cînd colo, acesta începuse să urle că cei doi robi 
sugrumaseră pe bietul lui tată. 

Cei doi se apărară arătînd trupul şarpelui - care zăcea 
în apropiere - şi rănile de la picior. Tebanii care-i însoţiră 
recunoscură „pedeapsa morţilor", iar Zahoni nu mai avu ce 
zice. Cînd îi văzu însă pe cei doi că vor să-şi facă bagajele, îi 
anunţase că întrucît el era unicul moştenitor al tatălui său mort 
- pînă la apariţia celorlalţi fraţi -cei doi rămîn robii lui. Cînd 
auzi însă de zapisul de eliberare întocmit de Johanam şi lăsat la 
Templu, se repezise într-un suflet acolo - şi se întoarse liniştit. 

- Nu-i nici un zapis! le spuse robilor. Aveţi noroc că sunt 
stăpîn bun şi am nevoie de voi, că porunceam să fiţi bătuţi la 

tălpi... 

Eroul făcuse atunci o gălăgie de adunase toţi vecinii. Se 
duseră cu toţii la templu - dar pe preot nu-l putură întîlni. Era 
în meditaţie... Trimise totuşi vorbă că el nu-şi aminteşte de nici 
un zapis, nici să fi fost martor la întocmirea vreunuia. El dă atît 
de puţină atenţie lucrurilor lumeşti... Şi cu asta toată zarva 
se potolise. Eroul ar fi luat totuşi nişte nuiele la talpă dacă nu 
ar fi făcut o vrajă care pusese pe foc nişte baloţi din curtea 
negustorului - cu ameninţarea ca următorul lucru va fi să pună 
întreaga hardughie de casă în capul mincinosului de stăpîn. 
Aici se cam lăuda, nu avea destulă putere să o facă, dar cel 
ameninţat nu avea de unde să ştie asta, aşa că-l lăsase în pace. 

De atunci, cei doi îl ajutau pe negustor cărînd baloţi, aşezînd 
mărfurile pe rafturi în magazin, ducînd valuri de pînzeturi la 
clienţii mai speciali... Făceau curăţenie în magazin, depozit 
şi prin curte şi trebuiau să-i spună stăpînului „Daud". Eroul 
continua să-i zică, spre marea supărare a acestuia, „Zahoni" - 
mai ales cînd avea clienţi sau oaspeţi - ceea ce aducea asupra 
lui tot felul de mici mizerii din partea acestuia, mizerii care nu-i 
făcea viaţa mai grea, ci mai amară, destul cît să nu provoace 
„vraciul", aşa cum era numit în casa negustorului. Acum, de 
exemplu, i se dăduse să cureţe grajdul în care erau adăpostite 
cele trei cămile rău mirositoare. 

- Tot nu putem pleca niciunde, încerca să-l potolească 
vraciul. Trebuie să-i aşteptăm pe ceilalţi. 

- Eşti sigur că vor veni? 

- Da, şi nu peste multă vreme. Poate sunt deja aici, ne caută 
prin cetate. Nu-i uşor să găseşti doi oameni în furnicarul acesta. 

într-adevăr, Tebana, capitala împărăţiei Malukului - era un 
oraş vechi şi mult populat. Poate chiar cîteva sute de mii de 
oameni locuiau în casele înghesuite una în alta şi una peste alta 

- pînă la mai multe etaje - printre temple, moskei, mînăstiri şi 
palate. Apele fluviului erau străbătute de mii de ambarcaţiuni 

- viaţa pe ape era aproape tot atît de activă ca şi cea de pe 
uliţele prăfuite. Doar jos, pe cele două maluri ale fluviului - cel 
opus abia vizibil - se întîndea cîte un brîu aproape neîntrerupt 
de grădini. Acolo erau şi palatele sultanului, vizirilor şi, mai 
ales, a Malukului, comandantul armatelor şi adevăratul stăpîn 
al ţării. După frămîntările care urmaseră urcării în funcţie a 



354 



Cautarea lui Harap Alb 



actualului Maluk, lucrurile începuseră să se liniştească. Noul 
Maluk părea a fi mult mai priceput decît predecesorul său - pe 
care îl înlocuise prin asasinat, cam cum se întîmpla de obicei 
pe aceste meleaguri - şi începuse să pună ordine în oaste. 
Pruncinii aveau să simtă ameninţarea acesteia în scurt timp, 
gîndea Eroul. 

- Chiar aşa, cum crezi că ne vor găsi? 

- Dacă Zulfina este cu ei, ne vor găsi fără îndoială. Ea mă 
poate simţi cînd sunt pe-aproape... Să mai aşteptăm. 

Viaţa celor doi nu era tocmai uşoară - dar nu neaparat din 
cauza stăpînului fără voie. Zildir tremura toată ziua de cald 
şi cînd strănuta, punînd gheaţă pe pereţi, era rîndul Eroului 
să clănţăne din dinţi. Plantele din grădina lui Zahoni, de care 
acesta fusese atît de mîndru, începuseră să moară după ce pe 
vraci îl apucase strănutul de cîteva ori pe acolo. 

Se dovedi pînă la urmă că Zildir avuse dreptate. Prima care 
apăru în magazinul marelui negustor de veşminte Daud bar 
Johanam fu chiar Zulfina, urmată de un străin cu un turban 
mare pe cap - turban ce-i venea pînă deasupra sprîncenelor 
subţiri. 

- Ce faci, iubitule? întrebă vrăjitoarea pe Zildir, de parcă se 
despărţise de el de cîteva ceasuri doar. Nu aşa se ţine mătura; 
în loc să aduni gunoiul, mai mult îl împrăştii... 

- Ai venit, în sfîrşit, spuse acesta cu grijă, să nu-şi muşte 
limba. 

- De ce, credeai c-ai scăpat de mine? Ţi-am spus că mi-a 
intrat în cap să te fac fericit... 

- Fericit? Fără să mă întrebi? 

- De parcă tu ai şti ce vrei... Bună, Eroule. Ce te îngrijorează? 

- După cum tremură Zildir, cred că o să strănute... 

- Da? Şi ce dacă? 

Vraciul strănută, într-adevăr. Vrăjitoarea apucă să spună 
„Sănătate!", după care se înfăşură mai bine în şal, privind uimită 
la promoroaca aşezată pe mărfurile din rafturi. 

- Aoleo! E vreo vrajă făcută de tine, iubitule? 

- Eu nu mai am puterea magiei, îi spuse acesta mîndru. 
Poate e mai bine aşa, nu-mi mai bat capul. 

- Nu mai eşti vraci? se sperie Zulfina. Dacă începi să 
îmbătrîneşti, ca oamenii? Nu te-ai gîndit că mă laşi văduvă 

înainte de-a-ţi fi mireasă? Să-mi spui ce-ai păţit. 

Se apucară cei doi să-şi povestească întîmplările. 

- Aşa, deci... zise Zulfina. Trebuie să găsim o soluţie... 

- Ce-ar fi să-i băgăm în Fîntîna Tîmăduirii, întrebă deodată 
străinul. 

- în Fîntînă? Ar fi o soluţie... Ah, acesta este Ochilă. 

- Ochilă? se mirară cei doi într-un glas. 

- Sunt şi ceilalţi aici? întrebă Eroul. 

- Da, cred că suntem cu toţii. Şi Flămînzilă, şi Setilă, şi Lăţi- 
Lungilă... Şi Furnicuţa, Crăiasa Furnicilor... Şi Calul Năzdrăvan. 
Eu sunt Crăiasa Albinelor, dar vouă vă dau voie să-mi spuneţi 
Albinuţa, se sclifosi ea. Iar tu eşti... 

- Harap Alb, completă Eroul. 

- Ai aflat? 

- Am început să bănuiesc. Prea se leagă toate... 

- Ce fel de Crăiasă? întrebă Zildir nedumerit. 

- Las' că-ţi povestesc eu, îl linişti Eroul. Şi ceilalţi? 

- Las' că-ţi povestesc pe drum. O să vin cu voi la Mînăstire, 
la Fîntînă. O să avem vreme să tot povestim. 

- Vii cu noi? nu păru vraciul foarte bucuros. 

- Da, las' că-mi mulţumeşti mai tîrziu. Nu vă pot lăsa singuri, 
iar vă rătăciţi... 

- Noi nu putem pleca, suntem robi, îi comunică vraciul. 

- Nu? O să o lămurim şi pe asta. Haideţi cu mine! 

în curtea prăvăliei se adunase o ceată de călători. Cei doi 
îi recunoscură imediat: Valida, Elina, Felimon, Yusup, Yulgur 
ascuns sub rasa lui călugărească, Cîrnul... Ifichim le făcu semn 
cu mîna - şi celor doi li se strînse inima văzîndu-i braţul lipsă. 

- Unde-s ceilalţi? întrebă Harap Alb. 

- Bardul şi Geambaşul au murit... Şi Suzana, Sluta, voi n-o 
ştiţi. Boldur, Căpitanul, s-a întors acasă cu Bufonul - Mălina. 
Hitaiori este cu şatra, vor ajunge aici abia mîine, noi am luat-o 
mai repede. Mi-era dor de voi, hi hi hi. 

- Ce-i aici? se auzi glasul piţigăiat, atît de asemănător cu 
cel al tatălui său, al negustorului. Cine v-a dat voie să lăsaţi 
magazinul vraişte? se răţoi la robi. Bine aţi venit la casa lui 
Daud, neguţătorul de veşminte alese, se aplecă el spre călători, 
cercetîndu-i din priviri. 

- Zău dacă nu simt cum îmi numără galbenii din chimir, zise 

rîzînd Ifichim. 

- De punga mea nu ştie, rîse şi Ochilă. 

- Cu ce pot să vă fiu de folos? întrebă Zahoni, nebăgînd în 
seamă schimbul de replici. 

- 0 să ne cumpărăm veşminte, zise Valida. Astea le purtăm 
de cîteva luni. Nu-ţi face griji, avem cu ce plăti. 

- Poftiţi, poftiţi în magazin, făcu plecăciuni negustorul. 
Puturoşilor, strigă către robi, fugiţi şi pregătiţi veşmintele, să 
poată alege cinstiţii călători. 

- Ştii, mai este un lucru, îi zîmbi dulce Albinuţa. Avem nevoie 
de aceşti oameni. 

- Da?... mirosi Zahoni o afacere bună. Pe cît timp? 

- De tot. Liberi. 

- Oi, nu se poate, se luă negustorul cu mîinile de cap. Ei sunt 
singura moştenire rămasă de la iubitul meu tată... îşi şterse el 
o lacrimă închipuită de la ochi. Odată cu sufletul meu nu-i pot 
da! 

- La cît îţi preţuieşti sufletul, jupîne? întrebă Ifichim, scoţînd 
o pungă de la chimir. 

- Zece pungi ca aia! zise Zahoni. Pline cu ţechini de aur. 

- Cam scump suflet ai, negustorule, chiar dacă-i de vînzare, 
se încruntă la el Valida. Aş putea să-i dau drumul să zboare... 
liber... gratis - se bătu ea cu palma peste sabie. 

- Aici sunteţi în cetate mare, civilizată! Să nu mă ameninţi, 
aici tîlharii sunt ridicaţi în furci! Am cerut un preţ pe robii mei, 
îi vreţi - plătiţi! Nu - cale bună... 

- Jupîne, te grăbeşti, îi zise Albinuţa, mieros. Cînd facem 
lucrurile în grabă, se întîmplă întotdeauna nenorociri. Să 
zicem că prietenul meu de aici - arătă ea spre Erou - vrea 
să încălzească puţin magazia, doar are promoroacă pe pereţi, 
şi din prea multă grabă dă foc magazinului - ba chiar întregii 
case? A cui e vina? Greşeli se pot întîmplă întotdeauna dacă faci 
lucrurile în grabă, fără a le gîndi temeinic... Chiar şi matale, te 
poţi împiedica în jungherul ciungului - a cui ar fi vina? Căci am 
jura cu toţii în faţa valiului că numai graba a fost de vină... 

Zahoni o privi încruntat. Nu ştia ce să zică... 

- Uite ce zic eu, continuă Albinuţa. Oamenii aceştia doi, robii 
tăi... 

- Nu-i suntem robi, se împotrivi Harap Alb. Tatăl lui ne-a 

eliberat, a semnat zapis. Dar ticălosul ăsta de Zahoni l-a 
cumpărat pe preot să aducă mărturie falsă! 

- Asta-i acuzaţie gravă, zise Albinuţa, fără a se adresa cuiva 
anume. 

- Nu aveţi nici o probă! strigă negustorul. Iar pe mine mă 
cheamă Daud! Da-ud! 

Ochilă îşi ridică turbanul de pe frunte. Spre mirarea Eroului, 
avea în frunte un al treilea ochi. Privi spre templu, după care 
zise: 

- Zapisul este încă în arhivă. Dacă mergem acolo, îl pot găsi 

- Bine, bine, zise iar Albinuţa. Haideţi să nu ne grăbim. 
Uite, negustorule, eu plec cu aceşti doi, avem noi o treabă. 
Trei săptămîni. în schimb, prietenii mei rămîn aici în locul lor. 
Te vor slugări pînă ne întoarcem - pe casă şi masă. Cînd ne 
întoarcem, ne luăm rămas bun şi ne vedem fiecare de viaţa lui. 
Noi plecăm, tu-ţi vezi de negustorie. Ce zici, batem palma? 

Zahoni se socoti ce se socoti, apoi zise: 

- Bine. Ăştia îmi vor fi robi o lună. Că veniţi mai repede, sau 
de loc, nu are importanţă pentru mine, ei vor sta o lună. După 
aceea, sunt liberi să plece. 

Zildirîşi aminti de un tîrg asemănător. 

- Jupîne, mai este ceva: toate lucrurile acestor oameni care 
vor fi robii tăi doar pentru o vreme sunt şi vor rămîne ale lor, 
nu ale tale! Valida, dacă vă cere să-i daţi bani sau alte lucruri 
pentru că vă este stăpîn, aşa cum zice legea acestor locuri, ai 
voie să-i tai gîtul! 

- Nasul mai întîi, zise Lăţi-Lungilă. După care chemăm 
valiul, spunem că Zahoni a furat de la vecini. Uite, de exemplu 
- şi mîna începu să i se lungească, dispărînd peste gard. După 
cîteva clipe se întoarse cu o pungă în ea. Din spatele gardului 
se auzi un urlet de furie. Cîrnul arătă punga negustoruilui, apoi 
o aruncă peste gard. Mîna căpătă aspect normal. Zahoni se 
şterse, năuc, la ochi. 

- Ne-am înţeles? întrebă vraciul, el însuşi uimit de fapta 
Cîrnului. 

- Da, da, zise gîtuit negustorul. 

- înainte de a ne apuca de treabă, ar trebui sa mîncăm ceva, 
zise vesel Flămînzilă. 

- Şi să bem ceva, îl completă Setilă. 

Ceilalţi pufniră în rîs, fără ca negustorul să poată pricepe 
cauza veseliei lor. 

în aceeaşi zi, cei trei plecară spre Răsărit. 

* 

* * 

Drumul fu mai uşor decît se aşteptaseră. Neţinuţi de şatră 
în loc, ajuseră în zece zile la mînăstire. Maica de la poartă o 
recunoscu imediat pe Zulfina şi o pofti în grădină, trimiţînd 
vorbă totodată Maicii Stareţe. în scurt timp, aceasta se ivi, 
apropiindu-se de călători. 

- Bine te-a adus Marele Zeu şi Pruncul Sfînt, fetiţo. Ce nevoie 
te-a pornit din nou la drum spre acest loc departe de lume? 

- Trebuie să mergem din nou la Fîntînă, mamă stareţă. 

- Dat îi este omului să intre o singură dată în apa sfîntă, aşa 
cum o singură dată intră în lumea durerii, fata mea. Chiar dacă 
nu ţi se întîmplă pedeapsă, apa nu-ţi va face nici un dar. 

- Ştiu, măicuţă. I-am adus pe aceşti doi prieteni ai mei să 
caute leac şi povaţă în apa sfîntă a fîntînii. 

- Veniţi drum lung, după cum văd. Să mergem atunci, căci 
mare nevoie trebuie să aveţi. 

Ajunşi în faţa bazinului, stareţa dădu poruncă. 

- Cel ce intră să lepede veşmintele. Curat şi gol ca un prunc 
să intre în această apă preasfîntă! 

Vraciul şi Eroul se priviră nehotărîţi. 

- Cine intră primul? întrebă Eroul. Intră tu. 

- Ba nu, intră tu... 

- Ce nevoie aveţi, de ce cereţi ajutor fîntînii? întrebă stareţa. 

- Eu sunt vraci, zise Zildir, dar nu am putere de magie. Vreau 
să fiu vindecat, dacă se poate. 

- Eu am primit puterea magică a acestui vraci, vreau să i-o 
dau înapoi. Dar vreau şi să aflu care e rolul meu în Întîlnire... 

- Atunci, intră tu primul, îi zise bătrîna Eroului. 

Eroul se dezbrăcă, încercînd să nu se lase cuprins de ruşine, 
închise ochii şi îşi aminti vremea tinereţii cînd, sub soarele 
arzător al verii, se dezbrăca lipsit de gînduri şi sfieli pentru a se 
pierde în masa anonimă a nudiştilor. Coborî liniştit în apă. 

- Scufundă-te de trei ori, porunci stareţa. Gîndeşte-te la 

nevoia ta cea mai mare. Roagă-te Marelui Zeu şi Pruncului să 
te ajute! 

Eroul îşi scufundă capul în apă. Se trezi, deodată, pe acea 
plajă a tinereţii. Marea lucea ca argintul topitîn soarele dimineţii. 
Plaja era pustie încă. Epava se zărea spre dreapta, ruginind în 
mare. Soarele se ridicase o palmă deasupra zării, iar aerul era 
încă rece. Briza dimineţii îi înfiora pielea. 

- Privind înapoi la viaţa ta, eşti mulţumit de cum ţi-ai trăit-o? 

Eroul ridică privirile spre cel ce vorbea. Drept în direcţia 

soarelui se zărea o siluetă. încadrată de razele fierbinţi, nu îi 
permitea să distingă nici un detaliu. 

- în ultimul timp m-am gîndit mult la aceasta, mărturisi 
Eroul. Nu, nu pot spune că sunt întru-totul mulţumit de viaţa 
pe care am dus-o. 

- Vroiai mai mult? 

- Mai mult ce? Bani, avere? Nu, cred că am avut cît mi-a 
trebuit. Sănătate? Am fost sănătos, slavă Domnului! Fericire? 
Da, poate mai multă fericire - dar am fost şi fericit. Sunt multe 
lucruri pe care le-aş fi făcut şi nu le-am putut face... Dacă aş fi 
avut mintea de acum, poate aş fi ales alte acţiuni, alt drum... 

- Vrei să încerci din nou? Eşti tînăr, ai douăzeci de ani. Dacă 
te ridici şi pleci, drumul va fi nou. Şi diferit. 

Eroul stătu tăcut pe cearşaful rece, gînditor. 

- Asta-mi va schimba complet viaţa? 

- Da, probabil. 

- Nu voi mai avea clipele de fericire trăite? 

- Nu, probabil nu. Vei avea alte fericiri, dar nu cele trăite în 
viaţa la care renunţi. 

- Voi face greşeli în viaţa nouă? 

- Probabil. Dar vei păstra mintea şi experienţa pe care le 
ai acum. Vei şti să alegi altfel la răscrucile pe care viaţa ţi le 
va scoate în cale. Dar nu, asta nu te va feri de greşeli. Alte 
greşeli... 

Eroul lăsă capul în piept. Cu un băţ uscat, adunat cine ştie 
de unde, scria semne neştiute în nisipul nezvîntat... Să scape 
de dureri, de nehotărîri, de eşecuri... Să scape de acei ani de 
nefericire şi singurătate... Şi să nu se bucure de toate acele 
clipe de fericire de care a avut parte... 

- Te voi urma? ridică privirea din nou spre lumină. Razele i 
se înfipseră în ochi. 

- Depinde de tine. 

- îi voi cunoaşte pe cei din celălalt tărîm? Pe Zildir, pe Zulfina, 

pe...? 

- Nu, probabil nu. 

- Cum se va termina Căutarea? 

- Nu ştiu. Va fi destinul altuia... Va fi bătălia altuia... Altora. 

- Fără mine? Cel ce voi fi va fi alături de ei? 

- Probabil că nu. Vei lua alte decizii, nu vei fi personajul 
căutat de vraci... 

- Va găsi alt Erou? 

- Nu ştiu. Numai Tatăl ştie. 

- Nu o voi cunoaşte pe Ea... Am fost fericit... Pot fi fericit 
fără Ea? 

- La aceasta numai tu poţi răspunde. 

- Nu plec... Doamne. Renunţ la prea multe... Am plecat toată 
viaţa, am dus lucrurile pînă la un punct şi apoi am plecat... Mi-a 
fost teamă toate aceste luni că voi pleca din nou... Nu plec! 

- îţi dai viaţa plină de fericire pe care ţi-o ofer pe viaţa plină 
de durere care ţi-a mai rămas? 

- O dau, dacă acesta este preţul... Poate nici nu renunţ 
la fericire... Poate ceea ce îmi oferi tu nici nu este adevărata 
fericire. Nu, nu plec! Dar te rog, te rog! - ajută-ne să izbîndim. 

- De voi depinde. Dacă aceasta îţi este jertfa, dă ceea ce nu 
este al tău celui ce i se cuvine. Vino! 

Eroul se ridică, pornind spre soare. 

Clipi orbit - cu apa curgîndu-i de pe frunte în ochi. Stareţa 
spuse: 

- Intră pentru a doua oară, ori ieşi! 

- Am ceva de dat vraciului, zise Eroul cu glasul gîtuit. 

- Poate fi cu urmări grave să intre lîngă tine. Ai făcut jertfă? 

- Da, am jertfit... 

- Atunci intră, vraciule. 

Zildir se codi să-şi lepede veşmintele. 

- Hai, ce te codeşti atîta? îl luă Zulfina la rost. Nu te vede 
nimeni, numai eu sunt aici. 

- De asta mi-e şi teamă... 

- Ţi-e că mă îndrăgostesc de tine? Hihihi 

în sfîrşit, cu spatele spre ea, Zildir se dezbrăcă şi intră în 
bazin, lîngă Erou. 

- Luaţi-vă de mînă şi scufundaţi-vă împreună! 

în faţa ochilor zările se deschideau pînă departe, spre nord. 
Vîntul şuiera neîntrerupt, zburlindu-i părul. Sub picioarele lui, 
valea glaciară cădea sute de metri, grohotişuri şi stînci goale, 
pînă la un tăpşan în mijlocul căruia lucea un lac. Dincolo de 
tăpşan, o altă vale glaciară cobora spre liziera pădurii de 
jnepeni, poate la peste o mie de metri mai jos, înspre valea 
rîului ce se bănuia în depărtare. 

Se afla pe o creastă îngustă ce lega două vîrfuri stîncoase, 
cu iarbă rară şi rodondendroni înfloriţi. Nori albi de ceaţă erau 
mînaţi grăbit din urmă, acoperind cîteodată un vîrf aflat chiar 
în spatele lor. îşi simţea trupul obosit - acea oboseală plăcută 
care face farmecul ascensiunilor montane. Lîngă el, Zildir gîfîia 
încă. Deşi mult mai slab, îi lipsea experienţă şi rezistenţă. 

- Ei, îţi place? întrebă Eroul. 

- Mda. Acum te înţeleg. Merită tot efortul pentru a te bucura 
de un asemenea peisaj. Coborîm la lac? 

- Nu, lacul acesta îl sărim. Mai avem cîteva ore bune de 
mers, dacă pierdem trei ore aici, ajungem pe noapte la cabană. 
Pe munte vremea se schimbă de la minut la minut... 

Priviră în tăcere, Zildir stînd lîngă umărul său. Soarele, ieşit 
dintre nori, arunca pete de lumină pe creste, văi, pînă jos, 
departe, în valea cu roade... 

- Poate e cel mai bun moment să-ţi spun, zise Zildir încurcat. 
Sper să rămînem prieteni... 

Eroul întoarse privirea spre figura subţire, ca o lamă, cu 
bărbia lungă, mustaţa galbenă ca spicul şi părul aproape alb, 
care îi dădea o figură de nobil englez şi îi atrăsese porecla de 
„Albion". Simţi cum i se strînge inima... Trebuia să fie grav, 
dacă Zildir ridica problema prieteniei! 

- Probabil vom rămîne, încercă să scoată vorbele din gură. 

- Ştii, Zulfina... 

în faţa ochilor Eroului apăru chipul unei fetişcane subţirele, 
pline de soare, cu frunte înaltă şi ochi albaştri, cu părul ca 
mierea... 

- Da, ce-i cu ea? 

- O iubesc... 

- Pe Zulfina? Dar abia de-o cunoşti. Ai întîlnit-o o singură 
dată, la chef... 

- De mai multe ori.. A fost la mine. Zildirîşi feri privirea. 

- Unde la tine? Eroul simţi o durere strîngîndu-i inima. 

- încă de la chef mi-a dat să înţeleg că mă place. După o 
săptămînă s-a pus pe tren şi a venit. Mi-a dat telefon să ne 
întîlnim. 

Eroul îşi aminti de acel weekend nu prea îndepărtat. Zulfina 
îi spusese că nu se pot întîlni, trebuia să meargă cu mama ei 
în secuime... 

- Ne-am întîlnit. Mi-a zis că nu te iubeşte. A încercat. O 
vreme chiar a crezut că te iubeşte, se convinsese că tu eşti... 
Ştii că înainte a iubit pe altul... 

- Ştiu, un prieten. 

- Da. S-a prefăcut că te iubeşte pe tine pentru a ajunge din 
nou în preajma lui - dar el a plecat student şi s-a însurat acolo. 
A rămas cu tine. Nu avea pe altcineva... Pe urmă s-a obişnuit 
cu tine. N-ar fi vrut să te rănească. Eşti băiat bun - cel mai bun 
pe care l-a întîlnit, aşa zicea. Dar nu eşti ceea ce vrea ea. 

- Tu eşti? întrebă Eroul amărît. 

- Nu ştiu. Sincer, nu cred. Dar o iubesc. Nu m-am putut 
împotrivi cînd a venit la mine. M-am mirat că era încă fecioară... 

Eroul simţi că respiraţia i se opreşte în gît. 

- Zicea că o respecţi. Că a apucat să te roage să aştepţi 
noaptea nunţii, că ea nu îţi poate da altceva în acea noapte 
decît fecioria ei, şi tu o aşteptai... I-a fost ruşine să tragă de tine 

- dealtfel, era convinsă că ai fi respectat promisiunea chiar şi 
împotriva dorinţei ei. îi era ruşine s-o spună, nu rîdea, plîngea. 
Să nu gîndeşti rău despre ea. 

- Şi ce vrei tu de la mine? întrebă Eroul. Privea departe, 
departe... Nu vroia ca prietenul lui să-i vadă lacrimile. O iubise 

- o iubea! - de aproape trei ani. îşi făcuse visuri... Dăduse la o 
facultate tehnică pentru ea, să-şi asigure un salariu de inginer, 
uitînd de intenţiile artistice... 

- Să nu te superi pe mine. Să rămînem prieteni. 

- Vom rămîne, dacă aşa va vrea viaţa. Deja ne întîlnim mai 
rar. în toamnă, cînd încep cursurile, nu ne vom mai întîlni. 

Probabil relaţiile dintre noi se vor răci... 

- Zulfina se va muta la mine. I-am şi găsit un serviciu la noi, 
la Institut. îi place în Capitală... 

- Deci, lucrurile erau deja hotărîte... Dacă nu veneam pe 
munte, cînd îmi spuneai? 

- îţi spuneam. Aveam nevoie să mi-o dai tu. 

- Are mamă, de ce nu o ceri ei? 

- O să o cer. E vorba de altceva. Simţim amîndoi că nu vom 
avea noroc - dacă tu nu ne dai binecuvîntarea. 

- Ştii ce îmi ceri? 

- Ştiu. Crezi că mie îmi vine uşor? Crezi că eu nu văd cum te 
luminezi cînd eşti în preajma ei? Eşti ca luna - fără soare ar fi o 
bucată de piatră umblînd fără viaţă prin spaţiu. îmi pare rău... 

„Da, gîndi Eroul. Voi fi un bolovan rostogolindu-mă fără rost 
prin viaţă... Am şi eu dreptul la fericire! se răvrăti el. De ce aş 
da-o de bună voie?..." 

- Bine. Să fiţi fericiţi! 

- Vorbeşti serios? nu-i veni să creadă lui Zildir. E cel mai 
frumos lucru care ţi s-a întîmplat în viaţă, şi mi-l dai mie? 

- Nu-i al meu, prietene, zise Eroul trist. Este al ei, îşi aparţine. 
Se duce unde crede că îi va fi mai bine. Am crezut că o voi face 
fericită, să ştii că aş fi făcut tot ce mi-ar fi stat în putinţă. 

- Te cred. De aceea îmi este atît de greu... 

- Ţinînd-o cu mine, am fi fost toţi trei nefericiţi. Cel puţin 
aşa, voi doi veţi fi bine. Ţi-o dau cu binecuvîntarea mea, dar 
jură-mi că vei avea grijă de ea! 

- Jur! auzi şoapta prietenului de lîngă el, în timp ce-şi ridica 
ochii spre soarele ieşit din negură. O siluetă în alb era încadrată 
de razele de lumină, orbitoare. 

- Asta ai vrut? întrebă Eroul. 

- Ai avut posibilitatea de a alege altceva pe plajă, răspunse 
silueta. Nu ai fi trecut prin durerea asta. 

- Nici prin fericirea din ultimii trei ani... Nu-mi aparţine. Am 
dat-o^ celui ce are nevoie de ea! 

- îţi pare rău? 

- Dacă regret? Nu, nu regret. Dar ai promis, Doamne, că vei 
ajuta în Căutarea noastră. 

- Nu am promis nimic, Călătorule. De voi depinde - acesta 
este darul Meu: puterea de a alege. Eşti gata să jertfeşti din 

nou? 

- Ce vrei să mai jertfesc? Nu mai am nimic... 

- Eu am jertfit tot. Tu poţi să mă urmezi? 

- Eu nu sunt Mesia. Nu-mi cere mai mult decît pot da. 

- Ştii cît poţi da? Vino! 

Eroul se ridică în picioare pe creasta subţire, deasupra hăului 
de sute de metri. Porni spre soare - spre culmea ce se ridica 
spre sud. Auzi strigătul speriat al prietenului, dar lumina îl orbi. 
Se şterse la ochi. 

- Mai ai de intrat o dată, auzi glasul stareţei. Capul vraciului 
nu se zărea, probabil era sub apă. 

- Ce vă ia atît de mult? se miră Zulfina. Noi am intrat de trei 
ori fără îndemnuri de la maica stareţă. 

Eroul aruncă o privire spre vrăjitoare - uimit să găsească 
alt chip decît cel ce îi apăruse în faţa ochilor pe cînd un prieten 
îşi mărturisea trădarea. Da, prietenia lor se sfîrşise acolo, pe o 
creastă de munte... Se plecă, băgînd capul sub apă pentru a nu 
i se vedea lacrimile... 

Aburii care se ridicau din gulerul ridicat deasupra gurii 
îngheţau pe sticla rece a ochelarilor. în gerul cumplit se 
transformau instantaneu într-o peliculă de gheaţă. Peisajul 
alb se întindea pînă departe sub cerul albastru strălucitor, pe 
care soarele lucea orbitor şi rece. Forma caselor de dincolo de 
valea largă a rîului era distorsionată de această gheaţă de pe 
ochelari, dar nu încercă să o şteargă. Ridică în schimb privirile 
spre soare, convins că va regăsi acolo silueta îmbrăcată în alb. 

- De ce m-ai adus aici? întrebă Eroul cu inima strînsă. 
Recunoscuse oraşul fericirii lui, chiar fără a desluşi peisajul 
prin ochelarii aburiţi. Pe acest podeţ se plimbaseră nu o dată. 
Pe scările care porneau de sub pavilionul hexagonal făcuseră 
fotografii... 

- De aici a pornit totul, spuse glasul plin de milă al siluetei. 

- De aici? Nu, nu se poate. Atunci... Deşi... Poate ai dreptate. 

- Eu am întotdeauna dreptate. Afirmaţia nu-l miră. Aici poţi, 
pentru ultima dată, să alegi o altă cale. Depinde numai de tine. 

- Să rămîn cu Ea... 

- Da. Fericiţi. Şi Ea va fi fericită, mai fericită decît acum... Va 

fi cu adevărat fericită. 

- Pînă cînd? 

- Atît cît se poate pe această lume. Dar da, veţi fi mai fericiţi 
decît în viaţa asta. 

„Oh, da, gîndi Eroul, un zîmbetîncreţindu-i obrazul îngheţat. 
Pînă la adînci bătrîneţi..." 

- Vom apuca bătrîneţile? 

- Da. Dacă Duşmanul pierde Bătălia, desigur. 

- Eşti rău, şopti Eroul cu inima strînsă. Nu poţi să-mi ceri 
acest lucru! 

- Eu nu pot fi rău, zise vocea şi Eroul acceptă din nou 
afirmaţia. Decizia va fi a ta. 

- Fie voia ta. Doamne, şopti Eroul. 

- Voia mea se împlineşte prin tine. 

- îmi ceri să jertfesc pe altcineva, nu pe mine. 

- De aceea alegerea este mai grea. 

Eroul încuviinţă, şi nu ştiu dacă gheaţa de pe sticla ochelarilor 
venea de la aburi, sau de la lacrimi... Ridică din nou privirea. 

- Lasă-mă să-mi duc Căutarea pînă la capăt. Nu îi pot lăsa 
singuri. Au avut încredere în mine. Au încredere în mine, chiar 
mai multă decît am eu. Nu ştiu dacă îi voi putea ajuta cu ceva, 
dar... vreau să fiu alături de ei! 

- Aşa va fi. Jertfa ţi-e mare şi poate nu va duce la nimic. 

- Nu ştii? 

- Numai Marele Zeu ştie - şi Fiul Său. 

- Dacă va mai fi ceva după Bătălie, ce va mai fi cu mine? 

- Nu ştiu, eu nu sunt Oracol. Sau ştiu - toată infinitatea de 
posibilităţi pe care deciziile tale le pot aduce. 

- Te voi urma? 

- Atunci? Nu ştiu. Acum, vino! 

Eroul se scufundă în lumină... 

Vraciul sufla lîngă el ca o focă. Porniră împreună spre scară. 

- Mulţumesc! şopti Zildir, şi Eroul simţi toată sinceritatea 
din vocea gîtuită. îi mulţumea pentru Zulfina?... Ce întîlniri o fi 
avut prietenul lui? îi întinse mîna şi în strîngerea mîinii osoase 
recunoscu mîna unui prieten pierdut în tinereţe... 

- S-a făcut? întrebă Zulfina curioasă. Ai Putere? îl întrebă 
pe Zildir, în timp ce-l ajuta să-şi tragă caftanul pe trupul osos. 

- Am, încuviinţă acesta smîrcîit. într-un fel... 

- Cum adică, nu pricepu vrăjitoarea. 

- Am dreptul la o singură vrajă. 0 pot folosi oricînd, dar dacă 
nu aleg momentul potrivit, nu am o a doua şansă! Şi mai ştiu că 
nu o pot folosi împotriva Duşmanului, vrăjile nu se prind de el. 

- N-aş zice că te ajută prea mult, dar e bine şi o vrajă decît 
nimica. îi zîmbi încurajator. Nu-ţi fie teamă, ne vom descurca 
noi cumva. Mă ai lîngă tine, ţi-oi purta de grijă! 

- Da, ştiu, zise el nu prea bucuros. Mai stăm? Parcă mi-e 
foame... 

- Ia stai aşa! porunci vrăjitoarea. Ia uită-te la mine! 

Eroul recunoscuse deja schimbarea din chipul vraciului. Cît 
timp va mai sta alături de el, îl va avea alături pe „Albion", 
prietenul iertat dar nu uitat... Poate e mai bine aşa, uneori 
viaţa îndreaptă greşelile de care nu suntem întotdeauna prea 
mîndri. 

- Mda, zise Zulfina. O să mă obişnuiesc şi cu asta... 

- Păi, nu îţi cere nimeni să stai cu mine... 

- Te-a lovit şi în minte? Cum poţi spune aşa prostie? Lasă că 
ne-om lămuri noi cumva. Sau poate gîndeşti cu stomacul - tot 
ziceai că ţi-e gol? Cine eşti, de fapt. Gerilă? 

- Gerilă, încuviinţă Zildir. 

- Atunci e grav! zise Albinuţa. Au apărut toţi - mai lipseşte 
unul. 

- Spînul, zise Harap Alb. 

- Spînul. Trebuie să ne grăbim! Om mînca pe drum... 

- Dar nu am mîncat astăzi... 

- Măi, ţie ţi-e frig, sau foame? Avem deja un Flămînzilă cu 
noi. Hotărăşte-te odată! 

- Mi-e frig. Dar asta nu înseamnă că nu am voie să mai 
mănînc, se răzvrăti vraciul. 

- Haideţi la masă, se amestecă stareţa. O să vă dăm şi 
provizii de drum. Nu o să pierdeţi mult timp. 

- Să mergem, atunci, acceptă Regina Albinelor. 

* 

* * 

în ciuda grabei, trecuse o altă lună pînă ajunseră la porţile 

deşertului. Fusese nevoie să îl scuture zdravăn pe Zahoni 
să-l facă să-şi ţină cuvîntul, să le dea drumul. Pînă la urmă îl 
ameninţară că-i lasă pe burtos şi pe pitic zălog şi ei pleacă mai 
departe... 

Trebuiră să se pregătească apoi - drumul se anunţa greu 
şi prin pustietăţi. Oamenii locului călătoreau mai ales pe calea 
apelor. Mii de ambarcaţiuni navigau în susul şi în josul rîului, 
scurtînd mult drumurile. Cuprins între dealurile nisipoase ce-l 
însoţeau de sus, din îndepărtata Miazăzi, fluviul crease o ţară 
ce se întindea pe lunca relativ îngustă - cîteva mile doar de 
ambele maluri. Dincolo de rîpele roşiatice se întindea pustiul 
nemărginit şi ucigător. 

Dar, deoarece încă din a treia zi şatra li se alăturase, nu 
putură lua ambarcaţiuni, ci o apucară pe drumul destul de pustiu 
ce lega satele şi templele de-a lungul rîului. Şi abia în această 
dimineaţă trecură porţiunea greu de străbătut a defileului - cel 
mai mare întîlnit pînă în acest loc. Aici se termina ţara Nilotis, 
ţara Fluviului. 

Drumul era închis de o fortificaţie înaltă şi puternică din 
piatră. Pe metereze stăteau mulţi oşteni, înarmaţi pînă în dinţi. 
Zidurile aveau patru turnuri - unul chiar pe malul apei, altul lipit 
de peretele stîncos, şi alte două egal distanţate. Pe sub unul din 
ele se strecura drumul, trecînd peste un pod aruncat peste un 
şanţ adînc, cu pari ascuţiţi înfipţi pe fundul lui. în caz de nevoie, 
podul se ridica închinzînd ieşirea, în dosul căreia cobora o a 
doua poartă legată în bronz. Peste rîu, destul de îngust în acest 
loc, se zărea o fortificaţie asemănătoare. O insuliţă în apele 
destul de repezi avea şi ea un turn - din care un mecanism 
ridica şi cobora un lanţ gros din aramă, care închidea fluviul 
în caz de atac. Cam la cinci sute de paşi în aval de fortificaţie 
se găsea un mic sat de bordeie, lipite de peretele defileului, 
în care locuiau probabil oştenii. Tot acolo se găseau şi cîteva 
ateliere de fierărie. 

Gărzile care păzeau poarta nu-i opriră - se mărginiră să-i 
privească cercetător. Ştiau că întoarcerea va fi mult mai dificilă... 
Mai ales şatra îi umplură pe aceştia de uimire, se vedea că nu 
mai întîlniseră niciodată astfel de călători. 

- E vreun sat prin apropiere? îi întrebă Ochilă - mai mult să 
vadă care sunt sentimentele oştenilor. 

- La cîteva zile, pe malul acesta. Sat prăpădit, de oameni 
sălbatici. 

Călătorii aflaseră deja că toţi cei ce nu aparţineau ţării 
fluviului erau consideraţi drept sălbatici... 

- E război prin zonă? 

- Război? Nuuu... dădu oşteanul nepăsător din mînă a 
lehamite - se vedea că viaţa i se părea atît de plictisitoare încît 
chiar şi un atac ar fi fost un eveniment aşteptat cu nerăbdare... 
Nomazii mai atacă satul, sau caravanele. Intre noi şi Anisibia 
este acest tărîm al nimănui, cuprins în cotul mare al Rîului Sfînt. 
Cei din sat or să vă spună mai multe, dacă n-or fi pierit cu toţii 
între timp. 

- Cîte zile pînă în Anisibia? 

- Hm... Pe fluviu, vreo zece zile, poate o zi-două mai mult 
dacă a plouat tare sus în munţi. Prin tărîmul nomazilor, însoţiţi 
de căruţe... nu ştiu. Dacă ajungeţi, poate o lună? Pe aici nici 
drumul nu-i drum. 

- Mulţumim de informaţii, îşi luă citanul rămas bun. 

- Dar tu de unde eşti? întrebă totuşi străjerul, privind în 
urma lui. Se pare că-l luase drept căpetenia caravanei, aşa 
legat cu turban la cap. 

- De departe, le zîmbi Ochilă ceremonios. Din ţara Cin. 

- N-am auzit. 

- Nici n-aveaţi cum, le zise Gerilă ironic, trecînd clănţănind 
din dinţi pe lîngă ei. Pe acolo trăiesc numai sălbatici... 

- Desigur. Dar tu de ce dîrdîi aşa? Eşti bolnav? 

- Nu, e cam cald aici... 

- Este, recunoscu oşteanul. Noroc că rîul este destul de rece, 
mai facem baie în el. Cu grijă, că-s crocodili... 

- Crocodilii se pot mînca? întrebă Flămînzilă trecînd agale. 

- Crocodilii? se mirară străjerii. De obicei ei ne mănîncă pe 
noi. 

Ca pentru a-i confirma spusele, un crocodil uriaş îşi ridică 
din apă capul cu botul larg deschis, plin cu o mulţime de dinţi 
fioroşi. Apariţia lui fu atît de neaşteptată încît vraciul dădu 
drumul unui strănut. în timp ce Flămînzilă începuse să muşte din 
carnea îngheţată a animalului, ceilalţi săriră să frece trupurile 
învineţite ale oştenilor, pentru a le repune sîngele în mişcare. 
După această întîmplare, nu e de mirare că nimănui nu-i păru 

rău să-i vadă pe călători pierzîndu-se în depărtare. 

- Nu cred că se vor bucura revăzîndu-ne, mai comentă Lăţi- 
Lungilă, privind în urmă la zidul ce închidea valea. Sper că ceea 
ce ne-au zis se va adeveri... 

într-adevăr, după cinci zile ajunseră la sat. 



50 



(în care un bulibaşă 
hotărăşte) 



A cum priveau de pe culmea dealului nordic spre covata în 
care se adăpostea satul. Dealurile care-l mărgineau de jur- 
împrejur ţineau umezeala în acea depresiune, făcînd ca întreaga 
oază să fie verdeşi proaspătă. Valea avea de fapt două zone, 
rupte de o falie. în partea superioră era un lac mai micuţ, din 
care pornea un pîrîu destul de lat şi abundent. Numeroase 
irigaţii transformaseră întreaga arie, pînă la baza dealurilor, 
într-o adevărată grădină. 

Zona de jos, mult mai largă şi mai bine apărată, avea şi ea 
un lac - ceva mai măricel - în care se vărsa pîrîul, după ce cădea 
într-o cascadă spectaculoasă. Satul era situat chiar pe malul 
lacului - de fapt, chiar pe lac. Casele erau construite pe piloni 
şi erau legate între ele şi de mal prin podeţe de nuiele. O ultimă 
măsură de protecţie, se pare, pentru că satul era înconjurat de 
o palisadă înaltă din pari ascuţiţi. în partea vestică, adăpostită 
de faleza înaltă şi abruptă a dealului, se înălţa o pădure deasă 
- deşi nu foarte întinsă. Restul văii era de asemenea cultivată. 

- Ce frumos! exclamă Jasmina. Eghipenii opriră căruţele şi 
se adunară în jurul lui Hitaiori şi a Jasminei, privind şi ei cu gura 
căscată. 

- Acesta este Raiul? întrebă unul din ei. 

- După cum se vede, nu, zise Hitaiori arătînd spre vale. 
Locuitorii satului se refugiaseră în spatele palisadei, încercînd 
să respingă atacul masiv al unor cete războinice. 

Se pare că atacul fusese bine pus la cale şi se desfăşura în 
forţă. O parte ataca platforma superioară, încercînd să pună 
mîna pe întăritura de pe malul pîrîului - nu departe de cascadă 
şi falie. Restul, cîteva sute, atacaseră palisada. 

- Vor să-i ocupe, zise Valida. Nu distrug irigaţiile - vor să 
ocupe satul. 

- Nu putem asista cu mîinile încrucişate, spuse Jasmina 
către Hitaiori. 

- Sunt mulţi, spuse acesta încruntat. Noi nu suntem decît 
doi luptători... 

- Mă puteţi socoti şi pe mine, zise Albinuţa. Bîta nu-mi este 
străină, nu-mi dau cu ea peste genunchi... 

- Nici eu nu mi-o dau peste ţurloaie, zise şi Gerilă. 

- Eu nu am arme, dar nici nu-mi trebuie, zise şi Ochilă. 
Ceilalţi nu se mirară, asistaseră de mai multe ori la exerciţiile 
pe care acesta le făcuse împreună cu gipanghezul. Se dovedea 
un luptător tot atît de bun ca şi acesta, deşi folosea un stil 
puţin diferit. E drept, el nu folosea armele, ci doar braţele şi 
picioarele. 

- Vin şi eu, zise şi Setilă. Hitaiori încuviinţă, ştia puterea şi 
priceperea acestuia. 

- Deşi nu sunt de acord cu ideea voastră, dau şi eu o mînă 
de ajutor, zise deodată Lăţi-Lungilă. Noi avem altceva de făcut. 
Mult mai important... 

- Vom face ce avem de făcut, totul la timpul lui, zise Furnicuţa. 
Vin şi eu, am învăţat să folosesc bîta şi cuţitul. 

- Venim şi noi, zise deodată unul dintre eghipeni. Noi suntem 
oameni paşnici, dar nu-i putem lăsa pe aceşti oameni să piară! 

Se repeziră la căruţe şi scoaseră din paie arcuri, tolbe cu 
săgeţi şi paloşe. Chiar şi femeile se înarmară. Copiii mai mărişori 
primiră prăştii şi tolbe cu pietre de rîu, rotunjite. Albinuţa se 
privi uimită cu Valida - călătoriseră trei luni cu ei şi nu ştiuseră 
de alte arme decît şişurile purtate de bărbaţi. 

- Ai văzut, bărbate? rîse bucuroasă Jasmina. Păcat că nu 
m-ai învăţat şi pe mine să mînuiesc o armă! 

- Bine, cei ce nu ştiu a se bate să rămînă aici. Ceilalţi, să mă 
însoţească. 

- Stai puţin, zise Valida. Am putea fi luaţi din spate de cei de 
sus. Eu cu Li, Cîrnul şi... 

- ...Noi doi, zise Albinuţa arătînd spre ea şi Gerilă. 

- Da, noi cinci mergem în partea de sus. Cum terminăm cu 
ei, venim să vă ajutăm. 

- Bine, atunci voi porniţi imediat, aveţi mai mult de mers, 
zise Hitaiori. 

Ifichim se apropie de Valida şi o strînse la piept. 

- Nu-mi place să te las să pleci fără mine, îi zise el. Aş fi 
venit, dar cineva trebuie să-i apere şi pe ăştia. „Ăştia" erau 
Harap Alb şi Flămînzilă, care se priveau ruşinaţi - dar şi copiii 
mai mărunţei, suiţi în căruţe. 

- Tu rămîi cu ei, îi zise Hitaiori lui Jasmina. Te rog! îi spuse, 
punîndu-i degetele pe buze pentru a-i opri cuvintele de 
împotrivire. Ai grijă de copii! 

Urmat de ceilalţi din şatră, porniră spre sat. 

- Folosiţi pădurea să vă apropiaţi de ei, zise Harap Alb 
descoperindu-şi talente de strateg, dar Setilă îi făcu semn 
liniştitor, luînd în cîrcă un prichindel de vreo zece ani. 

Alături de cei doi grăsani, Yulgur şi copilaşii din căruţe, mai 
rămăseseră vreo şapte-opt copii de vîrste fragede. Jasmina 
îi adună în jurul ei pentru a-i linişti. Din locul înalt aveau o 
bună vedere asupra a ceea ce se întîmpla în vale. în timp ce 
grupul Domniţei nu prea avu mult de furcă pentru a ajunge în 
vale, celorlalţi le luă ceva timp sa coboare peretele falezei la 
adăpostul pădurii. 

- Sper să nu fi fost văzuţi, zise Flămînzilă. Yulgur se ruga, ca 
de obicei, în genunchi. 

Atacul furios al Validei sfîrşi lupta în scurt timp. Prinşi cu 
propriul atac, nomazii nu băgară de seamă că sunt luaţi din 
spate decît prea tîrziu. Sabia Domniţei tăiase deja cinci din ei, 
în timp ce citanul se învîrtea printre ei doborîndu-i cu lovituri 
fulgerătoare de pumn sau picior. Mîinile ba lungi, ba scurte ale 
lui Lăţi-Lungilă duceau hangerul la locul dorit, tăind gîtlejul 
atacatorilor, iar cei ce încercaseră să se întoarcă împotriva celor 
cinci căzură sub toiagul vraciului şi cel al vrăjitoarei. Nomazii 
erau oameni mai închişi la culoare, îmbrăcaţi în veşminte 

asemănătoare celor purtate de arami - dar negre la culoare. 
Feţele le erau acoperite pînă sub ochi de şaluri de mătase 
neagră. Erau înarmaţi cu lănci şi arcuri, dar unii aveau şi paloşe 
din oţel strălucitor, încovoiate. 

Apărătorii din fortificaţie priveau uimiţi spre ajutorul 
neaşteptat, sosit taman la timp. Acoperiţi de voleul de săgeţi, 
mai mulţi nomazi reuşiseră să se salte peste parapeţi, ajutîndu- 
se de cai - dar apărătorii reuşiră să-i arunce înapoi cînd nu mai 
trebuiră să se ascundă de săgeţi. 

- Cum putem coborî mai repede? întrebă Ochilă în limba 
aramină, aplecîndu-se ceremonios în faţa acestora. Trebuie să 
ne ajutăm tovarăşii. Nomazii atacă satul... 

Destul de neîncrezători, apărătorii deschiseră poarta şi doi 
dintre ei se apropiară de străini. Cu un semn, porniră spre 
marginea rupturii. Aruncară o privire spre vale şi făcură semne 
grăbite celor rămaşi în întăritură. în curînd, majoritatea ieşiră, 
alăturîndu-se lor. Se dovedi că o scară lungă, din liane, cobora 
pînă la baza peretelui vertical, nu departe de cascadă. Cu mişcări 
şerpeşti, în cîteva secunde localnicii fură la baza peretelui. în 
urma lor, mult mai neîndemînatici, coborîră şi călătorii. Doar 
Lăţi-Lungilă nu avu nici o problemă: se agăţă cu mîinile de 
scară şi le lăsă să se lungească pînă cînd picioarele-i atinseră 
pămîntul, alături de localnicii uimiţi. 

Se strecurară spre palisadă. Aceasta fusese cucerită deja de 
atacatori. Cu pierderi mari, cîţiva reuşiseră să sară peste ea, să 
deschidă poarta. Pînă cînd nomazii pătrunseră în îngrăditură, 
localnicii se refugiaseră în case, ridicînd în urma lor podeţele 
care legau casele de maluri. Ascunşi în case, împroşcau 
atacatorii cu săgeţi. 

Alături de grupul Validei apăru Hitaiori, urmat de eghipenii 
lui. Cu un semn tăcut, îi trimise de-a lungul palisadei. 

- La semnul meu, începeţi să trageţi, porunci bulibaşa cu un 
glas scăzut. 

Parcă înţelegîndu-i intenţiile, localnicii ce o însoţeau pe 
Valida li se alăturară. 

- Noi atacăm la poartă, zise Hitaiori Domniţei. Nimeni nu 
trebuie să scape! Pentru prima data fata văzu strălucirea rece, 
ca moartea, din ochii prinţului. 

în ciuda numărului mare de atacatori, bătălia nu dură 

mult. Nu scăpă nici unul, într-adevăr. Hitaiori tăiase, folosind 
fulgerător katana, poate peste treizeci din ei - ultimul chiar în 
poartă. Localnicii ieşiseră pe podeţe, asistînd la luptă. După ce 
Hitaiori şi tovarăşii lui se aruncaseră printre atacatori, arcaşii 
încetaseră să mai tragă. Acum, scoaseră cu toţii un strigăt 
puternic, victorios. Se îmbrăţişară, fericiţi. Doar Ochilă privea 
încurcat înapoi, spre dealuri. 

- Ce ai, Ochilă, de ce nu te bucuri? întrebă Gerilă. 

- A fost prea uşor, zise el. Doar dacă nomazii sunt proşti de- 
mpung, deşi nu par. Nu au ştiut că vom apărea noi - dar ştiau 
că nu vor putea cuceri satul. 

- Puteau să-i dea foc, trăgînd cu săgeţi înmuiate în ulei, îl 
contrazise Setilă. 

- Puteau, e-adevărat, dar eu am o nelinişte. îşi trase turbanul 
de pe ochi şi privi spre locul unde îi părăsiseră şatra. Repede! 
strigă el îngrozit. Sunt atacaţi. 

Spre mirarea băştinaşilor şi eghipenilor, călătorii o rupseră 
la fugă spre deal. în inima lor ştiau că e deja prea tîrziu. 

Primul care îi văzu pe călăreţi fu Flămînzilă. Căutînd în jur, 
doar-doar o găsi ceva de mîncare, îi văzu apărînd de după 
dunele de nisip dinspre apus. Erau cinci, înarmaţi cu lănci şi 
scuturi, cu iatagane la brîu. îmbrăcaţi în negru în ciuda căldurii, 
cu feţele acoperite, se apropiau fără grabă. Cînd ajunseră la 
douăzeci de paşi, se opriră. 

- Stăpînul a avut dreptate, zise unul din ei, izbucnind în rîs. 
Ceilalţi i se alăturară. 

- Doar nu erau să pună în pericol viaţa preţiosului lor Erou. 
Sau a Pictorului, despre care se zice că va deschide Poarta, 
hohoho! 

Jasmina adună în braţe copii speriaţi. Harap Alb şi Flămînzilă 
se priviră neputincioşi - nici unul dintre ei nu era înarmat. 
Yulgur continua să se roage, de parcă nu-i văzuse - nici auzise 
- pe duşmani. 

- Stăpînul zicea că uciderea unuia dintre ei va fi destul să 
împiedicăm Căutarea, hohoho. Pe care să-l ucidem? 

- Pe toţi, hohoho. Cu care începem? 

Ifichim se dădu încet înapoi în faţa călăreţilor care începuseră 
să se apropie, punîndu-se între ei şi ceilalţi. „Oare cum să le 

dau de veste celorlalţi? se întrebă el. Oh, dacă s-ar uita Ochilă 
încoace..." 

- De ce vreţi să ne omorîţi? încercă să-i ţină de vorbă. Poate 
ne înţelegem la un preţ... 

- Hahaha, ciungul se crede isteţ. Pînă vin ceilalţi avem timp 
să vă jefuim, ce rost are să ne mai înţelegem? 

- Cu ceilalţi ce facem? întrebă unul din ei arătînd cu suliţa 
spre copii. 

- Hahaha, pui pariu cu mine că pot lua două capete cu o 
lovitură? 

- Mă crezi prost? Şi eu pot face aşa ceva. Dar cine poate lua 
pe amîndouă odată cu suliţa? 

Ifichim nu mai rezistă. Cu o mişcare scurtă, aruncă de la 
brîu un cuţit. Deşi aruncat cu mîna stîngă, luă unul din călăreţi 
în gîtlej. Dar al doilea nu mai apucă să-l arunce - căpetenia 
duşmanilor îndemnă fulgerător calul şi într-o clipă fu alături de 
Pictor. Cu o lovitură puternică dată cu coada suliţei, îl prăvăli în 
nisip, fără cunoştinţă. 

- De ce nu l-ai ucis? se miră unul din duşmani. 

- Ne-a făcut mai bogaţi, rînji căpetenia. Merită răsplată. îl 
ucidem ultimul. 

- Aha, pricepu călăreţul. împărţim la patru plata... 

- Dacă vă ucideţi între voi, rămîne unul singur cu toţi banii, 
zise Harap Alb, tremurînd de frică. 

- După ce vă ucidem pe voi, poate o facem şi pe asta, rînji 
din nou căpetenia. Dar pentru că nu ştii să-ţi ţii gura, începem 
cu tine! 

Zicînd asta, scoase iataganul din teacă. Ceilalţi priviră cu 
ochi lucind, lingîndu-şi buzele, nerăbdători să vadă ce se va 
întîmpla. Tensiunea fu ruptă de unul dintre copii. Profitînd de 
neatenţia Jasminei, o fetiţă se smulse din braţele ei şi o rupse 
la fugă, ţipînd. Duşmanul tresări, după care se repezi în urma 
ei cu iataganul ridicat. 

Jasmina se mişcă fulgerător. De sub broboadă scose un 
hanger cu care despică burta căpetenie. în clipa următoare se 
prăbuşi la pămînt, străpunsă de suliţele celorlalţi trei duşmani. 

- M-a tăiat, spuse uimit căpetenia, privindu-şi măruntaiele 
însîngerate revărsîndu-se prin despicătură. Fără altă vorbă, se 
prăbuşi de pe cal. 

- Am rămas doar trei, rînji unul dintre duşmani. Să-i 
terminăm şi să ne luăm valea. 

- Copiii mai întîi, zise altul, aruncînd hangerul în fetiţa care 
privea îngrozită la trupul Jasminei, prăbuşit la picioarele ei. 

Duşmanii nu apucară să mai facă un gest. Cu un urlet 
gutural, Yulgur se aruncă asupra lor. Ghearele cumplite le 
sfîrtecară gâtlejurile, doborîndu-i la pămînt. Gemînd, Yulgur 
căzu în genunchi şi adună la piept trupul plăpînd al fetiţei ucise. 

Aşa îl găsiră ceilalţi cînd se apropiară în fugă, nu după mult 
timp. Hitaiori se opri ca lovit în piept, dar ceilalţi se repeziră la 
tovarăşii lor. Cu ochii plini de lacrimi, Harap Alb şi Flămînzilă 
îngrijeau de Ifichim. 

- E... e... îngăimă Valida. 

- Nu, el nu e mort, o linişti Flămînzilă. A încercat să ne 
apere, a făcut tot ce a putut... 

Ochilă luase capul lui Yulgur în braţe şi-l legăna ca pe un 
copil. îi şoptea vorbe mîngîietoare care nu păreau să aibă efect 
asupra trogloditului. 

- A ucis, le spuse celorlalţi, iar ei simţiră o durere crîncenă 
în piept, tot atît de crîncenă ca cea privind durerea mută a 
Prinţului. 

Hitaiori se apropie de troglodit şi îi spuse cîteva cuvinte în 
gipangheză. Simţind privirile tovarăşilor săi, spuse din nou, în 
albenă: 

- Prietene, căutarea asta cere jertfă de la fiecare. Asta să 
fie jertfa ta. 

- Yulgur greşeam, zise deodată trogloditul. Juram Mare 
Zeu nu ucideam. Dam viaţ, dar nu luam viaţ, aşa cum Prunc 
făceam... 

- Prietene, te va ierta Marele Zeu, zise Setilă. 

- Iertam? Viaţ la mine eram de dam, dar viaţ la cest copil nu 
eram la Yulgur! Stăm lăsam biet copil eram ucis! Cine iertam 
asta la biet Yulgur? Frumoz Iasmin dam viaţ apăram la el, Yulgur 
păcătos stăm rugam! Un urlet de durere dincolo de suportabil îi 
ieşi din botul ridicat spre cer. Gluga îi căzuse de pe cap, lăsînd 
să i se vadă trăsăturile animalice. Călătorii îl priveau printre 
lacrimi, impresionaţi de durerea prietenului lor. 

- Frate la mine Hitaiori, rugam umil iertam Yulgur, dacă 
puteam. Yulgur nu puteam iertam în veci Yulgur! Ziceam acest 

jerf eram la Yulgur? Nu eram jerf destul. Yulgur deveneam 
animal cum eram nainte găseam Prunc. Acum, duceam prieteni 
la Bătălie. Atunci rugam Mare Zeu şi Prunc la el iertam biet 
suflet păcătos la animal Yulgur! 

Ceilalţi simţiră hotărîrea din vocea trogloditului şi ştiură că 
în acel moment acesta îmbrăcase cămaşa morţii. Dacă ei vor 
trăi, poate, dincolo de Bătălie, Yulgur va muri înainte chiar de 
începerea ei. 

între timp eghipenii se adunaseră în jurul grupului de 
călători. Alături de ei sosiseră şi băştinaşii. Hitaiori se aplecă şi 
ridică trupul neînsufleţit al Jasminei. Un bărbat luă din braţele 
lui Yulgur trupul fetiţei. Lui i se alătură o femeie cu faţa scăldată 
în lacrimi. Unul dintre localnici ieşi în faţa celorlalţi şi îi spuse 
lui Hitaiori: 

- Străine, plîngem alături de tine pierderile pe care le-aţi 
avut ca să ne salvaţi nouă viaţa. Dă voie ca trupurile celor ucişi 
jos, lîngă sat - şi a celor nevinovaţi de aici - să se odihnească 
în pămînturile noastre. 

- Numele meu este Hitaiori. Eu vin de departe, poate cinci 
ani de drum din aceste locuri. Nu sunt iubit niciunde, nu am 
unde mă întoarce. C-am iubit se va odihni în pămîntul acesta, 
îmi daţi voie să trăiesc alături de mormîntul ei? 

- Bucuroşi, Hitaiori, şi într-adevăr faţa localnicului se lumină 
de bucurie. 

- Putem şi noi să trăim alături de mormîntul copilei noastre? 
întrebă eghipeanul. 

- Sunteţi fraţii noştri, zise localnicul. Numele meu este Moku, 
sunt fratele căpeteniei. El a murit în luptă. Avem nevoie de o 
nouă căpetenie, vitează şi pricepută - se uită plin de speranţă 
spre Hitaiori. 

- Prinţe, cred că ţi-ai găsit locul, zise deodată Valida. 

- Trebuie să vin cu voi, mai întîi, se împotrivi gipanghezul. 
Apoi mă voi întoarce. 

- Nu, frate la mine, zise Yulgur. Aveam apăram Yulgur, 
Yulgur deslegam. Aveam apăram Iasmin, ea deslegam acum. 
Aveam apăram la sat - asta nu deslegam nimeni! Iasmin legam 
Hitaiori la acest sat, copil acest şi alt morţ legam Hitaiori la sat. 

- Bulibaşa hotărăşte! zise deodată femeia ce-şi plîngea 
copila. 

- Bulibaşa hotărăşte! ziseră toţi eghipenii într-un glas. 

- Prinţe, tu nu-ţi mai aparţii, şopti Domniţa, şi Hitaiori se 
apropie de marginea falezei şi privi satul din vale şi cîmpiile din 
jurul lacurilor. Da, trebuiau apărate ca să rămînă aşa, un rai în 
mijlocul deşertului... 

- Cum se numeşte satul? întrebă, şi Moku îi răspunse: 

- în trecut străinii îi ziceau Şaba. Noi îi zicem Husul, după 
florile de iasomie care cresc pe coastele dealurilor... 

- Bulibaşa hotărăşte! zise fostul Prinţ ridicînd mîna şi arătînd 
spre vale. Şatra are un nou început! Nu va mai fi şatră, ci sat. 
Un nou popor se naşte aici: poporul lui Jasmin! 

- Un nou popor se naşte aici, ziseră localnicii privind spre 
eghipeni. 

- Şatra moare pentru a se naşte din nou, zise bărbatul cu 
fetiţa în braţe. 

- Hitaiori, zise Moku, noi am fost puşi aici să păzim nişte 
Daruri. Generaţii după generaţii le-am păzit cu sîngele nostru. 
Proorocirea zice că acele daruri vor fi folosite în Ultima Bătălie. 
A venit vremea să ţi le închinăm ţie, ca şi căpetenie a acestui 
popor. 

- Nu vă pot fi căpetenie, eu sunt străin de sat... 

- Cel ce are neam din neamul lui îngropat în pămîntul satului, 
nu-i străin. Dovedeşti vitejie şi ştiinţă de luptă. Aduci cu tine 
oameni care să întărească poporul nostru. Tu meriţi să ne fii 
căpetenie! Cu tine, vom şti înfrunta ceea ce soarta ne va aduce, 
bun sau rău. 

O femeie se apropie cu o cutie în braţe şi o dădu lui Moku. 
Acesta i-o dete Bulibalşei. Hitaiori stătu o clipă pe gînduri, după 
care îl întrebă pe Moku: 

- Se va supăra fratele meu dacă voi da Darurile tovarăşilor 
mei? 

Un murmur se ridică între localnici, dar Moku ridică braţul, 
făcînd linişte. 

- Drept este ca şeful nostru să facă ce vrea el cu darurile. 
Dacă în înţelepciunea lui doreşte să le dea prietenilor lui, aşa 
trebuie să fie. Prietenii lui au ajutat la apărarea satului, chiar 
dacă erau străini. Dar mai este profeţia! Sarcina noastră a luat 
sfîrşit. Porunca a fost să păzim darurile pînă cînd poporul va muri 
pentru a se mări. Asta numai căpetenia a ştiut-o. Şi cel ales să-l 

urmeze. Şi ne-a fost blestem această cunoaştere neştiind cum 
să înţelegem. Acum am înţeles proorocirea. Poporul Şabei şi-a 
împlinit menirea, acum suntem poporul Husul! Darurile trebuie 
să pornească spre Marea Bătălie. 

Hitaiori întinse cutia către Setilă. 

- Vei avea grijă de ele, frate al meu? 

- Cu viaţa mea, dacă trebuie. Dar mai întîi cu viaţa celor 
care vor vrea să mi le ia fără încuviinţarea mea! 

- Atunci, plecaţi cu bine. Dacă drumurile vă vor aduce iar 
prin aceste locuri, să ştiţi că aici aveţi prieteni. Dacă pînă acum 
poporul a trebuit să păzească Darurile necesare Vieţii, de acum 
va trăi pentru a păzi darurile date nouă de Marele Zeu: viaţa şi 
dragostea! 

Se îmbrăţişară cu drag şi călătorii porniră mai departe, 
împuţinaţi. Ifichim se legăna în şea, strîmbîndu-se: lichidul dat 
de Albinuţă fusese cît de poate de amar. 

- Totuşi, de ce nu facem popas? întrebă Gerilă privind spre 
vale. Puteam mînca ceva... 

- Oamenii de acolo au deîngropat morţi - prieteni şi duşmani. 
Nu au timp de ospeţe, îl lămuri vrăjitoarea. 

- Şi apoi, nu vroiam să te apuce strănutul pe-acolo, îi zîmbi 
Ochilă. 

Gerilă nu-i răspunse, privind ultima dată spre coastele 
acoperite de flori de iasomie. Erau tot mai puţini. Al cui era 
rîndul să se despartă de ei? 



* 

* * 

Anisibia se întindea dincolo de fluviu. Lăţimea acestuia se 
îngustase pînă la a ajunge puţin mai mare decît Marele Rîu. 
Culoarea apei căpătase o nuanţă puţin lăptoasă. După ce-l 
părăsiseră la cataracte pentru a pătrunde în regiunea de savane 
deşertice a Numinei, în mijlocul căreia se afla satul numit acum 
Husul, fluviul făcuse un ocol uriaş înspre Răsărit pentru a le ieşi 
din nou în cale, aproape perpendicular pe direcţia lor de mers. 

- După ce face un nou ocol de vreo săptămînă spre Apus, 
ne iese din nou în cale, le spuse Vikuna, un vînător care li se 
alăturase de cîteva zile. îl întîlniseră întîmplător, se întorcea de 

la un drum poruncit lui de către Marele Mahund - împăratul 
Anisibiei. Cînd dăduse de ei, se bucurase cu sinceritate. 

- îmi temeam capul, le mărturisi el. Nu e rău împăratul 
nostru, dar nu-i place cînd nu i se duc poruncile la împlinire. 

- Şi ce poruncă ţi s-a dat? întrebă Ochilă. 

- Să-i aducem luptători adevăraţi. Să vedeţi ce se întîmplă. 
De o vreme, să tot fie vreo două luni, vin nişte spurcate de 
păsări de fură din mîncarea Mahundului. Ce nu pot mînca sau 
fura, spurcă. A ajuns împăratul să mănînce doar pe ascuns, ce 
apucă... 

- Ce fel de păsări? întrebă Albinuţa. 

- Nu am mai văzut aşa păsări. Au trupul acoperit cu pene 
din bronz, nu le străbate săgeţile, nici suliţele. Au ciocul scurt, 
zici că-i nas - duse el mîna la nasul lui scurt şi lătăreţ - iar sub 
cioc o urmă de pene albe, zici că-i gură. Mulţi sunt cei ce zic că 
au cap de femeie pe trup de pasăre, dar eu le-am văzut bine. 
Au ochi ca de om, într-adevăr, deşi puşi lateral, ca la păsări, 
nu înainte ca la om. Şi penele de pe cap sunt lungi, juri că-s 
plete... De la depărtare chiar zici că ar avea cap de femeie... 

- Harpii, zise Harap Alb. 

- Harpii? Trăiesc şi în lumea voastră? 

- Nu, le găsim doar în legende... 

- Harpii, dacă zici tu, zîmbi vînătorul. Pe faţa neagră, 
tipic africană, dinţii îi luceau albi. Şi văzînd Mahundul că nu 
ne dovedim să le omorîm, ne-a poruncit să pornim între cele 
patru zări să aducem luptători care să le ucidă. Eu am pornit-o 
încoace, am umblat mai bine de o lună. Mă întorceam cu ruşine, 
fără nici un răspuns... 

- Crezi că noi suntem un răspuns? îl întrebă Valida. 

- Mai bine cu voi decît cu mîna goală, îi răspunse Vikuna. 

Călătorilor nu le părea rău de întîlnire. Vikuna le fusese cu 

adevărat de ajutor. Cunoştea bine locurile, aşa că le fusese şi 
călăuză - deşi cu Ochilă nu se puteau pierde. Era şi un bun 
vînător, cunoscător al obiceiurilor animalelor din savană, în 
fiecare seară avuseseră parte de vînat proaspăt. 

Acum îi scoase la o colibă care se dovedi a fi un avanpost 
al vameşilor. în colibă stăteau doi oşteni şi un funcţionar care, 
după ce le luă un galben, semnaliză spre malul opus. Nu peste 
multă vreme, un bac se apropie, mînuit de patru bărbaţi. 

- Nu vă fie teamă, Mahundul vă va întoarce galbenul, rîse 
voios Vikuna. El era mai tot timpul vesel şi nu o dată începea 
să danseze în ritmuri auzite numai de el. 

- Atunci de ce ne ia banii? întrebă Gerilă nemulţumit. Cu cît 
înaintau spre sud, cu atît suferinţele vraciului se măreau. Nu 
mai era căldura uscată prin care trecuseră mai spre nord, ci aici 
umezeala începea să se facă simţită tot mai mult. Acum tremura 
aproape tot timpul, în ciuda păturilor puse pe el. De cîteva ori 
strănutase, punînd un strat de zăpadă în jurul lor - spre groaza 
lui Vikuna, care nu mai văzuse aşa ceva. Din fericire, de fiecare 
dată vînătorul cel negru se întîmplă să nu-i fie în preajmă, astfel 
că acesta se alesese doar cu uşoare degerături. Nu acelaşi lucru 
se poate spune despre călătorii noştri care, din cauza căldurii, 
umblau cît se poate de dezbrăcaţi. Bucătarului, care încercase o 
dată să-i pună mîna la gură într-un astfel de moment, trebuiră 
să-i frece o jumătate de oră degetele cu zăpadă - înainte ca 
aceasta să se topească - pentru a-i salva mîna... 

- De aici nu mai avem mult, le spuse vînătorul. Vedeţi norii 
aceia din depărtare. Nu sunt nori de ploaie - deşi mai spre 
Miazăzi încep ţinuturile unde plouă zilnic - ci munţi. Cetatea 
este chiar la picioarele lor. încă cinci zile de mers. 

- Aşa de mult? se miră Ifichim. înseamnă că munţii sunt 
foarte înalţi. 

- Oh, da. Nu le vedem niciodată vîrfurile. De fapt, dacă e să 
credem legendele, nici nu au vîrfuri. Acolo sus e doar un mare 
platou... 

- De ce să nu credem legendele? întrebă Furnicuţa. 

- Doar copiii cred în legende, rîse vînătorul. 

- Dar nu s-a urcat nimeni pe munte, să spună ce se află 
acolo? întrebă Ochilă. 

- Desigur că s-au urcat. Cîţiva... De fapt, cred că numai 
unul. 

- Voi de ce nu puteţi urca muntele? întrebă vrăjitoarea. 

- Noi nu, noi suntem păcătoşi. Doar sfinţii pot urca. Acolo 
sus este Raiul! 

Călătorii se priviră în tăcere. Iată că destinaţia lor se apropia 
şi era prima dovadă că nu se înşelaseră pornind în această 
direcţie. 

- Şi cine zici că s-a urcat în Rai? întrebă Setilă. 

- Un cavaler fără teamă şi prihană, zise vînătorul. Un cavaler 
francîn, unul Palamides... 

- Palamides? întrebă Furnicuţa. Am auzit de el. 

- Da? se miră de data asta Vikuna. Din ce zic legendele pe 
aici, era un cavaler tăcut şi puţin lăudăros. Nici n-a vrut să 
spună dacă munţii au vîrfuri sau e un platou acolo... 

- Cum e posibil să nu se poată urca nimeni pe munte? se 
întrebă Ochilă. 

- O să vezi singur, îi răspunse Vikuna. Pereţii sunt aproape 
drepţi, din bazalt negru. Mai sus sunt acoperiţi cu gheţuri şi bat 
vînturi puternice... Cine a încercat să urce, a fost aruncat de 
vînt, dacă nu s-a prăbuşit singur... Toţi ştiu că este imposibil de 
urcat! 

- Şi cavalerul acela cum a urcat? 

- Cu un animal minunat, zise tristă Furnicuţa. Un cal înaripat, 
cu dinţii roşii din mărgean... 

- Un pegas? întrebă Harap Alb. 

- Nu, acela are dinţii din rubine. Un hipocefal... izbucni 
fecioara în lacrimi. Amintirea acelei seri în care Boian încercase 
să le spună povestea îi venise cu putere în minte. 

- Da, aşa este cum zici, spuse vînătorul negru. Dar de ce 
plîngi? 

- Un prieten mi-a povestit despre Palamides. Un prieten 
care a murit... 

- Mă mir... De unde o fi ştiut el despre cavaler? Doar dacă 
însoţitorul cavalerului să fi spus ceva, dar nu cred... 

- Dar voi de unde ştiţi că el s-a suit în Rai? întrebă Ifichim. 

- Nu ştim. Ştim doar că a adus-o pe fiica Mahundului. 

- Ea era în Rai? se miră Furnicuţa, ştergîndu-şi nasul cu 
mîneca. Se prefăcu a nu vedea privirea încruntată a Domniţei. 

- Aşa se zice. Era acel Mahund un om păcătos... adică, un 
împărat... dar fata lui era o adevărată Bună! Tot timpul era între 
ei ceartă... Adică, el o certa pe ea... Pînă într-o zi, cînd veniră 
nişte păsări... nişte harpii, şi o luară cu ele. Atunci împăratului 
îi păru rău, nu mai putu mînca - nu, nu din cauza harpiilor, ele 
nu-i spurcau mîncarea - ci de prea multă supărare. Trimise 
oşteni să urce muntele, dar pieriră cu toţii. Asta îl făcu şi mai 
trist pe Mahund. Trimise vînători în toate direcţiile... Şi într-o 
zi apăru cavalerul în zbor călare pe calul înaripat, însoţit de un 



Pc Tarîmul unui Joc 



383 



scutier trubadur. 

Mahundul i-a povestit întîmplarea cu fiica lui. Atunci cavalerul 
a zis: „O aduc înapoi!" V-am zis că era om tăcut. Eu aş fi povestit 
o zi întreagă ce şi cum aş fi făcut. Poate ar fi fost bine să 
spună mai multe, n-ar fi fost nici o surpriză cînd a suit domniţa 
în faţa lui pe hipocefal şi s-au îndepărtat în zbor, în strigătele 
Mahundului. Aşa a fost mirarea de mare încît scutierul, lăsat 
de cavaler în urmă, a avut timp să dispară şi el... E drept, 
Mahundul nu a vrut să se răzbune pe acesta, se vedea că nici 
el nu ştia planul stăpînului său. 

Harap Alb pufni în rîs: 

- Zi aşa, după ce a adus-o înapoi, a răpit-o chiar cavalerul?! 

- Nu a furat-o, zise Furnicuţa. A mers de bună voie cu el. 
S-au iubit toată viaţa. Cînd el a murit, ea a înfiinţat mînăstire 
pe mormîntul lui. Iar ea s-a retras călugăriţă în altă mînăstire... 

- Deci, aşa s-a terminat povestea lor, zise Vikuna gînditor. 
Poate e mai bine că a luat-o, se bucură el la sfîrşit. 

- Deci, şi-a luat nevastă neagră, se miră vraciul. 

- Neagră? Cum neagră? Nu ştiţi? Adică... nu ştiţi. Mahunzii 
noştri sunt întotdeauna albi! 

- Atunci de ce li se zice „Negru-împărat"? 

- Pentru că noi suntem negri, găsi Vikuna o explicaţie. 
Mahundul trebuie să fie alb, din familie de prinţi - sau măcar 
de nobili. Şi să fie pruncin. 

- Pruncin? se mirară de data asta cu toţii. 

- De ce asta? continuă Albinuţa. Doarvoi nusunteţi pruncini... 

- Cum să nu fim? o contrazise vînătorul. Doar locuim la 
poalele Raiului! Se zice că a fost o vreme cînd Pruncul cobora 
de pe munte printre noi, dar cred că astea-s legende. Noi nu 
prea suntem sfinţi, ne place să ne bucurăm de viaţă... 

- Şi de ce credeţi că Prinţesa era în Rai? îşi mărturisi Harap 
Alb gîndul ce-l măcina. Doar o furaseră harpiile. Vrei să spui că 
ele vin din Rai? 

Vînătorul fu aşa de uimit, încît se opri în loc. 

- La asta nu m-am gîndit. Nimeni nu s-a gîndit pînă acum... 
Nu, păsările cu faţa de femeie nu pot fi bune, din rai. Nu l-ar 
chinui pe Mahund! 

- Şi atunci? Unde au dus-o pe Prinţesă? 

- Păi... pe munte. Acolo s-a dus cavalerul, călare pe calul lui. 

- De unde ştii? 

- Nu ştiu. Aşa se zice. Să ne fi înşelat cu toţii sute de ani la 
rînd? 

- De unde o fi apărut calul acela? avea însă Gerilă o altă 
nedumerire. Nu am auzit de aşa ceva... 

- Eu am auzit, îl contrazise Albinuţa. Au trăit în Broceline, 
pădurea gelilor. Se zice că pe ultimii hipocefali i-a luat Marele 
Zeu în Rai. Cine ştie de unde îl avea Palamides pe-al lui?... 

O priviră pe Furnicuţa, dar aceasta călărea căzută pe gînduri. 

- Bine, vom vedea cînd vom ajunge acolo, zise Setilă. Dar 
Ochilă îşi ridică puţin turbanul de pe frunte şi privi pe furiş în 
depărtare. 

- Eh? îl întrebă Harap Alb. Citanul dădu nedumerit din umeri. 

- E ceaţă, explică el vag. 

- Unde, pe munte? întrebă Vikuna. Aşa este, sunt mereu 
acoperiţi cu nori şi ceţuri, v-am spus că nimeni nu le-a văzut 
niciodată vîrfurile... 

Ajunseră, într-adevăr, în cinci zile. 

(în care întîlnim şi nişte păsări) 



I ~nsoţiţi de vînător, călătorii noştri se opriră în faţa unui palat 
impunător. 

- Haideţi, împăratul o să vă primească imediat. Este om... 
împărat... cu obiceiuri simple, fără etichetă. 

în mai puţin de jumătate de oră fură introduşi în sala 
tronului - mult mai mică decît cea a Palatului Craiului din Albia, 
observă Harap Alb. în schimb, Mahundul era îmbrăcat bogat, 
într-un caftan împodobit cu broderii din fir de aur şi tot felul de 
pietre preţioase. Pe cap purta o căciulă din postav mărginită de 
o bandă de oţel cizelat, cu înflorituri de aur, cu o broşă mare cu 
un smarald cît o nucă deasupra frunţii, din care se înălţa o pană 
frumos colorată. 

La intrarea în sală, Vikuna se aplecă, atingînd podeaua cu 
degetele. Călătorii încercară să-l imite. Cînd se îndreptară, 
văzură că Mahundul era într-adevăr alb - un om destul de tînăr, 
deloc urît. Bine făcut, poate cîteva ocale prea mult la greutate, 
adunate mai ales în jurul mijlocului. Ochii lui negri erau aţintiţi 
direct spre Elina cu o privire greu de descifrat: uimire, mai ales, 
dar şi adoraţie poate, sau teamă. 

- Am încercat să-ţi îndeplinesc porunca, Măreţe Mahund, 
zise vînătorul, dar împăratul îi tăie vorba cu un gest pouncitor. 
Se ridică de pe tronul din fildeş frumos sculptat şi se apropie 

de Elina. 

- Tu eşti? o întrebă oferindu-i mîna. 

- D...da, zise aceasta, încurcată. 

- Văd că Măritul Mahund o cunoaşte pe... 

- Jolifana, zîmbi împăratul, şi Albinuţa se întrebă de ce acest 
zîmbet îi era cunoscut. 

- Nu, Mărite... începu să zică Vikuna, dar Elina făcu o 
plecăciune elegantă, luînd mîna oferită. 

- Mă bucur că îmi cunoşti numele, Mărite Mahund, îi zîmbi. 

Vînătorul roti privirile, uimit. Ceilalţi călători îşi ţinură gura 

- chiar şi Zildir. E drept, el încerca să respire normal, după ce 
ghiontul vrăjitoarei îl lăsase fără aer. 

- Mă bucur că aţi venit, zise împăratul privindu-i pe străini, 
în ochii lui nu se zărea pic de bucurie. 

- Am auzit că eşti la nevoie, Mărite, zise Zulfina. 

- Nevoie? A, da, păsările... Neplăcut... 

- De aceea i-am adus, sări Vikuna. 

- Da? Bine, bine... Mă bucur, zise din nou. Dacă scăpaţi Palatul 
şi împărăţia de pacostea asta, veţi fi răsplătiţi cu dărnicie. 

Elina se înroşi sub privirile lui pătimaşe. 

- Păi, să nu pierdem timpul, zise deodată Valida. Să mergem. 

- Unde mergeţi? întrebă Mahundul, încercînd să o oprească 
pe Elina. 

- Să-ţi îndeplinim porunca, îi zîmbi aceasta. 

- Care?... Ah, da, păsările. Să nu staţi mult, te vreau înapoi! 

- Parcă te mînca din ochi, spuse Flămînzilă cînd lăsară Palatul 
în urmă. 

- Se zice: „te sorbea din priviri", îl contrazise Setilă. 

- De unde o fi ştiind de Jolifana? se miră însă Ifichim. 

- Cred că e timpul să ne sfătuim puţin, zise Albinuţa. Dar 
nu aici, sunt prea multe urechi... Viteze vînător, se întoarse ea 
spre Vikuna, care venea într-adevăr în urma lor, pot să te rog 
ceva? îţi suntem îndatoraţi, nu se cade să te punem la alte 
munci, dar... 

- Desigur, desigur. Pentru Zulfina fac orice. Şi pentru... 
Jolifana. Pauza lăsată intenţionat mai lungă dovedea înţelegerea 
lui că era ceva neclar la mijloc. 

- Uite, ştiu că tu o cunoşti sub alt nume. Acum nu-ţi putem 
spune nimic... „Nici mai tîrziu, gîndi vrăjitoarea. Nici eu nu 

ştiu despre ce este vorba..." dar te asigur că nu este nimic 
rău. Suntem slujitori credincioşi ai Marelui Zeu şi a Pruncului 
Său sfînt. Vom încerca să găsim acele păsări, să îndepărtăm 
pacostea de ţinutul acesta. Ai încredere în noi! 

- Am, să ştiţi că am. Am umblat cu voi aproape zece zile şi 
niciodată nu mi-aţi dat prilej să vă bănui cu ceva. Ce vrei să 
mă rogi? 

- Să mergi la un han - la un han unde hangiul ţi-e bun 
prieten - să închiriezi cîteva camere. îi dai pentru asta zece 
galbeni, cu rugămintea să spună celor ce vor întreba că noi 
stăm la acel han, numai că plecăm de cu zori în fiecare zi. Iar 
dacă tu vei sta prin preajmă şi vei întări aceste vorbe, vei avea 
şi tu zece galbeni acum - şi zece cînd ne vom întoarce. 

- De ce vreţi să vi se piardă urma? întrebă Vikuna. 

- Trebuie să aflăm ce este cu aceste păsări. Vin ele din Rai, 
sau din Hele? Şi dacă vin din Rai, de ce îl pedepsesc pe Mahund? 

- Bine, vă ajut. Asta îmi poate aduce capul în ţeapă - pentru 
că mă face să-mi bănuiesc stăpînul. Abia aştept să vă întoarceţi! 

Astea fiind spuse, întinse palma, luă punga în care Yusup 
numărase douăzeci de galbeni şi dispăru în mulţime. Călătorii 
ieşiră din Cetate şi merseră spre munte pînă ajunseră la poalele 
peretului de bazalt. Acolo descălecară. 

- Despre ce vrei să vorbim? o întrebă Ifichim pe Zulfina. 

- De cînd ne-am scufundat în apa sfîntă a fîntînii, ne-am 
ţinut secretele nespuse. Nu vă cer să-mi povestiţi ce aţi văzut 
în fîntînă - nici eu nu doresc să vă povestesc! - dar e bine să 
împărtăşim tainele care ne vor ajuta în Căutarea noastră. Vom 
spune pe rînd, dacă nu vă e cu supărare. încep eu: 

Ştiu că sunt Albinuţa, Crăiasa Albinelor. Ştiu că va fi nevoie 
de mine ca să descui Poarta şi să vă dezvălui o Taină. 

- Eu sunt Gerilă, zise Zildir ce stătea în dreapta vrăjitoarei. 
Eu trebuie să fac o vrajă - o singură vrajă! Şi trebuie să-l găsesc 
pe Harap Alb. Dar pe el l-am găsit. 

- Cine e Harap Alb? întrebă Valida. 

- Eroul, zise Gerilă. Numai el ne poate ajuta să devenim 
umani. Aici un mormăit de aprobare se auzi dinspre ceilalţi. 

- Umani? Mie mi se pare că sunteţi cît se poate de umani, îi 
contrazise Ifichim. 

- Nu, nu suntem, se împotrivi Gerilă. Uită-te la mine. Tremur 



388 



Cautarea lui Harap Alb 



tot timpul de frig. Cînd strănut, se pune chiciura. Cînd suflu pe 
o nară, apa îngheaţă. Cînd suflu pe cealaltă, ea se transformă 
în aburi... Mă şi mir că Zulfina nu se îndepărtează de mine cu 
scîrbă. 

- Lasă, iubitule, că am trecut şi altă dată prin clipe grele, îl 
bătu aceasta liniştitor pe mînă. 

- Yulgur deschideam Poartă, zise trogloditul care stătea în 
dreapta vraciului. Aveam pictam carte... Nu aveam carte. 

- Avem o carte, tresări Gerilă. în coburi... 

- Ce carte? se miră Ifichim. Cea despre care povestea 
Copilul? Şi Altîm? 

- Şi eu, i se alătură Ochilă. 

- Eu ştiu? De unde să ştiu eu ce povesteau ei? 

- Dar ţi-am povestit eu, se supără Albinuţa. Ce tot ţi-am 
bătut capul pînă la mînăstire? 

- Eu ştiu? se apără Gerilă. Tremuram ca varga, nu-mi stătea 
capul la poveşti... 

- Să ştii că mă supăr! se zburli vrăjitoarea. Că eşti urît, 
treacă meargă. Că-ţi put picioarele... s-a mai văzut. Că sforăi... 
da, accept şi asta. Dar să nu mă asculţi cînd vorbesc?! E ultima 
dată cînd îţi spun! 

- Să o asculţi, se auzi glasul trist al lui Harap Alb. O poţi 
pierde şi îţi va părea rău. 

Gerilă dădu serios din cap, apoi se ridică şi se duse la locul 
unde legaseră caii. Se întoarse cu o cutie pe care i-o dădu 
trogloditului. Yulgur scoase cu grijă un ceaslov, îl deschise cu 
evlavie şi începu să citească. După primele rînduri se puse în 
genunchi, ducînd din cînd cartea cu smerenie la frunte. 

- Vezi că ţi s-a iertat păcatul? se bucură Ifichim văzîndu-l 
că citeşte din carte. Cei cu păcate nu o pot înţelege. Pot să mă 
uit şi eu? 

Trogloditul îi întinse cartea. Ifichim o răsfoi uimit, întorcînd 
fiecare pagină cu grijă şi poposind mult timp asupra ei. La urmă 
întinse cartea înapoi. 

- Nu pot citi. Se pare că sunt mai puţin sfînt, glumi trist. Dar 
pot să spun că nu am văzut niciodată picturi atît de minunate. 
Uneori simt că au fost făcute de mine - dar ştiu că nu am pictat 
niciodată aşa ceva. Poate doar în vis... Nici nu ştiu dacă aş 
putea să le pictez, dacă aş avea mînă. 



Pc Tarîmul unui Joc 



389 



- Yulgur puteam, zise dintr-o dată trogloditul, spre mirarea 
celorlalţi. Trebuiam învăţam, Ifichim învăţam la fîntîn! 

- Eu trebuie să ascund ceva, zise Elina care stătea alături 
de Yulgur la un gest din partea vrăjitoarei. Nu ştiu ce. Voi 
plăti pentru asta... mi se vor rupe aripioarele... Ah, eu sunt 
Furnicuţa, Crăiasa Furnicilor. Am fost înălţată de la rangul de 
Prinţesă la cel de Crăiasă, zîmbi ea trist, fără ca zîmbetul să-i 
mîngîie ochii. 

- Eu sunt Setilă, zise Yusup din dreapta Furnicuţei, punîndu-i 
acesteia palma uriaşă pe umăr, liniştitor. Fecioara întoarse 
uimită capul, piticul nu făcuse niciodată vreun gest blînd, cu 
nimeni. Ca şi Gerilă, a trebuit să-l caut pe Harap Alb. Ca şi el, 
trebuie să devin uman - cu ajutorul lui Harap Alb. Dacă vreau 
ca Bătălia să fie cîştigată. 

- Şi tu îmi pari cît se poate de uman, zise Ifichim. 

- Nu sunt, îl contrazise Setilă. Nici nu sunt om, sunt pitic. 
Acum setea mă scurmă, îmi pîrjoleşte maţele. Nici nu vă puteţi 
închipui prin ce trec... Fu rîndul Furnicuţei să-i pună mîna pe 
braţ, cu simpatie plină de duioşie. Trebuie să ucid un prieten. 
Nu ştiu care dintre voi va fi. Dar trebuie să o fac, dacă vreau ca 
Duşmanul să fie învins! 

- Eu sunt Ochilă, zise Li Ping. O ştiţi, unii mă cheamă deja 
pe acest nume. Cînd port turban pe cap, par a fi un om normal. 
Acum, de cînd am al treilea ochi, e mai bine. Privesc prin el 
numai cînd am de iscodit ceva. Dar vreau să devin om ca toţi 
oamenii! Nu mai vreausă iscodesc -de aceea port acum turbanul 
tot timpul tras pe ochi. îmi este ruşine să vă iscodesc - da, 
v-am iscodit şi pe voi. Nu am vrut... nu aveam încotro. Privirile 
mele pătrund prin materiale, prin ziduri, prin veşminte... Fetele 
din grup se înroşiră la faţă. Nu, nu vă ruşinaţi, nu v-am privit 
niciodată ca pe femei, cu dorinţă trupească... ci ca pe nişte 
surori ale mele. Dar îmi este ruşine să-mi iscodesc prietenii, 
singurii prieteni pe care i-am avut vreodată! Vă spun asta ca să 
înţelegeţi prin ce trec. Vreau să fiu om! 

Strigătul citanului umplu de durere pe ceilalţi călători. 

- Da, în Bătălie trebuie să fiu şi eu uman, de aceea a trebuit 
să-l găsesc pe Harap Alb. A trebuit să găsesc şi Cartea - văd 
că m-a găsit ea pe mine. Trebuie să iscodesc, o ultimă dată. 
Apoi îmi voi pierde vederea. Nu numai darul meu, ci nu voi mai 

vedea! Dar sunt gata să fie nevoie de mine! 

- Eu nu ştiu nimic, zise Ifichim. Eu nu ţin minte nimic din cele 
văzute în apă, eram lipsit de cunoştinţă. Cînd mi-am revenit, 
Yulgur mă scotea deja afară... Nu ştiu nimic, repetă el. 

- Nici eu nu ştiu nimic, zise Valida, care se rezema de umărul 
lui. Eu nu am intrat în fîntînă - acum îmi pare rău. Poate aş fi 
aflat şi eu de ce am fost adusă în Căutarea asta... 

- Eu sunt Lăţi-Lungilă, v-am spus. Am fost tîrît în povestea 
asta împotriva voinţei mele. Eu sunt uman - ba nu, mint! Eu sunt 
cel mai puţin uman dintre voi. Am furat, am ucis, am acoperit 
crime, am trădat stăpîni, familie şi prieteni... Am ştiut despre 
uciderea părinţilor Copilului. Am ştiut de folosirea Copilului, nu 
m-am împotrivit... Am ştiut chiar şi despre răpirea lui... Acum, 
drept pedeapsă, mi-au crescut mîinile. Să fur mai bine! Să-l fur 
chiar şi pe Duşman! Nu am mai furat nimic de cînd am plecat 
cu voi, v-am minţit zicînd că fur... 

- Eu ştiam, zise Ochilă, ruşinat. 

- îţi mulţumesc că nu m-ai dat de gol. Voi mai fura o dată, 
ultima oară, atît! Apoi voi vedea ce este cu proorocirea aia... Voi 
muri sub semnul Crucii? îşi încheie Cîrnul povestea. 

- Eu sunt Flămînzilă, zise Felimon. Foamea mă scurmă 
mereu. Sunt momente cînd nu mă pot stăpîni, îmi vine să iau 
proviziile noastre, să mînănc. îmi muşc mîinile pînă la sînge - 
îşi arătă mîinile pline de răni, pe care le ţinea ascunse sub şorţ. 
Nu mai pot răbda mult... Trebuie să devin uman - şi pentru 
ce? Nu am făcut rău nimănui, niciodată. Şi în Bătălie trebuie... 
trebuie să... să... vă trădez! îşi puse faţa în mîinile însîngerate 
şi izbucni în plîns. Parcă nici strigătul citanului nu fusese atît de 
încărcat de durere. 

- Lasă, lasă, încercă Harap Alb să-l liniştească. Nu ştiu de 
ce, dar eu cred că rolul tău va fi cel mai important. Tu meriţi tot 
ce este mai frumos pe lume! 

- Nu ştiu... Şi mai este faţa Jolifanei... Ştiu că nu este fetiţa. 
Ştiu că este Elina. Dar nu mă pot opri să o privesc pe ascuns. 
O iubesc! gemu el. Eu, acesta pe care îl vedeţi, îndrăznesc să o 
iubesc! Şi cînd văd chipul Elinei simt că-mi pierd minţile! 

- Eu sunt Harap Alb, zise Eroul după cîteva clipe de tăcere. 
Nu ştiu ce caut aici. M-am rugat... Pruncului să ne ajute. S-ar 
putea să ajungem la Bătălia Finală - dacă luăm căile drepte! Nu 

ştiu cartea voastră sfîntă. în a noastră scrie: „Strîmtă e poarta, 
îngustă cărarea. Numai cei ce îmi vor urma calea vor ajunge 
în Rai" Dar, intrînd pe poarta cea strîmtă, urcînd acea cărare 
îngustă şi plină de pericole, ducîndu-ne propria cruce în spate, 
vom putea ajunge în Rai... Ce va fi acolo... 

- Mda, concluzionă Albinuţa, ştim unde stăm. Avem de ajuns 
pe munte - şi nu ştiu cum. Acolo... Acolo vom întîlni o poartă, 
şi în faţa ei un înger cu paloş de foc - dacă sunt adevărate 
poveştile... Va trebui să trecem cumva de el, eu va trebui să 
descui poarta - pe care o va deschide, cumva, Yulgur Vom intra, 
poate, în Paradis - şi acolo ne va aştepta Duşmanul! 

- Cum e posibil, se împotrivi Harap Alb. Duşmanul nu are 
cum pătrunde în Paradis! 

- Va fi dus de unul dintre noi, zise vrăjitoarea - şi călătorii 
se priviră uimiţi. Doar Flămînzilă continuă să plîngă, cu faţa în 
palme. 

- Acolo este Paradisul Terestru, zise Ochilă. Aici, pe pămînt. 
Duşmanul are şi el putere - doar e Stăpînul pămîntului. în cel 
Ceresc nu are putere... 

- Da, asta ar fi o explicaţie. Are putere în Paradis - dar 
nu poate intra. Are nevoie de noi ca să intre acolo... Dar să 
revenim la proorocirile noastre. Cum facem să le împlinim? 

- Să le luăm pe rînd, zise Ochilă. Să găsim păsările, poate 
ştiu ele ceva. 

- Să le găsim, acceptă Valida. 

Ochilă îşi ridică turbanul şi privi în jur. 

- Nu pot vedea pe munte, zise. Dacă ele trăiesc acolo, nu 
am cum să le văd... 

- Nu cred să fie în Paradis, îl contrazise Ifichim. Fac totuşi 
rău, nu pot trăi în Rai. 

- Atunci, cum au putut-o duce pe Prinţesă pe munte? întrebă 
Furnicuţa. 

- Nu ştiu, vom afla, zise Ochilă. Nu trăiesc pe munte, ci într-o 
peşteră nu departe de aici. De aceea nu le vedeam, priveam în 
sus... Lăsaţi-mă să le iscodesc o vreme obiceiurile... 

Stătură toată ziua în acel loc. Yulgur, cu ajutorul lui Ifichim, 
descifra picturile din carte. Din cînd în cînd citea din ea - dar nu 
le spunea ce anume. 

- Spuneam nu acum. Suflet la voi nu curat eram destul. 

Carte perdeam putere... Pictam, poim spuneam... 

Ochilă ridica din cînd în cînd turbanul, iscodind. Aşa aflară 
cînd păsările se ridicară în zbor, îndreptîndu-se spre culmile 
muntelui - doar pentru a dispărea în nori. Mai tîrziu coborîră şi 
se îndreptară direct spre Palatul mahundului, unde se năpustiră 
peste masa aranjată pentru oaspeţii de departe. Mahundul 
trimisese vînători să-i caute pe Călători, să-i cheme la ospăţ. 
Mai ales pe fecioara Jolifana... Şi mai aflară că Vikuna îi păcăliră 
pe trimişi, dar Mahundul nu se supără prea mult, dat fiind că 
ospăţul rămăsese fără bucate... 

Păsările se întoarseră la peştera lor, unde adormiră. A doua 
zi repetară întru-totul acelaşi program - dar de data asta Ochilă 
le zise: 

- Să mergem, cred că ştiu ce avem de făcut. 

Ajunşi aproape de deschizătura peşterii, citanul dădu 
poruncă: 

- Avem nevoie de trunchiuri de copac, să închidem intrarea 
în peşteră. Vedeţi că păsările au ghiare ascuţite care taie ca 
hangerele. Trebuie să adunăm destui buşteni, cînd începem 
să-i punem se vor trezi. Dacă nu reuşim să le prindem, zboară 
şi le pierdem... 

- Ar fi fost bun aici Prinţul, zise Gerilă. 

- Ah, bine că ai vorbit, tresări Harap Alb. Şi păsările sunt tot 
un fel de reptile... 

- Reptile? se miră Gerilă. Ca şerpii? 

- într-un fel. Dacă faci frig, le ameţeşti. Pînă să-şi revină, 
închidem intrarea. 

- Este o idee, zise Valida. Numai să nu moară... 

Pregătiră destui buşteni. Puterea Piticului şi a trogloditului 

se dovedi mare - suficientă pentru a căra trunchiuri de copaci 
la gura peşterii. Mai pregătiră lemne mai subţiri şi bolovani ca 
să lege buştenii între ei. 

-Acum! zise vraciului Valida, pregătindu-se. 

- Acum, ce? 

- Strănută! 

- Nu-mi vine... 

- Ce facem? îi întrebă pe ceilalţi, dar Lăţi-Lungilă întinse 
mîna şi prinse o pasăre frumos colorată, cu pene lungi în coadă. 
Pînă cînd aceasta să se dezmeticească, o lăsă fără o pană... 

-Nu, staţi..., încercă Gerilă să se împotrivească, dar, în timp 
ce ceilalţi îl ţineau de braţe, Albinuţa începu să-l gîdile cu pana 
pe sub nări. Cînd îl văzură opintindu-se, îl băgară cu capul 
în peştera din care ieşea un miros straniu. Strănutul zgudui 
intrarea şi reverberă un ecou în adîncuri. 

- Dacă nu au murit de inimă, atunci dorm, zise Ochilă. 
Repede! 

Prăvăliră trunchiurile în intrarea, întărindu-le cu beţe şi 
bolovani. Lăsară doar o gaură, cît să încapă o pasăre. 

- Ochilă, să-mi spui cînd vin, zise Valida scoţînd sabia din 
teacă. Cîrnule, ţine-te pe-aproape. Cînd Ochilă dă semnal, 
prinde-o de gît şi trînteşte-o pe prag. Ceilalţi săriţi şi acoperiţi 
gaura! 

După vreo oră, citanul zise: 

- Au început să mişte. Pregătiţi-vă! 

Mai trecură vreo zece minute pînă cînd strigă: 

- Acum! 

Prin gaura lăsată ţîşni o pasăre în zbor. Lăţi-Lungilă o înşfăcă 
de gît şi o trînti pe piatră. Valida îi puse cizma pe trup, lăsînd 
vîrful săbiei să atingă gîtul neapărat de penele de aramă - în 
timp ce ceilalţi trîntiră un buştean în gaură. Din peşteră se 
auziră ţipete furioase, în timp ce ghiarele ascuţite începură să 
rupă din buşteni. 

- Spune-le să se liniştească, porunci Domniţa păsării. Dacă 
nu... Vârful ascuţit al săbiei apăsă pe gîtul golaş. 

- Cra! ţipă pasărea. în peşteră se făcu linişte. 

- Ce vrei? întrebă cu glas omenesc. 

- Vorbeşte? se miră bucătarul. Numai în basme se întîmplă 
ca animalele să vorbească... 

- Poate şi Vifor vorbeşte, zise deodată Furnicuţa. 

- Poate. De unde să ştim, dacă nu l-am întrebat niciodată 
nimic? 

- Nu glumi, Ifichim! se împotrivi Furnicuţa. Mi se pare că mi 
s-a spus să vorbesc cu el... 

- Hei, mă lăsaţi să vorbesc cu ostatecul nostru? întrebă 
Valida. Ceilalţi tăcură. 

- De ce spurcaţi mîncarea Craiului? o întrebă pe pasăre. 

- Aşa este porunca. 

- Porunca o primiţi în Rai? 

- Cra. Nu. Sus pe munte... 

- Pe munte nu este Raiul? o întrebă vrăjitoarea. 

- Este. Noi nu intrăm. Nimeni nu intră. Arhanghel cu paloş. 

- Voi aţi adus Prinţesa pe munte? 

- Care? 

- Cea pe care a luat-o Palamides. 

- Da. 

- Ea a intrat în Rai? 

- Nu. Doar în turnul porţii. 

- Nici Palamides? 

- Nici. Doar în turn. Avut cheie. 

- Cheia Raiului? se miră Albinuţa. 

- Nu. Rai nu are cheie. Poartă la turn. 

- Cum intrăm în Rai? întrebă Flămînzilă. 

- Arhanghel ştie. 

- Cum ajungem pe munte? 

- Cra. Zburaţi! 

- Te tai! se supără Valida. 

- Stăteam, nu supăram, se împotrivi Yulgur. Sărman pasăr 
nu vinovat. Lucram la porunc, nu rău. 

- Chiar, de ce spurcaţi mîncarea? se miră Furnicuţa. 

- Poruncă. 

- Ştim, dar de ce? 

- Om rău. Suflet negru. Trebuie plecat. Spurcă ţara... 
Călătorii se priviră uimiţi. 

- Dacă îl facem să plece, ne ajuţi? o întrebă deodată Ochilă. 

- Ajutăm. Noi încercam, nu reuşim. 

- Daţi-ne două zile... Trei. Nu mai multe. Nu mai veniţi, staţi 
aici, sau pe munte. 

- Arhanghel poruncit. 

- El va şti, zise Valida. Staţi ascunse... trei zile. 

- Dăm drumul. 

Valida ridică talpa şi puse sabia în teacă. La un semn al 
ei, Setilă şi Yulgur începură să dea buştenii la o parte. Deşi 
Lăţi-Lungilă aştepta pregătit de orice, pasărea se strecură în 
peşteră. După o vreme Ochilă spuse: 

- Au adormit... Cred că putem merge. Mi-am făcut un plan... 

- Ce ai de gînd? îl întrebă Valida. 

- Să mă lăsaţi pe mine să vorbesc. Să mă aprobaţi în tot ce 

spun. 

Se întoarseră în Cetate. Ochilă îi duse direct la hanul în care 
Vikuna îi aştepta, stînd ca pe ghimpi. 

- Ce bine că aţi venit, se bucură el. Mahundul iar a trimis 
oameni ca să vă cheme la ospăţ, se pare că păsările nu au venit 
azi... Nu ştiam ce să le mai zic... 

- Să mergem la ospăţ, zise Ochilă spre bucuria lui Flămînzilă. 
Să nu ne faceţi de rîs pe acolo - le atrase el atenţia. Ai auzit, 
Setilă? Flămînzilă? Avem o treabă de făcut! 

Cînd îi văzu intrînd, Mahundul se lumină la faţă. Imediat o 
luă pe Elina de mînă, dînd impresia că nu-i va mai da drumul 
niciodată. Nu părea om rău, totuşi... 

- Veniţi, cinstiţi oaspeţi, staţi la masa mea. Nu ştiu cînd vor 
veni spurcatele alea de păsări, dar să ne bucurăm acuma. 

- Nu vor mai veni, îi dădu Li-Ping vestea cea bună. Am reuşit 
să le tăiem, nici una nu a scăpat. 

- Adevărat? se uită Mahundul cercetător la ei. Dădură cu 
toţii din cap, aprobator. Mare faptă, trebuie să bem pentru ea! 

- Nu este terminat de tot, îl opri citanul. Trebuie să speli 
sîngele vărsat. 

- Eu? se miră Mahundul. Ce treabă am eu cu asta? 

- Sufletele păsărilor moarte vor prinde iarăşi trup dacă nu 
vor fi împăcate. Ele primiseră poruncă de Sus să te chinuie, nu 
o făceau din plăcerea lor. 

- Ştiţi cumva de ce? 

- Nu ştim, nu ne-au spus. 

- Şi ce trebuie să fac? întrebă Craiul cu ţîfnă. 

- Trebuie să pleci în hagialîc. 

- în ce? 

- Călătorie la Sfîntul Mormînt al Pruncului, îi explică Eroul. 

Mahundul îi privi încruntat. 

- Asta dacă vrei să scapi de păsări definitiv, zise Zulfina. E 
treaba ta... 

- Numai aşa pot, ziceţi voi... Le-aţi omorît pe toate? Cine v-a 
zis toate astea? 

- Una, înainte să moară, a apucat să ne vorbească. Dacă 
faci slujbă de împăcare, îşi vor găsi şi ele pace. 

- Aşa... păru Mahundul încurcat. Şi ce fac cu ţara? 

- Păi, dă-o cuiva. Pînă te întorci. 

Mahundul se uită în jur, la călători. 

- Nici nu vă ştiu bine. Cine sunteţi voi? 

- Nişte bieţi călători prin lume, lipsiţi de talente... Uite, ăsta-i 
un vraci care nu a făcut niciodată vreo vrajă, dacă poţi crede 
aşa ceva! Eu sunt o iscoadă pentru împăratul Galben, acest 
burtos nu ştie decît să mănînce, în timp ce piticul acesta bea 
de stinge... Pe ăla de colo îl caută prin vreo trei regate propria 
breaslă, este un pîrlit de hoţ... Iar călugărul... e călugăr... Doar 
Domniţa are mare talent cu sabia, nu sunt mulţi care să-i stea 
în faţă. Iar omul acesta fără o mînă... El este Pictorul! Cel mai 
mare pictor al lumii! 

- Fără o mînă? 

- Ha! Mîna pe care o foloseşte este cea stîngă. Ia arată-i, 
îi zise el lui Ifichim. Acesta aruncă fulgerător un cuţit, ce se 
înfipse cu mare precizie în stema de pe spătarul tronului, după 
ce tăiase două lumînări de pe masă. Craiul tresări şi-l privi 
cercetător. 

- Aha! păru să scrîşnească din dinţi. Bine, las tronul pictorului 
şi... şi domniţei. Dar nu pot pleca aşa, la drum, îmi trebuie... 
soţie. Aşa e obiceiul. 

- Obiceiul? se miră Valida, dar Elina o întrerupse: 

- Da, obiceiurile trebuie respectate. Sunt sfinte! 

- Da, da... Am hotărît! îi tăie Mahundul vorba. O doresc pe 
Jolifana de soţie! Doar aşa voi pleca... 

Vraciul vru să se împotrivească, dar braţul vrăjitoarei îl opri. 
Pe troglodit îl opri Elina. 

- Bucură-te, bunul meu prieten, îi zise ea cu faţa luminoasă. 
Fata ta se mărită cu Negru-împărat. Vom merge la Sfîntul 
Mormînt... 

- Atunci, să petrecem! bătu din palme Mahundul. 

Petrecerea s-ar fi întins pînă spre seară - dacă la ea nu ar 
fi participat Flămînzilă şi Setilă. Ştiind ce urma să se întîmple, 
Yusup puse o masă într-o margine, o umplu cu bucate şi carafe 
cu băutură. Pînă să apuce ceilalţi să se aşeze la masă, cei 
doi zvîntară toată mîncarea şi băutura de pe celelalte mese. 
Mahundul, care tocmai vroia să dea ordine să se deschidă uşile, 
să fie poftiţi curtenii la masa lui de nuntă, fu nevoit să trimită 
vorbă că ospăţul se amînă pentru altădată. Dar că toată Curtea 

să vină să se închine locţiitorilor lăsaţi pînă la întoarcerea lui. 
Curtenii se închinară în faţa Domniţei şi a Pictorului, urară drum 
bun şi întoarcere grabnică împăratului, şi plecară uimiţi că nu 
fuseseră invitaţi şi ei la ospăţ. Mai ales că mesele erau gata 
întinse... 

Cînd cei doi îşi simţiră tovarăşii sătui, lăsară curat şi pe 
masa lor. 

- Nu vă invidiez, le rînji Mahundul noilor săi locţiitori. Cu 
astfel de supuşi, ţara va face în curînd foamete. Cît timp îi aveţi 
pe ăştia doi la Palat, nu aveţi nevoie de păsări... 

Dar pentru că nu mai aveau de ce pierde vremea, fostul 
mahund şi noua lui soţie porniră spre miazănoapte chiar atunci. 
Mai erau ore bune pînă la căderea serii. îi însoţeau doi vînători 
- apropiaţi ai Mahundului, după spusele lui Vikuna. Acesta 
rămăsese să le stea alături noilor crai, să-i înveţe obiceiurile 
locurilor. 

Prima poruncă dată de Valida fu să se pregătească din nou 
mesele. 

- Voi, le spuse ea lui Flămînzilă şi Setilă, vă rog să ne lăsaţi. 
Sper să vă fi săturat... 

- Noi? îşi arătară aceştia indignarea. 

- Abia mi-a ajuns pe-o măsea, completă burtosul, în timp ce 
piticul completa: 

- O picătură de apă pe plita încinsă! 

- Fie, fie, dar eu trebuie să mă pun bine cu oamenii aceştia. 
Şi am de făcut o nuntă! Nu pot trăi cu bărbatul acesta al meu 
fără a pune cununiile mai întîi. 

Toţi săriră să-i felicite, bucuroşi. Dragostea celor doi înflorise 
sub ochii lor, aşa că vestea nu-i luă pe nepregătite. Doar Yulgur 
comentă trist: 

- Elina bucuram eram aici... 

Aşa că petrecerea se întinse pînă tîrziu, spre bucuria 
curtenilor chemaţi înapoi. Li se dovedea că noii Mahunzi erau 
oameni evlavioşi, înţelepţi, drepţi şi miloşi. Măcar de-ar fi fost 
jumătate atît de pricepuţi pe cît fusese fostul... 

Ziua a doua trecu pe neobservate. în timp ce noii Mahunzi 
ţinură Sfatul în Sala Tronului deschisă tuturor, ceilalţi căutară 
locuri unde să fie feriţi de ochii lumii. Yulgur citi toată ziua din 
Carte. Gerilă şi Albinuţa petrecură ziua în grădină, discutînd - 

ceea ce înseamnă că vraciul trebui să suporte stoic vorbăria 
vrăjitoarei. 

- Lasă că o să-i prindă bine, comentă Ochilă care, în lipsă 
de altceva, vizita Palatul şi Cetatea însoţit de Lăţi-Lungilă. Iar 
Flămînzilă şi Setilă căutau ceva de-ale gurii... 

Setilă părea căzut într-o tristeţe adîncă, spre mirarea 
burtosului. 

- Te pot ajuta cu ceva? îl întrebă, săritor ca de obicei. 

- Nu ai cu ce. Ştii, Elina... 

- Da, oftă Flămînzilă. Săraca de ea, să poarte un chip 
străin... De cîte ori o priveam, mi se părea că o văd pe fetiţă... 
pe Jolifana. 

- Da? Eu, dimpotrivă, de cîte ori mă uitam la chipul ei nou 
mi-o aminteam pe Elina cea dinainte. Ce soartă a avut şi ea... 
Crescută ca o prinţesă - pentru a ajunge pe drumuri, săracă şi 
flămîndă... Era să fie măritată cu cineva pe care nici nu-l ştia 
prea bine, pe urmă flăcăul pe care l-a îndrăgit a murit... I-au 
murit prietenii. Şi acum... nici nu ştiu ce să zic. Sper să fie 
fericită. 

- De ce n-ar fi? se miră Flămînzilă. Mahundul o iubeşte, se 
vedea cu ochiul liber. Şi ea a părut bucuroasă de însoţire. 

- Mie mi s-a părut mai degrabă o jertfă. Ea ştie ceva... ceva 
ce noi nu ştim. în ultimele zile a fost tristă, de cîteva ori am 
auzit-o plîngînd. 

- Poate pentru că s-a trezit cu o faţă străină... De ce s-o fi 
întîmplat asta? 

- Nu ştiu. Voia Marelui Zeu... Nu cred că asta o supăra. 
Cred că i se ceruse jertfă... pe cînd era în apă. Flămînzilă nu-l 
contrazise, şi el avea de plătit o jertfă. Nici nu cred că-şi plîngea 
iubitul pierdut. Parcă mai mult soarta. Dar cînd Mahundul a 
cunoscut-o drept Jolifana, ea a părut să-şi fi găsit din nou 
liniştea... Nu ştiu cum să spun... 

- Că era gata să-l mintă? 

- Poate că da. De parcă vroia să-l înşele, să-l liniştească. 
Ne-a împiedicat să dăm în vileag cine este cu adevărat, a părut 
chiar doritoare să se mărite cu el, să plece cu el în pelerinaj... 

- Dar poate că dorea chiar asta. Ce rău este să fii nevasta 
unui Crai? Mahundul e tînăr, chipeş... 

- Dar rău, zic păsările... şi eu le cred. Cei din Rai îl ştiu rău. 

Zîmbetul lui mi s-a părut mereu fals... Elina ştie! 

- De unde ştii tu asta? se miră burtosul. Ţi-a spus ea? 

- Nu. Nu prin vorbe. Pe cînd aşteptam să prindem păsările, a 
venit la mine. Ştii? Noi nu am vorbit prea mult unul cu celălalt. 
Era atît de frumoasă! Şi apoi, eram din altă lume, ea fiica celui 
mai bogat negustor, eu servitor prin crîşme... O priveam doar 
de departe, ca pe o zeiţă.. 

-Aceeaşi diferenţă era între ea şi Boian. Asta nu l-a împiedicat 
s-o iubească. 

- Şi eu o iubesc, mărturisi Setilă. Bucătarul îl privi uimit, dar 
cu înţelegere. 

- Se pare că după ce că suntem nişte lighioane blestemate, 
mai ne şi îndrăgostim fără speranţă, se căină Flămînzilă. Tu de 
Elina - nevasta altuia acuma, eu de Jolifana, pe care nu am mai 
văzut-o de mai bine de douăzeci de ani... Şi ea e frumoasă, cea 
mai frumoasă din lume! 

- Te pot contrazice. Elina e cea mai frumoasă... Dar nu asta 
vroiam să spun. A venit la mine şi mi-a vorbit - am crezut că se 
despică pămîntul! Mi s-a părut că-şi ia rămas bun de la mine. 
Şi mi-a lăsat mie Calul. 

- Care cal? Vifor? 

- Da. M-a rugat să am mare grijă de el. Să-l iubesc aşa cum 
o iubesc pe ea însăşi! Aşa mi-a spus... „Să-l iubeşti aşa cum mă 
iubeşti pe mine!" Şi m-a sărutat pe obraz... 

- De ce ţi-ar fi dat calul? Hm., o fi crezut că-i prea bătrîn 
pentru acest drum prin deserturi pînă la Jerulabad... 

- Poate. Aşa m-am gîndit şi eu la început. Dar îl putea lăsa 
în grajdul Palatului, Valida ar fi avut mare grijă de el. A luat 
calul meu, eu am ajutat-o să schimbe şeile. Mi-a dat de înţeles 
că trebuie să duc Calul în Rai, de-om ajunge vreodată acolo. 
Mi-a zis: „Să nu-l pierzi din ochi, să fii cu el tot timpul. Pînă la 
capăt!" Apoi mi-am dat seama că ea ştia încă de atunci că nu 
va fi cu noi la ultima Bătălie. Că va pleca. Că acest drum va fi, 
poate, fără întoarcere. Că a sosit vremea să se jertfească şi 
ea... 

Nu cred că o voi mai vedea pe Elina! Dar îl am pe Vifor! Să 
nu se atingă cineva de el, că-i sorb inima din piept! 

Era atîta hotărîre în ameninţarea Piticului, încît prietenul lui 
nu se îndoi nici o clipă. 

| ~n a treia zi apăru Altîm. Primul care îl zări fu Ifichim, care stătea 
în acea dimineaţă pe tron, acordînd audienţă supuşilor. Uşile 
erau larg deschise şi pe ea veneau oameni simpli cu tot felul de 
plîngeri. Certuri între vecini, plîngeri împotriva funcţionarilor de 
stat, cereri de ajutor... Tot ceea ce judecătorii de cartiere, sate, 
oraşe - un fel de cădii - nu puteau sau nu vroiau să îndrepte. 

Lui Ifichim începuse să-i placă această ocupaţie - după 
experienţa primei zile; Validei, nu prea. Pe ea nedreptăţile o 
enervau şi avea tendinţa să ceară pedepse grele asupra celor ce 
călcau legea. Ifichim avea mai multă răbdare, asculta ambele 
părţi, cerea să-i fie înfăţişaţi martori, cerea părerea celor doi 
viziri din sfat ce-i stăteau cu rîndul alături. Dar cel mai mult se 
sfătuia cu vînătorul pe care-l ţinea alături de tron. 

în prima zi acesta fusese Vikuna, dar în a doua zi acesta îşi 
adusese un frate. Cum vînătorii îşi ziceau între ei fraţi, era greu 
de zis dacă cei doi erau cu adevărat fraţi, sau doar tovarăşi. 
Spre bucuria lui Ifichim, fratele lui Vikuna - un războinic 
înalt şi puternic, cu trăsături negroide mult mai pronunţate, 
purtînd numele de Sambu - era mult mai priceput în tradiţiile 
şi obiceiurile anisibilor. După cum explicase Vikuna, Sambu 
„vînase" mai mult pe străzile oraşului - îndeplinind, deci, un fel 

de funcţie de poliţai - în timp ce Vikuna însuşi bătea mai mult 
savanele. 

Aşa că în această zi, alături de tron stătea mîndru Sambu, 
înarmat tradiţional cu lancea şi scutul oval, înalt, iatagan la 
brîu, vopsit cu dungi albe pe pielea neagră, descoperită, a feţei 
şi braţelor vînjoase. La picioarele tronului stătea o femeie care 
îşi învinuia vecinul - frate cu judecătorul de cartier - că mutase 
gardul, făcînd ca fîntîna pe care familiile lor o împărţiseră în 
bună pace timp de generaţii să îi rămînă doar lui în stăpînire. 
Acum femeia trebuia să care apă tocmai de la fîntîna publică 
din faţa Templului, cale de mai bine de o mie de paşi de casă! 

- Tu ce zici? îl întrebă Ifichim pe învinuit. 

- Am martori care pot să jure că pe vremuri curtea străbunilor 
mei se întindea cu şase paşi mai mult decît am moştenit-o eu. 
Pe atunci nu era fîntîna. 

- Aşa... Şi tatăl tău de ce nu a cerut mutarea gardului? 

- El nu ştia de înşelăciune. 

- Bun, bun. Dar bunicul tău? 

- Nici el nu a ştiut. 

- De cînd e fîntîna acolo? 

- De... de... foarte mult timp. 

- Să vină martorii! 

Cam atunci intră şi Altîm - de se şi miră noul Mahund. 
Ce treabă avea Altîm în procesul ăsta? Dar kapcînul se trase 
într-o latură a Sălii, aşteptînd liniştit să-i vină rîndul, în timp ce 
martorii se apropiară grăbiţi de tron. 

- Ia spuneţi-mi şi mie ce aţi spus oamenilor acestora! porunci 
Ifichim. 

Oamenii se uitară unul la celălalt, apoi unul păşi în faţă. 

- Acum multe generaţii, gardul era pînă la un pom, un 
curmal, şase paşi mai spre apus. 

- Aha. Acum unde e pomul? 

- A... a fost tăiat. 

- De mult? 

- D... da. Acum cîteva generaţii. 

- Cîte generaţii? vru să ştie Mahundul, zîmbind binevoitor. 
Cinci? Trei? Zece? 

- Ăăăă... Nu ştim. 

- Aşa... Şi fîntîna? Fîntîna era atunci? 

- Da, era. Curmalul a fost tăiat mai tîrziu. 

- Cînd mai tîrziu? 

- Ăăă... acum cîteva generaţii... 

- După ce s-a făcut fîntîna, nu? 

Martorii se uitară din unul la celălalt, apoi ridicară din umeri. 

- Cine a construit fîntîna? întrebă din nou Ifichim. 

- Strămoşul omului de colo... 

- Şi strămoşul femeii de aici a mutat gardul să aibă şi el 
acces la fîntînă, nu? 

Martorii încuviinţară din cap. 

- Atunci puteţi să-mi spuneţi de ce strămoşul acestui om - şi 
al judecătorului - nu s-a plîns de încălcarea făcută? Strămoşul 
femeii a luat pămîntul, curmalul, şi jumătate din fîntînă, iar acel 
strămoş nu s-a plîns deloc. Ce ziceţi de aceasta? 

- Nu... nu ştim. Poate strămoşul femeii avea prieteni 
puternici. 

- Atunci de ce nu a luat toată fîntîna? De ce a luat numai 
jumătate? Cine îl putea opri? 

Martorii nu mai ziseră nimic. 

- Viziri dumneavoastră, ce mă sfătuiţi să fac? 

- Păi, zise unul din ei, să-l lăsăm pe judecătorul de cartier să 
judece. Sau pe cel de oraş... 

- Pe fratele celui de acolo? Sau pe superiorul lui. Va judeca 
drept? 

Vizirul nu răspunse, dar al doilea vizir dădu negativ din cap. 

- Tu ce zici, Sambu, prietene? 

- Corb la corb nu-şi scoate ochii, Mărite Mahund. Fă tu 
dreptate! 

- Aşa... Şi tu ce mă sfătuieşti că ar fi drept să fac? 

- Eu zic că dacă cei din familie nu îşi păstrează tradiţiile, 
nu se pot aştepta să i le păstreze vecinii. Şi cine poate lua o 
jumătate de fîntînă cu japca, o va lua cu totul... 

- Tu, străine, ce zici? ridică Mahundul vocea, uitîndu-se la 
kapcîn. Acesta se apropie liniştit de tron, îi privi pe martori, 
apoi zise: 

- Eu aş lua fîntîna şi aş da-o femeii, că i s-a făcut nedreptate 
cu de-a sila. Pe omul acesta, pîrîtul, l-aş scurta de cap, să nu-i 
mai trebuiască apă. Pe fratele lui, care a încălcat dreptatea deşi 
e pus să o apere, l-aş trage în ţeapă pentru necinstea adusă 

stăpînului săi, împăratul. Iar acestor martori mincinoşi le-aş 
porunci cincizeci de bice! 

- Aţi auzit, iubiţi supuşi, ce vi s-ar cuveni? îi întrebă Ifichim 
pe martorii albi la faţă. Şi acest străin este om blînd - în alte 
locuri, martorii mincinoşi îşi pierd şi limba! Eu poruncesc aşa: 
veţi da fiecare cîte un ban de aur acestei femei, pentru că a fost 
tîrîtă prin judecăţi din cauza mărturiei voastre. Fără voi, şi-ar fi 
văzut de treabă, vecinul nu avea de ce să-i ia fîntîna. Mai daţi 
cîte un galben visteriei, că mi-aţi ocupat timpul cu prostii! 

Ţie, pîrîtule, ar trebui să îţi iau capul. Nu pentru răpirea 
fîntînii, nici pentru încălcarea Legii, ci pentru nemila arătată 
faţă de o bună vecină. Şi pentru necinstirea adusă generaţiilor 
de prietenie şi bună vecinătate dintre familiile voastre! Se va 
muta gardul cinsprezece paşi înspre casa ta, pierzînd astfel cu 
totul fîntîna, şi vei sădi curmali de-a lungul gardului, ca să ştiţi 
şi unii, şi ceilalţi, de încălcarea prieteniei făcută din lăcomie. 

Iar fratele tău, judecătorul, îşi pierde chiar acum slujba, 
pentru necinstirea adusă Mahundului. Va lucra pe lîngă un 
judecător cinstit de oameni, ca să înveţe să respecte Legea şi 
dreptatea. Am hotărît! 

- Tu, femeie, se întoarse spre pîrîtoare, eşti mulţumită? 

- Sunt mulţumită, Mărite! Să te păzească Marele Zeu şi să 
îţi dea sănătate pentru dreptatea făcută. Dar... 

- Mai este ceva? Nu am judecat bine? 

- Ba da, bine. Numai că... Am să te rog ceva... 

- Spune. 

- Lasă să se mute gardul unde a fost de generaţii. Să aibă şi 
vecinul meu jumătate de fîntînă, că mie îmi ajunge jumătate. Şi 
familia lui să aibă dreptul să culeagă toate curmalele din partea 
lor de gard... Tatăl lui a fost om, mi-a fost ca un tată... 

- Ai auzit, pîrîtule? Pentru femeia aceasta prietenia nu e 
vorbă goală. Să se facă după rugămintea femeii şi să aud veşti 
bune despre voi. Plecaţi acum. 

După ce îi văzu ieşind, Ifichie făcu semn să se închidă uşile. 

- Spune oamenilor să vină mîine, îi spuse lui Sambu. Azi 
îmi întîmpin acest... prieten venit de departe şi îmi iau rămas 
bun de la prietenii care vor pleca. Sunteţi şi voi liberi astăzi, le 
spuse vizirilor. 

- Văd că-ţi place, rînji Altîm cînd rămaseră singuri. 

- Este o meserie ca oricare alta, zise Ifichim. îmi place să 
îmi fac meseria bine, să duc lucrurile cu bine la bun sfîrşit. 

- Ai putea să te bucuri de puterea pe care o ai. 

- Mă bucur. O folosesc ca să fac bine. 

- Am ascultat la ce vorbesc oamenii. Fostul mahund nu a 
făcut aşa ceva - mulţi mahunzi nu au făcut ca tine. Ei şi-au trăit 
viaţa în linişte şi plăcere... 

- Despre linişte nu ştiu, dar ştiu că nu mi-ar place să zac ca 
o vegetală. Nici Validei. Ştii ce face ea acum? 

- Bănuiesc, rînji kapcînul. Probabil face exerciţii... 

- Cînd ai sosit? 

- Aseară. Am dormit, m-am îmbăiat, şi iată-mă. M-am mirat 
să aud că aţi ajuns mahunzi. Interesant cum se răsuceşte 
Soarta. 

- Dar ai ştiut că suntem aici.... Am auzit că i-ai cunoscut şi 
pe tovarăşii noştri... mai puţin pe vraci. Ai dispărut la Jerulabad. 

- Da. Am fost aproape sigur că vor scăpa şi vor veni încoace. 
Aşa hotărîseră, doar. Nu avea nici o noimă călătoria dacă nu 
ajungeaţi aici, nu-i aşa? Un fulger negru îi trecu prin ochi. 

- Da, cred că n-ar fi avut. Vino, o să ne întîlnim şi cu ceilalţi. 

Coborîră în grădină. Valida îşi văzu soţul şi îi făcu semn cu 

mîna. Apoi îl văzu şi pe Altîm şi se apropie, băgînd sabia în 
teacă. Tunica strînsă pe trup era udă de sudoare. 

- Bine ai venit, îi zîmbi ea kapcînului. Cum ai ajuns aici? 

- V-am călcat pe urme, îi zîmbi Altîm. 

- Ar fi trebuit să ajungi cu mult înaintea noastră, noi am mai 
pierdut timpul pe drum. 

- Şi eu l-am pierdut fără folos. O vreme m-am învîrtit pe la 
Jerulabad. Bine că nu aţi fost acolo... Am căutat de colo colo, 
la un moment dat era să mă întorc acasă, am auzit că tata 
şi-a învins fratele... Gîndeam că poate mă va primi înapoi, să-l 
ajut... Pînă la urmă am luat-o încoace, tot nu aveam altceva 
mai bun de făcut. Nu am alţi prieteni, zîmbi către cei doi. 

- Credeam că vei sta mai mult, dragule, că te voi scoate cu 
forţa din Divan, îi spuse Valida soţului, sărutîndu-l. Aşa, să-i 
adunăm şi pe ceilalţi, sunt nerăbdători să plece. 

în curînd, se adunară cu toţii. Se mirară să-l vadă pe kapcîn, 
dar dădură mîna cu el, prieteneşte. Numai cînd acesta dădu 
mîna cu Eroul, se miră. 

- Chiar aşa ţi se zice? Eroul? 

- în lumea asta, da. Acasă mi se zicea altfel. Ce rost are să 
vă spun acel nume? 

- Mda. Curios... N-aş fi zis... Da, simt că eşti străin, figura ta 
nu-mi spune nimic. Cu ce eşti tu bun la acest grup? 

- Cu nimic, te asigur, rîse piţigăiat Zulfina. Ca mulţi alţii, de 
altfel - de exemplu, neghiobul ăsta de vraci, sau cum a fost 
pisica de-o ştii... 

- Pisica, încercă să-şi amintească Altîm. Da, parcă era şi o 
pisică... Pe unde o fi acuma? 

- Cine mai ştie? Aşa a fost de la început, unii au apărut doar 
pentru a se pierde pe drum. De aceea m-a şi mirat apariţia ta. 

- Chiar vroiam să spun, evită kapcînul un răspuns. Parcă 
sunteţi mai puţini. Unde sunt ceilalţi? 

- Care au murit, care s-au întors acasă... 

- După cum pornirăţi, mă aşteptam să găsesc o armată 
întreagă. Ei, bine şi aşa. Va fi vesel. 

Ifichim privi cu inima strînsă spre kapcîn. De ce o fi aşa de 
voios? 

- Să mergem, spuse către călători. Luaţi-vă caii şi provizile, 
nu ştiţi cît de lung şi de greu va fi drumul. 

- Veniţi şi voi? se miră Ochilă. 

- Numai pînă la harpii. Vikuna va veni cu voi, ca vînător şi 
călăuză. 

- Vikuna, se miră Zulfina. Cu noi nu poate veni decît un 
Călător. El a întîlnit-o pe Jolifana? 

- Sigur că da, se vîrî în vorbă Setilă, înainte ca cineva să 
apuce să zică ceva. Doar era aici cînd Mahundul s-a însurat cu 
ea! 

- Da, întrebam dacă Jolifana i-a ghicit, o drese Zulfina 
încurcată. Altîm zîmbi: 

- Aţi avut şi nuntă, deci?! Şi Elina, pe unde o fi? începuse 
să-mi placă fetiţa aceea... 

- A pornit şi ea spre casă... răspunse tot Piticul. Cum se zice, 
s-a pierdut şi ea pe drum. 

- Da, da... Unul din motivele pentru care v-am urmat pînă 
aici a fost şi Elina, le zise cu sinceritate în glas. 

- Vikuna s-a oferit să vă însoţească, schimbă Ifichim vorba. 
Cică, aici, la Palat, moare de urît. Bine că mi l-a dat pe frate- 

său. 

într-adevăr, apăruse şi Vikuna. 

- Tu nu ai cal? îl întrebă Piticul încălecînd pe Vifor. 

- Mie nu-mi trebuie, zîmbi mîndru vînătorul. Mă simt mai 
bine pe picioarele mele. El cine e? întrebă arătînd spre Altîm. 

- El este Altîm, răspunse Eroul. Vine cu noi. 

- Bine, îl privi Vikuna cercetător pe acesta. Să vedem ce vor 
zice păsările... 

- De ce? Ce ar avea cu el? 

- Nimic... poate. Nu-i cunosc mirosul. Nu mi-l cunosc nici 
pe-al meu, de altfel, îşi arătă vînătorul dinţii albi. 

Ajunşi lîngă intrarea în peştera harpiilor, Valida strigă cu glas 
puternic. După cîteva minute se ivi una dintre ele - probabil cea 
care vorbise cu Valida ultima dată. 

- Ne-am ţinut de cuvînt, zise Domniţa. 

- Ţinut. Arhanghel spus. 

- Ne ajutaţi? 

- Ajutăm. 

- Cum putem ajunge pe munte? 

- Zburăm. Noi ducem. 

Călătorii se bucurară. Aveau să ajungă în Paradis pînă la 
urmă! 

- Ducem cîte unul, zise pasărea. Tu, prima - arătă spre 
Valida. 

- Eu nu merg, se împotrivi aceasta. Eu rămîn să îngrijesc de 
această ţară. Cu soţul meu - arătă spre Ifichim. 

- Nu bine. Trebuie zburăm unsprezece. Aşa poruncim 
Arhanghel. 

- Păi, noi trebuie să rîmînem... 

- Unsprezece, ori nimeni! 

- Staţi, staţi, se băgă în vorbă Zulfina. Doar vine şi Altîm cu 
noi. 

- Nu cunosc, se împotrivi pasărea. Valida cunosc. 

- Pun eu cuvînt pentru el, zise Domniţa. Ia-I în locul meu. 

- Luăm. Ifichim merge. 

- O luăm de la capăt? se supără Ifichim. Merge Vikuna în 
locul meu. 

- El numărat. Altul în locul tău! 

- Ce facem? se plînse Ochilă. Se pare că păsările sunt cam 

căpoase... 

- Atunci, vin eu şi rămîne Ifichim, se hotărî Valida. El se 
pricepe mai bine să îngrijească de ţară. Taci, taci, îi astupă gura 
cu palma. Ştii că nu se poate altfel. 

între timp apăruseră alte cinci păsări din peşteră. 

- Cine primii? întrebă pasărea. Trei. 

- Păi, să mergeţi voi, dragilor, zise Zulfina. Eroul cu Ochilă 
şi... şi... Altîm. 

Cei trei nu se împotriviră, deşi se vedea de pe feţele lor - 
mai ales a Eroului şi a kîpcanului - că nu se simţeau în largul 
lor. Fiecare fu luat în ghiare puternice de către două păsări, ce 
se ridicară cu uşurinţă în zbor. 

- Să-mi trimiteţi şi calul, strigă Altîm. 

- Cra! ţipă însă pasărea. Unsprezece mergem! 

în curînd, cele şase păsări se pierdură în nori. 

- Ce a zis? întrebă Valida. 

- Numai unsprezece, zise Zulfina. Caii nu au voie. Sau un 
singur cal - dacă renunţă unul dintre noi. 

- De ce un cal? întrebă Ifichim. 

- Dar de ce îl cărăm pe bietul Vifor după noi, te-ai întrebat? 
Rolul lui trebuie să fie important. A trebuit să-l furăm iarăşi şi 
iarăşi, să-l îngrijim, să-l păzim... Este nevoie de el! 

- într-adevăr, zise Vikuna. Toţi întoarseră capul spre el - în 
locul vocii răguşite, bărbăteşti, răsunase un glas adînc, melodios. 
Vînătorul scoase din tolba pe care o avea atîrnată de umăr un 
şal umed, cu care se şterse bine pe faţă. Culoarea neagră, ca şi 
cea albă folosită la împodobit, se şterseră descoperind un obraz 
alb, strălucitor. 

- Jolifana, o recunoscu primul Flămînzilă. 

- Eşti cumva Elina? întrebă totuşi Lăţi-Lungilă. 

- Nu, Jolifana, le zîmbi ea. Sau, dacă ne menţinem în lumea 
basmului, Măiastră. Dar să nu pierdem timpul. Trebuie să luăm 
Calul! 

- Atunci... atunci eu nu merg, zise Valida. Rămîn cu Ifichim. 
Se pare că noi nu mai avem nici un rol în această Căutare... 

- în Căutare, nu. Dar aveţi această ţară în grija voastră. Tu 
ai ştiut, se întoarse spre vrăjitoare. 

- Am bănuit... Am ştiut de Cal. Mai ştiu că nu-i complet, are 
nevoie de... Daruri. 

- Darurile sunt la mine, zise Setilă. Mi le-a dat Hitaiori. 
Scoase din sîn o cutie pe care o deschise. 

- Spînul nu trebuie să vadă lădiţa, zise Măiastră. Dacă o 
vede, se poate pregăti. 

Setilă scoase din lădiţă o oglinjoară, o scoică şi un cuţitaş. 

- Să ai grijă de ele, îi zise Măiastră. Cînd vei fi la mare 
nevoie, să le arunci în urma ta, s-ar putea să îţi salvezi viaţa. 

- Hm... unde să le ascund? Poate în urechile tale, prietene, 
se adresă el calului. Nimeni nu va bănui că sunt acolo, iar eu le 
voi avea la îndemînă... 

- Bun. Mai este ceva ce trebuie să ştim? întrebă Albinuţa. 

- Doar că eu sunt Elina, lezîmbi fata încurajator. Deocamdată. 

între timp apărură din nou păsările, îndreptîndu-se către 

călători. 

- Alţi trei, porunci pasărea. 

- Călugărul, Cîrnul şi... Felimon. 

- Grăsan greu. Patru păsări. 

- Hm, la asta nu m-am gîndit. Iubitule, te pierzi dacă te las 
singur pentru o vreme? Nu? Bine, luaţi-l şi pe el. 

La următorul drum îi duseră pe Zulfina si pe Felimon, iar 
ultimul drum îl făcură cu Jolifana, Piticul şi Vifor. înainte să 
plece, Jolifana se apropie de Felimon şi îi puse palma pe obraz, 
şoptindu-i: 

- Ai încredere. O să fie bine, o să vezi! 

- Nu... Tu nu ştii... 

- Ai încredere în tine! repetă ea. O să fie bine. 

- Mi-a fost atît de dor... 

- Şi mi-e mi-a fost. Nu mai e mult! 

Cînd ajunseră pe munte, văzură că stăteau pe un platou 
imens. Jos, sub ei, o mare de nori albi ascundea pămîntul. Parcă 
erau într-un tărîm cu totul străin. Nu departe se înălţau zidurile 
înalte şi albe, strălucitoare, ale unei cetăţi. Semăna cu... 

- Jerulabad! zise Flămînzilă 

- Jerulabadul ceresc, zise Zulfina. Am auzit de aşa ceva, dar 
nu mi-a venit să cred. 

Cetatea avea o singură poartă, drept în faţa lor. Pînă la ea se 
întindea un tăpşan de iarbă verde şi proaspătă, fără nici o urmă 
care să indice trecerea cuiva. 

- Tu cine eşti? se auzi glasul rău al kapcînului. 

- Cine, eu? se miră Jolifana. întreabă-i pe ceilalţi. 

- Elina, se bucură Eroul. 

- Cînd ai venit? întrebă şi Ochilă. 

- Elina? se miră, încurcat, Altîm. Parcă arătai altfel... 

- De la fîntînă arată aşa, îi explică Zulfina. 

- Nu se poate! Nu se poate! Trebuia să arate altfel! 

- Stai, drăguţă, nu te supăra. Şi strigă mai încet, poate iese 
cineva cu paloşul... Am auzit că pe aici umblă Arhangheli, dacă 
poţi crede aşa ceva. 

Asta păru să-l liniştească pe kapcîn. 

- Bine, dacă ziceţi voi... zise Altîm, continuînd să privească 
bănuitor spre fată. 

- Eu tot nu înţeleg... începu să spună Eroul. 

- Cum se intră? îl întrerupse Ochilă. Probabil pe Poartă. Dacă 
aveam cheia... 

- Avem, zise vrăjitoarea, scoţînd-o triumfătoare o cheie de 
aur din şorţ. 

- Nu-mi vine să cred, se minună kapcînul. Chiar şi ceilalţi 
priviră uimiţi spre cheia strălucind în soarele după-amiezii. 

- Amintire de la un prieten drag, zise Zulfina. Hoţul hoţilor! 

- Nu-i aici? întrebă curios Altîm. 

- Nuuu. Nu. Cred că-i în Trebinda. Nu s-a văzut aşa hoţ pe 
lume, l-a furat chiar şi pe diavol! 

- Hm... păcat că nu-i aici, zîmbi kapcînul. Mi-ar fi plăcut să 
fim cu toţii. 

- Poate o să fim, îi zîmbi vrăjitoarea. 

- Păi, eu zic să mergem, propuse Gerilă tremurînd. Mi-e să 
nu mă apuce strănutul... 

- Să nu te prind! Păcat de iarba asta minunată. Ia uite ce 
frumos paşte calul lui Yusup. 

- Mie de ce nu mi-aţi adus calul? întrebă Altîm. Calul meu 
era cel mai bun din hoardă, poate din lume! 

- Dar ce, a fost după noi? se miră Jolifana. Cînd am apărut, 
s-au luat la ceartă. Ba că mergi tu, ba că mergi tu... Vikuna a 
zis clar: „Eu nu mă sui pe munte fără stăpînii mei!" Eu am zis: 
„mă duc eu, am venit tot drumul ăsta şi să nu văd Paradisul?" 
Pe Valida o apucase grija de Ifichim : dacă se răzvrătesc anisibii? 
Ce-o să se facă el numai cu o mînă? Atunci pasărea a strigat: 
„Cra! Unsprezece poruncit, unsprezece zburat!" Şi m-a luat în 

ghiare, alta l-a luat pe pitic, iar patru au luat un cal şi ne-au 
adus aici. Întîmplarea face că au luat calul de care se ţinea 
Yusup... Dacă ne lăsau să alegem... tot pe ăsta îl luam, că m-a 
dus luni de zile în spate, e cel mai bun prieten al meu... Zău, 
îmi pare rău! se rugă ea de kapcîn. 

Acesta nu mai zise nimic, aşa că porniră cu toţii prin iarba 
înaltă şi mătăsoasă. Era aşa de frumoasă şi proaspătă, că le era 
milă să o calce în picioare. La poartă, vrăjitoarea potrivi cheia 
în gaura broaştei şi o întoarse. încet, fără zgomot, cheia se 
învîrti fără efort, parcă. 

- Hm, parcă s-a rotit în gol, zise Zulfina. încercă să o mai 
răsucească o dată, dar nu putu, aşa că trase uşor de poartă. 
Fără nici un zgomot, aceasta se deschise. 

în faţa lor se deschidea o încăpere înaltă, boltită, lungă 
de vreo treizeci de paşi şi largă de vreo douăzeci. în capătul 
opus se ridica o poartă asemănătoare celei prin care intraseră 
- dar în faţa ei stătea un arhanghel. Aceasta avea înfăţişarea 
unui bărbat înalt şi puternic, cu pielea albă ca de fildeş, plete 
blonde lungi pînă pe umeri, faţă strălucitoare, îmbrăcat într-o 
tunică azurie ce-i venea pînă deasupra genunchilor, prinsă cu o 
centură lată bătută în diamante. în picioare purta cizme albe, 
înalte pînă la genunchi. Aripi înalte, albe, ca de lebădă, a căror 
capete se ridicau deaupra capului iar ultimele pene se terminau 
deasupra călcîielor, erau prinse de umerii lui. Era atît de frumos 
încît li se opri respiraţia. Era poate de două ori mai înalt decît 
un om, iar în mînă avea o sabie strălucitoare, de foc. 

- Cine cutează să vină la poarta Raiului, viu fiind încă? bubui 
glasul lui ca un tunet de furtună - deşi nu părea să fi deschis 
gura. Vorbele le sunară în minte însă, nu în urechi. 

- Nişte Călători, zise Ochilă făcînd un pas în faţă. 

- Ce nevoie vă aduce? 

- O căutare... Trebuie să găsim Puterea... 

- Putere? Pentru ce? 

- Pentru Bătălia ce va să vină. Fără Putere, bătălia este 
pierdută, şi Lumea pierdută şi ea. 

- Sunteţi gata de jertfă? 

- Da, răspunseră cu toţii, într-un glas. 

- Eu nu vă pot deschide poarta asta, după cum nu vă pot 
ajuta în Bătălie. Numai cine va termina capela de pictat va 

putea intra. 

- Care Capelă? 

Arhanghelul arătă cu sabia spre peretele din stînga lui. Pe 
peretele gol pînă atunci, călătorii văzură o uşiţă din lemn, puţin 
mai înaltă decît Yulgur. 

- Intraţi, zise gîndul Arhanghelului. De acolo nu există decît 
o ieşire. 

Călătorii intrară pe rînd prin uşiţa care se dovedea destul 
de largă să permită intrarea lui Vifor. Noua încăpere semăna 
cu cea pe care o părăsiseră - numai că nu avea nici o poartă. 
Bolta era pictată în albastru, părea un cer pe care nori albi se 
mişcau purtaţi de vînt. Fresca se termina cam la doi metri de 
podeaua de marmură roză; sub ea, pereţii complet albi coborau 
pînă la un brîu de piatră înalt de vreo două palme, ce înconjura 
întreaga capelă. 

- Mda, se vede că cineva a uitat să termine de pictat capela, 
zise Ochilă, privind în jur. După o clipă zise: Arhanghelul s-a 
înşelat, capela nu are nici o ieşire! 

Se uitară cu toţii în urma lor: uşa prin care tocmai intraseră 
dispăruse fără urmă! Ochilă îşi ridică turbanul de pe ochiul din 
frunte, dar îl lăsă înapoi. 

- Da, cum am zis, capela nu are nici o ieşire. Pereţii sunt 
groşi, de jur împrejur... 

- Nu se poate, zise încruntat Altîm, smulgîndu-şi căciula de 
pe cap. Venele de pe frunte i se umflară parcă sub un efort 
imens, apoi părură să se liniştească. 

- Se pare că-ţi place fără păr, zise deodată Zulfina. Văd că 
nu ţi-a mai crescut părul de cînd te-am ras eu... 

- Da, m-am obişnuit aşa, îi zise kapcînul privind-o bănuitor. 

Eroul care asista la discuţie avu deodată o revelaţie. „Spînul!" 

Oare el să fie cu adevărat? se retrase el, privindu-l, totuşi, cu 
bănuială pe Altîm. Nu-I prea cunoştea, e drept... 

- Cum putem ieşi de aici? întrebă Gerilă. 

- Pictam, zise Yulgur, dezbrăcîndu-şi rasa călugărească. Din 
tolba pe care o căra pe umăr scoase borcane de culori, o paletă 
şi cîteva pensule. Ceilalţi recunoscură sculele lui Ifichim. 

- Tu? se miră Altîm, privindu-i trupul. Ceilalţi ştiau adevărata 
înfăţişare a trogloditului, aşa că nu se mirară. 

- Ifichim nu puteam, explică el. 

- Dar tu nu vezi culorile, îşi aminti Eroul. Parcă aşa ziceai, că 
vezi doar cenuşiu... 

- Acum vedeam. La fîntîn Ifichim dam dar la Yulgur. 

- Şi ştii ce să pictezi? întrebă Ochilă. 

- Ştim. Carte arătam - ridică Cartea în mînă. Pictam, voi 
stăm nu încurcam. 

„Cît timp o să-i ia? se întrebă Eroul. O încăpere ca aceasta 
este pictată în luni, poate chiar ani de zile..." 

Numai că Yulgur nu picta „a la fresca" - pe tencuiala umedă 
- ci direct pe peretele alb. Şi se dovedea că are şi spor - în ceva 
mai mult de o oră pictă o întreagă scenă: naşterea Pruncului. 
Cei ce priveau se uitau uimiţi la scena care lua naştere sub ochii 
lor - niciodată nu văzuseră aşa ceva. Doar Zulfina zise: 

- Aşa doar Ifichim - Ucenicul Minunat - mai picta! 

Cînd termină, trogloditul se aşeză în genunchi, rugîndu-se. 
Era atîta deosebire între trupul lui urît, animalic, şi frumuseţea 
sublimă a picturii, încît călătorii nu ar fi crezut că Yulgur este 
autorul ei dacă nu ar fi fost pictată chiar sub ochii lor. 

După o pauză de o oră, trogloditul se apucă să picteze scena 
următoare - dar deodată Ochilă zise: 

- Se cojeşte! 

- Ce zici? întrebă Jolifana. 

- Vopseaua. Se cojeşte. Uite, acolo. Şi acolo... 

Yulgur se duse spre locurile arătate de citan. Dădu cu mîna şi 
vopseaua uscată începu să se scurgă, lăsînd în locul ei peretele 
alb, neîntinat. în altă oră, toată vopseaua căzuse. Yulgur privea 
neputincios. 

- Ce se întîmplă, Yulgur? îl întrebă Jolifana. 

- Nu ştiam, zise acesta trist. Făceam cum ziceam Ifichim, nu 
ştiam altfel. Lăsam gîndeam. 

Mai trecu o oră pînă cînd începu să picteze din nou. Verificase 
fiecare material, acum punea mai mult liant - ulei de in, ou şi 
clei de oase, zicea el. Pictă o parte a scenei, figura Maicii Sfinte, 
şi se opri. în altă oră se văzu cum vopseaua începe să crape... 

- Ce facem? întrebă Zulfina. Toţi călătorii erau îngrijoraţi. 
Dacă Yulgur nu găsea o soluţie, urmau să moară de foame... 
Altîm se învîrtea ca un leu în cuşcă, uneori încerca să bată în 
pereţi. 

- Ţi-am zis că nu există ieşire, îi zise Ochilă. Poţi să mă crezi. 

Pereţii sunt peste tot la fel de groşi - nici nu ştiu cît. Cred că 
este ceva vrajă, parcă timpul, universul sunt sub alte legi aici... 

- Crezi că poţi face ceva, Yulgur? îl mîngîie pe mînă Jolifana. 

- Gîndeam, zise acesta, dar de fapt începu să citească din 
nou din carte. La un moment se opri şi se întoarse la prima 
pagină, citind cu atenţie. 

- Ascultam, le zise celorlalţi: 

„ Carte acesta arătam cale spre Paradis. Cine citeam şi 
înţelegeam / aveam Cale deschis. Scriam eu, Fiul Omului , 
Fiul Domnului, la trezeci an viaţă la pămînt. Spuneam tot 
ce trebuiam ştim - acum scriam nu uitam la veci - pînă 
întîlneam iar. 

îngust e cale şi numai cei ce jertfeam pătrundeam la 
ea. Numai jertf arătam uşa îngust duceam la Paradis, 
învăţam din acest carte şi tot ce spuneam la voi cît 
umblam la voi împreună. Luam cruce şi porneam la urmă 
paşi la mine , ajungeam sub tron ceresc, sub semn la 
Cruce. 

La călători spuneam: drum la voi cale eram. Dacă 
şovăiam sau nu, dar ajungeam aici, poruncă la Tatăl 
Ceresc eram. Acum terminam ce alt porneam. Cu jertfa 
de viaţ ajungeam aici, jertfa de viaţ duceam mai depart. 
Căci, aşa cum om pierdeam Lume, tot om păzeam la ea. 
Aşa eram voie la Domnul!" 

- Vorbe goale! scrîşni Altîm. 

- Cei ce cred în Marele Zeu şi Pruncul Lui le ţin de sfinte, 
zise Jolifana. Sunt cuvintele Pruncului, dacă această carte este 
adevărată. 

- Adevărat eram. Tot ce scriam la ea şi pictur vorbeam de 
viaţ la Prunc, cum eram. Cuvinte la El. Citeam la voi acest pagin 
mesaj aveam. Ce vream spuneam? 

- Staţi puţin! zise deodată Ochilă. Vorbeşte despre Călători. 
Noi suntem Călătorii. Mesajul nouă ni se adresează! 

- Ne spune că este o cale - o uşă! 0 putem găsi, zise Setilă. 

- Prin jertfă. Jertfă de viaţă, zise Gerilă. 

- Nu se poate, se împotrivi Flămînzilă. Pruncul nu a cerut 
niciodată jertfă! 

- Poate este nevoie de această jertfă, zise Albinuţa. 

- Să găsim uşa, zise Lăţi-Lungilă. 

- Nu, să deschidem uşa, zise Harap Alb. 

- Şi care e gata de jertfă? rînji Spînul. Tragem la sorţi? 
întrebă apoi, văzînd că toţi ridicaseră palma sus. 

- Nu, zise Măiastră. Pruncul nu putea cere jertfă, asta o 
ştim. Dar jertfa va arăta - va deschide uşa. Deci, trebuie jertfă 
cu folos. Nu se poate trăgînd la sorţi - ci e nevoie de cineva 
anume. Cel ce va deschide uşa. 

- Eu deschideam uşă, zise hotărît Yulgur. Eu muream la jerfă! 

- Ei, cine îl taie pe troglodit? rîse Spînul. 

- Nu cred că este aşa de simplu, zise Harap Alb. Mai este 
un amănunt. Arhanghelul a zis că ieşirea se va ivi doar dacă se 
termină Capela. Chiar şi mesajul spune asta. Cum zicea acolo, 
Yulgur? 

- „Terminam ce alt porneam." 

- Exact. Deci, trebuie terminată pictura, şi numai Yulgur o 
poate termina. Deci, jertfa lui va fi prin terminarea picturii. 

- Nu înţeleg, zise Gerilă. 

- La noi este o legendă. Nişte meşteri vor să construiască o 
mînăstire, dar tot ce construiescîn timpul zilei se surpă noaptea. 
Pînă cînd pun jertfă în zid: soţia unuia din ei. 

- Frumos, rînji Spînul. Noi nu avem soţiile cu noi. Poate 
trebuia să o luăm pe Valida... 

- Ştiam, zise deodată trogloditul. Singe! 

- Sînge! 

- Foloseam singe pictam. Singe troglodit bun lipeam. Singe 
viaţă eram. Jertfit la viaţă. 

Se duse în faţa zidului alb. Cu gheara îşi tăie încheietura 
mîinii stîngi. Lăsă să cadă o picătură de sînge pe paletă şi 
amestecă vopselele cu ea. Cînd vru să ia culoarea în pensulă. 
Măiastră spuse: 

- Mai este ceva. Mesajul spune: „Drumul vostru e calea!" 
Deci, nu desenele din carte trebuiesc pictate, ci drumul nostru. 

Trogloditul dădu din cap. Stătu puţin, apoi începu să picteze 
cu îndîrjire, folosind tuşe mari de pensulă. Privit de aproape, 
pete de culoare se amestecau cromatic, la întîmplare parcă; dar 
privită de la distanţă, prima scenă începu să prindă viaţă: Eroul 
în faţa Marii Porţi din Sala Tronului din Cetatea Albă. încet, una 
după alta, scenă după scenă, drumul lor prinse chip: Eroul şi 
Zildirîn Sala Tronului, în lumina tremurătoare a făcliilor. Eroul, 

vraciul şi Hitaiori, dansînd. Cei trei şi Felimon cu o cană de 
apă în mînă. Cei patru şi Yulgur, privind îngroziţi Fumul Morţii 
apropiindu-se de ei. Cei cinci privind pe Ifichim îngenuncheat 
în templul Marelui Zeu. Cei şase într-o dugheană de ierburi 
din Tîrg, bodogăniţi de vrăjitoare. Cei şapte plîngînd, în timp 
ce Bardul le cînta. Cei opt pîndind de după un zid pe Geambaş 
trăgînd Calul după el. Cei nouă dormind sub lumina lunii, în 
timp ce Elina strînge o pisică în braţe. Cei zece într-o gradină 
în care Domniţa învîrtea o sabie. Bucătarul lîngă o fîntînă, în 
umbra căreia doarmea citanul. Cei doi cu Piticul şi Bufonul 
într-o bucătărie. Cei patru împreună cu Chiorul, descuind o uşă 
de temniţă în dosul căreia se zărea chipul lui Boldur. O ceată 
de kapcîni atacînd un grup din care fac parte Valida, Pictorul, 
vrăjitoarea, Prinţul şi Yulgur. Patru dintre ei în podul unei case 
părăsite, Yulgur ţinînd de umăr un copil, în timp ce o pisică 
îl muşcă de picior. Această scenă, a şaisprezecea, termina 
peretele din stânga, oprindu-se chiar lîngă peretele din fund. 

După ce îşi trase suflarea, Yulgur începu să picteze peretele 
din dreapta. Răpirea Elinei de pe plajă. Eroul şi Zildir vînduţi în 
tîrg. Geambaşul şi Boian apărînd-o pe Slută. Elina aruncată pe 
nisipul plajei, în timp ce o corabie se spărgea de stînci. Copilul, 
cu o pisică în braţe, strecurînd o cheie în şorţul Zulfinei. Valida 
tăind mîna Pictorului. Iarina cu o floare din metal în mînă, sub 
privirile Elinei. Eroul şi Zildir într-un laborator, alături de un 
alambic, în timp ce un heber cîntăreşte nişte prafuri. Yulgur şi 
Hitaiori într-o crîşmă, în care oamenii rîd de o femeie. Boldur 
luptînd în turnir. Bardul cîntînd, cu o floare în mînă, înconjurat 
de diavoli. Grupul Geambaşului atacat de cavaleri, în faţa 
Jerulabadului. Valida şi Zulfina, goale pe o plajă, alături de doi 
eghipeni. Geambaşul şi Suzana murind împreună cu diavolii. 
Vraciul, Eroul şi bătrînul heber înconjuraţi de şerpi. Hitaiori cu 
trupul Jasminei în braţe, printre husuli şi eghipeni. Valida şi 
Ifichim pe tron, în timp ce Mahundul pleacă cu Elina. Cu această 
scenă, a şaisprezecea, Yulgur ajunsese din nou lîngă peretele 
din fundul încăperii. 

Porni, clătinîndu-se, spre zidul exterior. Ajuns aici, căzu în 
genunchi, părînd să se roage. Cu un efort, începu din nou să 
picteze. Era visul lui Albieş. Un grup de oameni, în care se puteau 
recunoaşte Harap Alb, Măiastră, Gerilă, Albinuţa, Flămînzilă şi 

Ochilă, stătea în faţa unui copac. Asupra lor se ridica trupul 
negru al unui balaur, vărsînd flăcări spre ei şi spre copac. 

Cînd termină, trogloditul se prăbuşi la pămînt. Călătorii 
săriră la el. Sufla greu, culoarea verde devenise cenuşie, iar 
petele galbene păreau nişte frunze veştede, căzute din copaci 
sub sărutul gerului. 

- Ajutam, şopti el. Duceam perete alb, terminam. 

- Nu poţi, Yulgur, îi mîngîie ochii Albinuţa. Odihneşte-te, stai 
să te leg. Ai pierdut mult sînge... 

- Nu, ajutam. Aveam singe destul terminam. Puteri nu 
aveam. 

- Dar o să mori. Nu poţi continua aşa! 

- Uşă trebuiam deschis. Muream toţi aici. Ajutam. Rugam! 

Ochilă, ajutat de Lăţi-Lungilă săltară trupul trogloditului 

şi-l duseră la peretele alb. Spînul privea scenele pictate pe 
care personajele păreau să răsufle, în timp ce natura părea să 
freamăte de viaţă. Ajuns la peretele exterior, privi mult timp 
scena. Un zîmbet rece i se întinse pe faţă. 

Cu mîna tot mai tremurîndă, trogloditul picta ultimul perete. 
Era o scenă simplă - sala în care se aflau, în perspectivă, privită 
dinspre peretele opus. Pe pereţii laterali se vedeau cele treizeci 
şi două de scene. în mijlocul peretelui pictă o uşiţă din lemn, 
simplă, asemănătoare celei prin care intraseră în capelă. De o 
parte şi alta a uşii era înfăţişat grupul de călători ce aştepta în 
spatele trogloditului terminarea picturii. Liniştit, Yulgur se aşeză 
pe podeaua din marmură trandafirie, rezemîndu-se de peretele 
pictat. într-o mînă ţinea paleta plină de culoare, în cealaltă un 
mînunchi de pensule. Din rana de la închietură nu mai picura 
sînge... Sub privirile aburite de lacrimi ale călătorilor, trupul 
trogloditului intră în pictură. 

- Capela este terminată, bubui gîndul Arhanghelului în 
mintea lor. Jertfa de viaţă este făcută. Intraţi! 

Fără să se mire de nimic, călătorii trecură prin uşa deschisă 
de Măiastră, în urma lui Setilă ce trăgea Calul după el, trecînd 
pe lîngă trupul lui Yulgur - parte pe vecie din frescă. Fiecare se 
opri o clipă lîngă el, pentru a-i aduce un ultim omagiu. Harap 
Alb zise cu voce tare: 

- Yulgur, animal cu suflet de sfînt, mai uman decît oricare 
dintre noi, fie să-ţi găseşti liniştea şi pacea la picioarele tronului, 

aşa cum ţi-ai dorit. 

în urma lor, uşa se închise uşor şi dispăru. 



53 



(în care, în sfîrşit, ne batemi) 



G rădina din faţa lor părea fără sfîrşit. Era noapte, dar o noapte 
luminoasă, ireală. Soarele nu se vedea, cerul era spuzit de 
stele - şi totuşi, îi învăluia o lumină blîndă, ca într-o dimineaţă 
senină. 

Nu părea ca mîna omenească să fi intervenit cu ceva, dar totul 
părea plantat cu mare grijă, în armonii de mărime şi culoare. 
Iarba se întrepătrundea cu şiruri de flori mirositoare, mărginite 
de copaci de diferite mărimi şi culori, sub care tufişuri şi arbuşti 
formau mase colorate, contrastante. Totul părea perfect - era 
perfect. Aerul părea încărcat de mirosuri şi arome, de zumzăit 
de gîze şi de tril de păsări. Deasupra florilor apăreau, în zborul 
lor graţios, zeci de fluturi de cele mai diferite culori. Iar pe sub 
pomi păşeau, din cînd în cînd, umbre de animale... 

Călătorii trăgeau încîntaţi aerul înmiresmat şi proaspăt în 
piept. Niciodată nu se simţiseră într-atît la pace cu ei înşişi şi 
cu lumea. 

- Pare pustiu, zise Altîm, privind curios în jur. 

- Pustiu? se împotrivi Albinuţa. Cum poţi spune aşa ceva? E 
plin de viaţă! 

- Nu sunt oameni. Asta am vrut să spun. 

- Nu, oamenii au fost alungaţi de aici, zise Harap Alb trist. 

- Poate se vor întoarce, vreodată, zise Măiastră. 

- Poate. Sau poate că Raiul va coborî cîndva pe Pămînt, zise 
Ochilă. 

- Poate, îi zîmbi rece Spînul. Ce facem acuma? 

- Trebuie să găsim fîntîna. Şi copacul, îi răspunse Ochilă. 

Acest gînd le aduse un fior rece în inimi. Ajunseseră pînă 

aici, deci bătălia va avea loc! 

- Unde sunt? îl întrebă Setilă. Le poţi vedea? 

- Nu, privirea mea nu poate străpunge împrejurimile. E ca şi 
cînd mi-am pierdut puterea... 

- Eu zic să ne despărţim, zise Măiastră. Avem mai multe 
şanse să le găsim. 

- Dar şi să ne rătăcim unul de celălalt, se împotrivi Gerilă. 

- Nu cred să ne rătăcim, zise Harap Alb. Cumva, trebuie să 
ajungem la fîntînă. 

- Voi faceţi ce vreţi, zise kapcînul, eu o iau în partea asta. Ne 
vom găsi mai tîrziu,Je zîmbi celorlalţi. 

- Noi ce facem? încotro o luăm? întrebă Flămînzilă. 

- încolo, arătă Măiastră. împreună, le zîmbi. în orice direcţie 
ne-am duce, vom ajunge tot la fîntînă. 

- Şi Altîm? 

- El este Spînul, zise Harap Alb. 

- Aşa e, zise şi Albinuţa. Tu de unde ştii? 

- Păi, e chel. Fără păr. 

- Nu a apărut pe nici o scenă de pe pereţii capelei, zise 
Ochilă. De parcă Yulgur nu l-ar fi văzut niciodată. 

- Nici Ifichim nu îl putea vedea bine, îşi aminti Albinuţa. 

- S-a întîlnit cu Jolifana, ca şi noi, dar Jolifana nu i-a ghicit, 
zise Setilă. 

- Nu puteam să-i ghicesc, răspunse Măiastră. M-ar fi 
cunoscut. 

- Da, a fost Călător - dar nu a fost dintre noi, zise şi 
Flămînzilă. 

- A apărut întotdeauna înainte - sau după ce ne-au lovit 
nenorocirile, zise Gerilă. Numai pe noi ne-a lăsat în pace pînă 
la urmă. 

- Nu-I ştia pe Erou, zise Măiastră. Aşa cum nu m-a ştiut 
nici pe mine, nici pe mama. Noi venim din altă lume, el nu are 

putere asupra noastră. 

- El a vîndut pruncinilor cetatea Jerulabadului, zise Setilă cu 
certitudine. 

- După ce ne-a vîndut pe noi pruncinilor, îl completă 
Flămînzilă. 

- De mirare că toţi cei ce au murit au fost cunoscuţi de Spîn, 
zise Albinuţa. Ca şi cei ce ne-au părăsit pe drum... 

- Asupra lor a avut cea mai mare putere, zise Măiastră. Fiind 
cu ei, i-a cunoscut mai bine. Acum, voi care aţi rămas aici, 
sunteţi cel mai mult sub puterea lui. Spînul este Duşmanul! 

- Deci, noi, cei care ne-am născut aici, pe acest tărîm, 
suntem cei mai slabi, zise Ochilă după o pauză. 

- Da, e posibil, spuse Măiastră. Să ne rugăm să nu fiţi prea 
slabi! 

Ieşiră într-o poiană largă, înconjurată de pădure deasă. în 
mijlocul ei era o fîntînă, iar în spatele acesteia un copac uriaş. 

- Am ajuns, zise Harap Alb cu glas gîtuit. 

- Da, zise Măiastră. Aici va avea loc Bătălia. Pînă atunci mai 
avem ceva de făcut. Ochilă mai are voie să vadă ceva. Albinuţa 
să dezvăluie o taină. Lăţi-Lungilă să fure. Gerilă să facă o vrajă. 
Iar... iar Setilă să ucidă un prieten. 

Călătorii se uitară unul la altul, încercînd să-şi dea curaj. 
Albinuţa zise: 

- în palatul Mahunului este o cameră. în cameră este o 
ladă, sub pat. în ladă este o raţă. în raţă este un ou. în ou sunt 
doi gîndaci negri. Ei sunt puterile Duşmanului. Dacă strivim 
gîndacii, Duşmanul moare. Aşa mi-a spus Cilipir înainte să 
moară. Şi eu îl cred. 

- Le văd, zise Ochilă deodată. Dar ce folos că nu ne-ai spus 
asta cînd eram în palat. 

- Duşmanul va simţi imediat cînd le vom fura. Numai Lăţi- 
Lungilă o poate face! Trebuie să îţi spun că puterea gîndacilor 
e mare. Muşcătura lor e veninoasă, iar răutatea iradiată de ei e 
mortală. Doar ei sunt sufletul Duşmanului! Vei muri dacă îi vei 
fura, îi zise Măiastră Cîrnului. 

Acesta privi tăcut în sus. Deodată se cutremură. 

- Crucea, zise, arătînd în sus. într-adevăr, pe cerul adînc, 
printre norii de stele, cinci din ele formau o cruce. Sub acest 
semn voi deveni om... Da... Da... Dar îl voi fura pe Duşman! 

Un zîmbet drăcesc îi jucă pe faţă. Nu am mai vrut să fur, dar 
azi voi deveni cel mai mare hoţ pe care l-a avut lumea! Chiar 
mai mare decît Copilul. Da, Duşmanul s-a înşelat crezînd că a 
scăpat de Hoţ, hahaha. 

Mîinile începură să i se lungească, dispărînd deasupra 
pădurii. 

- Să nu-i ucizi, îi atrase atenţia Măiastră. îl putem distruge 
pe Duşman numai sub adevărata lui înfăţişare. Dacă va purta 
alt chip, va fi mult slăbit, dar nu va muri. 

- Nu-i omor, îi fur doar. 

- Mai la dreapta, zise Ochilă. Aşa, ai ajuns la fereastra 
camerei. Lada este sub pat... aşa, acolo. Trage-o afară. Vezi 
să nu îţi scape raţa, zboară. Bun, strînge-o de gît! Oul este în 
ea... Oho, a sfîşiat-o cu unghiile! Bun. Acum ai grijă, cînd spargi 
oul vor vrea să fugă... Oh, se întoarse trist spre ceilalţi. L-au 
muşcat! îl tot muşcă... 

Lăţi-Lungilă se făcuse alb la faţă, dar altfel nu părea să aibă 
ceva. 

- Muşcătura lor e veninoasă doar prima dată, apoi îşi pierd 
veninul, zise Măiastră. Trebuie însă să-i punem în ceva, altfel 
ne vor iradia. Vom muri cu toţii. Felimon, mai ai păpuşa? 

- Cum să nu o am? E aici - îşi duse el mîna la piept. 

- Dă-i-o lui Lăţi-Lungilă. Tu pune gîndacii în ea, se întoarse 
ea spre Cîrn, vezi că are o deschizătură în spate. Am adus-o din 
lumea mea, Duşmanul nu o poate vedea. 

Mîinile lui Lăţi-Lungilă căpătară mărime normală. în mîna 
stîngă ţinea păpuşica. I-o întinse lui Flămînzilă. 

- Să ai mare grijă de ea, frate, îi şopti. Să nu laşi ca viaţa 
mea să se fi irosit pe nimic. 

- Nu s-a irosit, îi zise Măiastră cu lacrimi în ochi. Tu eşti cel 
mai mare Hoţ! Nu pentru că ai furat Puterile Duşmanului, ci 
pentru că i-ai furat puterea de a distruge Lumea. Uită-te în jur, 
nu e frumos? Nu merită să îţi dai viaţa pentru asta? Poate aşa 
va fi întreg pămîntul, fără puterea Duşmanului... 

Cîrnul se clătină şi căzu în iarbă. 

- Da, da, e frumos, şopti el. Dar ochii lui, din ce în ce mai 
sticloşi, priveau crucea nemuritoare de pe cer... 

- Să mergem la fîntînă, zise Măiastră. Duşmanul va veni 
repede, acum ştie că puterile lui nu mai sunt unde le-a pus. Nu 

le poate simţi în păpuşică, e ca şi cînd ar fi dispărut. Să ai mare 
grijă de păpuşă, Felimoane, e singura noastră şansă! 

Atunci văzură că Ochilă îşi pierduse vederile. Cu mîinile 
întinse în gol, încerca să-şi găsească drumul. Ochii căpătaseră 
o culoare albă... 

- Cred că Puterile mi-au ars ochii, şopti el răguşit. Să nu 
mai pot vedea frumuseţea lumii... Ceilalţi îl luară de braţe şi îl 
traseră după ei. Ajunseră la fîntînă. Apa era precum cleştarul, 
transparentă şi strălucitoare. 

- Lasă Calul să se adape, îl sfătui Măiastră pe Setilă. Apoi 
urcă pe el şi îndepărtează-te de noi. Cînd apar duşmanii, dă 
pinteni la cal. Cînd eşti în pericol, aruncă Darurile între tine şi 
ei. Nici prea tîrziu, nici prea devreme - nu vor mai avea putere 
asupra lor şi te vor prinde. Trebuie să îi distrugi, altfel se întorc 
aici şi-l vor ajuta pe Duşman. 

- Aşa voi face, promise Setilă. Dar ce prieten voi ucide? 

- Vei vedea, dacă nu vei muri. Ai grijă de tine! Noi să ne 
pregătim. Gerilă, e rîndul tău! 

- Ce vrajă trebuie să fac? Parcă mi-e capul gol... Nu am 
făcut niciodată vreo vrajă pînă acum... 

- Ai încredere în tine, iubitule, îi şopti cu dragoste Albinuţa. 
Aşa cum am eu, cum am avut eu dintotdeauna. Tu o poţi face, 
am ştiut-o mereu! 

Zildirîi privi ochii luminoşi. Mai dădu o dată din umeri, apoi 
se întoarse spre Măiastră. 

- Ce vrajă trebuie să fac? Asupra cui? 

- Nu asupra Duşmanului, asupra lui vrăjile nu au putere. Va 
veni însă însoţit de diavoli. Nici pe ei nu-i poţi ucide - dar îi poţi 
vrăji. Fă-i să se ia după Setilă. 

- Aha... Bun, nu au decît să vină! 

- Să fim gata, mai zise Măiastră. Am făcut tot ce era posibil, 
tot ce ne-a stat în putere. De acum, numai Marele Zeu ne poate 
ajuta. El nu are voie, în dreptatea lui, să-l ucidă pe Duşman. 
El l-a adus pe lume şi el i-a dat lumea în stăpînire, după planul 
lui. în dreptatea Lui, nu poate interveni în această Bătălie. Dar 
ne poate da nouă, oamenilor, putere de a ne hotărî soarta, de a 
alege gîndul cel bun, şi ne poate da noroc după inima noastră. 
Să stăm, deci, cu inimile în faţa Marelui Zeu şi să spunem: 
Doamne, facă-se voia ta! 

- Doamne, facă-se voia ta!, şoptiră toţi într-un glas, 
îngenunchind. 

Dintre copaci apăru silueta lui Altîm. 

- Văd că aţi ajuns aici înaintea mea, le zîmbi rău. Parcă 
sunteţi mai puţini... Păcat, noi sutem mai mulţi! 

La un gest al lui, de sub copaci năvăli o ceată de diavoli 
conduşi de Javila, sora Duşmanului. Cu un răget, se repeziră 
spre Călători. 

- Acum, strigă Jolifana, şi Zildir ridică toiagul deasupra 
capului. O lumină albastră învălui capătul noduros al toiagului, 
descărcîndu-se apoi deasupra cetei de diavoli. Aceştia se opriră 
pentru o clipă, orbiţi parcă de lumina cea albastră, după care, 
cu un răget şi mai sălbatic, se repeziră spre Yusup. Acesta 
dădu pinteni lui Vifor. Calul se ridică în două picioare, necheză 
asurzitor şi păru să lepede de pe el toată vîrsta. Cu un salt se 
aruncă spre pădure. Urmat de diavoli, dispăru într-o clipă. 

- Staţi, staţi! urlă după ei Altîm. Aceştia sunt Călătorii - 
acela este numai un miraj. Veniţi înapoi! 

Dar diavolii dispărură şi ei, lăsîndu-l pe Spîn singur. Acesta 
se întoarse spre Călători. în ochi îi lucea moartea. 

- M-am jucat. De mii de ani nu mi-a stat nimeni împotrivă. 
V-am văzut pe voi, oamenii, trăind şi murind ca nişte furnici. 
Luptîndu-vă între voi, păcătuind, ucigînd, furîndu-vă... Am 
crescut şi m-am întărit datorită vouă - răutatea voastră m-a 
hrănit! Nu am distrus viaţa în Univers pentru că am vrut să mă 
joc. Fără voi, fără răutatea voastră, aş fi fost slab şi singur. Dar 
acum m-am hotărît. Vă voi distruge! Pe voi mai întîi, Lumea 
mai apoi, toate lumile la sfîrşit! 

M-am jucat şi cu voi. Vă puteam strivi de mult, de la 
început... Dar eraţi atît de mici şi slabi! Şi totuşi, aţi ajuns 
aici, ca în proorociri. Să vedem cine va învinge! Dumnezeu nu 
se poate amesteca, el are scrupule, hahaha! Rîsul lui dement 
umplu Raiul. 

Da, ca la începuturi, am ajuns din nou în Rai. E bun şi acesta 
pămîntesc. Aici puterea mea este aproape tot atît de mare ca a 
Domnului! De aici pot distruge Omenirea. Am avut nevoie de voi 
ca să ajung aici, dar acum nu mai am nevoie. Voi umple lumea 
de diavoli, poate şi de troglodiţi. Voi trăi hrănit de răutatea lor. 
Voi nu-mi puteţi sta împotrivă. 

- Sub înfăţişarea asta, Spînule, nu putem, zise Jolifana. Dar 
mai avem o armă - nu ai ţinut cont de ea! Să ne rugăm, le zise 
ea celorlalţi. 

Călătorii începură să se roage. 

* 

* * 

Yusup abia reuşea să se ţină în şea. Vifor alerga ca vîntul şi 
ca gîndul. Copacii dispărură de mult în urma lor. Dispărură şi 
grădina Raiului, şi munţii... Zburau parcă, şi totul în jurul lor se 
topea într-o ceaţă în care formele se contopeau parcă. 

Şi totuşi, diavolii din urma lui se apropiau. Urletul lor era din 
ce în ce mai puternic, le auzea tropăitul copitelor pe pămîntul 
pietros. întoarse capul şi îi zări la cîţiva paşi, poate mai puţin 
de douăzeci. Băgă mîna în urechea Calului şi aruncă în urmă 
cuţitaşul. 

O pădure crescu dintr-o dată, ca din apă, trunchiurile 
ridicîndu-se ca nişte ţepe ascuţite lipsite de crengi şi frunze, 
cuţite uriaşe care se înfipseră în trupurile diavolilor ce treceau 
pe deasupra. Aceştia începură să se zbată - dar din ce în ce 
mai slab. Undeva, departe, în altă lume, lumînările vieţii lor 
începură să se stingă. Ţepele-cuţite se ridicară tot mai sus, 
pierzîndu-se în tăria cerului. 

Yusup vru să oprească armăsarul, răsuflînd uşurat, dar Vifor 
continuă să alerge cu aceeaşi viteză. Diavolii rămaşi în viaţă se 
aruncaseră asupra pădurii de ţepe şi începură să o roadă. Nu 
după mult timp, în urma piticului începură să se audă din nou 
urletele lor. 

Cînd îi simţi aproape, Yusup scoase oglinda şi o aruncă peste 
umăr. Un lac de cleştar se întinse în urma lui - pentru a se 
întîri într-o clipă. Toţi diavolii care călcară în apa lacului - sau o 
atinseră numai - se treziră prinşi într-o piatră de transparenţa 
şi duritatea diamantului. încercară să se zbată, să se smulgă 
din îmbrăţişarea mortală - dar mişcările lor deveniră tot mai 
greoaie, pînă se opriră. Muriră aproape toţi - dar cîţiva ajuseră 
la lac cînd acesta se întărise deja, aşa că săriră peste el şi 
îşi continuară fuga bezmetică. Conduşi de Javila care reuşise, 
cumva, să-şi rupă coada prinsă în lac înainte ca moartea să o 

cuprindă. 

Yusup aruncă în urmă scoica. Calul mai făcu cîţiva paşi, după 
care se opri tremurînd. De pe trupul lui cuprins de frisoane 
curgea o spumă albă, ca neaua. Din gură îi ţîşneau aburi 
însîngeraţi. Şi, în timp ce genunchii se îndoiau sub el, piticul 
sări din şea şi îi cuprinse capul dintr-odată greu, lăsîndu-se în 
iarbă. 

- Oh, prietene, gemu el sărutîndu-i ochii mari şi blînzi, 
împăienjeniţi. Te-am ucis, aşa cum s-a fost proorocit. Ţi-ai 
dat viaţa ca să o salvezi pe-a noastră, aşa cum au făcut caii 
dintotdeauna pe acest pămînt. Mă bucur că în frescele din 
Capelă, alături de Yulgur, de Geambaş, Suzana şi de Bard, apari 
şi tu. Meriţi să fii amintit în veac! 

Printre lacrimi, privi în urmă. Din scoica aruncată ieşea o 
ceaţă ca cea care acoperă uneori malurile stîncoase ale mării. 
Diavolii rămaşi, cuprinşi de ceaţă, începură să se mişte tot mai 
încet, pînă cînd mişcările le înţepeniră. împietriseră. 

* 

* * 

Sub soarele arzător, Boldur privea spre fîntîna singuratică şi 
năruită. Mălina îi strîngea mîna, stîndu-i alături. în spatele lor 
se aflau restul tovarăşilor: librarul Toman cu soţia lui, Tamar, 
şi Rustam, fiul lor. în braţele copilului stătea pisica, liniştită. 
Alături de ei, eghipeanul, Todor. 

Drumul lor fusese lung, dar nu foarte greu. Urmaseră sfatul 
Validei şi, călăuziţi de eghipean, luaseră drumul lung al şatrei, 
ocolind de departe Jerulabadul. De acolo le veniseră doar veşti 
cumplite, aduse de oamenii fugind îngroziţi. întreaga populaţie 
a Cetăţii sfinte, peste o sută de mii de femei, bărbaţi şi copii, 
fuseseră ucişi de către cavalerii apuseni. Pruncinii nu pierduseră 
aproape nici un om în atacul lor final, populaţia nu se împotrivise 
cu armele văzînd că cineva îi trădase deschinzînd porţile. Doar 
un mare prelat fusese ucis, în timp ce privea Marele Templu al 
Sfîntului Mormînt arzînd cu mii de credincioşi înăuntru. 

Acum lucrurile începuseră să se liniştească. Pruncinii se 
trăseseră în cetatea ocupată, dar stăteau mai mult închişi în 
dosul zidurilor. Toată populaţia din jur fugise, iar mosanii heberi 

refuzau să aibă de-a face cu ucigaşii. Emirii şi sultanii moslani 
începuseră să-şi adune ostile... Da, pedeapsa avea să vină - 
dar urma să curgă din nou sînge. Vinovat şi nevinovat. 

în toată această nenorocire, Boldur era fericit. Mălina nu-şi 
pierduse deloc din spiritul avut. Era mereu glumeaţă, veselă, 
discuţiile cu ea erau pline de miez şi îi umpleu orele zilei de o 
încîntare nesfîrşită. Iar orele nopţii îi aduceau alături o iubită 
pasională şi blîndă, căutînd alături de el să descifreze tainele 
iubirii. Era fericit de darul făcut lui de Marele Zeu! 

Ajunseră cu bine la Trebinda. Opriţi în faţa bibliotecii, Boldur 
se întoarse spre eghipean şi îi zise: 

- Todore, nu ştiu cum o să te răsplătesc vreodată pentru 
ajutorul dat. Ne-ai fost alături la bine şi la rău. Nu zic că nu 
am fi ajuns fără tine, dar am ajuns repede şi timpul nu ne 
prisoseşte. îţi mulţumesc din suflet! 

- Căpitane, am ajuns să vă îndrăgesc pe domnia ta şi pe 
Mălina ca pe fraţii mei. Dacă vreţi să mă răsplătiţi, luaţi-mă cu 
voi. 

- Vrei să vii în Albia? se miră Boldur. Dar Mălina se bucură. 

- Lasă-I să vină cu noi, te rog! O să avem măcar un prieten 
alături, căci restul nu ştiu cum ne vor primi. 

- Căpitane, şatra mea a plecat spre schimbare. Bulibaşa 
cel nou aşa a hotărît. Eu sunt fiul lui Haşal şi al Pirunei, după 
obicei aveam voie să-l înfrunt pe Hitaiori. Nu l-aş fi dovedit, 
l-am văzut făcîndu-şi exerciţiile, dar aveam dreptul să-mi înfing 
suriul în pămîntul din faţa lui. Nu din teamă nu am făcut-o, ci 
pentru că am ştiut că el este cel ce va duce şatra spre noua ei 
viaţă. Viaţa noastră între Sinam şi această cetate ajunsese la 
capătul ei. 

Acum pot porni în urma şatrei, poate chiar voi da de ea 
undeva departe, dincolo de Tebana... dar ce este acea viaţă 
pentru mine? Tot o schimbare. Atunci de ce să nu o schimb 
venind cu voi în Albia? Am auzit că este o şatră care colindă pe 
lunca Marelui Rîu. Poate îmi voi găsi acolo o nouă viaţă. 

- Dacă vrei, poţi veni cu noi în Cetate, îl pofti Boldur. O să 
am nevoie de prieteni credincioşi şi de buni prieteni. Tu poţi fi 
unul dintre ei. 

- îţi mulţumesc, căpitane. Dar nu cunosc tipicul curţii şi 
nu vreau să rîdă lumea de mine. Nici nu vreau să-ţi spun pe 

nume cînd ar trebui să-ţi spun „măria ta". Mai ales nu vreau să 
îngenunchez în faţa dumitale. Eghipenii nu îngenunchează în 
faţa nimănui! 

- Cum vrei tu, Fodore. Nu vreau să te silesc să faci ceva 
împotriva dorinţei tale. Dar să ştii că în faţa mea, tu şi tot 
neamul tău nu veţi îngenunchea în veci! Şi vei avea libertatea 
să mă chemi pe numele meu, pe care eu însumi nu îl ştiu acum. 
Vom merge împreună pînă în Albia, apoi vom vedea. 

- Hotărîţi-vă şi haideţi să intrăm, le spuse Mălina, că se uită 
oamenii la noi ca la urs, ţepeni aşa în mijlocul uliţei! 

îl găsiră pe librar pregătîndu-se de drum. Cînd aflase acesta 
că cei trei călători sunt prieteni de-ai prietenilor lor Valida, 
Zulfina, Ifichim, şi mai ales, pentru ce îi caută, îşi strigase 
bucuros soţia şi fiul. De undeva, de sub un raft de cărţi, se iţise 
şi nasul roz al pisicului. 

- Aşa... aşa... Şi ziceţi că bunul Yulgur e bine... Chiar şi 
Ifichim, păcat de mîna lui lipsă. Sper că Marele Zeu îi va da 
fericire alături de frumoasa şi viteaza domniţă. Şi prinţul, ziceţi 
că a ajuns căpetenie - bulibaşă? - a şatrei de eghipeni... Da, 
l-am cunoscut şi pe înţeleptul Haşal şi pe frumoasa lui soţie... 
Să-i ţină Pruncul la sînul Lui acolo unde sunt acum... Da, da, 
fiul meu Rustam a furat cheia! le spuse el mîndru. Şi credeţi 
că au ajuns în Anisibia de-acum? Departe, departe... Să-i ajute 
Marele Zeu în Căutarea lor! 

- Văd că vă pregătiţi de drum, zise Mălina. 

- Da. A venit în vis Magul cel bătrîn din Cetatea Albă, Zimnir, 
şi ne-a spus să mergem în Cetate, să găsim rudele Copilului. 
Nu, nu mă gîndesc la Cîrni, ci la Postelnici. Am tot stat şi m-am 
gîndit: ce folos avem noi din călătoria asta? Dar pînă la urmă 
am hotărît să mergem. Bine este ca Rustam să-şi cunoască 
rădăcinile, pentru a avea ce pune în noua lui ţară. Are numai 
amintiri rele şi ură faţă de oraşul natal, şi nu e bine să-ţi pui 
temelia pe ură. Va cunoaşte oraşul şi oamenii lui aşa cum sunt, 
îşi va cunoaşte şi rudele bune acum, că le cunoaşte pe cele 
rele, şi va trăi liniştit, amintindu-şi cu drag de acele locuri. 

- Bine, atunci veniţi cu noi, zise Boldur. Voi nu mă ştiţi, 
numele meu este Boldur. Ceva mă leagă de voi - mi-am petrecut 
copilăria aici, printre cărţile acestea... 

- Tu eşti copilul lui Cremene? tresări Toman. Am ştiut că 

mi-e cunoscut numele tău! îl luă în braţe şi-l strînse cu dragoste 
frăţească. Nu te-am uitat niciodată, tu mi-ai fost primul prieten. 

- Da, nici eu nu te-am uitat, deşi te-ai schimbat mult. Numai 
că nu sunt copilul lui Cremene, copilul de aici este fiul lui. 

- Ştiu asta. Dar acum e fiul meu, pînă cînd o veni Cremene 
să-l ceară. 

- Cremene nu mai vine. Şi-a dat viaţa apărînd-o pe-a mea. 
Eu sunt fiul lui Albieş, copil de care nu ştie nimeni decît Zimnir. 

- Ştiu şi eu, îi zîmbi Mălina. 

- Da, ştie şi soţia mea, Mălina. Şi prietenii mei - prietenii tăi, 
Călătorii. Acum merg acasă, m-a chemat şi pe mine Zimnir. Să 
facem drumul împreună. 

- Bucuros, zise Toman, şi chiar se bucură. în vis, Zildir 
mi -a spus vorbe pe care nu le-am înţeles... îmi zicea că 
fiul Craiului trebuie să se logodească în faţa morţii, şi 
că eu şi ai mei trebuie să-i fiu martor. Şi că pisica ne 
va arăta drumul, aşa cum mai arătase o dată... Şi aşa 
Duşmanul se va arăta şi îşi va pierde puterea. 

- Pentru acest rol pe care încă nu mi-l ştiu, anunţat de 
proorociri, m-a căutat Duşmanul toată viaţa încercînd să mă 
ucidă. Veniţi, prieteni, cu noi, căci mare nevoie au ceilalţi prieteni 
acum, cînd vor sta în faţa Duşmanului. Dacă nu-i ajutăm, vor 
pieri! 

- Să mergem, atunci. Grăbeşte-te, nevastă, plecăm chiar în 
seara asta! 

Avură noroc, găsiră o corabie pregătită să ridice ancora. Şi 
chiar dacă toamna se trecea spre iarnă, Marea nu îi încercă pe 
drum, ci vînturile îi mînară cu mare spor, ajungînd în portul mic 
al Tominei în jumătate de timp. De acolo plecară mai departe 
fără preget, chiar în dimineaţa următoare, după ce luaseră 
animale de povară încărcate cu provizii şi burdufuri de apă. 
Şi două călăuze care cunoşteau bine deşertul. A doua zi spre 
amiază, Boldur îi opri. 

- Suntem la mijlocul deşertului, stimate călăuze. De aici 
drumul nostru trebuie să pornească spre fîntînă. Ştiţi drumul 
spre ea? 

- Nu, nu ştim, se îngălbeniră la faţă cele două călăuze. Am 
auzit şi noi poveşti despre ea, ca şi despre o anume oază în 
acest deşert, dar sunt numai vorbe fără temei. Mai mult, zic cei 

ce cred în ele că în acea fîntînă şi-ar face veacul un duh rău. 
Chiar de-aş şti drumul, eu nu m-aş apropia de acea fîntînă! 

- Noi trebuie totuşi să ne ducem acolo. 

- Atunci vă rugăm să ne daţi banii, noi ne întoarcem înapoi. 
Dacă mi-aţi asculta sfatul, nu v-aţi duce nici voi. Dar dacă scăpaţi 
cu bine, luaţi-o spre cea mai apropiată margine a deşertului, nu 
e bine să vă prindă furtuna pe aici. 

Plecară spre fîntînă, după ce priviră cele două călăuze 
pierzîndu-se spre răsărit printre dune. Călăuză le fu pisica, aşa 
cum îi sfătuise Zulfina. Mălina scoase baticul din traistă şi îl 
plimbă pe la năsucul animalului, după care o puseră cu lăbuţele 
în nisip. Pisica mieună şi porni spre Miazănoapte, puţin cîş spre 
Apus. Ceilalţi se luară după ea şi după cîţiva paşi o săltară în 
braţe, continuînd drumul în direcţia arătată. Repetară de mai 
multe ori aceasta, pînă cînd, în după-amiaza zilei următoare, 
în arşiţa pustiei apărură ghizdurile năruite ale fîntînii . Acum 
priveau fîntînă mai de departe. 

- O fi adevărat că e un duh rău în fîntînă? întrebă cu glas 
scăzut Mălina. 

- Probabil, spuse tot şoptit Boldur. Nu atît că fîntînă e seacă 
- m-aş fi mirat să aibă ceva apă în ea - dar după cît este de 
speriată pisica, aş zice să umblăm cu grijă... 

- Atunci să facem ce avem de făcut şi să plecăm. 

- Cum să aruncăm dragostea noastră în fîntînă? întrebă 
Boldur încruntat. Tu eşti dragostea mea. 

- Iar tu eşti dragostea mea. Trebuie să fie alt înţeles la 
aceste vorbe. 

- Toman, întrebă Boldur către librar, spune-mi tu, că eşti 
mai citit, care este înţelesul cuvîntului „dragoste"? 

- Păi, iubire. Sau persoana iubită... Sau poate vreun simbol 
al dragostei, astea sunt multe. O floare, o stea, luna, o bijuterie, 
inima... 

- Inelul? întrebă deodată Mălina. 

- Inelul, da. Sunt multe popoare la care soţii îşi schimbă 
inelele în ziua nunţii. 

Mălina trase de firul de mătase, pescuind inelul gros încălzit 
de atingerea cu sînii ei. Uşor, petrecu legătura peste cap şi 
dădu inelul lui Boldur. 

- Nu am avut ce dar să-ţi fac de nunta noastră, iubite. Acum 

îţi dau acest inel, primit de la o prietenă de inimă. Ia-I ca semn 
al dragostei mele. 

- Nu am ce să-ţi dau ca dar de nuntă, iubito, decît chiar 
viaţa mea. îmi pare rău să arunc acest inel, semn al dragostei 
tale, dar asta mi s-a cerut să fac. Fie ca această jertfă să fie 
de folos prietenilor noştri la ceas de mare cumpănă. Fie ca 
proorocirea făcută mie să se împlinească. Fie ca acest inel să 
salveze lumea! 

Cu aceste cuvinte, aruncă inelul în deschizătura fîntînii. 
Involuntar, ascultară cu inimile palpitînd, aşteptînd zgomotul 
făcut de inel lovind fundul puţului, dar mult timp nu auziră 
nimic. Dintr-o dată, în adîncuri se auzi un urlet înfiorător. După 
cîteva clipe un fum negru, greu, ţîşni pe gura fîntînii. Boldur o 
trase pe Mălina în spatele lui şi scoase sabia, gata să o apere. 
Dar fumul se ridică şi se împrăştie în cerul azuriu, dispărînd fără 
urmă. Soarele străluci din nou, fără nici o ameninţare. 

în liniştea lăsată, Boldur zise: 

- Să mergem, prieteni. Cînd vom ajunge în Cetate, vom 
întinde mesele şi vom nunti. Trei zile şi trei nopţi, ca în poveşti. 
Iar voi îmi veţi oaspeţi de seamă! 

Plecară spre apus. Şi pisica mieună, iar copilul îi zise ceva, şi 
în curînd oamenii glumeau între ei, bucuroşi şi liniştiţi, ca între 
prieteni. 



* 

* * 

Spînul privi cu răutate spre grupul de oameni îngenuncheaţi. 
Cu o mişcare scoase iataganul din teacă, dar hîrşîitul metalului 
nu îi făcu să-şi ridice capul. Le ridicară totuşi, într-o clipă, în 
momentul în care Spînul scoase un urlet fără nimic omenesc în 
el. 

Primul lucru pe care îl văzură fu cum chipul scomonosit al 
lui Altîm îşi schimbă culoarea, devenind verde coclit. încet, 
culoarea se întinse, cuprinzîndu-i întregul trup, închinzîndu- 
se şi mai mult la culoare pînă ajunse aproape negru. Trupul 
începu să-i crească fulgerător, hainele de pe el zdrenţuindu-se 
şi căzînd, carbonizate, la pămînt. Trupul negru, acoperit acum 
cu solzi strălucitori, se lungi şi se îngroşă, atingînd în curînd o 

mărime colosală. Capul îşi mai păstră pentru cîteva momente 
forma omenească, dar pe urmă se alungi, căpătînd o formă 
şerpească, cu o creastă osoasă prelungindu-se pe gîtul lung 
şi mlădios pînă jos, pe trupul gros terminat cu o coadă lungă, 
subţire. Din botul deschis, o dată cu limba bifurcată, începură 
să iasă vîlvătăi de foc. 

- Am ajjjunssss şşşşi aici, şuieră glasul balaurului. Am 
văzzzzut şşşşi eu fresssca pictată de animal. Voi, între mine 
şşşşşi Pomul Vieţţţţţţţţţi! Dar povessstea nu era terminată. Nu 
arăta cum ssssse va termina. Din păcate pentru voi, nu veţţţţi 
vedea acessssst sfîrşşit, hohoho! 

Rîsul diabolic cutremură pădurea. Deodată gîtul gros se 
flexă şi o minge de foc zbură direct spre copac. Ca lovit de un 
zid invizibil, mingea se zdrobi în aer. Flăcări căzură în iarbă, 
aprinzînd-o - dar Pomul nu avu nimic de suferit. 

- îndrăsssssssssniţţi?! şuieră Duşmanul. Credeţţţi că 
rugăssssiunile voassssstre vor putea apleca voinţţţţa mea? 

în succesiune rapidă, alte globuri de foc se aruncară spre 
Pom - toate căzînd fără efect în iarba care acum ardea în mai 
multe locuri. 

- Hahaha! Mă bucur că vă împotriviţţţţi! Assssta face victoria 
mai dulsssssssse. Ssssssă vedem la asssssta cu ce puteţţţţţi 
răsssspunde! 

O perdea de foc ţîşni din gura şi nările balaurului, cuprinzînd 
văzduhul în jurul Pomului. Dar zidul invizibil rezistă - deşi acum 
mult redus în mărime. Crengile mai îndepărtate ale copacului 
uriaş începură să fumege. 

- Nu vă speriaţi! strigă Jolifana. Aveţi încredere în voi! 
Duşmanul îşi trage puterea din teama noastră. îl putem învinge! 

- Da? rîse balaurul, şi coada-i lungă şi subţire lovi între 
călători. Mai mulţi căzură jos - dar ţinta fusese Jolifana. Coada 
se răsuci rapid în jurul trupului ei şi o ridică de la pămînt. 
Călătorii înţepeniră, privind cu groază la prietena lor. 

- Tu! şuieră Duşmanul. Tu şşşşşi mama ta! Am ssssssimţit că 
aţţţi venit aici. An după an am fosssssst pe urmele voasssstre. 
De cîteva ori era sssă vă prind, dar aţţi scăpat de fiecare 
dată! O dată EA a venit de bună voie în ghearele mele, dar 
atunsssi nu am cunosssssscut-o. Cînd am vă zzzzzzzzzut-o pe 
Elina cu chipul tău am crezzzzzut că am învinsss. Am luat-o din 

Căutare, oprindu-i şşşi pe Domniţţţă şşşi pe Pictor. Şşşşştiam 
proorocirea: Pictorul sssssă desssschidă uşşşşşşşşşşa, hoţţţţţul 
să mă fure, Jolifana ssssssssăa mă distrugă... Hahaha. Dar 
Jolifana era departe! Pictorul era fără mînă, iar hoţţţţţul era un 
copil rămassssssssss într-o cetate.... 

M-aţi minţţţţţit! Marele Zzzzzeu a măssssssluit cărţţţile! A 
pusssss nade pessssste nade, crezzzînd că voi pierde bătălia, 
în faţţţţa cui ssssssss-o pierd? A voassssstră?! Hai, Jolifana, 
usssside-mă! 

Coada începu să se strîngă în jurul mijlocului ei. Chipul 
fecioarei începu să capete o culoare vînătă. 

- Stai! strigă Felimon. Nu o ucide. 

- Nu? De ssse ssssssă nu o ussid? 

- O iubesc. Te rog, nu o ucide! 

- Aşşşşşa, o iubeşşşşşşşti. Crezzzzzi că asssta esste 
dessssstul? Hahhaha... 

- Felimon, şopti Jolifana stins, te rog! 

- Te-am aşteptat toată viaţa, aşa cum mi-ai zis. Nu-s mare 
lucru, sunt gras şi urît. Fetele nu s-au uitat la mine decît ca 
să rîdă, la fel femeile mai tîrziu. Dar mie nu-mi păsa, eu te 
aşteptam! Am ştiut că vei veni la mine odată şi-odată. Tu nu 
puteai minţi! 

Acum ai venit, şi eu sunt încă mai groaznic. Nu sunt om! 
Sunt o aschimodie care mănîncă. Gîndesc cu stomacul, simt cu 
stomacul, trăiesc cu stomacul! Dar te iubesc. Nu pot să te văd 
murind. Ducă-se naibii întreaga lume - pe tine nu te dau! 

- Sssse dai în locul ei, grăssssssssssane? 

- îţi dau Puterile. 

- Nu, strigă Harap Alb repezindu-se spre bucătar. O pală de 
vînt fierbinte îl aruncă la zece paşi. 

- Te rog, Felimoane, izbucni în plîns Zulfina. Nu face ca 
munca noastră să fie degeaba. Nu face ca moartea celorlalţi, a 
bardului, a geambaşului, a Suzanei, a lui Yulgur, să fie în van! 

■ Ajjjjjjjunge, şuieră Duşmanul, şi o pală de foc aprinseră 
frunzele Pomului. 

- Fă ceva, strigă Harap Alb către Zildir. Strănută, fă o vrajă, 
nu lăsa Pomul să ardă! 

- Nu pot, gemu vraciul. Mi-e cald, nu mai mi-e frig. Sunt un 
om ca toţi oamenii... 

- Nici eu nu mai văd, spuse Ochilă, înţelegînd deodată. 
Suntem oameni! Suntem OAMENI! strigă el cuprins de bucurie 
către Duşman. 

- Veţţţţi muri ca nişşşşşşşte oameni, zise acesta nepăsător. 

- Felimoane, eşti Om, strigă Zulfina. Nu eşti Flămînzilă. Nu 
mai eşti Flămînzilă! Ţine-ţi firea, zdrobeşte Puterile! 

- Te rog, Felimoane, se auzi glasul gîtuit al Jolifanei. 

- Stai, n-o ucide, gemu acesta. îţi dau puterile, îţi dau orice, 
dar dă-i drumul! 

- Aşşşşşşşa? Bine. Dar dacă faci ceva, vă ussssid pe toţţţi. 
Vino ssssssssspre mine! 

Cu o mişcare fulgerătoare din coadă, o aruncă pe fecioară 
între ceilalţi. Felimon porni, pierdut, spre balaur. 

- Stai, strigară toţi Călătorii după el. Nu-I crede, te minte. 
Ne va ucide pe toţi. 

- Nu mă pot împotrivi, izbucni bucătarul în plîns. Mi-e 
teamă... îmi pare rău, prieteni. 

- Eşti OM, Felimoane, se auzi din nou glasul Jolifanei. 
Oamenilor le este teamă. Fă ce ai de făcut! 

Grăsanul ridică poalele şorţului şi îşi şterse ochii. Neatent, 
se împiedică şi căzu ca o plăcintă. Un trosnet înfiorător se auzi 
şi călătorii întoarseră capul spre Pomul Vieţii. De undeva se auzi 
glasul speriat al Zulfinei : 

- Oh, nu! Totul s-a 

(în care o poveste se termină 
cum se termină) 



| ~mi amintesc ca şi cînd s-ar fi întîmplat ieri: cuvîntul 
SFÎRŞIT era scris în centrul foii de pergament, cam la 
două rînduri de ultima frază - strigătul Zulfinei - cu litere 
mari, frumos caligrafiate. Restul foii pînă jos, la urma 
de arsură, era gol. Pentru prima dată de cînd aveam 
documentul în mină, terminînd ultimul cuvînt al celei 
de-a doua feţe a pergamentului şi întorcînd documentul 
în mină, textul de pe prima faţă nu apărea modificat. 
Ajunsesem, într-adevăr, la capătul documentului şi al 
poveştii. 

Gîndurile nu-mi dădeau pace. Oare cum se terminase 
Bătălia? Duşmanul reuşise să ardă Copacul Vieţii? 
Atunci, cum de nu se terminase lumea aşa cum o ştiam? 
Fusese el învins? Iarăşi, aceeaşi întrebare: totul părea 
neschimbat. Nu mi se părea ca eu să fi fost mai bun decît 
înainte de citirea documentului... Da, îmi dădeam seama 
că citisem doar un scenariu de joc - sau poate un basm, 
sau... cine mai ştie ce? 

Ajunsesem să îndrăgesc acele personaje anti-erou. 

Cu neîmplinirile lor, cu neputinţele lor, cu nefericirile 
lor. Ce se alesese din ele? Fuseseră ele ucise de Balaur? 
Ce se întîmplase chiar cu Eroul, autorul jocului, dus în 
lumea propriului său scenariu? Cum de reuşise să scrie 
acest document, cum făcuse să ajungă documentul în 
mîinile mele? Şi mai ales: de ce mi-1 trimisese mie? 

Zeci de întrebări fără răspuns mă frămîntară în zilele 
următoare. începusem să-mi fac nişte scenarii proprii - 
dar, ori de cîte ori luam documentul în mină, acesta se 
sfîrşea la mijlocul feţei a doua cu aceleaşi cuvinte: 

„Oh, nu! strigă Zulfina speriată. Atunci totul s-a 

într-o seară, nu mult înainte de venirea soţiei, am 
avut o vizită: cei doi colegi de birou însoţiţi de soţiile lor. 
în timp ce ele se învîrteau prin bucătărie să pregătească 
o cafea şi nişte sandwich-uri, noi ne aşezasem pe 
canapea şi începusem să discutăm - aproape inevitabil 
- despre diverse probleme de serviciu. în efortul lor de a 
nu atinge subiecte... sensibile, colegii discutau aproape 
numai despre diferitele aspecte ale activităţii biroului 
nostru de proiectare. Bătrîna Chris şi eternul tăcut 
Fred dispăruseră împreună pe undeva, poate chiar pe 
la căminul de bătrîni unde ea ameninţa că se va muta 
într-o bună zi... 

Eu participam destul de sporadic la discuţie - mintea 
mi se întorcea iarăşi şi iarăşi la povestea neterminată. 
Pe acest fond, mă trezi vocea lui Marion, soţia colegului 
Jeff. 

- Cine este Elina? Ea îi pronunţă numele „Ilaina”. 

- Elina? Furnicuţa?... Ce-i cu ea? 

Şi deodată îmi dădui seama că amica mea nu avea 

cum şti de Furnicuţă. Am întors repede capul şi o văzui 
pe Marion lingă masă, cu documentul în mină. Probabil 
eu îl lăsasem acolo şi ea dăduse peste el, încercînd să 
facă loc pentru mica agapă. 

- Ce interesant, comentă ea. Ştiam că era profesoară 
de filologie la liceul de peste rîu. 

Deodată, amintindu-mi conţinutul textului de pe 
document, am zis: 

- Dar nu scrie nimic despre Elina! 

- Te înşeli. Uite aici... Ea şi Yusup - sper că-i pronunţ 
corect numele. (îi spuse, de fapt, „jiusăp”...) 

Am sărit de pe canapea şi m-am apropiat. Fără un 
cuvînt, mi-a întins documentul. Primul lucru care mi-a 
sărit în ochi fu, bineînţeles, cuvîntul scris mare, cu 
înflorituri: SFÎRŞIT. I-am dat documentul înapoi şi am 
rugat-o: 

- Poţi să mi-1 citeşti? Te rog! 

- Da, desigur, răspunse ea, politicoasă, deşi cu uimire 
în glas. Uite, aici lipsesc cîteva cuvinte, partea de sus a 
ars, probabil. Şi pe urmă scrie: 

„...păcii nesfîrşite lăsate peste natură. Pe coapsa amorţită 
simţea greutatea capului lui... Vifor (sper că l-am pronunţat 
corect). Palma, în mîngîierea ei, închise pleoapele peste ochi 
mari ai calului. 

Simţi o mişcare departe, sub pădure. într-adevăr, după o 
vreme reuşi să desluşească o siluetă, un om - ba nu, o femeie 
- venind spre el. 0 femeie îmbrăcată în veşminte roşii. Plecă 
bărbia în piept şi aşteptă, dintr-o dată obosit de moarte, sosirea 
ei. Nu se miră cînd îi auzi glasul: 

- Mă bucur să te întîlnesc pe tine. 

- Şi eu mă bucur, Elina. Mai ales mă bucur că trăieşti. Unde 
este soţul tău? 

- Nu am soţ, zise ea simplu, aşezîndu-se lîngă el. Cînd mîna 
ei atinse botul rece al calului, răsuflarea i se poticni, dar nu 
spuse nimic. 

- L-am ucis, zise Yusup. Eu l-am ucis. Mi l-ai dat în grijă să-l 

păzesc şi nu ţi-am îndeplinit rugămintea... 

- A trebuit s-o faci, zise ea liniştită, tristă. 

- Da. Dar asta nu mă face mai puţin vinovat. Nu l-am tăiat, 
ci l-am alergat pînă la moarte. L-aş fi oprit, aş fi sărit jos de pe 
el, dacă asta l-ar fi salvat. Dar asta ar fi atras, poate, moartea 
celorlalţi... 

- A fost jertfa lui. A fost şi jertfa ta, văd. Nimic nu se obţine 
fără jertfă. 

Yusup ridică privirile. 0 lacrimă grea aluneca pe obrazul 
fraged, frumos, obrazul Elinei şi nu al Jolifanei. 

- Nu plînge, Elina, şopti piticul. Totul s-a terminat. Căutarea 
noastră a luat sfîrşit. Putem să ne vedem de viaţa noastră. 

- Crezi că o să putem... Yusup? Era pentru prima dată cînd 
ea îi spunea pe nume, îşi dădu seama piticul. 

- Putem cel puţin spera. Cred că o să fie bine. Trebuie să 
credem aceasta. Uite, eu sunt om. Da, sunt cu adevărat om. 
Pitic, dar uman. Mi-am dat seama că toţi cei ce trăim pe această 
lume şi avem în inima noastră pe Marele Zeu, suntem născuţi 
după chipul şi asemănarea Lui. Oameni şi pitici şi vraci... chiarşi 
troglodiţi ca Yulgur... care îl primesc în inima lor... Ştii? întoarse 
ochii spre ea, nu mai sunt Setilă. Adică, nu mă mai scurmă 
setea. Nici nu ştii prin ce am trecut în ultima lună... Mergeam 
noaptea la fluviu, sau la izvor, şi beam ore întregi, în neştire,... 
Noaptea, să nu mă vedeţi. Să nu mă vezi... 

- Ce importanţă avea dacă te vedeam? 

- Avea, pentru mine avea. Nu vroiam să crezi că mi-am 
pierdut toată umanitatea. 

- Nu. Te întrebam: ce importanţă dacă te vedeam bînd sau 
nu? Eu ştiam că tu eşti prietenul meu Yusup. Mic la stat, dar cu 
inima cît un munte. Nu am avut ochi pentru tine, dar după ce 
a murit Boian - nici lui nu-i acordasem atenţia ce i se cuvenea 
- am început să vă privesc pe toţi cu alţi ochi, cu mai multă 
înţelegere. Mi-am deschis inima spre voi, v-am îndrăgit... Cînd a 
murit Suzana, am înţeles de ce a iubit-o Kelemen toată viaţa. îi 
păstrase în inimă chipul dat ei de Marele Zeu. Acela nu putea fi 
urîţit de faptele ei, de boală, de moarte... Am văzut frumuseţea 
lui Yulgur... am văzut şi frumuseţea ta. Voi aţi fost tot timpul 
oameni, umani - şi tu, şi nenea Felimon, şi nenea Zildir, ba 
chiar şi Hoţul, Cîrnul. 

- Yulgur a murit, spuse trist piticul. 

- Am ştiut că va muri. Am simţit cînd a îmbrăcat cămaşa 
albă a jertfei. 

- A murit şi Cîrnul. S-a jertfit pentru noi, pentru înfrîngerea 
Duşmanului. A murit rîzînd... 

- Da, şopti Elina. Ţi-am spus că a fost uman. Era mai om 
decît credea el însuşi a fi! îmi pare rău că nu i-am cunoscut 
niciodată numele... 

- Nici al Eroului nu-l ştim, zise Yusup. Oare cum l-o fi 
chemînd? 

- Nu ştiu, probabil un nume străin, greu de pronunţat. Sau 
poate un nume ca al nostru - spunea că lumea lui seamănă 
foarte mult cu a noastră. Poate Simon, Petrus, Nicos... 

- Ce o să faci acum? întrebă Yusup. 

- Nu ştiu. Acasă nu vreau să mă duc... 

- Niciunde nu-i aşa de bine ca acasă. 

- Eu nu mă pot duce, zise tristă întorcînd capul să privească 
spre formele împietrite ale diavolilor. Yusup îi privi obrazul 
ascuns pînă atunci. Păstra forma frumoasă, regulată, a chipului 
Jolifanei. Urma de foc a cinci degete era imprimată în carne. 
Dogoarea arsese pielea din jur, înnegrind-o, încreţind-o. Doar 
fruntea şi gîtul, prea departe de arsură, îşi păstraseră albeaţa 
de sidef. Ochiul era însă albastru, ca marea - ochiul Elinei. 

- Ghearele Duşmanului... zise piticul. 

- Da. Mahunul era Duşmanul. Altîm... Spînul. A doua zi 
după plecare a vrut să mă ia în patul lui. M-am împotrivit. 
Ştiam că trebuie să-l înşel, să-l îndepărtez de Palat, unde îşi 
păstra puterile. A rîs batjocoritor, a spus că el e stăpînul lumii, 
nimeni nu i se poate împotrivi. I-am spus: „Numele acesta este 
numele Duşmanului." „Şi cine crezi că sunt eu, Jolifana?" Şi-a 
schimbat chiar atunci înfăţişarea, a devenit Altîm. M-a cuprins 
furia, se vede că eram sub puterea lui... I-am strigat: „în ciuda 
minciunilor tale, Căutarea va ajunge la bun sfîrşit!" „Fără tine?", 
a rîs el batjocoritor, dar a tăcut dintr-o dată. Văzuse în ochii mei 
adevărul. „Tu nu eşti Jolifana!" A făcut un gest şi chipul meu - 
obrazul dinspre el - a recăpătat înfăţişarea mea. A urlat şi m-a 
lovit cu palma peste obrazul opus. Mi-am pierdut cunoştinţa... 
Cînd mi-am revenit, am pornit la întîmplare... 

- Cum ai ajuns aici? Unde suntem? 

- Nu prea departe de cetatea anisibilor, cred. Cel mult o zi 
de mers. Mă gîndeam să merg acolo, crai sunt Valida şi Ifichim. 
Ei cel puţin îmi sunt prieteni... Tu ce o să faci? 

- Nu ştiu. „Acasă" la mine înseamnă o peşteră pierdută în 
Răsărit, pe care nu o mai ştiu găsi. Aş putea să mă întorc în 
Cetatea Albă... dar mi s-a urît de viaţa prin crîşme. Doresc 
altceva... 

- Ce doreşti, Yusup? 

- Nu pot uita cuvintele lui Kelemen. Pentru el fericirea era 
un cerdac pe care să stea alături de femeia iubită. Să stea 
în tăcere, sau să vorbească, sau să o simtă numai alături... 
Cu ochii pierduţi peste locul care este un paradis terestru, în 
aşteptarea raiului veşnic. 

- Da, aşa zicea şi Iarina. Doi oameni atît de diferiţi, ajunşi la 
aceeaşi înţelepciune. 

Elina ridică ochii şi simţi privirea plină de dragoste a tînărului. 

- Ce vezi? întrebă ea şoptit. 

- O văd pe Elina, zise acesta. Chiar şi atunci cînd ceilalţi o 
vedeau pe Jolifana, eu tot pe Elina o vedeam... 

- Kelemen mi-a lăsat o casă, zise ea. Ar fi vrut să-şi trăiască 
acolo bătrîneţea, alături de Suzana. Ai dreptate, niciunde nu e 
mai bine ca acasă. Acolo e casa mea. Vrei să vii cu mine? 

Tînărul sări în picioare, ascunzîndu-şi lacrimile. 

- Vin, zise gîtuit. îi întinse mîna şi cînd tînăra se agăţă de ea, 
o trase în sus. Se bucură văzînd că Elina era numai cu cîteva 
degete mai înaltă decît el. Dar privirile ei îl făcură să uite acest 
amănunt. 

- Să-l îngropăm pe Vifor, pe urmă mergem la Ifichim. Luăm 
cai şi provizii şi plecăm spre casă. 

- Da, acasă, şopti Elina, şi cuvîntul i se păru cel mai dulce 
fruct. 

începură să adune bolovanii din jur. Deodată ea se opri, 
uimită, cu capul Javilei în braţe. 

- Ce frumoasă este. Şi ce rea! 

- Da, zise Yusup nepăsător. Şi ce... 

- Aici se termină, zise Marion. Cred că este ultima 
pagină a unei cărţi... 

Am privit fără să mă mir documentul pe care mi l-a 
întins. Cuvintele cunoscute mie se terminau în acelaşi 
loc, la mijlocul foii. O bănuială mi-a trecut prin minte. 

- Cine vrea să-l mai citească? am întrebat cu voce 
tare. 

- Ce folos? se împotrivi Ross, dar Melanie, soţia lui, 
zise: 

- OK, dă-mi-1 mie. 

După ce aruncă ochii asupra documentului, 
sprîncenele i se ridicară, a uimire. 

- Ia ascultaţi aici! spuse privindu-mă cercetător, 
încep: 

„...erau jos, în Tîrg. Dacă Deliman slăbise mult, Felimon 
slăbise chiar mai mult. Nici nu mai spărgea atît de multe 
lucruri... Eroul trecuse pe la ei chiar în dimineaţa aceasta. Cu 
ajutor de la Boldur - dar şi de la Zulfina şi chiar Deliman - 
cei doi reconstruiseră moara ce a ars în urmă cu cîţiva ani. 0 
făcuseră mult mai mare - dar asta pentru că în partea opusă 
roţii de moară construiseră o nouă brutărie. Cea din Palat fusese 
desfiinţată de mult, de cînd vestitul neam de brutari încetase să 
mai facă cinste Curţii, iar cea din tîrg, în care trăise familia lui 
Felimon, fusese de mult ocupată de familia unui negustor. 

Acum, această parte era împărţită în două încăperi. Spre 
stradă era o prăvălie în care Jolifana vindea, din spatele unei 
tejghele, produse proaspete, rumene, puternic mirositoare, de 
brutărie. Toate frămîntate şi coapte de Felimon în cele două 
cuptoare construite de Pitic şi Ifichim, după desenul lui Zivnir. 
Multe din reţete şi le amintise noul brutar, dar unele din ele i 
le amintise - spre uimirea tuturor - Zildir. Acesta petrecuse 
multe nopţi alături de tatăl lui Felimon, mîncînd din produsele 
acestuia. Brutarul nu se ferise, nu îi fusese teamă că un ucenic 
de vraci o să-i fure meseria... 

Pe lîngă a vinde din produsele coapte de soţul ei, Jolifana 
cocea în timpul zilei prăjituri, pe care le vindea spre seară. 
Succesul noii brutării devenise aproape peste noapte tot 

atît de mare ca şi cel al fostei brutării de la Palat. Şi nimeni 
nu recunoştea sub înfăţişarea noului brutar pe fostul ucenic 
păgubos din bucătăriile Curţii. 

- Văd că ţi-ai găsit locul, îi spuse Eroul Jolifanei, în timp ce 
aceasta închidea uşa spre piaţă. Tot ce copsese Felimon peste 
noapte fusese vîndut în cîteva minute... 

- Da, lumea aceasta este casa mea, îi zîmbi tînăra. Şi îmi 
place să fac prăjituri, îmi place meseria asta. 

într-adevăr, toată Cetatea se dădea în vînt după prăjiturile 
frumoasei brutăriţe. Nimeni nu mai gustase aşa ceva! 

- Eh, dacă aş avea şi cacao... Dar e bine şi aşa, folosesc 
cafea, fistic şi vanilie adusă de negustori din Aramia... Şi untul 
şi mierea acestui pămînt au un gust divin. Cred că în lumea 
mea s-a uitat gustul lor... 

- Chiar, n-ai spus niciodată din ce lume vii. Unde te-ai născut? 

- De născut m-am născut aici. Mama era însărcinată cînd 
a sosit. Am avut astfel o soartă privilegiată: nici Duşmanul 
acestei lumi, nici cel al tărîmului din care am venit nu m-au 
putut cunoaşte! 

- Şi acum, ce va fi? Nu mi se pare ca lumea să se fi schimbat. 
Nu mi se pare ca eu să mă fi schimbat... 

- Poate ne-am schimbat. Şi noi, şi lumea asta... 

- Chiar crezi că Duşmanul a fost distrus? 

- Da. Duşmanul da. Răul, nu. Răul este în inima fiecăruia din 
noi. în lumea asta Răul a scăzut, a primit o lovitură puternică. 
Duşmanul nu făcea decît să întrupeze acel Rău... Fără el, binele, 
frumosul, dragostea sunt mai puternice. Dar depinde de noi să 
le aducem printre noi. 

- Ura, invidia, orgoliul, aroganţa există în lume. Pruncinii sunt 
încă în Jerulabad. Moslanii se adună să facă război împotriva 
lor. Vor fi ucideri... 

- Se pare că nu. Popa a murit, cel nou ales a chemat oştirea 
pruncină acasă. A făcut pace cu Malukul din Tebana. Ţi-am 
spus, fără Duşman lumea este mai bună. Dar e greu de ştiut 
cum va fi în timp. Este posibil ca toată ura din inimile noastre 
să prindă din nou chip. Prima dată Duşmanul a fost creat de 
Marele Zeu - în dragoste! - şi a devenit rău şi ură numai prin 
răzvrătire. Acum va putea fi creat de om, din prea multă ură şi 
gînduri păcătoase. Şi totuşi, cred că pe acest tărîm este posibil 

să aducem Raiul printre noi. începutul a fost făcut! 

- Datorită lui Felimon. Mă bucur că el a fost adevăratul erou. 
Tu ai ştiut... 

- Am ştiu, zîmbi Jolifana. Mama a înţeles, ajutată de Zivnir, 
că Duşmanul nu va putea fi învins decît atras într-un joc. 
Mîndria lui era mare, tot ce a trebuit noi să facem a fost să-i 
dăm senzaţia că se joacă cu noi ca o pisică cu nişte şoricei 
fără putere. El era atras să distrugă binele. Cu cît mai mare 
binele, cu atît mai mare ura lui. De aceea Felimon era cel mai 
vulnerabil. Dar tot din acest motiv el era cel mai potrivit să-l 
învingă pe Duşman. 

- Dar şi Yulgur era bun. Acum, privind în urmă, ştiu că toţi 
călătorii au fost buni. 

- Da, dar ei erau din propria lor voinţă. Sau prin credinţă, 
ca Yulgur. Prin onoare, ca Hitaiori şi Boldur. Prin înţelepciune, 
ca Li şi Zulfina. Prin experienţă de viaţă, ca Elina şi Kelemen. 
Prin părere de rău, ca Suzana şi Cîrnul. Prin tradiţie, ca Zildir 
şi Piticul... Doar Felimon era bun pentru că aşa era firea lui. El 
nu a gîndit rău niciodată, pentru că nu a înţeles ce este răul. 
De aceea a suferit atît de mult la sfîrşit, cînd ştia că trebuie să 
ne trădeze. Ştia că e rău să facă aşa ceva. Dar el era uman în 
primul rînd şi se supunea poruncilor inimii. Pentru el era mai 
bine să facă un mare rău decît să vadă făcîndu-se rău cuiva 
drag lui. Nu neaparat mie - ar fi făcut la fel dacă oricare dintre 
noi ar fi fost în pericol de moarte. El este convis că a făcut-o din 
dragoste pentru mine, rîse femeia. 

- Dar te iubeşte, se împotrivi Eroul. 

- Şi eu îl iubesc. Are cel mai frumos suflet cunoscut de mine. 
Pentru mine, fiecare clipă trăită alături de el este o binecuvîntare. 
Lumea asta este mai frumoasă doar pentru că el există în ea! 

- Este mai frumoasă că tu trăieşti aici, zise Eroul. 

- Şi pentru că ceilalţi călători trăiesc aici. Sau îşi au mormîntul 
aicL.. Lumea asta este mai frumoasă datorită Căutării noastre. 

în încăpere apăru chiar cel care făcuse obiectul discuţiei 
lor. Primul lucru care sărea în ochi la cei ce-l cunoscuseră pe 
Felimon era faptul că dimensiunile lui scăzuseră la jumătate. 
Tot era gras, dar nu cu mult mai gras decît Eroul. Nu mai părea 
deloc rotund. Faţa luminoasă, pe care ochii albaştri, ca de copil, 
străluceau vioi, nu dădea semne de îmbătrînire - doar capul 

era pleşuv deasupra frunţii late. Nu părea a avea mai mult de 
treizeci şi cinci de ani. Cămaşa albă, strălucitoare, ca şi şorţul 
de la brîu, erau cît se poate de curate. 

- Am auzit voci, zise brutarul strîngîndu-l pe Erou în braţe. 
Am apucat să dorm cîteva ore... Am venit să o ajut pe Jolifana. 

- Eu am trecut să-mi iau rămas bun. Azi plec. 

Un nor acoperi faţa luminoasă a lui Felimon. 

- O să mai vii? O să-mi fie dor de tine. 

- Poate, nu ştiu. De fapt, nici nu ştiu cum să vin. Doar Zivnir 
mă poate aduce - sau, poate, şi Zildir. Chiar, Jolifana, voi cum 
aţi putut să treceţi dintr-un univers în altul? 

- Dacă vrei să vii, o să vii, zise Jolifana. 

- Atunci o să vin, mai mult ca sigur. Şi mie o să-mi fie dor 
de voi. 

- Am spart o covată, recunoscu vinovat Felimon privind spre 
soţia lui. Am împins cam tare... 

- Este a treia, rîse aceasta fără supărare, vorbind spre Erou. 
Dar în această lună n-a stricat mai nimic. Cu cît e mai sigur pe 
el, cu atît strică mai puţine lucruri. Lasă, am comandat deja 
cîteva coveţi noi, îi zise ea soţului. 

- Chiar, Felimon, zise Eroul, vroiam să te întreb ceva. Atunci, 
în clipa aceea, ce-ai gîndit? 

- Mi-era teamă să gîndesc, recunoscu brutarul. Ştiam că 
Duşmanul are putere asupra noastră, că ne simte gîndurile. 
Nu ştiam cum să scot păpuşica din sîn, să-i zdrobesc puterile. 
Eram sigur că Duşmanul o va ucide pe Jolifana înainte să fac 
eu vreun gest... Că ne va ucide pe toţi, apoi Pomul şi întreaga 
lume... Să ştii că mi-era teamă, chiar plîngeam de frică! Şi, ca 
să-mi ascund gîndurile, mă rugam Pruncului să mă ajute... Ştii 
ce m-am rugat? „Trînteşte-mă, Doamne, de pămînt. Praf să mă 
fac, eu cu tot ce am asupra mea!" Aşa speram că vor fi distruse 
puterile fără ca Duşmanul să ştie ce vreau de fapt... 

- Şi atunci te-ai împiedicat... 

- Şi atunci s-a prefăcut că se împiedică! rîse Jolifana 
luîndu-şi soţul de gît cu dragoste. Felimon a găsit puterea şi 
înţelepciunea să-l învingă pe Duşman. Pentru că acesta nu se 
aştepta. Oricare în locul lui ar fi fost ucis... Şi bătălia pierdută! 

Eroul se duse şi îi îmbrăţişă pe amîndoi. 

- O să-mi amintesc de voi. O să scriu despre voi. Poate, 

chiar de aici, ne veţi ajuta în confruntarea cu Duşmanul de pe 
tărîmul meu. 

- Nu o să fii singur. Acolo este şi mama. Mai sunt şi alţii... De 
voi depinde ca şi acolo Bătălia să aibă acelaşi 



SFÎRŞIT" 

Colegii săsiră în picioare nedumeriţi. 

- Să nu-mi spuneţi că fiecare citiţi altceva pe acest 
pergament, bolborosi excitat Ross. Daţi-mi şi mie să văd. 
După cîteva secunde începu să citească, uimit: 

„...nu-i decît o dovadă că nu m-am înşelat, rîse Zivnir. Nu 
ştiu dacă alţii ar fi reuşit acolo unde voi nu aţi dat greş. 

Eroul privi spre cei aflaţi în Sala Tronului. Pe tron stătea 
Albieş Crai, pentru ultima oară. Anunţase deja că lasă tronul 
urmaşului său, fiul regăsit. Urma să plece a doua zi. Alături 
stătea Boldur, îmbrăcat într-o tunică din mătase albă - dar 
foarte simplă. Cineva care nu ar fi aflat marea veste l-ar fi luat 
acelaşi căpitan al gărzilor crăieşti. Chiar şi numele îi era încă 
necunoscut - un crai alb nu putea avea decît nume de crai! Aşa 
că prietenii încercau să se obişnuiască să-i zică pe noul nume: 
Albian. 

Lîngă el, cu braţul rezemat leneş pe mîna prinţului, stătea 
noua lui soţie. Mălina, îmbrăcată în rochie lungă pînă la podele 
- care îi ascundea picioarele -, avea o frumuseţe proaspătă, 
neîntîlnită de multă vreme pe coridoarele palatului. Privirea 
şăgalnică, buzele sugerînd un zîmbet glumeţ, puţin ironic, 
arătau că prinţesa nu îşi dezbrăcase firea odată cu straiele 
bufonului Găvan. 

în faţa tronului stăteau Zulfina şi Zildir. în hainele lui noi, 
azurii, acesta arăta aceeaşi prestanţă pe care o avea unchiul 
său, Zivnir. îşi păstrase, straniu, chipul prietenului pierdut în 
anii tinereţii... Albion... Doar privirile pe care le arunca, pe furiş, 
vrăjitoarei, dovedeau mai puţină siguranţă. în ciuda faptului că 
soţul ei era noul Mare Mag al Curţii, Zulfina abia aştepta să se 
întoarcă în micuţul ei magazin cu ierburi şi leacuri din tîrg. 

Lîngă perete stătea familia librarului din Trebinda, prieteni 
ai noilor Crai. în ciuda rugăminţilor lui Albian Crai şi a ofertei 
de a prelua nou-înfiinţata bibliotecă a Curţii, Toman ceruse 
dezlegare să plece spre casă cît mai curînd. Tamar anunţase că 
e grea cu copil, se vede că una din primele vrăji ale noului Mag 
nu rămăsese fără răspuns... Rustam însă promisese că atunci 
cînd o fi crescut şi învăţat bine meseria de librar, se va întoarce 
în Cetate să împlinească porunca Craiului. Acum încerca să ţină 
pisica liniştită - acesta se plictisise să stea în braţele lui şi se 
cerea pusă jos... 

Iar în faţa lor, la doi paşi de Erou, stătea Zivnir, atît de 
asemănător lui Zildir - dar atît de diferit acum. După ce îşi 
trecuse nepotul prin toate încercările - pentru a se convinge 
că putea să-i lase pe mînă importanta funcţie de Mare Mag al 
Curţii, acum era pregătit să plece cu fostul Crai undeva în lume. 
Ca şi Albieş, refuzase să dea detalii asupra destinaţiei... 

Da, gîndi Eroul, am fost atît de mulţi şi am rămas doar cîţiva. 
Unii au murit, alţii s-au împrăştiat în lume... Prinţul conduce 
un sat pierdut în savana din cotul larg al Nilului... nu, Nilotis! 
Alături de mormîntul în care se odihneşte prima femeie care i-a 
luminat inima, Iasomia... Şi alături de Li-Ping, citanul. Acesta 
ar fi putut rămîne la curtea din Anisibia, alături de Ifichim şi 
Valida, dara preferat să trăiască alături de gipanghez. Orb, ar 
fi fost aproape imposibil să ajungă în ţara lui îndepărtată. Iar 
acolo ar fi fost pîndit tot timpul de spectrul foametei, cea care 
decima populaţia numeroasă a ţării Cin. Cine avea nevoie de o 
iscoadă oarbă? Aşa, în micuţul sat din craterul binecuvîntat de 
Marele Zeu, era venerat şi iubit. Iar de Prinţ îl lega moştenirea 
culturală a Răsăritului... Poate soarta le va da fiecăruia o soţie 
care să le stea alături. 

Elina şi Yusup dispăruseră de cîteva zile, plecînd tăcuţi spre 
acel sat din lunca Marelui Rîu unde, într-un pîlc de salcîmi şi 
sălcii, se ridică bordeiul lăsat moştenire de către Geambaş. 
înainte de plecare au trecut pe la Deliman, negustorul din Tîrg. 
L-au liniştit - negustorul slăbise cumplit plîngîndu-şi fata pe 
care o credea moartă - dar Elina a fost hotărîtă cînd i-a spus că 
va pleca din nou, de data aceasta alături de soţul pe care i l-a 
dat soarta. în ciuda protestelor tatălui ei, a refuzat să ia cu ea 
chiar şi cel mai mic lucru. Deliman a rămas doar cu speranţa că 

cei doi tineri îl vor vizita din cînd în cînd... 

Valida şi Ifichim s-au întors acasă chiar ieri, duşi de Zildir 
- acela care adusese Călătorii în cîteva clipe tot drumul din 
Anisibia. în zilele în care au stat la Curtea Craiului Alb, Ifichim 
a terminat o pictură în Sala Tronului. După moartea lui Yulgur, 
darul îi revenise. Se pare că lipsa mîinii drepte nu îl împiedica 
prea mult... 

Iar Jolifana şi Felimon erau jos, în Tîrg... 

- Vrei să pleci, îi zise Zivnir, trezindu-l din gînduri. 

- Acolo e lumea mea. 

- Da, eşti legat foarte mult de ea, zise vraciul, şi Eroul nu 
înţelese - de lume, sau de EA? 

- Foarte mult... 

- Sper ca Pruncul... sau Domnul... să te lumineze. Mai ai 
multe jertfe de făcut pînă să-ţi găseşti liniştea. 

- Am învăţat să fiu gata de jertfă, zise Eroul. 

- Pe noi ne vei găsi aici. Sau în alt joc... Ficţiuni... 

- Nu ai dreptate, îl contrazise Eroul. Cînd o să-mi fie dor de 
oameni, oameni adevăraţi, mă voi întoarce! 

Promisiunea îl încălzi pe vraci, dar zise: 

- Şi în lumea ta sunt oameni adevăraţi. De acolo vii tu. Acolo 
este mama Jolifanei, nu uita. 

- Chiar, cum o cheamă? Mi-ar place să o întîlnesc. 

- Nu ştiu, nu te pot ajuta. Uite, am un dar pentru tine. Ştiam 
că trebuie să ţi-l dau, că este foarte important, dar tu l-ai uitat 
în camera Prinţului. S-a dovedit că nu ai avut nevoie de el în 
această lume. I-al cu tine, poate îţi va fi de folos în lumea ta. 
Poate te va ajuta să o găseşti pe mama Jolifanei. Sau poate te 
va căuta ea. 

- Cum? Ea nu mă ştie. 

- Ştie că există un Erou. Fă-te cunoscut! Fie Domnul cu tine! 

- Fie Domnul cu tine! ziseră şi ceilalţi prezenţi. 

Eroul se întoarse şi porni spre uşa masivă din bronz. Marea 
Poartă, frumos sculptată, împodobită cu soarele şi luna, bradul 
şi funia viaţii. Alături de ea era o pictură nouă, minunată, 
înfăţişa un grup de călători, unii călare, alţii păşind. Călătorii. 
Era acolo Valida de mînă cu Ifichim, Elina călare pe Vifor tras 
de dîrlogi de Pitic, grăsanul de Felimon cu capul tras între 
umeri, citanul cu un turban uriaş pe cap, copilul cu o pisică în 

braţe, prinţul gipanghez păşind alături de o aramină, Kelemen 
sprijinind o femeie cu masca pe faţă, un bufon zîmbind Prinţului 
Alb, un călugăr cu gluga trasă pe faţă şi o pensulă în mînă, 
Cîrnul încheind coloana, privind în sus, spre cer, căutînd parcă, 
şi dincolo de moarte, Crucea lui. Iar în fruntea lor, alături de 
Măiastră, Harap Alb. „Da, am fost şi eu aici" îşi zise zîmbind 
Eroul, şi împinse uşa grea..." 

Am clipit din ochi, orbit, privind ecranul strălucitor al 
monitorului. Lîngă mine, Evelyn zicea ceva într-o limbă pe care 
nu am înţeles-o, la început. Mi-am scuturat capul, încercînd 
să mă dezmeticesc „Unde oi fi ajuns?" m-am întrebat privind 
lumea străină şi rece. Un dor imens îmi strînse inima... Oare 
chiar totul s-a 



SFÎRŞIT?" 

* 

* * 

Acestea au fost ultimele cuvinte pe care mi le-am amintit. Le 
citisem seara, înainte să merg la culcare. Nu ştiu dacă erau ultimele 
cuvinte din carte, ajunsesem cu lectura abia pe la jumătatea ei - dar 
poate că paginele următoare erau cu adevărat goale, că după acel 
„sfîrşit” nu urma, într-adevăr, nimica. 

A doua zi, în timp ce eram la birou, cartea ardea odată cu 
jumătate din casa gazdelor mele. Ei aveau asigurare, în timp şi-au 
reconstruit casa. Dar cartea se pierduse! 

Să scap de gînduri am rescris-o, aşa cum mi-am amintit, bazat 
mai mult pe rezumatele salvate în computer. Singura pagină scrisă 
- probabil de către mustăciosul necunoscut, prietenul prietenului 
meu - este chiar ultima rămasă în hard-drive-ul salvat. Am încercat 
să păstrez stilul autorului original, nu ştiu dacă am reuşit. Povestea 
manuscrisului, ca şi a cărţii, este atît de stranie, încît nu-mi pot opri 

gîndurile să zboare. 

Mă întreb adesea cine este Eroul. El pare a fi autorul documentului 
- dar cum e posibil ca un scenarist de jocuri de computer să scrie 
acel pergament mai mult decît fantastic. Ce s-a întîmplat, de fapt, 
cu scenariul lui, cu jocul lui? A mai fost produs vreodată? Am căutat 
prin întreaga bibliotecă de jocuri Fantasy Role Playing, fără a întîlni 
un joc cit de cit asemănător scenariului descris. 

Mă mai întreb cum o fi rămas cu Erou după întoarcerea lui 
în această lume. O fi căutat-o pe femeie? Cum a reuşit să se facă 
cunoscut - fără a scoate un joc, fără a publica o carte? Sau, poate, 
femeia l-a căutat, cumva? Sau poate el nici măcar nu intenţiona să 
o caute... Poate că s-a întors la cea pe care se pare că o mai iubea 
din toată inima. O fi găsit curajul să o facă? Ea o fi găsit puterea să 
îl primească înapoi? Sau viaţa a mers înainte, aşa cum tinde să se 
întîmple în viaţa adevărată, normală? 

Sau, întrebări legate de carte? Cine o fi scris-o? Mustăciosul? 
Altul înaintea lui? Şi cum o fi rămas cu străinul acela? Cum o fi 
rămas cu prietenul meu? Unde au dispărut? O fi fost dorul de acel 
tărîm fără Duşman atît de mare incit, în final, ei să fi ajuns înapoi în 
lumea jocului? Uneori mă gîndesc că acea carte citită de mine era o 
carte scrisă de prietenul meu, poate şi cartea primită de la mustăcios 
arsese în mîinile lui. Uneori găsesc sensuri noi cuvintelor spuse de 
el în scurta noastră ultimă întîlnire. Cum s-o fi terminat cartea citită 
de el? Care să fi fost acţiunea cărţii citite de el, dacă ea se pare că 
se brodează sub ochii chiorului, pornind de la experienţa acestuia 
de viaţă?... Şi mai ales, manuscrisul scris de mine, ajungînd în mina 
altor cititori, îi va face oare să aibă o experienţă similară cu cea 
trăită de mine? 

Şi uneori, privind în jurul meu, simt lumea aceasta tot mai rece 
şi mai străină. Oameni îmi par tot mai puţin umani şi tot mai mult 
fiinţe pragmatice, minate din urmă de gîndurile altora, instinctele 
altora, dorinţele altora... Opaci la frumuseţe şi gînduri frumoase, 
străini ideilor nobile. 

Mi-e tot mai dor de o lume în care Duşmanul, Răul, să fi fost 
distrus. Distrus de oameni ca mine şi ca tine, care au ştiut să-şi 
regăsească umanitatea din ei. Chiar şi în ceasul al doisprezecelea! 
Mi-e dor de acea lume ca de acasă. Dar uneori mă gîndesc că nu 
putem fugi întotdeauna. Va veni un ceas în care va trebui să ne 
înfingem călcîiele în pămînt şi ne vom ridica privirile împotriva 
Răului. 

îmi spun uneori că printre noi este Eroul acela necunoscut. Este 
şi femeia care a ştiut să crească o Măiastră ca Jolifana. Mai sunt, 
poate, şi alţii. Oare tot ce avem nevoie să fie un Programator care să 
ne încadreze în scenariul unui Joc? 

Oare nu suntem personajele unui joc? Poate, fără să ştim, Jocul 
se desfăşoară în jurul nostru. Un joc total, complex, început cîndva, 
cînd Creatorul a spus: „Să fie lumină”, şi care se va sfîrşi cîndva, 
peste o mie de ani, sau poate mîine... Un joc în care acţiunile noastre, 
a fiecăruia dintre noi, implicarea sau neimplicarea, faptele bune sau 
rele, gîndurile bune sau rele, nepăsarea şi cinismul, au efect asupra 
desfăşurării Jocului, precum o piatră aruncată intr-un iaz crează 
riduri pe suprafaţa acestuia... 

Uneori, noaptea, privind stelele, mi se pare că o mină uriaşă se 
lasă deasupra lumii şi un deget de lumină apasă un buton pe care 
scrie: ENTER. 



Mare Norium 

Ia 


Kapcani 

Alamania 

Elina 

Kivana 

Briutana 

Irania 

Aramania 


XIV Tebania 


XV 


Anisibia 


XVI 


Berbania 

__ Faptul că sunt atât de multe titluri 
în genul de jocuri FRP dovedeşte că 
B nevoia oamenilor de a trăi „basme" 
este mai mare decât s-ar crede. 
Fiecare din noi are nevoie de un Erou 
faţă de care să se raporteze, fiecare 
sperăm să fim un Erou - măcar în 
ochii celor din jurul nostru. Cine nu îşi are Eroii lui - sau 
îsi alege greşit eroii - îsi pierde din 'calităţile morale. O 
explicaţie a succesului de casă a filmelor „de acţiune" este 
si faptul că încercăm să ne recunoaştem în eroii filmului. 
Nu odată victoria Lui-Lor împotriva Răului atrage aplauzele 
sălii... 



Dar jocurile FRP - cel puţin pentru mine - au, majoritatea, 
o mare carenţă: îmi încearcă abilităţile mintale, unerori 
şi cele de coordonare motrică, viteză de reacţie - dar nu 
îmi crează o stare de împlinire. Prin răbdare, inteligenţă, 
viteză, pot bate maşina (respectiv, Răul artificial), dar 
satisfacţia mea morala nu este împlinită. De ce o fac? Ce 
influenţa are asupra mea acest tip de joc? Mă face mai 
bun? Nu mai rapid, nu mai inteligent, ci mai bun? Schimbă 
comportamentul meu faţă de cei din jurul meu? Privesc 
altfel problemele sociale care au impact asupra mea şi, mai 
ales, asupra semenilor mei? Devin cu adevarat un Erou? 
Aceste întrebări m-au făcut să-mi scriu propriul Joc. Este 
un joc Fantasy Role Playing pe care îl poate juca oricine 
citeşte aceasta carte. Se poate recunoaşte în unul sau altul 
din Eroii cărţii. Poate duce Căutarea până la sfârşit - sau 
renunţa la eâ. Poate învinge sau poate fi învins. Mai ales, 
poate 'fi Uman! 



Nick Sa va 



Editura 

Atheneum 



